J. TARLE 


NAPÓLEON 


Hetedik kiadás 


GONDOLAT KIADÓ " BUDAPEST, 1972 


Fordította: 


DÉRY TIBOR és ARANYOSSY PÁL 


A fordítást az eredetivel egybevetette: LÁNG RÓZSA 


TARTALOM 

1.  — Bonaparte Napóleon ifjúsága 

2.  Azitáliai hadjárat (1796-1797) 

3. Egyiptom meghódítása és a szíriai hadjárat (1798-1799) 
4. — 1799. brumaire 18-a 

5. — A diktátor első lépései (1799-1800) 

6.  — Marengo. A diktatúra megerősödése. Az első konzul 
törvényhozása (1800-1803) 

7. Az Anglia elleni újabb háború kezdete. Napóleon 
megkoronázása (1803-1804) 

8. — A harmadik szövetség szétzúzása (1805-1806) 

9. Poroszország bukása és Németország függővé válása 


(1806-1807) 


10. Tilsittől Wagramig (1807-1809) 


11. Napóleon és a császárság a hatalom tetőpontján (1810-1811) 
12. Szakítás Oroszországgal (1811-1812) 
13. Napóleon oroszországi hadjárata (1812) 


14. A vazallus Európa felkelése Napóleon ellen, és a , népek csatája". 
A , nagy birodalom" összeomlásának kezdete (1813) 


15. A franciaországi hadjárat és Napóleon első lemondása (1814) 
16. Aszáz nap (1815) 

17. Szent ÖIlona szigetén (1815-1821) 

Összegezés 

1. fejezet 

BONAPARTE NAPÓLEON IFJÚSÁGA 


A korzikai Ajaccio városában 1769. augusztus 15-én hirtelen szülési 
fájdalmak rohanták meg Bonaparte Letiziát, egy helybeli köznemes 
ügyvéd tizenkilenc éves feleségét, amint a kertben sétált, háza 
közvetlen szomszédságában. Éppen hogy befutott a ház szalonjába, 
s ott napvilágra hozta gyermekét. Nem volt senki mellette, s a 
gyermek az anya öléből a padlóra csúszott. 


Így szaporodott meg ismét a szegény jövedelmű ajacciói ügyvéd, 
Bonaparte Károly családja. Az apa nem korzikai, hanem francia 
nevelésben kívánta részesíteni fiát, s ezért a gyermeket, amikor 
eljött az ideje, államköltségen francia katonai iskolában helyezte el; 
népes családról kellett gondoskodnia, így a maga költségén nem 
tudta volna taníttatni fiát. 


Korzika hosszabb ideig a genovai kereskedők köztársaságának 
fennhatósága alá tartozott, de 1755-ben fellázadt, és egy 

Paoli nevezetű földbirtokos vezetésével elkergette a genovaiakat. 
Valószínű, hogy a felkelést a kevés földdel rendelkező kisnemesek 
és kisbirtokosok szították, akiknek segítségére siettek a 

vadászok, hegyi pásztorok és néhány városka szegény néprétegei is, 
egyszóval mindazok, akik megelégelték a számukra teljesen 


idegen kereskedőköztársaság arcátlan kizsákmányolását s a 
pénzügyi és közigazgatási elnyomást. A felkelés diadalmaskodott, s 
1755-ben Korzika független állam lett Paoli kormányzása alatt. A 
helyzet teljes megismeréséhez tudnunk kell, hogy a szigeten 
(főképpen a belső hegyvidéken) még a törzsi életmód csökevényei 
urakodtak. A nép nemzetségekre oszlott, s ezek néha hosszú, 
elkeseredett harcokat vívtak egymással. A vérbosszú, a vendetta is 
nagyon elterjedt volt, s gyakran végződött azzal, hogy az 
ellenségeskedő nemzetségek hatalmas mészárlást végeztek egymás 
soraiban. 


1768-ban a genovai köztársaság minden Korzikára vonatkozó - 
valójában már nem létező - , jogát" eladta XV. Lajos 

francia királynak. 1769 tavaszán (májusban, mintegy 3 hónappal 
Napóleon születése előtt) a francia csapatok szétverték Paoli 
seregét, és Korzikát Franciaországhoz csatolták. 


Napóleon gyermekkora tehát éppen arra az időre esett, amikor a 
korzikaiak nemrégen szerzett és hirtelen elvesztett politikai 
függetlenségüket siratták, a földbirtokosok és a városi polgárság egy 
része pedig azzal a lelkiismereti problémával viaskodott, vajon nem 
lenne-e helyesebb, ha nem félelemből, hanem jó lelkiismerettel, 
őszintén és véglegesen behódolnának Franciaországnak. Napóleon 
apja, Bonaparte Károly a , francia" párthoz csatlakozott, a kis 
Napóleon azonban Korzika száműzött szabadsághősét, Paolit siratta, 
és mélységesen gyűlölte az idegen hódítókat. 


Napóleon türelmetlen és nyugtalan természete már kora 
gyermekségében kiütközött. , Nekem semmi sem tetszett - írja 
visszaemlékezéseiben -, veszekedős, verekedés gyerek voltam, 
senkitől sem féltem. Az egyiket elvertem, a másikat 
összekarmoltam, mindenki félt tőlem. Legtöbbet József bátyám 
szenvedett miattam. Egyszer verekedés közben megharaptam, s a 
végén még ő kapott ki, mert mielőtt magához tért volna 
rémületéből, én máris bepanaszoltam anyámnál. Csalafintaságom 
nem volt felesleges, hiszen Letizia mama nem szerette, hogy 
mindenkire rátámadok, és bizony akkor is megbüntetett volna, 
amiért olyan verekedős voltam!" 


Napóleon komor, könnyen haragvó, ingerlékeny természetű fiúcska 
volt. Anyja gyöngéden szerette ugyan, de szigorú, rideg fegyelmet 


tartott gyermekei között. Igen takarékosan éltek, bár sohasem 
nélkülöztek. A derék, kissé puhány jellegű apa helyett Letizia 
asszony, a szigorú, dolgos; szilárd jellemű feleség igazgatta a 
családot, az ő vállán nyugodott a gyermekek nevelésének súlyos 
terhe is. Napóleon tőle örökölte a munka- és szigorú rendszeretetét. 


A kis Napóleon fiatal képzeletére mély hatással volt a világtól elzárt 
kis sziget, annak félvad, nagyrészt a járhatatlan hegyekben, az 
erdők sűrűjében meghúzódó népe, a nemzetségek örökös küzdelmei, 
a véres vérbosszúk és a francia hódítókkal szemben táplált, 


gondosan titkolt gyűlölet. 


1779-ben, hosszas utánjárások eredményeként az apa végül 
Franciaországba küldte két idősebb fiát, Józsefet és Napóleont. Az 
autuni kollégiumban helyezte el őket. Ugyanezen év tavaszán a 
tízéves Napóleon állami ösztöndíjjal átkerült a brienne-i katonai 
iskolába. 


Zárkózottsága Brienne-ben sem oldódott fel. Társtalanul, 
magábavonulva élt, éppen olyan ingerlékenyen, mint odahaza. 
Haragtartó volt, senki társaságát nem kereste, senki iránt 
barátságot, tiszteletet, rokonszenvet nem érzett. Alacsony termete és 
fiatal kora ellenére sem hátrált meg senki elől. Társai kezdetben 
csúfolták, ugratták, évődtek vele korzikai kiejtése miatt, de a kis 
Bonaparte egy-két vad verekedés árán (amelyekből ő maga 

sem került ki sértetlenül) megtanította ellenfeleit arra, hogy 
veszélyes dolog ujjat húzni vele. Nyílteszű fiú, kitűnő tanuló volt, 
rövid idő alatt elsajátította a görög és a római történelmet, de 
ezeknél is jobban szerette a matematikát és a földrajzot. A kis vidéki 
katonaiskola tanárai nem voltak valami nagy tudósok 
szakmájukban, Napóleon ezért olvasmányokkal bővítette ismereteit. 
Koraérett kamaszkorában, de még az utána következő években is 
állandóan a könyveket bújta, gyorsan és sokat olvasott. Leplezetlen 
korzikai hazaszeretete meglepte és elidegenítette tőle 

francia iskolatársait; Napóleon értésükre adta, hogy idegen fajnak 
tekinti a franciákat, akik erőszakkal hódították meg 

szülőföldjét. Egyébként a Brienne-ben eltöltött időben csak 
szüleinek írt levelei útján érintkezik hazájával, családjának nem volt 
elég pénze ahhoz, hogy nyári szünidőre hazamehessen. 


1784-ben, 15 éves korában sikeresen letette vizsgáit, s a párizsi 

hadapródiskolába került, ahol a hadsereg tisztjei nevelték. Itt kitűnő 
tanári kar működött; példaként említjük meg közülük Monge-ot, a 
híres matematikust és Laplace-t, a csillagászt. Napóleon mohón 
hallgatta előadásaikat és sokat olvasott; Párizsban már volt kitől és 
volt mit tanulnia. Tanulmányainak első évében azonban súlyos 
szerencsétlenség érte őt: 1784 októberében került Párizsba, s 1785 
februárjában meghalt az apja. Gyomorrák vitte el, ugyanaz a 
betegség, amely később Napóleonnal is végezni fog. A család 
kilátástalan szegénységbe zuhan. A legidősebb fiú, József 
segítségében nemigen bízhattak, tehetségtelen és lusta volt. A 
tizenhat esztendős Napóleonnak kellett magára vállalnia anyja és 
testvérei eltartásának terhét. Egy évig látogatta a párizsi 
hadapródiskolát, majd 1785. október 30-án kinevezték 
hadnagynak, és Valence-ba költözött ezredéhez. 


A fiatal tisztnek nem könnyű az élete. Jövedelmének legnagyobb 
részét anyjának küldi, magának csak annyit tart meg, hogy szűkösen 
megélhessen. A legkisebb mellékes kiadásra, szórakozásra sem telik 
jövedelméből. Abban a házban, ahol szobát vesz ki, történetesen 
egy antikvárium van. Napóleon minden fölös idejét odahaza tölti, és 
az öreg könyvkereskedőtől kölcsönkapott könyveket olvasgatja. 
Társaságba nem jár, már csak azért sem, mert olyan szegényesen 
öltözik, hogy nem merészkedhet a világ szeme elé. Olvas, hihetetlen 
mohósággal olvas, kivonatolja a könyveket, észrevételeit bejegyzi 
füzeteibe. 


Leginkább a hadtörténelem, a matematika, a földrajz és az 
útleírások érdeklik, de a filozófiát sem hanyagolja el. Ebben az 
időben ismerkedik meg a XVIII. század klasszikusaival, Voltaire-rel, 
Rousseau-val, D Alembert-rel, Mablyval, Raynallal. Nehéz 
megállapítani, mikor jelentkeznek az első tünetei annak az 
ellenszenvnek, amelyet a forradalmi burzsoáziának és 

olyannyira jellemzi életét. A 16 éves hadnagy egyelőre még nem 
bírál és nem kritizál, még csak tanul. Ez is egyike jellegzetes 
tulajdonságainak: értelmi fejlődésének e korai szakaszában mohó 
kíváncsisággal közeledik minden könyvhöz és emberhez, a lehető 
leggyorsabban és legrészletesebben ki akar belőlük szedni 
mindent, amit még nem tud, és ami alkalmas gondolkodásának 
gazdagítására és továbbfejlesztésére. 


Szépirodalmi műveket, verseket is olvas, megragadják , Az ifjú 
Werther keservei", de érdeklődéssel fordul Goethe más művei felé 
is; szorgalmasan bújja Racine-t, Corneille-t és Moliére-t, nagy 
érdeklődéssel lapozgatja Ossian skót bárd dalait (egy kitűnő 
irodalmi misztifikációt), amelyről abban az időben sokat beszélnek. 
A szépirodalomból fejest ugrik a matematikai dolgozatok és a 
hadtörténelmi művek, elsősorban a tüzérségi szakmunkák világába. 


1786 szeptemberében hosszabb szabadságot kér, és hazautazik 
Ajaccióba, hogy valamennyire rendbe szedje családja 

gazdasági ügyeit. Apja egy kis birtokot és a zavaros, 
kibogozhatatlan ügyek tömkelegét hagyta családjára. Napóleon 
nagy buzgalommal lát hozzá az ügyek intézéséhez, s hamarosan 
érezhetően megváltozik a család pénzügyi helyzete. Valahogy 
módját ejti annak is, hogy szabadságát 1788 közepéig 
meghosszabbítsák, ezúttal valószínűleg fizetés nélkül. Otthoni 
munkájával azonban ki tudja elégíteni a maga és családja 
szükségleteit. 


1788 júniusában tér vissza Franciaországba. Rövid idő múlva 
ezredével együtt Auxonne-ba helyezik. Ott már nincs magánlakása, 
a kaszárnyában lakik. A régi mohósággal veti rá magát a könyvekre, 
mindent elolvas, ami a keze ügyébe kerül. Leginkább azonban azok 
a fontosabb hadtörténelmi és katonai szakmunkák érdeklik, 
amelyek abban az időben a XVIII. század szakértőit 

is foglalkoztatják. Egyszer laktanyafogságot rónak ki rá. 

Közben véletlenül ráakad Justinianus , Corpus juris civilis"-ére, 
amelyről senki sem tudja, hogyan került a laktanyába. Az első 
betűtől az utolsóig elolvassa, és amikor később, majdnem 15 év 
múlva részt vesz a , Code Napoléon" szerkesztő bizottságának 
ülésén, a jelenlevő híres francia jogtudósok legnagyobb ámulatára 
fejből hosszú részeket idéz a Digestából. Ez is rendkívüli 
emlékezőtehetségéről tanúskodik. 


Életének már e korai időszakában is megmutatkozott, hogy milyen 
hallatlan szellemi erőfeszítésekre képes, és mennyire át tudja 
gondolni a dolgokat. , Annak a képességemnek, hogy bármilyen 
ügyben azonnal készen állok a cselekvésre, az a magyarázata, hogy 


előzőleg minden vállalkozásomat alaposan átgondolom, és számba 
veszek minden eshetőséget. Nem valami teremtő szellem 


nyilatkozik meg bennem nagy hirtelen, nem az súgja meg titokban 
azt, amit az adott körülmények között tennem vagy mondanom kell 
és ami meglepetésnek tűnik környezetemben; ez mindig annak a 
következménye, hogy előzetesen átgondoltam a dolgokat. Én 
mindig dolgozom, dolgozom étkezés közben, dolgozom, ha 
színházban vagyok, és éjjel is felébredek, hogy dolgozzak" - 
jelentette ki többször későbbi élete folyamán. Saját zsenialitásáról 
mindig kissé csúfondárosan, az irónia bizonyos árnyalatával 
nyilatkozott, de mikor a munkájáról volt szó, azt mindig komolyan 
vette, ilyenkor sohasem tréfálkozott. Minden adottsága közül, 
amellyel a természet őt olyan bőkezűen megáldotta, legbüszkébb 
óriási, szinte határtalan munkabírására volt. 


Auxonne-i tartózkodása idején kisebb tanulmányt írt a ballasztikáról 
(,A bombák röppályájáról"). Most már nyilvánvaló, hogy 
érdeklődését legjobban a tüzérség köti le. Néhány szépprózai, 
bölcselmi és politikai írása is fennmaradt ebből az időből; 
amennyire ezekből meg lehet ítélni, a fiatal tiszt meglehetősen 
liberálisan gondolkodik és érez. Némely tekintetben Rousseau 
gondolatmenetét követi, bár a , Társadalmi szerződés"-ben kifejtett 
eszmék közül jónéhánnyal nem értett egyet. Ezekben az 
esztendőkben fejlődik ki jellemének egy másik figyelemre méltó 
vonása: szenvedélyeit és indulatait minden tekintetben alárendeli az 
észnek és az akaraterőnek. Visszavonultan él, gyakran koplal, 

kerüli a társaságot, nőkkel nem ismerkedik, lemond minden 
szórakozásról. Ami szabad ideje marad, azt munkával, olvasással 
tölti. Elképzelhető-e, hogy ebben az időben már végleg megadta 
volna magát sorsának - a szegény vidéki tiszt, a nincstelen 

korzikai köznemes sorsának, és hogy beletörődött volna abba, hogy 
arisztokrata feljebbvalói, sőt, arisztokrata bajtársai is fitymálják, 
lenézik? 


Nyilván még maga sem fogalmazta meg a feleletet erre a kérdésre, 
még kevésbé érlelte ki eljövendő terveit, amikor hirtelen 
megrengett, darabokra tört és elsüllyedt az a színpad, melyen élete 
lefolyt volna: kitört a francia forradalom. 


Az a rengeteg, Napóleonról szóló életrajz és egyéb könyv, amely 
természetfölötti bölcsességgel és a próféták látnoki ihletettségével 
ruházza fel hősét, mind szeretné felfedezni az auxonne-i helyőrség 


húszéves tüzérhadnagyában annak megsejtését, amit számára az 
1789-ben kitört forradalom jelent. 


A valóság azonban ennél sokkal egyszerűbb, sokkal józanabb. 
Társadalmi helyzeténél fogva Napóleon csak nyerhetett azon, ha a 
polgárság győzelme lerombolja az abszolutisztikus, 

feudális rendszert. Korzikában a nemesek (főképp a kisbirtokosok) 
sohasem élvezhették - még a genovaiak uralma alatt sem - azokat a 
jogokat és kiváltságokat, amelyeket a francia nemesség annyira a 
szívén viselt. A még csak rövid ideje franciává vedlett, távoli, vad 
sziget törpebirtokosa semmiképpen sem számíthatott gyors és 
meredek előmenetelre katonai pályáján. Ha tehát az 1789-es 
forradalomban megfoghatta valami, akkor az az volt, hogy a 
jövőben az embert egyéni ereje és tehetsége vezetheti fel a 
társadalmi ranglétrán. Nos, ennél többet Bonaparte Napóleon, a 
tüzértiszt sem akart. 


A fiatal tisztet gyakorlati gondok foglalkoztatták: hogyan 
használhatná ki legelőnyösebben a forradalmat, s számára melyik a 
legalkalmasabb színtér? Két hely között kellett választania: Korzika 
vagy Franciaország? Ne túlozzuk el Napóleon korzikai 
hazafiságának jelentőségét! 1789-ben Bonaparte hadnagy már nem 
azonos azzal a zárkózott, indulatos, komor képű tízéves kisdiákkal, 
aki a brienne-i iskola udvarán szenvedélyes pofonokkal felelt 
iskolatársai csúfolódására. Ekkor már tudja, hogy mi Franciaország 
és mi Korzika, össze tudja vetni az arányokat, felismeri a hatalmas 
különbséget. Mindezek ellenére mégis meg kell állapítani, hogy még 
1789-ben sem érheti el Franciaországban azt a pozíciót, amelyet 
megfelelő körülmények között Korzikában a forradalom biztosíthat 
számára. Két és fél hónappal a Bastille ostroma után Napóleon 
engedélyt kap, hogy hazautazzék. 


Sok egyéb irodalmi vázlat és dolgozat mellett, éppen 1789-ben 
fejezi be Korzika történelméről szóló művét, s a kéziratot 

elküldi Raynalnak. Az akkor rendkívül népszerű író hízelgő 

bírálata igen megörvendezteti. Már maga az a tény, hogy 
szülőföldjével foglalkozik, még mielőtt lehetősége nyílnék arra, 
hogy odahaza elindítsa politikai pályafutását, arról tanúskodik, 
hogy élénk érdeklődéssel viseltetik hazája iránt. Amikor megérkezik 


anyja házába, azonnal csatlakozik Paolihoz, aki hosszú száműzetése 


után végre visszatérhet Korzikára. Az öreg szabadságharcos 
azonban hűvösen fogadja a fiatal tisztet. Látnivaló, hogy kettejük 
életpályája különböző irányba halad. Paoli végleg fel akarta 
szabadítani Korzikát a francia uralom alól, Napóleon ellenben 
örömmel üdvözölte a francia forradalmat, amely a fejlődés új útjait 
nyitja meg Korzika, és ami még ennél is fontosabb, saját karrierje 
előtt. 


Korzikában nem sikerült eredményt elérnie, így csak néhány 
hónapig marad ott, majd újra visszatér ezredéhez, s magával viszi 
legkisebb öccsét, Lajost, hogy ennyivel is könnyítsen 

családja kenyérgondján. A két fivér Valence-ban telepedik le; oda 
helyezték vissza Napóleon ezredét. Bonaparte hadnagynak együtt 
kell élnie öccsével, és szerény fizetéséből kell fedeznie annak 
neveltetési költségeit. Szegényesen élnek, ebédjük néha egy darab 
száraz kenyér! Napóleon fáradhatatlan a szolgálatban, és 
változatlanul mohón olvas, válogatás nélkül falja a keze ügyébe 
kerülő könyveket, de különös előszeretettel persze a hadtörténelmi 
munkákat. 


1791 szeptemberében újra feltűnik Korzikában. Ezúttal hivatalosan, 
szolgálati úton helyezték ide. Most már végleg elválik Paditól, aki 
minden igyekezetével azon van, hogy Korzikát elszakítsa 
Franciaországtól. Napóleon ezzel nem ért egyet. Amikor 1791 
áprilisában kitör a harc a szeparatista Paoli támogatta 
ellenforradalmi papság és a forradalmi kormány képviselői 

között, az ellenforradalmi tömeg Bonaparte szakaszát is 
megtámadja. Bonaparte a lázadó tömeg közé lövet. Mivel azonban 
felsőbb parancs nélkül hatalmába igyekszik keríteni az erődöt, 
gyanússá válik. Felettesei visszarendelik Franciaországba, s 
Párizsban jelentkeznie kell a hadügyminiszternél, hogy igazolja 
kétszínűnek látszó korzikai magatartását. 1792 májusában érkezik a 
fővárosba, és szemtanúja lesz a forradalmi viharnak. 


Pontos adataink vannak arra vonatkozóan, hogy a 23 éves tiszt 
hogyan vélekedett a nyári hónapok két legfontosabb eseményéről, 
június 20-án a Tuileries megrohanásáról, augusztus 10-én pedig a 
monarchia megdöntéséről. Minthogy maga nem vesz részt egyikben 
sem, csak kívülálló, véletlen tanúként szemléli az eseményeket, 
meghitt baráti környezetben leplezetlenül közölheti gondolatait, 


ösztöneit, nem kell szégyenkeznie. Nyilatkozataiban, véleményében 
semmi kétértelműség, azok világosak, félreérthetetlenek: 


- . Kövessük a csőcseléket! - ajánlja Bourrienne-nek, amikor június 
20-án az utcán megpillantják a királyi palota felé igyekvő tömeget. 


- . Micsoda pipogya fráter! Hogyan engedheti be a csőcseléket a 
kastélyba! Holott ha leágyúzna négy-ötszáz embert, a többi szélnek 
eredne! - mondja, amikor a tüntetés miatt rettegő XVI. Lajos piros 
frígiai sipkával a fején megjelenik az ablakban, s mélyen meghajol a 
tömeg előtt. A XVI. Lajos személyére Napóleon által használt jelzőt 
még le is tompítottam, oly kevéssé alkalmas nyomtatásra. 
Augusztus 10-én, a Tuileries ostromának és XVI. Lajos bukásának 
napján Napóleon újra az utcán van, s újra ugyanazzal a jelzővel 
illeti a királyt, miközben , arcátlan, aljas csőcseléknek" nevezi a 
forradalmi tömeget. 


Hogyan is tudhatta volna akkor, 1792. augusztus 10-én, amikor az 
utcáról nézte a Tuileries ostromát, hogy XVI. Lajost azért űzik el a 
francia trónról, hogy éppen neki, Bonaparte Napóleon nak készítsék 
ott elő a helyet? Éppen olyan kevéssé sejthette, mint ahogy- a 
köztársaság születését hangosan ünneplő, zajongó tömeg sem 
tudhatta, hogy a köztük magányosan álldogáló, nyeszlett 
hadnagyocska egy napon meg fogja fojtani a köztársaságot és 
korlátlan hatalmú császárrá koronáztatja magát. Mindenesetre 
érdekes felfigyelni arra az ösztönre, amely már akkor megtanította 
Napóleont, hogy a nép követeléseire a legillőbb válasz: a kartács. 


Újra Korzikába megy, éppen abban a pillanatban, amikor Paoli 
végleg elhatározza, hogy Korzikát megszabadítja 

Franciaország igájától, s tervei megvalósítása érdekében megadja 
magát az angoloknak. Napóleonnak még sikerült kalandos úton, 
ezer veszély közepette elhagyni a szigetet, közvetlenül azelőtt, hogy 
az 1793 júniusában az angolok kezére jutott. Anyjával és egész 
családjával menekült Franciaországba. Ajacciói házukat Paoli hívei 
kifosztották és felgyújtották, mihelyt a család kitette onnan a lábát. 


Kezdődik a nyomor hosszú, kínos szakasza. A népes család a tönk 
szélén áll. Kapitányi fizetéséből (nemrég léptették elő) Napóleonnak 
kell eltartania anyját és hét testvérét. Előbb Toulon-ban, majd 
Marseille-ben helyezi el őket. Küzdelmes, kemény idők ezek, 


pihenés és remény nélkül, színtelen egyhangúságban követik 
egymást a hónapok ... végre aztán váratlanul előre nem látott 
esemény szakítja félbe az egyhangú életet. 


Dél-Franciaországban kitör az ellenforradalom. A touloni 
királypártiak elkergették vagy lemészárolták a forradalmi kormány 
képviselőit, és segítségül hívták a Földközi-tenger nyugati 

részén gyakorlatozó angol flottát. Közben a forradalmi hadsereg a 
szárazföld felől ostromolja Toulont. 


A hosszú és sikertelen ostromot egy Carteaux nevű forradalmár 
vezette. Salicetti, a hadsereg politikai biztosa korzikai volt, s jól 
ismerte Bonapartét, akivel annak idején együtt hadakozott Paoli 
ellen. Napóleon meglátogatta földijét Toulon melletti szállásán, s 
felhívta figyelmét az egyetlen módra, amellyel beveheti Toulont, s 
elűzheti az angol hajóhadat. Salicetti az ostromló tüzérség helyettes 
parancsnokává nevezte ki a fiatal kapitányt. 


A november első napjaiban indított roham sikertelen maradt, mert a 
parancsnok - Bonaparte véleményével és kívánságával ellentétben - 
a sorsdöntő pillanatban visszavonulót rendelt el. 


Bonaparte meg volt győződve arról, hogy a győzelem nem maradt 
volna el, ha ezt a durva hibát el nem követik, ő maga a rohamozó 
oszlop élén haladt, meg is sebesült. Fölöttesei nem nézték jó 
szemmel kinevezését, s minden lehető módon hátráltatták Napóleon 
tervét. Nem bíztak a fiatal, ismeretlen tisztben, aki 

merő véletlenségből sodródott hozzájuk. Végül azonban az új 
parancsnok, Dogummier megengedte Napóleonnak, hogy 
végrehajtsa haditervét. Bonaparte maga helyezte el az ütegeket, úgy 
ahogy először is akarta. Fergeteges tüzet nyitott, majd saját maga 
vezette rohammal elfoglalta az erődítménynek azt a pontját, 

amely a kikötő és a part felett uralkodik. Erről a pontról kezdte 
bombázni az angol flottát. 


Kétnapos heves tüzérségi tűz után a köztársaságiak december 17-én 
általános rohamot indítottak az erődítmény ellen. A rohamban 7000 
katona vett részt, de elkeseredett harcban visszaverték őket. Ekkor 
lépett közbe tartalékaival Napóleon, és sikerült a csata sorsát 
megfordítania. A városból hanyatt-homlok menekült mindenki a 
part felé, aki csak remélhette, hogy az angol hajók felveszik. Toulon 

a győzők kénye-kedvére megadta magát, a köz-társasági hadsereg 
bevonult a városba. Az angol flotta még idejében kimenekült a nyílt 
tengerre. 


, Kevés a szó annak leírásához, hogy milyen szolgálatokat tett 
nekünk Bonaparte - írta Dutille tábornok egy párizsi barátjának a 
hadügyminisztériumba. - Nem tudom, mit becsüljek többre benne: a 
tudását, az eszét vagy a bátorságát-e; de ha mindezt kellőképpen 
méltatom is, még mindig csak nagyon halványan vázoltam neked 
ennek a kiváló tisztnek remek képességeit." A tábornok melegen 
ajánlotta a miniszternek, hogy biztosítsa Bonaparte szolgálatait a 
köztársaság javára. Az egész ostromló hadsereg meggyőződhetett 
róla, hogy milyen nagy szerepe volt Bonaparténak a győzelem 
kivívásában: az ütegek elhelyezésében, az ostrom és az ágyútűz 
művészi vezetésében és végül abban, hogy a tartaléksereget a döntő 
pillanatban vetette be. 


1793. december 17. Napóleon első győzelmes ütközete. Ettől a 
naptól, Toulon visszavételétől kezdve 1815. június 18-ig, amikor a 
legyőzött császár elhagyta Waterloo holttestekkel borított csataterét, 
kisebb szünetekkel teljes 22 évig tartott ez a hosszú, véres életpálya, 
amelynek minden részletét gondosan feldolgozták az európai 
nemzeti felszabadító harcok korszakában, s amelynek tapasztalatait 


még ma is rendszeresen tanulmányozzák. 


Élete folyamán Napóleon mintegy 60 nagyobb és kisebb ütközetben 
vett részt (tehát több ütközetben, mint Nagy Sándor, Hannibál, 
Caesar és Szuvorov együttvéve), s jóval nagyobb tömegeket 
mozgatott meg hadjáratai során, mint elődei 

bármelyik háborújukban. Noha Napóleon életútját számtalan 
gigászi, véres ütközet kísérte, meg kell állapítanunk, hogy a touloni 
győzelem - szerény méretei ellenére - egészen különleges helyet 
foglal el Napóleon ragyogó pályafutásában. Bonaparte ekkor hívta 
fel először önmagára a figyelmet, ekkor ismerték meg a nevét 
Párizsban. A Közjóléti Bizottság nem tudott hova lenni az 

örömtől, hogy egyszer s mindenkorra végzett a touloni árulókkal, s 
elűzte Franciaország partjairól az angol hajóhadat. 

Az események ilyen alakulása lehetővé tette, hogy délen az ország a 
legrövidebb idő alatt felszámolja a Bourbon-ellenforradalmat. 
Toulon bevehetetlen erődítmény hírében állt; sokan nem akartak 


hinni a fülüknek, amikor híre érkezett, hogy a vár elesett, s a 
hőstettet egy Bonaparte nevű ismeretlen kapitány hajtotta végre. 
Napóleon szerencséjére az ostromlók táborában Salicettin kívül még 
egy nála befolyásosabb ember is tudott érdemeiről: Auguste 
Robespierre, Maximilien Robespierre öccse. Szemtanúja volt a város 
elestének, s Párizsba küldött jelentésében részletesen beszámolt az 
eseményekről. Az eredmény nem maradt el: 1794. január 14-én kelt 
rendelettel Bonaparte Napóleont tábornoknak nevezték ki. 24 éves 
múlt akkoriban. A kezdet. . . 


Toulon eleste idején a Konvent hangadói a hegypártiak voltak. 
Ebben az időben a közvéleményt a fővárosban és vidéken egyaránt 
a jakobinusok klubjai irányították. A forradalmi diktatúra a 
csúcspontjára ért; győzelmesen ellenállt a külső ellenségnek, és 
kegyetlenül eltiporta a belső árulást; a királypártiak, a gironde-isták 
és a papok táplálta zendüléseket. 


E véres belvillongások és küzdelmek közepette Napóleon bizonyára 
felismerte, hogy választania kell a sok mindennel kecsegtető 
köztársaság és a monarchia között, amely mindent elvehet tőle. 
Tudta, hogy a monarchisták soha nem bocsátanák meg neki sem 
Toulont, sem a , Souper de Beaucaire" című, éppen akkor megjelent 
röpiratát, amelyben a szerző Dél ellenforradalmárainak napnál 
világosabban bebizonyította helyzetük teljes reménytelenségét. 
Tavasszal és nyár kezdetén a Konvent biztosai (s Napóleon 
közvetlen befolyására különösképpen Auguste Robespierre) már 
javában készültek Piemonte elözönlésére; onnan akarták 
megtámadni Ausztriát. A Közjóléti Bizottság azonban 

még tétovázott, Carnot ellene volt a tervnek. Barátjának, 

Auguste Robespierre-nek bátyjára gyakorolt befolyása révén 
Napóleon mégis abban reménykedett, hogy megvalósíthatja álmát, 
részt vehet Itália meghódításában. A kormány azonban még nem 
tudott megbarátkozni azzal a gondolattal, hogy az intervencióval 
szembeni védekezés helyett támadással biztosítsa létét az 
ellenforradalmár Európa ellen,- ez a terv túl merésznek látszott. 
Bonaparténak 1794-ben nem adatott meg, hogy megvalósítsa 
álmait; egy váratlan és számára teljességgel előreláthatatlan 
politikai katasztrófa egyelőre fenekestül felborította a helyzetet. 


Auguste Robespierre Párizsba utazott, hogy ott bátyja és a Közjóléti 


Bizottság előtt személyesen támogassa az itáliai hadjárat tervét. 
Időközben beköszöntött a nyár, a kérdést dűlőre kellett vinni. 
Bonaparte Genovából Nizzába érkezett, miután szerencsésen 
végrehajtott egy rábízott titkos feladatot, amely szoros 
összefüggésben állt a tervezett hadjárattal. S alighogy megérkezett, 
Párizsból egy hír jött, amely nemcsak a déli kerületeket, hanem 
magát a fővárost, sőt a Konvent többségét is villámcsapásként érte: - 
thermidor 9-én (július 27-én) letartóztatták a Konventben a két 
Robespierre-t, Saint-Justöt és Couthont, majd valamivel később 
minden hívüket törvényen kívülinek nyilvánították, és törvényszéki 
tárgyalás nélkül mindannyiukat kivégezték. Nyomban az egész 
országban megindult a sorozatos letartóztatások áradata: mindenkit 
lefognak, aki bizalmasabb, szorosabb viszonyban van a bukott 
kormány vezető tagjaival, vagy akivel kapcsolatban felmerül ez a 
gyanú. Bonaparte tábornok Auguste Robespierre lefejezése után 
maga is veszélybe kerül. Még két hét sem telt el thermidor 9-e óta, s 
1794. augusztus 10-én letartóztatják, a Földközi-tenger partján 
fekvő Antibes erődjébe hurcolják. Két hétig tartják fogságban, 
azután elengedik: iratai között nem akadtak terhelő adatra. 


A thermidori terror idején számtalan olyan ember vesztette életét, 
aki közeli vagy távoli kapcsolatban állt Robespierre-rel vagy 
közvetlen híveivel, Bonaparte tehát tulajdonképpen hálás lehetett 
sorsának, hogy megmenekült a guillotine-tól. 

Mindazonáltal, börtönéből kilépve meg kellett állapítania, hogy az 
idők megváltoztak, és szerencsésen indult pályafutása hirtelen 
megrekedt. A hatalom új birtokosai nem bíztak benne, igaz, hogy 
még nem is igen ismerték. Toulon bevétele még nem alapozta meg 
véglegesen katonai hírnevét. - Bonaparte? Ki az a Bonaparte? Hol 
szolgált? Senki sem ismeri! - így felelt Junot-nak, a fiatal 
hadnagynak édesapja, amikor meghallotta, hogy fiát Bonaparte 
tábornok szárnysegédjének akarja fogadni. Thermidor 9-e után 
hamar elfeledkeztek Toulon dicsőséges ostromáról, vagy ha nem is 
feledkeztek el róla, de jelentősen vesztett érdekességéből. 


És ekkor Bonapartét újabb kellemetlenség érte. A Közjóléti Bizottság 
a Vendée-ba küldte, hogy ott leverje a lázadókat. Amikor a fiatal 
tábornok Párizsba érkezett, megtudta, hogy egy gyalogos ezred 
élére akarják állítani, holott tüzér lévén, nem kívánt a gyalogságnál 
szolgálni. Éles szóváltásra kerül sor közte és a bizottság egyik tagja, 


Aubry között. Bonaparte benyújtotta lemondását. 


Újra kezdődik a régi nyomorúság és nélkülözés. 25 éves s máris 
nyugalmazott, kegyvesztett tábornok, akinek nincs pénze, vagyona; 
érthető tehát, hogy nem könnyű átvészelnie a rideg 1794-1795-ös 
párizsi telet és a rákövetkező, még kopárabb, éhínséges tavaszt. Úgy 
látszott, mintha mindenki elfeledkezett volna róla. 1795 
augusztusában azonban a tüzértábornok újra szolgálatba léphet, 
ezúttal a Carnot alakította Közjóléti Bizottságnál, amelyből később a 
hadsereg vezérkara lett, a térképészeti osztályon (Carnot abban az 
időben valójában a hadsereg legfőbb parancsnoka volt). Itt 
Napóleon kidolgozza a köztársaság akkor Piemontéban harcoló 
itáliai hadseregének szóló utasításokat. Szakadatlan tanulással, 
olvasással telik az ideje, meglátogatja a híres párizsi fűvészkertet, a 
csillagvizsgálót, meghallgatja Lalande asztronómus előadásait. 


Új állása azonban nem sok pénzt hozott. Gyakran megesett, hogy 
naphosszat éhkoppon maradt, ha nem látogatott el ebédre a Pernot- 
családhoz, ahol mindig szívesen látták. De e nehéz időszakban sem 
adta tanújelét annak, hogy megbánta volna lemondását, és nem 
kérelmezte, hogy a gyalogsághoz kerüljön; erről annál is 
könnyebben letett, mert régi beosztását ekkor már csak megalázó 
kilincselgetésekkel kaphatta volna vissza. Aztán a sors újra a hóna 
alá nyúlt - a köztársaságnak ismét szüksége volt rá, és megint csak a 
régi ellenséggel szemben, amely ellen Toulonnál is harcolt. 


Az 1795-ös esztendő döntő jelentőségű Franciaország polgári 
forradalmának történetében. A forradalom megdöntötte az 
abszolutisztikus-feudális rendszert, azonban thermidor 9-én 
elvesztette legélesebb fegyverét, a jakobinus diktatúrát. A hatalomra 
jutott polgárság a reakció útjára lépett, s új eszközökre és 

formákra volt szüksége, hogy megalapozza és biztosítsa uralmát. A 
thermidori Konvent, amelynek különféle áramlatai 1794-1795 
telén és 1795 tavaszán pontosan tükrözték a kis-, közép- és a nagy- 
polgárság mozgását, politikai értelemben balról jobbra 

tolódott. 1794 nyarának végén, Robespierre kivégzése, a jakobinus 
diktatúra felszámolása után a polgári reakció még nem volt olyan 
erős és vakmerő, mint amilyenné az ősz folyamán lett, s 1794 őszén 
a Konvent jobboldala még nem beszélt, nem ágált és nem 

cselekedett olyan szabadon és szemérmetlenül, mint később, 1795 


tavaszán. 


E szörnyű téli és tavaszi hónapok alatt egyre kirívóbb lett a 
különbség a külvárosok és a polgárság életmódja között. A 
kiéhezett, iszonyatosan nyomorgó külső kerületekben 
öngyilkosságuk előtt az anyák maguk fojtották meg gyermekeiket, 
mialatt bent a városban, a polgárság szalonjaiban, a pénzemberek, 
a tőzsdések, a kis és nagy spekulánsok, a kis és nagy 

gonosztevők szalonjaiban vidáman állt a bál; Robespierre halála óta 
ez a réteg újra felemelte fejét a porból. 


Két zendülés tört ki a munkásnegyedben a thermidori Konvent 
ellen. 1795. germinal 12-én (április 1-én) és prairial 1-én (május 20- 
án) a munkások fegyveres támadásra indultak, de vállalkozásuk 
balul ütött ki. Az iszonyatos prairiali tömegkivégzések, amelyek a 
Saint-Antoine kerület lefegyverzését követték, a párizsi 
munkásnegyedekben elhárították a Konventet fenyegető veszélyt. 


Természetes, hogy a fehérterror tobzódása nyomán újból 
mozgolódni kezdett a polgárság és az arisztokrácia , régi" 
ellenforradalmár, monarchista része. A királypártiak úgy látták, 
hogy elérkezett az idejük, de rosszul számítottak. A polgárság, 
amely vérbe fojtotta a plebejus tömegek zendülését, nem azért 
fegyverezte le a munkás külvárosokat, hogy diadalkaput emeljen 
Provence grófjának, a kivégzett XVI. Lajos öccsének, a francia 
trónkövetelőnek. Ne gondoljuk, hogy az uralmon levő osztály 
különösen szívén viselte volna a köztársasági kormányformát, de 
nagyon ragaszkodott mindahhoz, amit a polgári forradalomtól 
kapott. A királypártiak azonban nem tudtak és nem akartak 
megérteni semmit abból, ami 1789 és 1795 között történt, nem 
tudták és nem akarták megérteni, hogy a feudalizmusnak 
befellegzett, és soha többé nem tér vissza. Nem tudták és nem 
akarták megérteni, hogy kezdetét vette a kapitalizmus korszaka, és 
hogy a forradalmi polgárság áthidalhatatlan szakadékot tört 
Franciaország történelmének régi és új szakasza közé. Nem tudták 
és nem akarták megérteni, hogy a restauráció gondolatától 
egyformán viszolyog a városi és a vidéki polgárság. 


Londonban, Koblenzban, Mitavában, Hamburgban, Rómában és 
mindenütt, ahol befolyásos emigráns központok alakultak, tele 
torokkal hangzott a követelés, hogy kíméletlenül meg kell büntetni 


mindazokat, akiknek bármi részük volt a forradalomban. A prairiali 
zendülések és ezek elnyomása után kaján kacsingatások közepette 
állapították meg, hogy lám a , párizsi rablók?" már egymást falják; itt 
az ideje, hogy a királypártiak is megkezdjék a munkát, és 
haladéktalanul felkössék az egymásnak esett brigantik közül azokat, 
akik még életben maradtak. S ezzel el is dőlt a monarchista párt 
sorsa. Az az esztelen terv, hogy megállítják a történelmi fejlődés 
menetét, elsorvasztotta minden tervüket, meddőségre kárhoztatta 
minden vállalkozásukat. Azok a férfiak, akik thermidor 9-én 
lefejeztették Robespierre-t, és leverték a sans-culotte-ok (a nagy 
francia polgári forradalom híveinek) fenyegető lázadását - a 
Tallienek, a Fréronok, a Bourbonok, a Boissyk, a Barrasok -, 
lehettek tolvajok, gyilkosok, könyörtelen, önző vadállatok, minden 
hájjal megkent gazemberek, de gyávasággal senki sem vádolhatta 
őket. S amikor a türelmetlen királypártiak egyik emigráns csoportja 
Pitt körültekintő segítségével partra szállt Bretagne-ban, Ouiberon 
félszigetén, a thermidori Konvent vezetői habozás nélkül kiküldték 
ellenük hadseregüket, az élén Hoche tábornokkal, majd a 
királypárti csapatok teljes szétverése után tétovázás nélkül puskacső 
elé állítottak minden foglyul ejtett papot, tisztet és nemest, szám 
szerint 750 embert. 


A királypártiak azonban a szörnyű vereség után sem tekintették 
ügyüket elveszettnek. Két hónap sem múlt el, s újra megmozdultak, 
ezúttal magában Párizsban. Ez a kaland 1795 szeptember vége és 
október eleje körül zajlott le, a forradalmi naptár 

szerint vendémiaire közepe táján. 


A Konvent időközben már kidolgozta az új alkotmányt, amelynek 
értelmében a végrehajtó hatalmat a direktórium öt tagja, a 
törvényhozó hatalmat pedig két tanács, az Ötszázak Tanácsa és a 
Vének Tanácsa gyakorolja. A Konvent már éppen azon volt, hogy 
életbe lépteti az új alkotmányt, s kimondja saját feloszlatását, 
amikor a Barras vezette thermidoristák észrevették, hogy a , régi" 
nagypolgárság köreiben egyre erőszakosabban és egyre nyíltabban 
újra felülkerekedik a reakciós monarchista irányzat. Attól tartottak, 
hogy a királypártiak valamivel hajlékonyabb, ravaszabb taktikával 
kihasználják ezt a politikai légkört, és beszivárognak a 
megválasztandó Ötszázak Tanácsába, ezért Barras közvetlenül a 
Konvent feloszlatása előtt törvényt bocsátott ki, amelynek 


értelmében az Ötszázak Tanácsának, valamint a Vének Tanácsának 
kétharmadát feltétlenül a Konvent addigi tagjai közül kell 
választani, s a tagoknak csak egyharmada választható más 
személyekből. 


A párizsi királypártiak azonban ezúttal sem maradtak magukra sem 
a zendülés tervének előkészítésében, sem a terv végrehajtásában. A 
háttérben húzódtak meg, és éppen ez tette veszélyessé a Konvent 
helyzetét. Az önkényes rendelet ellen, amely nyilvánvalóan arra 
szolgált, hogy hosszú időre rögzítse a Konvent thermidori 
többségének hatalmát, nemcsak a tőkés nagypolgárság jelentős 
része, az úgynevezett pénzügyi körök keltek ki, hanem Párizs 
gazdag negyedeinek középpolgársága is. Természetesen semmi 
egyéb céljuk nem volt, mint hogy megszabaduljanak 

a thermidoristáknak azoktól a rétegeitől, amelyek nem 
alkalmazkodtak a politika újabb keletű jobbratolódásához, ahhoz az 
irányzathoz, amely mind magabiztosabban és kihívóbban 
jelentkezett a városok és a vidék tehetősebb köreiben. Párizs 
belvárosi szekcióiban, amelyek 1795 októberében váratlanul 
fellázadtak a Konvent ellen, természetesen csak kis számmal voltak 
tudatos, valódi királypártiak, akik a Bourbonok azonnali 
visszatérésére számítottak; ezek mosolyogva, a háttérből szemlélték 
az eseményeket, s úgy hitték, előre látják, hova fog vezetni ez a 
mozgalom. 


A párizsi polgárság , konzervatív köztársaságpárti" rétege, amely 
még a thermidori Konventet is túl forradalminak tekintette, 
előkészítette az utat a restauráció számára. Vendémiaire 7- 

e (szeptember 29-e) óta a Konventhez egyre nyugtalanítóbb 

hírek érkeztek Párizs belvárosi kerületeinek közhangulatáról, s a 
thermidoristák azonnal felismerték a közvetlenül fenyegető 
veszélyt. Kire támaszkodjék a Konvent, ha meg akarja védeni létét 
az ellenforradalom támadása ellen? Csak négy hónap telt el a 
munkásnegyedek zendülésének barbár kegyetlenséggel végrehajtott 
leverése óta, június havában nem múlt el nap, hogy ki ne 

végeztek volna munkásokat, a külső kerületeket kíméletlen szigorral 
lefegyverezték, így tehát gondolni sem lehetett arra, hogy a Konvent 
a tömegekhez folyamodjon segítségért. 


Párizs munkásai abban az időben a Konvent bizottságait és magát a 


Konventet tekintették leggyűlöltebb ellenségüknek. Azért vigyék 
vásárra a bőrüket, hogy átmentsék az Ötszázak Tanácsába a gyűlölt 
Konvent kétharmad részét, s ezzel megszilárdítsák hatalmát? A 
Konvent semmiképpen sem folyamodhatott a főváros plebejus 
tömegeihez, amelyek gyűlölték, s amelyektől rettegett. A hadsereget 
vegye igénybe? Az is kemény dió volt. Igaz ugyan, hogy a katonák 
habozás nélkül szembeszálltak a gyűlölt árulókkal, az 
emigránsokkal és a királypárti bandákkal, akár Normandia erdőiben 
vagy a Vendée dombjai között, akár Ouiberon félszigetén, 
Belgiumban vagy a német határon találkoztak velük, de 
vendémiaire mozgalmának ezúttal nem a Bourbonok restaurációja 
volt a nyílt és bevallott célja, hanem a küzdelem a Konvent olyan 
rendeletei ellen, melyek alapján megtámadták a népfelség elvét, s a 
szabad választási jogot a népképviselők megválasztásánál. S ha a 
katonák őszinte köztársaságpártiak voltak is, s legfeljebb attól 
kellett félteni őket, hogy vendémiaire ellen-forradalmának ügyes 
jelszavai megtévesztik őket, a tábornokokkal viszont már sokkal 
aggályosabb és bonyolultabb volt a helyzet. 


Vegyük például Menou tábornokot, a párizsi helyőrség 
parancsnokát. Amikor májusban azzal a feladattal bízták meg, hogy 
indítson büntető expedíciót Saint-Antoine munkásnegyede 

ellen, fogassa le és küldje vesztőhelyre a munkásokat, Menou 
tábornok szívesen és jól végezte dolgát. S amikor a végzett munka 
után a csapatok, zenekarral az élükön, bevonultak a belvárosba, s 
az elegáns közönség lelkesen megéljenezte a katonákat és tisztjeiket, 
teljes lelki és szellemi harmónia uralkodott az éljenzők 

és megéljenzettek között. Aznap este Menou joggal érezhette magát 
az elnyomó uralkodó osztályok képviselőjének, a 

jóllakottak diadalmas vezérének az éhezők ellen. Ezt a szerepét 
átérezte, és szívesen vállalta. De milyen elv vagy gondolat 
képviselőjeként lövessen vendémiaire elégedetlenkedőire, arra az 
elegáns közönségre, amely néhány hónappal ezelőtt hangos 
üdvrivalgással fogadta, s amely hús volt a húsából, vér a véréből? 
Menou a thermidori Konventtől csak annyiban különbözött, hogy 
jobboldalibb s maradibb volt a legjobboldalibb és legmaradibb 
thermidoristáknál is. A belváros jogot formált arra, hogy saját 
elhatározásából szabadon választhasson a Konventnél 
konzervatívabb testületet, s Menou tábornok semmi kedvet sem 
érzett arra, hogy ezért a falhoz állítsa őket. 


Vendémiaire 12-ének (október 4-ének) éjjelén aztán a thermidori 
vezetők hatalmas ujjongásra figyeltek fel. Mindenfelé 

menetek vonultak az utcán, s lelkesen, boldogan terjesztették a hírt, 
hogy a Konvent lemondott a küzdelemről, az utcai harcokról, 
hajlandó egyezkedni, érvénytelenítette rendeleteit, és beleegyezett a 
szabad választásokba. Mire alapozták ezt a hírt? Arra, hogy Párizs 
egyik belvárosi szekciójának katonai parancsnoka meglátogatta 
Menou tábornokot, hosszasan tárgyalt vele, s Menou 
fegyverszünetet engedélyezett a reakciósoknak. A hadsereg 
visszavonult kaszárnyáiba, a város pedig a zendülők kezébe került. 


Az öröm azonban korainak bizonyult. A Konvent elhatározta, hogy 
harcba száll. Menout még aznap éjjel elmozdították állásából, és 
nyomban letartóztatták. A Konvent Barrast, thermidor 9-ének 
értelmi szerzőjét nevezte ki a párizsi fegyveres erők parancsnokául. 
Még az éjjel cselekednie kellett, mert a lázadók alighogy megtudták 
Menou letartóztatásának hírét, s megértették, hogy a Konvent a 
fegyverekre bízza a döntést, lázas gyorsasággal felvonultak a 
Konvent palotáját környező utcákba, hogy felkészüljenek a hajnali 
küzdelemre. Egy pillanatig sem kételkedtek abban, hogy győzni 
fognak. Parancsnokuk, Richer de Serizy ebben éppoly biztos volt, 
mint csapatai, sőt, akár a Konvent tagjainak egy része. De hamar 
nyilvánvaló lett, hogy korán ittak a medve bőrére. 


A kortársak egyetértenek Barras megítélésében: valóságos 
gyűjtőmedencéje a legaljasabb szenvedélyeknek és 

bűnöknek. Züllött gonosztevő, felelőtlen kalandor, elvtelen törtető s 
még a többi thermidoristánál is könnyebben megvásárolható (holott 
e versenyben nem volt könnyű az élre, az első helyre jutni). 

De gyáva nem volt! Nyílt eszével, éles szemével vendémiaire 

első percétől kezdve felismerte, hogy a mozgalom a Bourbon 
restauráció felé viszi Franciaországot, ami őt magát is közvetlen 
veszéllyel fenyegette. Azok a nemesek, akik - mint ő is - a 
forradalomhoz csatlakoztak, jól tudták, milyen engesztelhetetlen 
gyűlölettel üldözik a királypártiak osztályuk árulóit. 


Szembe kellett tehát szállnia az ellenséggel, mégpedig a lehető 
leggyorsabban, néhány óra leforgása alatt. De Barras maga nem volt 
katona, feltétlenül szüksége volt egy tábornokra. S akkor eszébe 
jutott az a kopott ruhában és kabátban járó, sovány fiatal tiszt, aki 


az elmúlt hónapokban több alkalommal is előszobázott nála 
különféle kérésekkel. Barras mindössze annyit tudott róla, hogy 
nyugalmazott tábornok, Toulonnál kitüntette magát, azután nem 
tudni miért, eltűnt a színről, s most semmilyen keresete nem lévén, 
nagy nyomorban él. Nyomban parancsot adott, hogy kerítsék elő a 
fiatal tisztet. Bonaparte hamarosan előtte állt Barras megkérdezte 
őt, vállalja-e, hogy egyszer s mindenkorra végez a lázadókkal. 
Bonaparte néhány percnyi gondolkodási időt kért. Azon nem sokat 
töprengett, hogy elvileg megengedhető-e számára a Konvent 
védelme. Gyorsan felmérte, milyen haszna származik abból, ha most 
Barras oldalára áll, s végül elfogadta a megbízást, de csak egy 
feltétellel: ha teljesen szabad kezet kap. 


- A kardot addig nem teszem vissza hüvelyébe, amig nem végzek - 
mondta Napóleon. 


Barras nyomban szárnysegédének nevezte ki. Napóleon 
felvilágosítást kért a helyzetről, s megállapította, hogy a lázadók 
fegyveres ereje óriási, s a Konvent halálos veszedelemben forog. A 
fiatal tisztnek azonban rögtön kész terve volt, amelynek alapja - a 
tüzérség könyörtelen felhasználása. Jóval később, amikor már 
mindennek vége volt, egy megjegyzést tett barátja, Junot (a későbbi 
tábornagy, dAbrantés herceg) előtt, amelyből világosan kiderült, 
hogy akkori győzelmét kizárólag a lázadók stratégiai 
tehetetlenségének tulajdonította. 


- Ha azok a nagylegények engem választanak meg vezetőnek, 
levegőbe röpítettem volna az egész Konventet! 


Napóleon már kora hajnalban felállította ütegeit a Konvent palotája 
körül. 


S felvirradt vendémiaire 13-a (október 5-e), melynek sokkal 
nagyobb a jelentősége Napóleon életében, mint az első 

katonai diadalának, Toulon bevételének. Amikor a lázadók rohamra 
indultak a Konvent ellen, Bonaparte ütegeinek megsemmisítő 

tüze fogadta őket. A Saint-Roch templom előcsarnokában, ahol a 
felkelők tartalékaikat állították fel, az ágyúk kegyetlen 

vérfürdőt rendeztek. A zendülőknek is módjukban lett volna, hogy 
az éjszaka folyamán ágyúkat szerezzenek, de elszalasztották az 
alkalmat, s így az ágyútűzre csak puskával felelhettek. Délre eldőlt 


a csata. A lázadók több száz holttestet hagytak hátra, de 
sebesültjeiket magukkal vitték, és szétszéledtek a szélrózsa minden 
irányában. Lakásaikon rejtőztek el, akinek pedig módja volt 

rá, azonnal elhagyta Párizst. Barras még az este folyamán forró 
háláját fejezte ki a fiatal tábornoknak a Konventnek tett 
szolgálataiért, s Bonapartét nevezte ki a belföldi katonai erők 
főparancsnokává (Barras maga nyomban a lázadás leverése után 
lemondott erről a tisztségről). 


Az a vakmerő és nyugodt határozottság, amellyel a komorképű, 
fiatal tábornok a város kellős közepén belelövetett a 

tömegbe, szemmel láthatóan alaposan megnövelte a tekintélyét 
Barras és a Konvent többi politikai vezetője előtt. Ilyen eset még 
nem fordult elő az utcai harcok történetében! Ebben a tekintetben 
Napóleon közvetlen elődje I. Miklós cárnak, aki 1825. december 14- 
én ugyanezzel a módszerrel végzett a dekabrista felkelőkkel. A 

két esemény között csak az a különbség, hogy a cár - szokásos 
képmutatásával - azt állította, hogy nem szívesen fanyalodott erre 
az eszközre, és csak akkor szánta rá magát, amikor 

Vaszilcsikov herceg hosszas rábeszéléssel felülkerekedett közismert 
emberszeretetén és nagylelkűségén. Bonaparténak ezzel szemben 
soha esze ágában sem volt, hogy igazolást keressen a maga számára, 
vagy másokra hárítsa a felelősséget. 


A párizsi lázadóknak több mint 24 000 fegyveres állt 
rendelkezésükre, Bonaparténak pedig mindössze 6000 embere volt, 
vagyis alig a negyede. Csak az ágyúiban bízhatott, tehát az 
ágyúkat használta. Ha már harcra került a sor, feltétlenül győzni 
kell, bármi áron is. Napóleon mindig és mindenütt ehhez a 
szabályhoz tartotta magát. Nem szívesen pazarolta céltalanul az 
ágyúgolyóit, de ahol szüksége volt rájuk, ott bőkezűen bánt velük. 
Vendémiaire 13-án sem takarékoskodott, Saint-Roch 
előcsarnokának kövezetét a halomra lőtt lázadók vér- és 
hússzőnyege borította. 


Napóleon egyik jellemző vonása, hogy a harcban a végletekig 
könyörtelen tudott lenni. , Két ember él bennem - mondta 

egy őszinte pillanatában. - Az egyik hideg fővel számító ember, a 
másik szívember. Ne gondolja, hogy én nem éppen úgy érzek, 
mint más ember, sőt inkább érző szívű vagyok. De kora 


ifjúságomtól fogva igyekeztem elnyomni magamban minden 
érzelgősséget, s ma már teljesen megszabadultam ettől." 


S valóban, Napóleont soha nem lehetett azzal vádolni, hogy 
érzelgős lett volna, amikor arról volt szó, hogy meg kell 
semmisítenie az ellenséget, aki nyíltan szembe mert szállni vele. 


Vendémiaire 13-ának beláthatatlan a jelentősége a napóleoni 
eposzban. 


A nap történelmi jelentőségének három fő tényezője volt: 


1. Újra összeomlott, ezúttal még véglegesebben, mint 
Ouiberonban, a királypártiak reménye a közeli győzelemben és a 
Bourbonok visszatértében. 


2. A városi polgárság vezető rétegei meggyőződtek arról, hogy 
elsiették a hatalom átvételére irányuló kísérletüket, 

amikor fegyveres erőszakkal léptek fel a Konvent ellen. 
Elfelejtkeztek a városi és vidéki polgárságnak azokról a köztársasági 
érzelmű rétegeiről, amelyek nyilvánvalóan nem nézték jó szemmel a 
reakció túlságosan gyors és szemérmetlen megerősödését. Ki az a 
Richer de Serizy, aki a zendülők vezére? Királypárti. 

Nyilvánvaló tehát, hogy a zendülők nemigen számíthattak a kis 
parasztbirtokosok, tehát a vidéki kispolgárság túlnyomó 
többségének rokonszenvére; a Bourbonok visszatérését a feudális 
rendszer felélesztésével azonosították, s láthatóan attól tartottak, 
hogy visszaveszik tőlük azokat a földeket, amelyeket az emigráns 
arisztokratáktól és az egyháztól elkobzott nagybirtokokból osztottak 
szét közöttük. 


3. Megint bebizonyosodott, hogy a vidék Bourbon-ellenes hangulata 
érzékenyen befolyásolja a hadsereget, főképpen a közkatonaságot, 
amelynek tömegeiben teljesen meg lehet bízni, mihelyt valamilyen 
királypártinak látszó lázadás leveréséről van szó. 


Ez a történelmi tartalma vendémiaire 13-ának. Ami személy szerint 
Bonapartét illeti, neve ekkor vált ismertté nemcsak katonai 
körökben, ahol touloni győzelme révén már egyszer felfigyeltek rá, 
hanem a társadalom többi rétegében is, ott is, ahol eddig még a 
hírét sem hallották. Rendkívül tehetséges katona hírében állt, aki 


rendet tud teremteni mindenütt, ahol szükség van rá, előrelátó, 
gyors észjárású és határozott. Azok a politikusok, akik a direktórium 
első idejében (még 1795 vendémiairejében) hatalomra kerültek, 
élükön Barrasszal, aki nyomban vezető befolyásra tett szert, 
jóindulatú szeretettel kezelték a fiatal tábornokot. Abban 
reménykedtek, hogy mindig rendelkezésükre fog állni, valahányszor 
szükség lesz a hadseregre valamilyen népi mozgalom leveréséhez. 


Csalatkoztak. Napóleon a hadszíntérre vágyott, arról ábrándozott, 
hogy önálló parancsnoka lesz a köztársaság valamelyik 
hadseregének. Az a jóakarat, amelyet Barras tanúsított iránta, most 
már mindjobban valószínűsítette álmait, amelyeknek még 

rövid idővel ezelőtt - amikor a 26 éves nyugalmazott tábornok 
kenyér-kereset nélkül lebzselt Párizsban - semmi kézzelfogható 
alapjuk nem volt. A helyzet egyik napról a másikra megváltozott. E 
pillanatban parancsnoka a párizsi helyőrségnek, kedvence a 
köztársaság leghatalmasabb politikusának, Barrasnak, és semmi 
akadálya annak, hogy rövidesen független parancsnoki állást kapjon 
a harctereken küzdő seregek egyikében. 


Rövid idővel váratlan kinevezése után, a fiatal tábornok 
megismerkedett a terror idején kivégzett jakobinus tábornok, Beau- 
harnais gróf özvegyével, s beleszeretett az asszonyba. Az hat évvel 
idősebb volt nála, hányatott, kalandos élet állt mögötte. Semmiféle 
lángoló szerelmet nem érzett Bonaparte iránt, de választását nem a 
szerelem irányította, hanem a számítás, hisz vendémiaire 13-a után 
a fiatal tábornok egy csapásra híressé vált. Bonapartét azonban vad 
szenvedély emésztette, megkérte az asszony kezét, és feleségül is 
vette. Jozefin korábban meghitt bizalmasa volt Barrasnak, s a 
házasság révén Bonaparte előtt még szélesebbre tárultak a 
köztársaság leghatalmasabb embereinek ajtói. 


A Napóleonnal foglalkozó csaknem kétszázezer munka között - 
melyet Kircheisen, a neves bibliográfus és más 

szakemberek feldolgoztak - hatalmas irodalom tárgyalja 
Napóleonnak Jozefinhez, s általában a nőkhöz való viszonyát. Hogy 
röviden végezzünk ezzel a tárggyal, szögezzük le, hogy sem 
Jozefinnek, sem második feleségének: Mária Lujzának, sem Rémusat 
asszonynak, sem George kisasszonynak, a színésznőnek, sem 
Walewska grófnőnek, sem bármilyen más nőnek, aki Napóleonnal 


valaha meghittebb viszonyba került, soha, semmilyen feljegyzésre 
érdemes befolyása nem volt Bonapartéra, de nem is igyekezett 
egyikük sem szert tenni ilyen befolyásra, mert az első perctől 
kezdve megértették, milyen fékezhetetlen, kényúri, ingerült és 
örökké gyanakvó természetű emberrel van dolguk. Napóleon már 
akkor ki nem állhatta a híres Madame de Staélt, amikor még nem is 
került összeütközésbe ennek politikai ellenállásával; ellenszenvét az 
asszony mohó politikai érdeklődése s intellektuális igényei keltették 
fel, amelyek szerinte nőhöz nem illő, aránytalan helyet foglaltak el 
életében. A nő vakon vesse alá magát a férfi akaratának; ha ezt nem 
tette meg. Napóleon félretolta útjából. Egyébként is oly mozgalmas 
életében nem sok ideje maradt arra, hogy érzelmekkel bíbelődjék, 
hosszasan foglalkozzék szívügyeivel. 


A lakodalmat 1796. március 9-én ülték meg, s Napóleon két nappal 


később, március 11-én már el is búcsúzott feleségétől, s hadba 
vonult. 


Európa történelmének új, hosszú és véres korszaka kezdődött meg 
azzal a nappal. 


2. fejezet 
AZ ITÁLIAI HADJÁRAT (1796-1797) 


Amióta Bonaparte vendémiaire 13-án leverte az ellenforradalmat, s 
Barras és a köztársaság többi vezére kegyébe fogadta őt, a fiatal 
tábornok arról igyekezett meggyőzni a kormányt, hogy meg kell 
előzniük az új, franciaellenes szövetség akcióit, tánadó háborút kell 
indítani az osztrákok és olasz szövetségeseik ellen, el kell foglalniuk 
Észak-Itáliát. Ez a szövetség voltaképpen nem volt új, azonos volt 
azzal a koalícióval, amely már 1792-ben alakult, s amelyből 1795- 
ben Poroszország kivált, hogy Baselben különbékét kössön 
Franciaországgal. Ausztria, Anglia, Oroszország, Szardínia, a kettős 
szicíliai királyság és néhány német állam (Württemberg, 
Bajorország, Baden stb.) azonban megmaradt a szövetségben. A 
direktórium, s vele együtt egész Európa szentül hitte, hogy az 1796- 
os tavaszi és az ezt követő nyári hadjáratnak Nyugat- és Délnyugat- 
Németország lesz a színhelye: a franciák ezen az útvonalon fogják 
megtámadni és elfoglalni az örökös osztrák tartományokat. A 
direktórium legjobb csapatait és legkitűnőbb stratégáit, köztük 
Moreau tábornokot szánta erre a hadjáratra. Semmit sem sajnáltak a 
csapatoktól, az utánpótlás minden láncszemét kitűnően 
megszervezték, mert a francia kormánynak minden bizalma ebben a 
hadseregben volt. 


Bonaparte tábornoknak azért a tervéért, hogy Észak-Itáliát Dél- 
Franciaországból kiindulva támadják meg, a direktórium nem 
nagyon lelkesedett. A betörés mindazonáltal hasznos 

lehet, gondolták, mert arra fogja kényszeríteni a bécsi udvart, 

hogy megossza erejét, és legalább részben elvonja az udvar 
figyelmét a küszöbönálló hadjárat fő színhelyéről, Németországról. 
Elhatározták tehát: 10-20 000 Dél-Franciaországban állomásozó 
katonát bevetnek Itáliában, hogy megzavarják az osztrákokat 

és szövetségesüket, a szárd királyt. Amikor határozni kellett, hogy e 
másodrendű frontszakaszon kire bízzák a csapatok vezetését, Carnot 
és Barras Bonapartét nevezte ki. A direktórium többi tagja szívesen 
beleegyezett a választásba, hiszen az ismertebb tábornokok közül 
egyik sem tartott igényt erre a tisztségre. Bonapartét 


1796. február 23-án nevezték ki az , itáliai hadsereg" 
legfelsőbb parancsnokává. Az új parancsnok március 11-én el is 
foglalta helyét. 


Napóleonnak ezt az első hadjáratát különleges dicsfény ragyogja be. 
1796-ban neve mint a villám futotta be egész Európát, s többé le 
sem tűnt a világtörténelem lapjairól. 


- Nagy léptekkel halad ez a kölyök, itt az ideje, hogy valaki móresre 
tanítsa! - mondta az öreg Szuvorov Napóleon itáliai hadjáratának 
idején. Az elsők között ismerte fel a közeledő viharfelhőt, amely 
azután olyan hosszú ideig rémítgette Európát mennydörgéseivel és 
gyújtogató villámaival. 


Hadseregéhez megérkezve Napóleon azonnal szemlét rendelt el, s 
egyszerre megértette, hogy a köztársaság befolyásos tábornokai 
miért nem vágyódtak az itáliai hadsereg parancsnoki állására. A 
hadsereg úgy festett, mint valami ágrólszakadt rablóbanda. A 
francia katonai közigazgatás a különféle csalások és sikkasztások 
sose látott orgiáit ülte a thermidoriak uralma idején, a Konvent 
utolsó éveiben és a direktórium kezdeti időszakában. Igaz, hogy a 
hadsereget nem részesítették túl fényes ellátásban Párzsból, de amit 
küldtek, annak is rögtön, nyom nélkül lába kelt. Nizzában és 
környékén 43 000 ember állomásozott, de hogy miből éltek, 
öltözködtek és táplálkoztak, azt senki sem tudta. Bonapartét például 
már megérkezése napján azzal a hírrel fogadták, hogy előtte való 
nap az egyik ezred meg akarta tagadni az áthelyezési parancsot, 
mivel nem volt bakancsuk. Az anyagi szervezetlenséggel 
természetesen együtt járt az elhanyagolt, elfeledett hadsereg 
fegyelmének lassú felbomlása. A katonák nemcsak sejtették, de 
szemtanúi is voltak azoknak a sorozatos tolvaj-lásoknak, 
amelyeknek ők itták meg a levét. 


Bonapartéra nehéz feladat várt. Ruhával, cipővel kellett ellátnia 
katonáit, bátorságot és fegyelmet kellett öntenie beléjük, és mindezt 
a hadjárat kellős közepén, az egyes ütközetek közötti pihenőkben. A 
hadjáratot semmiképpen sem halaszthatta későbbi időpontra. 
Helyzetét az is nehezítette, hogy az egyes seregegységek 
parancsnokai - Augereau, Masséna, Sérurier stb. - minden jel szerint 
előbb-utóbb össze akartak fogni ellene. Ezek a tisztek szívesen 


alárendelték volna magukat náluk öregebb vagy érdemesebb 


embernek (mint pl. Moreau-nak, a nyugati német 

front főparancsnokának), de hogy egy 27 éves ifjút ültettek a 
nyakukba, azt megbocsáthatatlan sérelemnek tartották. A 
kaszárnyák máris ezer hangon ismételgették a tényt, s toldásokkal, 
túlzásokkal, pletykák arabeszkjeivel hímezték körül az igazság 
magvát. Elterjedt például, hogy Bonaparte összeakaszkodott 


Augereau-val. A kis termetű tábornok alulról jól a szeme közé 
nézett a magas Augereau-nak, s ezt mondta neki: 


- . Tábornok úr, ön egy fejjel magasabb nálam, de ha továbbra is 
ilyen sértő hangnemben beszél velem, ezt a különbséget hamar meg 
fogom szüntetni! 


Tény, hogy Bonaparte a legrövidebb időn belül mindenkivel 
megértette, hogy semmilyen idegen akaratot nem tűr meg a 
hadseregében, s hogy rangra és címre való tekintet nélkül le fog 
számolni minden ellenzékkel. 


- . Néhány sortűzre majd lesz szükség - közölte hetykén, kurtán a 
direktóriummal. 


Bonaparte kíméletlen harcot folytatott a kis és nagy tolvajok ellen. 
A közkatonák ezt hamar észrevették, s ez még a falhoz állításnál is 
hatásosabb eszköze volt a fegyelem helyreállításának. Arra gondolni 
sem lehetett, hogy magát a hadjáratot elhalasszák mindaddig, amíg 
a hadsereget teljesen fel nem ruházza; ez egyértelmű lett volna 
azzal, hogy lemondanak az 1796-os hadjáratról. Napóleon 
elhatározta, hogy hadba indul, és ennek a határozatának pontos, 
közérthető, világos formát adott katonáihoz intézett első 
kiáltványában. Sokat vitáztak arról, vajon ezt a kiáltványt abban a 
formában bocsátotta-e ki, amelyben fennmaradt, ma már azonban a 
napóleoni életrajz legalaposabb, modern ismerői sem kételkednek 
abban, hogy csak az első mondatok az eredetiek, a kiáltvány többi, 
ünnepélyes, ékesszóló része pedig utólagos pótlás. Hadd jegyezzem 
meg, hogy az első mondatokat is inkább alapvető értelmük 
hitelesíti, mintsem stílusuk. , Katonák, rongyosak vagytok és éheztek 
... A világ legtermékenyebb vidékeire vezetlek benneteket!" 


Bonaparte már a hadjárat kezdetén is azt tartotta, hogy a 
hadseregnek önmagát kell táplálnia, és hogy személy szerint 
közvetlenül minden katona érdeklődését fel kell kelteni Észak-Itália 


küszöbönálló elözönlése iránt. Nem lehet bevárni, mondotta, amíg a 
hadsereg mindent megkap, amire szüksége van, hanem meg kell 
győzni a katonát arról, hogy kizárólag tőle függ, meg tudja- 

e szerezni az ellenségtől a szükségeset... és ami ezen felül van. S 
Napóleon értett hozzá, hogy elbűvölje katonáit, mindvégig 
érvényesítse személyi varázsát, ellenállhatatlan tekintélyét. Azok 
az érzelgős kis történetek, amelyek Napóleonnak katonái iránt 
érzett , apai szeretetéről" szólnak (őszinteségi rohamaiban 

, ágyútöltelékeknek" nevezte őket), semmit nem magyaráznak 
meg. Nem szerette katonáit, hanem csak gondoskodott róluk. 
Gondoskodása viszont olyan aprólékos és mindenre kiterjedő volt, 
hogy a katonák ezt szeretetnek hitték, holott valójában Napóleon 
semmi mással nem törődött, csak azzal, hogy egészségben, 
jókarban, használható állapotban tartsa emberanyagát. 


Hadjárata kezdetén, 1796 áprilisában Napóleonról a hadseregben 
semmi egyebet nem tudtak, csak azt, hogy kiváló tüzértiszt, aki két 
évvel ezelőtt, Toulonnál tisztességgel ellátta feladatát, vendémiaire 
13-án pedig ütegeinek tüzével szétverte a Konventet ostromló 
ellenforradalmat. Érdemei elismeréséül nevezték ki a déli front 
parancsnokává. Személyes varázsát, ellenállhatatlan tekintélyét még 
nem volt alkalma megismertetni katonáival, a kiéhezett, mezítlábas 
seregbe tehát másképpen kellett lelket öntenie. Közvetlen, 
tárgyilagos józansággal tehát Itália természeti és egyéb kincseire 
irányította katonái figyelmét. 


1796. április 9-én Napóleon átvezette csapatait az Alpokon. 


A napóleoni hadjáratok történetének híres szerzője, Jomini svájci 
tábornok, a kitűnő tudós és stratéga, aki egy ideig Napóleon 
parancsnoksága alatt szolgált, majd az oroszokhoz pártolt át, 
megemlíti, hogy Bonaparte már a hadjárat első percétől kezdve 
személy szerint is olyan vakmerőségről és a veszélynek 

olyan semmibevevéséről tett bizonyságot, hogy az már szinte az 
arcátlanság határát súrolja. A tábornok egész vezérkarával a 
legveszélyesebb, de a legrövidebb utat, az Alpesek tenger felőli 
oldalán húzódó híres , párkányt", a Route de la Corniche-t 
választja, ahol valamennyien az út egész tartama alatt védtelenül ki 
voltak szolgáltatva a part közelében hajózó angol flotta ütegeinek. 


Itt találkozunk először Napóleon jellemének egy sajátos 


vonásával. Azt tartja ugyanis, hogy - hacsak nem elkerülhetetlen - a 
főparancsnok háború idején semmilyen veszélynek ne tegye ki 
magát, annál az egyszerű oknál fogva, mert a halála keltette 
riadalommal és általános fejetlenséggel az ütközet - s egyben az 
egész háború - elvesztését idézheti elő; ennek megfelelően soha 
nem is ragadtatta magát olyan halálmegvetően vakmerő 
kalandokra, mint amilyeneket kortársai - Lannes, Murat, Ney, 
Miloradovics és Szkobelev - szemhunyorítás nélkül vállaltak. 
Másfelől azonban szentül hitte, hogy ha a körülmények 
megkívánják a személyes bátorság példáját, a vezérnek habozás 
nélkül kell a tűzbe mennie. 


1796. április 5-e és 9-e között a hadsereg szerencsésen túljutott a 
Corniche-on. Bonaparte olasz földön állt. Vele szemben a közösen 
tevékenykedő osztrák és piemontei hadsereg három csoportban 
fedezte a Piemontéba és Genovába vezető utakat. Bonaparte először 
az osztrákokkal ütközött meg. Az ütközet a 

centrumban, Montenotténál zajlott le a D Argenteau parancsnoksága 
alatt álló osztrák sereggel. Bonaparte egész hadseregét egyetlen 
hatalmas ököllé vonta össze, megtévesztette az osztrák sereg 
főparancsnokát, Beaulieu-t, aki valamivel délebbre, a genovai úton 
várta, és ellenállhatatlan lendülettel megtámadta az osztrák 
seregek derékhadát. Néhány óra leforgása alatt tönkreverte és 
megfutamította az ellenséget. Egyelőre azonban csak az osztrák 
hadsereg egyik részével végzett. Rövid pihenőt engedélyezett 
katonáinak, majd tovább menetelt. Millesimo mellett zajlott le a 
második összecsapás, két nappal az első után, s a piemontei 
csapatok teljes vereséget szenvedtek. Rengeteg holttest hevert a 
csatatéren, öt zászlóalj 13 ágyújával megadta magát, a hadsereg 
maradéka pedig megfutamodott: ezzel az eredménnyel zárult a nap. 
Bonaparte azonban nem várta meg, amíg az ellenség összeszedi 
magát, hanem habozás nélkül továbbmenetelt. 


A hadtörténészek Bonaparténak ezeket az első ütközeteit , hat 
győzelem hat nap alatt" kifejezéssel egyetlen nagy ütközetnek 
tekintik. Hadjáratának már ezekben az első napjaiban 

világosan kidomborodik Napóleon alapvető stratégiai elmélete: 
villámgyorsan nagy erőket összevonni egyetlen pontra, egyik 
stratégiai feladatról rögtön áttérni a következőre, s túlságosan 
bonyolult hadmozdulatok nélkül egyenként legyőzni az ellenséges 


egységeket. 


Ekkor bontakozik ki Bonaparténak egy másik jellegzetes 
tulajdonsága is: az a képessége, hogy a politikát és a stratégiát 
elválaszthatatlan egységbe olvasztja. 1796 áprilisában egymás után 
aratja a győzelmeket, de közben egyetlen pillanatra sem feledkezik 
meg arról, hogy a lehető leggyorsabban békére kényszerítse 
Piemontét (a szárd királyságot), s így elszigetelje az osztrákokat. 
Miután a franciák Mondovi mellett újabb győzelmet arattak a 
piemonteiak felett, s a város megadta magát, Colli 

piemontei tábornok béketárgyalásokat kezdett. Április 28-án 
aláírták a fegyverszünetet. A legyőzöttekre súlyos feltételeket 
szabtak ki: Piemonte királya, Victor Amadeus átengedte 
Bonaparténak két legjobb erődítményét s egy egész sor fontos 
stratégiai pontot. A végleges békeszerződést 1796. május 15-én 
írták alá Párizsban. Piemonte ebben arra kötelezte magát, hogy a 
franciákon kívül semmilyen más hadsereget nem enged át területén, 
senkivel szövetséget nem köt, átengedi Franciaországnak Nizza 
grófságát és egész Savoyát; ezenfelül - természetesen Franciaország 
javára - , korrigálják" a két ország közötti határt. Piemonte 

vállalta továbbá, hogy minden szükséges készlettel ellátja a francia 
hadsereget. 


Az első lépést tehát Napóleon sikerrel tette meg. Hátra voltak még 
az osztrákok. Újabb győzelemsorozat után Bonaparte a Po felé 
nyomta őket, visszavetette csapataikat a folyó túlsó partjára, majd 
maga is átkelt a vízen, és folytatta az üldözést. Páni rémület tört ki 
valamennyi olasz udvarban. Az első áldozat a pármai herceg volt, 
aki valójában nem is szállt szembe a franciákkal. Bonaparte nem 
hallgatta meg könyörgéseit, nem ismerte el semlegességét, hanem 
arra kényszerítette Pármát, hogy fizessen 2 000 000 aranyfrankot és 
szállítson 1700 lovat. További előrehaladása folyamán Napóleon 
megközelítette Lodit, s ott át akart kelni az Addán. E fontos 
stratégiai pontot 10 000 osztrák védelmezte. 


Május 10-én zajlott le a híres lodi csata. Akárcsak a nevezetes alpesi 
átkelésnél, Bonaparte itt is szükségesnek látta, hogy akár saját életét 
is kockára tegye. A leghevesebb, legádázabb küzdelem a híd körül 
folyt, ahol a francia seregek főparancsnoka az egyik gránátos ezred 
élén habozás nélkül vetette magát a golyózáporba, amellyel az 


osztrákok elárasztották a hidat. 20 osztrák löveg ontotta tüzét a 
hídra és környékére, de a Bonaparte vezette gránátosok rohammal 
elfoglalták a hidat, s visszaverték az osztrákokat, akik végül 2000 
halottat és sebesültet, továbbá 15 ágyút hagytak a csatatéren. 
Bonaparte rögtön üldözni kezdte a hátráló ellenséget, s május 15-én 
bevonult Milánóba. Előtte való este, május 14-én a következőket 
irta Párizsba a direktóriumnak: , Lombardia a mai naptól kezdve a 
(francia) Köztársaságé". 


Júniusban az egyik francia különítmény Murat parancsnoksága 
alatt, Bonaparte utasításai értelmében elfoglalta Livornót, s 
ugyanakkor Augereau tábornok bevonult Bolognába, június közepén 
Bonaparte személyesen foglalta el Modenát, majd Toscana ellen 
fordult, jóllehet a toscanai herceg az osztrák-francia háborúban 
mindvégig semleges maradt. Napóleon azonban nem 

vette tekintetbe a kis olasz államok semlegességét. Lelkiismeret- 
furdalás nélkül vonult be városaikba és falvaikba, s ott 

elkobzott mindent, amire szüksége volt, sőt ezenfelül is mindazt, 
amit figyelemre méltatott, tehát nemcsak ágyút, lőport és puskát, 
hanem a reneszánsz régi mestereinek festményeit is. Ezenfelül 
katonáinak könyörtelen fosztogatása is alaposan próbára tette a 
boldogtalan lakosságot. 


Bonaparte csodálatosan elnéző volt katonáinak vad fosztogató dühe 
iránt, amely egyre gyakoribb összeütközéseket okozott a kirabolt 
olaszokkal. Paviában és Lugóban a lakosság megtámadta a francia 
csapatokat. Lugóban (Ferrara közelében) öt francia dragonyost 
gyilkoltak meg, mire Bonaparte kíméletlen megtorlást rendelt el. 
Több száz embert lemészároltatott, és szabad ha-rácsolást 
engedélyezett a városban. Katonái válogatás nélkül gyilkoltak 
mindenkit, akivel szemben ellenséges érzület gyanúja merült fel, 
vagy akinek birtokában fegyvert találtak; márpedig kinek ne lett 
volna fegyvere abban az időben? A lugói példát másutt is követték, 
nem kisebb kegyetlenséggel. 

Miután ilyen módon jelentősen megerősítette saját tüzérségét, 
részben az osztrákoktól zsákmányolt lövegekkel és lőszerrel, részben 
a semleges olasz államoktól elrabolt ágyúkkal, Bonaparte felvonult 
Mantova ellen, amelyet mind természetes fekvéséért, mind pedig 
erődítményeiért Európa egyik legerősebb várának tekintettek. Alig 


kezdte meg azonban az ostromot, hírt kapott, hogy a vár 
felmentésére Tirolból 30 000 főnyi osztrák sereg közeledik, melynek 
parancsnoka a jól ismert, tehetséges hadvezér, Wurmser tábornok. 


Ez a hír új erővel töltötte el a francia hódítók ellenségeit; 1796 
tavaszán és nyarán Észak-Itália katolikus papságához és félfeudális 
nemességéhez, amelyek szívből gyűlölték a franciák által importált 
polgári forradalmi eszméket, csatlakozott a sok ezer paraszt és 
városi kispolgár is, akik oly kegyetlenül megsínylették Bonaparte 
tábornok hadseregének könyörtelen diadalútját. Napóleonnak azzal 
is számolnia kellett, hogy háta mögött az eltiport és erőszakkal 
békére kényszerített Piemonte is fellázad, és elvágja összeköttetését 
Franciaországgal. 

Erősítéseket kért hazulról, 29 000 embert tartalékba állított, 16 000 
embert felvonultatott Mantova ostromára. Wurmser ellen egyik 
legjobb tábornokát, Massénát küldte, de Wurmser visszaverte a 
támadót. Bonaparte ekkor Augereau-t küldte ellene, 

egyik legtehetségesebb munkatársát, aki már Napóleon 
főparancsnokká való kinevezése előtt is tábornoki rangban szolgált; 
de Wurmser Augereautt is visszaverte. A franciák helyzete 
kétségbeejtő lett. Bonaparte ekkor határozta el magát arra a 
hadmozdulatra, amely - mind a régi, mind a legkorszerűbb 
hadtörténészek szerint - maga is elegendő lett volna ahhoz, hogy 

, halhatatlan dicsőséget" (Jomini él ezzel a kifejezéssel) biztosítson 
Napóleonnak, még akkor is, ha pályája legelején történetesen saját 
életével fizet vakmerőségéért. 


Wurmser már a félelmetes ellenség fölött aratott nagyszerű diadalt 
ünnepelte, már be is vonult az ostromlott Mantovába, amikor híre 
érkezett, hogy Bonaparte teljes hadseregével egy másik osztrák 
hadoszlopra vetette magát, amely a franciák 

milánói összeköttetéseit igyekezett elvágni. Bonaparte három 
egymást követő ütközetben - Lonatónál, Salónál és Bresciánál - 
felőrölte ezt a hadoszlopot. Wurmser erre egész haderejével 
kivonult Mantovából, miután legyőzte a Valetta parancsnoksága 
alatt hátrahagyott francia csapatokat, és több kisebb ütközetben 
visszavetette az ellenség egyéb egységeit, majd augusztus 5-én 
Casti-glione mellett szembeszállt magával Bonapartéval. Súlyos 
vereséget szenvedett, mert Napóleon ragyogó hadmozdulattal 


csapatainak egy részével az osztrákok háta mögé került. 


Néhány újabb szerencsétlen kimenetelű kisebb ütközet után 
Wurmser megvert seregének maradékával az Adige felső 

folyása mögé vonult vissza, majd Mantovába menekült. Bonaparte 
újra megkezdte az ostromot. Az osztrákoknak ekkor már 

nemcsak Mantovát kellett felmenteniük, hanem magát Wurmsert is 
ki kellett húzniuk a csávából. A legnagyobb sietséggel új 
hadsereget állítottak fel Alvinczy parancsnoksága alatt, akit 
Wurmserrel, Károly főherceggel és Mélasszal együtt az osztrák 
birodalom legtehetségesebb tábornokának tekintettek. Bonaparte 28 
500 emberrel Alvinczy elé sietett, 8300 fő pedig folytatta Mantova 
ostromát. Tartaléka úgyszólván már alig volt, mindössze 4000 
ember. 


, Amelyik hadvezér ütközet előtt túl sokat törődik a tartalékokkal, 
azt egészen biztosan legyőzik" - hajtogatta Napóleon több ízben, bár 
természetesen távolról sem tagadta a tartalékok fontosságát. 
Alvinczynak Bonapartéénál jóval nagyobb hadsereg 

állt rendelkezésére, s több egymást követő kisebb 

összecsapásban visszavetette a franciákat. Bonaparte ekkor 
elrendelte, hogy ürítsék ki Vicenzát és néhány más várost, s miután 


minden erejét összevonta, felkészült a döntő ütközetre. 


1796. november 15-én megtörtént az összecsapás Bonaparte és 
Alvinczy között. A makacs, véres csata november 17-én este 

ért véget Arcole mellett. Az osztrákok számbeli túlsúlyban voltak, s 
eltökélten, keményen küzdöttek; a csatában a Habsburg-monarchia 
legjobb válogatott ezredei vettek részt. Az egyik legfontosabb 
stratégiai pont a híres arcolei híd volt, amelyet a 

franciák háromszor foglaltak el rohammal, és háromszor veszítettek 
el súlyos áldozatokkal az osztrákok ellentámadásai nyomán. 

Ekkor történt, hogy Bonaparte megismételte azt, amit néhány 
hónappal korábban már megtett a lodi hídért vívott küzdelemben: 
maga ragadta meg a lobogót, és katonáinak élén személyesen 
vezette őket rohamra. Az ellenséges tűzben tisztjei és katonái sorra 
hullottak mellette. Az ütközet néhány rövid pihenővel kerek 
három napig tartott, s Alvinczy teljes vereségével végződött. Az 
osztrákok megfutamodtak. 


Másfél hónappal Arcole után az osztrákok újból rendbe szedett 


csapataikkal visszavágásra készültek. A hadjárat sorsa 1797 
januárjában dőlt el. Rivoli mellett Napóleon két napig (január 14. és 
15.) tartó véres ütközetben tönkreverte az egész osztrák hadsereget, 
amely ezúttal a fiatal francia hadvezér példáját követte, és minden 
rendelkezésére álló erejét egy tömegben vetette be az ellenség ellen. 
Alvinczy fejvesztetten menekült szétvert seregének maradványaival. 
Már nem is gondolhatott arra, hogy felmentse Mantovát és 
Wurmsernak a várban körülzárt seregét. Két és fél héttel a rivoli 
ütközet után Mantova megadta magát. Bonaparte igen kegyesen 
bánt a legyőzött Wurmserral. 


Mantova bevétele után Bonaparte észak felé fordult, és már 
magukat az örökös osztrák tartományokat fenyegette. Mikor aztán a 
franciák 1797 kora tavaszán legyőzték Károly főherceget is, akit a 
legnagyobb sietséggel vezényeltek át az olasz hadszíntérre, s az 
osztrák csapatok megkezdték visszavonulásukat a Brenner felé, 
Bécsben páni félelem lett úrrá. A vakrémület fészke maga a császári 
palota volt. Elterjedt a hír az egész városban, hogy a Burgban 
csomagolnak, s a császári kincseket Bécsből máris ismeretlen helyre 
küldték. A francia hódítók a fővárost fenyegetik! Hannibal ante 
portas! Bonaparte Tirolban van! Bonaparte holnap bevonul Bécsbe! 
Ilyen és ehhez hasonló híreszteléseket, pletykákat és jajkiáltásokat 
jegyeztek fel a kortársak a Habsburg-monarchia régi, gazdag 
fővárosának e válságos pillanatában. A legjobb osztrák seregek 
pusztulása, a legtehetségesebb osztrák tábornokok csúfos veresége, 
Észak-Itália elvesztése és az osztrák főváros szorongatott helyzete: 
ezek voltak a közvetlen eredményei annak az egyéves hadjáratnak, 
amelyet Bonaparte 1796 márciusában kezdett Ausztria ellen, 
néhány hónappal azután, hogy kinevezték az Itália ellen vonuló 
francia hadsereg fűparancsnokának. Egész Európa Napóleon nevétől 
visszhangzott. 


Újabb vereségek következnek, az osztrák hadak Károly főherceg 
vezetése alatt általános visszavonulásra kényszerülnek. Ekkor 

az osztrák udvar végre megérti, hogy a harc folytatása létét 
veszélyezteti. 1797 április elején Bonaparte tábornok hivatalos 
értesítést kap Bécsből, hogy Ferenc császár békét kér. Szögezzük itt 
le, hogy Bonaparte minden tőle telhetőt elkövetett annak 
érdekében, hogy az osztrákok ellen vívott háborút ebben a számára 
oly előnyös helyzetben fejezze be, s bár egész hadseregével 


tovább üldözte a gyorsan visszavonuló Károly főherceg csapatait, 
egyben azt is közölte az osztrák fővezérrel, hogy a 
béketárgyalások elől nem zárkózik el. Egyik figyelemre méltó 
levelében, amelyben tapintatosan kíméli a legyőzöttek önérzetét, 
azt írja Károlynak, hogy ha békét tudna kötni, arra jóval büszkébb 
lenne, , mint a katonai sikerek révén megszerzett kétes hírnévre. . . 
Éppen elég embert megöltünk már, éppen elég bajt okoztunk a 
szenvedő emberiségnek!" 


A direktórium beleegyezik a békekötésbe, csak az okoz problémát, 
hogy kit küldjenek a tárgyalásokra. Mialatt azonban Párizsban ezen 
töprengenek s a megbízott Clarke elindul Napóleon tábora felé, a 
győztes tábornok Leobenben megköti a fegyverszünetet. 


A leobeni tárgyalások megkezdése előtt azonban Bonaparte még 
Rómával is végez. VI. Pius pápa, aki a francia 

forradalom engesztelhetetlen ellensége volt, , pokolfajzatnak" 
nevezte , Vendémiaire tábornokát", akit a hithű és jámbor 
királypárti zendülés eltiprásának jutalmaként neveztek ki az Itália 
ellen vonuló sereg főparancsnokának; s VI. Pius minden tőle 
telhetőt meg is tett Ausztriáért a nehéz órákban. Ezért aztán 
Bonaparte nyomban a pápa ellen indult, mikor Wurmser átadta neki 
Mantovát, s felszabadult a hathónapos ostrom után megmaradt 13 
000 embere és több száz ágyúja. 


A fiatal tábornok már az első csatában szétverte a pápai csapatokat, 
amelyek oly sietve menekültek, hogy Junot tábornok, akit 
Bonaparte az üldözésükre küldött, csak két óra múlva érte utol őket. 
Egy részüket lemészárolta, a többieket foglyul ejtette. A városok 
ezután sorban megadták magukat, Napóleon nem találkozott több 
ellenállással. Mindent összeharácsolt, ami a keze ügyébe került, 
pénzt, gyémántot, festményeket, értéktárgyakat. Akárcsak Észak- 
Itáliában, ezen az útján is hatalmas zsákmányt szerzett a 
városokban, kolostorokban és régi templomokban. Rómában pánik 
lett úrrá, az általános rémület hatására a főpapság és a tehetős 
polgárság Nápolyba menekült. 


Halálos rémületében VI. Pius pápa könyörgő levelet ír 
Bonaparténak, s a levelet unokaöccsével, Mattei bíborossal küldi el. 


Bonaparte jóindulatúan fogadja a békét kérő küldöttséget, 
de nyomban megérteti a követekkel, hogy teljes, feltétel nélküli 


megadást követel. Tolentinóban, 1797. február 19-én kötik meg a 
békét. A pápa átengedi Franciaországnak birtokai nagyobb 

és gazdagabb részét, 30 millió frank hadisarcot fizet aranyban, és 
kiszolgáltatja a győzőknek múzeumai legszebb és 

legértékesebb festményeit és szobrait. Bonaparte a festményeket és 
szobrokat - ugyanúgy, mint a hadjárat kezdetén Milánóban, 
Bolognában, Modenában, Pármában, Piacenzában, majd később 
Velencében ejtett zsákmányt - Párizsba küldi. VI. Pius annyira fél, 
hogy alkudozás nélkül elfogad minden feltételt. Ezt annál is inkább 
megtehette, mivel Bonaparte nem sokat törődött a beleegyezésével. 


Miért riadt vissza ekkor még Napóleon attól, amit néhány évvel 
később meg mert tenni? Miért nem foglalta el Rómát, miért nem 
tartóztatta le a pápát, miért nem küldte foglyát Franciaországba? 
Elsősorban azért, mert küszöbön álltak a béketárgyalások 
Ausztriával, és ha túlságosan kíméletlenül bánik a pápával, az 
nyilván nagyon felrázza Közép- és Észak-Itália katolikus népességét, 
ami viszont veszélyezteti Bonaparte hátországának összeköttetéseit 
és visszavonulásának útját. Másodsorban, tudomásunk van arról, 
hogy a ragyogó kimenetelű első itáliai hadjárat alatt, amikor 
Bonaparte sorra verte a félelmetes osztrák birodalom hatalmas, 
ütőképes seregeit, volt a fiatal tábornoknak egy álmatlan éjszakája, 
amikor nyugtalanul sétált fel-alá sátra előtt, és első ízben tette fel 
magának azt a kérdést, amely addig nem juthatott eszébe: kinek a 
számára aratja győzelmeit? Vajon a jövőben is a direktórium és a 
kis ,ügyvédecskék" számára viszi végbe sikereit és hódítja meg az 
újabb és újabb országokat? 


Sok év múlt el és sok vér hullott, amíg Bonaparte beszélt e 
magányos éjszakai tűnődéseiről. Az nyilvánvaló, hogy a saját 
magának feltett kérdésre már akkor tagadó választ adott. A 28 
éves Bonaparte azonban Itália meghódítása után, 1797-ben 
nemcsak a halálra rémült, esendő, gyönge aggastyánt látta meg VI. 
Piusban, akivel azt tehetett volna, amit akar. VI. Pius pápa 
milliónyi ember, köztük sok millió francia szellemi és lelki 
fejedelme, s aki azzal a tervvel foglalkozik, hogy szekerébe fogja ezt 
a megszámlálhatatlan tömeget, annak egyelőre - hangsúlyozzuk, 
egyelőre -nem szabad számításon kívül hagynia hitüket és 
babonáikat. Napóleon az egyházat a szó szoros értelmében hasznos 
rendőri és szellemi fegyvernek tekintette, amelynek segítségével 


könnyebben boldogulhat a tömeggel szemben: erre a szerepre 
valamennyi egyház közül a katolikus egyház látszott a 
legalkalmasabbnak. Sajnos, ez az egyház a politikában is szabad 
kezet követelt magának, amit annál is könnyebben megtehetett, 
mert kitűnően, zökkenők nélkül működő, hajlékony szervezettel 
rendelkezett, s ez úgy engedelmeskedett a pápának, mint valami 


teljhatalmú fejedelemnek. 


Magát a pápaságot Napóleon merő sarlatánságnak tekintette, melyet 
a római püspökök majd két évezreddel ezelőtt kiagyaltak, s melyet 
azután történelmileg és jogilag megszilárdítottak és szervezetileg 
kidolgoztak, ügyesen kihasználva a középkori élet kedvező 
történelmi tényezőit és körülményeit. Napóleon azonban azt is jól 
tudta, hogy az ilyen sarlatánság is tekintélyes politikai hatalomra 
tehet szert. 


Egyelőre tehát a megrettent pápának csak leggazdagabb birtokait 
kellett feladnia, egyébként a Vatikánban maradhatott. Napóleon 
nem vonult be Rómába. Miután végzett VI. Piusszal, sietve 
visszatért Észak-Itáliába, hogy megkösse a békét a legyőzött 
Ausztriával. 


Állapítsuk itt meg, hogy Bonaparte a maga feje szerint vezette mind 
a leobeni fegyverszüneti tárgyalásokat, mind pedig 

később Campoformióban a béketárgyalásokat. Maga határozta meg 
minden diplomáciai tárgyalás menetét, ügyet sem vetve más 
érdekekre, mint a saját terveire és számításaira. Hogyan vált ez 
lehetségessé? Hogyan játszhatta ki büntetlenül fölötteseit? Ne 
felejtsük el a régi közmondást: , A győztesnek nem akad bírája". 
1796-ban és 1797 kezdetén - Napóleon diadalaival egyidejűleg - 

az osztrákok a Rajna mentén sorra győzték le a legkitűnőbb 
köztársasági tábornokokat, köztük Moreautt is, s a rajnai 
hadseregek hazulról állandóan sürgették ellátásuk költségeit, holott 
kitűnően felszerelve indultak harcba. Ugyanakkor Bonaparte 
félelmetes, fegyelmezett hadsereggé gyúrta át szedett-vedett 
hordáit, s hadjárata során nem kért semmit Párizstól, sőt 
számolatlanul küldte haza az aranyat és műremekeket, 
meghódította Itáliát, egymás után győzte le az osztrák seregeket s 
végül térdre kényszerítette Ausztriát. Diadalai - a rivoli ütközet, 
Mantova bevétele és a pápaság fölött aratott győzelme - 


megingathatatlanná kovácsolták tekintélyét. 


Bonaparte tudta, hogy bár előőrsei már megszállták Leobent, a 
Bécstől 250 km-nyire fekvő stájer kisvárost, Ausztria - ha a 
legvégsőre kényszerítik - az utolsó csepp véréig fog küzdeni, 

ezért tehát ajánlatos a háborút mielőbb befejezni. S hogy formailag 
és véglegesen biztosítsa magának mindazt, amire szüksége volt 
Itáliában, vagyis azt, amit már megszerzett és amit még csak 
ezután akart megszerezni Dél-Itáliában, s hogy ugyanakkor az 
osztrákokat jelentős engedményekre bírja a nyugat-németországi 
hadszíntéren, ahol a franciákat többé-kevésbé elhagyta a 
szerencséjük - mindennek érdekében valamilyen ellenszolgáltatást 
kellett adnia a birodalomnak. Milyen ellenszolgáltatást? Velencét. 


Igaz, a velencei köztársaság megőrizte semlegességét, és minden 
tőle telhetőt elkövetett, nehogy Bonaparténak ürügyet szolgáltasson 
a beavatkozásra, a fiatal tábornoknak azonban ezen a téren sohasem 
voltak aggályai. Az első adandó ürüggyel rögtön egy hadosztályt 
küldött Velence ellen. Ezt megelőzően azonban megkötötte az 
osztrákokkal a leobeni fegyverszünetet a következő feltételekkel: az 
osztrákok lemondtak Franciaország javára a Rajna-partról, és 
elismerték Napóleon valamennyi itáliai hódítását. Bonaparte ennek 
fejében átengedte nekik Velencét. 


A tábornok tulajdonképpen úgy határozott, hogy kettéosztja a 
velencei köztársaságot: a lagúnák városát átengedi Ausztriának, a 
köztársaság szárazföldi birtokait pedig hozzácsatolja a meghódított 
olasz tartományokból létesítendő , Cisalpin Köztársasághoz", amely 
valójában természetesen francia tulajdon lesz. Ezek után már csak 
némi formaság volt hátra: közölni kellett a dogéval és Velence 
Nagytanácsával, hogy felfüggeszti ötszáz éves alkotmányukat, és 
megszünteti a fennállása, tehát az V. század óta független 
köztársaságot, mert Bonaparte tábornok mindezt így látja jónak és 
szükségesnek diplomáciai céljai elérése érdekében. 


Még saját kormányát, a direktóriumot is csak akkor értesítette erről, 
amikor már nekilátott tervei végrehajtásához. A kegyelemért 
könyörgő dogénak a tábornok a következő választ küldte: , Sajnos 
nem fogadhatom, mert francia vér szennyezi be a kezét." Arra utalt, 
hogy a Lidón valaki megölt egy francia kapitányt. De 
tulajdonképpen erre az átlátszó ürügyre nem volt nagy szükség, hisz 


mindenki értett mindent. Bonaparte meghagyta Baraguay 
tábornoknak, hogy szállja meg Velencét, s 1797 júniusában végleg 
lezárták az ügy aktáit. A nagy kereskedő köztársaság tehát 13 
évszázados, független, kalandokban és viszontagságokban gazdag 
történelmi élete után megszűnt létezni. 


Így került Bonaparte kezére a gazdag préda, amelynek segítségével 


később tető alá hozta előnyös békéjét Ausztriával. Emellet Velence 
meghódítása még egy másik váratlan előnnyel is járt. 


1797 májusában a Napóleon parancsára már megszállt Triesztből 
külön futár érkezett Bernadotte tábornoktól az akkor Milánóban 
tartózkodó Bonapartéhoz. A futár irattáskát adott át neki, s 
Bernadotte jelentése megmagyarázta e táska eredetét. 

Kiderült, hogy az irattáskát a királypárti DEntraigues gróftól, a 
Bourbonok egyik ügynökétől kobozták el, aki a franciák elől 
menekülve Velencéből Triesztbe érkezett, s ott egyenesen 
Bernadotte karjaiba szaladt, aki időközben már elfoglalta a várost. 
Az irattáskában érdekes okmányokat találtak. A felfedezés teljes 
jelentőségének megértése érdekében vissza kell térnünk - ha csak 
néhány sorban is - az időközben lejátszódott párizsi eseményekhez. 


Bonaparte ágyúi 1795. vendémiaire 13-án a lázadást leverték 
ugyan, de nem végeztek, nem is végezhettek magával a 

kereskedő, földbirtokos és pénzarisztokráciával, a vendémiaire-i 
felkelés melegágyával. Bonaparte csak harcos vezető rétegükkel 
számolt le, amely akkor a királypártiakkal összefogva a felszínre 
került, maga a nagypolgárság viszont vendémiaire után is folytatta 
földalatti támadásait a direktórium ellen. 


Amikor aztán 1796 tavaszán leleplezték Babeuf összeesküvését, s a 
proletariátus megmozdulásának fenyegető kísértete újból felmerült 
a háttérből, amivel erős nyugtalanságot idézett elő a vidéki és a 
városi polgárság tehetősebb rétegeiben, a vendémiaire havában 
legyőzött királypártiak új erőre kaptak, s ismét mozgolódni kezdtek. 
Viszont megint rosszul számítottak, akárcsak 1795 nyarán 
OCuiberonban vagy vendémiaire havában Párizsban; nem értették 
meg, hogy bár az új földbirtokosok erőskezű rendőrállamot kívántak 
frissen szerzett vagyonuk védelmére, s az újgazdag polgárság 
szívesen látott volna egy monarchiát, sőt, diktatórikus monarchiát 
is, ennek ellenére a Bourbonok visszatértét a városi és a vidéki 


polgárságnak csak elenyésző, alig számba vehető rétege támogatná. 
Franciaországban a Bourbonok csak az arisztokrácia, nem pedig a 
polgárság érdekeit képviselték volna, s a velük együtt visszatérő 
emigráció nyilván visszakövetelte volna felosztott birtokait. 


Valamennyi ellenforradalmi csoportosulás között azonban a 
királypártiaknak volt a legerősebb szervezete s a külföld is őket 
segítette a leghatékonyabban, nem szólva arról, hogy a papság is az 
ő pártjukon állt, aminek következtében mindig ők vállalták a 
direktórium megdöntésére irányuló előkészületek vezetését. Végső 
soron éppen ez a körülmény buktatta meg az általuk irányított 
mozgalmat, bár tagadhatatlan, hogy a direktórium helyzete 1797 
tavaszán és nyarán válságosra fordult. Az ötszázak Tanácsában 
minden pótválasztás után erősebb lett a jobboldali ellenforradalmár, 
sőt, maga a királypárti ellenzék is. Az ellenforradalom fenyegető 
árnyéka alatt ingadozó direktóriumban szintén nem uralkodott 
teljes egyetértés; Barthélemy és Carnot ellenszegült minden erélyes, 
egyértelmű rendszabálynak, sőt Barthélemy titkos rokonszenvvel 
figyelte az egyre erősbödő ellenzéki mozgalmat. A direktórium 
másik három tagjának - Barras, Rewbell és Larevelliére-Lépeaux - 
tevékenysége szüntelen tanácskozásokban merült ki, viszont semmit 
sem tettek annak érdekében, hogy megelőzzék a készülő halálos 
csapást. 


Barras és két társa ugyan elhatározta, hogy nem mond le önként, 
harc nélkül a hatalomról - s ezzel együtt talán az életről is -, hanem 
mindenképpen felveszi a küzdelmet. Helyzetüket azonban 
megnehezítette az a körülmény, hogy Pichegru tábornok - aki 1795- 
ben nagy érdemeket szerzett Németalföld meghódításával - az 
ellenzék táborához csatlakozott. Az Ötszázak Tanácsának, az állam 
legfőbb törvényhozó hatalmának elnökévé választották, s mindenki 
tudta róla, hogy az ellenforradalmárok őt szemelték ki a felkelés 
katonai vezetőjének, amely örökre végezni fog a , triumvirátussal", 
ahogy a direktórium három tagját - Barrast, Larevelliére-Lépeaux-t 
és Rewbellt - nevezték. 


Ilyen volt a helyzet 1797 nyarán. Az Itáliában küzdő Bonaparte 
természetesen éberen szemmel tartotta a párizsi eseményeket, 
és nem kerülte el a figyelmét, hogy a köztársaság létét súlyos 
veszély fenyegeti. Maga személy szerint ugyan nem volt híve a 


köztársaságnak (s hamarosan meg is döntötte), de nem akarta, 
hogy idő előtt dőljön meg, s főképpen az nem lett volna ínyére, ha 
az eseményeknek más látja hasznát. Azon a bizonyos álmatlanul 
eltöltött itáliai éjszakán már elhatározta, hogy nem fogja örökké 

a kis ,ügyvédecskéket" szolgálni, de arra sem volt semmi 
hajlandósága, hogy gazdát cseréljen, s a direktórium helyett a 
Bourbonokat süvegelje. Az a körülmény, hogy az ellenforradalom 
élére Pichegru, az egyik legnépszerűbb tábornok állt, Napóleont 
éppúgy meghökkentette, mint Barrast. Nyilvánvaló volt, hogy 
Pichegru neve a döntő pillanatban félrevezeti a katonaságot, 
amely a tábornokot őszinte köztársaságinak tekintette; s ennélfogva 
habozás nélkül hajlandó melléállni, nem is sejtvén, hogy 

Pichegru tévútra vezeti. 


Könnyen elképzelhető tehát, mit érzett Bonaparte, amikor 
Triesztből megérkezett a különfutár s vele a letartóztatott DEn- 
traigues gróftól elkobzott irattáska, amelyben megtalálták Pichegru 
árulásának megdönthetetlen bizonyítékait: Condé 

herceg ügynökével folytatott titkos tárgyalásainak jegyzőkönyvét 
és egyéb nyilvánvaló bizonyságokat arról, hogy a tábornok 

már évek óta áskálódik a köztársaság ellen. Volt azonban egy 
körülmény, amely valamennyire késleltette az okmányok Párizsba 
küldését. Az egyik okmányban ugyanis - történetesen éppen 
abban, amely a legterhelőbb bizonyíték volt Pichegru ellen - a 
Bourbonok egy másik ügynöke, Montgaillard beszámolója során 
elmondta, hogy Bonapartét is felkereste itáliai főhadiszállásán, s 
igyekezett tárgyalásokat kezdeni vele. 


Bár az okmány Bonaparte személyével kapcsolatban csak ezt a 
néhány jelentéktelen sort tartalmazta, s bár könnyen elképzelhető, 
hogy Montgaillard álnéven férkőzött a tábornokhoz, Bonaparte 
elhatározta, hogy megsemmisíti az irat rávonatkozó részét, nehogy 
az bármilyen mértékben csökkentse a Pichegru ellen emelt vád 
súlyát. Elrendelte tehát, hogy vezessék eléje DEntraigues-et. akinek 
aztán megparancsolta, hogy a fölösleges rész kihagyásával írja újra 
a szóban forgó okmányt, és hitelesítse aláírásával; ha ezt nem teszi 
meg, nyomban felkötteti. DEEntraigues habozás nélkül teljesítette a 
parancsot, mire néhány nap múlva szabadon engedték (vagyis 
szökni hagyták). Bonaparte ekkor elküldte Párizsba az irattáskát, s 
az okmányok Barrashoz kerültek. A triumvirátus szabad kezet 


kapott. Nem hozta azonnal nyilvánosságra a Napóleontól kapott 
félelmetes okmányokat, hanem előbb Párizsba rendelte 
legmegbízhatóbb ezredeit, s megvárta Augereau tábornok 
megérkezését. Augereau-t időközben Bonaparte ugyancsak Párizsba 
küldte a direktórium támogatására, azzal az ígérettel, hogy 
rövidesen újabb hárommillió aranyfrankot küld az itáliai 
zsákmányból, s ezzel a küszöbönálló válság idejére 

Barras pénzügyileg is megszilárdíthatja helyzetét. 


Fructidor 18-án (1797. szeptember 4-én) éjjel 3 órakor Barras 
elrendelte a mérsékelt magatartása miatt gyanússá vált két 
direktóriumi tag letartóztatását. Barthélemyt elfogták, Carnot 
azonban idejében kereket oldott. Tömegével fogták le a 
királypártiakat, erélyes kézzel megtisztították az Ötszázak Tanácsát 
és a Vének Tanácsát, s a letartóztatott személyeket bírói tárgyalás 
nélkül Guyenne-be küldték (ahonnan nagy részük soha többé 

nem tért vissza). A királypárti beállítottsággal gyanúsított 
újságokat betiltották. Vidéken is tömegével fogdosták össze az 
embereket. Fructidor 18-án kora hajnalban már hatalmas 
falragaszok jelentek meg Párizs utcáin: azoknak az okmányoknak a 
másolatai, amelyeket Bonaparte küldött Itáliából. Pichegrut, az 
Ötszázak Tanácsának elnökét szintén letartóztatták. Őt is Guyenne- 
be küldték. 


A fructidor 18-i államcsíny nem ütközött semmiféle ellenállásba. A 
nép még a direktóriumnál is jobban gyűlölte a Bourbonokat és 
szemlátomást örvendve fogadta az erélyes intézkedéseket, amelyek 
kiverték a kardot az egyre veszélyesebbé váló királypártiak kezéből. 
A , gazdag kerületek" ezúttal nem vonultak ki az utcára; még nem 
felejtkeztek el vendémiaire 13-ának ágyúiról, amelyekkel Napóleon 
lőtte őket. 


A direktórium győzött. A köztársaság megmenekült, s távoli itáliai 
főhadiszállásáról a diadalmas Bonaparte tábornok 
szerencsekívánatait küldte a direktóriumnak (amelyet két évvel 
később megbuktatott) a köztársaság megmeneküléséért (amelyet 
viszont hét év múlva döntött meg). 


Bonapartét fructidor 18-ának eseményei más szempontból is 
megelégedéssel töltötték el. A leobeni fegyverszünet, amelyet 1797 
májusában kötött az osztrákokkal, egyelőre még mindig csak 


fegyverszünet volt és nem békeszerződés. Nyáron az osztrák 
kormány szemlátomást új erőre kapott, s magatartása 

mind fenyegetőbbé vált; Bonaparte ismerte a hirtelen változás 
okait: akárcsak Európa többi monarchista része, Ausztria is 
visszafojtott lélegzettel figyelte a párizsi eseményeket. Itáliában is 
bizonyosra vették, hogy a köztársaság direktóriuma maholnap 
megbukik, a Bourbonok visszatérnek az országba és semmisnek 
nyilvánítják az itáliai hódításokat. Fructidor 18-a azonban újabb, 
nehezen kiheverhető csapást mért a királypártiakra, és 

leleplezte Pichegru árulását, aminek következtében végleg 
kicsúszott a talaj a monarchista ábrándok alól. 


Bonaparte tábornok most már erélyesen követelte a békeszerződés 
aláírását. Ausztria egyik legügyesebb diplomatáját, Cobenzlt küldte 
a tárgyalásokra. Bonaparte kőkemény ellenállásán azonban ennek a 
szablyának az éle is kicsorbult. A hosszadalmas, bonyolult 
tárgyalások során Cobenzl nem győzött panaszkodni kormányának 
Bonapartéra; , ilyen kötekedő, lelkiismeretlen emberrel még nem 
volt dolgom" - írta egyik jelentésében. Bonaparte komoly, félelmetes 
diplomáciai tehetsége - amely sok egykorú történész véleménye 
szerint semmivel sem maradt el katonai képességeitől - ezúttal 
félelmetes erejében nyilatkozott meg. Csak egyetlen alkalommal 
ragadtatta el magát, s engedett híres dührohamai egyikének, 
amelyek később, amikor már , Európa urának" érezte magát, 
gyakrabban is elővették, de tábornok korában még szinte teljesen 
ismeretlenek voltak. 


- . Az Ön birodalma egy kivénült ringyó, amely megszokta, hogy 
mindenki erőszakot tegyen rajta .. . Ön elfelejti, hogy Franciaország 
a győző és Ön a legyőzött! Ön elfelejti, hogy gránátosaim közepette 
folytat velem tárgyalásokat... - ordította Napóleon magából kikelve. 
Feldöntötte az asztalt, amelyen értékes porcelánkészlet állt. Nagy 
Katalin cárnő Cobenzl útján küldött ajándéka. A porcelánkészlet 
ezer darabra tört. 


- . Úgy viselkedett, mint egy őrült - jelentette Cobenzl Bécsben. 


1797. október 17-én Campoformióban végül aláírták a 
békeszerződést a francia köztársaság és az osztrák birodalom között. 


Bonaparte e békeszerződésben csaknem mindent elért, amit akart, 


mind Itáliát illetően, ahol legyőzte az osztrákokat, 

mind Németország tekintetében, ahol a francia tábornokok még 
mindig nem birkóztak meg az osztrákokkal. A Rajna-parti 
engedményekért - úgy, ahogy tervezte - Velencével kárpótolta a 
Habsburgokat. 


A béke hírét hatalmas üdvrivalgással fogadták Párizsban, s ezúttal 
nemcsak a szegény nép, de maga a polgárság is észrevehetően 
megkönnyebbült. Az emberek napokig másról sem beszéltek, mint 
Bonapartéról. Nyilvánvaló volt, hogy a háborút, amelyet a többi 
francia tábornok már-már elvesztett a Rajna partján, Bonaparte 
megnyerte Itáliában, s ezzel a Rajnát is megmentette a franciák 
számára. A hivatalos, félhivatalos és magánsajtó nem győzte 
dicsérni a győztes tábornokot, Itália meghódítóját. Napóleon kiváló 
képességeit végtelen szónoklatok áradata ünnepelte. 


- Oh, szabadság hatalmas szelleme! Te teremtetted meg... az itáliai 
hadsereget, te szülted Bonaparte tábornokot! Boldog Franciaország! 
- kiáltotta szónoklatában a direktórium egyik tagja, Larevelliére- 
Lépeaux. 


Időközben Bonaparte a legnagyobb sietséggel megszervezte az új 
, Cisalpin Köztársaságot", amelyhez hozzácsatolta a meghódított 
területek egy részét, köztük egész Lombardiát is, míg hódításainak 
másik részét Franciaország irányítása alá helyezte, a harmadikat 
pedig - köztük Rómát is - egyelőre meghagyta fejedelmeik kezén, 
akik azonban valójában tényleges hűbéri viszonyba kerültek 
Franciaországgal szemben. 


A Cisalpin Köztársaságot látszólag tanácsadó testület kormányozta, 
amelyet a népesség tehetős rétegeiből választottak. A tényleges 
hatalom azonban a megszálló francia katonai hatóságok és a 
Párizsból kiküldött biztos kezében volt. Bonaparte mélységesen 
megvetette , a népek felszabadítása" és , a testvérköztársaságok" 
közhelyeit hangoztató hagyományos frázisokat, és egy percig sem 
hitt abban, hogy Itáliában valóban volna számottevő tömeg, amely 
őszintén lelkesednék azért a szabadságért, amelyről ő a meghódított 
országok lakosságához intézett kiáltványaiban beszélt. 


Európában azonban terjedt az a hivatalosan terjesztett 
meggyőződés, hogy a nagy olasz nép lerázta magáról elnyomóinak 

és babonáinak ősrégi nyűgét, s tömegesen siet a felszabadító 
franciák segítségére. Bonaparte akkoriban bizalmasan a következő 
jelentést küldte a direktóriumnak: , Azt hiszik, hogy a szabadság 
eszméje nagy tettekre tud lelkesíteni egy fáradt, petyhüdt, babonás, 
gyáva népet? . ... Hadseregemben nem szolgál olasz, annak az 1500 
semmittevőnek a kivételével, akik útközben suttyomban 
csatlakoztak hozzánk és nem értenek máshoz, mint a 
fosztogatáshoz." 


Csak , szigorú példák statuálásával" lehet Itáliában rendet teremteni, 
közölte ugyanabban a levélben a direktóriummal. Az olaszok persze 
időközben már alaposan megtanulták, hogy mit értsenek a , szigorú 
példákon". Bonaparte felkoncoltatta Lugo és Binasco egész 
lakosságát. Katonái olyan buzgalommal teljesítették parancsát, hogy 
még a gyerekeknek sem kegyelmeztek, majd a lakosság teljes 
kiirtása után felgyújtották a várost. Bonaparte törvényszéki 
tárgyalás nélkül főbelövette Pávia egész városi tanácsát, még 
olyanokat is, akiknek semmi közük nem volt a városi 
közigazgatáshoz. Utána 24 órára szabad rablást engedélyezett a 
városban, s ezalatt katonái büntetlenül harácsolhattak. Ha valahol a 
kétségbeesett olaszok meggyilkoltak egy-egy eltévedt magányos 
franciát, ott Napóleon egész falvakat gyújtatott fel. 


Ezekben az esetekben világosan kirajzolódott következetes és 
félreérthetetlen módszere, amelyet később is követett: 

elkerülni minden céltalan kegyetlenséget, de a legélesebb terrort 
alkalmazni, számolatlanul halomra ölni az embereket, ha az 
politikailag szükségesnek látszik. 


A meghódított Itáliában a feudalizmusnak még az árnyékát is 
kiirtotta, a templomoktól és a kolostoroktól megvonta a 
szolgáltatások követelésének jogát, s az alatt a másfél év alatt, 
amelyet Itáliában töltött, 1796 tavaszától 1797 őszéig, oly 
törvényeket léptetett életbe, amelyek Észak-Itália jogi és társadalmi 
szerkezetét nagyjából átgyúrták arra a mintára, amelyet a polgári 
forradalom teremtett Franciaországban. 


De nem mulasztotta el azt sem, hogy kíméletlenül, lelkiismeret- 

furdalás nélkül kifossza az országot e másfél éves sétája folyamán ... 
Hány millió aranyfrankot küldött a direktóriumnak, s ezt az aranyat 
mennyi olasz műremek követte! Az általános fosztogatás során saját 


magáról sem feledkezett meg: az itáliai hadjáratból mint dúsgazdag 
ember tért haza. Azt is tudta, hogy akármilyen gyávák is az olaszok, 
vajmi kevés okuk van arra, hogy szívükbe fogadják a franciákat 
(akiknek a hadseregét a saját zsebükből tartották fenn), s előbb- 
utóbb e gyáva olaszok türelmének is vége fog szakadni. Tehát 
kívánságainak teljesítése érdekében állandóan katonai 
rémuralommal fenyegetőzött. 


Bonaparte szívesen maradt volna még a meghódított országban, de 
a direktórium Campoformio után szívélyesen bár, de igen 
határozottan követelte tőle, hogy térjen vissza Párizsba; egyúttal 
közölték vele, hogy kinevezték az Anglia elleni 

hadsereg főparancsnokává. 


Bonaparte már rég sejtette, hogy a direktóriumi tagok egyre inkább 
félnek tőle. , Irigykednek rám. tudom, akármennyi tömjént füstölnek 
is az orrom alá; de engem ugyan nem csapnak be. Azért neveztek ki 
oly sietve az Anglia elleni hadsereg főparancsnokának, mert már 
alig várják, hogy kitegyem a lábamat Itáliából, ahol már nem 
tábornok, hanem valóságos fejedelem vagyok" - jelentette ki egy 
bizalmas beszélgetés folyamán. 


1797. december 7-én érkezett vissza Párizsba. December 10-én a 
direktórium ünnepélyesen fogadta a Luxembourg- 

palotában. Beláthatatlan tömeg gyűlt össze a palota körül. 
Bonapartét megérkezésekor viharos éljenzés, üdvrivalgás, taps 
fogadta. Barras-nak és a direktórium többi tagjának, s Talleyrand- 
nak, a ravasz, minden hájjal megkent, mindenkinél élesebb szemű 
külügyminiszternek a szónoklatát, valamint a lobogó lelkesedést, a 
téren összegyűlt tömeg szűnni nem akaró üdvözlő kiáltozásait a 28 
éves tábornok hideg nyugalommal fogadta, úgy, mint ami 
természetszerűleg kijár neki. Bonaparte nem sokra becsülte a tömeg 
lelkesedését. 


- Ugyanígy tolonganának körülöttem, ha történetesen a vérpadra 
vinnének - jelentette ki az ünnepélyes fogadtatás után 
(természetesen nem a nyilvánosság előtt). 


Alighogy visszaérkezett Párizsba, máris újabb, nagyobb háború 
tervét terjesztette a direktórium elé; mint az Anglia elleni hadjárat 
vezetésével megbízott hadseregfőparancsnok, úgy látta, hogy van 


egy pont, ahonnan az angolokat nagyobb sikerrel 

lehet megtámadni, mint a La Manche-csatornában, ahol az angol 
flotta állandóan sakkban tarthatja a francia hajóhadat. Az volt a 
terve, hogy meghódítja Egyiptomot, s keleten veti meg annak a 
hadjáratnak az alapját, amelyet majd Indiában indít az angolok 
ellen. 


- Megbolondult ez az ember? - kérdezgették Európában, amikor 
1798 nyarán Bonaparte befejezett tény elé állította a világot (tervét, 
valamint a direktórium ellenőrző munkálatait mindaddig a 
legnagyobb titokban tartották). 


Amit azonban a legtöbb úgynevezett józan ember képtelen 
kalandnak minősített, az valójában szerves összefüggésben volt 
nemcsak a forradalom utáni francia iparos és kereskedő polgárság 
határozott törekvéseivel, hanem már a háború előtti kereskedővilág 
legrégibb vágyaival is. 


3. fejezet 
EGYIPTOM MEGHÓDÍTÁSA ÉS A SZÍRIAI HADJÁRAT 
(1798-1799) 


Az egyiptomi hadjáratnak - Bonaparte második nagy háborújának - 
megkülönböztetett jelentősége van a napóleoni történelemben, de 
különleges helyzetet foglal el a francia gyarmati hódítások 
történetében is. 


Marseille s egész Dél-Franciaország kereskedőinek már hosszabb 
ideje gondosan kiépített, előnyös ipari és kereskedelmi 
összeköttetései voltak a Levantéval, vagyis a Balkán-félsziget 
partvidékével, Szíriával, Egyiptommal, a Földközi-terger keleti 
szigetvilágával s az égei-tengeri szigetekkel. A francia polgárságnak 
ezek a rétegei minden tőlük telhetőt elkövettek, hogy megerősítsék 
Franciaország politikai helyzetét e jövedelmező, de 

szerfölött bizonytalan közbiztonságú területeken, ahol a 
kereskedelemhez állandó fegyveres védelemre és támogatásra volt 
szükség. 


A XVIII. század vége felé egyre több csábító útleírás jelent meg 


Szíria és Egyiptom természeti kincseiről. Gyarmatosítani, iparosítani 
kellene ezeket a területeket, állapították meg a francia tőkések, s 
ennek megfelelően a francia politika nem vette le többé a szemét e 
két országról, amelyek a konstantinápolyi szultán, akkori nevén a 
Magas Porta államfensége alá tartoztak, de amelyeket Törökország 
vajmi gondatlanul istápolt. A francia vezető körök egyébként is 
régen szemet vetettek már a Földközi-tenger és a Vörös-tenger 
között fekvő Egyiptomra, ahonnan könnyűszerrel fel lehetett volna 
venni a küzdelmet az indiai és az indonéziai politikai és 
kereskedelmi vetélytársakkal. Annak idején már Leibniz, a híres 
német filozófus külön beadványban figyelmeztette XIV. Lajost 
azokra az előnyökre, amelyek Egyiptom elfoglalásával járnának s 
emellett még alaposan meg is gyöngítenék a németalföldiek keleti 
gyarmatbirodalmát. A XVIII. század vége felé azonban már nem a 
németalföldiek, hanem az angolok Francia-ország első számú 
ellenségei, amiből világosan következik, hogy a francia politika 
vezetői egyáltalán nem tartották bolondnak Bonapartét, amikor 
felajánlotta, hogy meghódítja Egyiptomot, s a legkevésbé sem 
csodálkoztak azon, hogy Talleyrand, a higgadt, óvatos és örökké 
kétkedő külügyminiszter teljes erővel támogatta a tábornok tervét. 


Bonaparte már Velence birtokbavétele előtt meghagyta egyik 
tábornokának, hogy foglalja el a jón-tengeri szigeteket, s ezt 

a hódítását már akkor is úgy indokolta, mint Egyiptom 
meghódításának bevezető lépését. Egyébként más, cáfolhatatlan 
adataink is vannak arra nézve, hogy Bonapartét már itáliai 
hadjárata idején is foglalkoztatta nagy terve, Egyiptom 
meghódítása. 1797 augusztusában főhadiszállásáról a következő 
levelet küldte Párizsba: 


, Már nincs messze az idő, amikor tudatára fogunk jutni annak, hogy 
Angliában csak úgy szállhatunk partra, ha előbb meghódítjuk 
Egyiptomot." 


A hosszú itáliai hadjárat alatt is rengeteget olvasott. Tudomásunk 
van arról, hogy meghozatta és elolvasta Volley Egyiptomról írt 
könyvét és több más egyiptomi beszámolót. A jón-tengeri szigetek 
meghódítása után azt írta a direktóriumnak, hogy inkább lemond 
valamennyi meghódított olasz területről, ha szükség van rá, 
semhogy feladja a jón-tengeri szigeteket. S ugyanakkor, tehát még 


az Ausztriával való végleges békekötés előtt, azt ajánlotta a 
direktóriumnak, hogy szállják meg Málta szigetét. 


Mindezekre a sziget-támaszpontokra csak azért volt szüksége, hogy 


előkészíthesse Egyiptom későbbi elözönlését. 


Campoformio után a francia-osztrák viszony valamelyest 
nyugvópontra jutott, s Anglia lett a fő ellenfél. Bonaparte minden 
tőle telhetőt elkövetett, hogy a direktóriumtól megkapja az 
Egyiptom meghódításához szükséges hajóhadat és hadsereget. Kelet 
mindig vonzotta, s életének ebben a szakaszában képzelete jóval 
többet foglalkozott Nagy Sándorral, mint akár Caesarral, akár Nagy 
Károllyal vagy a világtörténelem bármelyik más hősével. 

Néhány hónap múlva, amikor már Egyiptom sivatagjait járta, 
Bonaparte - félig tréfásan, félig komolyan - azon sopánkodott 
útitársainak, hogy későn jött a világra: már nem nyilváníttathatja 
magát istenné vagy isten fiává, ahogy Nagy Sándor, Egyiptom másik 
meghódítója tette. S teljes komolysággal hozzáfűzte még, hogy 
Európa kicsiny, s igazi nagy tetteket tulajdonképpen csak keleten 
lehet véghez vinni. 

Bonaparténak ezek a hajlamai - későbbi politikai pályafutásának 
szempontjából is - szerencsésen egyeztek a pillanat 
követelményeivel. Már azon a bizonyos ébren átvirrasztott itáliai 
éjszakán, amikor elhatározta, hogy nem a kis ,ügyvédecskék" 
számára fogja meghódítani a világot, elindult a legfőbb hatalom felé 


2. 


vezető úton. 


- Én már nem tudok engedelmeskedni! - jelentette ki nyíltan 
vezérkara előtt az osztrák béketárgyalások idején, célozva a 
Párizsból egyre-másra érkező bosszantó utasításokra. Ám 
1797-98 telén, de még 1798 tavaszán sem lehetett végezni a 
direktóriummal, a gyümölcs még nem érett meg. S ha Napóleon 
többé már nem is tudott engedelmeskedni, de azt a képességét, 
hogy kivárja az alkalmas pillanatot, még nem vesztette el. 


A direktórium még nem kompromittálta magát eléggé, s Bonaparte 
még nem érte el, hogy félistenként ünnepelje az egész hadsereg, bár 
itáliai hadosztályaiban már akkor vakon megbízhatott. Amíg 
porondra nem léphetett, a várakozási időt nyilván úgy használhatta 
fel a legjobban, hogy új hódításokra, új hőstettekre indult a fáraók, 


a piramisok birodalmába, követve Nagy Sándor útját, s a Vörös- 
tenger partjáról nézett farkasszemet a gyűlölt Anglia indiai 
gyarmataival. 


Talleyrand segítsége éppen kapóra jött neki. Talleyrand-nak ugyan 
nyilván nem voltak , meggyőződései", de abban nem kételkedett, 
hogy Egyiptomból gazdag, virágzó francia gyarmatot lehetne 
teremteni, amely gazdaságilag számtalan előnyt 

jelentene Franciaországnak. Talleyrand a francia akadémián már 
akkor felolvasást tartott erről a kérdésről, még mielőtt 
megismerhette volna Bonaparte terveit. Ez az arisztokrata, aki merő 
karrierizmusból csatlakozott a forradalmár polgársághoz, ezúttal 
szócsöve lett az egész francia kereskedelemnek, amelynek 
különösképpen érdeke volt, hogy az országnak kapcsolatai legyenek 
a kelettel. Vegyük ehhez, hogy a külügyminiszter tévedhetetlen 
éleslátásával mindenki másnál korábban felismerte Bonapartéban az 
ország jövendőbeli urát és a francia forradalom biztos kezű 
megfojtóját, s ennélfogva minden tőle telhetőt elkövetett, hogy 
lekötelezze a fiatal tábornokot. 


Bonaparténak és Talleyrand-nak egyébként nem sok fáradságába 
került, hogy meggyőzze a direktóriumot e távoli és veszélyes 
vállalkozás célszerűségéről, és megszavaztassa a hadjárathoz 
szükséges pénzt, katonaságot és flottát. Egyrészt - s nyilván ez volt a 
fontosabb szempont - a direktórium a fent kifejtett általános 
gazdasági és különleges stratégiai-politikai indokoknál fogva már 
maga is felismerte Egyiptom meghódításának hasznát és 
jelentőségét, másrészt - s ez volt a jóval kevésbé fontos szempont -a 
direktóriumi tagok közül többen is, köztük például Barras, 

úgy vélték, hogy e távoli és veszélyes kalandot éppen távoli és 
veszélyes jellege ajánlja... Bonaparte váratlan, félelmetes 
népszerűsége már jó ideje aggasztotta őket, s hogy a tábornok , már 
nem tud engedelmeskedni", azt ők tudták a legjobban; hiszen 
Bonaparte merőben a maga feje szerint kötötte meg a 
campoformiói békét, ügyet sem vetve a direktórium utasításaira és 
kívánságaira. Az 1797. december 10-i nagy ünnepségek alkalmával 
sem viselkedett úgy, mint egy fiatal katona, aki megindult hálával 
fogadja a haza dicséretét, hanem mint egy régi római császár, akit 
győztes hadjárata után térden állva ünnepelt a talpnyaló szenátus. 
Megindultság nélkül, szótlanul, szinte mogorván fogadta az 


ünnepeltetést, mint valami járandóságot. Egyszóval, nyugtalanító 
ember volt! Menjen csak Egyiptomba! Ha visszatér - úgy is jó, ha 
pedig nem tér vissza - nos, Barras és társai ezt a csapást is el fogják 
viselni. 


1798. március 5-én eldőlt a kérdés. A direktórium az egyiptomi 
hadsereg főparancsnokságát Bonaparte tábornokra bízta. Napóleon 
azonnal megkezdte az expedíció előkészítését, felülvizsgálta a 
hajókat, maga szemelte ki, kiket fog magával vinni. Most 

még inkább, mint az itáliai hadjárat kezdetén, a fiatal tábornok 
úgy készítette elő a hatalmas, bonyolult vállalkozást, hogy maga 
gondoskodott a legkisebb részletekről is, anélkül azonban, hogy 
akár csak egy pillanatra is elvesztette volna áttekintését a 
helyzetről. Nem veszett el az aprólékos részletek között; szemmel 
tartotta az egész erdőt, de közben látta az erdőnek minden fáját, a 
fának úgyszólván valamennyi ágát-bogát is. 


Személyesen ellenőrizte a hajóhadat meg a kikötőben folyó 
munkálatokat - s közben figyelemmel kísérte a világpolitika 
legfinomabb rezzenéseit is. Szorgalmasan gyűjtötte a híreket 
Nelson angol hajóhadának mozdulatairól; az angolok akkoriban 
éppen a francia part közelében cirkáltak, s meghiúsíthatták 
Napóleon átkelését. Az egyiptomi expedíciós hadtest számára 
úgyszólván egyenként válogatta ki a katonákat, nagyobbrészt 
természetesen azok közül, akik már Itáliába is elkísérték. Rengeteg 
embert személyesen is ismert; félelmetes emlékezetéről csodákat 
regélt a környezete. Tudta pontosan, hogy X. katona bátor és szívós, 
de részeges, hogy Y. értelmes és pontos, de gyorsan elfárad, 

mert sérve van. Nemcsak a tábornokait, hanem az őrmestereit és 
közkatonáit is meg tudta válogatni. Az egyiptomi hadjáratban, 
amelyet az afrikai nap perzselő hevében, 50 fokos hőségben kell 
lebonyolítani, az árnyéktalan, homokos és vízben szűkölködő 
sivatagban különösképpen nagy szüksége lesz kitartó, ellenálló 
emberanyagra. 


1798. május 19-én végül a hadsereg hajóra szállt, s a flotta kifutott 
Toulonból. Körülbelül 350 kisebb-nagyobb hajó és dereglye 
szállította a 30 000 embert és a tüzérségi felszerelést. A Földközi- 
tengeren úgy kellett átkelniük, hogy elkerüljék Nelson 

hajóhadát, amely - ha találkoznak - nagyon gyorsan végezhet 


Bonaparte csapatszállító flottájával. 


Egész Európa tudta, hogy Franciaország tengeri vállalkozásra 
készül. Anglia arról is tudomást szerzett, hogy a dél-franciaországi 
kikötőkben lázas munka folyik, hogy szüntelen áramban érkeznek a 
katonák, s az expedíció parancsnokává Bonaparte tábornokot 
nevezték ki, ami minden kétséget kizáróan arra mutatott, hogy a 
franciák fontos eseményre készülődnek. De ki ellen irányul az 
expedíció? Bonaparte ügynökei azt a hírt terjesztették, hogy a 
hajóhad átkelt a gibraltári szoroson, megkerüli Spanyolországot, és 
Írországban száll partra. Az álhír Nelsonhoz is eljutott, és meg is 
tévesztette őt; Gibraltár közelében várt Napóleonra, aki ezalatt 
éppen ellenkező irányban, kelet felé, Málta irányában hajózott. 


A Máltai Lovagrend a XVI. század óta uralkodott a szigeten. Amikor 
Bonaparte tábornok partra szállt, feltétlen megadást követelt, s a 
lovagrend át is adta neki a szigetet, melyet a tábornok nyomban 
bekebelezett a francia köztársaságba. Néhány napi pihenő után a 
hajóhad újra kifutott, ezúttal egyenesen Egyiptom felé. Málta 
félúton feküdt, Bonaparte június 10-én érkezett a szigetre és 19-én 
már újra elindult. A kedvező szél segítségével június 30-án érte el az 
egyiptomi partot. Bonaparte Alexandria közelében vonta össze 
hajóit és azonnal megkezdte a partraszállást. Veszélyes helyzet volt: 
Alexandriában Bonaparte megtudta, hogy megérkezése előtt 48 
órával az angol hajóhad a kikötőben járt, s érdeklődtek, hogy nem 
látták-e Bonapartét (akinek Egyiptomban természetesen hírét sem 
hallották). Málta francia megszállásának hírére Nelson ugyanis 
megértette, hogy Bonaparte túljárt az eszén, s ezért teljes 
sebességgel nagy sietve Egyiptomba hajózott, hogy megakadályozza 
a franciák partraszállását, s lehetőleg még a nyílt tengeren érje az 
ellenséget. Csakhogy éppen ez a sietség s az angol hajók nagy 
sebessége lett a veszte. Jól számított, Bonaparte valóban 
Egyiptomba hajózott, de Nelson előbb ért Alexandriába, mint a 
franciák, s amikor kérdezősködésére megtudta, hogy Bonaparténak 
hírét sem hallották az afrikai partok mentén, hajóhadát nyomban 
Konstantinápoly felé irányította. Azt gondolta, ha Napóleonék 
nincsenek Egyiptomban, akkor csakis Törökország ellen 
indulhattak, s ebben az esetben, ha üldözésükre indul, könnyen 
elvághatja visszavonulásuk útját. 


A francia sereget a véletlen és Nelson sorozatos tévedései mentették 
meg. Bonaparte azonban tudta, hogy Nelson bármely percben 
visszatérhet, a partraszállást tehát a lehető leggyorsabban el kellett 
végeznie. Július 2-án éjfél után 1 órakor az egész hadsereg 
egyiptomi földön állt. 


Bonaparte ismét elemében volt; most már semmitől sem félt. A 
hadsereg egy Marabu nevű kis halászfaluban szállt partra, néhány 
kilométernyire Alexandriától. Bonaparte azonnal elindította 
csapatait a város ellen. 


Egyiptom névleg török tartomány volt, valójában azonban a 
mamelukok jól felfegyverzett lovashadának feudális elemei 

és ezeknek vezetői uralkodtak az országban. A mameluk bejek 
kezén voltak Egyiptom legjobb termőföldjei, s bár a feudális 
arisztokrácia hűbérurának ismerte el a konstantinápolyi szultánt 
és adót is fizetett neki, valójában teljesen a maga ura volt. 


A népesség - az arabok - részben kereskedelemmel foglalkoztak 
(tehetős, sőt igen gazdag kereskedők is voltak köztük), más részük 
kézműipart űzött, a karavánforgalmat bonyolította le, földet művelt. 
A népesség legszegényebb rétegét az ország őslakossága, a koptok 
alkották, akik leírhatatlan nyomorban tengették életüket. 
(Fellahoknak, parasztoknak nevezték őket, ugyanúgy, mint az arab 
eredetű, elszegényedett földműveseket, akik jobbára napszámosként 
és tevehajcsárként keresték kenyerüket, némelyikük pedig vándor 
kereskedőként járta az országot.) 


Jóllehet Egyiptom a szultán fennhatósága alá tartozott, s Bonaparte 
azért kelt át a Földközi-tengeren, hogy az országot meghódítsa, 
egész hadjárata folyamán azt a látszatot igyekezett kelteni, hogy 
nem visel háborút a török szultán ellen, hanem épp ellenkezőleg, a 
legtisztább baráti érzelmeket táplálja irányában. Azért hajózott 
Egyiptomba, állította, hogy felszabadítsa az arabokat (a koptokról 
nem esett szó) a mameluk bejek igája alól, akik vérszopó 
kegyetlenségükkel és kíméletlen adóikkal agyonsanyargatták a 
népet. Alig vonult be azonban néhány órai lövöldözés után 
Alexandriába, amely már akkor nagy és gazdag város volt, nyomban 
nekilátott - továbbra is fenntartva a mamelukok elleni harc ürügyét 
- a végleges francia megszállás megszervezéséhez. A néptől, amelyet 
, felszabadított", teljes, feltétel nélküli meghunyászkodást követelt, s 


engedetlenség esetére súlyos megtorló intézkedéseket helyezett 
kilátásba, bár egyúttal minden tőle telhetőt elkövetett, hogy 
meggyőzze az arabokat a Korán és a mohamedán vallás iránti mély 


FőléZd 


tiszteletéről és rokonszenvéről. 


Néhány napi alexandriai tartózkodás után csapataival nekivágott a 
sivatagnak. A katonák sokat szenvedtek a vízhiány miatt. A falvak 
megriadt lakossága elhagyta házait, s mindenütt beszennyezte, 
megmérgezte a kutakat. A mamelukok is meghátráltak a francia 
sereg elől, csak itt-ott támadták meg lesből, váratlanul, majd kitűnő 
lovaikon visszanyargaltak a járhatatlan sivatagba. 


1798. július 20-án a piramisok mellett Bonaparténak végre sikerült 
harcra kényszerítenie a mamelukok fő erejét. 


- Katonák! Negyven évszázad tekint le rátok e piramisok csúcsáról! - 
kiáltotta Napóleon katonái felé az ütközet megkezdése előtt. 


Az összecsapás Embabeh falva és a piramisok között zajlott le. A 
mamelukok súlyos vereséget szenvedtek, elvesztették tüzérségük 
nagyobb részét, s negyven ágyú és több ezer holttest 
hátrahagyásával elmenekültek. 


Bonaparte nyomban bevonult Kairóba, a másik nagy egyiptomi 
városba. A megfélemlített lakosság néma csendben fogadta a 
hódítót; az emberek nemcsak hogy nem ismerték Bonapartét, de 

a város elfoglalása után sem értették meg, hogy ki tulajdonképpen 
ez az ember, minek jött Egyiptomba és vajon ki ellen visel háborút? 


Az Alexandriánál is gazdagabb Kairóban Bonaparte rengeteg 
élelmiszert harácsolt. A fáradságos menetelések után a 
hadsereg végre kipihenhette magát, bár a hódítókra fölöttébb 
idegesítően hatott a nép halálos rémülete. Bonaparte tábornok - 
hogy az ijedező embereket lecsillapítsa - arab nyelvű kiáltványt 
intézett az ország lakosságához, mivel azonban ezzel egyidőben 
büntető rendszabályként kifosztotta és felgyújtotta a Kairóval 
szomszédos Alkam falut, ahol állítólag néhány katonáját 
meggyilkolták, az arabok rémülete még jobban fokozódott. 


A kegyetlen megtorlásnak ezt a politikáját - falvak és városok 
kifosztását, felgyújtását, lakosságuk lemészárlását, 24 és 48 


órás szabad harácsolást stb. - Napóleon nemcsak Itáliában és 
Egyiptomban követte, hanem későbbi hadjáratai során is. Ezzel 
bizonyította be csapatainak, hogy vezérük irtózatos büntetéssel 


sújt mindenkit, aki kezet mer emelni egy francia katonára. 


Kairóban Bonaparte nyomban nekilátott a közigazgatás 
megszervezésének. A részletek ismertetésére e helyütt nincs 
módunk; csak a főbb vonásokat emeljük ki. A központi hatalmat 
minden városban és minden faluban a francia helyőrség 
parancsnoka gyakorolta,- a katonai parancsnokot úgynevezett 
tanácsadó , diván" támogatta munkájában. A díván a parancsnok 
által kinevezett előkelőségekből állt. Szigorú rendelet gondoskodott 
arról, hogy a megszállók tiszteletben tartsák a mohamedán vallást. 
A papság jogait sérthetetlennek, a mecseteket érinthetetlennek 
nyilvánították. Kairóban a francia főparancsnok vezetése alatt 
ugyancsak nagy tanácsadó testületet létesítettek, amelybe 

nemcsak Kairó, hanem a vidék is elküldte képviselőit. A különféle 
adókat rendszerbe foglalták, s a természetbeni szolgáltatásokat úgy 
szabták meg, hogy az ország maga láthassa el a megszálló 
hadsereget. A parancsnokok és a divánok mindenütt megszervezték 
az igazságszolgáltatást és a rendőrséget; védelmezték a 
kereskedelmet és a tulajdont. Ezzel szemben Bonaparte eltörölte a 
mamelukbejek által kivetett súlyos földadókat, s a francia kincstár 
javára elkobozta azoknak a lázadóknak a földjeit, akik az ország 
déli részeibe húzódtak és onnan folytatták a háborút. 


Akárcsak Itáliában, Bonaparte Egyiptomban is igyekezett meg- 
dönteni a feudális rendszert. Ennek előnyei nyilvánvalóak voltak; az 
arab kereskedő polgárságra és az arab földbirtokosokra 
támaszkodva könnyebben harcolhatott a fegyveresen ellenálló 
feudális mamelukok ellen. Az persze eszébe sem jutott, hogy az 
arab polgárság által kizsákmányolt fellahokat is megvédje. 

Mint látjuk, minden intézkedése arra szolgált, hogy megerősítse az 
abszolút katonai diktatúra alapját, saját kezében összpontosítsa a 
hatalmat, s megteremtse a polgári társadalom szervezetét. A 
mohamedánok iránt tanúsított vallási türelme és a Korán tisztelete, 
amelyet nem győzött hangoztatni, olyannyira forradalmi újítás volt, 
hogy pl. 1807 tavaszán a , szent" orosz szinódus ezzel igyekezett 
bebizonyítani, hogy Napóleon az antikrisztus , előfutárja"; több 


alkalommal is utalt Bonaparténak Egyiptomban tanúsított 
magatartására (a mohamedán vallás védelmére stb.), mint olyan 
tényre, amely megfellebbezhetetlenül bizonyítja a szinódus 
tételének igazát. 


Miután így elvégezte a meghódított ország politikai rendszerének 
felépítését, Bonaparte megkezdte előkészületeit a soron következő 
hadjáratra, Szíria elfoglalására. A Franciaországból magával hozott 
tudósokat Egyiptomban hagyta. Bonaparte általában nem tisztelte 
különösebben tudós kortársainak zseniális felfedezéseit, inkább csak 
azt nézte, milyen gyakorlati haszon származik valamilyen 
felfedezésből. Az , emberi haladás" fogalmát már régen kidobta 
szótárából, de felismerte, milyen hatalmas haszon származhat 
abból, ha egy tudóst a katonai, politikai vagy gazdasági 
szükségszerűség által életrehívott feladat megoldására irányítanak. 
Természetes tehát, hogy az expedícióját kísérő tudós társasággal is a 
legnagyobb rokonszenvvel és tisztelettel bánt. Ismerjük azt a híres 
parancsát, amelyet a mamelukokkal való egyik összetűzése 
alkalmával bocsátott ki: , A szamarakat és a tudósokat a középre!" E 
rendelkezésnek természetesen nem volt semmi más célja, csak az, 
hogy Napóleon a nélkülözhetetlen teherhordó állatokkal együtt a 
tudós urakat is biztonságba akarta helyezni; s hogy ez a két szó 
egymás szomszédságába került, az merőben a tábornok közismert 
szűkszavúságának és a katonai parancsok elengedhetetlen 
tömörségének tudható be. Megállapíthatjuk, hogy Bonaparte 
hadjárata mérföldkő az egyiptológia történetében. Bátran állítható, 
hogy Napóleon tudósai tárták fel elsőként az emberi civilizációnak 
ezt az ősrégi birodalmát. 


Bonaparte már a szíriai hadjárat előtt is több alkalommal 
meggyőződhetett arról, hogy az arabok egyáltalán nincsenek 
elragadtatva ,a mamelukok uralma alóli felszabadítástól", amelyet a 
francia hódító nem győzött hangoztatni kiáltványaiban. A 

francia hadseregnek ugyan elegendő élelme volt a rekvirálások és az 
adórendszer hibátlan megszervezése révén, de készpénzre 

nemigen tudott szert tenni. Napóleon tehát más eszközökhöz 


folyamodott. 


Kiéber tábornok, akit Bonaparte Alexandria főkormányzójának 
nevezett ki, felségárulás vádjával, de minden bizonyíték 


nélkül letartóztatta a város egykori sejkjét, a dúsgazdag Szidi 
Mohamed El-Koraimot. Fegyveres őrizettel Kairóba küldték, ahol 
közölték vele, hogy életének csak 300 000 frank váltságdíj 
ellenében kegyelmeznek meg. El-Koraim igazi keleti fanatizmussal 
fogadta a sorsnak ezt a csapását. , Ha úgy rendeltetett, hogy 

most meg kell halnom, akkor amúgy sem menthet meg semmi, 
tehát hiába adnám oda piasztereimet, ha pedig a sors nem akarja 
halálomat, akkor minek adjam oda?" - mondotta. Bonaparte a 
fejét vétette, s a véres koponyát körülhordatta Kairó utcáin, a 
következő szöveggel: , Így büntetünk meg minden árulót és 
hitszegőt!" A kivégzett sejk pénze jól el volt rejtve, s a franciák 
nem is találták meg. Ezzel szemben a megfélemlített arabok 
kinyitották pénztárcájukat, s Bonaparte El-Koraim kivégzése után a 
legrövidebb idő alatt mintegy négymillió aranyírankot szedett be 
a halálra rémült kereskedőktől. A pénzt a hadsereg kincstára 
zsebelte be. Ezek után elképzelhető, hogy a szegényebb 
néprétegekkel sem bántak valami kesztyűs kézzel. 


1798 október vége felé Kairóban zendülés tört ki. A megszálló 
hadsereg több katonáját megtámadták és megölték a nyílt utcán. A 
lázadók három napig megszállva tartották a város több kerületét, s 
elkeseredetten védekeztek a franciák ellen. Véres, könyörtelen 
megtorlás követte ezt a sikertelen kísérletet. Százával gyilkolták le a 
felkelő arabokat és fellahokat, majd a zendülés leverése után még 
hosszú ideig naponta több tucatnyi embert végeztek ki a szigorú 
bírák. 


A kairói felkelésnek néhány szomszédos faluban is visszhangja 
támadt. Bonaparte - mihelyt eljutott hozzá az újabb zendülés híre - 
Croisier-t, szárnysegédjét küldte a helyszínre. Katonáival 
körülvétette az egyik falut, a férfiakat az utolsó szálig 
lemészároltatta, a nőket és a gyerekeket pedig Kairóba vitette - s a 
falut felgyújtatta. A gyalogosan elhurcolt asszonyok és gyerekek 
közül útközben többen meghaltak. Kairó főterén néhány órával 

a lázadás leverése után zsákokkal megrakott szamarak jelentek meg; 
amikor a zsákokat kinyitották, véres fejek - a kivégzett lázadóké - 
hullottak ki belőlük. A jelenet szemtanúi percek alatt szétvitték a 
hírt. A lakosságon halálos rettegés és vakrémület vett erőt a 
páratlan kegyetlenséggel végrehajtott megtorlás nyomán. 


Bonaparténak két rendkívül nagy veszéllyel kellett számolnia. 
Nelson admirális körülbelül egy hónappal a francia 

csapatok egyiptomi partraszállása után, Abukir mellett rátalált a 
francia hajóhadra. Nelson a hajókat megtámadta és szétverte. 
Brueys, a francia tengernagy is elesett az ütközetben. Az 
Egyiptomban hadakozó csapatok tehát, valószínűleg hosszabb időre 
el voltak vágva Franciaországtól. Másrészt a török kormány 
elhatározta: nem tűri tovább azt a Bonaparte terjesztette 
hazugságot, amely szerint nem áll hadilábon a Magas Portával, 
hanem csak a mamelukok megfenyítésére vonult hadba, hogy 
megbüntesse őket a francia kereskedőkön elkövetett sérelmekért és 
az arabok elnyomásáért. 


Így aztán erős török seregek indultak útnak Szíria felé. Bonaparte is 
elindította csapatait. Egyiptomban azért volt kénytelen olyan 
páratlan kegyetlenséggel gondoskodni a rend fenntartásáról, hogy 
az elkövetkező új hadjárat során minden eshetőségre készen, 
biztosítsa a visszavonulás útját. 


A szíriai hadjárat - főképpen a víz teljes hiánya miatt - kegyetlenül 
fáradságosnak bizonyult. Elsőnek El-Aris adta meg magát 
Bonaparténak, s példáját csakhamar követte az útjába eső többi 
város is. A tábornok csapataival átkelt a szuezi szoroson, és 1799. 
március 4-én megkezdte Jaffa ostromát. A város nem adta meg 
magát, Bonaparte tehát elrendelte, közöljék a lakossággal, hogy 
amennyiben a várost rohammal kénytelen bevenni, nem ejt foglyot, 
hanem a város egész lakosságát kivégezteti. Jaffa még erre a 
felszólításra sem adta meg magát. Március 6-án a franciák rohamra 
indultak. Betörtek a városba, s ott mindenkit legyilkoltak, aki az 
útjukba akadt; Bonaparte ezenfelül szabad harácsolást 
engedélyezett a házakban és az üzletekben. 


Mire a vérszomjas hordák beteltek a rablással és a gyilkolással, 
jelentés érkezett Bonaparte tábornokhoz, hogy 4000 török teljes 
felszereléssel bevette magát egy fallal körülvett, zárt udvarba. Az 
őket megadásra felszólító francia tiszteknek azt felelték, hogy csak 
abban az esetben teszik le a fegyvert, ha megkegyelmeznek nekik, 
különben az utolsó csepp vérig küzdeni fognak. A francia tisztek 
megígérték nekik, hogy életben hagyják őket, mire a törökök 
kivonultak az erődítményből, s átadták fegyvereiket. Bonapartét 


nagyon felbosszantotta a hír. 


- Hogy lehet a törököknek ilyen ígéreteket tenni? - kiáltotta 
ingerülten. - Most mihez kezdjek velük? Mivel élelmezzem őket? 


Hajója nem volt, amellyel Jaffából Egyiptomba szállíthatta volna a 
foglyokat, annyi katonát pedig nem akart elvenni a hadseregtől, 
amennyire szükség lett volna ahhoz, hogy 4000 erőteljes foglyot a 
sivatagon át Szíriából Egyiptomba - Alexandriába vagy Kairóba 
kísértethessen. 


Napóleon kegyetlen elhatározása hosszas megfontolás után 
érlelődött meg. Három napig habozott, de negyednapra parancsot 
adott, hogy végezzék ki a 4000 foglyot. A törököket a folyó partjára 
vitték, ahol az utolsó szál emberig lelőtték őket. Nyomban ezután 
Bonaparte elindult Acre, vagy ahogy a franciák nevezték, Saint- 
Jean-d Acre felé. Napóleonnak nem volt vesztegetni való ideje. A 
pestis már sarkában volt, a csapatok nem maradhattak Jaffában, 
ahol minden házban, lakásban, utcán, kertben, gyümölcsösben, 
veteményesben tucatjával hevertek a legyilkoltak oszladozó 
holttestei. 


Acre ostroma pontosan két hónapig tartott, de Bonaparte mégsem 
birt a várossal. Nem voltak ostromágyúi. Acrét az angol Smith 
Sidney védelmezte, s a tenger felől az angolok látták el élelemmel 
és fegyverrel az erős török helyőrséget. 1799. május 20-án abba 
kellett hagyni az ostromot, amelynek során a franciák 3000 embert 
vesztettek, igaz az ostromlottak még ennél is többet. Bonaparte 
visszafordult Egyiptomba. 


Meg kell jegyeznünk, hogy Napóleon élete végéig különös 
jelentőséget tulajdonított az acrei balsikernek. Acre volt kelet felé a 
legtávolabbi pont, ameddig eljutott. Bonaparte úgy látta, 

hogy hosszabb ideig kell Egyiptomban vesztegelnie, s ezért 
meghagyta mérnökeinek, hogy kutassák fel a régi Szuezi-csatorna 
betemetődött medrét, s készüljenek fel a munka folytatására. 

Arról is tudunk, hogy levelet küldött a dél-indiai Majszur 
szultánjának, aki éppen akkor harcban állt az angolokkal. Napóleon 
kilátásba helyezte segítségét, sőt, már a perzsa sahhal létesítendő 
szövetség terveit is kidolgozta. De Acre ellenállása, s főképpen az a 
körülmény, hogy képtelen volt a tervezett, szerfölött hosszú és 


veszélyes hátsó összeköttetési vonalak megteremtésére, valamint a 
visszavonulás útját szegélyező szíriai falvakból érkező nyugtalanító 
hírek örökre véget vetettek szíriai álmainak. 


A visszatérés jóval fáradságosabb és kínosabb volt még a 
behatolásnál is. A sereg május végén indult vissza Egyiptomba, 
júniusban pedig már tűrhetetlen forróság uralkodik azon a vidéken. 
Bonaparte egyhuzamban tette meg az utat, csak ott állt meg 
rövidebb-hosszabb időre, ahol egy-egy lázadó sziriai falut kellett 
jobb belátásra bírni. A megtorlást, szokásához híven, példátlan 
kegyetlenséggel hajtotta végre. 


Említésre méltó, hogy e gyötrelmes visszavonulás során Bonaparte 
megosztotta katonáival az út minden fáradalmát, sem önmagát, sem 
tábornokait nem kímélte. A pestis egyre vadabbul pusztított. A 
fertőzötteket a visszavonuló sereg sorsukra bízta, de sebesültjeit és 
egyéb betegeit magával vitte. Bonaparte elrendelte, hogy mindenki 
gyalog járjon, a lovakat, kocsikat a betegek és a sebesültek számára 
kellett fenntartani. Amikor a rendelet kiadása után főlovászmestere 
abban a meggyőződésben, hogy a főparancsnokkal kivételeznie kell, 
megkérdezte Bonapartétól, hogy melyik lovát kívánja megtartani, a 
tábornok oly vad dühre gerjedt, - hogy ostorral végigvágott a 
főlovászmester arcán. 


- Mindenki gyalog megy! - üvöltötte. - Magam is legelöl! Nem 
értette a parancsot? Hordja el magát! 


Napóleon ezekkel a gesztusokkal megszerettette magát katonáival. 
Ezzel a viselkedéssel és nem győzelmeivel meg hódításaival 
öregbítette tekintélyét. Katonái késő öregségükre sem feledkeztek el 
erről az önként vállalt sorsközösségről. Bonaparte ilyen esetekben 
sohasem habozott, bár azok közül, akik akkoriban mellette 
tartózkodtak, senki sem tudta volna megmondani, hogy vezérüknek 
ezekben a gesztusaiban mennyi volt az őszinteség, mennyi a virtus 
és mennyi a számítás. Valószínű, hogy az egyikből és a másikból is 
volt benne valamennyi, mint általában minden nagy színészben. 
Napóleon színésznek is jelentős volt, jóllehet pályafutása kezdetén, 
Toulonban, Itáliában és Egyiptomban környezetéből ezt kevesen, 
csak a legélesebb szeműek vették észre. De ilyen éles szemű 
megfigyelő nem sok akadt abban az időben Napóleon közvetlen 
környezetében. 


1799. június 14-én Bonaparte csapataival együtt visszaérkezett 
Kairóba. De a hadsereg főparancsnoka nem tartózkodott sokáig a 
meghódított országban. 


Rövid ideje tartózkodott Kairóban, még ki sem pihente a 
visszavonulás fáradalmait, amikor híre jött, hogy Abukirnál, ott, 
ahol egy évvel korábban Nelson szétverte a francia hajóhadat, nagy 
török hadsereg szállt partra, hogy felszabadítsa Egyiptomot a 
francia járom alól. Bonaparte csapataival azonnal elhagyta Kairót, 
és elindult észak felé, a Nílus-delta irányában. Július 25-én 
megtámadta és tönkreverte a törököket, akiknek 15 000 emberük, 
majdnem az egész hadseregük holtan maradt a csatatéren. Napóleon 
parancsot adott, hogy foglyokat nem szabad ejteni - és így is történt. 
, Ez a csata - írta ddjaudalmasan Napóleon -a legszebbek egyike volt, 
melyet valaha is láttam: a partra szállott ellenséges hadseregnek 
egyetlen katonája sem maradt." 


A francia hódítás Egyiptomban hosszú időre biztosítottnak látszott. 
A török hadsereg maradékát az angol hajók elszállították; a 
tengeren továbbra is az angolok voltak túlsúlyban, de Egyiptomot 
Bonaparte szilárdan tartotta. 


S ekkor olyasvalami történt, amire senki sem számított. Bonaparte, 
akinek hónapok óta semmilyen összeköttetése sem volt Európával, 
néhány véletlenül kezébe került hírlap révén egész sor elképesztő 
újdonságról értesült. Megtudta, hogy mialatt ő Egyiptomban 
harcolt, Ausztria, Anglia, Oroszország és Nápoly újra hadat üzent 
Franciaországnak. Megtudta, hogy Szuvorov Itáliában legyőzte a 
franciákat, feloszlatta a Cisalpin Köztársaságot, s már az alpesi 
átjárókról fenyegeti Franciaországot. Megtudta, hogy magában az 
országban teljes fejetlenség uralkodik, rablóbandák garázdálkodnak, 
belviszályok dúlnak, s a gyengekezű, határozatlan direktóriumot a 
többség gyűlöli. 


- Gazemberek! Elvesztették Itáliát! Győzelmeimnek minden 
gyümölcsét veszni hagyták! Haza kell mennem! - mondta, alighogy 
letette az újságot. 


Egyetlen szempillantás alatt határozott. Az egyiptomi hadsereg 
főparancsnokságát Kiéber tábornokra ruházta át, elrendelte, hogy 
szereljenek fel titokban négy hajót, kiválasztott ötszáz embert, és 


1799. augusztus 23-án elindult Franciaország felé. Kiéberre bízta a 
jól ellátott hadsereget, a hibátlanul működő köz-igazgatási és 
pénzügyi szervezetet (amelyet maga teremtett meg), s a hatalmas 
meghódított ország néma, nyomorgó, megfélemlített lakosságát. 


4. fejezet 
1799. BRUMAIRE 18-A 


Napóleon azzal a megmásíthatatlan elhatározással szállt hajóra 
Alexandriában, hogy hazatérte után szétveri a direktóriumot 

és kezébe veszi a hatalmat. Vakmerő vállalkozás volt. Rátámadni 

a köztársaságra, , pontot tenni a forradalom végére", mely több mint 
tíz évvel korábban a Bastille bevételével kezdődött! Roppant 
veszélyeket rejtett ez magában még az ő számára is, akinek 
múltjában pedig ott volt Toulon, Vendémiaire, Itália, Egyiptom. S a 
veszély azonnal fenyegetett, amint Napóleon elhagyta a 
meghódított Egyiptom partjait. 


47 napig tartott, amíg partot ért Franciaországban, s e másfél hónap 
alatt csak egy hajszál választotta el attól, hogy beleütközzék a 
Földközi-tengeren cirkáló angol hajóhadba. A szemtanúk vallomása 
szerint azonban Bonaparte ezekben a válságos pillanatokban is 
megőrizte lelki nyugalmát, s a tőle megszokott eréllyel és 
határozottsággal adta ki parancsait. 1799. október 8-án reggel hajói 
kikötöttek a Fréjus-fok melletti öbölben, Franciaország déli 
partvidékén. 


Hogy világosabban megértsük azt, ami ez alatt a 30 nap alatt, 1799. 
október 8-ától, Bonaparte partraszállásának napjától november 9-ig, 
hatalomra jutásának pillanatáig történt, néhány sorban fel kell 
vázolnunk az ország akkori állapotát, amikor villám-csapásként 
futott szét a hír, hogy Egyiptom meghódítója hazatért. 


Az V. év (1797) fructidor 18-a, az államcsíny és Pichegru 
letartóztatása után Barras, a köztársaság direktora és társai látszólag 
nyugodtan rábízták magukat azokra az erőkre, amelyek ezen a 
napon támogatták őket, nevezetesen: 


1. az új városi és vidéki vagyonos rétegekre, amelyek az állami, 
egyházi és arisztokrata birtokok kiárusításából szedték meg 


magukat, s nagyobbrészt ellenezték a Bourbonok visszatértét, 

bár szilárd alapokon nyugvó rendőrállam és erőskezű központi 
hatalom megalapítását kívánták; 2. a hadseregre, a közkatonák 
tömegeire, amelyek nagyobbára a dolgozó parasztok táborából 
kerültek ki, és semmiképpen sem tűrték volna a régi dinasztia és a 


feudális királyság visszatértét. 


Csakhogy e két esztendő alatt, amely 1797. fructidor 18-a és 1799 
ősze között eltelt, a direktórium fokozatosan elvesztette a tömegek 
támogatását. A nagypolgárság diktátorról álmodozott, olyan 
emberről, aki megszerzi Franciaországnak a külső békét és 
megteremti a belső rendet, kifejleszti az ipart és felvirágoztatja a 
kereskedelmet; a közép- és kispolgárság - s köztük elsősorban a 
meggazdagodott, földhöz jutott parasztság - ugyanezt kívánta, s 
nem bánta bárkit ültetnek a nyakába, csak Bourbon ne legyen. 


Ami végül a munkásokat illeti, ezek sem feledkeztek még el 1795 
könyörtelen terrorjáról, tömegeik lefegyverzéséről, 

Babeuf letartóztatásáról és 1796-ban történt kivégzéséről. Nem 
feledkeztek el arról, hogy a diktatórium szinte kizárólag Párizs és a 
többi nagyobb város árdrágító és tőzsdés polgárságának 
szolgálatában áll, s a kisujjukat sem mozdították volna, hogy bárki 
ellen is megvédjék ezt a direktóriumot. 


, Olyan rendszert akarunk, amelyben jól lakhatunk" (Un régimé ou 
Ton mange). 1799 folyamán a direktórium rendőr ügynökei ilyen és 
ehhez hasonló kiáltásokat hallhattak Párizs külvárosaiban. 


A direktórium tanúságot tett arról, hogy képtelen megteremteni a 
szilárd alapokon nyugvó polgári rendet, amelyet egyébként legfőbb 
ideje lenne törvénybe foglalni és ténylegesen életbe léptetni. Más 
téren is megmutatkozott a direktórium kétségbeejtő gyöngesége. A 
lyoni selyemgyárosok Itália meghódításakor örömujjongásban 
törtek ki, mert akkoriban Itália volt Európa legnagyobb nyersselyem 
termelője. De kedvük csakhamar megromlott, amikor Szuvorov 
1799-ben Bonaparte távollétében visszafoglalta a franciáktól Itáliát. 
Ugyanez a kiábrándultság vett erőt a francia ipar és kereskedelem 
többi rétegén is, amikor 1799-ben tudatára ébredtek annak, hogy 
mind kevesebb a kilátás a békére, hogy Franciaország egyre 
nehezebben állja a hatalmas európai szövetség támadását, hogy 
annak a sok aranynak, amelyet Bonaparte Itáliából 1796-97-ben 


Párizsba küldött, nyomtalanul lába kelt; részben a háborús kiadások 
fedezésére fordították, részben az állami hivatalnokok és a 
spekulánsok kezén tűnt el, akik - magának a direktóriumnak a 
tudtával és beleegyezésével - ott lopták meg az államot, ahol 
lehetett. A súlyos vereség, amelyet a franciák Szuvorovtól 
elszenvedtek Lvov mellett, Joubert-nek, a francia seregek 
főparancsnokának eleste, az olasz , szövetségesek" elpártolása, a 
francia határ közvetlen veszélyeztetettsége - mindez alapjában 
rendítette meg a városi és a vidéki polgári tömegek bizalmát. 


A hadseregben sem mentek jobban a dolgok. A távoli Egyiptomban 
harcoló Bonaparte emlékével a szívükben, a katonák egyébre sem 
tudtak gondolni, csak arra, hogy a tolvaj tábornokok miatt éhezniük 
kell, és esztelenül mészárszékre küldik őket. A királypárti 
mozgalom, amely a Vendée-ban tovább parázslott a hamu alatt, 
hirtelen feléledt: Frotté, Cadoudal és La Roche-jaguelin új 
felkeléseket szított Bretagne-ban és Normandiában. Némelyik 
helységben a királypártiak már odáig merészkedtek, hogy az utcán 
hangosan megéljenezték Szuvorovot. - Éljen Szuvorov! Le a 
köztársasággal! - Ezrével bujdostak az országban a szökött újoncok 
és a sorozások elől menekülő ifjak, akik nem térhettek vissza 
családjukhoz. Az ipar és a kereskedelem általános szervezetlensége s 
a szüntelen és rendszertelen rekvirálások nyomán, amelyeknek csak 
a nagy spekulánsok és az árdrágítók látták hasznát, az élet napról 
napra drágult. S noha 1799 őszén Masséna Zürich mellett megverte 
Korszakov orosz tábornok seregét, Szuvorovot pedig I. Pál cár 
visszahívta Oroszországba, e sikerek nem segítettek a 
direktóriumon, nem növelték tekintélyét. 


Aki néhány rövid szóval akarná leírni 1799 nyarának 
Franciaországát, az a következőképpen fogalmazhatná meg 
jelentését: A vagyonos osztályok túlnyomó többsége a saját 
szempontjából használhatatlannak és tehetetlennek, sőt, károsnak 
tekintette a direktóriumot; a városi és a vidéki nincstelenek 
szemében a direktórium a gazdag tolvajok és spekulánsok, a 
fényűzően élő és költekező csalók, szédelgők és sikkasztok, a 
munkáséheztetés és elnyomás rendszerének képviselője volt; a 
katonaság szempontjából pedig néhány gyanús alak társulása, akik 
ellopták kenyerüket, felszerelésüket, és néhány hónap alatt gyáván 
kiszolgáltatták az ellenségnek mindazt, amit Bonaparte számtalan 


győzelmes ütközet árán elragadott tőle. 
A diktatúra számára tehát megérett a helyzet. 


1799. október 13-án (vendémiaire 21-én) a direktórium , örömmel" 
közölte az Ötszázak Tanácsával, hogy Bonaparte tábornok partra 
szállt Fréjus-nál, visszatért Franciaországba. Falrengető taps, 
örömujjongás, osztatlan lelkesedés fogadta a bejelentést. A nép 
képviselői felugrottak helyükről, és szűnni nem akaró üdvrivalgással 
nyilvánították ki érzelmeiket. Az ülést felfüggesztették. Alig 
tódultak ki a képviselők az utcára, a hír szétfutott a városban, s 
Párizsban mintha az őrület rohama tört volna ki. Szavahihető 
szemtanúktól tudjuk, hogy az emberek a nyílt utcán sírva fakadtak 
örömükben, ismeretlenek közölték egymással a nagy hírt, s este a 
színházakban az előadást minduntalan félbeszakították a közönség 
, Éljen Bonaparte!" kiáltásai. Ilyenkor mindenki talpra ugrott, szűnni 
nem akaró, dörgő tapstól és éljenzéstől visszhangzott az egész 
terem. Közben egymás után érkeztek a hírek Dél- és Közép- 
Franciaországból arról a páratlan fogadtatásról, amelyben a városok 
és a falvak népe részesítette a főváros felé tartó tábornokot. A 
parasztok csapatostul hagyták el falvaikat, a városok küldöttségeket 
menesztettek Bonaparte Napóleon elé, szeretetükről és hűségükről 
biztosítván az egyiptomi győzőt. Nemcsak Bonaparte, de senki más 
sem tudta volna elképzelni ezt a lebilincselő, országos 
rokonszenvtüntetést. 


A tüntetések egyik részlete különös jelentőségű: alig érkezett meg 
Bonaparte partraszállásának híre Párizsba, a helyőrség kivonult az 
utcára, és hangos énekszóval körbejárta a várost. Sohasem lehetett 
kideríteni, ki adta ezt a parancsot, hogy történt-e egyáltalán ilyen 
rendelkezés, vagy pedig a csapatok saját kezdeményezésükre 
vonultak ki a kaszárnyából. 


Október 16-án (vendémiaire 24-én) Bonaparte tábornok 
megérkezett Párizsba. A direktóriumnak még három hete volt hátra 
a dicstelen bukásig, de ezt sem Barras nem tudta, akire 

politikai halál várt, sem azok a direktóriumi tagok, akik segítségére 
voltak Bonaparténak a rendszer elföldelésében: egyikük sem 
sejtette, hogy milyen közeli a vég, s hogy a katonai diktatúra nem 
is hetek, hanem csak napok - és rövidesen már csak órák kérdése. 


Bonaparte átutazása Franciaországon, a Fréjus-foktól Párizsig, 
minden kétséget kizáróan bebizonyította, hogy az egész 

ország benne látja , megmentőjét". Útját ünnepélyes fogadtatások, 
lelkes szónoklatok, kivilágítások, tüntetések jelölték. A parasztok és 
a vidéki városok polgárai tömegesen siettek ünneplésére, a katonák 
és tisztek kitörő lelkesedéssel sereglettek vezérük köré. Mindezek a 
jelenetek és a Bonaparte körül kaleidoszkópként váltakozó emberek 
azonban még mindig nem szavatolták megnyugtatóan merész 
tervének sikerét. Minden a fővárosi fogadtatástól függött. A párizsi 
helyőrség örömmel fogadta az új babérokkal hazatérő hadvezért, 
Egyiptom meghódítóját, a mamelukok és a törökök legyőzőjét, aki 
közvetlenül Egyiptomból való hazatérése előtt megsemmisítette a 
török hadsereget. Ami pedig a polgárságot illeti, többségük nyílt 
ellenszenvvel szemlélte a direktórium uralmát, egyáltalán nem 
bízott annak sem belügyi, sem külügyi politikájában. A polgárság 
félt a királypártiak aktivitásától, de még jobban rettegett a 
külvárosokban észlelhető erjedéstől. Ott a direktórium éppen újabb 
csapást mért a munkástömegekre: augusztus 13-án, a bankárok 
követelésére Sieyés felszámolta a jakobinusok utolsó támaszát - a 
Szabadság és Egyenlőség Barátainak Szövetségét, amely mintegy 
5000 tagot számlált, s 250 mandátuma volt a két tanácsban. A 
burzsoázia és annak vezetői világosan látták, hogy legjobban 
Bonaparte tudná kiküszöbölni a jobbról és balról - de főként balról - 
fenyegető veszélyt. 


Ráadásul Napóleon legnagyobb meglepetésére az is kitűnt, hogy 
még magában az öttagú direktóriumban sincs senki, akiben volna 
erő vagy tehetség, hogy útját állja tervezett államcsínyének. Gohier, 
Moulin és Roger Ducos egyáltalán nem játszott szerepet. Nyilván 
azért választották be őket a direktóriumba, mert nem kellett attól 
tartani, hogy önálló gondolatokkal hozakodnak elő, vagy ki merik 
nyitni a szájukat, ha Barras vagy Sieyés ezt fölöslegesnek tartja. 


Mindössze két embert kellett tehát Napóleonnak tekintetbe vennie: 
Barrast és Sieyést. Annak idején nagy port vert fel Sieyés híres 
tanulmánya, melyben a Harmadik Rend szerepét tárgyalta. A 
francia nagypolgárság képviselője és ideológusa volt. 

Csak kénytelen-kelletlen tűrte a jakobinusok forradalmi 
diktatúráját, szívesen látta thermidor 9-ét, a jakobinusok vereségét, 
s örült az 1795-ös prairiali munkásfelkelések elnyomásának. 


Ugyanakkor viszont szenvedélyesen ellenszegült a Bourbonok 
restaurációjának, s minden erejével azon volt, hogy megerősítse a 
polgárság hatalmát. A direktóriumi rendszerről ő is úgy vélekedett, 
hogy az semmit sem ér, noha maga is tagja volt a direktóriumnak. 
Szívesen látta Bonaparte visszatérését, s csak egyben tévedett: a 
tábornok egyéniségének megítélésében. , Kardra van szükségünk!" - 
mondogatta, mert naivul azt képzelte, hogy Bonaparte csak kard 
lesz, az új rendszer mérnöke és felépítője azonban ő maga, Sieyés. 
Rövidesen kiderült, hogy milyen következményekkel járt rá nézve 
ez a siralmas tévedés. 


Barrast egészen más fából faragták. Természetesen sokkal 
értelmesebb volt Sieyésnél, már azért is, mert hiányzott belőle 
társának, a felfuvalkodott politikusnak végtelen önteltsége, az a - 
hogy úgy mondjuk - mély tisztelettel párosult szerelem, melyet 
Sieyés saját maga iránt érzett. E vakmerő, velejéig züllött, 
gyanakvó, élveteg, minden hájjal és bűnnel megkent arisztokrata a 
forradalom előtt tiszti rangot viselt, a forradalom alatt 

, montagnard" (a forradalmi, úgynevezett hegypárt tagja) lett, 

részt vett a thermidor 9-i események külső keretének 
megteremtésében, hangadója volt a thermidori reakciónak, s végül 
felelős szervezője lett 1797. fructidor 18-ának. Barras mindig ahhoz 
csatlakozott, aki erősebb volt, ahol kivehette részét a hatalomból, s 
ezt anyagilag is kamatoztathatta. Viszont - például Talleyrand- 

tól eltérően - bátor ember volt, s ha sor került rá, nem félt 

kockára tenni a saját életét, mint például thermidor 9-e előtt, 
amikor maga szervezte meg a Robespierre elleni támadást. 
Farkasszemet nézett az ellenséggel 1795. vendémiaire 13-án és 
1797. fructidor 18-án is. Robespierre idején nem bújt rémült 
patkányként a föld alá, mint ahogy Sieyés tette, aki - mikor 
megkérdezték tőle, hogy mit tett a terror idején, azt felelte: - 
Életben maradtam! . .. Barras már rég felégette a hidakat maga 
mögött. Tudta, hogy a királypártiak és a jakobinusok egyformán 
gyűlölik, nem is kegyelmezett meg egyiküknek sem, mint ahogy 
tudta, hogy ők sem könyörülnének meg rajta, ha történetesen 
hatalomra kerülnének. Minthogy Bonaparte - sajnos - épen és 
egészségesen hazatért Egyiptomból, Barras úgy látta, a legjobb lesz, 
ha csatlakozik hozzá. Ezért személy szerint is kereste társaságát, az 
államcsínyt megelőző lázas napokban gyakran ellátogatott hozzá, 
titokban elküldte lakására megbízottait, s minden igyekezetével 


azon volt, hogy biztonságos, kényelmes pozíciót szerezzen magának 
az eljövendő rendszerben. 


Napóleon azonban már tudta, hogy Barrast nem használhatja. Nem 
mintha értéktelen ember lett volna, éppen ellenkezőleg! Barrashoz 
fogható értelmes, vakmerő, tapasztalt és finom észjárású politikus 
nem sok volt abban az időben, s Bonaparte őszintén örült volna, ha 
hasznát veheti, de Barras kijátszotta már minden kártyáját, örökre 
lehetetlenné tette magát. Nemcsak gyűlölték, de meg is vetették. 
Szemérmetlen tolvajlásai, nyílt zsarolásai, leplezetlen 
összeköttetései a szállítókkal és a spekulánsokkal, fényűző 
életmódja az általános éhínség közepette - mindez a korrupció, a 
züllöttség, a bűn és a direktóriumi rendszer hanyatlásának jelképévé 
avatta Barras nevét. 


Flt d 


Sieyésszel azonban annál tapintatosabban bánt a hazatérő tábornok. 
Egyrészt híre is jobb volt Barrasénál, másrészt, ha önként 
csatlakozik Bonapartéhoz mint a direktórium tagja, , törvényes 
színezetet" adhat az egész tervnek. Napóleon természetesen őt sem 


tájékoztatta későbbi szándékairól, akárcsak Barrast; hiszen Sieyésre 
nyilván még a sikeres államcsíny után is szüksége volt egy ideig. 


Ezekben a napokban került szorosabb kapcsolatba két emberrel, 
akiknek neve elválaszthatatlan Napóleon pályafutásától: Talleyrand- 
nal és Fouchéval. Talleyrand-t már hosszabb ideje ismerte, és tudta 
róla, hogy szemérmetlen tolvaj, zsaroló, karrierista, de azt is tudta 
róla, hogy ragyogóan értelmes ember. Semmi kétsége sem volt 
aziránt, hogy Talleyrand mindenkit egyformán könnyű szívvel 
elárulna, eladna, ha akadna rá alkalma és vevője, de azt is világosan 
látta, hogy most Talleyrand nem őt adja el a direktóriumnak, 
hanem a direktóriumot neki, akármilyen hűségesen szolgálta is 
addig külügyminiszteri minőségben a fennálló rendszert. Nem is 
tévedett. Talleyrand értékes, használható adatokkal látta el, s így 
jelentősen meggyorsította az események menetét. Bonaparte 
teljesen megbízott a körmönfont politikus eszében és éleslátásában, 
s azt a körülményt, hogy Talleyrand önként felajánlotta neki 
segítségét, jó előjelnek tekintette. A külügyminiszter habozás 
nélkül, s ezúttal teljes őszinteséggel állt Napóleon mellé. Egyébként 
Fouché is ezt tette. Fouché a direktórium alatt rendőrminiszter volt. 
.. s rendőrminiszter akart maradni Bonaparte alatt is. 


Felbecsülhetetlen értékű ember volt Napóleon számára; minthogy 
annak idején maga is részt vett a jakobinusok terroruralmában s 
megszavazta XVI. Lajos kivégzését, nem sok jót várhatott a 
Bourbonoktól; az ő kedvükért tehát semmi esetre sem árulhatta el 
új gazdáját. Bonaparte Fouché szolgálatait is elfogadta. 


A nagytőkések és a szállítók nyíltan pénzt ajánlottak fel 
Napóleonnak. Az egyik bankár rögtön félmillió frankot adott át, s a 
jövendő uralkodó ez ellen nem tett semmi ellenvetést. A 

pénzt különösen szívesen fogadta - főleg ily nehéz vállalkozás 
küszöbén. 


E forrongó három és fél hét alatt, Párizsba való érkezése és az 
államcsíny között eltelt időben, Bonaparte rengeteg emberrel 
ismerkedett meg, s alaposan szemügyre vette új ismerőseit. Az 

egy Talleyrand kivételével ezek az emberek mind úgy látták, hogy 
az ünnepelt, híres hadvezér, aki harmincéves korára már annyi 
győzelmet aratott, annyi erődöt hódított meg, annyi híres 
tábornok nevét homályosította el, nem ért a politikához és az 
államügyekhez, s majd könnyen az orránál fogva vezethetik őt. Az 
államcsíny napjáig eltelt időben Bonaparte környezete teljességgel 
félreismerte a tábornokot; igaz, hogy ő maga is minden tőle telhetőt 
elkövetett e veszélyes hetek alatt, hogy munkatársait megerősítse 
tévhitükben. Az oroszlán nem mutathatta meg időnek 

előtte karmait. 1799 brumaire első felében Bonaparte egyszerűnek, 
becsületesnek, megbízhatónak, sőt szerénynek s kissé 

együgyűnek tettette magát... s teljes sikerrel! A jövendő rabszolgák 
hasznos alkalmi eszköznek tekintették jövendő gazdájukat, s ezt 
nem is titkolták előtte. Napóleonnak azonban nem volt érdeke, 
hogy helyreigazítsa ezt a véleményt; tudta, hogy már csak néhány 
nap, néhány óra választja el attól a perctől, amikor földig fognak 
hajolni előtte az emberek, de azt is tudta, hogy egyelőre jobb, 

ha nem sejtik, mi vár rájuk. 


Viszont addigi pályafutásához hasonlóan, ebben az időszakban is 
megmaradt vezérnek, legfőbb parancsnoknak, maga dolgozta ki 
vállalkozása tervét, maga adta ki az utasításokat. Olyan 
valószínűtlenül szemfényvesztő ügyességgel és éleslátással 
készítette elő az eseményeket, hogy nemcsak a hadsereg, hanem 
még a munkáskerületek is úgy vélték, hogy az események jelentős 


balratolódást idéztek elő az állam politikájában, s az, amit 
Bonaparte tesz, csak arra való, hogy megmentse az országot a 
királypártiaktól. 


- Vendémiaire tábornoka hazatért Egyiptomból, hogy újból 
megmentse a köztársaságot! - mondogatták Párizsban az államcsíny 
előtt és után. Ilyen legendás hirt szerzett már magának Bonaparte 
Napóleon! 


Ezt az államcsínyt, amely korlátlan hatalommal ruházta fel 
Napóleont, később brumaire 18-ának (november 9) nevezték, noha 
az államcsíny valójában 18-án csak megkezdődött, de a sorsdöntő 
lépésekre csak másnap, brumaire 19-én, 1799. november 10-én 


került sor. 


Az események alakulását jelentősen meggyorsította az a körülmény, 
hogy a direktórium két tagja, Sieyés és Roger Ducos maga is részt 
vett az összeesküvésben, harmadik és negyedik tagját, Gohier-t és 
Moulint pedig a ravasz Fouché, aki a készülő államcsínyben 
miniszteri tárcát akart magának szerezni, teljesen megszédítette. 
Barras, az ötödik direktor viszont még mindig abban reménykedett, 
hogy nélküle nem fognak boldogulni, s ezért halogató taktikához 
folyamodott. A Vének Tanácsában és az Ötszázak Tanácsában sok 
befolyásos képviselő füléhez eljutott már a készülő esemény híre, 
mások csak sejtették, többen pedig - anélkül, hogy valami pontosat 
tudtak volna - látható rokonszenvvel kísérték a fejleményeket abban 


a szent meggyőződésben, hogy mint eddig, a történelem most is be 
fogja érni néhány személyi változással. 


A szerepeket véglegesen csak brumaire 18-ának előestéjén osztották 
ki. A játék 18-án, kora hajnalban kezdődött. Bonaparte háza körül 
és a szomszédos utcákban hajnali hat órakor tábornokok és tisztek 
tűntek fel. Ebben az időpontban Bonaparténak már jelentős katonai 
erő állott rendelkezésére: a párizsi helyőrség 7000 embere s az a 
mintegy 1500 gárdista, akiknek feladata a direktórium és a 
törvényhozó testületek - az Ötszázak Tanácsa és a Vének Tanácsa - 
védelme volt. Teljesen valószínűtlennek látszott, hogy ez a gárda 
fegyveresen szembeszállna Bonapartéval, óvatosságból mégis pl 
kellett kendőzni - legalábbis kezdetben - a vállalkozás igazi arcát, 
nehogy az Ötszázak Tanácsának bal-szárnya, a jakobinusok a döntő 
pillanatban , a köztársaság nevében" a katonasághoz 


folyamodhassanak. Bonaparte úgy rendezte a dolgot - aprólékosan 
ügyelve minden részletre -, hogy úgy lássék, mintha maga a 
törvényhozó gyülekezet ruházná fel őt a legfőbb hatalommal. 


Brumaire 18-án hajnalban összegyűjtötte maga körül a számára 
teljesen megbizható tábornokokat (Bernadotte-ot, Macdonaldot s 
két sógorát: Murat-t és Leclercet) és még több magas rangú tisztet. 
Itt az ideje, közölte velük, hogy , megmentsük a köztársaságot!" A 
tábornokok és tisztek felelősséget vállaltak csapataik 
megbízhatóságáért. Az ezredek rögtön felsorakoztak Bonaparte 
lakása körül. Ekkor már csak azt kellett bevárnia, hogy ügynökei és 
barátai elfogadtassák a sebtiben összehívott Vének Tanácsával a 
szükséges határozatokat. 


Minthogy a Vének Tanácsának többségét a közép- és nagypolgárság 
képviselői alkották, Bonaparte megbízásából egy Cornet nevezetű 
ügynök bejelentette az egybegyűlt képviselőknek, hogy , szörnyű 
összeesküvés" nyomára bukkantak, a , terroristák aljas merényletet 
terveznek a köztársaság ellen", a , köztársaság ellenségei halálos 
döfésre készülnek, a hullafosztogatók már készenlétben állanak" stb. 
stb. E ködös, semmitmondó frázisok után, amelyek csak sejteni 
engedtek valamit, de semmit sem mondtak ki és senkit nem 
neveztek meg, Cornet törvényjavaslatot terjesztett a Tanács elé, 
amelynek értelmében 


1. a Vének Tanácsa és az Ötszázak Tanácsa - amelyet egyébként 
még meg sem kérdeztek - Párizs helyett ezután Saint-Cloud-ban 
(egy néhány kilométernyire fekvő városkában) tartja gyűléseit; 


2. a , szörnyű összeesküvés" elfojtásával Bonaparte tábornokot 
bízzák meg, akit egyúttal a fővárosban és a környéken állomásozó 
összes fegyveres erők legfőbb parancsnokának neveznek ki. 


A javaslatot néhány perc alatt megszavazták, akármilyen váratlanul 
érte is azokat, akiknek sejtelmük sem volt a készülő eseményről. 
Tiltakozni senki sem mert. 


A rendeletet nyomban elküldték Bonaparténak. Mi szüksége volt 
arra, hogy a két törvényhozó testületet átköltöztesse Saint-Cloud- 
ba? Nyilván az elmúlt évek nagy forradalmi emlékei és hatása 
játszottak közre elhatározásában. EF nemzedék tudatából még nem 


halt ki azoknak a távoli viharos időknek az emléke, amikor a 
munkásnegyedek tömegei azonnali akcióval válaszoltak az 
erőszakra, s amikor a népképviselők szétkergetésének fenyegetésére 
felhangzottak a híres szavak: , Mondjátok meg a gazdáitoknak, hogy 
a nép akaratából vagyunk ezen a helyen, s csak a szuronyoknak 
fogunk engedni!" Még élénken emlékeztek rá, hogy nem merték 
felsorakoztatni ellenük a szuronyokat, hanem ők indultak a Bastille 
ostromára, s néhány rövid óra alatt végeztek az ezredéves 
királysággal, szétverték a girondeistákat, legutoljára pedig 1795- 
ben, lándzsahegyen körülhordozták a városban a Konvent egyik 
tagjának a fejét, amivel halálra rémítették a lapuló 
thermidoristákat... Bárhogy bízott is önmagában Bonaparte, 
bármennyire úgy történt Párizsban minden, ahogy elhatározta, 
jobbnak látta, ha az események egy kisebb városban zajlanak le, 
ahol csak egyetlen nagyobb épület van, a kastély, az egykori francia 
királyok egyik palotája. 


Az események menete pontosan megfelelt Bonaparte óhajának: 
megőrizték a törvényesség látszatát. A tábornok a nevére 
küldött rendelet alapján bejelentette a csapatoknak, hogy az ő 
parancsnoksága alatt állnak, és Saint-Cloud-ba , kísérik" a két 
törvényhozó testületet. 


Egyelőre azonban a Tuileries-hez (az egykori királyi palotához) 
vezette csapatait, ahol a Vének Tanácsa ülésezett. Körülzárta a 
palotát, és szárnysegédei kíséretében bement az ülésterembe, ahol 
néhány szót intézett az egybegyűltekhez. Bonaparte nem volt jó 
szónok, csak katonái nyelvén értett. Ezúttal is beérte néhány 
kevéssé összefüggő mondattal. A jelenlevők ezekre a szavakra 
emlékeznek: 


- , Olyan köztársaságot akarunk, mely a szabadságra, az 
y 

egyenlőségre, a népképviselet szent elvére épül... S lesz is 

ilyen köztársaságunk, arra esküszöm!" 


Többre, szónoki hatásokra nem is volt szüksége ezúttal. A 
parlamenti nagy beszédek korszakának, amely oly jelentős helyet 
foglalt el a forradalom idején, hosszú időre bealkonyult. Bonaparte 
a Tuileries-ből újra kiment az utcára, ahol csapatai mennydörgő 
éljenzéssel fogadták. Néhány percre váratlan közjáték szakította 
félbe az események kijelölt menetét: egy Botto nevezetű politikus, 


akit a hivatalát féltő Barras menesztett Napóleonhoz, megszólította 
a tábornokot. 


Amint Napóleon Bottót megpillantotta, mintegy azonosította őt a 
direktóriummal s messzire hallható, mennydörgő hangon támadt rá: 


— Mit tettetek ezzel az országgal, amelyet gazdagon hagytam 
rátok? Megszereztem nektek a békét, s háborút találok a helyében! 
Győztes országot hagytam el, és legyőzött országot látok viszont. 
Elherdáltátok az itáliai milliókat, nyomorba döntöttétek az 
országot! Hova lett az a százezer francia, dicsőséges baj társaim, 
akiket rátok hagytam? Meghaltak! 


E bevezető után újra elismételte, hogy , a köztársaság védelmére 
indul harcba, az egyenlőségért, a becsületért, az erkölcsért, a 
polgári szabadságért és a politikai türelmességért". 


A direktórium, azaz a legfőbb végrehajtó hatalom különösebb 
nehézségek nélkül feloszlott, nem kellett senkit sem kivégeztetni, de 
még letartóztatni sem. Sieyés és Roger Ducos maga is részt vett az 
összeesküvésben; Gohier és Moulin pedig, amikor látták, hogy 
minden elveszett, a katonaság védelme alatt Saint-Cloud-ba 
vonultak. Már csak Barrasszal kellett végezni! Bonaparte elküldte 
hozzá Talleyrandtt, , beszélje rá", hogy nyújtsa be lemondását. 
Barras - amikor rájött, hogy Bonaparte nélküle akar boldogulni - 
azon nyomban megírta lemondási kérelmét, és bejelentette, hogy 
végleg szakít a politikával, visszavonul birtokára, a vidéki élet 
csöndjébe; egy dragonyos szakasz őrizete alatt rögtön útnak is 
indították. Így tűnt le a politika színpadáról az az ember, aki addig 
mindenkit becsapott s akinek ekkor valaki váratlanul túljárt az 
eszén. 


A direktóriummal tehát szerencsésen végeztek! Brumaire 18-án este 
a két törvényhozó testület tisztségviselői már Saint-Cloud-ban 
voltak. Ekkor már csak a törvényhozókkal kellett megbirkózni, s 
noha a Vének Tanácsa és az Ötszázak Tanácsa kiszolgáltatottan állt 
szemben Bonaparte gránátosaival, huszáraival és dragonyosaival, a 
tábornok úgy akarta elintézni a dolgot, hogy a két törvényhozó 
testület maga ismerje el felesleges voltát, maga mondja ki 
feloszlását, s maga adja át saját jószántából a hatalmat 
Bonaparténak. Pályafutása során Napóleon általában nem sokat 


törődött azzal, tud-e valamilyen törvényes formát adni terveinek, 
ezúttal azonban óvatosabban járt el: nem tudhatta, nem váltana-e ki 
zavart katonái között, ha az ellenfél nyomban az akció kezdetén 
tudomásukra hozná, hogy a köztársaság alkotmánya és biztonsága 
forog kockán. Lehetőleg békés útra kellett tehát terelnie az 
eseményeket, hogy azok minél kedvezőbb mederben és minél 
gyorsabban érjenek végső kifejlődésükhöz. Megértette, hogy 
erőszakhoz csak akkor szabad folyamodni, ha a békés megoldás 
semmiképpen nem lehetséges. Bonaparténak 30 000 fegyvertársa 
Egyiptomban hadakozott, az itáliai hadjárat katonái sem voltak 
jelen teljes számban, a parancsnoksága alatt álló katonák közül 
sokan egyáltalán nem ismerték, s ezeknek megbízhatóságát 
természetesen nem tudta felmérni. 


Már kora hajnalban felsorakoztatta csapatait a Párizs és Saint-Cloud 
közti útvonalon. A párizsiak kíváncsian nézték a felvonuló 
zászlóaljakat s a kocsik és gyalogosok hosszú menetét, amely a 
fővárosból Saint-Cloud felé indult. A külső 

kerületekből megnyugtató hírek érkeztek: a munkások dolgoznak, 
sehol sem tapasztalható semmilyen izgalom jele. A belső 
kerületekben itt-ott elhangzott egy-egy , Éljen Bonaparte!" kiáltás, 
de az emberek nagy általánosságban várakozó álláspontra 
helyezkedtek. 18-án a képviselőknek csak kis töredéke ment Saint- 
Cloud-ba, a többség brumaire 19-ére, az ülés első napjára 
halasztotta átköltözését. 


Az államcsíny e második és utolsó napján Bonaparténak több 
komoly akadállyal kellett megbirkóznia. Igaz ugyan, hogy brumaire 
18-án a direktóriumi rendszer három fő intézménye közül kettővel 
már végzett: - a direktórium maga feloszlott, a Vének Tanácsa pedig 
kezes bárányként már csak arra várt, hogy kimondhassa feloszlását. 
Hátra volt még azonban az Ötszázak Tanácsa, azaz a nép 
képviselőinek gyülekezete. Ebben a kamarában a jakobinusok - 
ahogy megszokásból hívták őket - kétszáz helyet foglaltak el. Igaz, 
hogy ezek között is volt olyan, akit olcsón meg lehetett volna venni, 
vagy aki gyávaságból hamar félreállt volna az útból, de akadtak 
közöttük más fából faragott legények is: a nagy forradalmi idők 
örökösei, azok a férfiak, akiknek számára a Bastille bevétele, a 
királyság megdöntése, az árulókkal való harc, a , Szabadság, 
egyenlőség - vagy halál!" nem puszta szavak voltak. Ezek éppoly 


kevéssé sajnálták a maguk, mint a mások életét, s nem titkolták azt 


a meggyőződésüket, hogy a zsarnokokat, ahol lehet nyaktilóval, 
ahol pedig erre nincs mód, Brutus tőrével kell megállítani. 


ld 


Brumaire 18-án a baloldali , jakobinus" ellenzék kora hajnaltól késő 
estig titkos összejöveteleket tartott; azt azonban nem tudták 
elhatározni, hogy mihez kezdjenek. Bonaparte ügynökei - még itt is 
voltak kémjei - szakadatlanul arról igyekeztek meggyőzni őket, 
hogy nem a jakobinusok elleni rendszabályokról van szó, hanem 
csak arról, hogy a királypárti veszéllyel kell végleg leszámolni. A 
jakobinusok hallgattak, bólogattak, hittek is a szónak, meg nem is, s 
amikor brumaire 19-én reggel összegyűltek a Saint-Cloud-i 
kastélyban, még mindig nem tudták, hogy mitévők legyenek. 
Egyikükben-másikukban azonban egyre magasabbra csapott a düh 
és az elkeseredés. 


19-én reggel Bonaparte nyitott kocsin, lovas kísérettel elindult 
Párizsból Saint-Cloud felé. Itt az a hír várta, hogy az 

Ötszázak Tanácsában nagy a felháborodás. Már az a körülmény is 
felbőszítette a tanács tagjait, hogy a törvényhozó testület 
székhelyét a fővárosból , falura" helyezték át (így nevezték Saint- 
Cloud-t), s amikor most észrevették, hogy a kastélyt katonaság veszi 
körül, a hályog egyszerre lehullt a szemükről. Amit eddig 

zagyva ostobaságnak néztek, abban most világosan felismerték a 
gondosan előkészített tervet. Bonaparte kémei hírül hozták, hogy a 
feldühödött képviselők nyíltan gazembernek, zsarnoknak, 
brigantinak nevezik a tábornokot. Bonaparte vállat vont - szemlét 
tartott csapatai felett és elégedett volt. 


Egy órakor a kastély különtermeiben összeült a két törvényhozó 
testület. Bonaparte és kísérete a szomszédos teremben helyezkedett 
el. A két tanácsnak meg kellett szavaznia azt a rendeletet, amely a 
tábornokot bízza meg az új alkotmány kidolgozásával, s ha ezt 
megtette, kimondhatja feloszlását. Múlt az idő, s még a Vének 
Tanácsa sem tudott dűlőre jutni. Az embereket megzavarták az 
események, s az ellenzék - félénken bár és kissé elkésve - a Vének 
Tanácsában is tiltakozni kezdett a törvénytelen erőszak ellen. 
Bonaparte elhatározta, hogy dűlőre viszi a dolgot, még mielőtt 
véget ér a rövid novemberi nap. Délután négy órakor váratlanul 
behatolt abba a terembe, ahol a Vének Tanácsa ülésezett. Az 


összegyűltekhez temetői csendben rövid beszédet intézett, amely 
még 18-i szónoklatánál is zavarosabb és össze-függéstelenebb volt. 
Hadarásából nagyjából azt lehetett kivenni, hogy gyors elhatározást 
kér, hogy segítségére akar sietni a veszélyeztetett köztársaságnak, s 
hogy , rágalmazó az, aki őt Caesarhoz vagy Cromwellhez 
hasonlítja", hisz éppen ellenkezőleg, a szabadság érdekében száll 
síkra. 


- . Nem vagyok cselszövő - kiáltotta. - Ismertek engem! 

Ha hitszegőnek bizonyulnék, legyetek ti Brutusaim! - Vagyis 

arra szólította fel a megjelent képviselőket, hogy döfjék le 
tőrükkel, ha úgy látnák, hogy kezet emel a köztársaságra. 
Közbekiáltások hangzottak el, amelyek egyre gyakoribbakká váltak 
s a végén már túlharsogták őt. Napóleon ekkor néhány fenyegető 
mondattal befejezte beszédét, eszébe juttatta a képviselőknek a 
kastély körül felvonult katonaságot, majd kirohant a teremből. 
Tehát amire szüksége volt, még nem érte el. A hatalom 
törvényesen még nem szállt rá. A dolog már-már megfeneklett, 
holott még hátra volt a legkomolyabb akadály: szembe kellett 
szállni az ötszázak Tanácsával, ahol - a jakobinusok között - 
könnyen akadhatott, aki hajlandó lett volna Brutus példáját követni. 


Néhány gránátos kísérte a terembe, de ezeknek nem sok hasznát 
látta volna, ha a felháborodott képviselők történetesen 
megtámadják. Augereau tábornok is elkísérte, aki már az itáliai 
hadjáratban Bonaparte mellett szolgált. Az ajtóban Napóleon 
hirtelen feléje fordult: 


- . Augereau, emlékszel Arcoléra? 


Bonaparte arra a szörnyű percre emlékeztette tábornokát, amikor az 
osztrák puskák tüzében, kezében a francia zászlóval az arcolei híd 
ellen indult. Ez a vállalkozásuk sem volt veszélytelenebb. Bonaparte 
kinyitotta az ajtót, és megállt a küszöbön. Dühös ordítás, 
felháborodott kiáltások fogadták. , Le a rablóval! Le a diktátorral! 
Törvényen kívül kell helyezni!" A képviselők egyik csoportja 
rárohant, kezek nyúltak feléje, megfogták a gallérját, a torka után 
kapkodtak, hátát súlyos ökölcsapás érte. Az alacsony, ideges és 
akkor még sovány tábornok, aki sohasem tűnt ki testi erejével, és 
sokat szenvedett epilepsziaszerű rohamaitól, meg-megtántorodott a 
tolongó, dühös tömegben, mely minden oldalról körülvette. 


Gránátosainak végre sikerült visszaszorítaniuk a támadókat. 
Bonapartét kivezették a teremből, mialatt a képviselők visszatértek 
a helyükre, s magukból kikelve követelték, hogy helyezzék 
törvényen kívül Bonapatrtét. 


Amikor Bonaparte a szörnyű jelenet hatása után valamennyire 
magához tért, elhatározta, hogy erőszakkal veri szét az 

Ötszázak Tanácsát, előbb azonban kihívatja a teremből öccsét, 
Lucient, aki ugyancsak részt vett az összeesküvésben, s aznap épp a 
gyűlés elnöki tisztét viselte. Ez a körülmény jelentősen 
megkönnyítette az államcsíny keresztülvitelét. Amikor Lucien kijött 
a teremből - ami egykettőre megtörtént -, Napóleon azt tanácsolta 
neki, hogy tanácselnöki minőségében forduljon a kastély körül 
felsorakozott katonasághoz, közölje velük, hogy parancsnokuk 
élete veszélyben forog, és kérje segítségüket, hogy , kiszabadíthassa 
a többséget a dühöngők terrorja alól". Most már nem kellett 

attól tartania, hogy a katonaság megtagadja az engedelmességet, 
hiszen a kaland törvényes látszata Lucien közbeléptével 

biztosítva volt. Bonaparte parancsot adott, hogy ürítsék ki a termet. 
Megperdültek a dobok, a gránátosok Murat vezénylete alatt 
futólépésben behatoltak a kastélyba. 


Szemtanúk azt vallották, hogy miközben a dobpergés hangja 
gyorsan közeledett a gyűlésterem felé, sok képviselő azt 

kívánta, hogy még életük árán is szálljanak szembe az erőszakkal. 
Hirtelen kitárultak az ajtók. A gránátosok futólépésben betörtek a 
terembe, legyezőalakban szétoszlottak, és néhány perc alatt 
megtisztították a termet. A szakadatlan dobpergés elfojtott 
minden más hangot, a képviselők fejvesztetten menekültek. Akinek 
módjában volt, az ajtón szaladt ki, mások betörték az ablakokat, 

s úgy ugráltak ki az udvarra. Az egész jelenet nem tartott 

tovább három-négy percnél. A katonák parancsot kaptak, hogy a 
képviselőket sem letartóztatni, sem megölni nem szabad. Az 
Ötszázak Tanácsának menekülő tagjait minden oldalról katonaság 
fogta körül. Soha életükben nem feledték el többé azt a 
mennydörgő parancsot, amelyet Murat kiáltott gránátosai felé. 
Hangja még a szakadatlan dobpergést is túlsüvöltötte: , Verjétek 
már ki nekem ezt a bandát!" (Foutez-mai tout ce monde dehors!) 


Bonaparténak újabb ötlete támadt, amelyet talán öccse, Lucien 
sugallt neki. A katonáknak meghagyta, hogy fogjanak el 

néhány menekülő képviselőt, és hozzák vissza őket a kastélyba. Az 
így foglyul ejtett képviselőket Bonaparte elnevezte az , Ötszázak 
Tanácsának", és megparancsolta nekik, hogy szavazzák meg a 


konzulátusról szóló törvényrendeletet. Az utcán elfogott, 
csuromvizes, hidegtől meggémberedett, halálra rémült emberek szó 
nélkül teljesítették a parancsot, majd kimondták az Ötszázak 
Tanácsának feloszlását, mire Napóleon szélnek eresztette őket. 


Estére a Saint-Cloud-i kastély egyik homályosan megvilágított 
termében a Vének Tanácsa is minden vita nélkül megszavazta azt a 
rendeletet, amely a köztársaság egész hatalmát három konzulra 
ruházza át. A konzulok Bonaparte, Sieyés és Roger Ducos lettek. 
Bonaparténak éppen erre volt szüksége, hiszen egyelőre még nem 
akart egyedüli úr lenni a portáján, bár már akkor is tudta, hogy 
konzulátusa egyértelmű lesz a diktatúrával. Tudta, hogy 

két kartársa vajmi keveset nyom a latban, s hogy kettejük 

között mindössze annyi a különbség, hogy a jelentéktelen Roger 
Ducos ennek már régen tudatában volt, az alapos Sieyés azonban 
egyelőre még csak nem is sejtette azt, amit hamarosan tudomásul 
kellett vennie. 


Éjjel két órakor a három konzul felesküdött a köztársaságra, 
Bonaparte Saint-Cloud-ból visszatért Párizsba. Útközben 
egyetlen szót sem szólt, szerényen viselkedett, pedig egész 
Franciaország a lába előtt hevert. 


5 fejezet 


A DIKTÁTOR ELSŐ LÉPÉSEI (1799-1800) 


Attól a perctől kezdve, amikor brumaire 19-én Saint-Cloud-ban 
Murat bejelentette Napóleonnak, hogy az Ötszázak 

Tanácsának üléstermét megtisztították és minden rendben van. 
Napóleon tizenöt esztendőre a francia nép korlátlan hatalmú 
egyeduralkodója lett. Az a tény, hogy ennek az időszaknak első öt 
esztendejében az egyeduralkodót első konzulnak, az utolsó tíz 
évben pedig császárnak nevezték, aminek következtében 
Franciaország látszólagos államformája előbb köztársaság, majd 
később császárság volt, lényegileg semmit sem változtatott a 
napóleoni katonai diktatúra jellegén. Ezt a diktatúrát az 
ellenforradalmi burzsoázia hozta létre, amely nyereséghajhászásával 
a tönk szélére juttatta Franciaországot, és , elveszítve hitét saját 
politikai képességében", arra a következtetésre jutott, hogy csak 


abban az esetben van lehetősége akadálytalan előrejutásra, csak 
akkor tudja biztosítani a magántőke szabad forgását, ha megfojtja a 
demokratikus forradalmat, és a kormány gyeplőjét erős kéz 

ragadja meg - legyen az akár a félelmetes, kötekedő Bonaparte. 

Bonaparte magáévá tette jövendő birodalmának ezeket az alapvető 
elveit. Minden képességét ezeknek az elveknek a szolgálatába 
állította, s elsősorban arra törekedett, hogy az előtte megnyíló 
lehetőségeket kihasználva, az új birodalomban megalapozza 
egyeduralmát. Szétrombolta, megváltoztatta és újjáteremtette 

az állami intézményeket, de értelmük és céljuk mindvégig 

ugyanaz maradt: az egyetlen legfelsőbb akarat megtestesülései 
voltak a legalkalmasabb külső formák között, amelyek a lehető 
leggyorsabban és legpontosabban végrehajthatták az egyeduralkodó 
parancsait. 


Politikai vállalkozásai során Napóleont mindenkor és mindenütt 
csak egyetlen szempont vezette: feltétlen hatalmának megalapozása 
és megerősítése. A cél elérése érdekében viszont a legkülönbözőbb 
eszközökhöz folyamodott, tehát nemcsak az erőszakhoz, hanem a 
diplomáciához, a megalkuvás művészetéhez, az ideiglenes 
fegyverszünetekhez, a türelem és várakozás fegyvereihez is. Ez 


utóbbiakról ugyan lemondott uralkodásának késői szakaszában, de 
az első esztendőkben még nem lehetett meg nélkülük. 


- Hol róka, hol pedig oroszlán vagyok. A kormányzásnak az a titka, 
hogy az ember tudja, mikor minek kell lennie - mondotta. 


Az államhatalom központosított gépezetét, amely teljesen az 
abszolút monarchia igényeihez idomult, Napóleon a konzulátus első 
esztendejében teremtette meg. S a Franciaországban egymást követő 
kormányok közül egyik sem szakított ezzel a rendszerrel - kivéve a 
Párizsi Kommünt -, sőt, a mai napig még csak változtatni sem 
mertek rajta. 


Az első konzul közigazgatási reformjai még ma is osztatlan 
lelkesedést keltenek a francia és a külföldi polgári történészekben; 
valósággal elbűvöli őket az a módszer, ahogy 

Bonaparte megteremtette az ipar és a kereskedelem nyugalmas 
vagyongyűjtésének lehetőségeit, azaz rendszerbe foglalását és 
valóra váltását mindannak, aminek nevében a nagypolgárság oly 


szenvedélyesen küzdött az 1789-ben kitört forradalom és a 
rákövetkező esztendők nagy vívmányai ellen. 


Napóleon megteremtette az állami felépítmény külső formáit, 
amelyek biztosítják a polgárság gazdasági uralmát. E 

szervezet érdemei különösen a konzulátus első éveiben tűntek ki, 
ami nemcsak hatalmas népszerűséget szerzett Napóleonnak 
uralkodása első időszakában, hanem végleg meghódította számára 
azoknak a polgári történészeknek a szívét is, akik a diadalmas 
osztály véleményét tükrözik. 


Lássuk csak: a harmincéves tábornok, aki addig csak 
háborúskodással foglalkozott, meghódította Itáliát és Egyiptomot, 
majd egyetlen csapással megsemmisítette a köztársaság törvényes 
kormányát, brumaire 19-én egyedüli ura lett Európa egyik 
legnagyobb hatalmának, amelynek szerkezetét abban a percben 
még egyáltalán nem ismerte, hiszen még ideje sem volt 
megismerni. A nagy forradalom másfélezer év uralmát törte meg, ha 
csak Chlodirgtól számítjuk; egy csapásra megdöntötte a feudális 
rendszert és a vele kapcsolatos monarchiát, s köztársasággá alakult 
át a monarchia romjain... S íme, a köztársaság egyik katonája, egy 
korzikai kurtanemes megsemmisítette a köztársaság kormányát s 
Franciaország élére került. A megdőlt régi rendszerek s a lezajlott 
forradalom törmelékei, megkezdett és befejezetlen 

ügyek tömkelege, megkezdett és félbehagyott, megkezdett és 
elhalasztott munkák vették körül, a zűrzavar, az erjedő pusztaság 
tobzódott körülötte. 


Uralomra jutásának napján Franciaország külügyi helyzete is 
meglehetősen bonyolult és veszélyes volt. Mialatt 

Bonaparte Egyiptomban hadakozott, a második európai szövetség 
visszahódította Itáliát, Szuvorov visszavette Bonaparte 1796-97-es 
győzelmeinek gyümölcseit. Igaz ugyan, hogy az Alpok 
megmászása után már túl gyönge volt ahhoz, hogy tervének 
megfelelően betörjön Franciaországba, de tény, hogy a szövetség 
még nem tette le a fegyvert, s tavaszra általános támadást terveztek 
a francia határok ellen. A francia kincstárnak nem volt egy fillérje 
sem, egyes hadtestek már hónapok óta nem kapták meg a 
zsoldjukra, fenntartásukra szükséges, már régen előirányzott 
összegeket. Az államügyekben jártas régi politikusok gúnyos 


kíváncsisággal figyelték, hogyan vágja ki magát ebből a helyzetből a 
fiatal tábornok, aki világéletében csak katonai ügyekkel és 
háborúkkal foglalatoskodott. 


onaparte azzal kezdte, hogy megszervezte új hatalmát, azaz 
kidolgozta önkényuralmának külső formáit. Ha az ember 
figyelemmel kíséri tárgyalásait a Sieyés-féle régi politikusokkal, 
lehetetlen észre nem venni a helyzetben lappangó komikumot: 
Sieyés váltig azt hitte, hogy a kormányrudat ő fogja a kezében 
tartani, s gondosan ügyelt a fiatal, tapasztalatlan Napóleonra, ez 
viszont Franciaország valamennyi régi hivatásos politikusát egytől 
egyig kiöregedett, fecsegő vénasszonynak tartotta, akik nem 
tudják, nem akarják megérteni, hogy az ő napjuk már leáldozott - 
bár egyelőre őrizkedett attól, hogy az urak megneszeljék róluk 
alkotott véleményét. A jakobinusokat gyűlölte, de félt is tőlük, 
emlékezetéből végleg kitörölte még a Robespierre-testvéreket is, 
akikkel pedig, mint tudjuk, annak idején barátságot tartott fenn, 
de semmivel sem becsülte többre azokat sem, akik Robespierre-éket 
kitúrták és a helyükre léptek. A spekulánsoktól és a 

thermidori népnyúzóktól pedig, akik nagyhangú hazafias 
szónoklatokkal leplezték zsíros üzleteiket, valósággal undorodott. 


Sieyés, akit Bonaparte megbízott az új alkotmánytervezet 
kidolgozásával, szorgalmasan írogatta a mesterien megfogalmazott 
és szemfényvesztő ügyességgel felépített javaslatokat, s 

közben teljesen elfeledkezett arról, hogy a vidéki és a városi 
polgárság tömegei erőskezű, szilárdan megalapozott rendőrállamra, 
a forradalmi hódítások őket érdeklő részének - az ipar és a 
kereskedelem szabadságának - konszolidációjára, megszilárdulására 
és állandósulására várnak; elfelejtette, hogy a földbirtokosok 
megdönthetetlen bizonyosságot kívánnak a tekintetben, hogy 
frissen szerzett földjüket senki sem fogja elvenni. S alighanem 
jócskán meglepődött, amikor Bonaparte ostobának minősítette 
gondos dolgozatait és maga vette kezébe a munkát. 


Egy hónappal az államcsíny után elkészült az új alkotmány. A 
köztársaság élén továbbra is három konzul állt, akik közül az első 
teljhatalommal rendelkezett, a másik kettő pedig csak tanácsadó 
szavazattal. A konzulok nevezték ki a szenátust, ez pedig a 
törvényhozó testület és a Tribunátus tagjait válogatta ki a nép által 


megválasztott több ezer jelölt közül. 


Ahogy megígérte, az új alkotmányt népszavazás elé terjesztették. 
Bonaparte azonban sietett kijelenteni, hogy az alkotmány azonnal 
életbe lép már a népszavazás előtt is. Első konzulnak természetesen 
Napóleont , nevezték ki". 


1799. december 25-én megtörtént a szavázás, amely szentesítette az 
alkotmányt és a három konzult, élükön Bonapartéval. 3 011 007 fő 
szavazott mellette, 1562 ellene. A katonák is szavaztak, ez azonban 
úgy történt, hogy a felsorakoztatott ezredek kórusban válaszoltak a 
parancsnokok kérdésére. A szavazás mindenütt a hatalom éber 
felügyelete mellett ment végbe. Végeredményben - a kortársak 
tanúsága szerint - a vagyonos parasztság, a polgárság többsége és a 
munkásság jelentős hányada kedvezően fogadta az első konzult. 
Személyében azt az embert látták, aki megmentheti a köztársaságot 
a királypártiaktól és az országot az Anglia, Ausztria és Oroszország 
részéről fenyegető intervenciótól. 


Minden hatalom az ő kezében összpontosult. Ami intézmény még 
működött mellette, annak a legcsekélyebb befolyása sem volt az 
ország sorsára. Sieyés mélyen megbántva, döbbenten figyelte az 
eseményeket. Bonaparte bőkezűen megjutalmazta, majd örökre 


kitette a szűrét a politikai életből. Szolgákra volt szüksége, nem 
tanácsadókra és törvényhozókra. 


Hamarosan kiderült, hogy kritikusokra nincs szüksége. Röviddel a 
konzuli alkotmány életbe léptetése után (nivose 27-én) elrendelte, 
hogy az akkori 73 napilap közül hatvanat szüntessenek meg, a 
megmaradó tizenhármat pedig a rendőrminisztérium szigorú 
felügyelete alá utalta. Bizonyos idő múlva újabb kilenc lapot 
szüntetett meg, így Franciaországnak mindössze négy újságja 
maradt. Napóleon szinte testileg irtózott mindentől, ami akár csak 
halványan is emlékeztette a sajtószabadságra. Ezek az 

első intézkedései elég érthetően magyarázzák, hogy mit tartott 
hatalmáról. 


Jól tudta, hogy a rendelkezésére álló korlátlan hatalmat nem a nép, 
hanem gránátosai szerezték meg neki 1799 brumaire-jében. Senki 
másnak nem akart lekötelezettje lenni, csak gránátosainak, azaz 
önmagának. S csak a hódítás jogán kívánt uralkodni; ez volt 


Napóleon politikai világnézete. 


- Az erős zászlóaljaknak mindig igazuk van! (Les gros bataillons ont 
toujours raison!) - ez volt egyik kedvenc szavajárása. Brumaire 18- 
án és 19-én az erős zászlóaljak ugyanolyan gépszerű pontossággal 
hódították meg neki Franciaországot, mint ahogy előzőleg 
parancsnoksága alatt megszerezték Itáliát és Egyiptomot, s mint 
ahogy később meghódították számára csaknem egész Európát. 
Napóleon úgy vélte, hogy senkinek nem tartozik számadással 
cselekedeteiről, senkinek sincs joga részt kérni a hatalomból. Sieyés 
nagy csalódással hamar megértette mindezt. Lassanként rá kellett 
erre döbbenniük mindazoknak, akik részt vettek a brumaire 18-i 
eseményekben, s velük együtt mindenkinek. 


Goethe jól mondta: a hatalom az volt Napóleon kezében, ami a 
hangszer egy kiváló művész kezében. Valóban, alighogy 
megkaparintotta, máris mesteri biztonsággal játszott rajta. A 

sok megoldandó feladat közül elsősorban a Nyugat- 
Franciaországban dúló polgárháború megszüntetését és az országot 
ellepő rablóbandák kiirtását tűzte maga elé. Ezek a bandák 
főképpen az ország déli és északi részeiben garázdálkodtak, s létük 
nyilvánvalóan szorosan összefüggött magával a polgárháborúval. 
Bonaparte a lehető legnagyobb sietséggel igyekezett a végére járni 
e két halaszthatatlan feladatnak, mert jól tudta, hogy tavasszal 
elkerülhetetlenné válik az újabb háború. 


A rablóbandák a direktórium vége felé már annyira elszaporodtak 
Közép- és Dél-Franciaországban, hogy az utakon szinte teljesen 
lehetetlenné tették a közlekedést. Az országutakon világos nappal 
rajtaütöttek a postakocsikon és magánfogatokon, s csak ritkán érték 
be azzal, hogy kirabolják az utasokat, legtöbbször könyörtelenül le 
is gyilkolták őket. A falvakat is megtámadták, lassú tűzön 
megégették foglyaikat, hogy kiszedjék belőlük, hol rejtették el 
pénzüket. Olykor még a nagyobb városokba is bemerészkedtek. E 
haramiák a feldöntött királyi trónus és a megszentségtelenített 
katolikus oltár bosszulóinak hirdették magukat, s a Bourbonok 
zászlajával takaróztak. Valóban csatlakoztak ezekhez a bandákhoz 
olyanok is, akik közvetlenül és saját személyükben szenvedtek a 
forradalomtól. Ellenőrizhetetlen, de nagyon valószínűnek látszó 
hírek szerint egyik-másik bandafőnök a zsákmány egy részét tényleg 


beszolgáltatta a királypárti ügynököknek. Bárhogy volt is, tény az, 
hogy a rendőrség szervezetlensége és fegyelmezetlensége a 
direktórium uralmának vége felé szinte teljes büntetlenséget 
biztosított számukra. Az első konzul azonban elhatározta, hogy a 
legrövidebb idő alatt felszámolja a banditizmust, s valóban, két 
hónap sem telt bele, máris végzett a legnagyobb bandákkal, s a 
többieket is felszámolta konzulságának első fél éve alatt. 


Kíméletlenül bánt el velük. Utasításai ezek voltak: nem kell 
letartóztatni, hanem a helyszínen ki kell végezni a tetten ért 
rablókat, s fel kell akasztani azokat is, akik menedéket adnak 
nekik, megvásárolják tőlük a rablott holmit vagy bármilyen más 
viszonyban vannak velük. Külön rendfenntartó szakaszokat küldött 
a megmételyezett területekre, s ezek nemcsak a rablókkal 

és bűntársaikkal végeztek a legrövidebb idő alatt, hanem egy 

füst alatt azokkal a rendőrségi emberekkel is, akik suba alatt 
együtt dolgoztak a bandákkal, vagy pedig tehetetleneknek 
bizonyultak velük szemben. 


Említsük itt meg mindjárt Napóleon egy újabb jellegzetes 
tulajdonságát: hajthatatlan szigorát a bűnösökkel szemben. A 
bűnösöknél nem ismert és nem ismert el enyhítő körülményeket. 
Úgy is mondhatjuk, hogy a jóhiszeműséget elvből vetette el, mert a 
politikában ártalmasnak s így megengedhetetlennek 

tartotta. Amikor Lajos öccse, akit Bonaparte 1806-ban Németalföld 
királyának nevezett ki, egyszer azzal dicsekedett a császár 
jelenlétében, hogy őt nagyon szeretik Németalföldön, Napóleon 
félbeszakította: 


- Öcsém - mondotta szigorúan -, ha az emberek azt mondják 
királyukra, hogy jó, ez azt jelenti, hogy rosszul uralkodik. 


Amikor 1811 áprilisában a Gazette de France nagy buzgalmában arra 
vetemedett, hogy a császár , jóságát" dicsérje, mert Bonaparte - 
afölötti örömében, hogy trónörököse született - gondolkodás nélkül 
teljesítette egyik kérelmezőjének kívánságát. Napóleon úgy 
feldühödött, hogy nyomban levelet írt rendőrminiszterének. 


, Igen tisztelt Herceg Úr! Ki engedte meg az újságnak, hogy közölje 
a ma megjelent, rólam szóló ostoba cikket?" Nyomban elrendelte, 
hogy csapják el a szerkesztőt, mert , sok baklövést követ el". 


Alighanem hamarabb megbocsátott volna annak, aki - ahelyett, 
hogy jószívűséggel rágalmazza - azt terjesztette volna róla, hogy 
vadállat. Mindezen tulajdonságai csak lassanként, fokozatosan 
rajzolódtak ki, de már a rablóbandák elleni hadjáratával is 
bizonyságát adta annak, hogy - az ismert mondást feje tetejére 
állítva - inkább fejét veszi tíz ártatlannak, mintsem hogy 
megkegyelmezzen egy bűnösnek. 


A Vendée-ról azonban a nagyarányú bandatisztogatás idején sem 
feledkezett el. 


Különféle, főképpen gazdasági jellegű okok miatt, a Vendée-ban és 
a vele határos Normandia déli részében a nemességnek és a 
papságnak a múlthoz hasonlóan ekkor is sikerült elszédítenie a 
vidék parasztságának egy részét, amelyet kitűnően megszervezett és 
felfegyverzett az angoloktól kapott puskákkal. A vendée-isták az 
erdők és mocsarak védelmében hosszú gerillaháborút folytattak a 
forradalmár kormányok ellen, Bonaparte azonban itt más taktikával 
élt, mint a rablóbandák elleni harcában. Rövid idővel a brumaire 
18-i államcsíny előtt a vendée-isták egymás után több győzelmet 
arattak a köztársasági csapatok felett, elfoglalták Nantes-ot, és 
széltében-hosszában terjesztették, hogy küszöbön áll a Bourbonok 
visszatérése. Bonaparte egyrészt jelentősen megerősítette az 
ellenforradalmárok ellen kiküldött csapatokat, másrészt 
közkegyelmet helyezett kilátásba mindazok számára, akik leteszik a 
fegyvert. Megígérte nekik, hogy békét köt a katolikus egyházzal is, 
végül pedig személyes tárgyalásra hívta meg Cadoudal Györgyöt, a 
híres vendée-ista vezért, s függetlenül a tárgyalások sikerétől, 
szavatosságot vállalt életéért és biztonságáért párizsi tartózkodása, 
majd hazatérése idejére. 


Így történt, hogy a hatalmas termetű, legendás erejű, vakbuzgó 
breton paraszt néhány órára négyszemközt maradt a kis 

termetű, akkor még meglehetősen vékony dongájú Bonapartéval. 
Napóleon barátai féltették vezérük életét, s a szomszéd teremben 
aggódva lesték a tárgyalások menetét. Köztudomású volt 
Cadoudalról (aki különben is halálra volt ítélve), hogy 
gondolkodás nélkül feláldozná saját életét, ha ezzel használhatna 
ügyének. 


Miért nem gyilkolta meg Bonapartét? Nem gyilkolta meg, mert 


akkoriban még maga is áldozata volt egy illúziónak, amely 

ugyan hamar elpárolgott a leghiszékenyebb királypárti fejekből is, 
de Bonaparte pályafutásának kezdetén még sok embert 
megtévesztett. Ezek az emberek azt hitték, hogy a fiatal, dicsőséges 
kapitány ugyanazt a szerepet vállalta Franciaországban, mint 
Angliában Morik tábornok, aki 1660-ban leverte a köztársaságot 
és visszasegítette trónjukra a száműzött Stuartokat. Mármost, 
eltekintve attól, hogy ezt Franciaországban amúgy sem lehetett 
volna nyélbeütni, el sem képzelhetünk nagyobb badarságot, 

mint azt a reményt, hogy egy Napóleon-féle ember valaha is 
másnak engedi át az első helyet. 


Cadoudal ugyan nem fojtotta meg Bonapartét, de nem is egyezett 
meg vele. 


Az első konzul egyebek között azt ajánlotta neki, hogy tábornoki 
ranggal lépjen be a hadseregbe, s természetesen megígérte, hogy 
csak a külső ellenség ellen veszi igénybe szolgálatait. Cadoudal 
azonban visszautasította az ajánlatot, és visszatért a Vendée-ba. 
Időközben elfogták és főbelőtték a vendée-isták másik nagy vezérét, 
Frottét. 1800 januárjában Cadoudal embereit is szétverték a 
kormánycsapatok, de Cadoudal folytatta a harcot; minthogy 
azonban mélyen beszorult a Vendée erdőségeibe, kénytelen volt 
beérni azzal, hogy kisebb rajtaütésekkel nyugtalanítsa Bonaparte 
embereit. 


A kormánycsapatok sikerei, a közkegyelem ígérete, az antiklerikális 
politika megszüntetése s az a körülmény, hogy a Bourbonok és 
követőik még mindig reménykedtek Bonaparte csatlakozásában, 
jelentős mértékben gyengítette a vendée-ista csapatok harci kedvét 
és erejét. Cadoudal hívei lassanként szétszéledtek, s a Vendée-ban 
egyre jobban elterjedt az a meggyőződés, hogy ki kell böjtölni az 
időt, amíg a francia köztársaság jelenlegi urát teljesen meg nem 
nyerik ügyüknek; addig pedig kár zaklatni Bonapartét. Az első 
konzul kapva kapott az alkalmon, hiszen ezekben az első 
hónapokban, 1799 novemberében és decemberében, majd 1880 első 
felében minden figyelmét a tavaszi hadjáratra kellett 
összpontosítania, s az ország belsejében csak a 
leghalaszthatatlanabb feladatait kívánta elvégezni. 


Sorban, a legnagyobb sietséggel intézte el teendőit: a rablóbandák 


megfékezését, a Vendée megbékítését s a pénzügyi kérdéseket. Fel 
kellett ruháznia és fegyverrel kellett ellátnia a tavaszra felállítandó 
hatalmas hadsereget, márpedig a kincstár üres volt, a direktórium 
egy fityinget sem hagyott benne. Napóleonnak pénzügyi szakértőre 
volt szüksége. Gaudinnak hívták az új embert, akit 
pénzügyminiszterének nevezett ki. 


Természetesen pénzügyi téren is ugyanaz volt a helyzet, mint a 
kormányzat minden más ágában: Napóleon az első percektől kezdve 
szilárdan kezébe vette a vezetést. A katonai diktátor - és akaratának 
végrehajtója, Gaudin - úgy határozott, hogy nem egyenes-, hanem 
közvetett adókkal fogja helyreállítani az ország pénzügyi 
egyensúlyát. Ez utóbbiak egyforma mértékben sújtották a gazdag és 
a szegény fogyasztókat, s Napóleon azért részesítette előnyben az 
adófizetésnek ezt a formáját, mert ez automatikusan működött, nem 
adott alkalmat nézeteltérésre adófizető és adószedő vagy az 
adófizető és a kormány között, hiszen az adószedőnek nem volt 
semmi szerepe, amikor a polgár fogyasztási cikkeket vásárolt. 


A városi és a vidéki polgárság elégedetten fogadta az új pénzügyi 
politikának ezeket az intézkedéseit s Bonaparte egyéb 
rendelkezéseit: az ellenőrzés szigorítását, a kötelező könyvvezetés 
elrendelését, a szemérmetlen kincstári sikkasztások elleni harcot. 
Annyi sikkasztás történt akkoriban, hogy a történész kísértésbe esik, 
hogy a sikkasztókat mint a polgárság külön rétegét tárgyalja. 


A spekulánsok és a sikkasztok hamar megérezték Bonaparte erejét. 
Az első konzul bebörtönöztette Ouvrard-t, a hírhedt állami szállítót, 
néhány más szállítót pedig perbe fogott, s elrendelte, hogy 
szigorúan ellenőrizzék az elszámolásokat; ahol kétségek merültek 
fel a követelések és számlák jogosságával szemben, ott az állam 
egyszerűen beszüntette a fizetéseket. Napóleon más eszközöket is 
alkalmazott, ha megbizonyosodott arról, hogy valaki megkárosítja 
az államot: letartóztatta, függetlenül attól, hogy volt-e ellene 
perrendszerű terhelő bizonyíték, s az illetőt addig tartotta 
börtönben, amíg ki nem adta a zsákmányt. Önkényes eljárás volt, de 
tény, hogy a tolvajok száma rohamosan apadt. 


Napóleon figyelme az állam többi közigazgatási problémájára is 
kiterjedt. Megtartotta az ország területi beosztását, amelyet a 
forradalomtól kapott örökségbe, de nyomban megszüntetett 


mindenfajta önkormányzatot. Mind a városokban, mind a 

vidéken feloszlatta a választott testületeket, törölte a választás 
útján megszerezhető tisztségeket. A kerületek élére a 
belügyminiszter nevezte ki a prefektust, a kerület teljhatalmú urát, 
ez viszont a községi tanácsokat, valamint a városok és a községek 
polgármestereit nevezte ki, akik neki feleltek: bármely pillanatban 
elbocsáthatta őket. 


A prefektust tanácsadó testület, az úgynevezett , Központi Tanács" 
támogatta munkájában. Ez a tanácsadó testület, amely mindenben a 
prefektustól függött, csak arra szolgált, hogy a prefektust 
folyamatosan tájékoztassa a kerület bajairól. A belügyminiszter 
igazgatta az ország egész közigazgatási életét, az ő hatáskörébe 
tartoztak a közmunkák, az ipar és a kereskedelem s még sok egyéb 


ügy, amelyet Bonaparte csak később adott át más 
minisztériumoknak. 


A törvénykezést is gyökeresen megreformálta. Március közepén írta 
alá az igazságügyminisztérium megszervezéséről szóló törvényt. A 
bíróságok újjászervezésekor fokozatosan megszüntette az 
esküdtszékeket: zsarnoki természete nem tudott megbékülni azzal a 
gondolattal, hogy akaratától független testületek határozzanak az 
ország jogi életében. 

Ha valamilyen politikai ellenfélnek tönkretételéről volt szó. 
Napóleon egyáltalán nem volt tekintettel sem a bíróságok független 
voltára, sem a törvénykezési eljárás előírt menetére. De minden más 
esetben - politikai vonatkozásoktól mentes polgári perekben vagy 
bűnügyekben - megkövetelte, hogy a bíróságok a felek vagy 
vádlottak politikai pártállására való tekintet nélkül hozzák meg 
ítéletüket. Amikor a kinevezett bírák először jelentek meg előtte, 
nyomatékosan hangsúlyozta: , Sohase kutassátok annak az 
embernek a politikai pártállását, aki az igazságot keresi nálatok". 


Fölöttébb jellegzetes, hogy azokat az ügyeket, amelyek a Bonaparte 
által megalapítandó abszolút monarchiának a belső ellenség elleni 
védekezésével függtek össze, minden más minisztériumtól és állami 
hatóságtól független külön minisztériumra bízta, amely közvetlenül 
őneki tartozott számadással. Így született meg a 
rendőrminisztérium, s ezt Bonaparte olyan hatalommal és annyi 
pénzzel látta el, amennyit még a direktórium rendőrsége sem kapott 


soha gazdáitól. 


Különös gondot fordított a főváros külön rendőrségének 
megszervezésére. A párizsi rendőrfőnök ugyan a rendőrminiszter 
közvetlen alárendelje volt, de helyzete lényegesen 

különbözött minden más tisztviselő helyzetétől: jelentéseit 
közvetlenül az első konzulhoz nyújtotta be. Már az új rendszer 
életbelépésének első pillanataiban kitűnt, hogy Bonaparte a főváros 
rendőrfőnökségét külön tájékoztató és ellenőrző szervvé kívánja 
kiképezni, amelynek segítségével szemmel tarthatja a mind nagyobb 
hatalmat szerző Fouchét. 


Bonaparte a saját politikai rendőrségét is több részre osztotta fel, 
mégpedig úgy, hogy ne egy, hanem két vagy három rendőrsége 
legyen, amely nemcsak az állampolgárokat, hanem egymást is 
ellenőrzi. Rendőrminiszternek az agyafúrt, minden hájjal megkent 
rendőrkémet, besúgót és provokátort, Fouchét nevezte ki. Napóleon 
azonban tudta róla, hogy ha megfizetik, nemcsak őt, hanem a saját 
édesapját is elárulja, az első konzul külön megbízható kémtestületet 
állított fel, amelynek egyetlen feladata Fouché szemmeltartása volt. 
Arra az eshetőségre pedig, ha Fouché felismerné a nyomába küldött 
kopókat s megvesztegetné őket, Bonaparte még egy harmadik 
kémosztagot is szervezett, amelynek viszont az volt a rendeltetése, 
hogy a Fouchét ellenőrző embereket tartsa szemmel. 


Napóleon Fouchét mindig keményfejűnek tartotta, aki semmitől 
sem jön zavarba. Sok év telt el. Napóleon már régen császár volt, 
Fouché arannyal kivert rendőrminiszteri mundérján pedig 
ragyogtak a kitüntetések, amikor Napóleon ingerültségében meg 
akarta sérteni miniszterét és figyelmeztetni akarta, hogy 

jól emlékszik még hajdani köpönyegforgatásaira. , Hiszen ön 

XVI. Lajosra szavazott" - fordult hozzá váratlanul. , Igaz" - 

felelte Fouché, szokása szerint mélyen meghajolva. - , Ám ez volt 
az első szolgálat, amelyet módomban volt Felségednek tenni." 
Jelentős párbeszéd zajlott le ekkor közöttük. Fouché emlékeztette a 
császárt, hogy mindkettőjük karrierjét a forradalom szülte, bár arra 
épült, hogy közülük az egyik elfoglalta XVI. Lajos üresen maradt 
trónját és nyomban ezután megfojtotta a forradalmat, a másik pedig 
buzgón segített neki ebben. Most, 1799-ben Bonaparténak éppen 
azért volt nagy szüksége Fouchéra, mert jól ismerte egykori 


szövetségét, amelyet azután az elárult és eladott az új uralkodónak. 


Bonaparte tehát hatalomra jutásának első fél évében nagyjából már 
megszervezte azt a bonyolultan szétágazó, hatalmas 

állami gépezetet, amelynek kezelését Párizs hivatalnokainak 
legkiválóbbjaira bízta. 


Az új , alkotmány" is elérte célját: megteremtette az első konzul 
összpontosított korlátlan hatalmi szervezetét. 


- Röviden és homályosan fogalmazzatok - mondta egyszer 
Bonaparte. E néhány szó elárulja legfontosabb kormányzási elvét: 
ha a legfőbb államhatalom alkotmányos megszorításáról volt szó, a 
lehető legrövidebben és leghomályosabban kellett megfogalmazni e 
korlátozásokat. A világtörténelem nem ismer még egy olyan 
fejedelmet, aki olyan kevéssé lett volna hajlandó alkalmazkodni 
alkotmányához, hatalmának e legcsekélyebb 

tényleges korlátozásához, mint Napóleon. 


Mint már említettük, Sieyés már az államcsínyt követő első 
napokban megértette, milyen naiv félreértésnek esett áldozatául a 
brumaire-t megelőző napokban. Amikor Sieyés Bonaparte elé 
terjesztette alkotmánytervezetét, amelynek értelmében 

Napóleon lett az ország első képviselője, olyasféle, mint a mostani 
francia köztársaság gazdagon javadalmazott és számtalan tisztséggel 
felruházott elnöke, viszont a tényleges hatalmat mások 

gyakorolták volna, Napóleon erélyes mozdulattal félretolta az 
iratokat: 


- Ilyen nevetséges szerepet nem vállalok! - jelentette ki. 


Sieyés megmakacsolta magát, és vitatkozni akart, mire másnap 
beállított hozzá Fouché rendőrminiszter, s barátságosan 
figyelmeztette arra a körülményre, hogy Bonaparte rendelkezik az 
ország egész fegyveres hatalmával, s ennélfogva nem tanácsos 
hosszadalmas vitákkal próbára tenni a türelmét. Érvelése úgy 
látszik, meggyőzte Sieyést, aki attól a pillanattól kezdve 
hallgatott, mint a sír. 


, A köztársaság VIII. évének alkotmánya" - így hívták Napóleon 
alkotmánytervezetét, amely maradéktalanul megfelelt Bonaparte 


elvi felfogásának. Minden hatalom az első konzul kezében 
összpontosult, a két másik konzulnak csak tanácsadó szavazata volt. 
Bonaparte tíz évre önmagát választatta meg első konzulnak. Az első 
konzul nevezte ki a nyolcvan tagból álló szenátust s minden polgári 
és katonai tisztviselőt, beleértve a minisztereket is. Ezek 
mindannyian csak neki tartoztak felelősséggel. Még két másik 
törvényhatósági testületet is teremtett, amelyek a 

törvényhozó hatalmat képviselték: a Tribunátust és a Törvényhozó 
Testületet. Mind a két testület tagjait a szenátus, vagyis maga az 
első konzul jelölte ki annak a több ezer jelöltnek a soraiból, akiket a 
választók igen bonyolult rendszerrel , megválasztottak". 
Nyilvánvaló, hogy amennyiben a nép sok ezernyi jelöltje között 
csak négyszáz kormánypárti akadt, a két törvényhozó testület 
megüresedő helyeire csakis ez a négyszáz ember kerülhetett, 

amiből könnyűszerrel megállapítható, hogy e két testület semmilyen 
igazi függetlenséggel nem bírt. De Napóleon még ezzel sem érte 

be: egy ún. Államtanácsot szervezett, amelyet közvetlenül az 

első konzul kormánya nevezett ki. 


A törvényhozó gépezet tehát a következőképpen működött: a 
kormány a törvénytervezetet az Államtanács elé terjesztette, 

az kidolgozta, majd a Tribunátushoz küldte át. Ennek jogában állt 
megmondani véleményét a javaslatról, de semmiféle 

határozatot nem hozhatott. Miután elmondta és megfogalmazta a 
törvénytervezetről alkotott nézetét - s ezzel eleget tett feladatának 
át-küldte a Törvényhozó Testülethez, amelynek viszont a törvény- 
tervezet megvitatásához nem volt joga, csak elfogadhatta a 
javaslatot, amely végül az első konzul szentesítése után 
törvényerőre emelkedett. 


E szándékosan megcsonkított, képtelen, , törvényhozó" gépezetnek 
Napóleon egész uralkodása alatt természetesen semmi egyéb 
szerepe nem volt, mint az, hogy engedelmesen teljesítse a diktátor 
parancsait. Napóleon egyébként 1807-ben megszüntette a 
nyilvánvalóan fölöslegessé vált Tribunátust. Nem kell 

külön hangsúlyoznunk, hogy a törvényhozó testületek egész 
működését a hivatali titok áthatolhatatlan homálya fedte. Tegyük 
még hozzá, hogy az eljárás meggyorsítása érdekében az első konzul 
fenntartotta magának a jogot, hogy törvényjavaslatait közvetlenül 
a szenátus elé terjessze, amely , senatus consultum" címen maga 


is életbe léptethette a javaslatot. A végrehajtó hatalomhoz 
hasonlóan tehát az egész törvényhozó hatalom Bonaparte kezében 
összpontosult. 


1800 tavaszára az új abszolutisztikus uralkodó már elkészült 
legsürgetőbb feladataival. Felépítette az állam új szervezetét, 
leszámolt a Dél-Franciaországban garázdálkodó bandák 

nagyobb részével, s ideiglenesen rendet teremtett a Vendée-ban is. 
Központosította az ország közigazgatását, meghozta az első 
nélkülözhetetlen intézkedéseket a spekulánsok megfékezésére és a 
közigazgatási visszaélések megszüntetésére, s megteremtette azt a 
ravaszul szőtt, hatalmas kémhálózatot, amelyet Fouché, a 
rendőrminiszter rövidesen kiterjesztett az egész országra. 


Fouchéról bátran elmondhatjuk, hogy , született kém" volt. A régi 
Rómában az a közmondás járta, hogy szónoknak kitanulhat az 
ember, de költőnek születni kell. Nos, Fouché a kémkedés , költője" 
volt, ihletett , megalkotója" annak a hatalmas besúgó és nyomozó 
szervezetnek, amelyet később a nápolyi Delcaretto, az orosz 
Benkendorf és Dubbelt, valamint az osztrák Sedlnitzky hiába 
igyekezett utánozni. Napóleon semmiben sem korlátozta Fouché 
különös alkotó erejét, éppen csak hogy minden eshetőségre készen 
néhány ellenőrző kémet állított a nyomába, jól ismervén 
rendőrminiszterének csodálatos alkalmazkodó képességét és 
meggyőződésének szeszélyes bakugrásait. Bonaparte jól tudta, hogy 
mielőtt nekivág a hosszúnak ígérkező tavaszi 

hadjáratnak, politikailag biztosítani kell a hátországot. A , VIII. év 
alkotmányának" ebből a szempontból vajmi kevés értéke volt, de 
annál nagyobb jelentősége a hibátlanul működő rendőrminisztérium 
-nak. Bonaparte nem érte be azzal, hogy hatalmas összegeket 
bocsátott a rendőrség rendelkezésére, s minden tőle telhetőt 
elkövetett, hogy tökéletesítse mind Párizsban, mind a vidéken új, 
hatalmas fegyverét, s a legtehetségesebb és legerélyesebb 
munkatársakat biztosítsa Fouché számára, hanem vasmarkába fogta 
azt a tizenhárom újságot is, amelyek ekkor még túlélték a 60 
betiltott hírlap tömeghalálát. 


Hadbavonulása előtt önkényuralmának gépezetét Napóleon a 
minisztériumaira bízta, és azt követelte tőlük, hogy tartsák fenn a 
rendet, amíg ő az európai hatalmak szövetségével harcol. 


Egy hónappal Napóleon elindulása előtt, 1800 áprilisában Fouché 
az első konzul elé terjesztette egy angoloktól támogatott királypárti 
összeesküvés megdönthetetlen bizonyítékait. Az összeesküvők 
közvetlen összeköttetésben álltak két emigráns Bourbon herceggel, 
a forradalom alatt kivégzett XVI. Lajos testvéreivel, Lajossal, 
Provence grófjával és Károllyal, Artois grófjával. Nyílt titok volt, 
hogy a királypártiak a hatalom megszerzésére 

irányuló igyekezetükben angol és egyéb külföldi intervenciókra 
számítottak - s számíthattak is -, s hogy ezzel szemben az angolok 
megbízhattak a francia királypártiakban, akik nyilván semmilyen 
politikai és gazdasági áldozattól nem riadtak vissza az angol 
kereskedelem és ipar javára, csak hogy visszajuttassák trónjukra 

a Bourbonokat. Mindezzel Bonaparte is tisztában volt, hiszen 
békeajánlatára válaszul már 1800 januárjában azt a tanácsot 
kapta III. Györgytől, Anglia királyától, hogy ... engedje vissza a 
Bourbonokat Franciaország trónjára. 


Az első konzulnak tehát már nem lehetett kétsége aziránt, hogy 
belügyi téren az áruló királypártiak megfékezése és 

könyörtelen megbüntetése a legsürgősebb feladat, politikai vonalon 
pedig a végleges leszámolás Angliával. Fouché nyomban szigorú 
utasításokat kapott a királypártiak elleni küzdelemre: 

lankadatlan, szüntelen ellenőrzés, letartóztatások, büntetőperek. 
Napóleon tántoríthatatlan meggyőződéssel vallotta - s ennek 
gyakran adott kifejezést szavakkal is hogy két rugó van, amellyel 
meg lehet mozgatni az embereket: a félelem és a személyes érdek. 
Érdeken azonban nemcsak a szó szoros értelmében vett anyagi 
érdekeket értette, hanem a becsvágyat, az önérzetet és a 
hatalomvágyat is. Milyen módszert dolgozzon ki a királypártiakkal 
szemben? Látnivaló, hogy Napóleon alkalmazkodott a pillanat 
követelményeihez, s a királypártiakkal szemben mindig azt az 
eljárást alkalmazta, amely éppen a legmegfelelőbbnek látszott: hol 
nyílt erőszakot és terrort, hol a pénzzel, kinevezésekkel, 
nagylelkűséggel való megvesztegetés módszerét. 


1800 tavaszán a lehető leggyorsabban hadba vonuló seregeihez 
kellett térnie, s ezért nem volt más lehetősége, mint a 
legkíméletlenebb terror. 


A második nagy feladatot, az Anglia elleni háborút Napóleon - mint 


már a múltban is - csellel oldotta meg,- seregeit nem az angol 
partok, a hatalmas angol hajóhad ellen indította meg, hanem 
magában Európában, Anglia szövetségesei, elsősorban az osztrák 
birodalom ellen. 


Az államcsíny óta először 1800. május 8-án hagyta el Párizst, azzal 
a mélyen gyökerező meggyőződéssel, hogy diktatúrája az induló 
hadjárat sikerén áll vagy bukik. Ha nem sikerül visszahódítani az 
osztrákoktól Észak-Itáliát, akkor a szövetségesek indítanak támadást 
a francia határok ellen. 


6.fejezet 


MARENGO. A DIKTATÚRA MEGERŐSÖDÉSE. AZ ELSŐ KONZUL 
TÖRVÉNYHOZÁSA 


(1800-1803) 


Napóleon rendszerint nem dolgozta ki előre hadjáratainak 
részleteit, csak a fő célpontokat jelölte meg, a konkrét célokat, majd 
hozzávetőlegesen megállapította az időbeli sorrendet s a 

hadsereg útvonalait. A háború részleteinek gondja csak magának a 
hadjáratnak folyamán hatalmasodott el rajta, amikor gyakran 
naponként, sőt néha óránként megváltoztatta rendelkezéseit, 
rugalmasan alkalmazkodva a körülményekhez, s különösen az 
ellenség hadmozdulatairól szakadatlanul érkező hírekhez. A 
háborúban Bonaparténak az volt az elve, hogy - amíg az 
ellenkezőjéről meg nem győződik - ellenfelét éppoly ügyesnek és 
tehetségesnek tételezte fel, mint önmagát, s minden hadmozdulatát 
éppoly meggondoltnak és előrelátónak, mint a sajátját. 


Bonapartét erős, kitűnően felszerelt osztrák csapatok várták Észak- 
Itáliában, ahonnan Szuvorov verte ki egy évvel korábban a 
franciákat. 


Ezúttal Szuvorov már nem tartott az osztrákokkal, aminek Napóleon 
rendkívül nagy fontosságot tulajdonított. 


- Jobb egy birkákból összeverődött hadsereg, amelyet oroszlán 
vezényel, mint egy birka parancsnokolása alatt álló oroszlánsereg - 

mondta később Napóleon. Tudta, hogy ezúttal Oroszország nem 


vesz részt a szövetségben, bár azt még nem tudhatta, hogy 1800 
májusában, amikor ő hadseregével Itália felé vonult, és igyekezett 
visszavenni az osztrákoktól azt, amit Szuvorov szerzett, Szuvorovot 
Szentpétervárott örök nyugalomra helyezték az Alekszandr 
Nyevszkij kolostorban. Szuvorov helyett Napóleonnal a harcot 
ezúttal Melas vette fel, egy lelkiismeretes, de gyenge tehetségű 
katona, a vezérkar egyik műszaki tisztje, olyanfajta , korrekt" 
tábornok, amilyeneket Napóleon sok csatában győzött le 1800 előtt 
és után, s akik sértődötten mind azzal mentegették magukat, hogy 
Bonaparte nem tartja be a játékszabályokat. Napóleon elvéhez hűen 
ezúttal is úgy vezette csapatait, mintha Melas helyett egy másik 
Napóleon állna vele szemben, de Melas is hasonlóan cselekedett: 
úgy küzdött Napóleonnal, mintha egy Melast kellene megvernie... 


Az osztrákok az észak-itáliai hadszíntér déli részén gyülekeztek, 
majd felvonultak Genova ellen. Melas elképzelhetetlennek tartotta, 
hogy Bonaparte a legnehezebb úton: Svájcból a Szent Bernát-hegyen 
át törjön be Itáliába, s ezért az alpesi átjárókat csak gyenge 
csapatokkal védelmezte. Az első konzul azonban éppen ezt az utat 
választotta. Bonaparte katonái 1800-ban megismerték a magas 
csúcsok havát-fagyát, a lábuk előtt tátongó szakadékokat, a 
lavinákat, a szabad ég alatti táborozásokat a csikorgó fagyban, 
mindazokat a kegyetlen kalandokat, amelyekkel egy éve Szuvorov 
seregeinek, 2000 évvel korábban pedig Hannibál harcosainak kellett 
megbirkózniuk. Bonaparte és Hannibál hadjáratai között mindössze 
az volt a különbség, hogy ezúttal nem elefántok, hanem ágyúk, 
lövegtalpak, lőszeresládák zuhantak a szakadékba. Lannes tábornok 
vezette az előőrsöket, s a meredek sziklafalak és szakadékok között 
kanyargó keskeny ösvényen végeláthatatlan sorban követte őket 
Bonaparte fő hadereje. Május 16-án értek el az Alpesek lábához, 21- 
ére Bonaparte és a hadsereg zöme átkelt a Szent Bernát-hágón, 
mialatt lent az Alpesek déli lejtőjén már megkezdődtek a 
csatározások a francia előőrsök s a völgyek kijáratait védő gyenge 
osztrák csapatok között. Az osztrákokat szétverték, s a franciák 
mind nagyobb tömegekben özönlöttek le a hegyekről, míg végül 
május utolsó napjaiban Bonaparte egész hadserege, egyik 
hadosztály a másik után átnyomult az alpesi szorosokon, és 
felvonult az osztrák csapatok háta mögé. 


Bonaparte habozás nélkül, tüstént elindult Milánó ellen. Június 2-án 


foglalta el a várost, s nyomban utána Páviát, Cremonát, Piacenzát, 
Bresciát és még egy sereg kisebb várost és helységet. Mindenütt 
visszaverte az osztrákokat, akik álmukban sem gondoltak arra, hogy 
a franciák ebből az irányból fogják megindítani fő támadásukat. 
Melas seregei Genovát ostromolták, és néhány nap múlva be is 
vették a várost, mivel azonban Bonaparte időközben megjelent 
Lombardiában, az osztrákok nem sok hasznát látták genovai 
sikerüknek. 


Melas fő erejével rögtön a franciák ellen fordult, akik észak felől 
olyan meglepetésszerűen törtek rá. Alessandria és Tortona között 
nagy síkság terül el, közepén a Marengo nevezetű, jelentéktelen kis 
faluval. Bonaparte már 1800 telén, Párizsban, ezt a pontot jelölte ki 
tábornokainak Észak-Itália térképén. , Itt kell szétvernünk az 
osztrákokat!" - mondotta. S valóban, 1800. június 14-én itt csaptak 
össze a szemben álló hadseregek. 


Az ütközetnek beláthatatlan jelentősége volt a nemzetközi 
politikában, de Napóleon pályájának történelmi menetében is. 
Párizs és egész Franciaország idegesen leste a híreket. A 
királypártiak egyrészt meg voltak győződve róla, hogy az alpesi 
szakadékok nyomtalanul elnyelik Bonapartét és seregét, másrészt 
köztudomású volt, hogy az osztrák hadsereg igen erős, s tüzérsége is 
fölényben van a franciákkal szemben. Az angolok közeli vendée- 

i partraszállásuk hírét terjesztették. A vendée-isták vezetői, 
Cadoudal és társai már nem kételkedtek abban, hogy a 

Bourbonok hamarosan visszakerülnek a francia trónra, s csak jelre 
vártak, Bonaparte halálának vagy a francia hadsereg vereségének a 
hírére. Egész Európa, beleértve a semleges államokat is, 
visszafojtott lélegzettel figyelte az eseményeket; elhatározták, hogy 
mihelyt az osztrákok legyőzik Bonapartét, csatlakozni fognak a 
Franciaország elleni szövetséghez. A Bourbonok készülődtek párizsi 
útjukra. 


Napóleon - akárcsak tábornokai, tisztjei és katonái - pontosan 
megértette, hogy mi forog kockán, s hogy a játszmát könnyen 
elvesztheti. Az osztrákok jóval érősebbek voltak, csapataik alaposan 
kipihenhették magukat Itália falvaiban és városaiban, míg Napóleon 
serege a Szent Bernát-hegyi átkelés fáradalmait sem pihente még ki. 
Ami a két hadsereg erejét illeti: Napóleonnak mindössze 20 000 


embere volt, tüzérsége alig számba vehető, mert annak fő ereje az 
osztrák hegyi védelem ostroma és szétverése után még úton volt, 
ezenkívül ágyúinak egy részét átadta Desaix tábornoknak. Ezzel 
szemben Melas 30 000 ember és lőszerrel bőségesen ellátott 
tüzérség felett rendelkezett. Melas 100 ágyújával Napóleon jóval 
kevesebbet tudott szembeállítani. 


1800. június 14-én reggel kezdődött az ütközet Marengo 
szomszédságában, s az osztrák túlerő nyomban éreztette hatását. A 
franciák meghátráltak, s bár súlyos veszteségeket okoztak 

az ellenségnek, maguk is sok vért vesztettek. Délután két óra felé 
úgy látszott, hogy a csatát elvesztették. Három órakor Melas 
diadalittasan futárt küldött Bécsbe: megsemmisítő győzelmet 
arattak a franciák fölött, jelentette, legyőzték a legyőzhetetlen 
Bonapartét, nagy zsákmányt, sok foglyot ejtettek. 


A francia vezérkar megzavarodott. Bonaparte azonban nem 
vesztette el nyugalmát; ki kell tartani, az ütközetnek még 
nincs vége, ismételgette. 


Délután négy óra felé hirtelen megváltozott a helyzet. Desaix 
tábornok hadosztálya, amelyet délre küldtek, hogy elvágja az 
ellenség visszavonulási útját Genova felé, az ágyúlövések 

hallatára megfordult, s a legnagyobb sietséggel az ütközet színhelye 
felé menetelt, ahová éppen a döntő pillanatban érkezett meg. 


Az osztrákok annyira biztosak voltak győzelmükben, hogy Desaix 
támadásának idején egy részük már ebédhez és pihenéshez 
készülődött. Desaix frissen hadbavetett hadosztálya forgószélként 
vetette rá magát a pihenő osztrákokra, nyomában Bonaparte egész 
hadseregével. Az osztrák csapatok súlyos vereséget szenvedtek, 
délután öt órakor már fejvesztetten menekültek, sarkukban a 
francia lovassággal. Desaix már a roham első perceiben elesett, s 
Bonaparte az ütközet után, amely egyike volt élete legnagyobb 
diadalainak, könnybe lábadt szemmel állt meg holtteste mellett. 


- . Milyen szép volna ez a nap, ha még egyszer magamhoz 
ölelhetnélek, Desaix! - sóhajtotta. 


- . Miért nem szabad nekem sírnom? - szakadt ki száján a kiáltás 
néhány órával korábban, az ütközet kellős közepén, amikor hírül 


hozták neki, hogy Desaix holtan bukott le lováról. 


Fegyvertársai mindössze két alkalommal látták Bonapartét sírni 
ütközet után, másodszor néhány évvel később, amikor Lannes a 
karjai között lehelte ki a lelkét (egy ágyúgolyó szétzúzta mindkét 


lábán. 


Melas első üzenetének hírére a bécsi udvar örömmámorban úszott, 
amikor aztán beállított a második futár a katasztrófa hírével ... 
Itália ismét elveszett az osztrákok számára, s ezúttal véglegesen. A 
félelmetes ellenfél továbbra is legyőzhetetlennek bizonyult. Párizsba 
csak június 20-án (messidor 1-én), vagyis hat nappal később értek el 
az első hírek a nagy összecsapásról. A főváros ideges 
nyugtalansággal várta az itáliai híreket, de kezdet ben még csak 
zavaros mendemondák érkeztek. A csatát elvesztették, Bonaparte 
meghalt, így szóltak az első kósza hírek. Délután viszont hirtelen 
ágyúlövések dördültek el, egy ... két... három sortűz... Megérkezett 
Napóleon futára a hivatalos hírekkel : az osztrák hadsereget 
szétverték, az ellenséges tüzérség ütegeinek felét zsákmányul 
ejtették, sok ezer ellenséges holttest hever a csatatéren, Itália újra 
Bonaparte kezén van. 


Viharos lelkesedés tört ki Párizsban, s ezúttal nemcsak a polgári 
kerületekben, hanem a munkáslakta külvárosokban is. Saint- 
Antoine-ban egész éjszaka az utcán táncoltak az emberek, a 
kocsmák, csapszékek megteltek. Szemtanúk szerint az éhségnek, 
nyomornak és munkanélküliségnek e sötét honában évek óta nem 
tapasztaltak ilyen egyöntetű lelkesedést. Persze a munkások akkor 
még nem tudták, hogy új gazdájuk kérlelhetetlen vaskezével őket is 
meg fogja nyomorítani, még nem ismerték a , munkakönyveket ", 
amelyek később teljesen kiszolgáltatták őket főnökeik kénye- 
kedvének, még nem tudhatták, hogy a vajúdó új rendszer végleg 
megalapozza azt a társadalmi rendet, amelyben a tőke törvényesen 
és zavartalanul zsákmányolja ki a munkát. 


S még ennél is lelkesültebben és viharosabban ünnepelt a belváros, 
a tőzsde s a nagybankok környéke, a , Boulevards" elegáns 
közönsége. Ők azt az embert éltették, aki brumaire 18-án és 19-én 
elfojtotta a forradalmat, s aki nyilván azért alapozta meg olyan 
mindenre kiterjedő gondossággal helyzetét és hatalmát, hogy 
egyrészt csírájába fojthassa az , anarchiát", a magántulajdon és az 


uralkodó osztály elleni merényleteket, másrészt, 
hogy megakadályozza az arisztokrata-feudális királyság 
visszatérését. 


Csak néhány engesztelhetetlen jakobinus és a megfélemlített 
királypártiak hallgattak. Mind a két párt magányosan, elszigetelve 
állott a szélsebesen terjedő lelkesedés hullámai közepette. Mindezen 
felül a hazaszeretetnek, a honfiúi gőgnek és a soviniszta láznak egy 
furcsa áradata is elkapta az embereket, köztük olyanokat is, akik 
mindeddig higgadtan ítélték meg az eseményeket. Az általános 
őrjöngés azonban akkor érte el tetőfokát, amikor az első konzul 
visszatért Párizsba. Több ezer főnyi hatalmas tömeg sietett 
Bonaparte elé olyan izgalommal, hogy aki csak valamennyire is 
félreállt, azt nyomban királypártisággal gyanúsították. 


- Arisztokraták laknak itt? Miért nincsenek kivilágítva az ablakok? - 
üvöltötte a tömeg, s nyomban betörte a gyanús ház ablakait. 
Megszámlálhatatlan sokaság tolongott reggeltől késő estig a 
Tuileries körül: Napóleont akarták látni. Napóleon azonban nem 
mutatkozott. 


Marengo után legsürgősebb feladata volt a békekötés Ausztriával, 
Angliával és az egész európai szövetséggel, másodsorban pedig 
annak a törvényalkotó munkásságnak a folytatása és elmélyítése, 
melybe a brumaire-i államcsíny után kezdett s melyet az itáliai 
hadjárat félbeszakított. 


Napóleonnak azonban volt meg egy másik súlyos gondja is, amely 
végigkísérte a konzulátus egész ideje alatt, és követelőn helyet kért 
egyéb feladatai között: a jakobinusok és a királypártiak elleni harca. 
Fouchénak az volt a véleménye, hogy a két szorongató veszély 
közül a királypárti a fenyegetőbb, de Bonaparte akkor már nem 
bízott meg teljesen rendőrminiszterében. Az volt a nézete, hogy 
Fouché, a királypártiaktól való félelmében, volt barátait, a 
jakobinusokat tekinti a kisebb bajnak, már csak azért is, mert jóval 
kevesebb esélyük volt arra, hogy hatalomra kerülhessenek. Holott 
Marengo után az első konzul meg volt győződve róla, hogy a 
jakobinusok a veszélyesebb ellenfelek. 


Napóleonnak diktatúrája legelső percétől kezdve számolnia kellett 
mind baloldali ellenségeivel - a jakobinusokkal -, mind jobboldali 


ellenségeivel - a királypártiakkal -, de e két ellenféllel szemben 
különböző módon hadakozott. 


A királypártiak iránt békülékeny magatartást tanúsított, nyíltan 
kifejezte készségét, hogy hajlandó békés tárgyalásokra. Szívesen 
fogadott államigazgatási szolgálatába közismert royalistákat, s 
hangsúlyozta, hogy már pusztán szolgálatba lépésükkel kiérdemlik, 
hogy , megértően" bánjanak velük. Egyes emigránsoknak adott 
amnesztiájával Napóleon már bebizonyította, hogy hajlandó a 
royalistáknak sokat megbocsátani és sokat elfelejteni. 


Egészen más volt a magatartása a jakobinusokkal szemben. A 
jakobinusokat Napóleon valóban gyűlölte, valóban üldözte. Hiszen 
ő maga sohasem volt forradalmár, s a Robespierre-testvérekkel meg 
a jakobinusokkal ideig-óráig fenntartott barátsága csak a karrierista 
taktikája volt. Természettől fogva zsarnok, önkényuralkodó volt 
minden ízében, aki brumaire 18-a után tudatosan törekedett arra, 
hogy valamilyen formában a nagypolgárságra támaszkodó 
monarchiát teremtse meg. Nem tudta fenntartás nélkül elismerni a 
jakobinusoknak azokat a halhatatlan érdemeit, amelyeket a francia 
forradalom történetében szereztek, s amely sem több, sem kevesebb 
nem volt, mint az, hogy a legveszélyesebb pillanatban 
megmentették a forradalmat. De még ennél is tovább ment. Teljes 
összhangban a nagypolgársággal, melynek érdekeit mindig szem 
előtt tartotta, ő is a jakobinus diktatúra erőszakon alapuló megtorló 
jellegét hangsúlyozta, nem volt hajlandó elismerni az okokat, 
amelyek ezt előidézték, sőt elkerülhetetlenné tették, és arról is 
hallgatott, hogy éppen ők, a jakobinusok azok, akik megmentették a 
forradalmi Franciaországot. Jellemző Napóleonra, hogy 1812-ben 
nem tudott becsmérlőbb nevet kitalálni a Moszkvát felgyújtó 
Rosztopcsinra, mint hogy , az orosz Marat"-nak nevezte. Olyan 
emberrel, aki az életét áldozta fel a forradalomért, egy színvonalra 
helyezte a moszkvai bárót, a hűbérurat, akinek Oroszország 
megmentése csak azért volt fontos, hogy ezzel ő is megtarthassa 
hűbérúri jogait, és aki hazája védelmében csak vásári, bohóckodó 

, falragaszocskákkal" vett részt - no meg azzal, hogy minden szükség 
nélkül állandóan Kutuzov körül lábatlankodott és feljelentéseket 
küldözgetett ellene a cárnak. 


Napóleonnak politikai szempontból előnyös volt, hogy az új 


nemzedék felfogásában a jakobinus diktatúra kizárólag vérontással 
és mindenféle más borzalmakkal kapcsolódott össze. Ő azonban 
világosan látta ennek a diktatúrának a történelmi 

érdemeit. Napóleon gyűlölte a jakobinusokat, de az 1793-1794-es 
jakobinus diktatúráról egyszer mégis kijelentette, hogy a Konvent 
mentette meg Franciaországot. XVI. Lajost azonban valóban 
teljes szívéből megvetette - mint ahogy a gyengeség minden 
fajtáját mindig megvetette. , Figyelmeztessétek ezt az asszonyt - 
mondta egyszer Mme Staelre célozva, amikor tudomására jutott, 
hogy az túlságosan hangosan fecseg szalonjában -, hogy én nem 
vagyok XVI. Lajos." 


Tudta, hogy legengesztelhetetlenebb és leghajthatatlanabb 
ellenségei a volt jakobinusok között vannak, s ezért illegalitásukban 
kíméletlenül üldözte őket. A jakobinusok üldözése egyébként 
brumaire 18-tól kezdődően - ha közben időnként lanyhult is - 
egészen a császárság végéig folytatódott. 


A jakobinusokat és elvbarátaikat bebörtönözték a fővárosban is, 
vidéken azonban még nagyobb arányú letartóztatások voltak. A 
helyi nagypolgárság megmaradt erői, az új tulajdonos parasztság és 
az amnesztia kapcsán hazatért emigránsok jól tudták, hol működtek 
jakobinus klubok, ismerték a Robespierre-i idők hivatalos 
tisztségviselőit, s most kíméletlenül és százszorosán semmisítették 
meg ellenségeiket. A politikai rendőrségnek a provokátor-hálózat 
segítségével sikerült meggyorsítania az 1800. október 10-i 

, merényletet". Az opera épületében letartóztatták azt a 

négy embert, akik tőrrel közeledtek az első konzul páholya felé - 
ám nemcsak ezeket az embereket tartóztatták le, hanem ennek a 

, merényletnek" az ürügyén országszerte börtönözték be a 
jakobinusokat. A letartóztatottak közül sokan nem tértek haza 
többé, nagy részük csak évek múltán került elő, összetörve, 
meggyötörve. Sokan haltak meg a börtönökben. A politika: foglyok 
gyakran követtek el öngyilkosságot, mások pedig a dél-amerikai 
kontinensen levő francia fegyenctelepen, Cayenne-ben (Francia- 
Guyana) pusztultak el. A , merénylet" után egy hónappal (1800. 
november 18-án) Fouché rendőrsége őrizetbe vette a jakobinus 
mozgalom egyik jelentős személyiségét, Chevalier-t, aki részt vett 
a robbanás előkészítésében. A letartóztatások és száműzések 

új hulláma támadt fel az egész országban. Válogatás nélkül 


börtönözték be a jakobinusokat, bár a letartóztatottak semmit 

nem tudtak sem Chevalier-ről, sem szándékairól. Az igazán 

komoly merényletet 1800 decemberében hajtották végre. A , pokoli 
gépezetet" kizárólag a royalisták mozgatták s a jakobinusoknak 

a legcsekélyebb közük sem volt hozzá, Napóleon mégis felhasználta 
ezt a merényletet is arra, hogy komoly üldözésbe fogjon a 
jakobinusok ellen. 


Aki be akar hatolni Napóleon természetének legrejtettebb titkaiba 
és meg akarja érteni lelkivilágának mozgató erőit, az ne hagyja 
magát félrevezetni azoktól a finomkodó kísérletektől, amelyeket oly 
bőségben találunk a Napóleonról szóló mérhetetlenül nagy 
irodalomban: azoktól a kísérletektől, amelyek őt 

, félforradalmárnak" akarják feltüntetni - ahogyan Napóleont 
ellenségei a kezdeti időkben, és magasztalói a XIX. század első 
felében nevezték. Napóleon sohasem volt , lovas Robespierre". 
Ismétlem, természettől fogva zsarnok, született önkényuralkodó 
volt, aki megalkudott a körülményekkel, és az első időkben még 
tűrte a polgári köztársaság bizonyos külső maradványait. 

Mihelyt azonban lehetősége nyílott, elseperte a köztársaság utolsó 
maradékát, is, és éles fordulattal katonai önkényuralmat vezetett 
be Franciaországban, ennek az önkényuralomnak rabszolgai 
módon alávetett konglomerátumává szerette volna változtatni 
Európa minden, függő helyzetben levő csatlós országát, gyarmatát 
és félgyarmatát. A jakobinusoknak és különösen a gyűlölt 
jakobinus ideológiának, mely , testvéri köztársaságokról", 
szabadságról és egyenlőségről álmodozott, a napóleoni abszolút 
monarchiában nem volt helye. Engels nagyon helyesen látta meg, 
hogy az , osztrák házasság" volt az a dátum, amely után Napóleon új 
önkény-uralma gyorsan felöltötte az ősrégi, hagyományos 
monarchiák minden külső ismérvét. A régi, zsarnoki 
önkényuralmakhoz hasonlóan természetesen az új zsarnokság is 
reménytelenül kibékíthetetlen ellentétbe került nemcsak a 
jakobinusok hősi hagyományaival, hanem még a polgári 
köztársaság legmérsékeltebb, legszerényebb , vívmányaival" is. 


A napóleoni uralom egyik legjellegzetesebb vonása a minden írott 
, törvényen" kívüli, kegyetlen, önkényes megtorló hadjárat a 
jakobinusok ellen. Napóleon e felfogásával ellentétben Fouché - 
mint már mondtuk - brumaire 18-a után úgy vélekedett, hogy 


a jakobinusok pillanatnyilag korántsem olyan veszélyesek, mint 
a Bourbonok hatalmát visszakívánó királypártiak. 


Valljuk meg, hogy ezúttal Fouché több politikai bölcsességről tett 
tanúságot, mint gazdája. Tény, hogy Provence grófja, a francia 
trónkövetelő s fivére, Károly, de az egész emigráns vezérkar is meg 
volt győződve arról, hogy a brumaire-i államcsíny sikere és a 
diktatúra nyeregbe kerülése csak annak a bizonyítéka, 

hogy megérett a pillanat a monarchia visszaállítására. Ilyen 
lelkiállapotban pedig a franciák nyilván szívesebben látnák a 
hatalom élén a régi történelmi dinasztiát, mint a nyakukba szakadt 
ismeretlen korzikai jöttmentet. A forradalom tíz évig tartott, s 
brumaire 18-a és 19-e mégis egyetlen csapással végzett vele. Köny- 
nyen elképzelhető volt számukra, hogy az a kéz, amely 1799 
novemberében a saint-cloud-i kastélyban fejét vette a szörnyetegnek 
és 1800 júniusában Marengónál végzett az osztrákokkal, hamarosan 
felsegíti a legkeresztényibb király trónjára XVIII. Lajost (akkor még 
Provence grófját). Három és fél hónappal a brumaire-i államcsíny 
után Provence grófja Mittau-ból levelet írt az első konzulnak, és 
megkérte, hogy helyezze vissza jogaikba a Bourbonokat. Azt írta, 
hogy cserében Bonaparte megkaphat a maga és a barátai számára 
minden általuk kívánt kártalanítást, nem is szólva , az utókor 
hálájáról". Bonaparte a levélre nem válaszolt. Ennek ellenére egyre 
újabb titkos üzenetek és ajánlatok érkeztek hozzá és feleségéhez, 
Jozefinhez. 


1800 nyarán, Marengo után, amikor már nyilvánvaló volt, hogy 
Bonaparte azt teheti Franciaországgal, amit akar, Lajos újabb levelet 
küldött az első konzulnak. S ekkor Bonaparte - először és utoljára - 
válaszolt a trónkövetelőnek: 


, Megkaptam levelét, köszönöm szíves figyelmét. Nem szabadna 
visszakívánkoznia Franciaországba, hiszen 100 000 holttesten 
kellene átgázolnia. Áldozza fel érdekeit Franciaország békéjének és 
boldogságának; a történelem számon fogja tartani áldozatát." 


Amikor az emigránsok ebből a kurta és szókimondó válaszból 
végleg meggyőződtek arról, hogy Bonaparte jobban szeret 
uralkodni, mint engedelmeskedni, elhatározták, hogy 


meggyilkoltatják. 


Ugyanez a gondolat vert gyökeret szinte egyidőben a 
jakobinusokban is. A baloldali összeesküvés azonban Fouché jól 
sikerült provokációja révén hamar kátyúba jutott. Miután 
ügynökeitől tudomást szerzett a készülő merényletről, amelyet 
1800. október 10-én este az operában akartak végrehajtani, abban a 
pillanatban tartóztatták le az összeesküvőket (Cerrakhit, Arrenát, 
Demerville-t és Topino-Lebrunt), amikor fegyverrel a kezükben már 
éppen Bonaparte páholya felé közeledtek. Később azt 

terjesztették, hogy az összeesküvőket maga Fouché látta el 
fegyverekkel. A merénylőket kivégezték, a rendőrminiszter 
befolyása viszont még jobban megnőtt. Besúgói és provokátorai az 
egész országot behálózták, mindenhova beférkőztek. A legelőkelőbb 
szalonokban éppen olyan otthonosan mozogtak, mint a 
legnyomorultabb csapszékben. 


1800. december 25-én, amikor az első konzul az operába hajtatott, 
a Saint-Nicaise utcán - hintója közvetlen közelében - hatalmas 
robbanás rázta meg a levegőt. A pokolgép alig néhány 
másodperccel azután robbant fel, hogy Bonaparte hintója elhaladt 
mellette. Sebesültek és holttestek hevertek a járdán, de a 

félig összetört kocsi épen és egészségesen vitte tovább az első 
konzult az operába. Bonaparte nyugodt arccal foglalt helyet a 
páholyban, s az operát zsúfolásig megtöltő közönség csak jóval 
később értesült az eseményekről. A rögtön megindított nyomozás 
kezdetben semmi eredményre nem vezetetett, a helyszínen senkit 
sem tartóztattak le. Napóleon azonban meg volt győződve arról, 
hogy ezt a merényletet is a jakobinusok szervezték, s azzal 

vádolta Fouchét, hogy a királypártiakkal szemben tanúsított 
elvakultságában nem fordít elég gondot a jakobinusokra. 
Elhatározta, hogy maga számol le a baloldali ellenzékkel, s 
nyomban utasítást adott, hogy készítsenek listát a főbb 
jakobinusokról és a jakobinista vezetéssel gyanúsítható 
személyekről. 130 embert tartóztattak le, s nagyobb részüket 
Guyenne-be száműzték, ahonnan élve nemigen kerültek vissza 
emberek. A vidéki prefektusok ugyanakkor hajtóvadászatot 
indítottak mindazok ellen, akik a Konvent idején szóval, tettel vagy 
csak érzelmekkel hitet tettek a forradalom mellett. Az annak idején 
életben maradt reakciósok nekiláttak, hogy tartozásaikat kamatostul 
visszafizessék régi ellenségeiknek. 


Azok közül, akiket felvettek Fouchénak erre az első listájára, jó 
néhányat nemcsak száműztek Franciaországból, hanem 

minden törvényszéki formaság mellőzésével kényszermunkára 
ítéltek, s még akkor sem helyezték őket szabadlábra, amikor az 
igazság végül kiderült. Fouché maga derítette ki, s éppen abban az 
időben, amikor a jakobinusokat gályarabságba küldte vagy 
száműzte. Tulajdonképpen már korábban is tudta, hogy a 
jakobinusoknak semmi közük sem volt a merénylethez, de hogy 
kedvében járjon a végsőkig felingerelt első konzulnak, aki elejétől 
fogva hamis nyomon járt, lelkiismeret-furdalás nélkül tovább 
küldözgette szerencsétlen áldozatait a fegyenctelepre. 


Pontosan két héttel a merénylet után, az antijakobinus terror 
csúcspontján letartóztattak egy Carbon nevezetű királypárti 
ügynököt, majd néhány nappal később Saint-Régean-t, Bourmont-t 
s még néhány tucat royalistát, akik részben legálisan, részben 
illegálisan Párizsban éltek. Carbon és Saint-Régean bevallották, 
hogy ők szervezték meg a merényletet, amelyben csak királypártiak 
vettek részt azzal az egyedüli céllal, hogy megöljék Bonapartét és 
trónra segítsék a Bourbonokat. Ennek ellenére továbbra is 
érvényben maradtak a jakobinusok ellen foganatosított 
intézkedések, bár egyúttal elhatározták, hogy a tisztogatás és 
végleges leszámolás munkáját királypárti berkekben is megkezdik. 
Bonaparte két bőrt nyúzott le egy rókáról. Egy ízben elmondták 
neki, hogy Fouché hisz a száműzött jakobinusok teljes 
ártatlanságában. 


- Valóban? - kiáltotta. - Fouché! Lám, ő mindig ilyen. Ez egyébként 
nem baj! Az a fontos, hogy megszabadultam tőlük! (A 
jakobinusoktól.) 


A merényletben közvetlenül részes királypártiakat kivégezték, 
másokat pedig a jakobinusokhoz hasonlóan Guyenne-be száműztek. 


Mégis úgy látszott, hogy Bonaparte nem olyan dühös a 
királypártiakra, mint ahogy a közelmúltban a merényletben ártatlan 
jakobinusokra dühöngött. S ezt nyilván nemcsak az a lélektani ok 
magyarázhatja, hogy Bonaparte a merényletet elkövető első 
hetekben talán már kitöltötte dühét a jakobinusokon, s így már 

nem futotta a királypártiak ellen. Bonaparte - ha szükségesnek látta 
-teljes lelki nyugalommal, hidegvérűen is tudott kegyetlen lenni. A 


magyarázat tehát nem kielégítő; jóval valószínűbbnek látszik, hogy 
el akarta szakítani a Bourbonoktól azokat a királypárti rétegeket, 
amelyeknek érdekei összeegyeztethetőek voltak a Franciaországban 
megalapozott új renddel. Más szavakkal: szívesen látta volna azokat 
a királypártiakat, akik beilleszkednek a fennálló polgári rendbe. 
Szívesen látta volna őket, megbocsátotta volna nekik korábbi 
bűneiket is, csak az engesztelhetetlenek ellen folytatta volna tovább 
a könyörtelen harcot, azok ellen, akik ragaszkodtak a Bourbonok és 
a régi rendszer visszatéréséhez. 


Az első konzul már Marengo előtt meghagyta Fouchénak, hogy 
állítsa össze azoknak az emigránsoknak a névsorát, akiket vissza 
lehet fogadni az országba. A Saint-Nicaise utcai merénylet sem 
térítette el szándékától. Egy előző jegyzékben szereplő, mintegy 100 
ezer emigráns közül 52 ezren kaptak engedélyt a visszatérésre 1800. 
október 20-án, vendémiaire 1-én. Egy későbbi listából kiderült, 
hogy az emigránsok másfélszer annyian vannak, mint azt korábban 
feltételezték. A 145 000 emigránsból mintegy 141 000 kapott 
engedélyt, hogy visszatérjen Franciaországba, természetesen azzal a 
feltétellel, hogy rendőri felügyelet alá helyezik őket. Mindössze 
3373 emigránsnak tiltották meg a határ átlépését. Bonaparte 
jóindulata ezzel még nem ért véget: 1802 májusában kibocsátott 
egy , senatus consultum"-ot, amely szerint mindazok az emigránsok 
hazatérhetnek, akik leteszik a hűségesküt az új alkotmányra. 
Számtalan külföldön nyomorgó politikai menekült használta fel az 
alkalmat és tért vissza az országba. 


A merényletek egy ideig szüneteltek, Bonaparte pedig kettőzött 
buzgalommal látott neki diplomáciai feladatainak. Mindenképpen 
békét akart kötni az európai szövetséggel. Ennek több oka volt: 
egyrészt rendbe akarta szedni Franciaország pénzügyeit, másrészt 
éppen ebben az időben vált nyilvánvalóvá, hogy az egész ország - a 
polgárság, a parasztság és a munkásság -egyaránt békére vágyik. 
Maga Bonaparte is alig várta már, hogy befejezhesse megkezdett s 
félbeszakadt törvényhozói munkásságát. 


Az a férfi, aki akkoriban az ország diplomáciai ügyvitelének élén 
állt, mindenben méltó ellenlábasa volt Bonaparte bizalmasának, 


Fouchénak, a belügyeket intéző teljhatalmú rendőrminiszternek. 
Talleyrand a maga szakmájában semmivel sem maradt el 


a kémkedések és provokációk utolérhetetlen, virtuóz 
nagymesterétől. Helyzetük azonban lényegesen különbözött az első 
konzullal szemben. Napóleon felhasználta ugyan Fouchét és 
szervezetét, de szive mélyén megvetette mind a főnököt, mind 
alárendeltjeit. Gazembereknek tartotta és nevezte őket, s külön 
rendőrséget tartott fenn, amelynek Fouché megfigyelése volt a 
dolga, bár Fouché egy szempillantás alatt leleplezte az ellenőrzésére 
kiküldött ellenkémeket. Bonaparte ezen a téren nem vehette fel vele 
a versenyt, s ennek tudatában is volt, de Fouché nélkül nem tudott 
meglenni. 


A diplomácia művészetében azonban Napóleon nemcsak bátran 
versenyre kelhetett Talleyrand-nal, hanem bizonyos értelemben 
még túl is tett rajta. Noha külügyminisztere rendkívüli tehetségű 
ember volt, Bonaparte maga adta ki neki általános utasításait, maga 
vezetett minden fontosabb béketárgyalást, Talleyrand pedig csak 
tanácsokat adott, megfogalmazta a diplomáciai jegyzékeket, s 
kidolgozta a végső cél eléréséhez szükséges módozatokat. 


Napóleon egyik legnagyobb diplomáciai sikere kétségkívül az orosz 
külpolitika teljes pálfordulása volt. Az első konzul tudomására adta 
a cárnak, akivel Franciaország hivatalosan hadban állt, hogy 
hajlandó hazaengedni azokat a Korzakov-féle hadifoglyokat, akik az 
1799-es őszi hadjáratban a franciák kezén maradtak. Cserébe még 
csak ellenszolgáltatást sem kért, nem kérte például az 
Oroszországban élő francia hadifoglyok hazaküldését (igaz, hogy 
francia fogoly kevés volt Oroszországban). I. Pál cár lelkesen 
fogadta az ajánlatot, s nyomban Párizsba küldte Sprengporten 
tábornokot a tárgyalások lefolytatására. 


A tábornok 1800 december közepén ért a francia fővárosba. 
Bonaparte a legnagyobb jóindulattal és rokonszenvvel fogadta, s 
nem mulasztotta el, hogy értésére ne adja, milyen őszinte hódolattal 
viseltetik az oroszok nagylelkű, gavalléros uralkodója iránt. Egyben 
meghagyta, hogy a 6000 orosz foglyot a francia kincstár költségén 
új egyenruhával lássák el (azoknak a mintájára, amelyeket fogságba 
esésük idején viseltek), új bakancsokat és felszerelést osztott szét 
közöttük, s fegyvereiket is visszaszolgáltatta nekik. Ez az udvarias 
gesztus, amelyhez hasonlót keveset ismer a történelem, mélyen 
meghatotta a cárt. Bonaparte egyidejűleg levelet írt Pálnak, 


amelyben közölte vele, hogy a békét 24 óra alatt meg lehetne kötni 
Franciaország és Oroszország között, ha a cár elküldené 
meghatalmazottját Párizsba. Ez a levél végleg megnyerte I. Pált, aki 
Franciaország kérlelhetetlen ellenségéből egy csapásra legjobb 
barátja és védelmezője lett. Sajátkezűleg írt levélben felelt 
Bonaparténak, s kijelentette, hogy látatlanban elfogadja minden 
feltételét, neki sem lévén egyéb vágya, mint hogy az első konzullal 
együtt , visszaadja Európának a békét és a nyugalmat". 


, Az ön uralkodója és én - mi vagyunk a hivatottak arra, hogy 
megváltoztassuk a világ arculatát" - mondta Bonaparte 
Sprengporten tábornoknak. 


Az első siker után Napóleon elhatározta, hogy nemcsak békét, 
hanem katonai szövetséget is köt Oroszországgal. Ebben az utóbbi 
tervében két elképzelése játszott közre: egyrészt az a körülmény, 
hogy semmilyen érdekellentét nem áll fenn a két hatalom között, 
másrészt az a lehetőség, hogy a két ország egyesült hadereje - Dél- 
Oroszországon és Közép-Ázsián át - idővel megtámadhatja az 
angolok indiai birtokait. India sohasem hagyta nyugton Napóleont, 
egyiptomi hadjáratának első napjaitól kezdve császárságának utolsó 
percéig kísértette a vakmerő terv, amely -bár részleteiben sohasem 
került kidolgozásra - alapvető vonalaiban már rég megfogamzott 
Napóleonban. Ez indította 1798-ban Egyiptom ellen, ez okozta, 
hogy 1801-ben váratlanul meleg barátságot kötött a cárral, s végül 
ez ösztökélte 1812-ben az orosz hadjáratra. Egyik esetben sem érte 
el célját, noha - amint látni fogjuk - ezúttal már valamelyes 
előkészítő lépésekre is sor került. 


Amilyen mértékben szívélyesebb lett a viszony a cár és Bonaparte 
között, olyan mértékben fokozódott I. Pál gyűlölete Angliával, volt 
szövetségesével szemben. Napóleon akkoriban már azzal a tervvel 
foglalkozott, hogy csapatait Dél-Oroszországba vezeti, ott egyesül az 
orosz csapatokkal, majd a két hadsereget személyes parancsnoksága 
alatt Közép-Ázsián át felvonultatja India ellen. A cár nem 
idegenkedett ettől a tervtől, sőt még meg is előzte Bonapartét a 
végrehajtás előkészítésében. 


Matvej Ivanovics Platov kozák atamánt, akit valamilyen okból hat 
hónapja a Péter-Pál erődben tartottak fogságban, 
váratlanul kiengedték a börtönből, s egyenesen a cár 


dolgozószobájába vezették. Ott meglepő kérdést intéztek hozzá: 
ismeri-e az Indiába vezető utat? Platov - akinek sejtelme sem volt 
arról, hogy mit akarnak tőle - attól tartott, hogy ha tagadó feleletet 
ad, nyomban visszaküldik a börtönbe, s ezért igennel válaszolt. 
Másnap kinevezték az egyik doni kozák hadtest parancsnokának, s a 
másik három kozák hadtesttel együtt elindították India felé. A 

négy hadtest, amelynek mindegyike öt ezredből, összesen 22 500 
főből állt, 1801. február 27-én indult útnak. Messzire azonban nem 
jutottak ... 


Európában növekvő aggodalommal figyelték az orosz cár és a 
francia uralkodó barátságát. Ha valóban létrejön és 

megerősödik kettejük szövetsége, a legrövidebb idő alatt 
hatalmukba keríthetik egész Európát; ez volt a véleménye nemcsak 
Napóleonnak és Pálnak, hanem Európa valamennyi diplomatájának 
is. Angliában különösen nagy nyugtalansággal figyelték az 
eseményeket. Igaz ugyan, hogy a francia hajóhad sokkal gyöngébb 
volt az angolnál, az orosz pedig számba sem jöhetett, de Bonaparte 
indiai tervei és az orosz kozák hadsereg váratlan elindulása 
alaposan megijesztette és izgalomba hozta az akkori angol 
miniszterelnököt, Pitt Vilmost. Európa valamennyi kancelláriájában 
és fejedelmi palotájában egyre fokozódó nyugtalansággal várták a 
tavaszt, amikor a két hatalmas szövetséges nyilván döntő lépésekre 
határozza el magát. 1801. március 11-e azonban egészen más 
meglepetésekkel szolgált. 


Amikor Párizsba eljutott a hír, hogy I. Pált a Mihajlovszkij 
palotában megfojtották, Bonaparte rettenetes dühre gerjedt. A 
merénylet egy csapásra rombadöntötte mindazt, amit oly 
művészettel és olyan sikerrel felépített. 


- 1800 decemberében Párizsban kudarcot vallottak velem az 
angolok (a Saint-Nicaise utcai pokolgépes merényletre gondolt), de 
Pétervárott szíven találtak! - kiáltotta. 


Semmi kétsége nem volt aziránt, hogy a cár meggyilkolását az 
angolok készítették elő. Az orosz szövetség egyszerre összeomlott 
azon a márciusi éjszakán, amelyen az összeesküvők behatoltak a cár 
dolgozószobájába, s így az első konzul arra kényszerült, hogy 
hirtelen átállítsa diplomáciai ütegeit. Bonaparte azonban ezen a 
téren is éppoly határozott gyorsaságról és lélekjelenlétről tett 


tanúságot, mint a harcterek valóságos ágyúi esetében. 


Napóleonnak alapjában kellett megváltoztatni terveit: az angolok 
elleni háború helyett békét kellett kötnie Angliával. Ami Ausztriát 
illeti, már jó ideje folytak a béketárgyalások a két ország között és 
Cobenzl, az osztrákok teljhatalmú megbízottja 


1801. február 9-én Lunéville-ben aláírta a francia-osztrák béke- 
szerződést. A tárgyalásokat Talleyrand külügyminiszter és az első 
konzul öccse, Bonaparte József vezette. Mindketten szó 

szerint követték Napóleon utasításait, aki a tárgyalások során 
ügyesen kihasználta az orosz cárral kötött váratlan barátságát. 
Ausztria abban a veszélyben forgott, hogy egyszerre támadják meg 
két oldalról, nyugatról és keletről. Engednie kellett tehát, annál is 
inkább, mivel a marengói francia győzelem után a franciák 
Moreau tábornok vezetésével Elzászban, Hohenlinden mellett is 
kegyetlenül elpüfölték az osztrákokat. A lunéville-i békében 
Napóleon mindent megkapott Ausztriától, amit akart. A Habsburgok 
lemondtak egész Belgiumról, átengedték Napóleonnak Luxemburgot 
és a Rajna bal partján levő német birtokaikat, elismerték a , Batáviai 
Köztársaságot" (Hollandiát), a , Helvét Köztársaságot" (Svájcot), 
továbbá a , Cisalpin" és a , Liguriai Köztársaságot", vagyis Genovát 
és Lombardiát, amelyek ezáltal ténylegesen is francia birtokká 
váltak. Piemontét a franciák továbbra is megszállva tartották. 


, tt van ez a boldogtalan szerződés, amelyet kénytelen voltam 
aláírni! Mind formájában, mind lényegében felháborító!" - jelentette 
bánatosan Cobenzl főnökének, Colloredónak. 


Cobenzl felháborodását még növelte, hogy Talleyrand a 
béketárgyalások során titokban gazdag ajándékokat zsebelt be 
Ausztriától anélkül, hogy bármit is tett volna a Habsburgok 
érdekében; hiszen a békeszerződést az első sortól az utolsóig 
Napóleon fogalmazta! 


Ausztria tehát egyelőre elvesztette a játszmát. Ezzel szemben 
nyilvánvaló volt, hogy az osztrák birodalom - tekintettel 
elképzelhetetlenül súlyos veszteségeire - nem hagyja annyiban a 
dolgot, csak az időt várja, amikor revansot vehet. Egyelőre 
azonban Napóleonnak nem kellett félnie a Habsburgoktól. 


I. Pál halála pillanatában tehát a nagyhatalmak közül már csak 
Anglia volt hadiállapotban Franciaországgal. Napóleon 

hirtelen frontváltozással elhatározta, hogy az angolokkal is békét 
köt. 


Az angol polgárság kereskedő és iparos rétegeinek gazdasági 
szempontból akkoriban nem volt vetélytársuk az európai 
szárazföldön. A XVIII. század utolsó évtizedeinek technikai 
forradalma gazdasági téren is biztosította Anglia számára a vezető 
szerepet, s a francia polgárságot éppen az bőszítette fel a régi 
rendszer politikája ellen, hogy a monarchia 1786-ban kereskedelmi 
szerződést kötött az angolokkal, aminek következtében az angol 
szövőipar és kohászat teljesen megszállta a francia belső piacot. 
Ezért fogadta olyan kitörő örömmel a francia ipar a Konventnek és 
a direktóriumnak az angol kereskedelemmel szemben foganatosított 
valamennyi intézkedését, hiszen az Anglia és Franciaország közötti 
háborút mindkét országban végig az angol kereskedők és iparosok 
háborújának tekintették a francia kereskedők és iparosok ellen. 


Minden Franciaország ellen irányuló politikai vállalkozásnak és 
katonai szövetségnek az élén Pitt Vilmos, az angol miniszter-elnök 
állt. Pitt azért támogatta olyan bőkezűen Poroszországot, Ausztriát, 
Piemontét, Oroszországot, majd megint Ausztriát és Nápolyt, mert 
világosan megértette, hogy Anglia gazdasági és politikai érdekeit 
alapjában veszélyezteti Franciaország növekvő szárazföldi hatalma. 


Nem segített azonban sem az európai szövetségesek pénzelése, sem 
az angol hajóhad nyújtotta támogatás, sem a vendée-ista 
ellenforradalmároknak adott pénz, felszerelés és fegyver. 1801-ben 
Angliában lassanként az a meggyőződés kerekedett felül, hogy 
béketárgyalásokat kellene kezdeni Franciaország új urával. Igaz 
ugyan, hogy azok a kereskedők és ipari körök, amelyek rengeteg 
pénzt kerestek az Anglia által megszállt francia és német-alföldi 
gyarmatokon, nem támogatták ezt az áramlatot, de az európai 
kereskedelemben érdekelt rétegek békére vágytak. Az angol 
munkásosztály egyre indulatosabban fordult könyörtelen 
kizsákmányolói ellen: a munkások dühükben és 

elkeseredésükben már nemcsak a gépeket rombolták szét, hanem 
több alkalommal nyíltan is fellázadtak munkaadóik ellen. 


Amikor tehát Bonaparte békét kötött Ausztriával s e szerződés révén 


hatalmas német és olasz területek birtokába jutott, majd I. Pál 
utódjával, Sándor cárral is megegyezett, s ezzel 

egyidejűleg Angliának is békét ajánlott, az angol vezető politikusok 
úgy látták, hogy - legalábbis egyelőre - minden reményük 
füstbement, s ezért elhatározták, hogy elfogadják a feléjük nyújtott 
békejobbot. Pitt közvetlenül I. Pál cár halála előtt beadta 
lemondását, s helyébe azoknak a rétegeknek a képviselői léptek, 
akik lehetségesnek tartották a kibékülést. Addington, az új 
miniszterelnök s Lord Hawkesbury, a külügyminiszter, értésére adta 
az első konzulnak, hogy szívesen kötnének békét Franciaországgal. 


Amiens-ban folytak a tárgyalások, s 1802. március 26-án ugyanott 
írták alá a békeszerződést. Anglia visszaadta Franciaországnak és 
csatlósainak (Hollandiának és Spanyolországnak) azokat a 
gyarmatokat, amelyeket elszedett tőlük a kilenc évig tartó 
háborúban, csak Ceylont és Trinidadot tartotta meg. Málta 

szigetét újra a Máltai Lovagrend gondjaira bízták. Anglia még arra 
is kötelezte magát, hogy kiüríti mindazokat a területeket, amelyeket 
a háború alatt megszállt a Földközi-tengeren és az Adrián. 

Ezzel szemben Franciaország feladta Egyiptomot, visszavonta 
csapatait Rómából, s a várost a többi pápai birtokkal együtt 
visszaadta a katolikus egyházfőnek. Ezek voltak a főbb feltételek, de 
a dolgok lényege egészen más volt. Mert elképzelhető-e, hogy az 
angol arisztokrácia és polgárság vezetői ezért tömték teljes kilenc 
évig milliókkal a maguk és szövetségeseik hadseregeit s ezért 
küldték ki hajóhadukat valamennyi óceánra? 


Az angol vezető körök számára a legsúlyosabb megterhelés nyilván 
az volt, hogy nem tudták kiszabadítani Bonaparte karmaiból 
egyetlen európai hódítását sem. Belgium, Németalföld, Itália, a 
Rajna bal partja és Piemonte közvetlenül 

Franciaország fennhatósága alá tartozott, egész Nyugat- 
Németország Napóleon lába előtt feküdt. Ezek a már meghódított 
vagy később meghódításra kerülő területek örökre elvesztek az 
angol piac, az angol gyáripar és gyarmatáruik behozatala számára. 
Amiens-ban hiába igyekeztek az angol meghatalmazottak olyan 
kereskedelmi szerződés alapjait megvetni, amelyből Anglia is 
hasznot húzhatna. Arra pedig még gondolni sem lehetett, hogy 
Franciaország gazdag belső piaca megnyíljék Anglia számára; ez a 
piac éppen olyan légmentesen el volt zárva most is az angol 


behozatal elől, mint Bonaparte hatalomra jutása előtt. Ettől 
eltekintve pedig az amiens-i békeszerződés sem politikailag, sem 
katonailag nem biztosította Angliát egy esetleges francia támadás 
ellen. Amíg Belgium és Németalföld Franciaország hatalmában volt, 
addig Bonaparte bátran állíthatta: , Antwerpen az angolok szívének 
szegezett pisztoly." 


Az amiens-i béke sem lehetett tartós, mert Angliát nem győzték le. 
Franciaországban viszont, mihelyt Párizsban és vidéken híre terjedt 
az Angliával kötött békének, diadalmas, ujjongó megelégedés volt a 
válasz. Íme, a legerősebb, leggazdagabb, legmakacsabb és 
legengesztelhetetlenebb ellenfél adta meg magát, s aláírásával 
szentesítette Bonaparte minden hódítását! Az Európa ellen indított 
hosszú, véres háború minden fronton teljes diadallal végződött. 


Franciaország és vele együtt Európa nem sokáig örülhetett a 
békének, Napóleon azonban egyetlen percet sem hagyott 
kihasználatlanul az alatt a két esztendő alatt, amely eltelt 1801 
tavaszától, az Ausztriával kötött békeszerződés napjától 1803 
tavaszáig, a rövid lélegzetű amiens-i béke után újra meginduló 
angol-francia háborúig. Napóleon minden idejét birodalma 
közigazgatási és jogi megszervezésének szentelte. Végre 
rendszeresen nekiláthatott annak a törvényalkotó munkának, 
amelyet két éve akarva-akaratlanul későbbre kellett halasztania. 
Noha már közvetlenül Marengo után belekezdett ebbe a munkába, a 
dolgok természeténél fogva ez a tevékenysége mindaddig háttérbe 
szorult, amíg békét nem kötött Ausztriával és Angliával, s amíg I. 
Pállal fennálló kapcsolatai révén gondolatai új, fáradságos 
hadjáratok s távoli hódítások körül forogtak. 


Ekkor azonban végre elérkezett az az idő, amikor megkezdhette egy 
egész sereg fontosnál fontosabb közigazgatási, pénzügyi, gazdasági, 
büntető- és polgárjogi probléma feldolgozását és megoldását. 
Bonaparte az itáliai és egyiptomi hadjáratokban szerzett gazdag 
tapasztalatok ellenére sem sokat értett ezekhez a kérdésekhez, 
feldolgozásukat tehát a következő módszerrel kezdte meg: maga 
elnökölt az Államtanács ülésein, meghallgatta a miniszterek 
előterjesztéseit, majd maga elé rendelte azokat, akik kidolgozták az 
előterjesztéseket, és részletes tájékoztatást kért tőlük mindarról, 
amit nem értett elég világosan. 


Legszívesebben szakemberekkel beszélgetett, mert azoktól sokat 
tanult. 


- Ha valaha ismeretlen városba kerülsz - tanítgatta mostohafiát, 


Beauharnais Jenőt, a későbbi olasz alkirályt -, akkor ne unatkozzál, 
hanem tanulmányozd a várost; hátha el kell egyszer foglalnod! 


Ez Napóleonra vall: minél több tudást és adatot összeharácsolni, 
hogy adott alkalommal felhasználhassa azokat. Angol hajós- 
kapitányok álmélkodva hallgatták, hogy milyen alapos szaktudással 
vitatja meg velük nemcsak a francia, hanem az angol hajók 
vitorlázását, s a különbséget az angol és a francia horgonykötelek 
között. 


Napóleon rendkívüli fontosságot tulajdonított a közgazdasági 
kérdéseknek. A tőkés gyáriparnak ebben a kezdeti fejlődési 
szakaszában olyan alaposan megismerte s tanulmányozta a 
kereskedelem és az ipar, a termelés, a vámok, a tengeri és 
szárazföldi fuvardíjak kérdéseit, hogy két-három év múlva már 
éppoly jól ismerte a lyoni selymek drágulásának vagy olcsóbbá 
válásának az okait, mint maguk a kereskedők, s egy szempillantás 
alatt rájött, ha például egy útépítő vállalat visszaéléseket követett el 
valamelyik távoli útépítésnél, a hatalmas birodalom egyik vagy 
másik határán. S nemcsak felfedezte a visszaéléseket, de azt is 
tudta, hogy a nyerészkedő vállalkozó hol követte el a csalást. A 
széttagolt német államok és hercegségek közötti határvitákban 
nemcsak parancsoló szavával döntött. Döntését e viták és a 
széttagoltság történetének ismeretében hozta meg. 


Mindenkit meghallgatott, akitől hasznos útbaigazítást és tanácsot 
remélhetett, de határozni maga határozott. , Nem az nyeri a 
csatákat, aki a jó tanácsot adja, hanem az, aki vállalja a felelősséget 
a kivitelezésért és elrendeli végrehajtását" - vallotta. A sok tanács és 
vélemény között bizonyára mindig akad egy-két használható, csak 
érteni kell kiválasztásukhoz és megvalósításukhoz. Ugyanez áll a 
törvényalkotó munkára és a belügyek vezetésére is, vallotta 
Bonaparte. 


A parancsot nem az események végén, hanem az elején kell kiadni. 
Az államigazgatásban az utasítás végrehajtásának ellenőrzése 
legalább olyan fontos volt, mint maga a végrehajtás. A miniszterek 


állandó kötelességévé tette, hogy megállapítsák kit terhel a 
felelősség, ha az utasításokat nem teljesítik vagy késedelmesen és 
hanyagul hajtják végre. Uralkodása idején kemény munka volt a 
hivatali szolgálat. Későn fekhettünk, ám felkelnünk korán kellett - 
emlékeztek utóbb azok az öreg hivatalnokok, akik ekkortájt 
szolgálatot teljesítettek. Úgy vélte, hogy a vezetésben az a 
legfontosabb, hogy kisajtolja az emberekből mindazt, amit adni 
képesek, és ha ezek után az emberek nem élnek soká, ez az állam 
számára merőben közömbös. Jellemző rá ez a meggyőződés, 
amelyet ő egyébként nagyon őszintén így fejezett ki: , Nem kell 
hagyni, hogy az emberek megöregedjenek - ebben rejlik a vezetés 
legnagyobb művészete" (ne pas laisser vieillir les hommes). A 
hivatali testületnek igyekezett jó fizetést biztosítani, ám cserébe 


kipréselt az emberekből mindent, amit csak lehetett. 


Ő maga megszakítás nélkül dolgozott egész nap. Néhány órát szánt 
alvásra, 15 perc volt az ebédideje és 15 percnél kevesebbet töltött a 
reggelivel. Nem tartotta szükségesnek, hogy másokkal elnézőbb 
legyen, mint saját magával. 


Pontosan ugyanúgy, ahogy katonáival és tisztjeivel bánt, az ítélet, a 
parancs, az elbocsátás szigorával kényszerítette a hivatalnokokat is 
az emberfeletti munkára. A kancellária egyik tisztviselője, 
Tremogue, aki később az Államtanács auditora volt, és hosszú ideig 
keményen szolgált Napóleon alatt, így emlékezett rá: , Napóleonban 
megvolt az a művészet, hogy értékelni tudta az emberekben azt a 
familiáris tulajdonságot, amelyet ő maga mesterien gyakorolt, 
amikor az alacsonyabb rangúakat egyenlőkként kezelte. Ez a 
művészet itt ugyanolyan lelkesedést váltott ki, mint a hadseregben. 
Az emberek ugyanúgy kifáradtak a munkában, ahogy (a többiek - E. 
T.) meghaltak a harcmezőn." A polgári szolgálatban csakúgy, mint a 
háborúban, a tisztviselő mindent megtett, hogy megszolgálja a 
kitüntetést vagy az uralkodó kegyes mosolyát. 


Közvetlenül az amiens-i béke után népszavazást rendelt el. , Az 
egész nép határozata" alapján Bonaparte Napóleont az 

1802. augusztus 2-i , senatus consultum" értelmében 

, életfogytiglani konzulnak" választották. 3 568 885 ember adta erre 
igenlő szavazatát - nemet 8374-en mondtak. Ekkor már nyilvánvaló 
volt, hogy a francia köztársaság abszolút monarchiává változott, 


s hogy az első konzult előbb-utóbb királynak vagy császárnak fogják 
nevezni. Napóleon , köztársasági diktatúráját" és majdani trónját a 
városi és a vidéki polgárságra, a vagyonos kereskedőkre, iparosokra, 
földbirtokosokra és a jómódú parasztságra alapozta. Az általa 
teremtett új rendszernek a korlátlan tulajdonjog lett az éltető eleme. 
Ezért mindörökre s megfellebbezhetetlenül eltörölte a nemesség régi 
feudális jogainak még a nyomait is, visszavonhatatlanul elkobozta 
tőlük őseik földjét, s ugyanakkor örök és megtámadhatatlan jogot 
biztosított a földtulajdonra azoknak, akik az adott pillanatban a föld 
birtokában voltak. 


Ami a kereskedelmet és az ipart illeti, egyrészt korlátlan jogokat 
biztosított a kereskedelmi és az ipari üzemek tulajdonosainak az 
alkalmazottakkal és a munkásokkal kötendő , szabad megegyezésre" 
(tehát biztosította a tőke szabad kizsákmányolási jogát), aminek 
következtében a munkásnak sem joga, sem semmiféle lehetősége 
nem volt a kizsákmányolás elleni kollektív védekezésre, másrészt a 
francia kereskedők és iparosok részére megóvta a belső francia 
piacot a külföldi versenytől, s egyben a francia kereskedelmi és 
ipari tőke kezére játszotta Európának egy részét, s később, ígérte, ha 
lehet, egész Európát is. 

Napóleon meg volt győződve arról, hogy az általa teremtett és 
megerősített rendszer, valamint bel- és külpolitikája révén annyira 
le fogja kötelezni a kereskedelmi és az ipari polgárságot és a 
földbirtokos parasztságot, hogy ezek végleg lemondanak arról, hogy 
tevékenyen részt vegyenek a politikai életben, a közigazgatásban és 
a törvényhozói munkában. Meg volt győződve arról is, hogy ezek a 
rétegek készséggel alávetik magukat a legnagyobb, a még XIV. 
Lajosénál is kíméletlenebb zsarnokságnak, s olyan áldozatra 
(tömeges katonaszállításokra) lesznek hajlandók, amilyeneket a régi 


rendszer leggonoszabb korszakai sem ismertek. 


Elhatározta, hogy mindenekelőtt elveti a forradalmi örökségnek 
azokat a kölönceit, amelyek megakadályozták tervei szabad 
kivitelében. Közkegyelmet adott az emigránsoknak (igaz, hogy 
rendőri felügyelet alá helyezte őket), s előkészítette a francia 
állam hivatalos kibékülését a katolikus egyházzal. A brumaire-i 
államcsíny után nyomban engedélyt adott a vallási szertartások 
folytatására, majd a vasárnap megtartására, sok papot visszahívott 


a száműzetésből, sokat kiengedett a börtönökből. Béketárgyalásokat 
kezdett magával a pápával is, azon az alapon, hogy a katolicizmust 
, a francia nép többségének vallásaként" ismerte el, s a katolikus 
egyházat az állam védelme alá helyezte. 


Ezekből a tárgyalásokból született meg az ismert konkordátum, az 
, államérdek valóságos csodája", ahogy a polgári történészek 
elnevezték. 


E konkordátum alapján egykettőre átengedték mindazoknak a 
pozícióknak nagyobb részét, amelyeket a forradalom a 
szabadgondolkodás javára elhódított az egyháztól. A forradalom 
megfosztotta a katolikus papságot annak a lehetőségétől, hogy 
hivatalosan befolyást gyakoroljon a népre. Napóleon ezt újra 


lehetővé tette a papok számára. Miért? A felelet világos, nem fér 
hozzá semmi kétség. 

Napóleon maga, ha nem is volt meggyőződéses ateista, de deistának 
is meglehetősen közömbös, határozatlan volt. Csak a legritkább 
esetekben beszélt vallási kérdésekről, sohasem folyamodott a 
deisták úgynevezett legfelsőbb lényének segítségéhez. 
Miszticizmusnak még nyomát sem találjuk benne. Az öreg 

grófban, Chiaramontiban pedig, akit 1799-ben VII. Pius néven 
pápává választottak, nem Péter apostol utódát és Isten földi 
helytartóját látta, hanem csak egy öreg, ravasz olaszt, aki szívesen 
hozzásegítette volna trónjukhoz a Bourbonokat, hogy az egyház 
általuk visszaszerezhesse a forradalom alatt elkobzott birtokait. 
Szerencsére VII. Pius szörnyen félt Napóleontól; joggal, hiszen 
Marengo után egész Itália a franciák kezére került, s ezzel Róma és 
ő maga is az első konzul hatalmába jutott. 


VII. Pius zsarnoknak és rablónak tartotta Napóleont, az pedig 
megbízhatatlan, hazug cselszövőnek VII. Piust, s a pápának egyetlen 
szavát sem hitte el. A konkordátumról folyó tárgyalások alatt, és 
valószínűleg egészen haláluk napjáig, mindketten változatlanul 
ragaszkodtak ehhez a meggyőződésükhöz. Valójában azonban nem 
a pápa személyéről volt szó. Napóleon szemszögéből nézve a 
katolikus egyház jelentős szervezett erőt képviselt, amelyet már 
csak azért sem lehetett elhanyagolni, mert sok bajt okozhatott 
volna, ha megmarad az ellenfél táborában, viszont beláthatatlan 
hasznot hoz, ha szövetségessé lehet tenni. 


- Még mindig jobban szeretem a papokat a Cagliostróhoz vagy 
Kanthoz hasonló kuruzslóknál - mondta Napóleon, egy kalap alá 
véve a kalandor Cagliostrót és a filozófus Kantot. S hozzátette, hogy 
- mivel az emberek ragaszkodnak a csodákhoz - jobb, ha 
kiszolgáltatjuk őket az egyháznak és tanainak, mintha arra szorítjuk 
őket, hogy a maguk feje szerint bölcselkedjenek. , Azért kell 
beoltani az embereket himlővel, hogy meg ne betegedjenek" - érvelt 
Napóleon. Más szóval, jobb kiegyezni az öreg, ravasz gróf 
Chiaramontival, vagyis VII. Piusszal, akit butaságukban az emberek 
Isten földi helytartójaként tisztelnek, kiegyezni vele, és számtalan 
papjával együtt az állam szolgálatába állítani, ugyanúgy, mint 
Fouché csendőrségét, és rendőrségét, mintsem lehetőséget adni a 
Bourbonoknak, hogy fölhasználják ellene a papok és a szerzetesek 
hatalmas hadseregét, vagy pláne a szabadgondolkodóknak és a 
bölcsészeknek kiszolgáltatni az ország népét. Napóleon egyébként is 
meg volt győződve arról, hogy a katolikus fekete hadsereg 
nagymértékben segítségére lesz a gyűlölt forradalmi felvilágosult 
ideológia elleni harcában. 1801 júliusában tehát aláírta a 
konkordátumot, a következő év április 15-én pedig végleges 
formájában törvényerőre emeltette a konkordátumról és a katolikus 

egyház franciaországi új szervezetéről szóló törvényjavaslatot. 


E konkordátumban Napóleon a katolicizmust , a francia többség 
vallásaként" ismerte el ugyan, de nem nyilvánította államvallássá, 
ami a forradalom előtt volt; ezzel szemben az egész országban 
engedélyezte a vallás szabad gyakorlását. Cserében a pápa kötelezte 
magát, hogy sohasem fogja visszakövetelni a francia államtól a 
forradalom alatt elkobzott egyházi javakat. Napóleon maga nevezte 
ki az általa kiválasztott püspököket és érsekeket, akiket a pápa csak 
ezután erősíthetett meg tisztségükben; ugyanígy a püspökök által 
kinevezett papok is csak a kormány jóváhagyása után foglalhatták 
el hivatalukat. A pápai enciklikákat, bullákat és rendeleteket csak 
akkor lehetett kihirdetni Franciaországban, ha a kormány ezeket 
esetről esetre jóváhagyta. 


Ezek voltak a konkordátum alaptételei. Az egyezség több mint 100 
évig maradt érvényben. Bonaparte jól számított. Rövid idővel a 
konkordátum után - már a császárság idején - a katolikus papság 
Franciaország valamennyi iskolájában új kötelező katekizmust 
vezetett be, amelyet a diákoknak betéve kellett megtanulniuk. Ez a 

katekizmus többek között szó szerint a következő tételeket 
tartalmazta: 


1. , Isten... Napóleon császárból az isteni hatalom fegyverét 
kovácsolta, s megtette földi képmásának." 


2. , Aki ellenszegül Napóleon császárnak, az magának az isteni 
rendnek szegül ellene, és méltó az örök kárhozatra; lázadó lelke a 
pokolba kerül, örök bűnhődésre." 


E két , igazságon" kívül a katekizmus még sok hasonló tanácsot és 
figyelmeztetést tartalmazott. Ezen túlmenően ünnepnapokon a 
papok a szószékről elmagyarázták a hívőknek: a Szentlélek 
ideiglenesen testet öltött Napóleonban, hogy kiirtsa a forradalmi 
anarchiát és a hitetlenséget; az első konzul (és később a császár) 
szakadatlan győzelmei a külső ellenség felett is csak a Szentlélek 


stratégiai közbelépésével magyarázhatók. 


Akkoriban, a pápával megindított tárgyalások és a konkordátumot 
életbe léptető törvény kibocsátása között eltelt hónapokban 
teremtette meg Napóleon a Becsületrendet, amely a mai napig is 
létezik. Napóleon már 1801 vége felé foglalkozott azzal a tervvel, 
hogy érdemrendet alapít, katonai és polgári 

érdemek megjutalmazására. A Becsületrendnek különféle fokozatai 
voltak, s a kitüntetéseket a legfelsőbb hatóság kezdeményezésére és 
kívánsága szerint osztották ki. 


Napóleon vetette meg a közoktatás alapjait is, amelyek mind a mai 
napig nem változtak meg. Igaz, hogy az ő idejében nem voltak még 
elemi iskolák, de a közép- és a felsőfokú oktatás terén semmilyen 
lényeges változás nem történt azóta sem. 


A közoktatásügyi szervezet élére az úgynevezett , egyetemet" 
állította, amelyet , az egyetem nagymestere? irányított; ezt a címet 
ma a közoktatásügyi miniszter viseli. Napóleon idejében az egyetem 
felügyelt a főiskolákra és a líceumokra, vagyis a középiskolákra. Az 
első konzul kizárólag olyan felső szakiskolákat teremtett, amelyek 
mérnökök, technikusok, jegyzők, közigazgatási, pénzügyi, 
igazságügyi és más tisztviselők kiképzésével foglalkoztak. Rideg, 
merőben katonai fegyelmet tartottak ezekben az iskolákban, a 
vizsgák is rendkívül szigorúak voltak. Ami a líceumokat illeti, ezek 


főképpen a jövendő tisztek kiképzésével foglalkoztak. Aki befejezte 
a líceumot, külön pótvizsga után beiratkozhatott a katonai 
főiskolákba, de ha úgy kívánta, további tanulmányok nélkül 
beléphetett az állam polgári közigazgatásába is; magától értetődik, 
hogy ebben az esetben pályafutása során nemigen számíthatott 
azokra az előnyökre, amelyek a főiskolák végzett hallgatóit 
megillették. 


Napóleon szívesen dicsekedett azzal, hogy milyen pártfogója a 
tudományoknak. Kegyeinek jeleivel elhalmozta a matematikusokat, 
vegyészeket, csillagászokat és fizikusokat, és különösen kedvelte az 
egyiptológusokat, mert a tudományos egyiptológia kezdete szoros 
kapcsolatban állt egyiptomi hadjáratával. 


A tudománytól azonban reális, kézzelfogható eredményeket 
követelt, és ennek megfelelően értékelte a tudományos tevékenység 
gyümölcsöző eredményeit. Becsvágyához tartozott, hogy a 
tudomány emelje , a császárság dicsőségét" (ilyen értelemben írt 

pl. Laplacenak 1812 júliusában Vityebszkből). S ha erről volt szó, 
akkor még az absztrakt tudományoknak is megbocsátott. A 
történelemtudományt azonban nem kedvelte, nagyon 

bizalmatlan volt vele szemben. Nem állhatta például Tacitust, mert 
nem tisztelte a római cézárokat. A filozófia, különösen a 
felvilágosodás filozófiája, gyűlöletes volt előtte; a politikai 
gazdaságtant, különösen a fiziokraták tanítását sarlatánságnak 
tekintette, akárcsak Kant filozófiáját. Az egyetemeken és a 
középiskolákban csaknem kizárólag a gyakorlatilag hasznot hajtó - s 
így elsősorban a műszaki - tantárgyakat tanították. 


Tudatosan célul tűzte ki, hogy a forradalomnak minden 
maradványát kiirtsa, mégpedig nemcsak annak gyűlölt ideológiai 
maradványait, hanem a történelmi tényekre, a forradalmi évekre 
szóló emlékezést is. A legszigorúbb tilalmat léptette életbe, 

amely szerint nemcsak a forradalomról nem volt szabad írni, 
hanem még kiemelkedő szereplőiről sem volt szabad említést tenni. 
Nem létezett sem Robespierre, sem Marat. Babeuf sem volt, 
Mirabeau meg sohasem élt. Tilos volt az újságoknak a , forradalom" 
szót kinyomtatni. Meggyőződését, hogy , a sajtó irányításához 

csak ostor és sarkantyú szükséges", mint már láttuk, hatalmának 
első perceitől kezdve következetesen igyekezett megvalósítani. 


Két rövid hónappal brumaire 18-a után, Napóleon minden 
magyarázat nélkül betiltott 60 újságot és csak 13-nak engedélyezte 
a további működést, de ez a 13 is hamarosan 4-re csökkent. Ezeket 
a nagyon kis formátumú újságokat (az angolok zsebkendőújságnak 
nevezték) olyan jelentéktelen írásokkal töltötték meg, hogy igen 
kevés olvasót vonzottak. Napóleon nem kívánta meg újságjaitól a 
forradalmi elvek elleni harcot, mert nem akarta, hogy az olvasók 
ezekre az elvekre egyáltalán emlékezzenek. Nem engedélyezte 
például azoknak a német újságoknak a terjesztését francia földön, 
amelyek a forradalmi ideológia ellen léptek fel, és magasztalták 
Napóleont a forradalom elfojtásáért. Megtiltotta ezeknek az 
újságoknak a behozatalát, meg akarta akadályozni, hogy alattvalói 
bármilyen módon emlékezzenek a forradalomra. A sajtót állandóan 
ellenőrizték és minden sajtóterméket elkoboztak, amelyben említés 
történt a forradalmi eseményekről. A tankönyvekben tilos volt 
leírni, hogy Hollandiában és Svájcban , valamikor" köztársaság volt, 
holott ezt az államformát Napóleon csak 1806-ban változtatta 
királysággá. 


1810-ben Barruelle-Boverde könyvet írt , A filozófusok és a 
köztársaságpártiak tevékenysége" címmel. A szerző abban 
reménykedett, hogy ha oly hevesen szidalmazza a forradalmárokat, 
ahogy e könyvében tette, ha olyan önfeledten hízeleg Napóleonnak, 
ahogy ebben hízelgett, akkor nem lesz akadálya 

műve megjelenésének. De tévedett: a könyvet betiltották és 
elkobozták, mondván, hogy , nyomasztó emlékeket ébresztett fel". 
Ez az indok szerepelt a hivatalos ügyiratban. 


A bűn, amellyel ily kérlelhetetlenül vádolták a szerzőket, a , titkos 
jakobinizmus" volt. A legártatlanabbaknak tűnő művekben is fel 
tudták ezt fedezni: ha valaki nagyra értékelte a görög Ariszteidész 
igazságosságát vagy Cato becsületességét; ha valaki azt állította, 
hogy Athén és Róma köztársaság volt, akkor a szerzőre hamarosan 


az a gyanú hárult, nem akar-e valami dicsőítőt mondani a 
köztársasági államformáról. . . ? 


Bonaparte a leigázott országok sajtójával is nagyon keményen bánt. 
Ha a legkisebb célzást tették is a leigázásra, nemcsak a sajtótermék 


elkobzása volt a büntetés, hanem gyakran a szerző élete is veszélybe 
került. Napóleon követelésére például Nürnbergben kivégeztek egy 


könyvkereskedőt, csak azért, mert nem volt hajlandó megnevezni 
egy olyan brosúrának a szerzőjét, amelyik Napóleont felháborította. 
Ebből is látható, mire számíthattak a leigázott országokban az írók 
és a kiadók, ha a legcsekélyebb módon kifejezésre juttatták 


elkeseredésüket országuk sorsa miatt. 


Franciaországban a forradalmi események és elvek leghatározottabb 
kiirtása, a meghódított Európában pedig minden olyan célzás 
kíméletlen üldözése, amely a nemzeti felszabadulásra és az 
önrendelkezésre vonatkozott - ez jellemezte a napóleoni politikát a 
sajtó területén. 


Két hónappal a marengói ütközet és néhány héttel Napóleonnak 
Itáliából való visszaérkezése után, 1800. augusztus 12-én, az 
első konzul rendeleti úton bizottságot nevezett ki az új polgári 
törvénykönyv kidolgozására. Ez a polgári törvénykönyv lett a 
sarkköve Franciaország és az általa meghódított területek jogi 
életének. Hatalmas vállalkozás volt ez, ennek ellenére az első 
konzul mindössze négy tagot nevezett ki a bizottságba. Napóleon 
nem szívelte a bizottságosdit, a hosszú beszédeket, a végtelen 
üléseket. A jogi bizottságnak mind a négy tagja ismert, kitűnő 
jogtudós volt. 


A törvénykönyveket később , Code Napoléon"-nak nevezték el, ezt 
az elnevezést az 1852-es rendelet is megerősítette. Még ma is így 
hívják, s e rendelkezést azóta sem változtatták meg (bár ma már 
röviden , Code civil"-nek, polgári törvénykönyvnek is nevezik). 
Napóleon ezt a törvénykönyvet úgy fogta fel, mint jogi kifejezését 
annak a győzelemnek, amelyet a polgárság a feudális rendszeren 
aratott; a , Code Napoléon" ezt a győzelmet volt hivatva 
törvényesíteni azzal, hogy megingathatatlan helyet biztosított a 
magántulajdonnak az új társadalmi rendben. A , Code Napoléon" a 
polgári tulajdont megvédte mindenféle támadás ellen, amely 
bármilyen oldalról, akár a szívós életű feudalizmus, akár a láncait 
széttörni vágyó proletariátus részéről érhette. 


Napóleon véleménye szerint a forradalom nem azért tört ki 
Franciaországban, mert a nép szabadságot akart, hanem azért, mert 
az egyenlőséget kívánta. Az egyenlőség azonban Napóleonnak csak 
a törvénnyel biztosított polgári jogok egyenlőségét jelentette, de 
nem a polgárok társadalmi és gazdasági létének feltételeit. A polgári 


jogok egyenlőségét akarta szilárdan megalapozni kódexével. , A 
szabadság csak ürügy volt!" - jelentette ki a forradalomról. A 
politikai szabadság megsemmisítésével az , egyenlőséget" úgy 
biztosította és foglalta törvénybe, ahogyan azt ő értelmezte. 


A , Code Napoléon" - tiszta logikáját, megfogalmazásának 
szabatosságát és világosságát tekintve, amelyet a polgári 

állam érdekeinek rendel alá - nyilván megérdemli azokat a 
dicséreteket, amelyekkel a polgári jogirodalom azóta is elhalmozza. 
Ám senki sem tagadhatja - ha csak egy kissé tárgyilagosan nézi is a 
dolgokat -, hogy ez a törvénykönyv Franciaország polgári 
forradalmának törvénykezéséhez mérten nagy lépést jelent 
visszafelé. Természetesen, ha az akkori Európa más részein 
érvényben levő törvényekkel hasonlítjuk össze, progresszivitása 


szembetűnő. De ahhoz képest, amit a forradalmi törvénykezés 
megteremtett, feltétlenül visszalépés. 


A nő számára az új törvénykönyv jogilag rendkívül hátrányos 
helyzetet teremtett, nemcsak a férjjel, hanem az örökösödési jog 
tekintetében férfitestvéreivel szemben is. Napóleon nyomtalanul 
eltörölte a forradalom humanista törvényeit is, amelyek 
egyforma jogokat biztosítottak az úgynevezett , törvénytelen" és 

, törvényes" gyermekeknek, s újra életbe léptette a 
kényszermunkával vagy más súlyos büntetéssel sújtott személyek 
úgynevezett , polgári halál"-át, jóllehet a forradalom már eltörölte 
az elszenvedett büntetésnek ezt a súlyos toldalékát. Napóleon új 
társadalmi rendet épített fel, mindent figyelembe vett, ami 
előmozdította a nagypolgárság gazdasági tevékenységének 
akadálytalan kifejlődését, de mindent eltörölt, ami a kispolgárság 
demokratikus törekvését fejezte ki. Önkéntelenül felmerül a kérdés: 
miként lehetséges, hogy ezt a hatalmas törvénykezési munkát 
semmilyen tiltakozás nem zavarta meg, hogy semmilyen kísérlet 
nem történt arra, hogy az új törvénykönyv valamennyire megőrizze 
az elmúlt forradalom liberalizmusát? Voltak ilyen kísérletek! 
Amikor a Törvényhozó Testület megkezdte a törvénykönyv 
tanulmányozását, a Tribunátusban akadt néhány ember, aki 
megkockáztatott egy-egy ellenvetést. Nem sok haszonnal, az 
ellenzék gyönge hangját hamar elhallgattatták a következő 
módszerrel: Bonaparte az 50 legszótlanabb embert kiválogatta a 
Tribunátusból, a többieket kizárta, s egy rendeletet bocsátott ki, 


amelynek értelmében a Tribunátusnak ezentúl legfeljebb 50 tagja 
lehetett. E közbevető alkotmánymódosítás után a gépezet oly simán 
működött, mintha megolajozták volna. 1803 márciusában a , Code 
Napoléon -t előbb az Államtanács, aztán a Törvényhozó Testület elé 
terjesztették, amely - minthogy még megvitatni sem volt joga - 
sietve elfogadta. 1804 márciusában a javaslat Napóleon aláírásával 
törvényerőre emelkedett. A francia nagypolgárság megkapta 

azt, amit kívánt. A polgári forradalom utólagosan meghozta 
gyümölcseit, hiszen most már nyilvánvaló lett, hogy brumaire 18-án 
a francia forradalom kátyúba jutott. 


Idővel a , Code Napoléon"-ba beillesztették azokat a törvényeket is, 
amelyekkel Napóleon még a réginél is rövidebb gyeplőre fogta a 
munkásosztályt. Egyrészt megerősítette az 1791-es Le Chapelier 
törvényt, amely még a legbékésebb munkabeszüntetéseket, a 
munkától való csoportos visszavonulást is a büntető törvénykönyv 
hatáskörébe utalta, s a kétkezi munkás korlátlan kizsákmányolásán 
alapult, másrészt megteremtette az úgynevezett , munkakönyveket", 
amelyeket a munkaadó őrizetére bíztak. FE munkakönyvbe - amely 
nélkül a munkás nem kaphatott új munkát - a munkaadó 
bizonyítványt állított ki a munkás működéséről, s megjelölte azt az 
indokot is, amiért megvált tőle. Elképzelhetjük, hogy a munkaadók 
hányszor éltek vissza azzal a hatalmukkal, hogy a munkást 
megfoszthatták az újabb munka-lehetőségtől, mindennapi 
kenyerétől. 


Napóleon rendeletére ugyanekkor külön kereskedelmi törvény- 
könyvet is kidolgoztak, a polgári törvénykönyv kiegészítéseként. Ez 
azokat az intézkedéseket tartalmazta, amelyek jogilag szabályozták 
és biztosították a kereskedelmi ügyleteket, a tőzsde és a bankok 
munkáját, a váltóforgalmat és a kereskedelmi ügyletekkel 
összefüggő közjegyzői tevékenységet. Végül a büntető törvénykönyv 
megteremtésével Napóleon befejezte általános törvényhozói 
munkásságát. Megtartotta a halálbüntetést, néhány bűntényre testi 
fenyítést szabott ki (korbácsolást és tüzes vassal való megbélyegzést, 
amelyeket a forradalom annak idején eltörölt), és súlyos 
büntetésekkel sújtott minden olyan vétséget, amelyet a 
magántulajdon ellen követtek el. Büntető törvénykönyve is jóval 
maradibb a forradalmi korszak törvénykezésénél. 


E hatalmas törvényalkotó munka még nem fejeződött be teljesen, 
amikor 1803 márciusában újra kitört a háború Angliával. Napóleon 
ismét kirántotta kardját, s hosszú, véres hőskölteménye végéig már 
nem is tette vissza többé hüvelyébe. 


7. fejezet 


AZ ANGLIA ELLENI ÚJABB HÁBORÚ KEZDETE. NAPÓLEON 
MEGKORONÁZÁSA 


(1803-1804) 


A gigászi harc rövid szünet után újra fellángolt. Mindkét fél 
meglehetősen tisztában volt a feladat nagyságával. Az egész 
Franciaországot, Itália nagy részét, Belgiumot, Németalföldet és 
Nyugat-Németország számtalan városát és nagy területeit 

birtokló Napóleon ellen hatalmas erők sorakoztak fel, amelyek 
méretüket és változatos jellegüket tekintve semmivel sem voltak 
kevésbé félelmetesek, mint az első konzul seregei. Napóleonnak 
egész életében a félfeudális, gazdaságilag elmaradt monarchiák 
szövetségével kellett küzdenie, amelynek vezetője azonban Anglia, 
az akkori kapitalizmus élén álló, gazdaságilag legfejlettebb 

hatalom volt. A végtelen napóleoni háború nemcsak Franciaország 
polgárságának küzdelme volt a régi feudális, abszolutisztikus 
hatalmakkal, nemcsak a termelés új rendszerének harca a 
gazdaságilag elmaradt formák ellen, hanem elsősorban az éppen 
iparosodni kezdő fiatal kapitalista ország mérkőzése Angliával, 
amely jóval előbb indult el a kapitalizmus útján, s ennek 
megfelelően sokkal tovább is jutott. A francia kapitalizmus, vagyis 
az igyekvő új vetélytárs elleni könyörtelen, makacs küzdelmében az 
angol polgárság felvonultatta fejlettebb technikáját, hatalmas 
tőkéjét, gazdagon kiaknázható gyarmatait és az egész világra 
kiterjedő kereskedelmi összeköttetéseit. Küzdelmében nagy 
segítségére voltak a félfeudális, gazdaságilag elmaradt monarchiák, 
amelyeknek jobbágyparasztjait Anglia a saját költségén fegyverezte 
fel a könyörtelen harcra. Amikor ifjabb Pitt Vilmos bőkezűen 
kölcsönözte a milliókat Oroszországnak, Ausztriának vagy 
Poroszországnak, hogy hadba indítsa őket a francia forradalom vagy 
Napóleon ellen, tulajdonképpen ugyanazt tette, amit 40 évvel 
korábban apja, id. Pitt Vilmos tett, aki az irokézeket és egyéb indián 
törzseket pénzelte Kanadában ugyancsak a franciák ellen. 


Különbség mindössze a játék tétjében és méreteiben volt. 


Mi volt az oka annak, hogy az Angliával kötött 1802-es amiens-i 
béke mindössze egyévi fegyverszünetet jelentett a két nagyhatalom 
küzdelmében? Az, hogy amikor elült a fenyegető háború 
megszakítása fölött érzett öröm, az angol polgárság és földbirtokos 
arisztokrácia rájött, hogy a játszmát elvesztette, s azt Bonaparte 
nyerte meg. Az első konzul nemcsak azt akadályozta meg, hogy az 
angol árukat bevigyék a fennhatósága alatt álló hatalmas piacokra, 
hanem - Belgiummal és Németalfölddel a kezében - közvetlenül is 
fenyegette az angol partokat, nem is szólván arról - ami talán 
mindennél fontosabb volt -, hogy már 


1802-ben akadálytalanul, egyszerű fenyegetések árán arra 
kényszeríthetett egész sor , függetlennek" mondott országot, hogy 
, szövetséget" kössön vele. Napóleon már az amiens-i béke 
megkötésének pillanatában is jóval veszélyesebb és erősebb volt, 
mint a hatalma csúcspontján levő XIV. Lajos; hiszen annak Rajna- 
parti hódítása valóságos gyermekjáték volt ahhoz képest, amivel 
Bonaparte rendelkezett például ugyanott. A francia katonai 
diktátort már csak néhány lépés választotta el az európai 
szárazföld teljes egyeduralmától, ami az ugródeszka lehetett az 
Anglia elleni általános támadáshoz és a szigetország elözönléséhez. 


El kell ismernünk, hogy Napóleon politikailag is ügyesen 
kihasználta a rövid amiens-i béke lehetőségeit. Egyéb bokros 
teendői között leverte például San Domingo szigetén a néger 
bennszülöttek lázadását. A négerek híres vezére, Toussaint 
Louverture már a direktórium idején magához ragadta az uralmat, s 
bár formailag elismerte a franciák fennhatóságát, valójában 
függetlenül, teljesen a saját feje szerint uralkodott. 


A gyarmati kérdésben Napóleon mindenben egyetértett a francia 
ültetvényesekkel, akik sehogyan sem tudtak belenyugodni abba, 
hogy a Konvent eltörölte a rabszolgaságot. Miután az amiens-i 
békeszerződés révén Franciaország visszakapta valamennyi 

angol megszállás alatt levő gyarmatát (San Domingót, a Kis 
Antillákat és Guyenne partvidékét). Napóleon az ideiglenesen angol 
megszállás alól felszabadult területeken megerősítette a 
rabszolgaságot ott, ahol még nem tudták eltörölni, ahol azonban 
már eltörölték, ott nem állította helyre. Toussaint Louverture 


zendülésének elfojtására 1802-ben egész hajóhadat és 10 000 
embert küldött San Domingóba. A néger vezért átcsalták a francia 
táborba, s ott 1802. június 7-én letartóztatták, majd 
Franciaországba szállították. Napóleon nyomban Joux várának 
egyik cellájába záratta a néger szabadsághőst. A rideg, nedves 
éghajlat, a szigorú börtön, a még szigorúbb bánásmód, a teljes 
magány és a honvágy tíz hónap alatt végzett Toussaint-nal. 


Napóleonnak a gyarmatok megszervezésére és kiaknázására is 
voltak kész tervei, de az 1803 tavaszán újra kitörő angol 

háború megakadályozta nagyszabású gyarmatpolitikájának 
megvalósításában. A tengeri összeköttetés megszakadása 
következtében a távoli mississippi-i területeket és a még francia 
kézen levő Louisia-nát 1803. április 30-án kénytelen volt eladni az 
Egyesült Államoknak. 


Az angol polgárságnak az a (nagyobb) része, amely 1803 tavaszán 
az amiens-i békeszerződés felbontását követelte, arra is el volt 
szánva, hogy elhódítja Napóleontól a régi francia gyarmatokat, és 
mindörökre elejét veszi annak, hogy újakat szerezhessen. 


Az amiens-i béke azonban nemcsak Angliában, hanem lassan 
Párizsban is enyészetnek indult. Napóleon abban 

reménykedett, hogy a békekötés után az angolok többé egyáltalán 
nem avatkoznak bele Európa ügyeibe, és véglegesen elismerik 
Franciaország szárazföldi egyeduralmát. S íme, egyszerre kiderült, 
hogy erről szó sincs, sőt, Angliának szemlátomást semmi kedve 
ahhoz, hogy ölbe tett kézzel, nyugodtan eltűrje Napóleon 
terjeszkedését. 


Bonyolult diplomáciai tárgyalások kezdődtek. Mindkét fél átlátott 
egymás tervein, s egyikük sem akart engedni. 1803 elején már 
világosan látszott, hogy a tárgyalások rövidesen meg 

fognak szakadni. A kormányok természetesen mind Londonban, 
mind Párizsban tétováztak. Az angol miniszterek egyáltalában nem 
voltak meggyőződve arról, hogy a nép hajlandó vállalni egy újabb 
hosz-szú háború terheit, méghozzá ezúttal - legalábbis kezdetben - 
szövetségesek nélkül, mert Franciaország pillanatnyilag békében élt 
valamennyi szárazföldi hatalommal. Bonaparte viszont tudta, hogy 
a párizsi és a lyoni selyem- és fényűzési ipar angol 
megrendelésekkel és csábító ajánlatokkal elhalmozva dolgozik, 


tudta, hogy a kereskedelmet már az amiens-i békét követő néhány 
hónap alatt is hatalmas mértékben fellendítette az Angliából 
érkezett 15 000 gazdag turista, s tudta, hogy az angol áruk 
franciaországi behozatalát békében is megakadályozhatja, így tehát 
a francia iparra nézve semmilyen közvetlen haszonnal nem járna az 
Anglia elleni háború. Igaz ugyan, hogy háborúban a prohibitív 
(korlátozó) rendszert meg lehetne erősíteni és új területekre lehetne 
kiterjeszteni, s hogy Napóleon ehhez nagy reményeket fűzött, de 
azért egyelőre még ő is habozott. 


Az angol követ fogadtatásán Napóleon utolsó kísérletként, a 
megfélemlítés utolsó próbájaként játszotta el híressé vált 
dührohamát, amely megpecsételte a két birodalom szakítását. 


Hadd ejtsünk ebből az alkalomból néhány szót Napóleon híres 

, dührohamairól". Nyilvánvaló, hogy ez a gőgös, komor, izgékony 
lélek, aki a világon mindenkit megvetett, könnyű prédája volt 
hirtelen indulatainak. Dührohamai olyan szörnyűségesek voltak, 
hogy még a legbátrabb és a legkeményebb embereket 

is megrémítették. Napóleon azonban olykor csak megjátszotta 
ezeket a rohamokat, alapos meggondolásból és meghatározott 
céllal, teljesen hidegvérűen, de olyan színészi készséggel, olyan 
meglepő finom és hű alakító képességgel, hogy a jelenlevők közül 
csak legjobb barátai ismerték fel a komédiázást, gyakran 
előfordult azonban, hogy még őket is megtévesztette. 


Párizsi angol követté történt kinevezése óta Whitworth sohasem hitt 
abban, hogy Anglia tartós békét köthet Bonapartéval. Nemcsak 
azért, mert Franciaország túl sokat kapott az amiens-i békével, 
hanem főképpen azért, mert a békekötés után az első konzul olyan 
pökhendien kezdett bánni a Franciaországgal határos európai 
államokkal, mintha máris meghódította volna valamennyit. 1802 
őszén például közölte Svájccal, hogy új alkotmánynyal és 

, franciabarát" kormánnyal szeretné ellátni, s ugyanakkor nem 
mulasztotta el emlékezetükbe idézni a svájciaknak, hogy országuk 
Franciaország és Itália között fekszik, s ez az utóbbi ugyancsak 
francia uralom alatt áll. E földrajzi elmélkedéseit ráadásul azzal 
toldotta meg, hogy a svájci határra elküldte Ney tábornokot 30 000 
emberével. Svájc megadta magát sorsának, és azontúl vakon 
engedelmeskedett Bonaparténak. Ugyanekkor az első konzul 


Piemontét formálisan és véglegesen Franciaországhoz csatolta. A 
különféle nyugatnémet fejedelmecskék, akik az 1801-es lunéville-i 
béke óta semmilyen segítséget nem remélhettek Ausztriától, minden 
porcikájukban reszketve hajlongtak Napóleon előtt, aki a szó szoros 
értelmében lakájként kezelte a fejedelmeket. Akkoriban már 
Németalföld is a markában volt, és kétség sem fért hozzá, hogy 
többé nem is engedi elragadni magától. 


Anglia nem nyugodhatott bele és nem is akart belenyugodni a 
dolgok ilyen alakulásába. 1803. február 18-án, az első nagy fogadás 
alkalmával került sor a híres dührohamra, amelynek folyamán 
Napóleon vad fenyegetésekkel árasztotta el az angol követet. 
Beláthatatlan hatalmáról szónokolt, , irtóháborúval" fenyegette meg 
Angliát, ha újra meri kezdeni régi politikáját, megmagyarázta a 
követnek, hogy hiába reménykedik a többi európai hatalom 
segítségében, és fejtegetéseit azzal a megállapítással zárta le, hogy 
, Ausztria megszűnt nagyhatalom lenni". Olyan hangon beszélt és 
úgy üvöltözött, hogy Whitworth az angol külügyminiszterhez 
küldött jelentésében ezt írta: , Nem hittem a szememnek, hogy 
Európa egyik leghatalmasabb államának a vezetőjével beszélek. Úgy 
üvöltözött, mint egy dragonyos kapitány!" Napóleon semmiképpen 
sem akart letenni arról a tervéről, hogy Anglia megfélemlítésével 
elejét veheti a háborúnak, s egyúttal ura marad Európának. Anglia 
azonban kemény diónak bizonyult. Az angol polgárságot és 
arisztokráciát sok minden elválasztotta egymástól, de egyben 
megegyeztek: nem tűrték el, hogy Napóleon teljesen leigázza 
Európát. Az első konzul azzal fenyegette meg Angliát, hogy 
félmilliós hadsereget küld ellene; válaszképpen az angol kormány 
megerősítette hajóhadát, s nagyarányú háborús előkészületekbe 
kezdett. 


Március 13-án került sor a színjáték következő és utolsó jelenetére. 


- . Ezek szerint tehát háborút akarnak? . . . Újabb 15 éves 
küzdelmet akarnak, és belekényszerítenek a háborúba! 


Azt kívánta, hogy szolgáltassák neki vissza Máltát, amelyet az 
angolok már az amiens-i béke előtt megszálltak, de a békeszerződés 
rendelkezése ellenére sem akartak kiüríteni, Bonaparte 
kifogásolható magatartása miatt. 


— Az angolok háborút akarnak - szavalta Bonaparte fennhangon -, 
de ha elsőnek ők rántják ki a kardot, hát tudják meg, 

hogy utolsónak én fogom visszatenni hüvelyébe! ... Ha 

fegyverkezni akarnak, hát majd én is fegyverkezem. Ha küzdeni 
akarnak, majd én is küzdeni fogok. Lehet, hogy elpusztítják 
Franciaországot, de megfélemlíteni nem fogják . .. Jaj azoknak, akik 
nem tartják be a szerződéseket! ... Málta vagy a háború! - ordította 


dühödten, s kiszaladt a teremből. 


1803 május elején Whitworth elutazott Párizsból. Ezzel újra 
kezdődött Napóleon háborúja Anglia ellen, s ez a háború 
csak Napóleon uralmával együtt ért azután véget. 


Angliában is tudták, hogy a háború hosszú és veszélyes lesz. Ismét 
Pitt lett az angol miniszterelnök, aki - mint tudjuk - 1801-ben, 
amikor az angol uralkodó osztályok lehetségesnek, sőt 
elkerülhetetlennek látták a béketárgyalásokat Bonapartéval, 
benyújtotta lemondását. 


1803-ban azonban újra felvirradt Pitt napja. Ez a férfi, aki kilenc 
évig küzdött a francia forradalom ellen, most kénytelen volt vállalni 
a Napóleon elleni, összehasonlíthatatlanul veszélyesebb háború 
felelősségét. Pitt azonban tudta, hogy ha némely szempontból 
terhesebb lesz is a háború Napóleon ellen, mint amilyen a 
forradalmi kormányok elleni harc volt, más szempontból kevesebb 
nyugtalanságot fog előidézni, mint a forradalmi Franciaország elleni 
hadjárat. Igaz ugyan, hogy az 1803-as Franciaország területileg 
alaposan megnövekedett, meg is gazdagodott, hadserege is. jobban 
meg volt szervezve, igaz, hogy zseniális szervező és nagy hadvezér 
állt az élén, ezzel szemben nem kellett félnie a , forradalmi 
méregtől", amely a múltban még őfelsége, az angol király 
hajóhadába is beszivárgott, nem szólva a széntermelő és ipari 
központok munkásságáról. (Pitt Vilmos még nem feledkezett el az 
1797-es matrózlázadásról.) Most azonban, amikor Franciaországban 
egy zsarnok uralkodott, aki elnyomta a jakobinusokat, és a politikai 
szabadságnak még az árnyékát is kiirtotta, az angol 
miniszterelnöknek nem kellett többé félnie a forradalmi fertőzéstől. 
Az Anglia és a napóleoni Franciaország közti párviadal első másfél 
esztendeje mégis súlyos megpróbáltatásokat okozott mindkét félnek. 


Az angol ipari és kereskedelmi burzsoázia hamar kiábrándult az 
amiens-i békekötés után, amikor nyilvánvaló lett, hogy Napóleon 
sem kereskedelmi szerződést nem hajlandó kötni Angliával, sem 
angol árut nem hajlandó beengedni Franciaországba és a vazallus 
országokba. Az arisztokrácia készséggel vállalta a háborút, mert 
különben csak hosszadalmas és veszélyes belháború révén tudta 
volna elodázni a polgárság érdekeit szolgáló választójogi reform 
végrehajtását. Ez okiratilag, megcáfolhatatlanul bizonyított tény. S 


mindennek tetejébe - a munkásmozgalom fenyegető réme 
egyformán nyugtalanította ezt a két kizsákmányoló osztályt. 


Pitt mindent elkövetett tehát, hogy megakadályozza Napóleon 
partraszállását. 


Napóleon nyomban megszállta egész Hannovert, ezt a nagy német 
államot, amely az angol királynak, mint hannoveri választó- 
fejedelemnek, közös tulajdona volt. Egyidejűleg parancsot adott, 
hogy csapatai szálljanak meg Dél-Itáliában egy sereg várost, 

ahol addig még nem állomásoztak franciák, majd meghagyta 
Spanyol-országnak és Németalföldnek, hogy bocsássák 
Franciaország rendelkezésére hadseregüket és hajóhadukat. A 
francia fennhatóság alatt álló területeken nyomban elkoboztatott 
minden angol árut, Franciaországban magában pedig letartóztatott 
minden ott élő angol állampolgárt azzal, hogy a békekötésig foglyok 
maradnak. Végül pedig hatalmas katonai tábort állított fel 
Boulogne-ban, a La Manche-csatorna partján, szemben az angol 
parttal. Ebben a táborban gyűjtötte azután össze azt a hatalmas 
hadsereget, amelyet Anglia meghódítására szánt. 


- Mindössze háromnapos ködre van szükségem, s enyém London, a 
parlament és az Angol Bank! - mondta 1803 júniusában, egy 
hónappal a háború kitörése után. 


A francia kikötőkben és hajógyárakban lázas munka indult meg. A 

, háromnapos köd" lehetővé tette volna a francia hajóhad számára, 
hogy elkerülje az angol flottát és Angliában partra szállítsa a francia 
seregeket. A többi akadály nem volt jelentős, így bevonulhatott 
volna a fővárosba. Ez volt az első konzul, s tegyük hozzá, számos 
angolnak is a véleménye. 


A Napóleont túlélő angol kortársak vallomása szerint a háború 
kezdetén a szigetországban gúnyos hitetlenséggel fogadták 
Bonaparte inváziós terveit. 1803 vége felé s még inkább 1804-ben 
azonban az angoloknak elmúlt a nevethetnékjük. 1588 óta, amikor 
a legyőzhetetlen spanyol Armada elözönléssel fenyegette Angliát, a 
szigetországban nem uralkodott ilyen rémület. Napóleon 
személyesen ellenőrizte Franciaország északnyugati kikötőit és 
városait, kitartásra buzdította a műhelyek és hajógyárak munkásait 
meg a táborok katonáit, s a nagy kereskedelmi 


központok lakosságának élénk színekkel ecsetelte az örök vetélytárs 
küszöbönálló megsemmisülésének előnyeit. Az angol kormányhoz 
egyre-másra érkeztek a riasztó hírek a franciák hatalmas 
előkészületeiről. Az angoloknak tehát igen határozott 
ellenintézkedéseket kellett tenniük. Az olyan ember, aki 1798-ban 
el tudott illanni a Földközi-tengeren nagy hajóhaddal és egész 
hadsereggel őrt álló hatalmas angol flotta elől, közben könnyedén 
elfoglalta Máltát, majd ép bőrrel partra szállt Egyiptomban, az a La 
Manche-csatornán oly gyakori ködök oltalmában könnyűszerrel 
megközelíthette az angol partokat. Márpedig ebben az esetben az 
invázió nem hónapok, hanem legfeljebb napok vagy órák kérdése! 


Mi hát a teendő? 


Két megoldás volt. Az első: költségekre való tekintet nélkül a lehető 
leggyorsabban újra talpra állítani az európai szövetséget, amely 
kelet felől megtámadja Napóleont, s így megakadályozza abban, 
hogy lerohanhassa Angliát. Viszont a legyőzött Ausztria, amely a 
lunéville-i békében oly sokat veszített, még nem tért magához, 
szívesen ütött volna egyet Napóleonon, de nem tudta elhatározni 
magát, Poroszország habozott, Oroszország tamáskodott. A 
tárgyalások ennek ellenére folytatódtak, Pitt még nem tett le a 
koalíciós reményeiről. A koalíció megszervezése jó megoldás volt, 

csak lassú; könnyen bizonyulhatott késői megoldásnak. 


Maradt a másik megoldás. Pitt Vilmos és Hawkesbury már jó ideje 
tudta, hogy Cadoudal György, a vendée-isták fanatikus vezére 
gyakran tartózkodik Londonban, ahol hosszabb tárgyalásokat folytat 
d Artois Károllyal, Provence grófjának, a francia trón-követelőnek 
öccsével. Azt is tudták, hogy a francia emigránsok valamit forgatnak 
a fejükben. Nem sokáig tartott, amíg az angol kormány felfedezte - 
legalábbis nagy vonalaiban -, hogy miben mesterkednek a londoni 
francia menekültek. Miután meggyőződtek arról, hogy a vendée-ista 
mozgalom befulladt, s nyílt felkeléssel nem lehet végezni 
Napóleonnal, elhatározták Napóleon meggyilkolását, vagyis újra 
ahhoz a módszerhez folyamodtak, amellyel 1800-ban hiába 
kísérleteztek. 


Váratlan lehetőségek nyíltak Pitt előtt. Az angol kormány 
elhatározta, hogy rendkívüli óvatossággal és tapintattal fogja 
kezelni az ügyet. A legszívesebben úgy végeztek volna Napóleonnal, 


mint annak idején, 1801-ben I. Pál cárral, amikor az indiai 
hadjáratot készítette elő; tehát szép csendesen, suba alatt, 

hogy utána az angol kormány részvétét fejezhesse ki, ugyanúgy, 
mint a cár esetében, amikor Voroncov, az orosz követ hivatalosan 
értesítette Angliát , a szélhűdésről", amely a cárt érte, s az 
angolok fejcsóválva fejezték ki részvétüket az orvostudomány e 
ritka esete kapcsán. De 1804-ben jóval nehezebb feladat volt 

, szélhűdést" előidézni a Tuileries-ben, mint 1801-ben 
Szentpétervárott a Mihajlovszkij-palotában. A napóleoni udvarban 
nem éltek elkeseredett gárdatisztek, Palen grófok, Bennigsenek, 
Zubovok - az ilyen , szélhűdés" előidézői. 


Londonban született és ott érlelődött meg a merénylet terve: 
Cadoudal György néhány fegyveres híve kíséretében megtámadja és 
megöli az első konzult egyik sétalovaglása alkalmával, malmaisoni 
palotájának kertjében. 


Cadoudal fanatikus volt a szó legszorosabb értelmében. Sokszor 
kockára tette az életét a Vendée-ban, semmilyen kalandtól nem 
riadt vissza, s most is gondolkodás nélkül vállalta, hogy megöli 
Bonapartét, akit a gyűlölt forradalom jelképének és Bourbon Lajos, 
a franciák törvényes királya legfélelmetesebb ellenségének tekintett. 


1803-ban egy sötét augusztusi éjjel Cadoudalt és társait az egyik 
angol hajó a normandiai partra szállította, ahonnan az összeesküvők 
nyomban elindultak Párizs felé. Emberük volt elég, pénznek sem 
voltak híján, a fővárosban titkos címek és biztos menedékek várták 
őket. De még egy másik feladatot is meg kellett oldaniuk: 
érintkezésbe kellett lépniük azzal az emberrel, aki Bonaparte halála 
után átveszi a hatalmat, s visszahívja a Bourbonokat atyáik 
trónusára. 


A királypártiak Moreau tábornokot szemelték ki erre a célra. 
Moreau és Cadoudal között a közvetítést egy másik 

tábornok, Pichegru vállalta. Pichegrut fructidor 18-a után Guyenne- 
be száműzték, ahonnan azonban hamarosan megszökött, s 1803 óta 
illegálisan Párizsban élt; mint tettenért árulónak és szökött 
fegyencnek tehát nem volt sok vesztenivalója. Moreau tábornokot 
azonban egészen más fából faragták, helyzete is jelentősen 
különbözött Pichegruétől. Moreau egyike volt a legtehetségesebb 
francia tábornokoknak, s emellett mérhetetlen becsvágy fűtötte. 


Egyetlen hibája volt, hogy nehezen tudott határozni. Már brumaire 
18-a óta gyűlölte Bonapartét, nyilván azért, mert az meg merte 
tenni azt, amitől Moreau visszariadt. Az államcsíny óta szótlan 
ellenzékbe vonult, ezért történhetett meg, hogy a jakobinusok egy 
része meggyőződéses köztársaságinak hitte, míg a 

királypártiak, még azok is, akik személy szerint ismerték, meg 
voltak győződve róla, hogy az első konzul iránti gyűlöletében 
minden kívánságukat teljesíteni fogja. 


A Bonaparte iránti gyűlölet vezette Moreau-t minden 
cselekedetében, viszont semmi jel sem mutatott arra, hogy valóban 
trónjukra akarná segíteni a Bourbonokat. Mégis, már maga az a 
tény, hogy tudomása volt az összeesküvésről és nem tett 
feljelentést, súlyosan kompromittálta személyét. Pichegru, aki 
állandó kapcsolatot tartott fenn az angol kormány ügynökeivel, 
arról biztosította az angolokat és a királypártiakat, hogy Moreau 
hajlandó együtt dolgozni velük. A tábornok azonban semmiképpen 
sem akart találkozni Cadoudallal, s nyíltan megmondta magának 
Pichegrunek is, hogy Bonapartét ugyan szívesen megbuktatja, de a 
Bourbonokat sem hajlandó szolgálni. Szorgosan, nagy igyekezettel, 
mélységes titokban folytak a megbeszélések - és közben a 
napóleoni rendőrség naponta pontos jelentéseket tett az első 
konzulnak az összeesküvők tárgyalásairól. 


1804. február 15-én Moreau tábornokot letartóztatták a lakásán, 
majd nyolc nap múlva elfogták Pichegrut is, akit 300 000 frank 
vérdíj ellenében legjobb barátja, rejtekhelyének tulajdonosa árult el. 
Egyik kihallgatás a másikat követte, de Pichegru nem vallott. 
Moreau-nak Bonaparte nevében kegyelmet ígértek, ha beismeri, 
hogy találkozott Cadoudallal, de a tábornok elutasította az 
ajánlatot. Negyven nappal letartóztatása után Pichegrut holtan 
találták szobájában: a saját nyakkendőjével fojtották 

meg. Természetesen, hamarosan híre kelt, hogy nem 
öngyilkosságról van szó, hanem a hatóságok rendeletére 
meggyilkolták. Napóleon megvető vállvonogatással intézte el a 
pletykát: 


- Lett volna bíróságom, amely elítéli, és egy szakasz katonaságom is, 
amely főbelövi. Fölösleges dolgokat nem csinálok! 


Ennek ellenére a pletyka rohamosan tovább terjedt, sőt egyre 


gyorsabban, mert néhány nappal Pichegru rejtélyes halála után 
olyan esemény következett be, amely nemcsak 
Franciaországot, hanem egész Európát is mélységesen 
megdöbbentette. Napóleon kivégeztette Enghien hercegét, a 
Bourbon-dinasztia egyik tagját. 


Moreau, Pichegru és más összeesküvők letartóztatása után Napóleon 
egyik dührohamot a másik után kapta. Nem kételkedett benne, 
hogy az összeesküvésben az angolok is ludasak, s a Bourbonok sem 
maradtak ki belőle. Tudta, hogy a nyár végén az angolok 
Franciaországba szállították Cadoudal Györgyöt és bőségesen 
ellátták pénzzel, tudta azt is, hogy Cadoudal az utasításokat D Artois 
Károly hercegtől kapta, tudta, hogy Cadoudal Párizsba ért és 
merényletet tervez ellene. , Tévednek a Bourbonok, ha azt hiszik, 
hogy nem tudok nekik személy szerint is megfizetni gyilkos 
terveikért" - mondta egyik dührohamában. S ekkor történt, hogy 
Talleyrand beállított Napóleonhoz, és - részben, hogy a kedvében 
járjon, részben, hogy kockázat nélkül egy kissé befűtsön az őt 
gyűlölő királypártiaknak - azt mondta Bonaparténak, hogy: , a 
Bourbonok nyilván azon a véleményen vannak, hogy az ön vére 
kevésbé becses, mint az övék!" Napóleon irtózatos dühre gerjedt, s 
ekkor hangzott el először az enghieni herceg neve. 


Napóleon nyomban maga elé rendelt néhány embert, köztük 
Talleyrand-t és Fouchét is. Az ülésen elhatározták, hogy 
letartóztatják az enghieni herceget. Két akadálya volt a dolognak: 
egyrészt a herceg nem Franciaországban, hanem Badenben élt, 
másrészt semmi köze nem volt a felfedezett összeesküvéshez. Az 
első akadályon Napóleon könnyen túltehette magát, hiszen már 
akkor is úgy rendelkezett Nyugat- és Dél-Németországban, mintha a 
saját házában volna; s a második nehézség sem okozott neki sok 
gondot, mert már akkor elhatározta, hogy a herceget 

katonai törvényszék elé állítja, s a bizonyítékok tekintetében nem 
fog túlságosan nagy követeléseket támasztani. Fouché tehát kiadta 
a letartóztatási parancsot. 


Az enghieni herceg Badenben, Ettenheim városában élt, és 
természtesen halvány sejtelme sem volt az életét fenyegető 
veszélyről. 1804. március 14-én éjjel lovas csendőrszakasz tört be 
a badeni területre, benyomult Ettenheimba, körülvette a herceg 


házát, letartóztatta a herceget, s utána nyomban átszállította 
Franciaországba. A badeni miniszterek nyilván örültek, hogy ép 
bőrrel megúszták a kalandot és nem vitték el őket is Párizsba; 
tény, hogy az éjszakai jelenet alatt egyetlen badeni hatóság sem 
adott semmilyen életjelt. Március 20-án a herceggel Párizsba 
érkeztek, majd a vincennes-i kastélyba zárták őt. A katonai 
törvényszék még az éjjel összeült. Éjfélkor kihallgatták a herceget, 
egy óra múlva pedig kezdetét vette a törvényszéki tárgyalás. A 
herceget azzal vádolták, hogy pénzt fogadott el Angliától, és 
fegyvert ragadott Franciaország ellen. 3/4 3-kor hajnalban 
elhangzott a halálos ítélet. Az enghieni herceg levelet írt 
Napóleonnak, s kérte a törvényszéket, hogy rögtön kézbesítsék a 
címzettnek. Julien, a törvényszéki elnök - a Bastille ostromának 
egyik hőse - a törvényszék nevében kérvényt akart benyújtani 
Napóleonhoz a halálbüntetés megváltoztatására, de Savary 
tábornok, akit a Tuleries küldött ki a tárgyalás ellenőrzésére, kivette 
a tollat a kezéből. 


— Ön elvégezte a dolgát, most rajtam a sor - mondta. 


Hajnali 3 órakor az enghieni herceget a kastély árkába vezették, s 
ott agyonlőtték. 


Amikor Napóleon elolvasta a levelet, amelyet az enghieni herceg 
kivégzése előtt irt, azt mondta, hogy megkegyelmezett volna neki, 
ha előbb kerül kezébe a levél. Nagyon levert volt egész nap, magába 
mélyedten járkált fel s alá, senki sem merte megszólítani. Később 
azonban kijelentette, nem bánja, hogy kivégezték a herceget, mert 
államérdek forgott kockán, s egyébként is legfőbb ideje volt már, 
hogy móresre tanítsák a Bourbonokat. Napóleon azt hangoztatta, 
hogy szégyenletes dolog a nyilvánosság előtt a megtért bűnöst 
játszani, és másra kenni saját tetteinek felelősségét. 


Néhány nappal az enghieni herceg halála után bekövetkezett az a 
régvárt esemény is: Cadoudalt is letartóztatták. Cadoudal ekkor az 
utcán tartózkodott. Védekezés közben néhány titkosrendőrt megölt. 
Cadoudal és barátai a vérpadra léptek. Moreau-nak Napóleon 
megkegyelmezett: egyszerű száműzetésre ítélte. 


Már márciusban, az enghieni herceg kivégzése előtt, de még 
Cadoudal életében Párizsban és vidékén az a hír terjedt el, hogy 


Cadoudal és társai az enghieni herceget akarták volna a trónra 
ültetni Bonaparte meggyilkolása után. Ez a hír, mint tudjuk, nem 
volt igaz, de nagy szolgálatot tett Napóleonnak. Azokban a 
testületekben, amelyek , népképviseleteknek" nevezték magukat, és 
amelyekben az első konzul barátai és csatlósai foglaltak helyet: a 
Szenátusban, a Tribunátusban és a Törvényhozó Testületben arról 
kezdtek beszélni, hogy legfőbb ideje volna véget vetni annak a 
helyzetnek, hogy egész Franciaország jóléte és nyugalma egyetlen 
ember életétől függ, akit a nép ellenségei bármikor eltehetnek láb 
alól. A következtetés önként kínálkozott: az 

életfogytiglani konzulátust örökölhető egyeduralommá kellett 
változtatni. 


Franciaországban az V. századtól a VIII. századig a Meroving-ok 
uralkodtak, őket követték a Karolingok, akik a X. századig voltak 
hatalmon, majd a X. századtól 1792-ig a Capetingek kezében volt a 
kormánypálca. Ekkor taszították le XVI. Lajost (akit a forradalom 
alatt Capet Lajosnak neveztek) a trónról - e három királyi család 
után színre kellett lépnie a , negyedik dinasztiának", a 
Bonapartéknak. Az 1792. augusztus 10-e óta fennálló köztársaságot 
monarchiává kellett átalakítani. 


A Bonaparték új dinasztiájának azonban nem a királyi címet 
ajánlották fel, mint a korábbi uralkodóknak. Napóleon elhatározta, 
hogy a császári címet fogja felvenni, akárcsak Nagy Károly tette 
megkoronázása után. Noha azóta kerek ezer esztendő telt 

el, Napóleon kijelentette, hogy - mint annak idején Nagy Károly - 
Nyugat császárjaként nem a régi francia királyok örökségébe, 
hanem a Karolingokéba óhajt lépni. 


De Nagy Károly császársága is csupán kísérlet volt arra, hogy egy 
másik, jóval hatalmasabb birodalmat utánozzon: Rómát. Napóleon 
is a római birodalom örököseként akarta egyesíteni a nyugati 
kultúra országait. Az elkövetkező években sikerült is 

jóval hatalmasabb birodalmat egyesítenie a keze alatt (részben 
közvetlen fennhatósága alatt, részben közvetett hűbériségben), mint 
amilyen fölött Nagy Károly uralkodott. Az 1812-es orosz 

hadjárat előtt pedig - ha csak Európát tekintjük, s nem vesszük 
számba a régi római birodalom észak-afrikai és kisázsiai részeit - a 
napóleoni birodalom még a rómainál is összehasonlíthatatlanul 


gazdagabb és népesebb, területben pedig jóval nagyobb volt. 
Mégis, az első pillanatban, amikor Európa tudomást szerzett 
Napóleon szándékáról, sokan eszeveszettnek hitték az első konzult, 
s az egész civilizált világ kihívásának tekintették azt az 
elbizakodott tervét, hogy újra életre kelti Nagy Károly birodalmát. 


A nagyhatalmak követei izgatott figyelemmel kísérték az első 
konzul előkészületeit, amelyeknek végcélja a Cadoudal-féle 
összeesküvés felfedezése és az enghieni herceg kivégzése után 
mind Franciaországban, mind Európában egyre nyilvánvalóbb lett. 
Meg kell itt említenünk, hogy bár az enghieni herceg kivégzése 
sokat ártott Napóleonnak, de egy szempontból hasznára volt: 
valamennyire lecsillapította a régi jakobinusok bizalmatlanságát 

és haragját. Az enghieni herceg vérével Napóleon 
visszavonhatatlanul választóvonalat húzott maga és a régi rendszer 
s annak arisztokratái között. Voltak ugyan jó néhányan, akik 
másképpen gondolkodtak, de azért az enghieni herceg kivégzésének 
ez az értelmezése mindjobban elterjedt a nép között, s a Cadoudal- 
féle összeesküvés nyilvánvalóan királypárti jellege is megtette a 
magáét. S ahogy a hatóságok sorjában szép lassan nyilvánosságra 
hozták a vizsgálat és a per anyagát, a polgárságban és azokban a 
rétegekben, amelyek annak idején megvásárolták az 

emigránsoktól és a katolikus egyháztól elkobzott földeket, egyre 
jobban meg erősödött az a meggyőződés, hogy helyt kell állni a 
forradalomért és a Napóleon teremtette új rendért, meg kell védeni 
az ország urát a régi rendszer híveinek merényletei ellen. 1804. 
április 18-án a szenátus rendeletet bocsátott ki, amelynek 
értelmében az örökös császári címet adományozta az első 
konzulnak. Napóleon Bonaparténak. A rögtön elrendelt népszavazás 
talán még az 1799. évinél is simábban folyt le. 


Már 1802 óta alig volt ember, aki ne számított volna erre az 
eseményre, s noha a polgárságnak az a része, amely 

mindenben támogatta Napóleon politikai terveit, maga is 
elkerülhetetlennek látta a monarchia visszaállítását, a bekövetkezett 
tény országszerte hatalmas izgalmat keltett. A meggyőződéses 
köztársaságiak sehogy sem tudtak kibékülni az új helyzettel. 
Felidézték magukban az elmúlt forradalmak nagy napjait, az 
egyenlőség és a szabadság szép álmát, a koronás zsarnokok elleni 
szenvedélyes gyűlöletüket. Voltak, akik azt tartották, hogy 


Napóleon meggyalázta magát, amikor címmel látta el azt a nevet, 
amely önmagában meghódított egy egész világot. 


- Bonaparténak lenni... s aztán császárrá koronáztatni magát! 
Micsoda bukás! - kiáltotta Courier Paul Louis, akiből hamarosan 
híres közíró és pamfletista lett. Beethoven előzőleg Napóleonnak 
ajánlotta híres , Eroica" szimfóniáját, de a koronázás hírére 


visszavonta ajánlatát. 


Amikor a Tuileries termeiben az udvari méltóságok, tábornokok és 
drága öltözetű hölgyek aranycsillogású tömege először üdvözölte az 
új császárt, az egyetlent, aki a díszruhás tömegben a gárda- 
vadászezred egyszerű kék egyenruháját, csizmát és sarkantyút 
viselt, csak kevesen tudták, hogy uruk és parancsolójuk még nem 
tekinti befejezettnek trónra lépésének szertartását, és hogy nem 
véletlenségből emlegette annyit Nagy Károlyt. Napóleon ugyanis 
elhatározta, hogy a pápának személy szerint is részt kell vennie a 
küszöbönálló koronázási szertartásban, ugyanúgy, mint annak 
idején, egy ezredévvel korábban. Nagy Károly megkoronázásánál. A 
két esemény között azonban egy kis eltérést tervezett. Nagy Károly 
személyesen ment el Rómába, hogy a pápa megkoronázza. 
Napóleon viszont azt kívánta, hogy a római pápa menjen hozzá 
Párizsba. 


VII. Pius pápa bosszankodva és rémülten fogadta a hírt. Bizalmasai 
történelmi példákkal vigasztalták. Eszébe juttatták egyebek között 
Szent Leó pápát, aki az V. század közepe felé a fenyegető helyzet 
nyomása alatt maga is személyesen kereste fel Attilát, a hunok 
vezérét, pedig az nevelés, jómodor és udvariasság tekintetében 
nyilván nem sokkal tett túl az új francia uralkodón. Visszautasításra 
egyébként gondolni sem lehetett, hiszen Róma az Észak-és Közép- 
Itáliában táborozó napóleoni csapatok keze ügyébe esett. 


Némi gondolkodás után tehát a pápa elhatározta, hogy teljesíti 
Napóleon óhaját, ezzel szemben azt kívánta a császártól, adják 
vissza neki legalább az egykori pápai birtokoknak azt a kis részét, 
amelyet Napóleon itáliai hadjárata alkalmával megszállt. Ámde a 
pápa hiába alkudozott, hiába könyörgött. Sem ő maga, sem 
Consalvi bíboros, sem a bíbornokok tanácsa nem ért fel diplomáciai 
ravaszságban Napóleonhoz. A pápa felváltva alkudozott és 
könyörgött, megmakacsolta magát, majd újra rimánkodni kezdett, 


de semmilyen ígéretet nem tudott kicsikarni Napóleonbáól, s végül 
azzal a sovány reménnyel indult útnak, amelyet Napóleon keltett fel 
benne, hogy Franciaországba érve talán teljesíti kívánságát. 
Csalatkozott, Párizsban sem kapott semmit. 


Nem érdektelen feljegyezni, hogy Napóleon milyen változékony 
magatartást tanúsított a koronázás ideje alatt. Szüksége volt a 
pápára, mert sok százmillió ember és a francia nép többsége vakon 
hitt VII. Piusban. A pápa jelenléte elengedhetetlen részlete volt a 
koronázási szertartásnak, annál is inkább, mert 

Napóleon mindenképpen ki akarta hangsúlyozni Nagy Károly jogait 
és igényeit. Meghívásával egyidejűleg megígérte a bíborosoknak, 
hogy elmegy a pápa elé. Meg is tette, de vadászöltönyben, 
vadászai, hajtói és kutyái társaságában. Fontainebleau erdejében, 
Párizs közvetlen szomszédságában találkozott VII. Piusszal, néhány 
lépésnyire nyári kastélyától, melyben akkor lakott. A pápai 

menet megállt, a pápát felszólították, hogy szálljon ki kocsijából, 
kerüljön át az országút másik oldalára, s foglaljon helyet a 

császári hintóbán, amely helyéről még csak el sem mozdult. Rövid 
párizsi tartózkodása alatt még sok ehhez hasonló meglepetés érte a 
római katolikus egyház fejedelmét. 


1804. december 2-án, a Notre-Dame székesegyházban koronázták 
meg és kenték fel ünnepélyesen Napóleont. Végeláthatatlan tömeg 
bámulta tátott szájjal az aranyozott hintók hosszú menetét, amely 
udvaroncainak, tábornokainak és bíbornokainak drága, ragyogó 
terhével a királyi palotából a székesegyház felé tartott. Hadd 
említsük meg ebből az alkalomból, hogy éppen ezekben a napokban 
idézgettek az emberek egymásnak egy mondatot, amelyet a 
történelmi legenda Napóleon egyik öreg köztársasági katonájának 
tulajdonít. Napóleon állítólag megkérdezte volna a vén harcostól, 
hogy tetszett-e neki az ünnep. 


- Nagyon tetszett, Felséged - felelte az öreg. - Kár, hogy nem lehetett 
jelen az a 300 000 ember, aki az életét adta azért, hogy többé ne 
legyenek ilyen szertartások. 


Mások szerint a legenda a konkordátum aláírásához kapcsolja ezt a 
feleletet, amely mind a két esetben igen jellemző. 


A koronázási ünnepség csúcspontján Napóleon rendkívül jellegzetes, 


önkényes mozdulattal szakította félbe az előre megállapított 
szertartást. Ez alighanem alaposan meglepte a mit sem sejtő pápát. 
Amikor az ünnepélyes pillanatban VII. Pius felemelte a hatalmas 
koronát, hogy a császár fejére helyezze, úgy ahogy azt egy 
ezredévvel ezelőtt elődje Szent Péter trónján tette Nagy Károly 
megkoronázásakor. Napóleon hirtelen kiragadta kezéből a koronát, 
és maga rakta a saját fejére. A következő pillanatban Jozefin 
császárné letérdelt Napóleon elé, aki egy kisebb koronával 
megkoronázta feleségét. Jelképes értelme volt ennek a 
mozdulatnak: Napóleon nem akarta, hogy túl nagy jelentőséget 
tulajdonítsanak a pápai , áldásnak". A francia forradalom fészkéből 
kikelt győzelmes hadvezér nem idegen kézből, hanem a sajátjából 
akarta átvenni a koronát, semmi esetre sem annak az egyházi 
szervezetnek, illetve a szervezet urának a kezéből, akinek 

a befolyásával ugyan számolnia kellett, de akit nem szeretett és nem 
becsült. 


Napokig ünnepeltek a királyi kastélyban, a fővárosban és vidéken. A 
városokat kivilágították, szakadatlan ágyúszó dörgött, a harangok 
zúgtak, zenekarok járták az utcákat. E véget nem érő ünnepségek 
alatt talán Napóleon volt az egyetlen, aki tudta, hogy milyen 
fenyegető veszélyek tornyosultak a birodalom láthatárán. Már 
megkoronázása előtt egyre-másra érkeztek a hírek, amelyekből 
kitűnt, hogy Pitt a Cadoudal-féle royalista összeesküvés balsikere 
után megkettőzte erőfeszítéseit, hogy új szövetséget hozzon létre 
Franciaország ellen - a forradalmi háborúk kezdete óta immár a 
harmadikat. Napóleon tudta, hogy ez a szövetség gyakorlatilag 
máris megalakult. 


8. fejezet 
A HARMADIK SZÖVETSÉG SZÉTZÚZÁSA (1805-1806) 


Az európai hatalmak első nagy szövetsége, amely még Napóleon 
színpadra lépése előtt, 1792-ben indított háborút 

Franciaország ellen, 1797-ben oszlott fel véglegesen, amikor az 
osztrák meghatalmazottak Campoformióban Bonaparte tábornokkal 
aláírták a békeszerződést. A második szövetséget, amely akkor szállt 
hadba Franciaország ellen, amikor Bonaparte Egyiptomban küzdött, 
a tábornok Afrikából való visszatérte után verte szét; ez is feloszlott, 


amikor I. Pál cár kilépett a koalícióból, majd Ausztria 1801-ben 
aláírta a lunéville-i békét. 1805-ben került szembe 

Napóleon harmadszor az állig felfegyverzett európai hatalmak 
újabb szövetségével. Küszöbön állt az újabb nagy összecsapás. 


1804-ben és 1805-ben Napóleon , imperialista háborút" akart 
indítani Anglia ellen, amikor London és az Angol Bank elfoglalására 
gondolt. Az 1805-ben Anglia ellen kitört háborút azonban nem 
Londonban, hanem Bécs közelében fejezte be. Pitt az arany fonttal 
sem fukarkodva, minden reményével az európai szövetségbe 
kapaszkodott. 1804 vége felé és 1805 első felében 

Napóleon boulogne-i tábora fenyegetően hatalmas katonai 
gyűjtőponttá növekedett, s a gőgös, büszke Angliában egyre 
nagyobb rémület lett úrrá. Boulogne-ban remekül felszerelt, 
elsőrangú hadsereg táborozott, amely csak háromnapos kis ködöt 
várt, hogy hajóra szálljon, és elfoglalja a szigetországot. Angliában 
megpróbáltak nemzeti népfelkelést szervezni. - Az ország számára 
sorsdöntő volt a szövetség. 


Ausztria szívesen fogadta a háború gondolatát. A lunéville-i béke 
kegyetlenül megcsonkította Ausztriát, Bonaparte pedig 

olyan szemérmetlenül parancsolgatott és rendelkezett az 
Ausztriával szomszédos apróbb német államokban, hogy az osztrák 
birodalom számára már csak a háború nyújtotta az egyetlen 
lehetőséget arra, hogy megmeneküljön a másodrangú állammá 
süllyedéstől. A Habsburgok persze kapva-kaptak azon, hogy angol 
pénzen viselhetnek háborút. Pitt az Ausztriával folytatott titkos 
tárgyalásokkal egyidejűleg Oroszországgal is tárgyalni kezdett. 


Napóleon tudta, hogy Angliának nagyon jól jönne egy olyan 
háború, amelyben Oroszország és Ausztria harcolna érte Európában. 
Azt is tudta, hogy a lunéville-i béke után, a Németország nyugati 
részén véghezvitt hódításai miatt felingerelt és megrettent Ausztria 
nagyon figyelmesen követi az angol kabinet tanácsait. Már 1803- 
ban, első konzulsága idején szenvedélyesen fejtegette, hogy 
mindaddig nem biztosított győzelme Anglia felett, míg nincsenek 
megsemmisítve lehetséges európai szövetségesei - illetve az ő 
becsmérlő kifejezésével -, , bérencei". 


, Ha Ausztria belemegy a dologba, ez azt is jelenti majd, hogy éppen 
Anglia kényszerít minket Európa elfoglalására" - jelentette ki 


Talleyrand-nak. 


I. Sándor, Oroszország cárja, trónra lépése után nyomban 
megszakította a francia-orosz szövetségi szerződés megkötésére 
vonatkozó tárgyalásokat, amelyeket apja folytatott Napóleonnal. I. 
Sándor mindenkinél jobban tudott arról a távoli, de annál 
erélyesebb angol közreműködésről annak a bizonyos 

, szélhűdésnek" a létrejövetelében, amely apját, I. Pált megfosztotta 
atyái trónusától. Tudhatott róla, hiszen annak előkészítésében ő 
játszotta a döntő szerepet. 


A fiatal cár ezenkívül azt is tudta, hogy az orosz nemességnek 
létérdeke az Angliával való barátság, hiszen rengeteg gabonát és 
mezőgazdasági terményt szállítottak a szigetországnak. Ezekhez a 
meggondolásokhoz még egy másik, jóval súlyosabb érv is 
csatlakozott. 1804 tavaszán már nyilvánvaló volt, hogy Anglián, 
Ausztrián és feltételezhetően a nápolyi királyságon kívül még 
Poroszország is részt vesz a szövetségben, mert egyre jobban 
nyugtalanította Napóleon Rajna-parti viselkedése. El lehet-e 
képzelni ennél jobb alkalmat Oroszország hadba lépésére a francia 
diktátor ellen? Napóleon ereje aligha lesz elégséges arra, hogy 
megbirkózzék ellenségei sokaságával. 


Amikor az enghieni herceget kivégezték, Európa valamennyi 
monarchiája már amúgy is javában készült a háborúra, s 
nagyarányú, viharos agitáció indult meg a , korzikai szörnyeteg" 
ellen, aki már attól sem riadt vissza, hogy királyi vért ontson. Az 
államférfiak elhatározták, hogy a kivégzést a legvégsőkig 
kihasználják. Felszólították a badeni nagyherceget, tiltakozzék a 
szemérmetlen határsértés ellen, amelyet az enghieni herceg 
letartóztatása alkalmával követett el a francia csendőrség. A halálra 
rémült badegi nagyherceg azonban nem tiltakozott, hanem 
közvetve még meg is kérdeztette Napóleontól, vajon meg volt-e 
elégedve a badeni hatóságok magatartásával, pontosan teljesítettek- 
e mindent amit a francia csendőrök tőlük kívántak. A többi német 
fejedelem is beérte azzal, hogy családi körben olykor - de nem túl 
hangosan - elejtett egy-két rosszalló megjegyzést. Bátorságuk 
egyenes arányban állt azzal a távolsággal, amely határaikat 
elválasztotta Napóleon birodalmától; ez a magyarázata annak is, 
hogy miért az orosz cár méltatlankodott a leghangosabban. I. 


Sándor külön jegyzéket intézett Franciaországhoz, s a nemzetközi 
jog szempontjából tiltakozott a badeni határsértés ellen. 


A cár sohasem felejtette el, soha nem bocsátotta meg Napóleonnak 
azt a híres válaszjegyzékét, amelyet külügyminisztere útján 
küldetett neki. Soha életében senki így meg nem sértette. A válasz 
nagyjából a következőképpen szólt: 


Az enghieni herceget azért tartóztatták le, mert részt vett a 
Napóleon életére törő összeesküvésben. Napóleon viszont sohasem 
tiltakozna semmilyen határsértés ellen, amelyet Sándor cár követne 
el, ha történetesen tudomására jut, hogy apja, I. Pál cár gyilkosai 
idegenben tartózkodnak, s I. Sándor ott igyekezne elfogni őket... 
Ennél nyíltabban, szókimondóbban hivatalos, nyilvános okiratban 
már nem lehetett megfogalmazni az apagyilkosság vádját. Egész 
Európa tudta.- az összeesküvők azután fojtották meg Pált, hogy 
megegyeztek Sándorral, s hogy a fiatal cár trónra lépése után 
egyetlen ujjal sem mert hozzájuk nyúlni; Palen, Bennigsen, Zubov, 
Talizin s valamennyi bűntársuk nyugodtan élt, nem is , idegenben", 
hanem Szentpétervárott, sőt, a Téli Palotában is gyakran 
megfordultak. 


A cár tehát engesztelhetetlenül meggyűlölte Napóleont, s ez élénk 
visszhangot keltett az orosz nemesség és az udvar körében. 


I. Sándor tehát nyomban hozzálátott, hogy összeköttetést találjon a 
harmadik európai szövetséggel, s egyidejűleg minden tőle telhetőt 
elkövetett, hogy megnyerje háborús politikája számára az orosz 
társadalom liberális rétegeinek rokonszenvét is. Ezért szóban és 
írásban egyre sűrűbben adott kifejezést csalódásának azzal 
kapcsolatban, hogy az egyeduralomra törő Napóleon megfojtotta a 
francia forradalmi köztársaságot. Ez részéről rosszul leplezett 
képmutatás volt, hiszen a cárt soha nem érdekelte a francia 
köztársaság sorsa, látta, de finom ösztönével megérezte, hogy a 
köztársaságnak korlátlan hatalmú császársággá való átvedlése mind 
Franciaországban, mind Európában megrendítette Napóleon 
erkölcsi tekintélyét azok szemében, akik még a francia forradalom 
bűvkörében éltek. A harmadik szövetség hadba lépését megelőző 
időszaknak egyik legmulatságosabb közjátéka az a gesztus, amellyel 
a feudális Oroszország zsarnoka a szabadelvűség nevében a 
zsarnokság vádját emelte Franciaország zsarnoka ellen. 


Pitt - akárcsak korábban - habozás nélkül megígérte Oroszországnak 
pénzbeli segítségét, ugyanúgy, mint már előzőleg Ausztriának, 
Nápolynak, Poroszországnak s mindazoknak, akik hajlandók voltak 


fegyvert fogni Napóleon ellen. 


Mit csinált közben a francia császár? Természetesen pontosan 
ismerte ellenségeinek diplomáciai játékát, mivel azonban a 
szövetség Pitt minden erőfeszítése ellenére is csak csigaléptekkel 
haladt megalakulása felé, Napóleon pedig azon a nézeten volt, 
hogy Ausztria legfeljebb 1805 őszén végezhet háborús 
előkészületeivel, nyugodtan folytatta Anglia elözönlésére irányuló 
előkészületeit, s közben úgy ténykedett, mintha rajta kívül nem 
volna más úr Európában. Országához akarta csatolni Piemontét, 
tehát megtette; egyesíteni akarta Genovát és Luccát, tehát ezt is 
végrehajtotta; Itália királya akart lenni és Milánóban akarta magát 
megkoronáztatni, tehát 1805. május 28-án megkoronázták 
Milánóban: egy sereg kisebb német államot fel akart osztani 

, szövetségesei", a Bajorország-féle német csatlósai között, tehát 
felosztotta őket. 


A lunéville-i béke és Ausztriának Németországból való végleges 
kiválása után a nyugati német fejedelmek már csak Napóleonban 
bizakodhattak. Valamennyien Párizsba csődültek tehát, a 
miniszterek előszobáiban szorongtak, hűségesküt tettek, 
határkiigazításokat követeltek szomszédjaik rovására, egymást 
rágalmazták és csepülték, kérelmekkel és ajándékokkal halmozták 
el Talleyrand-t, s a legocsmányabb talpnyalástól sem riadtak 
vissza. Napóleon udvaroncai kezdetben némi csodálkozással 
figyelték (később már észre sem vették) az egyik ilyen kisebb német 
fejedelmet, aki a Tuileries-ben, mialatt Napóleon kártyázott, a 
császár széke mögé állt, és olykor röptében egy-egy forró 

csókot nyomott a császár kezére, aki egyetlen tekintetre sem 
érdemesítette. 


Közeledett 1805 ősze. Napóleon bejelentette tengernagyjainak, hogy 
nem három, hanem két, sőt egynapos nyugodt, ködös tengerrel is 
beérné a La Manche-csatornán, egyetlenegy nappal, amely alatt sem 
az angol flotta, sem viharok nem háborgatnák, és partra szállhatna 
Angliában. 


Küszöbön állt a ködös időszak. Napóleon már régebben meghagyta 


Villeneuve tengernagynak, hogy a Földközi-tengerről hajózzon a La 
Manche-csatornába, s egyesüljön az ott állomásozó hajóhaddal, 
hogy így a teljes francia flotta biztosíthassa a csapatok átkelését és 
szigetországi partraszállását. Ekkor történt, hogy a császár - aki 
ebben az időben Boulogne-ban, csapatai között tartózkodott - szinte 
egyidőben két rendkívül fontos hírt kapott. Egyrészt Villeneuve 
tábornagy közölte, hogy nem teljesitheti időre parancsait, másrészt 
a párizsi külügyminisztérium értesítette, hogy az orosz csapatok a 
legrövidebb idő alatt csatlakozni fognak az osztrákokhoz, akik máris 
nagyban készülődnek a Bonapartéval szövetséges német államok 
elleni támadásra. Az ellenséges se regek már útnak is indultak 
nyugat felé. 


Napóleon abban a pillanatban megváltoztatta terveit. 
Megállapította, hogy Pittnek mégiscsak sikerült Anglia megmentése, 
s hogy ezek után már gondolni sem lehet az angliai 

partraszállásra. Még aznap maga elé hívatta főintendánsát. Darut, s 
a csapatokhoz való továbbítás végett átadta neki azokat az 
utasításait, amelyeket már rég kidolgozott az új hadjárat - nem 
Anglia, hanem az Ausztria és Oroszország elleni hadjárat - 
eshetőségeire. Ez 1805. augusztus 27-én történt. 


Így oszlott fel a boulogne-i tábor, így ért véget a hosszú 
hadikészülődés, a több mint két éve tartó fáradságos munka, így 
feneklett meg Napóleon álma, hogy végre-valahára térdre 
kényszerítheti a makacs, elérhetetlen, ősi ellenséget. 


- Ha nem lehetek Londonban 15 nap leforgása alatt, Bécsben kell 
lennem november közepére - mondta a császár, még mielőtt 
megkapta volna a híreket, amelyek kedvenc terve 

feladására késztették. London megmenekült, de ennek Bécs fogja 
meginni a levét! Egyhuzamban több óra hosszat mondta tollba 
Napóleon az új hadjáratra vonatkozó utasításait. A szélrózsa minden 
irányában repültek szét az újonc-állítási parancsok s a hadsereg 
élelmezésére vonatkozó utasítások a francia és bajor földön vezető 
hosszú út hadtápterületére. Lóhalálban száguldottak a futárok 
Berlin, Madrid, Drezda és Amszterdam felé, új diplomáciai 
utasításokkal, parancsokkal, rendeletekkel, fenyegetésekkel és 
ígéretekkel. Párizsban nyugtalanul, meghökkenve figyelték az 
eseményeket. Napóleon megtudta, hogy a kereskedők a tőzsde és az 


iparosok csendesen átkozzák kíméletlen külügyi politikáját és 
telhetetlen hódítási szenvedélyét, s hogy őt okolják az új 
háborúért, amely újra egész Európát szembeállította 
Franciaországgal. Igaz ugyan, hogy a dörmögők óvatosan 
dörmögtek, de látni lehetett, hogy az emberek nem örültek a 
háborúnak. 


S ezt a császár is tudta. Ennek ellenére a hatalmas katonai 
szervezet, melyet Connot teremtett meg a forradalom alatt s 
Napóleon tökéletesített, néhány nap alatt lebontotta az óriási 
boulogne-i tábort, készenlétbe helyezte az ott összegyűlt hadsereget, 


s új csapatokkal erősítette meg. A La Manche-csatorna partja mellől, 
Franciaországon át, a hadak elindultak Bajorország felé. 


Napóleon meglepően rövid pihenőkkel rohant a hadszíntér felé, 
észak felől kerülve meg a Duna mentén felvonult osztrák 
hadsereget, amelynek balszárnya az ulmi várra támaszkodott. 


A harmadik szövetség lényegében már 1804 első felében létrejött. 
Hogy ennek ellenére csak másfél év múlva, 1805 őszén vette fel a 
küzdelmet Napóleonnal, az nagyrészt azzal magyarázható, hogy ez 
alkalommal a hatalmak a lehető legnagyobb gonddal akartak 
felkészülni a döntő összecsapásra. Az osztrák hadsereget ezúttal 
sokkal jobban szervezték meg és szerelték fel, mint bármelyik előző 
hadjáratán. A Mack-féle hadsereget szemelték ki arra, hogy elsőnek 
ütközzön meg Napóleon előőrseivel, s a szövetségesek nagy 
reményeket fűztek ehhez az első összecsapáshoz. Egész Európa azt 
remélte, hogy Mack le fogja győzni a napóleoni seregeket, nemcsak 
azért, mert hadosztályai kitűnően fel voltak szerelve, hanem azért 
is, mert a szövetség tagállamai úgy számítottak, hogy Napóleon nem 
fogja azonnal feloszlatni a boulogne-i tábort, s nem vonja ki rögtön 
minden erejét Franciaországból, de ha megtenné, akkor sem tudná 
idejében a helyszínre hozni s ott összpontosítani a szükséges erőt. 


Mack nyomban bevonult Bajorországba, mert jól tudta, hogy 
Napóleon is oda fogja irányítani csapatait. A kisebb 

hatalmak semlegessége - mint tudjuk - akkor is csak papíron volt 
meg, és örökké látszat is maradt. A bajor választófejedelem 
szörnyen megrettent. Egyrészt Ausztria, Oroszország és Anglia 
hatalmas szövetsége követelte fenyegetőzve a csatlakozást, másrészt 
Napóleon. A választófejedelem először á szövetséggel kötött 


titkos megállapodást s megígérte az osztrákoknak, hogy minden 
erejével segíteni fogja őket az új háborúban, de néhány napi 
töprengés után már mást gondolt, és családjával meg 
minisztereivel együtt Würzburgba menekült, ahova Bernadotte 
parancsnoklása alatt már elindult Napóleon egyik hadserege, s 
Würzburgban végleg átpártolt Napóleonhoz. 


Ugyanilyen gyorsan forgatta meg köpönyegét a württembergi 
választófejedelem és a badeni nagyherceg is. 


, Fogcsikorgatva ideiglenes némaságra ítélték német szívüket", 
panaszolják keserűen a német középiskolai tankönyvek. 

Német szívük hősies elhallgattatásának jutalmául Napóleon királlyá 
nevezte ki a bajor és a württembergi fejedelmet; 1918 

novemberéig viselték e címet. A badeni nagyherceghez hasonlóan 
mindketten területi jutalmakat is kaptak Ausztria rovására. Egy 
kevés pénzt is kértek mindhárman Napóleontól, de ezt a 
kívánságukat a császár nem teljesítette. 


Bajorország felé tehát nyitva állt az út. A tábornagyok parancsot 
kaptak, hogy minél gyorsabban, csak a legszükségesebb pihenőkkel 
közelítsék meg a Dunát. Bernadotte, Davout, Soult, Lannes, Ney, 
Marmont és Augereau hadtestei, valamint Murat lovassága , az 
óramű pontosságával" teljesítették a császár parancsait, ahogy az 
egykorú porosz katonai megfigyelő írja. Mindössze három hétig, 
pontosabban 20 napig tartott, amíg az akkori fogalmakhoz mérten 
óriási sereg a La Manche-csatorna partjáról a Dunához ért. 
Napóleon úgy vélte jónak, hogy a hadsereg egyes részei , külön- 
külön meneteljenek, de együtt harcoljanak". Mindegyik tábornagy a 
császár által előírt más és más útvonalon haladt, amivel 
biztosították csapataik élelmezését és elkerülték a torlódásokat, 
amikor pedig elérkezett a döntő összecsapás pillanata, 
valamennyien felvonultak Ulm alá, ahol Mack az osztrák hadsereg 
színe-javával várta őket. 


Napóleon szeptember 24-én indult el Párizsból, 26-án érkezett 
Strasbourgba, s ott csapataival nyomban átkelt a Rajnán. Menetelés 
közben Strasbourgban véglegesítette hadserege szervezeti felépítését 
az elkövetkező háború tartamára. Ismertessük néhány szóval ezt a 
szervezetet. 


Az Ausztria ellen felvonuló csapatokat hivatalosan , Nagy 
Hadseregnek" hívták, megkülönböztetésül a felvonulási területtől és 
a hadszíntértől távol állomásozó helyőrségektől és megszálló 
csapatoktól. A Nagy Hadsereg 7 hadtestre oszlott, amelyeket 
Napóleon megkoronázása óta tábornaggyá előléptetett, legkiválóbb 
tábornokok vezettek. A 7 hadtest összesen 186 000 főből állt. 
Minden hadtesthez be volt osztva gyalogság, lovasság és tüzérség, 

s mindegyik ugyanolyan segédcsapatokkal rendelkezett, mint 

egy önálló hadsereg. Napóleon azt akarta, hogy minden egyes 
hadtest független hadseregként, önmagában is megálljon a maga 
lábán. A tüzérség és a lovasság zöme azonban nem függött 

egyik tábornagytól sem, nem tartozott egyik hadtesthez sem, hanem 
a Nagy Hadsereg egyik külön részét képezte, amely közvetlenül 

a császár parancsnoksága alá volt beosztva. Murat tábornagy 
például, akit Napóleon a 44 000 főből álló egész lovasság 
parancsnokának nevezett ki, valójában csak szárnysegéde volt 
Napóleonnak, közvetítője és végrehajtója a császári parancsoknak. 
Napóleon mindenkitől függetlenül akkor és ott vethette harcba 

az egyik vagy másik hadtest támogatására egész tüzérségét és 
lovasságát, ahol és amikor szükségesnek látta. 


A hét hadtesten, a tüzérségen és a lovasságon kívül Napóleon még 
külön testőrséggel is rendelkezett. E testőrség 7000 válogatott 


emberből állt, de számuk később megnövekedett (itt az 1805-ös 
állapotokat tárgyaljuk). 


A testőrség gyalogos-, gránátos- és vadászezredekből, lovas 
gránátosokból és vadászokból, két század lovascsendőrből, 

egy század Egyiptomban toborzott mamelukból s egy , olasz 
zászlóaljból" állt (Napóleon nemcsak a franciák császára, hanem az 
általa meghódított Észak- és Közép-litália királya is volt). Az 

, olasz zászlóaljban" azonban több volt a francia, mint az olasz. A 
császári testőrségbe csak olyanokat fogadtak be, akik különösen 
kitüntették magukat. A testőrök nagy zsoldot kaptak, jól 
táplálták őket, elegáns egyenruhát és magas medvebőrsüveget 
viseltek, s mindig a császár főhadiszállása közelében táboroztak. 
Napóleon közülük sokat ismert személyesen is, szemmel tartotta 
életüket, szolgálati beosztásukat. 


Nagy gonddal válogatta össze parancsnoki karát. Egyetlen percig 


sem habozott, hogy tábornoki , diplomát" adjon olyan tisztjeinek, 
akik még a 40 éves kort sem érték el, sőt voltak tábornagyjai, akik 
már 34 éves korukban elnyerték ezt a rangot. A napóleoni 
ranglétrán - ellentétben valamennyi akkori más hadsereggel - a 
fiatalság előnyt jelentett és nem hátrányt. 


Napóleon szigorú fegyelmet tartott csapatai között. Testi 
fenyítéseket ugyan nem tűrt meg a hadseregben, de súlyos vétkekért 
a katonai törvényszék halálra vagy kényszermunkára, 

könnyebb esetekben laktanyafogságra Ítélte a bűnöst. A katonai 
törvényszéken kívül még egy másik teljhatalmú bíróság is 
működött, az úgynevezett bajtársi törvényszék, amelyet - bár 
semmilyen törvény nem szentesítette - Napóleon hallgatólagos 
beleegyezésével állítottak fel a Nagy Hadseregben. Ennek 
működéséről szemtanúk a következőképpen számoltak be: 


Ütközetre került a sor. Az egyik században észrevették, hogy két 
katona nem mutatkozik a harc folyamán. Az ütközet 

végén jelentkeznek, és valamivel megindokolják távollétüket. A 
század azonban tudja, hogy csak gyávaságból vonták ki magukat a 
harcból, s nyomban kinevez három bírót a közkatonák soraiból. 
Ezek meghallgatják a vádlottakat, halálra ítélik és rögtön 
agyonlövetik őket. A parancsnokság mindezt tudja, látja, de nem lép 
közbe. Tiszt természetesen nem vehet részt ebben a népítéletben, 
sőt hivatalosan tudomást sem szabad vennie a kivégzésről. 


Napóleon császár, a pápai áldással császárrá koronázott fejedelem, 
aki később, 1810-ben az osztrák uralkodóházzal is rokonságba 
került, mindvégig fenntartotta katonáiban, a feudalizmus 
bilincseiből kiszabadult parasztokban azt a meggyőződést, 

hogy miként a múltban, most is csak első katonája a francia 
köztársaságnak, ő is, katonái is a Bourbonok és az idegen 
intervenciósok ellen védelmezik hazájukat. Ez a meggyőződés s 
katonáinak szeretete, erejébe, tehetségébe és legyőzhetetlenségébe 
vetett hite még a katonai bíróságoknál és a kegyetlen , bajtársi 
törvény-szék"-nél is keményebb fegyelmet tartott a hadseregben. S 
noha vakon engedelmeskedtek neki, egymás között meghitten, 
szeretetteljesen, , kis káplárnak", , kis kopasz"-nak (le petit tondu) 
becézgették a szigorú cézárt, akinek szavára egész Európa 


megreszketett. Tudták, hogy Napóleon híres jelmondata: , minden 


katona a tarsolyában hordja a marsallbotot", nem üres szó, 
tudták, hogy Murat, Bernadotte, Lefebvre és a császári tisztikar sok 
egyéb csillaga is legalul kezdte. 


Napóleon teljesen megbízott katonáiban és tisztjeiben, de 
tábornokai és tábornagyai iránt már nem viseltetett egyforma 
bizalommal. Ami nevezetesen a tábornagyokat illeti, csak rendkívüli 
tehetségű embereket tűrt meg maga mellett. Ezek természetesen sok 
dologban különböztek egymástól, de azért mindegyikben megvolt - 
ha nem is egyforma mértékben - a valóság iránti érzék, lélekjelenlét, 
határozottság, egyszóval a hadművészet ösztönös megértése, amely 
képessé tette őket arra, hogy a legkétségbeejtőbb helyzetekből is 
kivágják magukat, vagy a végsőkig helytálljanak, ha szükség volt rá. 
De ami még ennél is fontosabb volt. Napóleon megtanította őket 
arra, hogy egy-két odavetett gyors szóból is megértsék s önállóan 
továbbfejlesszék gondolatait. Rendkívüli stratégiai tehetségével úgy 
nevelte tábornagyait, hogy egyrészt lelkiismeretesen végrehajtották 
parancsait, másrészt a harctéren önállóan is tudtak határozni és 
cselekedni. 


Lefebvre, az írni-olvasni nem tudó, jólelkű öreg hadfi, Davout, a 
hűvös és kegyetlen arisztokrata, Murat, a lovasság verekedő kedvű 
főparancsnoka, Berthier, a földrajztudós - valamennyien bátor, nagy 
kezdeményezőerővel rendelkező, elsőrangú taktikusok voltak. 
Ebben a tekintetben a vakmerő Ney és Lannes sem maradt el a 
meggondolt, ravasz Bernadotte, a rendszerető Mas-séna vagy a 
tartózkodó, furfangos Marmont mögött. Magától értetődik, hogy a 
személyes bátorság kötelező volt; a tábornoknak kellett jó példával 
elöl járnia. Ennek megfelelően egészen különleges katonai erények 
fejlődtek ki bennük. Egyszer Lannes tábornagy jelenlétében 
fennhangon dicsérték hősi erényeit és rettenthetetlen bátorságát, 
amellyel rohamra vezette huszárezredeit. 


Az olyan huszár, aki nem esett el 30 éves korára, az himpellér! - 
kiáltotta megvetően. Akkor volt 34 éves, két év múlva maga is 
elesett. Lannes egyébként nemcsak bátor huszár volt, hanem ügyes 
hadvezér is. 


Ilyenek voltak azok az emberek, akiket Napóleon munkatársainak 
választott és az első sorokba állított. 


Amikor 1805-ben elkezdődött a háború a harmadik szövetség ellen, 
a tábornagyok még mindig vele voltak. Csak a Marengónál elesett 
Desaix hiányzott, jobban mondva még valaki, éspedig éppen az, akit 
Napóleon a legtöbbre becsült: Moreau, aki száműzetésben élt 
Amerikában. 

A hadsereg élén pedig munkatársai gyűrűjében - maga Napóleon 
állt, akinek katonai zsenije, amit barát és ellenség egyaránt elismert, 
abban az időben élte virágkorát. 


Soult és Lannes hadtestei és Murat lovassága átkeltek a Dunán, s 
hirtelen feltűntek Mack háta mögött. Amint az osztrákok a veszélyt 
felismerték, egy részük kelet felé vonult vissza, fő erejüket azonban 
Ney visszavetette az erődbe. Mackot most már minden oldalról 
körülvették. Még megmenekülhetett volna, ha nem ül fel azoknak a 
híres Schultzmeister által irányított francia kémeknek, akiket 
Napóleon elküldött hozzá. Ezek rávették Mackot, hogy tartson ki, 
elhitették vele, hogy Napóleonnak rövidesen félbe kell hagynia az 
ostromot: Párizsban lázadás tört ki a császár ellen. Mack eleinte 
nem hitt a hírnek. A kémek erről nyomban értesítették a francia 
főhadiszállást, mire az tábori nyomdájában rögtön kinyomatta a 
párizsi újság állítólagos különkiadását, amely részletesen beszámolt 
a fővárosban kitört zendülésről. A kém az újságot eljuttatta 
Mackhoz, az elolvasta, és megnyugodott. 


Október 15-én Ney és Lannes tábornagyok elfoglalták az Ulm körüli 
magaslatokat. Mack helyzete egyre tarthatatlanabb lett. Napóleon 
követet küldött hozzá, s feltétel nélküli megadást követelt; azt 
üzente, ha rohammal kell bevennie a várost, senkinek sem fog 
megkegyelmezni. 1805. október 20-án Mack megmaradt hadaival, 
tüzérségével, valamennyi zászlóaljával és hadianyagkészletével 
megadta magát a győzőnek, s egyben a várat is átadta. Napóleon 
szabadon engedte Mackot, az osztrák foglyokat 

pedig Franciaországba küldte, ahol aztán közmunkákra fogták 
őket. Rövidesen Murat ejtett foglyul újabb 8000 embert azokból a 
csapatokból, amelyek már Ulm ostroma előtt kelet felé menekültek. 


A szégyenteljes ulmi vereséggel tulajdonképpen már el is dőlt a 
harmadik szövetség sorsa. A háború elveszett. Ezt azonban az 
osztrák és orosz vezérkarban még csak kevés ember értette 

meg. Napóleon és tábornagyai megállás nélkül tovább meneteltek 


a a Duna jobb partján, egyenesen Bécs felé. Az Ulmban 

elfogott hadseregen kívül a franciák még az üldözés folyamán is 
számos foglyot ejtettek. Murat 8000 foglyával együtt körülbelül 29 
000 ember került így francia fogságba, s ha ehhez még 
hozzávesszük az Ulmban foglyul ejtett 32 000 embert, az osztrákok 
a halottakon, sebesülteken és katonaszökevényeken kívül máris 61 
000 embert vesztettek. 


, Kétszáz ágyút és 90 zászlót zsákmányoltunk, az osztrákok 
valamennyi tábornokát foglyul ejtettük. Az ellenségnek mindössze 
15 000 embere menekült meg" - közölte Napóleon katonáival 

a kiáltványban, amelyben beszámolt nekik a háború első 
hadműveletének sikeréről. 


A franciák gyors meneteléssel közeledtek Bécs felé. November 13- 
án, Murat előreküldött lovasságát követve, Napóleon testőrsége 
közepette bevonult Bécsbe. A Béccsel szomszédos 

schönbrunni császári kastélyban szállt meg, és titkárát, Clarke 
tábornokot a későbbi hadügyminisztert nevezte ki az osztrák 
főváros kormányzójává. Ferenc osztrák császár elmenekült Bécsből, 
de még távozása előtt fegyverszüneti ajánlatot küldött 


Napóleonnak. Ezt azonban Napóleon nem fogadta el. 


Ettől a pillanattól kezdve a harmadik szövetség már csak az orosz 
hadseregben és az orosz cárban reménykedhetett, aki viszont 
Poroszországnak a szövetségben való részvételétől várta a döntő 
sikert. Hamarosan kiderült, hogy mind a két reménység füstbe 
ment. Mialatt 1805 októberében Mack Ulmban már minden 
előkészületet megtett, hogy a várat kiszolgáltassa a franciáknak s 
egész hadseregével együtt megadja magát, I. Sándor cár Berlinben 
arra igyekezett rávenni a porosz királyt, III. Frigyes Vilmost, 

hogy üzenjen háborút Napóleonnak. Frigyes Vilmos körülbelül 
ugyanolyan lelkiállapotban fogadta a buzgó tanácsokat, mint annak 
idején a már említett dél-németországi választófejedelmek, akiket 
a harmadik szövetségbe való belépésre szólítottak fel. A porosz 
király egyformán tartott Sándor cártól és Napóleontól. Az 

orosz hadsereg könnyűszerrel átvonulhatott volna porosz területen; 
a cár el is határozta, hogy ezzel a fenyegetéssel fog ráijeszteni 
Poroszországra. Amikor azonban Frigyes Vilmos váratlanul 
megmakacsolta magát, s előkészületeket tett, hogy 


megvédelmezze semlegességét, a cár más eszközökhöz folyamodott: 
udvarolni kezdett a porosz királynak. 


Ilyen volt a helyzet, amikor III. Frigyes Vilmos arról értesült, hogy 
Napóleon meghagyta Bernadotte tábornagynak, vonuljon 

át csapataival Anspachon, Dél-Poroszországon. A semlegességnek ez 
a nyílt, durva megsértése felháborította Frigyes Vilmost, s mivel 
akkoriban még nem tudott a Nagy Hadsereg sikereiről -mindez még 
Ulm bevétele előtt történt -, elhatározta, hogy csatlakozik a 
harmadik szövetséghez. Titkos szerződést kötött I. Sándor cárral, 
amelyben Poroszország kötelezte magát, hogy ultimátumot küld 
Napóleonnak. A szerződés megkötése groteszk jelenettel fejeződött 
be: III. Frigyes Vilmos, Lujza királyné és I. Sándor cár lement II. 
Frigyes mauzóleumába, s ott a nagy hadvezér sírja felett az akkori 
divatnak megfelelő érzelgős modorban örök barátságot esküdtek 
egymásnak. Páratlanul esetlen és ostoba ötlet volt ez, hiszen 
Oroszország hét évig szakadatlanul küzdött II. Frigyes ellen, aki 
nemegyszer alaposan helybenhagyta az oroszokat, mint ahogyan az 
oroszok is jó néhány alkalommal súlyos csapást mértek II. Frigyesre 
(sőt, egyszer még Berlint is elfoglalták, mire a király majdnem 
öngyilkos lett). Miután így megpecsételték örök barátságukat, I. 
Sándor cár elutazott Berlinből, egyenesen Ausztriába, a 
hadszíntérre. 


Ausztriában és Angliában tetőpontjára hágott a lelkesedés és az 
öröm. Ha az egész porosz hadsereg átkel az Érchegységen 

s beavatkozik a küzdelembe. Napóleon elveszett. Legalábbis ezt 
írták az angol újságok, miután elérzékenyülten lefestették a 
Nagy Frigyes sírja fölött megpecsételt orosz-porosz vérszerződést. 


Napóleonnak most már igyekeznie kellett, hogy mindenáron 
befejezze a játszmát, mielőtt még Poroszország beavatkozhatna 

a küzdelembe. A franciáknak közvetlenül Bécs bevétele után 
sikerült - szinte küzdelem nélkül - elfoglalniuk egy nagy 

hidat, amely Bécset a Duna bal partjával köti össze. Ez volt az 
egyetlen híd, amelyet az osztrákok addig valami okból még nem 
robbantottak fel. Sok legenda kering a híd elfoglalásáról, az egyiket 
közülük jól ismerik a , Háború és béke" olvasói. A valóságban a 

kis közjáték így folyt le: 


Murat, Lannes, Bertrand és egy Deaude nevű utász ezredes egy 


zászlóalj gránátost rejtett el a partmenti bozótban, a fák és bokrok 
mögött, majd egyedül, kíséret nélkül a hídfőhöz lovagoltak, s 
bejelentették az ott őrt álló osztrákoknak, hogy a fegyverszünetet 
megkötötték Franciaországgal. Az osztrákok - akik parancsot kaptak 
arra, hogy az ellenség feltűnésekor nyomban robbantsák fel a hidat 
- megzavarodtak, s a francia tábornokokat átengedték a hídon. A 
túlsó parton Murat és társai Auersperg hercegnek is elmondták a 
fegyverszünetről szóló meséjüket, de mielőtt az még észbe kaphatott 
volna, a francia gránátosok váratlanul előretörtek a bokrok mögül, s 
rávetették magukat az osztrákokra és a hídon elhelyezett ágyúkra. A 
hidat azonnal elfoglalták; az osztrákok ugyan megkísérelték az 
ellenállást, de hamarosan szétverték őket. 


Alig adta hírül a ddjaudalmámorban úszó Murat a csodát. Napóleon 
haladéktalanul elrendelte, hogy csapatai keljenek át a hídon, s 
vonuljanak fel az orosz hadsereg ellen, amely ezzel súlyos helyzetbe 
került; hiszen Napóleon a Dunán átkelő fő haderejével könnyen 
elvághatta az oroszok visszavonulási útját észak felé. Kutuzov, az 
egyesült seregek főparancsnoka nyomban felismerte a veszélyt. 
Tudta, hogy serege csak úgy menekülhet meg, ha Kremsből azonnal 
visszavonul az Olmütztől délre fekvő olschi hadállásokba. 
Kutuzovnak akkor 45 000 embere volt. Napóleonnak pedig 
valamivel kevesebb, mint 100 000 katonája. 


A híd elfoglalásának valószínűtlen története nem sok hitelre talált 
az orosz hadseregben. Már-már árulásról beszéltek, arról, hogy az 
osztrákok titokban megegyeztek Napóleonnal, olyan képtelennek, 
hihetetlennek látszott a híd elvesztése, ami harc 

nélkül kiszolgáltatta a Duna egész bal partját Napóleonnak, s 
végveszélybe sodorta az orosz hadsereget. Súlyos hátvédharcok 
árán, amelyeknek során egész csapatokat áldoztak fel, hogy a 
hadsereg zömét megmenthessék, Kutuzovnak sikerült serege 
maradványait az üldöző Napóleon elől Olmützbe vezetnie, ahová 
időközben már Sándor cár és Ferenc császár is megérkezett. A 
visszavonulás Kutuzovnak 12 000 emberébe került. 


A helyzet ekkor a következőképpen alakult: az Oroszországból 
érkezett erősítésekkel együtt Kutuzovnak mindössze 75 000 embere 
volt Olmützben és környékén, az osztrákoknak legfeljebb 15-18 000 


főnyi seregük. Nem szabad megfeledkeznünk arról, hogy Napóleon 


már Bécs meghódítása előtt tönkrevert egy nagyobb osztrák sereget, 
s hogy a Habsburgoknak egy másik, még nagyobb s jól felszerelt 
hadserege e pillanatban Velence környékén küzdött Masséna 
tábornagy hadaival, akit Napóleon megbízott Észak-Itália keleti 
tartományainak megtisztításával. A szövetségesek tehát a legjobb 
esetben 90 000 embert állíthattak csatasorba Olmütznél. Kutuzov 
azonban mindenkinél jobban tudta, hogy az ő 75 000 orosz 
katonája csak papíron létezik. Félt az összecsapástól, s az volt a 
véleménye, hogy folytatni kell a megkezdett visszavonulást, ki kell 
térnie kelet felé, vissza kell húzódni a Dunán átkelő Napóleon elől, 
halogatni kell az összecsapást, a lehetőséghez képest addig kell 
húzni a háborút, amíg a poroszok visszavonhatatlanul elhatározták, 
hogy hadba vonulnak a franciák ellen. I. Sándor cár viszont a 
leghatározottabban ellene szegült ennek a tervnek: követelte, hogy 
Kutuzov azonnal ütközzék meg az ellenséggel. 


I. Sándor nem sokat értett a hadtudományhoz. Féktelen becsvágy 
fűtötte, meg volt győződve arról, hogy legyőzi Napóleont, s hogy 
Poroszország a Nagy Frigyes sírján kötött vérszerződés értelmében a 
legrövidebb idő alatt beavatkozik a háborúba. Fölöslegesnek, 
becstelenségnek érezte volna, ha tekintélyes haderejével, frissen 
érkezett erősítéseivel gyáván megfutamodik Napóleon elől, 
visszavonul az ismeretlen zord hegyekbe, hónapokig bujdos 
menekülő vad módjára. Kedvenc szárnysegédje, Dolgorukov herceg 
a testőrség egész tisztikarával egyetemben a cárt támogatta, s azt 
kívánta, hogy ütközzenek meg az ellenséggel. 


Kutuzov tudta, hogy a cár, Dolgorukov herceg és társai katonai 
ügyekben teljesen analfabéták, ha egyébként akadtak is köztük okos 
emberek. Bár Kutuzov meg volt győződve róla, hogy az orosz 
hadsereg végromlásba rohan, s mindenképpen ki kellene térnie a 
döntő összecsapás elől, nem szállhatott erélyesen szembe az 
elbizakodott, könnyelmű cárral. Kutuzov volt az egyetlen 

igazi stratéga az orosz-osztrák táborban, az egyetlen, aki értett a 
mesterségéhez, és akinek a szavát meg is hallgatták. Hiába látott 
bele Napóleon kártyáiba, ezúttal olyan erővel került 
összeütközésbe, amellyel nem tudott megbirkózni. 


A francia császár tovább üldözte az oroszokat, de amikor azok 
Olmütz közelében megálltak, hirtelen ő is megállt egész 


vezérkarával. Napóleon abban a pillanatban csak egyetlenegy 
dologtól félt: attól, hogy az oroszok tovább állnak, és ezzel 
végtelenül elhúzzák a háborút. Távol Franciaországtól és abban a 
biztos tudatban, hogy Haugwitz minden pillanatban megérkezhet 
Poroszország ultimátumával, Napóleon már alig várta, hogy 


ütközetre kényszeríthesse ellenfelét; meg volt győződve arról, hogy 
legyőzi a szövetségeseket, és ezzel véget vet a háborúnak. 


Azokban a napokban ismét bizonyságot tett ragyogó diplomáciai és 
színészi képességeiről. Megsejtette, hogy mi megy végbe az orosz 
vezérkarban, s úgy alakította játékát, hogy az a cárnak kedvezzen, 
nem pedig Kutuzovnak, aki éppen akkoriban minden tőle telhetőt 
elkövetett, hogy visszavonulásra bírja a cárt és megmentse a 
hadsereget. Napóleon vérbeli színészként megjátszotta a halálra 
rémült embert, aki minden idegszálával félt a küszöbön-álló 
összecsapástól. Azt a benyomást akarta kelteni az ellenfélben, hogy 
csapatai ki vannak merülve, tehát ez a legalkalmasabb pillanat arra, 
hogy az oroszok haladéktalanul rajtaüssenek. 


Tervét a következőképpen hajtotta végre: 

Elsősorban meghagyta előőrseinek, hogy vonuljanak vissza, majd 
elküldte I. Sándor cárhoz szárnysegédét, Savary tábornokot azzal az 
ajánlattal, hogy kössenek fegyverszünetet és békét. Meghagyta 
Savarynak, kérje meg a cárt, adjon alkalmat a császárnak, hogy 
személyesen találkozhassék vele, s ha ezt a kérését a cár valamilyen 
okból elutasítaná, akkor küldje el legalább meghatalmazottját a 
tárgyalások megindítására. 


Az orosz vezérkar rettenetesen megörült. Bonaparte fél! Bonaparte 
ereje végére ért! Bonaparte elveszett! Most kell rajtaütni, ki ne 
engedjük a kezünk közül! 


Napóleon úgy viselkedett, hogy önkéntelenül adódott a 
következtetés: csakis a szükség szoríthatja a büszke császárt, a világ 
első stratégáját ilyen megalázkodásra. Úgy látszott, hogy a cárnak 
van igaza, Kutuzov szégyenben maradt nevetséges aggodalmaival és 
fenntartásaival. A cár természetesen megtagadta Napóleontól a kért 
találkozást, s elküldte hozzá Dolgorukov herceget. 


Napóleon jót mulatott a fiatal udvaronc tábornokon. Dolgorukov 


rideg, gőgös, hajthatatlan volt, s úgy bánt a franciák császárával, 
, mint egy szibériai kényszermunkára kiszemelt bojárral", mesélte 
később Napóleon. A császár egyetlen percre sem tévesztette el 
szerepét, gondterhelten, szemmel látható zavarban hallgatta 
Dolgorukovot. Mivel azonban azt is tudta, hogy nem szabad 
túlfeszítenie a húrt, s hogy a világon mindennek van határa, még 
Dolgorukov herceg korlátoltságának is, végül kijelentette, hogy nem 
fogadhatja el a felajánlott feltételeket, Itália és egyéb meghódított 
területek visszaszolgáltatását. Ezt a visszautasítást is olyan 
formában hozta a fiatal herceg tudomására, hogy az még jobban 
megerősödött abban a meggyőződésében, hogy Napóleon nagy 
bajban van. 


Dolgorukov vidám, bizakodó jelentése eloszlatta a szövetségesek 
táborában az utolsó kétségeket is. Elhatározták, hogy azonnal 
támadást indítanak a végleg kimerült és visszavonulásra készülő 
Napóleon ellen, s örökre végeznek vele. 


A pratzeni hegyek körül húzódó magaslatokon, Austerlitz mellett, 
Bécstől 120 kilométerre került sor az összecsapásra, a napóleoni 
hősköltemény és egyben a világtörténelem egyik legfontosabb és 
legvéresebb csatájára 1805. december 2-án, pontosan egy évvel 
Napóleon császárrá koronázása után. 


A császár - valamennyi tábornagy részvételével - az első perctől az 
utolsóig maga vezette az ütközetet. Már a kora reggeli órákban 
eldőlt a harc, a franciák legyőzték az oroszokat és osztrákokat; az 
orosz hadsereg nem szenvedhetett volna olyan megsemmisítő 
vereséget, ha tábornokai nem estek volna bele a Napóleon által 
kiagyalt ügyes csapdába. A császár megsejtette, hogy az oroszok és 
az osztrákok el akarják vágni visszavonulási útját Bécs és a Duna 
felé, hogy körülkerítsék vagy észak felé, a hegyekbe szorítsák 
csapatait, tehát szándékosan , fedezetlenül" hagyta frontjának ezt a 
részét, és teljesen visszavonta balszárnyát. Amikor azonban az 
oroszok odaértek, a pratzeni dombokon elrejtett seregeinek 
tömegével legázolta, szétmorzsolta, a félig befagyott mocsarak felé 
kergette őket. Egész ezredek fulladtak bele a lápba vagy pusztultak 
el a francia tüzérek kartácstüzében. Egyes ezredek zárt egységben 
megadták magukat. Az orosz lovas testőrség szinte az utolsó szál 
emberig elesett a napóleoni lovas testőrség gránátosaival vívott 


harcban. 


Az orosz katona harci értéke meglepetés volt a francia tábornagyok 
számára, de éppen ilyen meglepetés volt az orosz tábornokok teljes 
katonai tehetetlensége (ez alól csak Kutuzov volt kivétel). 
Bukszgevgyen például, az orosz balszárny parancsnoka 29 gyalogos 
zászlóaljjal és 22 lovasszázaddal az egész ütközet alatt egy 
harmadrendű fontosságú pont körül keringett, amelyet elenyésző 
erejű francia csapatok védelmeztek. Szemlátomást észre sem vette, 
hogy közben szinte az egész orosz hadsereg elpusztult. Amikor 
pedig végül visszavonulásra határozta el magát, olyan elkésve 
fogott hozzá és olyan ügyetlenül hajtotta végre, hogy csapataiból a 
franciák több ezer embert a mocsarak felé szorítottak, ahol katonái 
az utolsó szálig a vízbe fúltak (Napóleon ágyúlövésekkel 
felszaggatta a befagyott ingoványt). Aki megmenekült a mocsárból, 
azt a franciák foglyul ejtették. 


I. Sándor cár és Ferenc császár már jóval a teljes katasztrófa előtt 
kereket oldott. Kíséretük szétszóródott, magára hagyták a két 
fejedelmet, akik halálos rémületükben csakhamar 

elváltak egymástól, vágtató lovukra bízva sorsukat. 


A rövid téli délután vége felé közeledett, a nap a láthatár alá bukott. 
Hála a sötétségnek, I. Sándor és Ferenc megmenekült a fogságtól. A 
cár úgy remegett, mintha hideg rázná, teljesen elvesztette 
önuralmát, hangosan zokogott. Úgy meg volt ijedve, hogy még 
napokig céltalanul bolyongott a hegyek között. Kutuzov 
megsebesült, ő is csak nagy nehezen kerülte el a hadifogságot. 


Beesteledett. Az ütközet véget ért. Napóleon tábornagyjainak, 
testőrtábornokainak és szárnysegédeinek kíséretében lóháton 
bejárta a hatalmas síkságot. Lova minduntalan belebotlott a 
holttestekbe. A katonák lelkesen, ujjongva szaladtak feléje. 
Körülbelül 15 000 orosz és osztrák maradt a csatatéren, 20 000 
fogoly került a franciák kezére, csaknem az egész ellenséges 
tüzérség, s ráadásul az orosz-osztrák hadsereg megmaradt része 
szétszéledt a világ négy tája felé, a győzteseknek hagyva egész 
felszerelésüket, minden lőszerüket, hatalmas élelmiszerkészleteiket. 
Ezzel az eredménnyel végződött az austerlitzi csata. A 80 000 főnyi 
francia hadsereg mindössze 9000 embert vesztett. 


Másnap a csapatok előtt felolvasták Napóleon napiparancsát: 


, Katonák, elégedett vagyok veletek, megtettétek, amit 
bátorságotoktól elvártam. Örök dicsőséget hoztatok lobogóitokra. 
Az orosz és osztrák császárok parancsnoksága alatt harcoló 100 
000 főnyi hadsereget négy óránál rövidebb idő alatt 
tönkrevertétek. Aki kardotok elől megmenekült, az a mocsarakba 
fulladt..."-így kezdődött a napiparancs. 


Ferenc osztrák császár nyomban bejelentette I. Sándornak, hogy a 
küzdelmet nem folytathatja. A cár ezt belátta. Ferenc levelet küldött 
a győzőnek, s találkozót kért tőle. A találkozás Napodon 
főhadiszállásán, Austerlitz közelében történt meg. Bonaparte 
udvariasan fogadta Ferenc császárt, de a további tárgyalások 
feltételéül azt követelte, hogy az orosz seregek maradéka nyomban 
vonuljon ki Ausztriából; maga állapította meg a kivonulás útirányát 
és időpontját is. Béketárgyalásokat csak Ausztriával folytat, mondta. 
Ferenc császár természetesen vita nélkül elfogadta a feltételeket. 


Az európai hatalmak harmadik szövetsége is megszűnt létezni. 


Pitt 1805 november második felében és december elején egyre 
fokozódó türelmetlenséggel leste a külföldről érkező híreket. 

Az angol kormány elnöke - a Napóleon, ellen alakult harmadik 
szövetség megteremtője - most már tudta, hogy a szigetország 
elözönlésének veszélye jó időre elmúlt. 1805. október 21-én Trafal- 
garnál Nelson tengernagy megtámadta és elsüllyesztette a francia- 
spanyol hajóhadat (az ütközetben azonban ő maga is 

elesett). Napóleonnak tehát már nem volt mivel megtámadnia 
Angliát. De Pitt még nem érezte magát biztonságban; mint Anglia 
egész kereskedő és iparos polgársága, ő is tudta, hogy feladata még 
nem ért véget. Napóleon nyilvánvalóan elhatározta, hogy az angol 
kereskedelmet végleg kizárja mindazokról az európai 

területekről, amelyek közvetlenül vagy közvetve fennhatósága alá 
tartoztak. Ezen túlmenően Pittnek azt is számba kellett vennie, hogy 
a szárazföld leggazdagabb területeinek, legnagyobb kikötőinek és 
hajógyárainak birtokában a francia császár minden tőle telhetőt 

el fog követni, hogy a legrövidebb idő alatt újra felépítse hajóhadát, 
s új tábort állítson fel Boulogne-ban. 


Mack ulmi katasztrófája, Napóleon bécsi bevonulása, a dunai híd 


elvesztése és Kutuzov gyors visszavonulása, amely már 
menekülésnek is beillett, megannyi fájdalmas csapás volt az 

angol miniszterelnökre, aki most már csak Poroszország 
csatlakozásában és sikeres harcba lépésében reménykedett. 
Morvaországban, egy Olmütz melletti kis faluban kellett eldőlnie a 
nagy kérdésnek : vajon sikerül-e véget vetni a napóleoni 
diktatúrának Európa egyik része fölött, vagy pedig a szárazföld 
másik része is uralma alá kerül? 


Megérkeztek az első németalföldi újságok a gyászos hírrel. Az 
austerlitzi csatatéren vérbe és szégyenbe fulladt a harmadik 
szövetség. Pittet parlamenti körökben szenvedélyesen támadták 
elhibázott politikájáért. Az ellenzék hangosan követelte, hogy 
mondjon le, mivel szégyenteljes helyzetbe juttatta Angliát, 
hangosan siratták azt a sok millió aranyfontot, amelyet Pitt a 
gyászos szövetségbe fektetett. Az angol miniszterelnök 
idegösszeroppanással ágynak dőlt, és néhány hét múlva, 1806. 
január 23-án meghalt. Austerlitz tehát Napóleonnak ezzel a 
legmakacsabb és legtehetségesebb ellenfelével is végzett. A Fox 
elnöklete alatt alakult új kormány elhatározta, hogy békét köt a 
francia császárral. 


Napóleon diadalmámorban úszott. Egyre-másra mondta tollba az új 
szerződéseket, a legyőzöttek és semlegesek térden csúszkáltak 
előtte. Ügyes kézzel a véksőkig kihasználta nagy győzelmét. Hosszas 
utazgatás után ekkor ért Bécsbe a porosz Haugwitz, III. Frigyes 
Vilmos ultimátumával, de alighogy megérkezett, máris elfelejtette, 
hogy miért kelt útra. Szeretetreméltó mosollyal kihallgatásra 
jelentkezett Napóleonnál, s nagyokat hajlongva szerencsét kívánt 
őfelségének az ellenségen aratott győzelméhez. Szörnyen félt attól - 
ugyanúgy, mint gazdája -, hogy Napóleonnak esetleg eszébe jut a 
Nagy Frigyes sírja fölött kötött kegyetlen vérszerződés. 

, Üdvözlöm felségedet, a győzőt" - kezdte Haugwitz. , A szerencse 
megváltoztatta az önök üdvözletének címzését" - szakította félbe a 
császár. 


Napóleon ugyan az első percben kissé nekieresztette a hangját és 
dühét, szemére hányta Haugwitznak a poroszok kétszínűségét, de 
aztán kegyesen megígérte, hogy elfeledkezik a történtekről 

és megbocsát III. Frigyes Vilmosnak..., ha Poroszország szövetségre 


lép vele a következő feltételek alatt: átengedi Bajorországnak déli 
tartományát, Anspachot, Franciaországnak pedig Neuchátel 
grófságot, Cleves hercegséget és Wesel városát. Ennek 

fejében Poroszország megkaphatja az angol király tulajdonát 
képező Hannovert, amely már 1803 óta francia megszállás alatt állt. 
Poroszország szövetségre lép Franciaországgal, vagyis hadat 

üzen Angliának. 


Haugwitz minden feltételt elfogadott, ugyanígy a porosz király is, 
aki még rosszabbtól tartott. Franciaország szövetségese, Bajorország 
megkapta Ausztriától Tirolt, Poroszországtól pedig Anspachot, ezzel 
szemben átengedte Napóleonnak Berg gazdag iparvidékét. Ausztria 
átengedte Napóleonnak, mint Itália királyának, Velencét és 
tartományát, Isztriát és Dalmáciát. Ausztria tehát elvesztette 
népességének egyhatodát (24 millió emberből négymilliót), állami 
jövedelmének egyhetedét, hatalmas területeket, és mindennek 


299 


tetejébe még 40 millió aranyforint kártérítést is fizetett a győzőnek. 


1805. december 26-án kötötték meg a pozsonyi békét. Néhány 
nappal előbb már létrejött a véd- és dacszövetség Napóleon és 
Bajorország, Württemberg meg Baden között. Az Ausztriában 
ejtett hadizsákmány is elindult Franciaország és Itália felé. 
Végtelen szekérsorok hordták a beláthatatlan prédát. Csak ágyúból 
kétezret zsákmányolt Napóleon az osztrák raktárakban és 
csatatereken, ezenkívül százezernél több puskát stb. 


Napóleonnak azonban még egy elintézendő ügye volt, mielőtt 
elhagyja Ausztriát. 1805 októberében a trafalgari ütközet 

után, nápolyi Ferdinánd és felesége, Karolina, abban a 
meggyőződésben, hogy Napóleon többé már nem fog talpra állni, 
tárgyalásokat kezdett Angliával és Oroszországgal. A nápolyi 
dinasztia már hosszabb ideje rúgkapálózott a bonapartei elnyomatás 
ellen, valamennyien mélységesen gyűlölték Napóleont. Most 


Napóleon velük is leszámolt. 


A nápolyi király felesége, Mária Karolina - Marie Antoinette édes 
testvére - már régóta rossz szemmel nézte Franciaországot és 
különösen Napóleont; még a francia küldött előtt sem titkolta azt az 
álmát, hogy a nápolyi királyság lesz az a gyújtó, amelyből felcsap a 
láng. , De vegye figyelembe Felséged, hogy a gyújtó mindig előbb 
gyullad meg, s nem függ attól, hogy a tűz hol fejeződik be" - felelte 


neki Napóleon követe. Most Austerlitz után a gyújtó egy pillanat 
alatt elég. Austerlitz után a Bourbonok kegyetlenül megbűnhődnek. 


- A Bourbonok többé nem uralkodnak Nápolyban! - rendelte el 
Napóleon, és egyben meghagyta csapatainak, hogy foglalják el a 
nápolyi királyságot. Az elűzött fejedelem az angol flotta védelme 
alatt családostul Szicíliába menekült, Napóleon pedig testvéröccsét, 
Józsefet nevezte ki nápolyi királlyá, majd bőkezű ajándékokat, 
pénzt, kitüntetéseket osztva szét tábornokai, tisztjei és katonái 
között, elindult Bécsből. 


1806. január 26-án érkezett meg Párizsba. Hatalmas ujjongó tömeg 
üdvözlése közepette vonult be a Tuileries-be. Néhány nap múlva 
híre érkezett, hogy halálos ellensége, Pitt Vilmos, három nappal 
hazaérkezése előtt meghalt, s Anglia békét akar kötni. 


E pillanatban joggal érezhette magát Nagy Károly utódjának, 
Nyugat császárának! 


Ragyogó ünnepségek, bálok, bankettek végeláthatatlan sora 
következett. A napóleoni császári udvartartás fényéhez 

foghatót keveset ismert e kor. Százával tolongtak a császár körül az 
udvaroncok, a tekintetét lesték, istenítették, szégyentelen bókok 
özönével árasztották el. 


Napóleon Pitt halála után még nem mert reménykedni az angol 
politika fordulatában. De amikor Fox vette át a hatalmat, aki 
ellenezte Pitt külpolitikáját, Európában közeli békéről 

beszéltek Anglia és Franciaország között. A tárgyalások valóban 
elkezdődtek; Fox lord Yarmoutht küldte Párizsba a tárgyalásokra. 
Napóleon nem bízott a békekötés lehetőségében. 1806 februárjában 
Poroszországot kényszerítette arra, hogy kapcsolatait szakítsa 

meg Angliával. Ezzel azonban, ami Poroszországot illeti, nem 
elégedett meg. Oroszországtól is igyekezett elszakítani, hogy teljes 
elszigeteltségében mérhesse rá a döntő csapást. 


A porosz király 1806 tavaszán észbe kapott; egyre fenyegetőbben 
érezte súlyát a veszélyes szomszédságnak. Igaz ugyan, hogy 
Napóleon , megbocsátott", sőt szövetséget kínált neki azzal 

az ígérettel, hogy átengedi Poroszországnak Hannovert, mivel 
azonban Anglia ezért háborút üzent Poroszországnak, Napóleon 


továbbra is megszállva tartotta a tartományt. Ráadásul III. 

Frigyes Vilmos megtudta, hogy Fox angol miniszterelnök Párizsba 
küldte béketárgyalásra lord Yarmoutht, s Napóleon megígérte 

neki, hogy - amennyiben Anglia elfogadja feltételeit - visszaadja 
Hannovert az angol királynak. A porosz kormány és udvar csak 
ekkor értette meg, hogy túljártak az eszén. A felháborodás főképpen 
azokban a körökben lángolt fel, amelyek már 1805 folyamán arra 
akarták rábírni - persze hiába - Frigyes Vilmost, hogy csatlakozzék a 
harmadik szövetséghez. Ezek azon a véleményen voltak, hogy akkor 
el lehetett volna kerülni Austerlitzet és Porosz-ország mostani teljes 
elszigeteltségét. 


Ekkor határozta el Napóleon, hogy törvényes formában rögzíti 
Németország nyugati - és részben középső - része fölött gyakorolt 
hatalmát. Létrehozta a Rajnai Államszövetséget. A szövetségi 
szerződést 1806. július 12-én írták alá azok a német fejedelmek, 
akik erre Napóleontól parancsot kaptak. A 

szövetséghez Bajorország, Württemberg, Regensburg, Baden, Berg, 
Hessen-Darmstadt, Nassau és még nyolc német fejedelemség 
csatlakozott. Napóleont a Rajnai Államszövetség védnökének 

, választották meg", s a szövetség - hogy kimutassa háláját - háború 
esetére 63 000 katona kiállítását vállalta. Egy sereg kisebb 

önálló német fejedelem, akik azelőtt a Habsburg császárok 
fennhatósága alá tartoztak, most a Rajnai Államszövetség 
fennhatósága alá került. S mivel így megszűnt az utolsó létalapja is 
az úgynevezett , Szent Római Birodalom"-nak, vagyis az ausztriai 
császárok felségjogainak a szétdarabolt Németország és ténylegesen 
önálló fejedelmei fölött. Ez a cím kerek száz évig volt érvényben. 
Ferenc császár - Napóleon felszólítására - most, 1806-ban, 

letett erről a címéről. 


Az új napóleoni hódítások és Franciaország hatalmas területi 
megnövekedése azonban érezhetően felidegesítette 

Poroszország kormányát és királyi udvarát. A Rajnai Államszövetség 
Németország kellős közepére plántálta át a napóleoni uralmat, 
közvetlenül fenyegette Poroszország állami létét. Azok a különféle 
nevek és elnevezések, amelyekkel a francia császár a Rajnai 
Államszövetség tagjait és szövetségeseit elkeresztelte, senkit sem 
tévesztettek meg; nyilvánvaló volt, hogy Franciaország valójában 
bekebelezte mindezeket az államokat. Napóleon már 1806. 


március 15-én kinevezte Murat tábornagyot a nyugat-németországi 
Berg főhercegévé; március 30-án Bonaparte Józsefet Nápoly 
királyává, Berthier tábornagyot pedig Neuchátel hercegévé tette; 
június 5-én Napóleon másik testvére, Bonaparte Lajos Hollandia 
királya, Talleyrand külügyminiszter Benevento hercege, Bernadotte 
tábornagy pedig a dél-itáliai Pontecorvo hercege lett. Ezek még 
csak hűbéresek sem voltak, hanem Napóleon közvetlen 

helyettesei, kormányzói. S ezt egész Európa megértette. 


Napóleon azonban közben már újabb háborúra készülődött. 1806 
júniusában, közvetlenül a Rajnai Államszövetség megalapítása után, 
bejelentette a Törvényhozó Testületnek, hogy 450 000 főnyi 
hadsereg fölött rendelkezik, amelyet kölcsönök és költség-vetési 
deficit nélkül fenn is tud tartani. A hadseregnek mintegy felét - 200 
000 embert - a Rajna két partján, Elzászban, Lotharingiában és az 
újonnan alakult Rajnai Államszövetség területén vonta össze. S 
csakhamar híre terjedt, hogy a francia császár új hódításokra, újabb 
háborúra készülődik. 


Július 6-án érkezett Párizsba Ubri, orosz diplomata. Sándor cár a 
cattarói öbölre vonatkozó tárgyalások lefolytatásának örve 

alatt küldte őt Párizsba, a valóságban azonban az volt a feladata, 
hogy meggyőződjön róla, milyen esélyei vannak az angol-francia 
békekötésnek. Alig két hete tartózkodott Ubri Párizsban, 

amikor Talleyrand művészi diplomatikus manőverezéssel máris 
aláíratott vele egy előzetes békeszerződést Oroszországgal; 
minden, attól függött, milyen eredménnyel végződnek Talleyrand 
tárgyalásai Yarmouth lorddal. Sándor ugyanis ettől tette függővé a 
szerződés ratifikálását. 


Angliával azonban nem jöhetett létre a béke. Anglia uralkodó 
osztályainak mind gazdasági, mind politikai érdekei szöges 
ellentétben állottak azzal a helyzettel, amelyet az európai kontinens 
felén Napóleon diktatúrája teremtett. Napóleon pedig lényegében 
semmilyen engedményre nem volt hajlandó, sőt állandóan újabb és 
újabb követelésekkel állt elő: Egyiptomról és Szíriáról beszélt. .. 


S egyszerre az a hír repült végig Európán, hogy szeptember 13-án 
elhunyt Angliában a Franciaországgal kötendő béke egyedüli, 
hatalmas védelmezője, Fox angol külügyminiszter. 


A poroszok Napóleon-ellenes pártja azonnal felemelte a fejét: 
világos volt, hogy már Anglia, s természetesen Oroszország sem köt 
békét Napóleonnal. Frigyes Vilmos gyávaságában nem tudta, hogy 
mire határozza el magát, de igen nagy örömmel vette tudomásul, 
hogy megnőttek az újabb koalíció megalakításának esélyei. Már Fox 
halálának napján - erről mit sem tudva - sereget küldött a vele 
szomszédos Szászországba, három héttel későbben pedig titkos 
tárgyalásokat kezdett Spanyolországgal, amely hajlandónak 
mutatkozott csatlakozni az alakulófélben levő szövetséghez. 


Poroszországban a nemesség és a polgárság egy része mind 
ingerültebben figyelte az eseményeket. A királyt 

gyávasággal, Haugwitzot árulással vádolták. A nemesség Napóleon 
iránti ellenszenve természetesen nem annyira nemzeti öntudatból, 
mint inkább osztálygyűlöletből fakadt. A régi feudalizmus, a 
jobbágyrendszer gyilkosát látták benne, a porosz polgárság pedig 
megdöbbenve állapította meg, hogy Napóleon vámsorompókkal 
zárja el hűbéres államait Poroszországtól, s a francia ipar érdekében 
foganatosított céltudatos intézkedéseivel lassanként tönkretesz 
minden más ipart. A feldühödött porosz tábornokok és tisztek már 
alig várták, hogy fogat-fogért, szemet-szemért alapon megfizessenek 
Napóleonnak az elszenvedett sérelmekért, nyílt megvetéséért és 
csalásaiért. Lujza királyné, III. Frigyes Vilmos felesége állt a 
tisztekből és nemesekből alakult háborús párt élén. Noha akkoriban 
Anglia és Oroszország béketárgyalásokat folytatott Napóleonnal, 
suba alatt mindkét ország bujtogatta Porosz-országot, s ígéretekben 
sem fukarkodtak. A végső lépésre mégiscsak az a meggondolás 
késztette a porosz királyt, hogy akármilyen engedményt tesz is 
Napóleonnak, az előbb-utóbb úgyis háborúba fogja sodorni 
országát. Elhatározta tehát, hogy jegyzéket küld a francia 
császárnak, s megkéri, közölje vele, mik a szándékai Poroszországot 
illetően. Napóleon nem válaszolt. 


A porosz hadsereg elindult. Hazafias dalokat énekelve vonultak át 
az ezredek Berlinen és Magdeburgon, egyenesen nyugat felé. Lujza 
királyné fogadta őket, a hazafias tüntetéseknek ő volt a lelke. 
Frigyes Vilmos is csatlakozott a Magdeburgban és attól nyugatra 
gyülekező hadsereghez. 


A király újabb jegyzéket küldött Napóleonnak: a francia csapatok 


visszavonását követelte a porosz határról. Feleletképpen Napóleon a 
Nagy Hadsereg élén átlépte Szászország határát. 


9. fejezet 


POROSZORSZÁG BUKÁSA ÉS 
NÉMETORSZÁG FÜGGŐVÉ VÁLÁSA 
(1806-1807) 


Napóleon 1806. október 8-án elindította csapatait Poroszország 
szövetségese. Szászország ellen. A Nagy Hadsereg, amely a pozsonyi 
béke óta Bajorországban állomásozott, három oszlopban lépte át a 
szász határt. A középső oszlop élén Murat haladt lovas seregeivel, őt 
követte Napóleon a hadsereg zömével. A Nagy Hadsereg harcoló 
egységeinek létszáma akkoriban körülbelül 195 000 fő volt, ami 
Napóleon haderejének körülbelül a felét tette ki, 70 000 ember 
Itáliában állomásozott, s körülbelül ugyanennyi a hatalmas 
birodalom többi részében. Ehhez a 195 000 emberhez később 
csatlakoztak az újoncok, akiket már szorgalmasan gyakorlatoztattak 
a hátországban. Poroszország alig valamivel kevesebbet, 175-180 
000 harcost állított sorba a napóleoni hadsereg ellen. 


Hogy megértsük azt a villámgyors és helyrehozhatatlan katasztrófát, 
amelynek rövid néhány nap alatt az egész porosz hadsereg 
áldozatul esett, nyilvánvalóan nem elégedhetünk meg sem a két 
sereg közti lényegtelen számbeli különbségnek a megemlítésével, 
sem a francia hadvezér kivételes képességének és a francia vezérkar 
kétségtelen fölényének megállapításával. Két különböző gazdasági 
és társadalmi forma, két különböző rendszer, s e rendszerek által 
meghatározott két különböző katonai taktika és két különböző 
katonai szervezet ütközött meg e harcban. Egy abszolutista 
feudalizmuson és jobbágyságon alapuló, iparilag elmaradt s csak 
kezdetleges technikával rendelkező rendszer került szembe egy 
olyan állammal, amely gyökeres, mély átalakulásokat kiváltó 
polgári forradalmon esett át, kiirtotta a feudalizmus utolsó nyomait 
is, és tudatosan fejlesztette gyors virágzásnak indult iparát. 


Féld 


A napóleoni hadsereg szervezetéről már beszéltünk. A porosz 
hadsereg szinte tükörképe volt az állam feudális szerkezetének. A 
porosz katonát jobbágy korában odahaza a földesúr bottal verte, a 


kaszárnyában pedig a tiszt kardlapozta, s őrmestere és minden más 
fölöttese rúgta és pofozta; megdönthetetlen bizonysággal tudhatta, 
hogy akármilyen bátran harcol is, sorsa sohasem fog megjavulni. 
Tiszti rangot csak nemesember kaphatott, a tisztek közül sokan 
nyíltan kérkedtek katonáik iránti kegyetlenségükkel; ebben látták az 
igazi fegyelem netovábbját. Tábornok a porosz hadseregben csak 
öregkorára, protekcióval vagy születésénél fogva lehetett az ember. 


A XVIII. század közepe felé, amikor a régi rendszernek ez a katonai 
szervezete nemcsak a porosz hadseregben dívott, hanem minden 
más hadseregben is, II. Frigyes a hétéves háború során legyőzhette a 
franciákat, osztrákokat és oroszokat, bár olykor őt is alaposan 
elporolták. II. Frigyes tudta, hogy elnyomott és elkeseredett 
katonáit csak a legnagyobb kegyetlenséggel és szigorúsággal 
szoríthatja háborúskodásra. 


- Valóságos rejtély, hogy mi ketten hogy lehetünk biztonságban 
katonáink között - mondta egyszer egyik meghitt tábornokának. 


Negyven év múlt el Nagy Frigyes háborúi óta, s Poroszországban 
minden maradt a régiben, azzal az egy kivétellel, hogy Nagy Frigyes 
már nem élt, s hogy helyette a tehetségtelen braunschweigi herceg 
vezette a csapatokat, nemesi címekkel bőségesen ellátott, de annál 
ostobább tábornoki karával. 


Mi történt a porosz uralkodó réteggel ebben a számára olyan 
válságos korszakban, 1806 nyarának végén és ősz elején? Miképpen 
lehetséges az, hogy III. Frigyes Vilmos, aki egy évvel korábban még 
Anglia, Ausztria és Oroszország támogatásával sem mert háborúba 
keveredni Napóleonnal, most hadat üzent neki? Nyilvánvalóan a 
kétségbeesés kergette, az a meggyőződés, hogy semmilyen 
megalkuvás, megalázkodás nem segitene rajta, mert Napóleon 
előbb-utóbb amúgy is végez vele. A tiszteket, tábornokokat és 
főnemeseket azonban majd felvetette az öröm; azt mondogatták, 
hogy móresre taníthatják a felkapaszkodott korzikait, az enghieni 
herceg gyilkosát, a , lovasított Robespierre"-t, a sans-culotte-ok 
vezérét. Kiket győzött le eddig Napóleon? - kérdezgették. A gyáva, 
kevert fajú osztrákokat, a barbár törököket, az egyiptomi 
mamelukokat, a gyönge olaszokat s az oroszokat, akik éppen olyan 
barbárok, akárcsak a törökök és a mamelukok. A napóleoni dicsőség 
hamar leáldozik, ha egyszer szembekerül a Nagy Frigyes teremtette 


porosz hadsereggel! 


A porosz tábornok urak, az udvaroncok, tisztek, Lujza királyné és 
barátai meggondolatlan kérkedésükben légvárakat építettek. Arra 
nem gondoltak, hogy Napóleonnak nemcsak Francia-országban, 
hanem az általa meghódított óriási, gazdag területeken is hatalmas 
tartalékok állnak rendelkezésére; szentül meg voltak győződve 
arról, hogy mihelyt a porosz hadsereg egyetlen merész csapással 
legyőzi Napóleon seregeit, a királypártiak is hátba fogják támadni, s 
a Bourbonokat visszaültetik a francia trónra. 


Az öreg braunschweigi herceg, a porosz hadsereg főparancsnoka, 
aki 1792-ben Párizs ellen vezette az intervenciós seregeket, s 
ízetlenül fenyegetőző, ostoba kiáltványával akaratlanul is siettette a 
francia monarchia bukását, mint a régi reakciós jobbágyrendszer 
képviselője, mélységesen gyűlölte a franciákat, az , arcátlan 
forradalmi felforgatókat". Az eddig le nem győzött és 
legyőzhetetlennek látszó Bonapartétól viszont félt, s nem 

osztozott Lujza királyné és Lajos herceg környezetének mámoros 
derűlátásában. Berlin és a vidéki városok templomaiban a papok 

az Úristen hathatós segítségéről biztosították a népet; hiszen 
tudvalevő, hogy a Mindenható az idők kezdetétől a legjobb 
viszonyban volt a Hohenzollern-dinasztiával. A királyi udvar mohó 
türelmetlenséggel várta a hadszíntérről érkező híreket. 

Egyelőre még nem lehetett tudni, hogy a két egymás ellen felvonuló 
hadsereg közül melyik lépi majd át a határt. .. 


A napóleoni hadsereg három oszlopa a frank erdőkön át az Elba felé 
menetelt. A poroszok hátsó összeköttetéseit akarták elvágni. 


Október 9-én, azaz egy nappal a szász határok átlépése után 
ütköztek meg először az ellenfelek Schleiz mellett. Murat és 
Bernadotte tábornagyok az előőrssel megközelítettek egy porosz 
hadoszlopot, s Napóleon parancsára azonnal meg is támadták. 
Nem volt jelentős ütközet: a poroszok megfutamodtak, négyszáz 
emberük foglyul esett s háromszáz halottat vesztettek. Másnap, 
október 10-én került sor a második, ezúttal már jelentősebb 
összecsapásra. Lannes tábornagy felvonult Saalfeld elé, ahol Lajos 
herceg, az udvari katonai párt vezére táborozott 9000 emberével. A 
két sereg egymásnak rontott, ám megint a franciák győztek. A 
poroszok ugyan kemény ellenállást tanúsítottak, de végül 


megfutamodtak, 1500 halottat és foglyot hagytak hátra. Az 
összecsapás vége felé egy szuronyroham közben maga Lajos herceg 
is elesett. 


A saalfeldi menekülők a Hohenlohe herceg vezérlete alatt Jéna 
mellett táborozó fő haderőhöz csatlakoztak. A hadseregnek 
egy másik jelentős része a braunschweigi herceg vezetésével 
észak felé, Naumburg irányában vonult vissza (de a várost már 
nem érte el). 


Berlinbe gyors egymásutánban megérkeztek a schleizi és saalfeldi 
vereségekről, valamint a Lajos herceg haláláról szóló hírek; a 
híradások megdöbbenést váltottak ki. Igazán különös volt, hogy ez 
a két, alapjában véve jelentéktelen összecsapás milyen gyorsan és 
gyökeresen megváltoztatta a közhangulatot. A 

hetvenkedő diadalmámort egyszerre halálos rémület váltotta fel. 
Csak Lujza királyné nem vesztette el a fejét, s Lajos herceg hősi 
halálának példájával igyekezett lelket önteni a csüggedőkbe; 
meggyőződése szerint a végső összecsapásban a franciák fognak 
alulmaradni. 


Napóleon abból a feltevésből indult ki, hogy a poroszok fő hadereje 
Weimar környékén fog összegyűlni, onnan Berlin felé vonul vissza 
és ennek következtében október 15-e körül Weimar mellett kerül 
majd sor a döntő ütközetre. Ennek megfelelően adta ki 
rendelkezéseit. Davout tábornagyot Naumburgba, a porosz hadsereg 
háta mögé küldte, Bernadotte tábornagy pedig parancsot kapott 
(amelyet azonban nem teljesíthetett), hogy egyesüljön Davout-val. 
Napóleon maga Soult, Ney és Murat tábornagyokkal együtt Jéna 
felé vonult, s október 13-án elérte a várost. A környező dombok 
csúcsáról szemlét tartott a vidék fölött, s ekkor nagy ellenséges 
erőket pillantott meg, amelyek a weimari úton észak felé vonultak. 
Hohenlohe herceg ugyan tudta, hogy a franciák megszállták Jénát, 
de arra álmában sem mert gondolni, hogy fő haderejével már maga 
Napóleon is a városban van. Október 13-áról 14-re virradó éjjel 
megállította csapatait, s Napóleon számításaival ellentétben 
elhatározta, hogy felveszi a harcot. 


Napóleon már hajnal előtt megszemlélte a felsorakozott csapatokat. 
Elmondta katonáinak, hogy a küszöbönálló ütközettel egész 
Poroszország francia kézbe kerül, s maga rendíthetetlenül megbízik 


katonáiban. Aztán - akárcsak minden nagyobb ütközet előtt - 
felvázolta előttük haditervének főbb vonalait. 


Pitymallott. 1806. október 14-én eldőlt Poroszország sorsa. A harc a 
hajnali órákban kezdődött. A franciák mindjárt kezdetben oly nagy 
sikereket értek el, hogy nyilvánvaló volt: az ellenség már nem teheti 
vitássá győzelmüket. A poroszok és szászok makacsul védekeztek és 
hozzákezdtek a lassú visszavonuláshoz, de Napóleon - tervéhez 
híven - küzdelembe vetette Soult, Lannes, Augereau és Ney 
hadtesteinek, valamint Murat lovasságának legjobb ezredeit. A 
porosz hadsereg megingott és vad menekülésbe fogott. Az üldöző 
franciák még Austerlitznél is súlyosabb csapást mértek az 
ellenségre. A szétvert hadak maradékai Weimarba menekültek, 
sarkukban Murat lovasságával, amely magába a városba is behatolt. 
A könnyű francia lovasság irgalmatlanul felkoncolt mindenkit, aki 
útjába került. Kegyelmet nem adtak, foglyokat nem ejtettek. A 
porosz hadsereg úgyszólván teljesen megsemmisült, csak 
jelentéktelen erők menekültek meg a szörnyű vérfürdőből, a nagy 
többséget vagy lekaszabolták, vagy szétszórták a világ négy tája 
felé. 


Hohenlohe herceg kíséretével együtt megmenekült, Naumburg-ba 
igyekezett, ahol - úgy remélte - csatlakozhat a braunschweigi herceg 
csapataihoz, Poroszország egyetlen és utolsó reménységéhez. Maga 
a király, III. Frigyes Vilmos is ott ütötte fel a főhadiszállását. Az este 
és az éjszaka folyamán újabb menekülők csatlakoztak a jénai 
szökevényekhez, s elmondták, hogy milyen új szerencsétlenség érte 
Poroszországot. A braunschweigi herceg nem érte el Naumburgot, 
Auerstadtben állapodott meg, mintegy húsz kilométerre Jénától. Ott 
megütközött Davout tábornagy csapataival. Az ütközet közben 
távoli ágyúdörgés hallatszott, amelynek jelentőségét akkor senki 
sem értette. A franciák számbeli gyengeségük ellenére (Davout-nak 
csak egy hadteste volt, mivel Bernadotte nem csatlakozott hozzá) 
szétverték a poroszok fő haderejét, maga a braunschweigi herceg is 
elesett az ütközetben. A sereg maradéka elmenekült s 
összekeveredett a jénai és weimari szökevényekkel. 


Frigyes Vilmos a jénai menekülőktől tudta meg, hogy egyetlen 
napon, október 14-én, Napóleon és Davout tábornagy két 
ütközetben úgyszólván az egész porosz hadsereget megsemmisítette. 


Nem hisszük, hogy volt ember Európában, akár Poroszország 
legkonokabb ellenségei között is, aki megjósolta volna, hogy alig 
hat nappal azután, hogy Napóleon behatolt, Poroszország össze 
fog roppanni. Leírhatatlan rémület fogta el a menekülőket, 

amikor egymás híreiből minden kétséget kizáróan megállapították, 
hogy minden elveszett, s a porosz hadsereg nincs többé. 


A szétvert hadsereg szomorú maradványai vad összevisszaságban 
menekültek. Üldözés közben a franciák hatalmas 
élelmiszerkészleteket, szekértáborokat, lovakat, rengeteg 
használható löveget zsákmányoltak, a menekülők csak puszta 
életüket igyekeztek menteni. Napóleon egyenesen Berlin felé tartott. 
Útközben elrendelte, hogy csapatai szállják meg Hessen-Cassel 
hercegséget is, s a helybeli dinasztiát azon melegében megfosztotta 
trónjától. Utána rögtön megszállta Braunschweigot, Weimart, 
Erfurtot, Naumburgot, Hallét, Wittemberget. Hohenlohe herceg 
észak felé vonult megmaradt 20 000 emberével, akiknek különféle 
csapattestekből összeverődött nagy része majdnem fegyvertelenül, 
már minden fegyelemből kivetkőzve követte. 


Észak felé vonultában - sarkában Murat lovasságával - a menekülő 
hadsereg napról napra jobban megfogyatkozott. A stettini úton, 
Prenzlau mellett a franciák végül bekerítették Hohenlohét, s a 
herceg megadta magát. Néhány nappal korábban a kitűnően 
felszerelt, készletekkel jól ellátott spandaui vár is ellenállás nélkül 
az első fenyegetésre behódolt Lannes tábornoknak. Hohenlohe 
herceg kapitulációja után néhány nappal Lasalle tábornok felvonult 
ugyancsak jól állt élelmiszer és hadianyag tekintetében. Ennek 
ellenére - bár komoly tüzérségük is volt - a vár egyetlen ágyúlövés 
nélkül megadta magát a huszároknak, akik egy szál ágyúval sem 
rendelkeztek. 


Páni rémület, halálos félelem lett úrrá a felbomlott sereg 
tábornokain, tisztjein és katonáin. A híres porosz fegyelemnek 
utolsó nyoma is elveszett, a katonák ezrével adták meg magukat a 
franciáknak. A tábornokok és tisztek is annyira elvesztették a 
fejüket, hogy még maguk a győztesek is elálmélkodtak rajta. 
Mintha nem is ugyanazok az emberek lettek volna, akik alig pár 
héttel korábban olyan gőgösen fogadkoztak, hogy végeznek 


Napóleonnal. 


1806. október 27-én, 19 nappal a háború kezdete s 13 nappal a 
jénai és auerstádti ütközet után négy tábornagya, lovasgránátosai és 
gárdavadászai kíséretében Napóleon ünnepélyesen 

bevonult Berlinbe. A város polgármestere átnyújtotta neki a város 
kulcsait, s kegyelmet kért Berlin számára. Napóleon elrendelte, 
hogy az üzletek maradjanak nyitva, köznapi mederben menjen 
tovább az élet. A lakosság minden ízében reszketve, alázatosan 
hajlongva, vak engedelmességgel teljesítette a császár parancsait. 


Napóleon Berlinben ütötte fel főhadiszállását, s hozzáfogott, hogy 
megsemmisítse a porosz hadseregnek a szélrózsa minden irányába 
szétszéledt utolsó maradványait. Számottevő sereg csak egyetlen 
volt közöttük, Blüchernek, a legesélyesebb német hadvezérnek a 
csapatai. Blücher körülbelül 20 000 katonát és tisztet gyűjtött össze 
a szétvert, szélnek eredt csapatokból, majd Bernadotte, Soult és 
Murat tábornagyokkal a sarkában észak felé vonult vissza. Áthaladt 
Lübecken, majd a dán határ felé tartott. Dánia azonban szörnyen 
félt Napóleontól, s megtiltotta Blüchernek, hogy átlépje a határt. 
Igaz, hogy Blüchernek a határ átlépése sem használt volna, mert a 
francia tábornokok a határon túl is tovább üldözték volna. 
November 7-én a franciák bevonultak Lü-beckbe, és a város utcáin 
támadták meg Blücher csapatait. Alapos munkát végeztek: 
körülbelül 6000 embert felkoncoltak vagy foglyul ejtettek. A 
megmaradt részleggel, körülbelül 14 ezer emberrel Blücher ugyan 
ki tudott szökni a városból, de estefelé a francia tábornagyok újra 
elérték és körülzárták, mire a porosz tábornok mind a 14 ezer 
emberrel, tisztekkel és tábornokokkal, minden megmaradt 
tüzérségével és készleteivel megadta magát. 


A franciák ugyanakkor az Odera melletti Küstrin várát is elfoglalták. 
Jéna óta teljes volt a fejetlenség, zűrzavar és bomlás 
Poroszországban, s a franciák ügyesen kihasználták a demoralizált 
csapatok tehetetlenségét: ezúttal is tüzérség nélkül, négy század 
gyalogsággal kezdték meg Küstrin ostromát. Helyesebben, nem is 
kezdték meg, hanem egyszerűen megadásra szólították fel a 
poroszokat. Küstrin vára az első szóra bevonta a lobogókat, s kitűnő 
tüzérséggel, hatalmas élelmiszerkészletekkel felszerelt 4000 embere 
feltétel nélkül megadta magát. Sorban így estek el, az ellenállás 


legcsekélyebb kísérlete nélkül a legjobban 

felszerelt, leghatalmasabb német várak, köztük Magdeburg is, 
amelynek bevétele oly sajátos körülmények között zajlott le, hogy 
maga Napóleon is alig hitte el, amikor először jelentették neki az 
eseményt. 


Magdeburg volt az utolsó nagy német erődítmény, amely még nem 
adta meg magát. Gazdag kereskedelmi központ volt, hatalmas 
lőszer- és élelmiszerraktárakkal, nagy tüzérséggel és jól felszerelt, 
22 000 főnyi helyőrséggel, amely Kleist tábornok parancsnoksága 
alatt állt. Blücher fegyverletétele után ez a 22 000 ember volt 
Poroszország utolsó fegyveres ereje, a magdeburgi vár volt utolsó 
reménysége. Ney tábornagy indult a város ostromára; mivel 
azonban nyilván sietős volt a dolga, és bizonyosra vette a sikert, 
még ostromtüzérséget sem vitt magával, hanem háromnégy könnyű 
mozsár kivételével valamennyi ütegét a táborban hagyta. 


Amikor Magdeburg alá ért, nyomban megadásra szólította fel a 
poroszokat. Kleist nem fogadta el az ultimátumot, mire 

Ney tábornagy elrendelte, hogy lőjenek néhányat a könnyű 
mozsarakkal. A lövedékek nem tettek, nem is tehettek nagy kárt a 
városban, de már ez is elegendő volt: november 8-án Kleist 
tábornok egész helyőrségével megadta magát. Amikor Ney 
tábornagy bevonult a városba, ott hatalmas lőszer- és árukészleteket 
talált a raktárakban. Kleist tábornok később azzal magyarázta meg 
a fegyverletételt, hogy amikor a franciák tüzelni kezdtek, a lakosság 
úgy megrémült, hogy megkérte őt, haladéktalanul adja meg magát a 
franciáknak. Kleist pedig mit tehetett egyebet, teljesítette a 
magdeburgiak kívánságát. 


Magdeburg eleste nyilvánvalóvá tette nemcsak Napóleon, hanem 
egész Franciaország és Európa számára, hogy Poroszországnak vége. 
A porosz hadsereg vagy megsemmisült, vagy fogságba került. 
Gdansk kivételével valamennyi porosz erődítmény teljes rendben, 
kifogástalan állapotban, hatalmas készletével a franciák kezében 
volt, a főváros és majdnem minden nagyobb város is francia 
megszállás alá került, a polgári lakosság vakon engedelmeskedett a 
győztesek parancsainak. 


A porosz király, Lujza királyné, gyermekeik és a közben alaposan 
megfogyatkozott királyi udvar hosszas barangolás után a birodalom 


legszélső határán, Memelben talált menedéket. Frigyes Vilmos hiába 
reménykedett abban, hogy fegyverszünetet és békét tud kötni 
Napóleonnal, a francia császár elfogadhatatlan feltételeket szabott. 
Napóleon cikkeket közöltetett a francia lapokban, amelyek gyilkos 
gúnnyal rajzolták meg Lujza királyné szerepét, s őt okolták a 
Poroszországot ért szerencsétlenségért. 


Akárhogy sértegették is azonban a feleségét, III. Frigyes Vilmos 
mégis levelet írt Napóleonnak, s a levelében annak a reményének 
adott kifejezést, hogy őfelsége a császár jól érzi magát a potsdami 
királyi kastélyban, semmiben sem szenved hiányt. Napóleon nem 
válaszolt a levélre. 


1806 ősze a csúcspontja a győzelmekben gazdag, ragyogó napóleoni 
pályafutásnak. Egy hónap leforgása alatt (október 8-tól november 8- 
ig, Magdeburg bevételéig) izzé-porrá zúzta az egyik legnagyobb 
európai hatalmat. Soha ilyen megsemmisítő módon még nem 
végzett egyik ellenfelével sem, soha ilyen világosan még nem jutott 
tudatára mindent elsöprő hatalmának és győzelmei lélektani 
következményeinek: az ellenséges kormány és tábornokok vak 
rémületének, a puszta felszólításra bekövetkezett tömeges 
fegyverletételeknek, a lakosság és a polgári hatóságok azonnali és 
teljes behódolásának. Az egyiptomi mamelukok ellenálltak, az 
osztrákok ellenálltak, az olaszok ellenálltak, az oroszok bátran 
küzdöttek (Austerlitznél olyan kitartóan verekedtek, hogy Napóleon 
később meg is dicsérte őket), csak a Nagy Frigyes hagyományaival 
hivalkodó porosz hadsereg adta meg magát az első csapások után, 
éppen az az ország, amelynek a legrendezettebb közigazgatása volt, 
az a nemzet, amelynek általános műveltsége semmivel sem maradt 
alatta semmilyen más nemzetének, sőt a legtöbbjén túltett. Éppen 
ez az ország hullott szét magatehetetlen konglomerátumként 
egyetlen rövid hónap alatt! Egész Európa feldúltan, halálra 
rémülten figyelte az eseményeket. A német államokra nem érdemes 
sok szót vesztegetni, a fejedelmek sorjában ellátogattak Bonaparte 
Napóleonhoz, s bejelentették teljes meghódolásukat. 


Természetes, hogy Napóleon ezekben az októberi és novemberi 
napokban, a dicsőség sugárzó fényfelhőjébe burkolózva, az utolsó 
porosz várak és csapatok megadásáról szóló hírek izgalmában, a 


kegyelemért és támogatásért könyörgő, hízelkedő, hajlongó, 


talpnyaló, hűséget esküdöző fejedelmek, királyok és hercegek 
közepette elhatározta, hogy most legnagyobb ellensége, Anglia ellen 
fordul. Poroszország meghódítása után úgy látta, itt az ideje, hogy 
halálos csapást mérjen utolsó, legnagyobb ellenfelére. 


Két héttel Magdeburg bevétele után, 1806. november 21-én a 
császár aláírta a hires berlini rendeletet a szárazföldi zárlatról. 


A szárazföldi zárlat döntő tényezője a világtörténelemnek. Nemcsak 
a napóleoni birodalomban, hanem egész Európában, sőt 
Amerikában is éreztette hatását, sarkköve volt a császárság idején 
megindult gazdasági, tehát politikai harcnak is. 


Melyik a legjellegzetesebb vonása a szárazföldi zárlatról szóló 
berlini rendeletnek? 


Már a forradalom alatt tiltott volt mindenféle kereskedelmi 
forgalom az angolokkal. Ezt a tilalmat az V. esztendő (1796) 
brumaire 10-i rendelete is megerősítette és nagyon világosan 
megindokolta. Napóleon megerősítette ezt a rendeletet, majd 1806. 
február 22-én megtoldotta azzal, hogy betiltotta a nyers pamut és 
a kész szövetáru behozatalát, amivel újra félreérthetetlenül 

állást foglalt a francia ipar fejlesztése érdekében folytatott 


politikája mellett. 


Az 1806. november 21-i berlini rendelettel Napóleon egyrészt 
teljesen kiszolgáltatta a birodalom piacait a francia iparnak, 
másrészt súlyos csapást mért az angol gazdasági életre. 
Végeredményben ezzel a rendelkezéssel igyekezett megfojtani az 
angol gazdasági hatalmat, csődre és éhínségre szorítani Angliát, és 
kikényszeríteni teljes fegyverletételét. A dolog úgy állt, hogy 
Napóleon ezúttal ki akarta űzni az angolokat, meg akarta állítani 
a szigetország gazdasági vérkeringését, igyekezett megfosztani 

azt minden szárazföldi piacától. A rendelet első szakaszai a 
következők voltak. 


,1. A brit szigeteket zár alá helyezem. 


2. Tilos mindenféle kereskedelem vagy másfajta érintkezés a brit 
szigetekkel." 


A továbbiakban a rendelet a postai és minden egyéb összeköttetést 
is megtiltotta Angliával, elrendelte a birodalom területén tartózkodó 
minden angol alattvaló azonnali letartóztatását és vagyonuk teljes 
elkobzását. 


Nincs szükségünk a napóleoni szárazföldi zárlat bőséges 
dokumentációjára (e tekintetben Bonaparte nem fukarkodott 
felvilágosításokkal, magyarázatokkal, rendelkezésekkel stb.), elég 
egyetlen pillantást vetnünk a berlini rendelet szövegére, hogy 
megértsük annak történelmi okait. Anglia zárlat alá helyezésének 
csak úgy lehetett említésre méltó eredménye, ha egész Európa 
Napóleon hatalmába vagy legalábbis közvetlen ellenőrzése alá 
kerül. Mert ha egyetlen ország is megtagadja az engedelmességet s 
nem szakítja meg kereskedelmi kapcsolatait Angliával, az egész 
zárlat hatástalanná válik, hiszen az engedetlen ország területéről az 
angol áruk - esetleg más védjeggyel - a legrövidebb idő alatt 
átszivároghatnak Európa többi piacára. 


A következtetés kézenfekvő: Angliát csak akkor lehet legyőzni, ha 
Európa valamennyi állama zárlat alá helyezi, tehát Európa 
valamennyi államát arra kell kényszeríteni, hogy hódoljon 

be Napóleonnak, s egyúttal a lehető leggyorsabban el kell 

foglalni az európai tengerpartokat, hogy a francia vámhivatalnokok 
és csendőrök elejét vehessék a csempészkereskedelemnek. 
Egyébként nem volt szükség Napóleon politikai éleslátására 

annak megértéséhez, hogy a zárlat nemcsak Angliát fogja sújtani, 
hanem Európa fogyasztó tömegeit is, amelyeket egy csapásra 
megfoszt az angol gyáripari készítmények és az angol 

gyarmatáruk behozatalától, kezdve a pamuttól egészen a kávéig és a 
cukorig. Napóleon azt sem tévesztette szem elől, hogy az angol 
kereskedők minden tőlük telhetőt el fognak követni a 
csempészforgalom megszervezése érdekében, s előbb-utóbb az 
Angliának sok nyersanyagot szállító francia kereskedők is ehhez az 
eszközhöz fognak folyamodni. Napóleon mindezt kezdettől fogva 
előre látta, de a kérdésre csak egyetlen logikus felelet kínálkozott: 
be kell fejezni az európai szárazföld szerencsésen indult 
meghódítását, hogy a zárlatot egész Európára ki lehessen 
terjeszteni. 

Napóleon hamarosan meggyőződhetett arról, hogy a kontinens ipari 


polgársága örömmel fogadta az angol versenytárs kiszorítását a 
szárazföldi piacról. Amikor Poroszország veresége után Szászország 
elpártolt volt szövetségesétől és Napóleonhoz csatlakozott, azzal az 
ígérettel, hogy a maga részéről is szigorúan be fogja tartani az 
Anglia elleni zárlatot, a szász ipari körök lelkesen fogadták az új 
rendelkezést, bár a kereskedők, a földbirtokosok és a fogyasztó 
tömegek kevésbé örültek annak. Napóleon jóelőre tudta, hogy csak 
erővel és kényszerrel érheti el, hogy Európa kormányai és népei 
elfogadják és teljesítsék a zárlat rendelkezéseit. 


Az Anglia elleni gazdasági harcnak ez a módszere elkerülhetetlenné 
tette , Nagy Károly birodalmának" újjáteremtését, kibővítését és 
megerősítését. Napóleon potsdami főhadiszállására rendelte 
Talleyrand-t, és utasította a külügyminiszter, hogy a szárazföldi 
zárlatról szóló rendeletet nyomban továbbítsa Franciaország 


valamennyi hűbéreséhez és fél-hűbéreséhez. 


Tábornagyjainak pedig meghagyta, hogy foglalják el és szállják meg 
sorban végig a német tengerpartot, az Északi-tengertől kezdve 
egészen a Balti-tengerig. Napóleon jól tudta, hogy hatalmas fába 
vágta a fejszéjét. 


, Nem könnyű dolog az egyén érdekeit alárendelni a fejedelmek 
közti viszályoknak, s annyi évi civilizáció után visszatérni azokhoz 
az elvekhez, amelyek az őskorszak barbárait jellemzik; de 
kénytelenek vagyunk azzal a fegyverrel élni a közös ellenség ellen, 
amelyet maga is használ!" - írta Napóleon a francia birodalom 
szenátusának abban a hivatalos levélben, amelyben a szárazföldi 
zárlat életbe léptetéséről értesíti. A levél ugyanaznap kelt, mint 
maga a rendelet (Berlin, 1806. november 21.). 


Európa ellenkezés nélkül, némán fogadta a rendeletet. Porosz- 
ország megsemmisítése után az emberek még nem tértek magukhoz, 
senki sem tudhatta, mikor üt számára a végítélet órája. 


Anglia is megértette, hogy új, életre-halálra szóló harc kezdődött. 
Ismét azokhoz a hatalmakhoz fordult, amelyeket már két 
alkalommal is a szekere elé fogott, egyszer 1798-ban, 

másodszor pedig 1805-ben. I. Sándor cárnak újra pénzügyi 
segítséget ígért, ha felveszi a küzdelmet Napóleonnal és megmenti 
Poroszországot, de Ausztriát is megkereste az angol kormány. A 


Habsburgok azonban még nem tértek magukhoz az austerlitzi 
szörnyű vereség után, és némi kajánsággal szemlélték Frigyes 
Vilmos sanyargattatását, aki 1805-ben oly csúfosan cserben hagyta 
a harmadik szövetséget. Szentpétervár viszont hajlandónak 
mutatkozott a beavatkozásra. 


Napóleon minden fővárosban, tehát Szentpétervárott is rengeteg 
kémet tartott. Grófok, hercegek, elegáns nagyvilági hölgyek is 
voltak köztük, csakúgy, mint hajóskapitányok, lakájok, 

postai alkalmazottak, orvosok, futárok stb. A francia császár persze 
hamarosan tudomást szerzett az Anglia és Oroszország között 
megindult tárgyalásokról, I. Sándor cár szándékairól, 
előkészületeiről és az angol aranyáradat ígéretéről, mely nyomban 
megindul, ha Oroszország beavatkozik. Berlinben, hatalmas 
birodalma ideiglenes központjában, Napóleonnak most egyszerre 
két súlyos feladatot kellett megoldania: 1. a nemrégiben kihirdetett 
európai szárazföldi zárlat megvalósítását, 2. a hadserege 
előkészítését a küszöbönálló orosz háborúra. 


A császár rendeletére a francia csapatok megszállták a tengerparti 
városokat, Hamburgot, Brémát és Lübecket, továbbá az Északi- és a 
Balti-tenger partján fekvő városokat és falvakat, letartóztatták az ott 
kezükbe került angolokat, elkobozták az angol árukat, s 
lovasőrséget állítottak fel az angol csempészek elleni 
hajtóvadászatra. Napóleon maga szervezte meg a part 

menti vámszolgálatot, hogy a lehetőségekhez képest érvényt 
szerezzen a zárlatnak. Addig csak Poroszországnak, Szászországnak 
és más német államoknak kellett gondoskodniuk a meghódított 
területen állomásozó Nagy Hadsereg fenntartásáról, de ezután a 
német Hansa-városokra is rájárt a rúd, nekik kellett fenntartaniuk 

a csempészek ellen létesített parti őrséget és a francia 
vámhivatalokat. Közben pedig Napóleon kidolgozta a Lengyelország 
elözönlésének és az újabb orosz hadjáratnak a terveit. Az 

orosz csapatok ekkor már Poroszország keleti határa felé 
közeledtek. 


Ezúttal sokkal nyomosabb indokok késztették I. Sándor cárt a 
háborúra, mint 1805-ben, első beavatkozása idején. Egyrészt 
Napóleon most már közvetlenül is fenyegette az orosz 
határokat, hiszen seregei máris elindultak Berlinből kelet felé, 


másrészt Potsdamban egymásnak adták a kilincset a lengyel 
küldöttségek, amelyek arra kérték Napóleont, állítsa helyre 
Lengyelország függetlenségét. A franciák császára, Itália királya és a 
Rajnai Államszövetség védnöke szemlátomást nem nagyon 
húzódozott attól, hogy még egy negyedik címet is a másik három 
mellé aggasson. Oroszország tehát abban a veszélyben forgott, hogy 
elveszti Litvániát, Fehér-Oroszországot, sőt még a jobb parti 
Ukrajna egy részét is. Harmadsorban, nyilvánvaló volt, hogy a 
szárazföldi zárlat elrendelése után Napóleon addig nem nyugszik, 
amíg szép szóval vagy erőszakkal rá nem veszi Oroszországot, hogy 
csatlakozzék a zárlatot végrehajtó hatalmakhoz. Az angol 
kereskedelmi összeköttetés megszakadása azonban beláthatatlan 
következményekkel járt volna az amúgy is ingadozó orosz 
pénzrendszerre s az orosz nyersanyag-piacra, amelynek kivitele 
főképpen Angliába irányult. 


Egyszóval - még ha eltekintünk is az Austerlitz óta lappangó 
bosszúvágytól -, volt elég ok arra, hogy Oroszország hadba induljon 
Napóleon ellen. Ezúttal a hadsereget is jobban előkészítették, hiszen 
az orosz kormány, amely aggódva figyelte Porosz-ország 
hihetetlenül gyors bukását, ekkor már világosan felismerte az 
ellenfél erejét, s tudta, hogy senki segítségére nem számíthat. 
Poroszország már nem volt számba vehető tényező az európai 
hatalmak frontján. 


Szentpétervár tehát elhatározta, hogy Napóleon ellen indítja egyik 
legerősebb hadseregét, 100 000 embert, néhány kozák ezredet és a 


tüzérség legnagyobb részét. A testőrséget valamivel később 
szándékoztak hozzájuk csatolni. 


Napóleon azonban megelőzte az oroszokat. A franciák már 
novemberben behatoltak Lengyelországba, ahol a nemesség, 
továbbá a kisszámú kereskedő és iparos polgárság nagy 
lelkesedéssel fogadta őket. A lengyel függetlenség védelmezőjét 
látták Napóleonban, s azt remélték, hogy a XVIII. század vége felé 
háromszor is felosztott országot a francia császár újra egyesíti. 
Napóleon azonban meglehetősen tartózkodóan fogadta a 

független Lengyelország gondolatát: Lengyelország csak gyalogos 
volt számára a hatalmas sakkjátékban, felderítésre kiküldött előőrs 
Kelet-Európában az Oroszország és Ausztria elleni harcban. Porosz- 


országot már nem is vette számba. 


Hogy célját elérje, külpolitikai téren Napóleonnak a francia 
polgárság forradalmi hagyományait kellett folytatnia. 

Bonaparte nem akarta megsemmisíteni a cári birodalmat, s 
pillanatnyilag Lengyelországot is csak azért vette igénybe, mert 
minél több újoncot és élelmiszert akart kicsikarni az országból. A 
lengyel kurtanemesek és a városi polgárság rokonszenveztek 
Franciaországgal, a nemzeti szabadság bajnokával, s így a franciák 
meg is kapták a kért katonaságot, szigorú rekvirálásokkal pedig a 
szükséges élelmiszereket is előteremtették. 


Később Napóleon a tilsiti békével oldotta meg a , lengyel kérdést" : 
újra felosztotta az országot, és Varsói Hercegség néven új 
szövetségesének, Szászország királyának engedte át az 

általa meghódított Porosz-Lengyelország nagyobb részét. Az 
úgynevezett etnográfiai Lengyelország északi felét, kivéve 
Bialystokot, az oroszok kapták meg. A tilsiti békét megelőző 
bizonytalan korszakban Napóleonnak sikerült franciabarát pártot 
alakítania azok között az egyre jobban nyugtalankodó lengyel 
mágnások között, akik orosz megtorlástól féltették Litvániában, 
Fehér-Oroszországban és Ukrajnában élő nagybirtokos rokonaikat. 
Az ideiglenes kormány hadügyminisztere,, Poniatowski herceg (akit 
később francia tábornoknak neveztek ki), egyelőre még nem 
csatlakozott Napóleonhoz. 


Napóleon lengyelországi belpolitikája nagy lépéssel vitte előre az 
országot a polgári fejlődés útján. A Varsói Hercegségnek 

adott alkotmány első szakasza így szólt: , A rabság megszűnt. 
Minden polgár egyenlő a törvény előtt. .." Ezzel szemben az a 

, szabad földmíves", aki elköltözött falujából, kénytelen volt 
visszaszolgáltatni földesurának a földet. . . 


A hazájukban szabad polgárként élő francia katonák befolyására 
Porosz-Lengyelország jobbágyparasztságában határozott mozgalom 
kezdett lábrakapni a latifundiumok arisztokráciája ellen. A 
mozgalom azonban itt is megakadt, s a parasztok , felszabadítása" 
ellenére a földesurak kezében maradt minden hatalom. 


Az az új remény, hogy Lengyelország leveti a porosz igát és a 
közeljövőben talán az osztrák rabságtól is megszabadul és 


, újra egyesül" Litvániával, Fehér-Oroszországgal és Ukrajnával, 
kellően előkészítette a talajt: a lengyelek tárt karokkal fogadták 

a francia seregeket. Davout tábornagy valóságos 

diadalmenetben vonult be Poznanba. A francia csapatok jóformán 
még körül sem nézhettek, a tartományban máris mindenütt útilaput 
kötöttek a porosz hivatalnokok talpára, s lengyelekkel 
helyettesítették őket. 


FőiéZd 


A poroszellenes párt élére a Franciaországból hazatérő Wybitzki 
állt, aki annak idején a Kosciuszko-féle felkelésben is részt vett. A 
függetlenségi mozgalom egyre jobban izmosodott, fegyveres 
kötelékek is alakultak, főképpen nemesi polgárőrségek, 1807 
januárjában pedig a Gdansk felé vezető útvonalakon már lengyel 
sorkatonaság is feltűnt, az Itáliából hazatért Dobrowski tábornok 
, légiója". 1807 februárjában a lengyel sorkatonaság száma 30 000 
volt. Soraikban főképpen azok a volt tisztek és tiszt-helyettesek 
szolgáltak, akik 1796-97-ben, az itáliai hadjáratban a Bonaparte 
toborozta , lengyel légiókban" küzdöttek. Nagy általánosságban 
azonban megállapíthatjuk, hogy nem alakult ki olyan 
tömegmozgalom, amely fegyveresen is segítette volna a franciákat. 
Lannes tábornagy azt írta Lengyelországból a Berlinben székelő 
Napóleonnak, hogy a lengyelektől kevés segítséget remélhet, mert 
anarchiára hajlamosak, és nem lehet velük alapos, tartós munkát 
végezni. 


November végén értesült Napóleon arról, hogy az orosz hadsereg 
előőrsei bevonultak Varsóba. Murat és Davout indult ellenük. Murat 
lovassága november 28-án bevonult a városba, amelyet az oroszok 
előző este kiürítettek, s a Visztula túlsó partjára vonultak vissza, 
majd fölégették maguk mögött az egyetlen hidat. Maga Napóleon is 
- Poznanon át - csakhamar Varsóban termett, ahol a tiszteletére 
összegyűlt lengyel nemesség előtt kijelentette, hogy a lengyeleknek 
előbb még ki kell érdemelniük a jogot a független Lengyelország 
kikiáltására. Napóleon azt szerette volna, hogy a híres Kosciuszko, 
aki már Nagy Katalin idején küzdött Lengyelország feldarabolása 
ellen, visszatér Lengyelországba. A Párizsban élő lengyel nemzeti 
hős azonban nem állt kötélnek. Bizonyos feltételeket szabott, hogy a 
szerinte zsarnok Napóleonnal szemben is biztosítsa Lengyelország 
majdani szabadságát. Fouché, aki maga tárgyalt a lengyel hazafival, 
megkérdezte a császárt, mit mondjon Kosciuszkónak. 


, Mondja meg neki, hogy hülye" - írta vissza Napóleon, aki 
elhatározta, hogy ezután már csak a saját erejére fog támaszkodni, s 
letesz a litván és fehérorosz felkelésbe vetett reményeiről. 


Napóleon kivonult Varsóból, s megindította az általános támadást 
az oroszok ellen. Néhány kisebb csatározás után 1806. december 
26-án került sor a Narew folyó mellett a pultuski ütközetre. Az 
orosz csapatokat Bennigsen tábornok vezette. I. Sándor félelemmel 
vegyes ellenszenvvel bánt a tábornokkal - mint általában apjának 
többi gyilkosával is (noha bűntársuk volt) de jobb nem lévén, 
kénytelen-kelletlen őt bízta meg a főparancsnoksággal. A francia 
csapatok főparancsnoka Lannes tábornagy volt. Az ütközet úgy ért 
véget, hogy egyik fél sem kerekedett felül, s mint ahogy ilyenkor 
történni szokott, mind a ketten megfújták a győzelmi harsonákat. 
Lannes azt jelentette Napóleonnak, hogy az oroszok súlyos 
veszteségekkel visszafordultak Pultusk alól, Bennigsen pedig azt 
közölte a cárral, hogy magát Napóleont győzte le (holott Napóleon 
még a közelében sem járt Pultusknak). 


Annyi mindenesetre kiderült: a franciák nem halálra rémült 
poroszokkal, hanem friss és makacsul küzdő csapatokkal 
állnak szemben. 


Napóleon Lengyelországban ütötte fel téli főhadiszállását, és 
erősítéseket hozatott Franciaországból. Ugyanakkor az oroszok is 


2 oz 


újabb erősítéseket kaptak a belső kormányzóságokból. 


Napóleon lengyelországi hadereje körülbelül 105 000 fő volt, s 
ebből 30 000 embert minden eshetőségre készen hátrahagyott 
Torun és Grudziadz között a városok helyőrségeinek megerősítésére, 
arra az esetre, ha Frigyes Vilmos mégiscsak kimerészkednék 


Memelből. Bennigsennek 80-90 000 embere volt. 


1807. február 8-án történt az összecsapás Kelet-Poroszország-ban, 
Eylau, pontosabban Preussisch-Eylau mellett. Napóleon maga 
vezette csapatait. 


Az eylaui ütközet egyike volt a korszak legvéresebb harcainak, 
veszteségek tekintetében jóval túltett Napóleon minden 

eddigi csatáján. Egyik fél sem kerekedett felül, s mindketten súlyos 
veszteségeket szenvedtek; Bennigsen hadserege a 


kétharmadára apadt. Az orosz tüzérség jóval erősebbnek bizonyult a 
franciákénál, egyik-másik francia tábornagy el sem érte idejében a 
csatateret. Az orosz ütegek tüze szinte az utolsó szál emberig 
megsemmisítette Augereau tábornagy hadtestét, s kis híja volt, hogy 
az ütközetben el nem esett maga Napóleon is, aki a legsűrűbb 
golyózáporban sem hagyta el az eylaui temetőben 

gyalogezredeivel elfoglalt helyét. Az orosz gránátok és puskagolyók 
közvetlenül a feje fölött vastag ágakat téptek le a fák törzséről. De 
mint Lodiban és az arcolei hídon, Bonaparte ekkor is úgy látta, hogy 
elérkezett az a pillanat, amikor a főparancsnoknak is kockára 

kell tennie az életét. Lodiban és az arcolei hídon rohamra kellett 
vezetnie az embereit, hogy magával ragadja a habozókat, itt, Eylau- 
ban azonban türelemre, kitartásra, egy helyben való vesztegelésre 
kellett sarkallni az orosz golyózáporban álló katonákat. 


Napóleon és egész környezete pontosan tudta, hogy a katonák csak 
addig tartanak ki ezen a szörnyű helyen, amíg a császár maga is ott 
van. Bonaparte mozdulatlanul állt a helyén, s egyre 

újabb parancsokat küldözgetett szárnysegédeivel, akik - ám ritkán - 
ép bőrrel eljutottak hozzá. Tisztek és katonák holttestei 

hevertek körülötte. A temetőben felvonuló gyalogos századok 
nagyobb része elpusztult az ellenséges tűzben, vadászok, 
testőrgránátosok és vértesek ugrottak a helyükre. Napóleon 
hidegvérrel osztogatta parancsait, várta, hogy mikor érkezik el az a 
pillanat, amikor az egész francia lovasság rohamra indulhat az 
oroszok fő hadereje ellen. Ez a roham mentette meg a helyzetet. Az 
eylaui temető a franciák kezén maradt, az ütközet súlypontja pedig 
a hatalmas csatatér más részeire tolódott át. 


Estére a franciák győztesnek gondolták magukat, hiszen Bennigsen 
visszavonult. Napóleon maga is győzelemről beszéli 
napiparancsában. Lelke mélyén azonban pontosan tudta, hogy a 
véres nap nem hozta meg az igazi győzelmet, jóllehet rengeteg 
embert áldozott fel. Az oroszok is súlyos, még a franciákénál is 
nagyobb veszteségeket szenvedtek; hadseregük fele persze nem 
veszett oda, ahogy azt a franciák állították. Napóleon tisztában volt 
vele, hogy Bennigsen még töretlen hadsereggel rendelkezik, harci 
ereje egyáltalán nem csökkent, sőt azt is tudta, hogy az 

orosz hadvezér nem érzi magát legyőzöttnek, sőt ellenkezőleg, ő 
tartja magát győztesnek. 


, Négy hónapja állunk harcban az oroszokkal, s mindeddig semmi 
eredményt nem értünk el. Isten tudja, mikor koronázza végre siker 
fáradozásainkat!" - írja Caulincourt, akitől pedig igazán távol állt, 
hogy elveszítse a fejét. Az eylaui csata után a párizsi börzén 
egyszerre lezuhant az államkötvények árfolyama. És távol 
Franciaországtól, szemtől szembe az orosz hadsereggel, amely nem 
kevésbé kegyetlen csapásokkal sújtotta a franciákat, mint 
amilyeneket maga kapott, Napóleonnak készülnie kellett a döntő 
ütközetre. Nagy tét forgott kockán. Balsiker, vagy akár csak az 
eylaui csatához hasonló döntetlen kimenetel előidézhette, hogy 
Európa-szerte fellázadnak a hóditó ellen. 


Köddel, faggyal, hideggel beköszöntött a tél. A francia hadseregnek 
a földig lerombolt Lengyelországban és Kelet-Poroszország-ban 
kellett telelnie. A kórházak megteltek sebesültekkel. A csataterek 
körül több kilométernyi körzetben az oszlásnak induló holttestek 
úgy megmérgezték a levegőt, hogy a franciák kénytelenek voltak 
hátrább vonulni. 


Napóleon elhatározta, hogy tavasszal folytatja a háborút. S mialatt 
seregének megritkult sorait feltöltötte a Franciaországból érkező 
újoncokkal, sorban bejárta az újonnan meghódított hatalmas 
területeket, ellátogatott a kórházakba, személyesen felügyelt az 
élelmiszer-szállítmányokra. Számba kellett vennie, hogy az oroszok 
úgyszólván odahaza vannak, két lépésnyire országuk határától, őt 
azonban idegen államok széles gyűrűje választja el Franciaországtól. 
Igaz ugyan, hogy ezeket az államokat meghódította, megadásra 
kényszerítette, de lakosságuk titokban gyűlölte a franciákat. A 
legszükségesebb élelmiszernek is hosszú utat kellett bejárnia, amíg 
eljutott a seregekhez, körülöttük pedig az oroszoktól, majd a 
franciáktól kíméletlenül feldúlt lengyel földön éhezett a nép; 
asszonyok, gyerekek kolduló seregei vették körül a francia csapatok 
szállásait. 


De Napóleon magát sem kímélte, ő sem városban, a kényelmes 
Poznanban, Breslauban vagy Varsó fényűző királyi 

kastélyában töltötte a telet. Mint máskor, most is személyes 
példájával akart bátorságot önteni kemény megpróbáltatásokkal 
küzdő katonáiba. 


,15 napja nem húztam le a csizmámat... Sárban és hóban, kenyér 


nélkül, bor nélkül, pálinka nélkül, sózott, kemény húson és dohos 
krumplin élünk, rengeteget menetelünk, a legszükségesebbnek is 
híját látjuk; egyik szuronyroham és kartácspárbaj a másikat követi, 
a sebesülteket nyitott szánkókon 50 mérföldnyi távolságra kell 
elszállítanunk ... Minden erőnket beleadjuk a háborúba, minden 
borzalmában részt veszünk" - írta a császár téli szállásáról fivérének, 
Józsefnek, akit Nápoly királyává nevezett ki. 


Az önkéntelen harci szünet idejét Napóleon lázas munkában 
töltötte. Három-négy naponként érkeztek a futárok 

Párizsból. Amszterdamból, Milánóból, Nápolyból, Berlinből a 
miniszterek jelentéseivel, helytartóinak és tábornokainak leveleivel, 
követeinek beszámolóival. Napóleon minden fontosabb kérdésben 
fenntartotta magának az utolsó szó jogát. Hol egy pajtában hált (pl. 
Ostrodában), hol parasztkunyhóban olvasgatta a 

jelentéseket, mondta tollba parancsait és határozatait. Egyetlen nap 
leforgása alatt rendeletet dolgozott ki a vámszolgálat szigorítására, 
némi változásokkal aláírta a tiszti családokból származó fiatal 
lányok intézetének alapítási oklevelét, korholó levelet küldött Lajos 
fivérének, a németalföldi királynak, levélben kérte a bajor 

királyt, hogy szigoríttassa az ellenőrzést Tirolban, meghagyta a 
spanyol-országi Bourbonoknak, hogy erősítsék meg a parti 
őrszolgálatot, s ugyanakkor még volt ideje, hogy dühbe guruljon, 
mert a , Mercure de France" szépirodalmi krónikása rossz fát tett a 
tűzre. Napóleon ezért meghagyta a rendőrminiszternek, hogy 
nyomban változtassa meg a folyóirat irodalmi nézeteit, s keressen 
egy értelmes, új szerkesztőt a , Mercure" számára. Egyidejűleg 
pontos tájékoztatást kért a lyoni selyemtermelésről, s megkérdezte, 
miért tűrik el, hogy az állami színház színésznői a színház kárára 
egymás ellen intrikáljanak; elrendelte, hogy száműzzék 

Párizsból Madame de Staélt liberális nézeteiért, átnézte a 
pénzügyminiszter jelentéseit és számadásait, észrevette hibáit és 
pontatlanságait, hivatalnokokat függesztett fel és új hivatalnokokat 
nevezett ki Itáliában, parancsot adott, hogy kísérjék szemmel az 
osztrák katonai előkészületeket és Ausztria egész magatartását, 
vizsgálatot indíttatott a porosz városokban és falvakban, s egész 
birodalmában figyelemmel kísérte az árak alakulását. 


Akármennyi dolga volt is, határozatai mindig világosak, pontosak, 
félreérthetetlenek voltak. Nem érte be azokkal a kérdésekkel, 


amelyeket miniszterei, tábornokai, követei terjesztettek eléje, 
hanem maga is egyre újabb problémákat vetett fel, s pontos, 

gyors jelentéseket kért az illető kérdések anyagáról. Megállás 
nélkül jöttek-mentek a futárok, és szétvitték Napóleon parancsait, 
amelyeket mindenütt szó szerint teljesítettek. S mialatt 

félkezével ezeket a kisebb feladatokat intézte, egy pillanatra sem 
tévesztette szem elől a küszöbönálló tavaszi hadjárat diplomáciai és 
katonai előkészületeit. 


Ragyogóan sikerült az a terve is, amire már 1806 vége óta 
törekedett: erélyesebb közbelépésre bírta a török szultánt 
Oroszország ellen, amely abban az időben hadiállapotban volt a 
törökökkel. 1807 márciusában olyan mesteri levelet írt Szelim 
szultánnak, akit már előzőleg sikerült szellemes diplomáciai 
játékával összeveszítenie Angliával is, hogy Törökország kettőzött 
erővel látott neki katonai előkészületeinek. Oroszország ennek 
következtében kénytelen volt elvonni csapatainak egy részét a 
Visztulától és a Nyemantól, ahol a hadjárat sorsának kellett 
eldőlnie. Napóleon egy ideig a Königsbergbe visszavonult porosz 
udvarral is tárgyalt, de a feltételei túl ridegek voltak, semhogy III. 
Frigyes Vilmos - aki Eylau óta már kissé magához tért - elfogadhatta 
volna azokat. A tárgyalásokat a porosz király Sándor cár kérésére 
szakította félbe. 


Napóleon tudta, hogy háborúban semmit sem szabad elhanyagolni, 
ezért a legkisebb részleteket is alaposan megfontolta, mindent 
kiszámított, előre tekintett, mert jól tudta, hogy néha milyen 
apróságoktól függ az ütközet sorsa. Maga osztotta el a 

tábori szállására frissen érkezett erősítéseket, az új tüzérséget és a 
lőszerszállítmányokat az egyes hadtestek között. Seregében - 

egy régebbi rendelkezés alapján - akkor már németek, olaszok és 


németalföldiek is szolgáltak. 


Európa akkoriban annyira meg volt félemlítve, hogy Napóleon azt 
tehette, amit akart. Még azokkal az országokkal is saját belátása 
szerint bánt, amelyek sem ellene, sem mások ellen nem viseltek 
háborút. Elhatározta például, hogy Spanyolországtól 15 000 embert 
kér a Nagy Hadsereg számára, noha erre semmilyen joga nem volt, 
mivel Spanyolország sem Poroszországgal, sem Oroszországgal nem 
volt hadiállapotban. Levelet küldetett Madridba, amelyben 


elmagyarázta a spanyol külügyminiszternek, Don Go-doynak, hogy 
Spanyolországnak semmi szüksége odahaza a 15 000 emberre, ő 
azonban jól használhatná őket. Ez az érvelés - nevezzük némi 
túlzással így - olyan alaposan meggyőzte a madridi kormányt, hogy 
részben Kelet-Poroszország, részben Észak-Németország felé rögtön 
útnak indította a Napóleon által követelt 15 000 embert. 


1807 májusában Napóleonnak mintegy 228 000 ember állt 
rendelkezésére, nyolc tábornagy parancsnoksága alatt. További 170 
000 embert a megszállt Poroszországban tartalékolt; ezek egyelőre 
nem jöttek számításba a meginduló tavaszi hadjáratban. Mint már 
említettük, a melegebb időjárás beköszöntével a hadsereg 
élelmezése megjavult. Május 26-án Gdansk aránylag 

szívós ellenállás után megadta magát Lefebvre tábornagynak; a 
franciák ott is hatalmas élelmiszer- és egyéb készleteket 
zsákmányoltak. 


Közeledett a döntő pillanat. Az orosz hadsereg, amelyet egyébként 
Eylau után ugyancsak megerősítettek, sokkal rosszabbul volt 
felszerelve és ellátva, mint a franciák. Igaz ugyan, hogy a napóleoni 
hadseregben is történtek visszaélések; akármilyen kérlelhetetlenül 
üldözte is a császár a tolvajokat, a csaló hadseregszállítókat, 
becstelen vállalkozókat és áruhalmozókat, teljesen kiirtani nem 
tudta őket. Ebben a háborúban nem győzött! Francia-országban 
akkoriban a tolvajok állítólag gúnyosan elmosolyodtak, ha 
jelenlétükben , legyőzhetetlennek" nevezték a császárt: őket nem 
győzte le! Ennek ellenére a Nagy Hadsereg sokkal jobban felkészült 
a hadjáratra, mint az orosz. Fentebb leírtuk, hogy milyen nehezen 
vészelték át a franciák 1807 telét; nos, az oroszoknak még sokkal 
rosszabb dolguk volt. Halomra pusztultak az éhségtől és a fagytól. 


I. Sándor cár újabb Austerlitztől félt. Az orosz udvar és a vezető 
katonai körök szükségesnek tartották, hogy az ország ne csak 
minden anyagi erejét, de az orosz nép egész szellemi és erkölcsi 
tőkéjét is csatasorba állítsa a hatalmas küzdelemre. 

Furcsa következményekkel járt ez az elhatározás. A nép szellemi 
megszervezését a szent szinódusra bízták, amely - nem 
tudhatjuk, hogy idegen sugalmazásra-e vagy pedig megszállta az 
ihlet, s így saját elhatározásából - különös ötletre fanyalodott. Az 
ortodox egyház lelkipásztorai episztolát intéztek nyájukhoz, 


amelyben arról világosították fel a népet, hogy Napóleon az 
antikrisztus előfutára, ellensége a keresztény hitnek, megteremtője a 
zsidó főtanácsnak, már rég elhagyta hitét és mohamedánná lett 
(célzás az egyiptomi és szíriai hadjáratára), s hogy most is csak 
azért indult háborúba Oroszország ellen, hogy megsemmisítse az 
ortodox egyházat. 


Ez volt a főbb tartalma annak a csodálatos okiratnak, amelyet 
abban az időben minden orosz templom szószékéről felolvastak. De 
az orosz népnek ez az , ideológiai" megszervezése az antikrisztus 


elleni háborúra elkésett, hiszen a döntés órája már elérkezett. 


Napóleon rendeletére a városokban és a falvakban állomásozó 
csapatok már május elején táborba szálltak. Néhány rövid 

nap leforgása alatt az egész hadsereg harckészültségben volt. 
Bennigsen, aki minderről semmit sem tudott, június elejére tűzte ki 
a támadás elindítását. A cár ugyanis nemrégiben a frontra 
érkezett, s türelmetlenül sürgette az offenzívát, mert annak idején 
szóról szóra elhitte Bennigsen eylaui szép meséjét, s szentül meg 
volt győződve arról, hogy az oroszok február 8-án valóban döntő 
vereséget mértek Napóleonra. A tél végével az utak újra 
járhatókká váltak, a cár szerint tehát nem volt szabad több időt 
elvesztegetni. 


Az orosz seregek támadása június 5-én kezdődött. Bennigsen 
parancsára Bagration megtámadta Ney tábornagy hadtestét, amely a 
legközelebb került az orosz állásokhoz, Platov, a kozákok atamánja 
pedig egyidejűleg átkelt az Alle folyón. Ney harcolva visszavonult a 
túlsúlyban levő 30 000 főnyi hadsereg támadása elől. Egyidejűleg 
az orosz csapatok a front több részén is előrenyomultak. 


Napóleon úgy tervezte, hogy június 10-én kezdi meg a 
hadműveleteket, de az oroszok váratlan támadása tervének 
megváltoztatására késztette. Amikor aztán a hadszíntérre érkezett, 
meglepetten állapította meg, hogy az oroszok - nem tudni miért - 
megálltak, abbahagyták Ney hadtestének üldözését, majd két napig 
egy helyben vesztegeltek, s utána újra visszatértek kiindulási 
helyükre. 


Napóleon hat hadtestet tömörített egyetlen ököllé. A testőrséget is 
felvonultatta, és 125 000 emberének élén parancsot adott az 


ellentámadás megindítására. Bennigsennek mintegy 85-100 

000 küzdőképes katonája volt. Heilsberg közelében megerősített 
állásrendszerbe vonult vissza, ahol június 10-én került sor a 

több órás első ütközetre, amelyben maga Bennigsen is 

megsebesült. A francia előőrsök halottakban és sebesültekben 
mintegy nyolcezer embert vesztettek, az oroszok tízezret. Napóleon 
két hadtestet a königsbergi útra küldött, amivel arra kényszerítette 
Bennigsent, hogy északkeletre, Bartenstein felé vonuljon vissza. 

Az orosz főparancsnok elgondolása szerint a heilsbergi csata 
valamennyire feltartóztatta Napóleont, a császár azonban fő 
haderejével Eylaun át máris elindult Königsberg felé, mert előre 
látta, hogy Bennigsen - ha csak egy lehetősége lesz - menteni 
igyekszik Kelet-Poroszországnak ezt a fontos városát. Június 14-én 
éjjel Lannes tábornagy megállapította, hogy az orosz 

hadsereg, amely előtte való nap megállapodott Friedland 
községben, valóban előkészületeket tesz, hogy átkeljen az Alle folyó 
nyugati partjára, s Königsberg felé vonuljon. A franciák nyomban 
megszólaltatták ütegeiket. 


Így kezdődött az 1807. június 14-i nagy ütközet, amely véget vetett 
ennek a hadjáratnak. Lannes futár útján értesítette Napóleont az 
orosz seregek hadmozdulatairól, a császár pedig nyomban 
elindította valamennyi csapatát, s maga is a helyszínre sietett. 
Egyetlen szempillantás alatt felismerte Bennigsen 

végzetes tévedését: az orosz tábornok - nyilván, hogy mielőbb 
átkerülhessen a túlsó partra - a folyónak egy szűk könyökhajlása 
előtt sorakoztatta fel hadserege nagyobb részét. Ney tábornok 
parancsot kapott, hogy hatoljon be az orosz csapatok sűrűjébe. Az 
oroszok - különösen a Kologrivov parancsnoksága alatt álló könnyű 
lovasság - vitézül harcoltak, és megsemmisítették Ney zárt sorokban 
támadó hadtestének nagy részét, a franciáknak azonban mégis 
sikerült felrobbantaniuk a hidakat és behatolniuk Friedlandba. 


Napóleon személyesen vezette csapatait. Egyszer egy gránát 
közvetlenül fölötte süvített el, s egy mellette álló katona 
ijedten elkapta a fejét, a császár azonban mozdulatlan maradt. 


- Ha ezt a gránátot neked szánták, akkor bizony úgyis elér, ha száz 
lábnyira bújsz is a föld alá - mondta neki a császár. 


Bennigsen taktikai tévedése az orosz csapatok kétségtelen bátorsága 


ellenére végzetesnek bizonyult. Az oroszok - hogy elkerüljék a 
francia ágyúk tüzét - a folyóba vetették magukat. Nagy részük a 
vízbe fulladt, kisebb részük a part mentén elmenekült vagy megadta 
magát. Úgyszólván az egész orosz tüzérség Napóleon kezébe jutott, 
Bennigsen serege 25 000 halottat, sebesültet és foglyot vesztett. A 
főparancsnok - sarkában az üldöző franciákkal - a legnagyobb 
sietséggel a Pregel folyó felé vonult vissza; tudta, hogy csak a futás 
mentheti meg az orosz hadakat a teljes megsemmisüléstől. Soult 
tábornagy rögtön az ütközet után bevonult Königsbergbe, ahol 
hatalmas lőszer-, gabona- és ruhakészleteket zsákmányolt, 
amelyeket a mit sem sejtő angolok - akik álmukban sem gondoltak 
ilyen gyors katasztrófa lehetőségére - éppen azokban a napokban 
szállítottak partra. Június 19-én, tehát öt nappal az ütközet után, a 
napóleoni hadsereg felvonult a Nyeman mellé, amelyet éppen akkor 
hagytak maguk mögött az utolsó menekülő orosz csapatok. 
Napóleon ezzel Tilsit elé ért, közvetlenül az orosz birodalom 
határához. 


Június 19-én este a Nyeman partján táborozó francia könnyű 
lovasság előőrseinél fehér zászlóval egy orosz parlamentertiszt 
jelentkezett. Bennigsen levelét hozta Murat tábornagy címére. 

Az orosz hadsereg főparancsnoka fegyverszünetet kért. Murat 
nyomban továbbította a levelet Napóleonnak, aki a fegyverszünetet 


elfogadta. A véres harc véget ért. 


A cár az utolsó pillanatig bízott a győzelemben, de fivéréhez, 
Pavlovics Konsztantyinhoz már június 12-én eljutott Tilsitbe 

a heilsbergi csatáról és az orosz hadsereg visszavonulásáról 

szóló hír, s ezért nyomatékosan azt tanácsolta a cárnak, hogy 
haladéktalanul béküljön ki a francia császárral. A nagyherceg nem 
rejtette véka alá véleményét. 


- Uram - mondta -, ha nem akar békét kötni, akkor jobban teszi, ha 
töltött pisztolyt nyom mindegyik katonája kezébe, s megparancsolja 
nekik, hogy lőjék főbe magukat. Ugyanazt éri el vele, mintha még 
egyszer - s ezúttal utoljára - megütközik Napóleonnal. Nem fogja 


elkerülni, hogy birodalma kapuja megnyíljék az ellenség előtt. 


Sándor cár azonban nem fogadta meg a tanácsot. Június 14-én este 
elindult Tilsitből, hogy csatlakozzék a tartalékseregekhez. Sejtelme 
sem volt róla, hogy hadseregének java közben már Friedlandnál 


megsemmisült. 


Másnap reggel futottak be a katasztrófa első hírei Tilsitbe. A hírek 
arról számoltak be, hogy Friedlandnál megsemmisült az orosz 
testőrség egyharmada, hogy a csapatok ugyan hősiesen küzdöttek, 
de kimerültek, s nem akarják folytatni a harcot, Bennigsen teljesen 
elvesztette a fejét, és nem tud mihez kezdeni. Az első bizonytalan 
híreket hamarosan újabb, pontos részletek egészítették ki: 
Friedlandnál az orosz hadsereg majdnem olyan megsemmisítő 
vereséget szenvedett, mint Austerlitznél, s Napóleon a Nagy 
Hadsereg élén most már akadálytalanul megkezdheti Oroszország 
elözönlését. Az orosz tisztikart páni rémület fogta el. 


Gyenyisz Davidov, a későbbi híres partizánvezér, írásbeli 
feljegyzéseket hagyott hátra a friedlandi állapotokról: 


, Június 18-án érkeztem a főhadiszállásra. Rengeteg ember 
zsúfolódott ott össze, angolok, svédek, poroszok, francia 
királypártiak, orosz polgári és katonai köztisztviselők, civilek, 
akiknek semmi keresnivalójuk nem volt ott - élősdiek, intrikusok, a 
politikai és háborús spekulánsoknak valóságos mintavására, 

csupa olyan ember, akiknek tervei a vereséggel egy csapásra 
halomra dőltek ... Elképesztő fejetlenség uralkodott, mintha máris a 
végítéletre készülődnének." 


Bennigsen engedélyt kért a cártól, hogy fegyverszünetet köthessen, s 
ezúttal Sándor beadta a derekát. 


Mint már említettük. Napóleon azonnal hozzájárult az orosz 
kívánsághoz. Nem is lett volna semmi értelme, hogy tovább 
háborúskodjék Oroszország ellen; ehhez más előkészületek kellettek 
volna. Poroszországgal már végzett, az oroszokat pedig nyilván rá 
tudja venni arra, hogy csatlakozzanak a szárazföldi zárlathoz, s 
belépjenek a Napóleon vezette politikai hatalmi rendszerbe. Egyebet 
pedig pillanatnyilag nem akart a cártól. 


Június 22-én Sándor elküldte Lobanov-Rosztovszkij tábornokot 
Tilsitbe; a friedlandi ütközet után a császár ott ütötte fel 
főhadiszállását. Napóleon rögtön a tárgyalások kezdetén az 
asztalhoz lépett, amelyre nagy térkép volt kiterítve. A Visztulára 
mutatott 


- . Ez lesz a két birodalom határa - mondta. - A Visztulától keletre 
az ön fejedelme fog uralkodni, nyugatra én. 


Napóleon ezzel félreérthetetlenül tudomására adta azt a szándékát, 
hogy egyrészt Poroszországot eltörli a föld színéről, másrészt újra 
felosztja Lengyelországot. 


I. Sándor cár még az austerlitzi kinos napoknál is kínosabb órákat 
töltött egészen addig a percig, amíg Lobanov vissza nem tért az 
aláírt fegyverszüneti szerződéssel. Napóleon tíz nap leforgása alatt 
Vilnában lehetett volna, ha akar. 


- Rengeteg tisztet és katonát vesztettünk, legtöbb tábornokunk s 
köztük a legjobbak vagy megsebesültek, vagy megbetegedtek - 
vallotta be a cár. - Poroszországra természetesen rá fog járni a rúd, 
de vannak körülmények, amikor az ember kénytelen a maga 
fenntartására gondolni, s csak egy elvet tarthat szem előtt: az 
államérdeket. 


A maga fenntartásának érdeke, ,, sa propre conservation", ahogy 
Sándor Kurakin herceggel folytatott beszélgetésében mondta, arra 
késztette a cárt, hogy Friedland után 24 órával megváltoztassa 
egész politikáját, s békét, sőt, ha szükség volna rá, szövetséget is 
kössön Napóleonnal. Hogy ennek a hirtelen pálfor-dulásnak 
Poroszország issza meg a levét, s hogy eltörlik-e a föld színéről vagy 
sem, az nem érdekelte a cárt. 


A cár körül összegyűlt udvaroncok remegtek a félelemtől, hogy 
Napóleon előőrsei már a fegyverszünet megkötése előtt rajtuk 
találnak ütni. Amikor pedig megtudták, hogy Napóleon aláírta a 
fegyverszünetet, s békét akar kötni a cárral, majd kibújtak a 
bőrükből örömükben. 


, Az ég mentett meg bennünket - írta ájtatosan az öreg Kurakin 
herceg -, hiszen nem volt már sem pénzünk, sem élelmiszerünk, sem 
fegyverünk . . . s egy háromszoros túlsúlyban levő győzelmes 
ellenség fenyegetett..." 


Alig érkezett meg a francia császár üzenete, I. Sándor cár értésére 
adta a francia császárnak, hogy szoros szövetségre kíván lépni 
Franciaországgal, mert a világot csak a francia-orosz szövetség 


ajándékozhatja meg békével és boldogsággal. S mihelyt aláírta a 
fegyverszünetet, üzenetet küldött Napóleonnak, hogy személyesen 
is óhajt vele találkozni. 


A cár azonban most már nem halogathatta a magyarázkodást III. 
Frigyes Vilmossal szemben. A porosz király minden reménye az 
orosz segítség volt, I. Sándor azonban feltárta előtte a helyzetet, 
mire Frigyes Vilmos is fegyverszünetet kért 

Napóleontól. Hardenberg minisztert, a szenvedélyes porosz hazafit 
akarta elküldeni Tilsitbe, a francia császár főhadiszállására, de 
amikor ez a terve Napóleon tudomására jutott, az oly dühbe gurult, 
hogy toporzékolni kezdett; soha többé senki sem említette előtte 
Hardenberg nevét. A porosz királynak pedig értésére adta 
Napóleon, hogy nincs kegyelem számára. 


1807. június 25-én délután 2 órakor találkozott a két császár. Hogy 
I. Sándornak ne kelljen francia megszállás alatt álló területre 
mennie, sem Napóleonnak orosz földre, a Nyeman 

közepén lehorgonyoztak egy tutajt, s két fejedelmi pompájú sátort 
emeltek rajta. A francia parton felsorakozott az egész napóleoni 
testőrség, az orosz parton a cár szerényebb kísérete vonult fel. 


Gyenyisz Davidov és a történelmi esemény többi orosz szemtanúja 
egyetlen percre sem vette le szemét arról a dereglyéről, amely a 
Nyeman közepén lehorgonyzott tutajhoz szállította a , csodálatos 
férfit, a hadvezért, akihez foghatót Nagy Sándor és Julius Caesar óta 
nem ismertek...", ,a legnagyobb hadvezért, politikust, törvényhozót 
és hódítót, aki legyőzte Európa valamennyi hadseregét, kétszer 
legyőzte az oroszokat, és most Oroszország határa előtt áll...", , azt a 
férfiút, aki csodába illő bölcsességével mindenkit megejtett, aki az 
útjába került.., a legyőzhetetlen vezért..., a mennydörgő félistent!" 
Ilyennek látta Napóleont Gyenyisz Davidov és Sándor cár 
kíséretének legtöbb tagja, de csodálatukba jókora adag 
szégyenkezés és lefojtott düh is vegyült. 


Az orosz katonai körök sokkal megszégyenítőbbnek tekintették a 
tilsiti békét, mint az austerlitzi vagy a friedlandi orosz vereséget. 


Később ebben a liberális nemesség fiatal rétege is egyetértett a 
napóleoni háborúk résztvevőivel. 


1824-ben írta Puskin ezeket a sorokat: 


Ilyen volt, amikor Austerlitz mezején Jobbja legyőzte észak őrét 

s e romlás elől első ízben futásnak eredt az orosz; ilyen volt, amikor a 
fiatal cárnak békét és gyalázatot kínált Tilsitben diadala pecsétjével. 


A vers eredeti szövegét csak a forradalom után állították helyre. A 
régebbi kiadásokban , békét vagy gyalázatot" állt, ami nyilvánvalóan 
eltorzította Puskin gondolatát. 


Bárhogy volt is, a keserű pohár nem bizonyult olyan keserűnek, 
mint a cár gondolta. A két császár egyszerre ért a tutajra, Napóleon 
Sándor elé sietett, átölelte, majd mindketten a sátorba húzódtak, 
ahol körülbelül két órát tárgyaltak. Egyik fejedelem sem foglalta 
írásba a beszélgetést, de néhány mondatuk fennmaradt, a 
megállapodás magva pedig természetesen visszatükröződött a 
néhány nappal később aláírt végleges békeszerződésben. 


- . Miért háborúskodunk tulajdonképpen? - kérdezte Napóleon. 


- . Éppen úgy gyűlölöm az angolokat, mint ön. Szívesen segítségére 
leszek mindenben, ami ellenük történik - felelte Sándor. 


- . Akkor megegyeztünk. Kész a béke! - jelentette ki Napóleon. 


A tutajon felállított sátorban egy óra ötven percig tartott a két 
fejedelem tárgyalása. III. Frigyes Vilmos egész idő alatt a Nyomán 
orosz partján várakozott, s abban reménykedett, hogy őt 

is tárgyalásra hívják. Napóleon őt azonban csak másnap 

fogadta. Leplezetlen megvetéssel bánt vele; amikor elváltak, Sándor 
cárt ebédre hívta, a porosz királynak azonban egy hűvös 
fejbiccentéssel hátat fordított. 


Napóleon meghívására I. Sándor cár június 26-án Tilsitbe költözött 
át. A két császár ott naponta találkozott egymással. Napóleon 
kívánságára a miniszterek nem vettek részt a megbeszéléseken. 


- . Én leszek az ön titkára, ön meg az enyém - mondta Sándornak. 


Már az első szavaiból kiderült, hogy milyen sorsot szánt 
Poroszországnak. Ketté akarta osztani: a Visztulától keletre fekvő 
porosz terület Sándor cáré lesz, a nyugatra fekvő a francia 
birodalomé. III. Frigyes Vilmosról hallani sem akart; s ha 


olykor mégis a színe elé engedte, soha egyetlen szót sem ejtett 
politikáról, viszont annál buzgóbban szidalmazta. 


- . Gyáva nemzet, gyáva hadsereg, gyáva király. Az olyan állam, 
amely mindenkit becsap, nem érdemli meg, hogy fennmaradjon - 
így jellemezte Napóleon a cárnak III. Frigyes Vilmost, akinek az 
oroszok fejedelme örök hűséget és barátságot esküdött Nagy Frigyes 
sírja fölött. I. Sándor udvariasan mosolyogva hallgatta, s csak arra 
kérte a francia császárt, hogy valamennyit azért hagyjon meg 
Poroszországból, akármilyen megvetendő tulajdonságai vannak is. 


A porosz király, aki halálos rémületében már nem tudta mihez 
kezdjen, Tilsitbe rendelte feleségét, a szépségéről világhíres Lujzát. 
Napóleon, mint tudjuk, őt okolta a porosz háborúért, s gúnycikkeket 
íratott ellene a francia lapokban, de a porosz udvarnál abban 
reménykedtek, hogy a szigorú hódító dühe le fog csillapodni a 
személyes találkozás és az azt követő bizalmas 

beszélgetések folyamán. Lujzát gyorsan kitanították arra, mit 
kérjen; de hogy sokat nem fog elérni, azt mindenki tudta, hiszen 
köztudomású volt, hogy Napóleonra még azoknak a nőknek is alig 
volt befolyásuk, akiket szeretett. A találkozás színhelyéül a tilsiti 
királyi palotát jelölték ki. Lujzának a lelkére kötötték, hogy 
legalább Magdeburgot könyörögje vissza Napóleontól. 


Napóleon éppen sétalovaglásról ért vissza a kastélyba, amikor a 
királyné megérkezését jelentették. Nyomban eléje sietett úgy, ahogy 
volt, vadászöltönyben, lovaglóostorral a kezében. Lujza legszebb 
ruháját öltötte fel. Négyszemközti beszélgetésük jó sokáig tartott. 
Amikor végül Frigyes Vilmos nem bírta tovább szégyenletes 
helyzetét a kajánul figyelő udvaroncok között, és belépett a 
szobába, a császár és a királyné közt megszakadt a beszélgetés. 
Lujza még semmit sem ért el... 

- Ha a porosz király valamivel később jön, le kellett volna 
mondanom Magdeburgról - tréfálkozott később Napóleon 
tábornagyaival. 


A császár a , régi Poroszországot", Pomerániát, Brandenburgot és 
Sziléziát hagyta meg Poroszországnak, minden ettől keletre 

és nyugatra fekvő területet elszakított tőle. Hogy Poroszország 
mégis megmaradt Európa térképén, azt a poroszok csak annak 


köszönhették, hogy a győztes engedett I. Sándor cár iránti 

, udvariasságának és megbecsülésének" jeléül, ismételgette később 
Napóleon. Az Elba nyugati partján elterülő részt Napóleon az 
újonnan megalapított Vesztfáliába kebelezte be, amelyhez az 
esseni nagyhercegség és Hannover is tartozott. Az új királyságot a 
francia császár öccsének, Bonaparte Jeromosnak adományozta, a 
Poroszországtól elvett lengyel területekből pedig a Varsói 
hercegséget (Poznant és Varsó környékét) új szövetségese, a szász 
király gondjaira bízta. Napóleon sürgetésére I. Sándor az egykori 
poroszországi lengyel területekből mindössze a kis bialystoki 
kerületet fogadta el. A két fejedelem egyébként véd- és 
dacszövetséget kötött, amelynek tartalma azonban egyelőre 
titokban maradt. E szerződésben Oroszország arra kötelezte magát, 
hogy csatlakozik Napóleonnak Anglia elleni szárazföldi zárlatához. 


1807. július 8-án írták alá a Németországra oly megszégyenítő tilsiti 
békét. 


Július 8-án estig tartottak az ünnepségek és csapatszemlék. A két 
fejedelem egész idő alatt egyetlen percre sem vált el egymástól. 
Napóleon minden tőle telhetőt elkövetett, hogy meggyőzze 
rokonszenvéről és jóakaratáról volt ellenségét és mostani 
szövetségesét. Amikor július 9-én a császár és a cár szemlét tartott a 
francia és az orosz testőrcsapatok fölött, a csapatok, valamint 

a Nyeman partján összesereglett nézők szeme láttára 
összecsókolóztak és búcsút vettek egymástól, kettejükön és néhány 
meghitt bizalmasukon kívül még senki sem sejtette, hogy a Tilsitben 
töltött néhány nap alatt milyen mélyrehatóan megváltozott a 

világ sorsa. 


10. fejezet 
TILSITTŐL WAGRAMIG (1807-1809) 


Tilsitből Napóleon egyenesen Párizsba ment. Németországban 
szolgai lelkesedéssel fogadták. A francia császár a hatalomnak oly 
elképzelhetetlenül magas csúcsára ért, amilyen magasra előtte még 
senki sem került a világtörténelemben. Korlátlan 

hatalmú egyeduralkodója volt a Belgiumot, Nyugat-Németországot, 
Piemontét és Genovát felölelő hatalmas francia birodalomnak, 
királya Itáliának és védnöke - azaz korlátlan ura - a német területek 
nagy részét magába foglaló Rajnai Államszövetségnek, amelyhez 
újabban Szászország is csatlakozott. Ura volt Svájcnak, s otthon 
érezte magát Németalföldön és Nápolyban is, ahol két fivére, Lajos 
és József ült a királyi trónon, ő uralkodott az egész Közép- 
Németországot és az Észak-Németország egy részét felölelő 
vesztfáliai királyságban is, ahol harmadik öccse, Jeromos hajtotta 
végre parancsait. Napóleon uralma alá tartoztak még 

az osztrákoktól elrabolt s a hűbéres Bajorország királyának 
ajándékozott egykori osztrák területek, úgyszintén Európa északi 
partvidéke, a francia csapatok által megszállt Hamburggal, 
Brémával, Lübeckkel, Gdanskkal s Königsberggel, valamint az 
újonnan elfoglalt és a szász királynak, Napóleon hűbéresének 
uralma alatt álló Lengyelország, amelynek területét Davout csapatai 
szállták meg. 


Napóleon uralma alá tartoztak ezenkívül a jóni szigetek, Cattaro 
városa, s a Balkán-félsziget adriai partvidékének egy része. A 
területének elenyésző töredékére csonkított Poroszország a súlyos 
adók terhe alatt nyögve, hadsereg nélkül, lélegzetét visszafojtva 
leste Napóleon minden szavát. Ausztria hallgatott, s megadta magát 
sorsának, Oroszországot szoros szövetség kötötte a francia 
birodalomhoz. Egyedül Anglia folytatta a küzdelmet Napóleon 
ellen. 


Franciaországban magában rend volt, becsületes közigazgatás 
intézte az ország dolgait, pénzügyei virágoztak. Amikor Napóleon 
Párizsba érkezett, a pénzügyi közigazgatásban, a közvetett és 
egyenes adók terén és más téren újabb nagyarányú 


reformokat léptetett életbe Gaudin pénzügyminisztere s Mollien, 
kincstári igazgatója segítségével. Ezeknek eredményeként a 
birodalom 750-770 milliónyi bevétele nemcsak a békebeli 
kiadásokat, hanem háborús időkben a hadsereg számára 
előirányzott költségeket is fedezte. Ez egyik jellegzetessége a 
napóleoni pénzügyeknek : a császár , rendes" és nem rendkívüli 
kiadásoknak tekintette a háborús költségeket. Az állam hitele olyan 
szilárd volt, hogy a Napóleon alapította és ma is ugyanúgy fennálló 
Francia Bank az 1804-1805-ös 1090-ról 490-ra szállította le a betéti 
kamatlábat. 


Itália, amely hivatalosan , független" királyság volt, évi 36 millió 
aranyfrankot fizetett Franciaországnak. Itália , nagylelkű" királya - 
Napóleon - tehát évenként 36 millió frankot ajándékozott a francia 
császárnak - Napóleonnak. Az olasz közigazgatás költségeit 
természetesen ugyancsak az itáliai királyság adóiból fedezték, 
amelyeket Napóleon helytartójaként, alkirályi címmel Beauharnais 
Jenő, Napóleon mostohafia hajtott be. Persze, az Itáliában 
állomásozó francia csapatokat is az olaszok látták el 

saját költségükön. A többi ország, amely közvetve vagy 
közvetlenül Napóleon fennhatósága alá tartozott, szintén a maga 
zsebéből tartotta fenn a francia csapatokat, és ugyancsak súlyos 
adókat fizetett Franciaországnak. A leigázott országok aranyából, a 
különféle hozzájárulásokból és adókból Napóleon aranypénzt 
veretett Franciaországban, amely csakhamar bekerült a 
kereskedelmi forgalomba. A konzulátus idején megkezdett 
nagyszabású reformmunka 1807-ben, Napóleon Tilsitből való 
visszaérkezésekor fejeződött be. 


A császár a francia ipar fellendítésére is különféle intézkedéseket 
tervezett; ezen a téren azonban már jóval bonyolultabb feladatokkal 
kellett megbirkóznia. A tervezett rendszabályokat csak a szárazföldi 
zárlattal szoros összefüggésben lehetett végrehajtani. Kevéssel 
Tilsitből való hazatérése után Napóleon újabb nagy politikai 
vállalkozásnak vetette meg az alapjait, amely nélkül nem 
valósíthatta meg hatásosan az Anglia elleni zárlatot: a császár az 
ibériai félsziget meghódítására készült. 


Hogy ennek az új politikai vállalkozásnak az indokait megértsük, 
tudnunk kell, hogy már 1807 őszén, majd a következő tél folyamán 


jelentős, de egyelőre még csak a felszín alatt lappangó 
nézeteltérések keletkeztek a császár és tábornagyai, miniszterei s 
meghitt tanácsadói között. A napóleoni udvar mesebeli 

fényben, pompában ragyogott, a régi és az új nemesség, a régi és az 
új gazdag polgárság egymással versenyezve ünnepelt, a császár 
tiszteletére Párizsban vendégeskedő idegen fejedelmek is 

rengeteg pénzt költöttek a világ fővárosában. 


A Tuileries-ben, Fontainebleau-ban, Saint-Cloud-ban és 
Malmaisonban egymást váltogatták a ragyogóbbnál ragyogóbb, 
álomszerűén szép ünnepségek. Még a régi királyok udvarában sem 
lehetett ilyen fényt és pompát látni, ennyi gyémántoktól 

tündöklő szépasszonyt és elegáns udvaroncot. Valamennyien tudták 
azonban, hogy a palota egyik távoli szobájában, ahova nem ér el 
a bálok lármája, szürke redingot-ba öltözött férfi hajlik az 

ibériai félsziget térképe fölé. Ki tudja, a sok gondtalan táncosnak 
nem kell-e már holnap elhagynia a fényűző palotákat, szalmával, 
pajtákkal, szénaboglyákkal felcserélnie puha ágyát, nem fog-e 

már holnap golyózáporba kerülni, dohos krumplit ebédelni, 

nem kell-e a mocsarak bűzös vizével oltani szomját? S mindezt 
miért? 


Napóleon bajtársai közül már Austerlitz után is sokan úgy vélték, 
hogy meg kellene állni..., hogy Franciaország elérte a hatalom 
legmagasabb csúcsát, ahonnan tovább már nem vezet út. 


A nép azonban természetesen zokszó nélkül engedelmeskedett 
Napóleon minden parancsának. Az újoncozások főképpen a 
parasztságok sújtották, ezzel szemben a kereskedelem és az 

ipar, kivéve a tengerparti városok és kikötők kereskedőit, 
elégedetten szemlélte az áruforgalom óriási növekedését és a piacok 
megszaporodását. Azok a tábornagyok és udvari méltóságok, akik 
Tilsit után gondolkodóba estek, egyébként nem attól féltek, hogy 
belső forradalom tör ki az országban; jól tudták, hogy Napóleon 
szigorúan kézben tartja Párizs munkásnegyedeit. Mástól tartottak: 
a birodalom mértéktelen, egészségtelen felpuffadása 

hökkentette meg őket. 


Akik a császár közvetlen közelében éltek, valósággal megdöbbentek 
attól a szinte határtalan s ellenőrizhetetlen hatalomtól, amellyel 
Napóleon Königsbergtől egészen a Pireneusokig (sőt már azokon is 


túl), Varsótól és Gdansktól Nápolyig és Brindisiig, Anvers-től a 
Balkán északnyugati hegyláncáig, Hamburgtól Korfuig, népek, 
nemzetek és országok beláthatatlan konglomerátumát fogta a 
szekere elé. A történelem legfelületesebb ismerete (nem szólva az 
ösztön mesterségesen elfojtott szaváról) megtanította őket arra, 
hogy milyen ritka csoda az ilyen világuralom, s milyen törékeny 
játékszere a féktelen történelmi erőknek. Felismerték - s ezt később 
ki is mondták -, hogy mindaz, ami Napóleonnak pályafutása 
kezdetétől egészen Tilsitig sikerült, inkább csodálatos mesére 
hasonlít, mint a történelmi valóságra. És sokan közülük (nemcsak 
Talleyrand) úgy tartották, hogy egyre nehezebb és veszélyesebb e 
játék folytatása. 


Napóleon példátlanul bőkezű és gavalléros volt mind katonai, mind 
polgári munkatársaival. Tilsit után 1 000 000 

aranyírankot ajándékozott Lannes tábornagynak, 100 000 frank 
életfogytiglani évjáradékot Ney tábornagynak, félmillió 
aranyírankot és 400 000 frank életjáradékot Berthier-nek, de többi 
tábornagyáról, tábornokáról és tisztjéről sem feledkezett meg. 
Miniszterei - Gaudin, Mollien, Fouché és Talleyrand - kevesebbet 
kaptak ugyan, de azért velük sem bánt szűkmarkúan. Amelyik tiszt 
és katona részt vett Napóleon hadjárataiban, az mind megkapta a 
jutalmát, köztük sokan életfogytiglani járadékot, amely a 
hadirokkantak esetében rendszerint háromszoros összeg volt. 


Bőkezű adományai azonban egy centime-jébe sem kerültek a francia 
kincstárnak. A hatalmas összegű hadisarcon kívül, melyet a 
legyőzött országokra (egyes esetekben városokra, sőt testületekre) 
kivetett, ugyyanezekből az országokból még különadókat is kipréselt, 
melyek tízmilliókra rúgtak (a vesztfáliai királyság 40 milliót fizetett 
készpénzben, Hannover 20 milliót, Lengyelország 30-35 milliót 
stb.). Ezekkel az összegekkel Napóleon ellenőrzés nélkül, 
személyesen rendelkezett. E tételekből vont el óriási összegeket 
családtagjai és rokonsága , megjutalmazására", s ami megmaradt, az 
mind a , Tuileries pincéibe" vándorolt és személyes vagyonát 
gyarapította. Személyes vagyona - saját beismerése szerint - 1812- 
ben 300 millió aranyfrank volt. Az udvartartás költségeire és 
személyi költségeire hivatalosan évi 25 milliót kapott, de ez az 
összeg eltörpült azokhoz az óriási összegekhez képest, melyek a 
hivatalos költségvetési tételeken kívül álltak rendelkezésére. Jaj a 


legyőzötteknek. , A háborúnak el kell tartania önmagát" - mondta 
Napóleon, s ezt az elvet szigorúan érvényesítette is az első 
császárság ideje alatt. 


- Ne raboljatok! - mondta tábornokainak. Többet kaptok tőlem, 
mint amennyit magatok szerezhetnétek! 


Soha nem bocsátotta meg, könyörtelen szigorúsággal büntette, ha 
valaki elsikkasztotta a rábízott kincstári pénzt. Ha szemlét tartott 
csapatai fölött, nemcsak a katonák fegyelmezettségét vizsgálta, 
hanem azt is, hogy jól tápláltak, elégedettek-e, s 

szigorúan megbüntetett minden visszaélést. Minél több pénzhez 
jutottak azonban tábornagyai és tábornokai, annál erősebben élt 
bennük a vágy, hogy békében, nyugalomban élvezhessék a háborúk 
során szerzett vagyonukat és rangjukat. 


Mindenki tudta, hogy Napóleon, mihelyt Tilsitből hazatért, máris 
újabb háborúra készülődött: Spanyolországon át Portugália 
meghódítására akart indulni. Ennek az újabb hadjáratnak a célját 
azonban csak kevesen ismerték fel. Hogy világosan megérthessük, 
idézzük emlékezetünkbe még egyszer a szárazföldi zárlatot, mert ha 
ezt csak egyetlen percre is szem elől tévesztjük, semmilyen 
fontosabb napóleoni vállalkozást nem érthetünk meg. 


A császár mindvégig következetes maradt az Anglia elleni 
szárazföldi zárlat kérdésében. Tudta, hogy nem bízhat sem a 
portugál Braganza-házban, sem a spanyol Bourbonokban, tudta, 
hogy mindketten romlásba döntik országaikat, ha megtiltják 
parasztjaiknak, állattenyésztőiknek és földbirtokosaiknak, hogy 
merinói gyapjújukat eladják az angoloknak, s ha megakadályozzák 
az olcsó angol gyáripari termékek behozatalát. Nyilvánvaló volt, 
hogy - bár látszatra belenyugodtak a berlini rendeletbe - suba alatt 
eltűrték a csempészkereskedelmet, s minden tőlük telhetőt 
elkövettek, hogy a szárazföldi zárlatot kijátsszák. 


Tekintettel az ibériai félsziget mérhetetlen hosszú partvonalára, az 
angol hajóhad vitathatatlan fölényére, valamint a félsziget déli 
végén álló gibraltári angol erődítményre, az is nyilvánvaló volt, 
hogy addig gondolni sem lehet a szárazföldi zárlat 

hathatós megszervezésére, amíg Napóleon teljesen hatalmába nem 
keríti Portugáliát és Spanyolországot. Márpedig a császár ebben a 


kérdésben visszavonhatatlanul határozott: Európa minden 
partvidéke, a déli, az északi és a nyugati partvidék is a francia 
vámőrök közvetlen ellenőrzése alá fog kerülni. Aki ellenszegül, azt 
félre kell tenni az útból. A spanyolországi Bourbonok szemtől 
szembe ugyan mindent megígértek, de nyilvánvaló volt, hogy 
hazudnak; nem kergethették ki, de nem is akarták kikergetni az 
angolokat a félszigetről, hiszen ezzel megszüntették volna az 
Angliával folytatott cserekereskedelmet. A portugál Braganza-ház is 
szemet hunyt az európai zárlat szigorú rendelkezései fölött, bár 
egyidejűleg minden emberi méltóságot meghazudtoló, talpnyaló 
alázatossággal udvarolt Napóleonnak. 


Anglia azonban, amely Tilsit óta minden szövetségesét elvesztette, 
elhatározta, hogy most már kettőzött erővel lát neki a küzdelemnek. 
1807 szeptember elején az angol hajóhad Koppenhágát bombázta, 
mert híre járt, hogy Dánia is csatlakozott a szárazföldi zárlathoz. 
Napóleon a hír hallatára dühbe gurult, s egyre inkább elmélyült az 
a meggyőződése, hogy addig nem lesz nyugta, amíg meg nem 
hódítja Portugáliát és Spanyolországot. 


1807 októberében Junot tábornagy parancsnoksága alatt 27 000 
főnyi hadsereg lépte át a spanyol határt. Portugália felé meneteltek. 
Rövidesen újabb 24 000 főnyi sereg követte őket Dupont tábornok 
vezetésével. Rajtuk kívül Napóleon még körülbelül 

5000 dragonyost, huszárt és lovas vadászt küldött Portugáliába. A 
portugál dinasztia Angliától kért segítséget. Pokolian féltek 

ugyan Napóleontól, de ugyanígy féltek az angoloktól is, akik a 
tenger felől éppúgy elbánhattak volna Lisszabonnal, mint egy 
hónappal korábban Koppenhágával. 


Spanyolország meghódítására Napóleon tervei szerint csak később, 
a portugál kérdés elintézése után került volna sor. Úgy gondolta, 
hogy jóval könnyebb dolga lesz akkor, hiszen két hadműveleti 
alapról, Dél-Franciaországból és Portugáliából indulhat ki. A császár 
egyébként még arra sem érdemesítette Spanyolországot, hogy 
diplomáciai úton közölje csapatainak átvonulását a spanyol 
területeken. Beérte azzal, hogy Junot tábornagy a határ átlépése 
után a befejezett tényt közölte a madridi kormánnyal. A spanyolok 
nem tehettek egyebet, belenyugodtak a megváltoztathatatlanba. 


Párizsban Cambacéres, a birodalom kancellárja, néhány 


tiszteletteljes szóval tiltakozott a vállalkozás ellen, Talleyrand 
azonban teljes szívével helyeselt a császárnak. Tudnunk kell, hogy 
Tilsit után, 1807 augusztusában Talleyrand leköszönt 
külügyminiszteri tisztéről. Ürügyként azt hozta fel, hogy elveszítette 
Napóleon bizalmát. Az igazi ok azonban más volt. Talleyrand 

már régen megszimatolta, hogy Napóleon világpolitikája egyenesen 
a katasztrófa felé rohan, elhatározta tehát, hogy fokozatosan 
visszavonul a politikától. Ennek ellenére tovább is részt vett az 
udvari életben. Úgy látszik, hogy újra be akart férkőzni 

Napóleon kegyeibe, s ennélfogva lelkesen helyeselt a császár 
minden szavának, bár lelke mélyén meg volt győződve arról, hogy a 
spanyol hadjárat beláthatatlan következményekkel fog járni. 


A Junot parancsnoksága alatt Portugáliába tartó hadsereg 
spanyolországi útján rengeteget szenvedett a rossz utak és az 
élelmiszerhiány miatt. A franciák kifosztották a parasztokat, ezek 
pedig ott álltak bosszút, ahol érték a franciákat. Hat hétbe telt, míg 
Junot 1807. november 29-én bevonulhatott Lisszabonba. A 

királyi család akkor már két napja Anglia felé vitorlázott egy angol 
hajón. 


Ütött Spanyolország órája. 


Az ország trónján abban az időben a gyönge és korlátolt IV. Károly 
ült, aki teljesen feleségének és Don Godoynak, a királyné 
kegyencének a befolyása alatt állt. A király, a királyné és 

Godoy kérlelhetetlen ellenségei voltak Ferdinánd trónörökösnek, 
akit viszont a spanyol nemesség és polgárság, főképpen 1805 és 
1807 között teljes erejével támogatott. A pénzügyek és a 
közigazgatás romlása, a belpolitika minden területén tapasztalható 
rendetlenség, amely útját állta a kereskedelem, a mezőgazdaság és 
az egykor oly virágzó, de már teljesen tönkrement ipar 
fejlődésének, egy sorba állította a nemességet és a polgárságot, mert 
úgy vélték, ha félreteszik az útból Godoyt, az udvar teljhatalmú 
kegyen-cét, akkor Spanyolország újra felvirágzik. 


Akkoriban egyre népszerűbb lett az a terv, hogy Ferdinándot 
összeházasítják Napóleon valamelyik rokonával. Ha a 

spanyol királyi ház rokonságra léphet a hatalmas francia császárral, 
nagyarányú reformokat valósíthatnak meg belügyi téren, a 
királyság megőrizheti függetlenségét és külpolitikailag is 


megmaradhat nyugalmi állapotában, gondolták ezek a körök. 
Ferdinánd meg is kérte Napóleon unokahúgának a kezét, de kosarat 
kapott. 


A francia császárt egészen más tervek foglalkoztatták. El akarta 
kergetni a Bourbonokat Spanyolország trónjáról, hogy valamelyik 
fivérét vagy tábornagyát ültethesse a helyükre. 1808 telén és 
tavaszán egyre újabb francia csapatok keltek át a Pireneusokon, s 
márciusra már körülbelül 100 000 ember gyűlt össze Spanyol- 
országban. Ereje tudatában Napóleon ekkor elhatározta, hogy - 
ügyesen kihasználva a spanyol király családi belvillongásait -dűlőre 
viszi tervét. 


Murat tábornagy 80 000 emberével megindult Madrid ellen. 


IV. Károly, a királyné és Godoy elmenekült a fővárosból, de 
Aranjuezben a fellázadt nép útjukat állta. Godoyt elfogták, 
megverték és börtönbe vetették, a királyt pedig arra 
kényszerítették, mondjon le Ferdinánd javára. Ez 1808. március 17- 
én történt, s hat nappal később, március 23-án Murat már bevonult 
a spanyol fővárosba. Napóleon azonban nem ismerte el királynak 
Ferdinándot, hanem egész családjával egyetemben Bajonne-ba 
rendelte a lemondott és az új királyt. Azt üzente nekik, hogy 

meg akarja hallgatni a pörösködőket, s fellebbezhetetlenül 

eldönti, hogy melyiküknek van igaza. 


1808. április 30-án IV. Károly, a felesége, VII. Ferdinánd és Don 
Godoy megérkezett Bayonne-ba. Napóleon azt követelte tőlük, hogy 
hívják maguk után a királyi ház valamennyi hercegét. Ezzel 
nyilvánvalóvá lett Napóleon terve: Franciaországba 

akarta csalogatni a spanyolországi Bourbon-dinasztia minden 
tagját, hogy megfossza trónjuktól és letartóztassa őket, 
Spanyolországot pedig a saját uralma alatt egyesítse 
Franciaországgal. A bayonne-i összejövetel hírére május 2-án 
Madrid lakossága fellázadt a várost megszálló francia csapatok 
ellen. Murat tábornagy leverte ugyan a zendülést, de nem fojthatta 
el azt az irtózatos tűzvészt, azt a népi harcot, amely röviddel később 
az egész országban elharapódzott. 


Napóleon a spanyol királyi családdal egyidejűleg érkezett Bayonne- 
ba, és csak ott tudta meg a madridi események hírét. Jelenlétében 


viharos családi jelenet zajlott le, amelynek folyamán IV. Károly 
botot fogott Ferdinándra. Napóleon ekkor váratlanul felállt, és azt 
követelte, hogy mind IV. Károly, mind pedig VII. Ferdinánd 
mondjon le a spanyol trónról, az ország fölötti rendelkezés jogát 
pedig ruházzák rá. Így is történt. Mivel IV. Károly, Ferdinánd és a 
királyné a francia csendőrség és katonaság markában volt, még csak 
nem is tiltakozhattak. Napóleon nyomban bejelentette nekik, hogy 
személyes biztonságuk és nyugalmuk érdekében nem engedi őket 
vissza Spanyolországba, hanem a királyt és királynét Fontainebleau- 
ba küldi, Ferdinándot pedig a többi Bourbon-herceggel egyetemben 
Valenceba, Talleyrand herceg ottani kastélyába. A parancsot 
nyomban végre is hajtották. Néhány nap múlva, 1808. május 10-én 
Napóleon meghagyta fivérének, Józsefnek, Nápoly királyának, hogy 
utazzék Madridba, s foglalja el Spanyolország trónját. Murat 
tábornagyot, a nyugatnémetországi Cleves-Berg fejedelemség 
nagyhercegét ugyanakkor Nápolyba küldte, s nápolyi királynak 
nevezte ki. 


A császár nagyon elégedett volt. Úgy látszott, hogy minden 
elrendeződött. A spanyolországi Bourbonok mit sem sejtve csapdába 
estek, az ibériai félsziget pedig simán jutott Napóleon kezére. 


S ekkor történt, hogy minden várakozással ellentétben a bandákba 
összeverődött spanyol parasztok könyörtelen, véres, vad harcot 
kezdtek a francia hódítók ellen. Az esemény nemcsak Napóleont 
érte meglepetésszerűen, hanem egész Európát is, amely mindeddig 
fogvacogva, szótlanul figyelte a francia császár legújabb kalandját. 


Először történt, hogy Napóleon olyan ellenfélbe ütközött, amely 
egészen más fából volt faragva, mint azok, akikkel addig dolga 
akadt (kivéve a rövid egyiptomi és szíriai közjátékokat). A puszta 
késsel hadakozó, elkeseredett asturiai paraszt, a rozsdás puskával 
lövöldöző sierra-morenai hegyi pásztor, a hosszú tőrrel vagdalkozó 
katalán kézműves hadat üzent Napóleonnak. Rongyosok! - mondta 
róluk megvetően a császár. Ettől a csőcseléktől ijedjen meg ő, 
Európa ura, akinek seregei szétverték az orosz, osztrák és porosz 
hadakat, egész tüzérségükkel és lovasságukkal, királyaikkal és 
tábornagyaikkal együtt, ő, aki egyetlen szavával egész államokat 
semmisít meg s új államokat épít? 


Sem ő, sem senki a világon nem sejthette még akkor, hogy ezek a 


,rongyosok" ásták meg azt a gödröt, amely néhány év múlva 
szakadékként nyeli el az egész napóleoni birodalmat. 


Amikor 1808-ban Napóleon megtervezte és elhatározta spanyol 
vállalkozását, egy történelmi példa lebegett a szeme előtt, amely 
nagy derűlátással töltötte el. Pontosan száz évvel korábban XIV. 
Lajos egyik unokaöccsét, Fülöpöt koronáztatta meg spanyol királlyá, 
s ezzel az ibériai félszigetre ültette át a Bourbon-ház egyik ágát. A 
spanyolok akkoriban, elfogadták az új királyt és családját, s 
megtartották a trónon, jóllehet fél Európa összefogott XIV. Lajos 
ellen. Miért ne sikerülne most ugyanez a kaland Napóleonnak is, aki 
összehasonlíthatatlanul erősebb és hatalmasabb XIV. Lajosnál? 
Miért ne plántálhatná át most ő Spanyolországba a , Bonaparte- 
dinasztiát"? Még csak Európával sem kellene bajlódnia, mint XIV. 
Lajosnak: Európa a földön hever, s ezúttal Oroszország is 
Franciaország szövetségese. 


Napóleont azonban megtévesztette a történelmi események külső 
hasonlatossága. Nem értette meg, hogy milyen gyökeres különbség 
van Bourbon Fülöp 1700-as trónra jutása és Bonaparte József 1808- 
as megkoronázása között. Az első esetben a francia kereskedők, 
hajósok, nemes lovagok és kalandorok lelkesen fogadták Fülöp 
trónra jutását, mert XIV. Lajossal együtt szentül azt hitték, hogy 
Spanyolország hatalmas tengeren túli gyarmatai hamarosan francia 
kézre fognak kerülni. Csakhogy nagyot tévedtek : a gyarmati 
spanyol kereskedők és ültetvényesek minden erejükkel ellene 
szegültek a francia tőke beszivárgásának, s V. Fülöp kénytelen- 
kelletlen kizárta francia honfitársait Spanyolország gazdasági 
életéből. Gazdaságilag az ország nem vált a franciák hűbéresévé, s 
ezért maradhatott V. Fülöp és a Bourbon-ház a trónon. 


Bonaparte József viszont a spanyol királyok aranypalástjával a 
vállán Napóleon helytartója lett, és az volt a megbízatása, hogy az 
ibériai félszigeten is végrehajtsa az Anglia elleni szárazföldi zárlatot, 
s rendszeres munkával előkészítse Spanyolország kizsákmányolását 
a francia polgárság javára. Spanyolországban nem felejtették el, 
hogy az 1799 brumaire-i államcsíny óta a francia posztógyárosok és 
a francia ipar sok más képviselője kérvényekkel árasztotta el 
Napóleont, s ezek pontosan kidolgozott, egyöntetű programot 
tartalmaztak. Azt is tudták, hogy Napóleon elfogadta ezt a 


programot, amely nagyjából a következőképpen foglalható össze: 


1. Spanyolországot a francia készáru monopolizált piacává kell 
tenni. 


2. Spanyolország csak a francia iparnak szállíthatja híres merinói 
gyapját, amelynek nincs párja a világon. 


3. Spanyolországot, s főképpen Andalusiát rá kell 

szorítani azoknak a pamutfajtáknak a termelésére, amelyeket a 
francia ipar a szárazföldi zárlat elrendelése előtt az angoloktól 
szerzett be. 


Előfeltétele volt ennek a tervnek, hogy Spanyolország és Anglia 
között teljesen megszűnjön minden kereskedelmi összeköttetés; 
vagyis a spanyolok nem adhatták el drága áron a merinói gyapjút, s 
nem vásárolhattak olcsó angol fogyasztási cikkeket. 


A napóleoni uralom tehát teljes vagyoni romlást idézett volna elő az 
állattenyésztők, a kártolók, a gyapjúszövők, általában a spanyol 
iparosság körében, de az egész parasztságnak is kárt okozott volna, 
amelynek kenyere végeredményben közvetve vagy közvetlenül a 
gyapjútól és a lentől függött. Spanyolországnak azokban a részeiben 
pedig, ahol még a feudalizmus uralkodott, de még inkább ott, ahol 
a feudális viszonyokat részben már lerombolták, a gyarmati 
ültetvényeiből és Angliából élő egész föld-birtokos nemesség 
tönkrement volna, ha Napóleon hatalmába keríti Spanyolországot. 
Nyilván nyomban megszakad minden összeköttetésük a tengeren 
túli gazdag spanyol gyarmatokkal (pl. a Fülöp-szigetekkel), hiszen 
tudvalevő volt, hogy Anglia rögtön háborút üzent minden európai 
államnak, amely közvetve vagy közvetlenül bekapcsolódott 
Napóleon politikai pályájába. Ilyenkor az angolok első dolga az 
volt, hogy megszállták az illető állam gyarmatait. 


A kíméletlen napóleoni megszállással sújtott ország különféle 
osztályainak e különféle gazdasági érdekei teremtették meg azt 

a tűzfészket, amelyből végül is felcsapott a nemzeti 

felszabadító mozgalom a mindenható hódító ellen. Spanyolország 
fellázadt parasztjai és kézművesei erejüket jóval meghaladó 
kétségbeeséssel vetették bele magukat abba a küzdelembe, amelyet 
- minthogy Anglia nem segíthette őket sem pénzzel, sem 


fegyverekkel - késekkel, tőrökkel, vasvillákkal és régi, 
berozsdásodott puskákkal vívtak. De Napóleon csak sokára értette 
meg, hogy milyen kemény ellenállást kell leküzdenie. Egyelőre úgy 
látta, hogy minden rendjén van. A spanyolországi Bourbonok 
rendőri felügyelet alatt elindultak a számukra kijelölt fogságba: 
Fontainebleau-ba és Valence-ba, Bonaparte József pedig 
megérkezett Madridba. 


Igaz ugyan, hogy egy-két kellemetlen hírt már jelentettek 
Napóleonnak, például azt, hogy éjszakánként a spanyol parasztok 
kisebb csoportokban rajtaütnek a francia táborokon, s ha elfogják és 
fal mellé állítják őket, akkor vagy konokul hallgatnak, vagy 
megvetően szitkozódnak. Azt is jelentették, hogy amikor május 2-án 
Murat tábornagy a madridi felkelés alkalmából a tömeg közé 
lövetett, az nem oszlott szét, hanem visszavonult a házakba és az 
ablakokból tovább lövöldözött a franciákra; amikor pedig a katonák 
behatoltak a lakásokba, a spanyolok - ha már utolsó töltényüket is 
ellőtték - késsel, foggal és körömmel addig védekeztek, amíg le nem 
ütötték őket. Csak kétségbeesett, vad küzdelem árán sikerült őket 
kihajítani a házak ablakából a kövezetre vagy a lent várakozó 
bajtársak szuronyhegyére. 


Különös hírek voltak ezek, de Napóleon nem ütközött meg rajtuk. 
Még nem tudta, hogy milyen ellenféllel van dolga, még nem értette 
meg ennek a háborúnak a jellegét. Holott a spanyolok már az első 
perctől fogva tanújelét adták tajtékzó, vad franciagyűlöletüknek, s 
nem múlt el nap, hogy ennek valamilyen formában kifejezést ne 
adtak volna. 


Az egyik francia szakasz bevonult valamelyik faluba. A falu kihalt 
volt, a lakók elrejtőztek az erdőben. A katonák behatoltak egy 
viskóba, ahol egy fiatal anyára és gyermekére akadtak. Ennivalót is 
találtak a házban. A tiszt gyanakodott, s megkérdezte az asszonyt, 
hogy az étel nincs-e megmérgezve. Megnyugtató feleletet kapott, de 
azért óvatosságból meghagyta az asszonynak, hogy elsőnek ő maga 
kóstolja meg. A parasztasszony habozás nélkül beleharapott a 
kenyérbe. A tiszt még ezzel sem érte be, azt kívánta, hogy az 
asszony a gyermekét is megetesse. Az anya ennek a parancsnak is 
nyomban engedelmeskedett. Ezután a katonák is nekiláttak az 
ételnek, de az anyával és gyermekkel együtt csakhamar kegyetlen 


fájdalmak között elpusztultak. 

Kezdetben az ilyen esetek megdöbbentették a franciákat, de később 
annyira megszokták a háborúnak ezt a fajtáját, hogy már semmin 
sem csodálkoztak. Napóleont sem zavarták különösebben; ő ugyanis 
csak jóval később ismerte fel ennek a háborúnak a jellegét. 


Nyár közepe felé egyre nyilvánvalóbbá lett, hogy a leigázott európai 
hatalmak lázas érdeklődéssel figyelik a spanyolországi eseményeket, 
a Pireneusokon túl dúló tűzvészt. S máris Ausztria fegyverkezéséről 
kezdtek beszélni az emberek... Az Austerlitz óta eltelt három év 
alatt Ausztria kipihente, összeszedte magát. Bécsben a nemesség és 
a kereskedő réteg úgy látta, elérkezett az idő, hogy örökre lerázza a 
napóleoni jármot. Tudvalevő, hogy Ausztriában, Magyarországon és 
Csehországban, csakúgy mint Oroszországban, a nemesség 
mindennél jobban félt a napóleoni hatalom kiterjesztésétől, vagyis 
attól, hogy a császár közvetve vagy közvetlenül Ausztriában is 
megvalósítja reformjait, és életbe lépteti a , Code Napoléon" -t, 
amely mindörökre végez a feudális renddel. 


Az így kialakult helyzetben Napóleon úgy látta, ideje, hogy 
nyilvános bizonyságát szolgáltassa a francia-orosz szövetségnek, s 
ezzel - legalábbis addig, amíg le nem gyűri az ibériai , lázadókat" - 
biztosítsa magát Ausztria esetleges támadása ellen. 


, Őfelsége a császár hamar észhez fogja téríteni a vad spanyol 
csőcseléket" - írták akkoriban tisztességtudóan az európai újságok. - 
, A rablóvezér most végre alighanem hurokra kerül" -mondogatták 
egymásnak halkan ugyanezeknek az újságoknak az olvasói 
Poroszországban, Ausztriában, a Hansa-városokban, Németalföldön, 
Itáliában, a vesztfáliai királyságban, a Rajnai Államszövetség 
államaiban. De nagyon halkan mondták, mert egyelőre még maguk 
sem nagyon bíztak reményeik teljesülésében. 


Így festett a világ, amikor 1808 őszén az újságok hírül adták, hogy a 
francia és az orosz császár találkozni fog Erfurtban. 


Napóleon már hosszabb ideje készült arra, hogy a nyilvánosság előtt 
is bizonyságát szolgáltassa a francia-orosz barátság és szövetség 
tökéletes szilárdságának. 1808 július közepe táján aztán egy 
váratlan esemény arra késztette a császárt, hogy siettesse a cárral 


való találkozását. A Dél-Spanyolország meghódítására küldött 
Dupont tábornok már behatolt Andalusiába és elfoglalta Cordovát, 
de további előnyomulása során egy napégette, kopár síkságra jutott, 
élelmiszere elfogyott, s nagyerejű parasztbandák támadták meg 
minden oldalról. Július 17-én, Bailén közelében valamennyi 
csapatával együtt megadta magát. Ez persze még nem volt 
egyértelmű Spanyolország felszabadításával, de óriási hatást tett 
Európára. A francia birodalom eddig legyőzhetetlen 

csapatait megverték! Kis vereség, de vereség. 


Napóleon a hírre dührohamot kapott, és haditörvényszék elé 
állította Dupont tábornokot. Különös felfogása volt ugyanis 
Napóleonnak arról, hogy mi az erkölcs és mi az erkölcstelenség. , A 
legnagyobb erkölcstelenség - mondotta - az, amikor valaki olyan 
dologba fog, amihez nem ért." Amikor például 

valamelyik tehetségtelen tábornok katonai főparancsnokságot 
vállal, az már olyan fokú erkölcstelenség, ami felér egy súlyos 
bűnnel. 


Napóleon azonnal felfogta a bailéni katasztrófa komoly politikai 
jelentőségét. Nyugalmat tettetett ugyan, s azt hajtogatta, hogy 
Bailén elvesztése csak egy légycsípés óriási birodalma testén, de 
azért pontosan tudta, hogy a szégyenteljes kalandnak milyen hatása 
lesz Ausztriára, amely kettőzött erővel látott neki 

a fegyverkezésnek. A Habsburgok észbe kaptak: Napóleonnak 

az addigi egy front helyett most két fronton kell küzdenie, az 

új déli, spanyol front nagyot fog könnyíteni a dunai front 
nyomásán. Tehát, hogy Ausztriát visszatartsa a háborútól, 
Napóleonnak félreérthetetlenül tudomására kellett adnia a 
Habsburgoknak, hogy háború esetén I. Sándor cár keletről fogja 
megtámadni az osztrák birodalmat, maga pedig nyugat felől indul 
Bécs ellen. Az erfurti találkozónak ez volt a legfőbb indítóoka. 


Tilsit után I. Sándor cár nehéz időket élt át. A Napóleonnal kötött 
szövetség és annak elkerülhetetlen következményei, az Angliával 
való szakítás súlyosan megkárosította a nemességet és az orosz 
kereskedelmi köröket. Oroszországban akkoriban Friedlandot és 
Tilsitet már nemcsak nemzeti szerencsétlenségnek, hanem arcpirító 
szégyennek is érezték. 


Napóleon ígéreteiben bízva a cár abban reménykedett, hogy a 


francia-orosz szövetség révén idővel megkapja Törökország 

egy részét, s ezzel lecsillapíthatja az udvari ellenzék, a testőrség és 
az egész nemesség haragját. De múlt az idő, s Napóleon meg 

sem moccant; ezzel szemben Szentpétervárra olyan hírek 
érkeztek, hogy Napóleon az oroszok elleni háború folytatására 
ösztönzi a törököket. 


A francia-orosz szövetség mindkét aláírója elhatározta, hogy 
Erfurtban alaposan belenéz a másik kártyáiba, s kipróbálja saját 
diplomáciai játékának az erejét. Kölcsönösen becsapták 

egymást, bár ezt egyik sem tudta bizonyosan a másikról, de 
mindegyikük sejtette; egyik sem bízott meg a másikban, holott nagy 
szükségük volt egymásra. I. Sándor cár rendkívül tehetségesnek 
tartotta Napóleont, és Napóleon is elismerte a cár finom diplomáciai 
képességeit. , Igazi bizánci!" - mondogatta róla. Ennek ellenére 
lelkesen összeölelkeztek, összecsókolóztak, amikor 1808. 
szeptember 27-én először találkoztak Erfurtban; s az ölelkezést és a 
csókolózást két hétig nem hagyták abba, elválaszthatatlan 
jóbarátként együtt jelentek meg minden katonai szemlén, bálon, 
banketten, színházi előadáson és vadászaton. A csókolózás maga 
nem volt fontos, de az már igen, hogy a nagy barátságnak híre 
terjedjen,- Napóleon számára egyetlen fabatkát sem ért volna az 
egész barátság, ha az nem jut az osztrákok tudomására, I. Sándor 
pedig egy lyukas garast sem adott volna érte, ha a törökök nem 
tudják meg. 

A Tilsit óta eltelt év alatt a cár lassanként meggyőződött róla, hogy 
Napóleon alaposan becsapta, amikor megígérte, hogy odaadja neki 
a , Keletet", ő maga pedig beéri a , Nyugattal". Ekkor már 
nyilvánvaló volt, hogy nemcsak azt nem tűrné el, hogy a 

cár elfoglalja Konstantinápolyi, de még Moldovát és Havasalföldet is 
szívesebben látja a törökök, mint az oroszok kezén. Azt is 
megállapította, hogy Napóleon a Tilsit óta elmúlt kerek egy 
esztendő alatt még mindig nem talált arra időt, hogy visszavonja 
csapatait Poroszországnak azokból a részeiből, amelyeket 
visszaadott III. Frigyes Vilmosnak. 


Ami Napóleont illeti, neki nem volt más célja, mint hogy elriassza 
Ausztriát a háborútól, legalább addig, amíg ő maga nem végez a 
Spanyolországban lángra lobbant partizánháborúval. Ezért 


igyekezett I. Sándor cárt rávenni arra, hogy osztrák támadás esetén 
hadat üzenjen Ausztriának. A cárnak azonban semmi kedve sem 
volt ahhoz, hogy ilyenfajta kötelezettséget vállaljon, holott 
Napóleon az orosz fegyveres segítség ellenében már 

előre odaajándékozta az oroszoknak egész Galíciát és a 

Kárpátokkal szomszédos területeket. Később a szlávbarát iskola 
legképzettebb képviselői és a nemesi-polgári orosz hazafias és 
nemzeti történészek keserű szemrehányásokat tettek I. Sándor 
cárnak, hogy nem fogadta el Napóleonnak ezt az ajánlatát és 
elszalasztottá a soha vissza nem térő alkalmat. A cár - miután egy 
ideig ellenállt - az orosz nemességnek ahhoz a számottevő rétegéhez 
csatlakozott, amely nemcsak szégyenletesnek, de egyenesen 
végzetesnek tekintette a Napóleonnal való szövetséget 
(Napóleonnal, aki már két ízben is tönkreverte az orosz hadsereget). 
A cár egyre-másra kapta a névtelen leveleket, amelyekben 
emlékezetébe idézték apjának, Pálnak szomorú végét éppen abban a 
pillanatban, amikor szövetségre készült lépni Napóleonnal. 


Sándor félt Napóleontól, és nem akarta kenyértörésre vinni a 
dolgot. A francia császár kívánságára történt az is, hogy már 
1808 februárjában hadat üzent Svédországnak, amelyet Napóleon 
meg akart büntetni Angliával való szövetsége miatt. A háború 
azzal végződött, hogy Finnországot, amely elszakadt 
Svédországtól, Oroszország bekebelezte. A cár azonban jól tudta, 
hogy ezzel még nem csillapította le az orosz nagybirtokosok 
haragját, akik magánérdeküket sokkal többre tartották Oroszország 
kétes értékű hódításainál a terméketlen északi területeken. 
Mindazonáltal Finnország bekebelezése újabb alkalmat adott I. 
Sándor cárnak arra, hogy bebizonyítsa, milyen veszélyes és 
előnytelen dolog volna a francia-orosz szövetség felbontása. 


Erfurtban árulta el először Talleyrand Napóleont. Sándor cárral 
folytatott titkos megbeszélésén azt ajánlotta az uralkodónak, 
szegüljön szembe a napóleoni egyeduralmi törekvésekkel. Később 
Talleyrand azzal mentegette árulását, hogy Franciaországnak 
tartozott vele, mivel Napóleon mértéktelen becsvágya katasztrófa 
felé sodorta az országot. Fölöslegesnek tartjuk firtatni, hogy mik 
voltak Talleyrand indokai; tény, hogy pénzt is kapott Sándor cártól, 
bár kevesebbet, mint amennyire ő számított. Ezzel szemben 
érdemes megállapítani, hogy Talleyrand már 1808-ban mindenki 


másnál világosabban felismerte a helyzetet. Árulása egyébként 
megértette Sándor cárral, hogy a napóleoni birodalom egyáltalán 
nem olyan szilárd és legyőzhetetlen, mint amilyennek látszik. Ennek 
következtében a cár határozottan visszautasította a császárnak azt a 
kívánságát, hogy újabb osztrák-francia háború esetén Oroszország is 
támadja meg Ausztriát. Egyik ilyen vitájuk alkalmával Napóleon 
olyan dühbe gurult, hogy letépte a kalapot fejéről, földhöz vágta, és 
toporzékolni kezdett rajta. 


- . Ön hirtelen haragú, én meg makacs vagyok - mondta ekkor a 
cár. - Vitatkozzunk és érveljünk, különben elmegyek! 


A szövetség formálisan továbbra is érvényben maradt, de Napóleon 
belátta, hogy nem sok hasznát fogja látni. Oroszországban aggódva 
lesték az Erfurtból érkező híreket. Az emberek azt kérdezgették 
magukban, vajon Napóleon nem fogja-e ugyanúgy elfogatni az orosz 
cárt, mint ahogy négy hónappal korábban a spanyolországi 
Bourbonokat fogatta el a bayonne-i csapdában. 


- . Nem hittük, hogy ép bőrrel meg fogja úszni felséged! - szaladt ki 
a száján Sándor cár nagy bosszúságára egy öreg orosz tábornoknak, 
amikor Sándor visszatért Erfurtból. A felszínen azonban minden a 
legszebben festett, az erfurti tanácskozások alatt a Napóleon 
kíséretében összegyűlt fejedelmek elérzékenyülve látták, hogy a 
francia császár és az orosz cár milyen szerelmetes jó barátokká 
lettek. De Napóleon komisz kedvében volt, amikor végül 
elbúcsúzott a cártól. Tudta, hogy sem hűbéreseit, sem Ausztriát nem 
téveszthette meg, s hogy nem hisznek az orosz-francia szövetség 
megbízhatóságában. Mielőbb végezni kell Spanyolországgal, 
határozta el magában. 


Napóleonnak 100 000 embere volt az Ibériai-félszigeten. Parancsára 
újabb 150 000 ember indult a Pireneusokon túlra. A spanyol 
parasztlázadás hónapról hónapra nagyobb méreteket öltött, a 
spanyol , gerilla" (, háborúcska") szó nem is fejezi ki pontosan 

azt, ami Spanyolországban történt. Napóleont valósággal 
megdöbbentette, hogy parasztok, birkapásztorok, öszvérhajcsárok és 
kézművesek ellen kell hadat viselnie, s idegeit is jobban igénybe 
vette ez a kaland, mint akár legsúlyosabb hadjáratai. 

Poroszország gyors, gyáva fegyverletétele után váratlanul érte a 
dühödt, vakmerő spanyol ellenállás, holott akkoriban még nem is 


sejtette, hogy az ibériai tűzvész mivé fog fejlődni. Lehet, hogy ez a 
háború Bonaparte tábornokot több szerénységre és mérsékletre 
tanította volna, de Napóleon császárt, Európa meghódítóját a 

, toprongyos koldusok zendülése" nem téríthette el útjáról. 


Minthogy az orosz cár segítségében már nem bízott, másrészt pedig 
meg volt győződve arról, hogy Ausztria előbb-utóbb meg fogja 
támadni, Napóleon 1808 őszén személyesen sietett 
Spanyolországba. Csillapíthatatlan düh lobogott benne a 
megfékezhetetlen, tudatlan, vad , parasztok" iránt. Az angoloknak 
időközben sikerült partra szállniuk Lisszabonban, ahonnan 
csakhamar kiűzték a franciákat; Portugáliából tehát angol, nem 
pedig francia hadműveleti terület lett. Spanyolországnak egyelőre 
csak az északi része volt a franciák kezén az Ebróig, a többi 
részében alig lehetett francia csapatot látni. A spanyoloknak 
egyébként már angol fegyverekkel felszerelt hadserege is volt. 


1808. november 10-én Napóleon támadásra indult, és Burgos 
mellett súlyos vereséget mért a spanyolokra. Még két 

ütközetben találkoztak az ellenfelek, s a spanyol hadsereg szinte 
teljesen megsemmisült. November 30-án Napóleon Madrid alá ért, 
amelyet erős helyőrség védett, de december 4-ére már a fővárost 
is elfoglalta. Madrid temetői csendben fogadta a hódítót. 
Napóleon nyomban statáriumot hirdetett ki egész Spanyolország 
területére, beleértve a fővárost is. Mindenütt haditörvényszékeket 
állított fel, majd rögtön megindult az angolok ellen. Moore 
tábornok serege megsemmisült, a tábornok maga is elesett a 
harcokban. 


Említésre méltó, hogy Napóleon a spanyolok elleni harcában az 
úgynevezett , lengyel légiót" is felhasználta, amelyet 1807- 

ben Lengyelország meghódítása után állított fel. A lengyelek a 
császár rendeletére elszánt bátorsággal öldösték a spanyolokat, s 
tán tudatára sem jutottak annak, hogy milyen méltatlan szerepre 
vállalkoznak, amikor segítségére vannak Napóleonnak a 

spanyol nemzeti szabadságharc vérbefojtásában. Napóleon azt 
mondta a lengyeleknek, hogy ki kell érdemelniük országuk 
függetlenségének helyreállítását, s ezért a lengyelek úgy igyekeztek 
új hazához jutni, hogy a spanyoloktól elvették az övékét. 


Úgy látszott már, mintha a spanyolok ügyének végleg befellegzett 


volna. De minél vigasztalanabb helyzetbe került a nép, annál 
dühösebben és makacsabbul állt ellen a hódítóknak. 


Saragossa több hónapig állta a franciák ostromát. Lannes tábornagy 
végül rohammal bevette külső erődítményeit, és 1809. január 27-én 
bevonult a városba. Ekkor azonban olyasmi történt, amihez 
hasonlót nem ismer az ostromok történelme: minden 

ház erődítménnyé változott át, egyenként kellett meghódítani 
minden istállót, kocsiszínt, pincét, padlást. A meghódított, de 
továbbra is konok ellenállást tanúsító városban teljes három hétig 
tartott az irtózatos vérfürdő. Lannes katonái nemre és korra való 
tekintet nélkül legyilkoltak mindenkit, még a nőket és gyerekeket is. 
Igaz, hogy a nők és gyermekek is ott ölték a franciákat, ahol 

érték őket. Lannes csapatai az utolsó szál emberig lekaszabolták a 
helyőrség 20 000 emberét, és ezenfelül meggyilkoltak mintegy 32 
000 polgárt. Lannes tábornagy, a vakmerő huszár, az , ideg 

nélküli ember", aki semmitől a világon nem félt, s végigküzdötte 
Napóleon minden hadjáratát, maga is irtózva fordult el a 

házakban, utcákon szanaszét heverő férfi-, nő- és gyermekholttestek 
véres látványától. 


- Micsoda háború! Miért is kellett ezt a sok bátor, vagy akár csak 
bolond embert legyilkolni! Az ilyen győzelem nem öröm -mondta 
kíséretének, amikor végiglovagolt az elnéptelenedett város vértől 
síkos utcáin. 


Saragossa ostroma és eleste egész Európát megdöbbentette, de a 
legnagyobb hatással természetesen Ausztriára, Poroszországra és a 
többi német államra volt. A németek szégyenkezve emlékeztek saját 
gyáva meghunyászkodásukra. 


A napóleoni monarchia rablópolitikája természetesen a leigázott 
országok polgárságára is megfelelő hatással volt. E polgárságot 
Napóleon ébresztette öntudatra, ő vezette ki a feudális rendszerből 
a kapitalista szabadtermelés útjára, mi sem természetesebb tehát, 
mint hogy a bilincsbe vert Európa polgársága igyekezett lerázni a 
napóleoni politika gazdasági láncait. S minél erőteljesebben 
fejlődött a Napóleon elleni nemzeti szabadságmozgalom, annál több 
út nyílt a polgárság számára. 1808-ban, 1809-ben és 1810-ben ez a 
mozgalom még csak szórványosan lángolt fel, de 1813-ban már 
hatalmas tűzvésszé vált, és ellenállhatatlan erővel pusztított a 


napóleoni iga alatt nyögő európai országokban. 


Napóleon már 1806-ban, Poroszország veresége előtt kimutatta a 
foga fehérét, s nem fért hozzá kétség, hogy könyörtelenül el fogja 
nyomni a német nép nemzeti szabadságmozgalmának minden 
kísérletét. Nürnbergben, egy Palm nevezetű könyvkereskedőnél 
elégikus hangú kis kötetet találtak ,A megalázott Németország" 
címmel. Bár a könyvecske tartalma meglehetősen ártalmatlan volt, 
Napóleon azt kívánta a bajor kormánytól, hogy végeztesse ki a 
könyv szerzőjét. Palm azonban nem nevezte meg az illetőt, mire a 
császár elrendelte, hogy a szerző helyett a könyvkereskedőt lőjék 
főbe. A parancsot végrehajtották. S ez még 1806 nyarán történt, 
Jéna, Friedland és Tilsit előtt. Tilsit után persze Napóleon még 
nagyobb úrnak érezte magát, s korlátlanul tettvett, rendelkezett és 
parancsolgatott nemcsak Bajorországban és a Rajnai 
Államszövetségben, hanem Hamburgban, Gdanskban, Lipcsében, 
Königsbergben és Boroszlóban is, egyszóval egész Németországban. 


Azt viszont nem tudta, hogy Berlinben Fichte burkolt hazafias 
megjegyzésekkel tűzdeli tele egyetemi előadásait, nem tudta, hogy a 
német egyetemeken diákegyesületek alakulnak, amelyeknek ugyan 
még nem volt bátorságuk nyíltan kiállni ellene, de olthatatlan 
gyűlöletükben már alig várták a percet, amikor levethetik rabszolga 
köteleiket. Nem vette tudomásul, hogy a hűbérállamok polgársága 
szívesen fogadta ugyan a , Code Napoléon" -t és a feudalizmus 
lerombolását, de már egyre kedvetlenebből tűri a francia politikai 
és pénzügyi igát és az úgynevezett , véradót", azaz a franciák 
németországi toborzásait. Mindezt nem tudta ... vagy nem akarta 
tudomásul venni. 


Erfurtban a német fejedelmek és arisztokraták - szemtanúk 
elbeszélése szerint - úgy viselkedtek, mint lakájok és szolgák az 
ingerlékeny, de bőkezű gazda szolgálatában, akinek 

haragját időnként egy-egy ügyes kézcsókkal kellett lecsillapítani. 
Németország legnagyobb költője, Goethe is kihallgatást kért 
Napóleontól. Amikor a császár végül fogadta Erfurtban - de még 
csak arra sem érdemesítette az öreg poétát, hogy hellyel kínálja -, s 
néhány elismerő szót ejtett a , Werther"-ről, Goethe alig 

tudta türtőztetni örömét. Ebből is látható, hogy Németország 
szellemi élgárdája, az egyetlen réteg, amellyel Napóleon érintkezett, 


semmilyen ellenállást nem tanúsított a császárral szemben. A 
nép maga pedig hallgatott és engedelmeskedett. Ausztriából 
viszont egyre nyugtalanítóbb hírek érkeztek. 


A Habsburgok megállapították, hogy Napóleonnak már csak az 
egyik keze szabad, a másikat lefoglalja az égő Spanyolország. S 
tudták, hogy Napóleon semmi esetre sem fog dolgavégezetlenül 
kivonulni Spanyolországból; hiszen ezúttal nemcsak 

kényúri személyéről volt szó, hanem egy szigorú logikájú terv 
végrehajtásának utolsó, elengedhetetlen lépéséről; jól tudták, hogy 
miért jelennek meg egyre-másra a szárazföldi zárlatra vonatkozó 
berlini rendelet kiegészítő rendelkezései, miért látnak 

napvilágot egyre újabb rendőri és politikai intézkedések. Ha 
Napóleon kivonulna az ibériai félszigetről - amelyen most már az 
angolok is megjelentek az annyit jelentene, hogy lemondana a 
szárazföldi zárlatról, azaz egész politikájának sarokkövéről. 


A megvesztegethető Talleyrand-nak és az áruló Fouchénak, ezeknek 
a - Napóleon szerint - aljas gazembereknek tényleges vagy 
feltételezett árulásai jóval kevesebb gondot okoztak a császárnak, 
mint az Ausztria elleni háború előkészületei. Napóleon 1809 
januárjában Spanyolországot részben tábornagyjaira bízta - akik 
nélküle elvesztették katonai értékük felét -, részben Józsefre, 
Spanyolország királyára, aki sem vele, sem nélküle nem ért egy 
fabatkát sem. 


Miután Párizsba érkezett, 1809. január 28-ra összehívatta udvari 
méltóságait és minisztereit, és akkor játszódott le Talleyrand-nal az 
a híressé vált jelenet, amikor a következő szavakkal támadt rá: 

, Maga tolvaj, gazember, becstelen kufár, hiszen maga jó pénzért 
saját édesapját is eladná!" - és ezt a szívélyes üdvözlést a következő 
szavakkal fejezte be: , Magam sem tudom, miért nem akasztattam 
fel eddig - de eljön még ennek is az ideje, maga... maga 
selyemharisnyás szemét!" Napóleon sejtette, talán valamit tudott is 
róla, hogy Talleyrand nem hűséges hozzá, de persze ha mindent 
tud, akkor azonnal agyonlövette volna. Egyelőre nem érdekelték őt 
Talleyrand intrikái, most az Ausztria elleni készülődés és a spanyol 
helyzet okozott neki gondot. 


Akkor hagyta el Spanyolországot, amikor a kegyetlen katonai 
megtorlások nyomán újabb fékezhetetlen paraszti és polgári 


zendülések törtek ki az egész országban. Az elérhetetlen, 

vakmerő ellenfél, amely a föld alól bújt elő s ott rejtőzött el, 
lekötötte a Nagy Hadsereg felét, körülbelül 300 000 embert, a 
legjobb napóleoni csapatokat. A hadsereg másik felét a császár az 
Ausztria elleni újabb súlyos háborúra készítette elő. Elrendelte egy 
korhatár alatti új korosztály besorozását, ami újabb 100 000 
embert jelentett, majd meghagyta a hűbéres német államoknak, 
hogy ők is állítsanak 100 000 katonát a Nagy Hadsereg számára. A 
németek ezt a parancsát is szótlanul teljesítették. Végül 
kiválasztott 110 000 régi katonát, akikben teljesen megbízhatott, és 
ezek közül 70 000-et Itáliába küldött, ahol szintén várható volt az 
osztrák támadás. 


1809 tavaszán tehát körülbelül 300 000 embert indított támadásra 
Ausztria ellen. De a Habsburgok is összeszedték minden erejüket. Az 
udvar, az arisztokrácia és a köznemesség - az új háború 
szorgalmazói - ezúttal egyetértettek, de ekkor még a magyar 
nemesség is kiállt a ,korona"? mellé, amin nincs mit csodálkozni, 
hiszen legszentebb ügyüket, feudális jogaikat kellett megvédeni, 
amelyeknek ereje mind politikailag, mind földrajzilag alaposan 
lecsökkent az 1796-97-es, az 1800-as és az 1805-ös háborúkkal, az 
osztrák seregek csúfos vereségével és a Habsburg-birodalom 
érezhető meggyengülésével. Az ipari polgárság, amely valamelyes 
hasznot húzott a szárazföldi zárlatból, még meglehetősen 
jelentéktelen szerepet játszott az osztrák monarchiában (eltekintve 
Csehországtól), a kereskedők és a fogyasztók viszont sokat 
szenvedtek a blokádoktól. Érthető tehát, hogy az 1809-es hadjárat 
jóval népszerűbb volt Ausztriában, mint a Habsburgok megelőző 
három hadjárata Napóleon ellen. 


- . Végre elért bennünket egy kis napfény Spanyolországból! - 
mondogatták egymásnak az emberek Ausztriában és 
Németországban. 


Európa visszafojtott lélegzettel, szívdobogva leste a készülő 
eseményeket. Napóleon három legjobb tábornagyával, Davout-val, 
Massénával és Lannes-nal készült az összecsapásra. Egyelőre még 
várt; azt akarta, hogy Ausztria támadja meg elsőnek, ami módot 
adott volna neki arra, hogy folytassa a Sándor cárral Erfurtban 
megkezdett tárgyalásokat. Mint látjuk, még mindig nem tett le az 


orosz intervenció reményéről. 


1809. április 14-én Károly főherceg, a legjobb osztrák tábornok 
behatolt Bajorországba. 


- . Két hónap leforgása alatt fegyverletételre kényszerítem Ausztriát 
- mondta Napóleon, amikor hadba indult -, s akkor, ha szükség lesz 
rá, újra ellátogatok Spanyolországba. 


A 100 000 németben, akik hadseregének egyharmadát tették ki, 
nem nagyon bízott meg, másfelől tudta, hogy a Spanyolországban 
küzdő régi, harcedzett csapatok mennyire megfogyatkoztak már a 
spanyol parasztháborúban. S ezt az osztrákok is tudták. Szokatlan 
lelkesedéssel és bátorsággal küzdöttek ezúttal. Bajorországban, 
Abensberg mellett történt az első nagyobb összecsapás. Az 
osztrákok visszavonultak, s noha 13 000 embert vesztettek, bátran, 
kitartóan harcoltak, sokkal jobban, mint Arcolé-nál, Marengónál 
vagy Austerlitznél. Másodszorra Eckmühlnél, április 22-én ütköztek 
meg a csapatok, s ezúttal is a franciák győztek. Károly főherceget 
súlyos veszteségekkel visszavetették, át kellett kelnie a Dunán, s 
Lannes tábornagy a hadművelet befejezéseképpen rohammal 
elfoglalta Regensburgot. Napóleon, aki személyesen vezette az 
ostromot, a harc hevében megsebesült a lábán. Lehúzták a 
csizmáját, bekötözték a sebét, majd újra lóra ültették; a császár 
szigorúan megtiltotta, hogy sebesülését közöljék a katonákkal. 
Amikor bevonult Regensburgba, mosolygó arccal, iszonyú 
fájdalmait elrejtve tartott szemlét a csapatok felett, amelyek hangos 
üdvrivalgással fogadták. Öt nap alatt öt véres csatát nyert meg 
Napóleon, Károly főhercegnek viszont Eckmühl és Regensburg 
körülbelül 50 000 halottjába, sebesültjébe, elfogott vagy eltűnt 
katonájába került. 


Napóleon átkelt a Dunán, s tovább üldözte a visszavonuló 
osztrákokat. Ebersbergnél érte utol őket, s ott május 3-án újra 
legyőzte Károly főherceget. Mint 1805-ben, Napóleon ismét 
bevonult a schönbrunni kastélyba, ahol május 13-án Bécs 
polgármestere átadta a császárnak az osztrák főváros kulcsait. Úgy 
látszott, mintha a hadjárat gyors vége felé közelednék, de Károly 
főhercegnek az utolsó pillanatban sikerült átmentenie csapatait a 
Duna bal partjára, s ezúttal haladéktalanul felrobbantotta a hidakat 
is. 


Napóleon ekkor egy fölötte veszélyes, bonyolult hadmozdulatra 
szánta el magát. Mintegy fél kilométerre a Duna jobb partjától, Bécs 
mellett széles homokzátony emelkedett ki a folyóból, amely egészen 
a lobau-i szigetig húzódott. Napóleon úgy tervezte, hogy hajóhidat 
veret a homokzátonyig, s azon át a szigetre viszi időközben erősen 
megfogyatkozott csapatait, amelyeknek egy részét helyőrségként a 
meghódított városokban kellett hagynia. Lobaut magát csak keskeny 
folyóág választotta el a bal parttól, ezen pedig már könnyűszerrel 
átkelhetett a legnagyobb hadsereg is. Május 17-én a csapatok 
bevonultak Lobauba, s Napóleon pontonokon újabb hidat veretett a 
keskeny folyóágon, a szigetről a bal partra. Lannes hadteste ért 
elsőnek a folyó túlsó partjára, őt Masséna csapatai követték. A két 
tábornagy elfoglalta Aspernt és Esslinget. 


Ott támadta meg Károly főherceg a két francia hadtestet és a 
hozzájuk csatlakozni készülő többi francia csapatot. 

Elkeseredett, véres harc fejlődött ki. Lannes egész lovasságával az 
osztrákokra vetette magát, akik egy idő múlva rendezetten 
visszavonultak; de egyszerre betört a Duna jobb partját a lobau-i 
szigettel összekötő hajóhíd, s megszakadtak a Duna jobb partjáról 
addig folytatólagosan érkező lőszerszállítmányok. A franciák golyó 
és puskapor nélkül maradtak! Napóleon nyomban parancsot adott 
Lannes-nak, hogy vonja vissza ezredeit, de visszavonulás közben a 
csapatok jelentős veszteségeket szenvedtek. Maga Lannes is 
halálosan megsebesült. Ágyúgolyó szakította le mindkét lábát, és 
néhány perc múlva Napóleon karjai között meghalt. (Ekkor történt 
másodszor, hogy a császár sírva fakadt.) A franciák visszavonultak 
Lobauba, s noha Napóleon azzal vigasztalta magát, hogy a franciák 
az ütközetben mindössze 10 000 embert vesztettek (valójában 16 
000-et), Károly főhercegnek pedig 35 000 embere esett el 
(valójában csak 27 000), nyilvánvaló volt, hogy az osztrákok ezúttal 
legyőzték, visszavonulásra kényszerítették. Ez május 21-én és 22-én 
történt. 


Az elmenekült osztrák udvar örömujjongva fogadta a hírt, s máris 
csomagolni kezdett, készült vissza Bécsbe. De Károly főherceget, a 
megfontolt, komoly és tehetséges hadvezért mértéktelenül 
felbosszantotta az udvar felületes könnyelműsége. Egyébként 
Napóleon e kudarca, eddigi pályafutása során szám szerint a 
harmadik, jelentősebb volt nemcsak az 1799-es balul sikerült acre-i 


várostromnál, hanem az 1807-es eylaui ütközetnél is, s a vereség 
jellege is jobban kidomborodott. Időközben Németországban 
Friedrich von Schill őrnagy porosz huszárjaival bandaháborút 
szervezett a franciák ellen. Tirolban Hofer András zaklatta a 
császári csapatokat, Itáliában is nyugtalankodni kezdtek az 
emberek. Spanyolországban pedig mindjobban elharapódzott a 
pusztító tűzvész, noha Napóleon 300 000 embert, a Nagy Hadsereg 
jobbik részét hagyta az országban. Az esslingi ütközet 

híre (Európában már arról beszéltek, hogy magát a császárt is 
elfogták Lobauban) új erőt és lelket öntött az egyre erélyesebben 
jelentkező ellenzékbe. 


De Napóleon nem vesztette el sem a bátorságát, sem a hidegvérét. 
Úgy tűnt e veszélyes napokban, mintha csak Lannes tábornok halála 
keserítené el, s az elvesztett ütközettel nem is törődnék. Tudta, hogy 
Esslingnél rengeteg vért vesztett az osztrák hadsereg, s már ezt 
megelőzőleg a hadjárat első felében, Bécs elfoglalása előtt is 
mintegy 50 000 emberre rúgott a veszteségük, tehát sokkal többre, 
mint a franciáké. Napóleon hidegvérrel számolt, megerősítette 
hadait, s közben figyelmesen olvasgatta a hatalmas birodalom 
minden részéből befutó jelentéseket. Nem kerülte el a figyelmét az a 
jelentés sem, amely VII. Pius pápáról adott hírt; a pápa és bíborosai 
nyíltan hirdették a szószékről, hogy az esslingi csata isten büntetése, 
amellyel a mindenható sújtotta a világ zsarnokát és az egyház 
üldözőjét. Sok egyéb gondja közepette Napóleon jól megjegyezte 
isten földi helytartójának ilyetén viselkedését. 


A császár Bécs, Schönbrunn és a lobau-i sziget között osztotta föl 
idejét. Hamarosan újra lelket öntött katonáiba, a csapatok 
kipihenték magukat, erősítéseket kaptak, a szigetet magát is komoly 
mértékben megerősítették. A császár pedig megállapította, hogy az 
egy helyben veszteglő Károly főherceg nem érzi magát elég erősnek 
arra, hogy támadásra induljon, és hogy ennélfogva kizárólag rajta 


múlik, mikor akar vele megütközni. 


Miután ellátta legsürgősebb katonai teendőit és néhány napi 
pihenőhöz jutott, a császár minden figyelmével a pápa felé fordult. 
VII. Pius keserűen megbánta azt az éleselméjűségét, de különösen 
azt az elhamarkodottságát, amellyel megállapította, hogy Napóleon 
esslingi veresége isten büntetése volt. 1809. május 17-én, tehát még 


a csata előtt, Napóleon rendeletet írt alá, amelynek értelmében 
Franciaország bekebelez minden pápai birtokot. , Magunk 
bocsátottuk ki, bécsi császári főhadiszállásunkon. Napóleon" - így 
végződött a rendelet, amely megfosztotta a pápákat mindazoktól a 
birtokaiktól, amelyeket - a középkorban hamisított okirat 
értelmében - a IV. század kezdetén Konstantin római császár 

, adományozott!" I. Szilveszter pápának és utódainak. 


A rendelet kibocsátása után a franciák június 10-én bevonultak 
Rómába, és megszállták a pápaság majd másfél évezredes birtokait. 
A pápát magát is foglyul ejtették, és fegyveres őrizettel Dél- 
Franciaországba, Savonába küldték. 


Miután így megejtette számadását a Vatikánnal, Napóleon befejezte 
utolsó katonai előkészületeit. Július 2-3-4-én újabb erősítéseket 
küldött Lobauba, és elrendelte, hogy legalább 550 ágyút szállítsanak 
a szigetre, július 5-én pedig parancsot adott, hogy a csapatok 
keljenek át a Dunán a bal partra. A hadsereg időközben az Itáliából 


érkezett Macdonald-féle hadtesttel is megerősödött. 


1809. július 5-én csaptak össze az ellenfelek, de nem úgy, 

ahogy Károly főherceg várta, és nem ott, ahol azt a legnagyobb 
valószínűséggel várni lehetett. Napóleon most is szigorúan 
kitartott azon elve mellett, hogy mindig mást tesz, mint amire az 
ellenség számít. A franciáknak körülbelül 550-560 ágyújuk volt, az 
osztrákoknak 500-nál valamivel több. Mindkét tüzérség 

bőségesen el volt látva lőszerrel. A hatalmas francia hadsereg 
simán, veszteség nélkül kelt át a Dunán. 


Az ellenfelek összecsaptak. Július 5-én, de még inkább 6-án 
Napóleon sok keserves percet élt át, noha tábornagyai, 

Davout. Macdonald, Masséna és Drout, a tüzérség parancsnoka, 
bámulatos pontossággal dolgoztak. Ő maga a centrumban 
tartózkodott. Hatalmas tüzérségi előkészítés után a , Macdonald- 
hadoszlop" 26 zászlóalja, amelyek négyszögben, egy kilométer 
mélységben álltak fel, benyomták - maguk is nagy veszteségeket 
szenvedve -az osztrák front centrumát. A tartalékok nyomban 
betörtek a résekbe. Északon ezalatt Davout tábornagy a császár 
parancsa értelmében harccal elfoglalta a hegyoldalban fekvő 
Wagram falut. A franciák újra legyőzték Károly főherceget. 


1809. július 6-án estefelé véget ért a csata, az osztrákok megkezdték 
rendezett visszavonulásukat. Igaz ugyan, hogy a wagrami vereség 
talán még Austerlitznél is súlyosabb volt, mivel az osztrákok az 
ütközet második napján mintegy 37 000 sebesültet, halottat és 
foglyot vesztettek, de a francia hadsereg sem úszta meg szárazon, 
sok vérébe került a győzelem. 


Napóleon egy teljes hétig üldözte a szétvert osztrák csapatokat. 
Legelöl a francia könnyű lovasság haladt, és irgalom nélkül 
lekaszabolta a menekülő ellenséget, közvetlenül mögötte 

pedig Napóleon. Július 11-én, alighogy a francia császár bevonult 
Znaimba, jelentették neki, hogy Lichtenstein herceg, Ferenc 
császár szárnysegédje, kihallgatásra jelentkezett. Ferenc 
fegyverszünetet ajánlott, s Napóleon elfogadta, de rendkívül szigorú 
feltételeket szabott. Minden olyan területet, ahol a fegyverszünet 
megkötésének pillanatában francia csapatok tartózkodtak, azonnal 
ki kellett üríteniük az osztrákoknak, a terület maga pedig 
zálogként a franciák kezén maradt a végleges békekötésig. 
Lichtenstein herceg aláírta a fegyverszünetet. 


Megkezdődött a béketárgyalás. Az osztrák császár porig volt sújtva, 
s minden feltételt elfogadott. Keserűen átkozta azokat, akik másfél 
évi biztatással belelovalták ebbe a háborúba, amely több emberébe 
került Ausztriának, mint XVII. századi harmincéves háborúja óta 
valamennyi hadjárata együttvéve. 


Rémüldözve idézte fel magában, hogy Napóleon milyen kegyetlenül 
büntette meg a pápát még Wagram előtt. Mihez fog kezdeni 
Wagram után Ausztriával? 


Napóleon ezúttal természetesen jóval nagyobb követelésekkel lépett 
fel, mint Austerlitz után. Újabb területi engedményeket követelt 
Ausztriától, Karintiát, Krajnát, Isztriát, Triesztet és a mögöttes 
vidéket, s hatalmas területeket nyugaton, északnyugaton és 
Galíciában, továbbá 134 millió aranyforint hadisarcot. Az osztrákok 
alkudoztak, könyörögtek, ravaszkodtak, de a győztes hajthatatlan 
volt. Csak a hadisarcot szállította le 85 millióra s a területi 
kérdésekben tett némi engedményeket. 


Napóleon a tárgyalások egész ideje alatt Schönbrunnban 
tartózkodott. Bécsben magában, csakúgy mint vidéken, vak 


engedelmességgel teljesítették minden kívánságát, hiszen az esslingi 
osztrák és német reményeknek szemlátomást végleg bealkonyodott. 
Napóleon a békeszerződésben még azt is kikötötte, hogy Ausztria 
hadserege nem haladhatja meg a 150 000 főt, s Ferenc császár ezt a 
feltételét is elfogadta. 


Október 12-én Napóleon a schönbrunni kastély előtt szemlét tartott 
a testőrség felett. Ezeket a szemléket rendszerint - különösen 
ünnepnapokon - rengeteg ember nézte végig, akik valamennyien 
kíváncsiak voltak Napóleonra. A császár ellenállhatatlanul vonzotta 
az embereket. Napóleon nem is zavarta el a nézőket, meg volt 
elégedve Béccsel, amely vak engedelmességgel hajtotta végre 
parancsait. A szemle már vége felé járt, amikor egy jól öltözött ifjú 
utat tört magának a császár kíséretének lovai között, s egy 
kérvénnyel a bal kezében a császár lova mellé ugrott. De lefogták, 


2. 


még mielőtt kihúzhatta volna kabátjából éles tőrét. 


A szemle után Napóleon maga elé vitette a letartóztatott ifjút, egy 
Staps Frigyes nevű szász diákot. 


- . Miért akart megölni? - kérdezte a császár. 

- . Az a meggyőződésem, hogy amíg felséged életben marad, sem 
hazámnak, sem a világnak nem lesz nyugta és békéje. 


- . Ki tanította erre? 

- . Senki. 

- . Az egyetemen tanítják ezt? 
- . Nem, felség. 

- . Brutusnak akart felcsapni? 


Úgy látszik, a diák nem válaszolt, mert később Napóleon azt 
mondta, hogy Staps szemlátomást nem tudta, hogy ki is volt Brutus. 


- . S mit tenne, ha most nyomban szabadon engedném? 
Még egyszer megkísérelné, hogy megöljön? 


Staps sokáig hallgatott. 


- . Igen, felség - felelte végül. 
Napóleon is elnémult, majd gondolataiba merülve eltávozott. 


Még aznap este összegyűlt a haditörvényszék, és Stapsot másnap 
kivégezték. 


1809. október 14-én, azaz két nappal a merénylet után, amelyről 
Napóleon rendeletére nem volt szabad beszélni, sem újságokban 
írni, I. Ferenc császár hosszas töprengés után aláírta a schönbrunni 
békét, amely újabb hatalmas területektől fosztotta meg Ausztriát, és 
szinte elképzelhetetlen mértékben megnövelte egész Európa 
diktátorának hatalmát. 


Több százezer halott, országának leromlása, sok milliós hadisarc, 
területe egyharmadának és több millió lakosának elvesztése és még 
kegyetlenebb kiszolgáltatottság: ez volt az ára 

Ausztria kétségbeesett és hasztalan kísérletének, hogy lerázza 
magáról a napóleoni jármot. 


11. fejezet 


NAPÓLEON ÉS A CSÁSZÁRSÁG A HATALOM TETŐPONTJÁN 
(1810-1811) 


A schönbrunni béke aláírása után Napóleon elhagyta Bécset. 
Néhány nappal később, ugyanúgy, mint egyiptomi 

hadjáratából visszatérőben, vagy a marengói, austerlitzi és tilsiti 
csaták után, diadalmasan vonult be fővárosába. 


A roppant birodalom még nagyobbra nőtt, hűséges vazallusai között 
a császár dús jutalmakat osztogatott, az engedetleneket keményen 
megbüntette. A pápának nem volt többé világi hatalma, a tiroli 
felkelést szétverték, az egyik porosz katonai bíróság Napóleon 
parancsára kivégeztette Schill őrnagy partizánjait. Angliából 
csődöknek, bukásoknak, bankárok öngyilkosságának, a nép egyre 
nagyobb elégedetlenségének híre érkezett. Ez azt jelentette, hogy a 
szárazföldi blokád beváltotta a hozzáfűzött reményeket. 


A francia világhatalom elérkezett fényének, nagyságának, 
gazdagságának és dicsőségének tetőpontjára. 


Napóleon jól tudta: Európát pusztán az erőszak hatalmával 
hódította meg, s uralmát is csak a terror hatalmával tarthatja fenn. 


Ám Anglia nem akart kapitulálni. Világossá vált, éppen Napóleon 
előtt, hogy a cár az orránál fogva vezeti, s az Ausztriával befejezett 
háborúban sem nyújtott neki semmi segítséget. A spanyolokat 
tömegesen irtották, de azok továbbra is elkeseredetten harcoltak, a 
kétségbeesés végső erejével védekeztek és mint a múltban, most 
sem törődtek sem Wagrammal, sem a császár egyéb új diadalaival, 
sem a világverő hadvezér egyre növekvő tekintélyével. 


Napóleont körülvették hűséges marsalljai, többek között Junot, de 
körülötte voltak az összes karrieristák is, mint például Bernadotte, 
az előkelő arisztokrata árulók, mint Talleyrand, vagy az egyszerű, 
minden kezdeményező készség nélküli végrehajtók, mint Savary, 
aki Napóleon egyetlen intésére képes lett volna agyonlövetni a 
tulajdon édesapját; parancsait lesték a kegyetlenül zsarnok 
helytartók, mint Davout, aki akár Párizst is felgyújtotta volna, ha 
ezt a szolgálat érdekében szükségesnek látja; ott nyüzsögtek a 
császár öccsei, húgai, telve gőgös ambíciókkal, különben értéktelen, 
nyűgösködő senkik, akikből legfőbb uruk királyokat és királynőket 
csinált, de akik a császárnak csak gondjait és bosszúságait 
szaporították. Sokan voltak a császár környezetében, de nem volt 
egyetlen ember sem, akivel nyíltan és őszintén beszélhetett volna. 
Nem is lehetett, mert ezt a természete lehetetlenné tette. 


Még hosszú háborúk állottak előttük. Napóleon egyetlen pillanatig 
sem kételkedett ebben, aminthogy Franciaországban senki sem. 
Könnyen lehet, hogy valahol már megöntötték azt a golyót, amely a 
császár életét kioltja. Napóleon jól látta a különbséget aközött, amit 
Franciaországban, illetve Franciaország, a , régi dé-partement"-ok 
számára tett, s aközött, amit az ország határain túl mint a Nyugat 
császára, Itália királya, a Rajnai Államszövetség védnöke 
cselekedett. Amit Franciaországban alkotott, azt megdönthetetlen és 
hosszú életű dolognak tekintette. Ami pedig a többit illeti, amíg ő 
él, majd csak kézben tartja valahogy a dolgokat. Uralkodóházra volt 
szüksége, egyenes utódra, akit Jozefin már nyilvánvalóan nem 
adhatott meg neki. Tehát új feleséget kellett keresnie. 


A regensburgi golyó által ütött seb és Staps kihegyezett tőre intő jel 
volt arra, hogy mily vékony szálacskán függ a napóleoni császárság 


épületének sorsa. A dinasztia kérdése egyre égetőbbé vált. 


A francia történetírók köteteket írtak össze Jozefin életéről, 
kalandjairól, ájulásairól, amikor Napóleon első ízben közölte vele, 
hogy elválik tőle és mást vesz feleségül; sokat összeírtak a császár 
hosszú töprengéseiről és izgalmairól. Ez az epizód bennünket is 
érdekel, de csupán mint egyik szeme a Wagramot követő események 


láncolatának. Foglaljuk tehát össze a császári válóper előzményeit. 


Ha Napóleon valaha nőt szeretett, mégpedig szenvedéllyel és 
kizárólagosan, úgy az a nála hat évvel idősebb Jozefin volt, 
legalábbis házasságuk első éveiben. Talán sohasem volt olyan 
szerelmes, még Walewska grófnőbe sem, nem is szólva azokról a 
nőkről, akikkel hosszabb-rövidebb viszonyt folytatott. Valamikor, 
1796-97-ben, az itáliai hadjárat idején szenvedélytől 

lobogó leveleket írogatott Jozefinnek, és még akkor sem szakított 
vele, amikor megtudta, hogy távollétében szeretőket fogadott. 
Lángoló szerelme elmúlt, de azért még mindig szerette. 


Múltak az évek. Jozefin viselkedése sokkal tartózkodóbb és 
méltóságteljesebb lett. Mint császárné sok jóságot mutatott. 

Meg tudta szerettetni magát. Tartott ugyan a férjétől, de egyre 
jobban és jobban ragaszkodott hozzá. Napóleon határozottan 
megtiltotta neki, hogy bárki érdekében is közbenjárjon nála, és 
valahányszor elutasított egy folyamodványt, sohasem mulasztotta el 
hozzátenni : 


- Világos, hogy valami semmirekellő lehet, ha a császárné 
pártfogoltja. 


Még ezt az ártatlan természetű asszonyi beavatkozást sem tűrte az 
állam ügyeiben, sőt általában semmilyen ügyben. 


Hogy Jozefin egész életében üresfejű, gondolkodásra képtelen 
teremtés volt, akinek az esze csak ruhákon, gyémántokon, bálokon 
és egyéb hiúságokon járt, ez Napóleont nem bántotta. Sőt, az akkori 
főúri körökben azt mesélték, hogy Napóleon tulajdonképpen nem is 
liberális és ellenzéki szellemű írásai miatt üldözte Madame de 
Staélt, hanem inkább azért, mert veszedelmesen intelligensnek és 
műveltnek találta. Ezt a , nőkhöz nem illő tulajdonságot" a császár 


soha és senkinek sem tudta megbocsátani. Nos, ebből a szempontból 


nem volt mit kifogásolnia Jozefin császárnéban. A történetíróknak 
vagy életrajzíróknak pedig tökéletesen igazuk van akkor, amikor 
egyhangúlag azt állítják, hogy Napóleon nehéz szívvel határozta el 
magát a válásra. , A politikában ismeretlen fogalom a szív, csak a fej 
számít" - mondta Jozefinnek 1809 novemberében, amikor már a 
válás formai oldaláról beszélgettek. Napóleon továbbra is szerette 
Jozefint, naphosszat együtt voltak. December 15-én írták alá a 
válásra vonatkozó jegyzőkönyvet a császári család tagjainak és a 
birodalom legmagasabb méltóságainak jelenlétében. Elváltak, de 
Napóleon még jó ideig naponta írta a hosszú leveleket Jozefin 
malmaisoni kastélyába, melyet utolsó ajándékként kapott a. 
császártól. 


A katolikus egyház részéről a pápát kérték fel arra, hogy 

, szentesítse" a válást. Tudvalevő, hogy ilyen ügyekben az egyház 
nehezen áll kötélnek, de ebben az esetben VII. Pius pápa csodálatra 
méltó gyorsasággal, úgyszólván postafordultával tett eleget a 
kérésnek. Hiába, ha egyszer a kérvényező olyan befolyásos ember ... 


Röviddel azután összehívták a császárság legfontosabb 
személyiségeinek nagytanácsát, amely megvitatta a kérdést, és úgy 
döntött, hogy a birodalom érdekében föl kell kérni őfelségét, kössön 
új házasságot. A tanács tagjainak többsége nyilván őszintén 
csatlakozott a császár véleményéhez, mert jólétük szorosan 
kapcsolódott a Bonaparte-család uralmához, s így az érdekük ennek 
további fennmaradását, nem pedig a Bourbonok visszahívását 
követelte. Ezek az urak a trón egyenes várományosának 
megszületésében látták az , új Franciaország" megszilárdulását. 


Másrészt valamennyien arról ábrándoztak, kegyvesztettsége előtt 
még az áruló Talleyrand is, hogy Napóleon majd szoros kapcsolatba 
lép az akkori idők két nagyhatalmának egyikével, az ausztriai 
házzal vagy a Romanov-dinasztiával, mégpedig úgy, hogy ez az új 
kapcsolat ne csak politikai, hanem dinasztikus jellegű is legyen. 
Ezzel véget lehetett volna vetni az örökös háborúságnak és az egyre 
növekvő veszedelmeknek. Egyesek - mint Fouché - azt akarták, hogy 
Napóleon vegye nőül Anna Pavlovna nagyhercegnőt, Sándor cár 
húgát. Mások inkább Mária Lujza főhercegnőt, az osztrák császár 
leányát javasolták. Napóleon maga csak akkor kezdett foglalkozni 
az új menyasszony kiválasztásának kérdésével, amikor a válást 


hivatalosan is kimondták. 


Gyorsan végére akart járni a dolognak, de különben sem volt 
gazdag választéka. A nagy francia birodalmon kívül csak 

három hatalmasság volt Európában, amely szóba jöhetett: 

Anglia, Oroszország és Ausztria. Angliával Napóleon 
élethalálharcban állott. Oroszország pedig kétségkívül erősebb volt, 
mint Ausztria, melyet Napóleon az utóbbi 13 évben éppen 
negyedszer tiport össze kegyetlenül. 


Először tehát az orosz udvarnál kellett kopogtatni. Ott két 
nagyhercegnő élt, Sándor cár két húga. Melyiket válasszák a kettő 
közül: ez harmadrendű kérdés volt. Napóleon egyiket sem ismerte. 
Jekatyerina Pavlovnát hirtelen férjhez adták György oldenburgi 
herceghez. A pétervári francia nagykövet tehát megbízást kapott, 
hogy egyelőre félhivatalosan kérje meg a cártól Anna Pavlovna 
kezét. Sándor cár azonban ezen a téren nemcsak anyja, Mária 
Fjodorovna eltökélt ellenállásába ütközött, hanem ennek egész 
környezete is az anyacárnőt támogatta. Rumjancev és Szperanszkij 
kivételével Sándor cár egyetlen tanácsadója vagy minisztere sem 
pártolta a Napóleonhoz való közeledés politikáját. 


1809 decemberében és 1810 januárjában az orosz udvar nagy 
izgalomban élt. I. Sándor Pétervárott nem győzte biztosítani Cau- 
laincourt francia nagykövetet arról, hogy ő személyesen mit 

sem óhajtana jobban, mint azt, hogy húga Napóleon felesége 
legyen, de az anyacárnő úgy véli, hogy Anna Pavlovna még 
túlságosan fiatal. (Tizenhat éves volt.) 


Pavlovszkban azonban Mária Fjodorovna, aki mögé felsorakozott az 
udvar nagy része, teljes erejével ellenszegült ennek a házassági 
tervnek. A nemesség és főként a nagybirtokos arisztokrácia annál 
fokozottabb dühvei gyűlölte Napóleont, minél szigorúbb lett Anglia 
szárazföldi blokádja. 


1810. január 28-án Napóleon összegyűjtötte palotájában a 
császárság legfőbb méltóságait, hogy megtárgyalja velük a válás és 
az új házasság kérdését. E méltóságok egyik csoportja - Cambacéres 
főkancellárral, Murat nápolyi királlyal és Fouché rendőrminiszterrel 
az élén - Anna Pavlovna nagyhercegnő mellett foglalt állást. A 
másik párt I. Ferenc császár leánya, Mária Lujza mellett 


kardoskodott. Miután Napóleont az orosz udvar halogató válasza 
láthatóan egyre jobban bosszantotta, maga is értésére adta a 
gyülekezetnek, hogy inkább az osztrák főhercegnő felé hajlik. A 
gyűlés nem hozott határozott döntést. 


Kilenc nappal később az a hír érkezett Pétervárról, hogy a 
nagyhercegnő édesanyja még várni szeretne leánya férjhezadásával, 
Anna Pavlovna túlságosan fiatal. Ugyanazon a napon megkérdezték 
Ausztria párizsi nagykövetét, Metternich herceget, vajon Ferenc 
császár hajlandó volna-e leányát, Mária Lujzát Napóleonhoz adni 
feleségül? Metternich minden kertelés nélkül (hiszen az osztrák 
udvarban már akkor számoltak ezzel a lehetőséggel, amikor még 
javában folytak a tárgyalások a cári családdal) kijelentette, hogy 
Ausztria kész Napóleonhoz nőül adni a fiatal hercegnőt, bár erről 
eddig hivatalos formában még nem tárgyaltak. Február 6-án este 
újabb tanácskozást hívtak össze a Tuileries-ben. A tanács most 
egyhangúlag az osztrák főhercegnővel való házasság mellett 
nyilatkozott. 


Másnap, 1810. február 7-én már el is készítették a házassági 
szerződést. A szerződés megszövegezése nem okozott 

különösen nagy munkát. Egyszerűen kivették az állami levéltárból 
és pontosan lemásolták azt a szerződést, amelyet XIV. Lajos, 
Napóleon elődje kötött egy másik osztrák főhercegnővel, Mária 
Antoinette-tel, Mária Lujza nagynénjével. A szerződést szépen 
lemásolták és elküldték az osztrák császárnak, aki azt nyomban 
aláírta. A közlés erről február 21-én érkezett Párizsba és Berthier 
marsall, a vezérkari főnök már február 22-én Bécsbe utazott - furcsa 
megbízással: ő képviselte a vőlegényt, tehát Napóleon császárt a 
házasságkötési ceremónián, amelyet Bécsben ünnepeltek. 


Az osztrák fővárosban nagy örömmel fogadták Napóleon hirtelen 
elhatározását. Az 1809-es esztendő megsemmisítő vereségei és 
szörnyű pusztításai után ebben a házasságban mindenki az üdvösség 
kapuját látta. A kisebb ellentétek és kellemetlenségek fölött, 
amelyek a bécsi örömünnepek napjaiban itt-ott 

előadódtak, hallgatólag napirendre tértek. Így például Napóleon 
éppen a házasságot megelőző ünnepségek napjait választotta ki 
arra, hogy főbelövesse a tiroli fölkelés végre elfogott vezérét, 
Andreas Hofert. Hofert Mantuában végezték ki, de halála előtt még 


volt annyi ideje és ereje, hogy odakiáltsa a franciáknak , Éljen a mi 
jó Ferenc császárunk!" De , a jó Ferenc császár", akiért Hofer életét 
áldozta, még azt is megtiltotta, hogy ennek a senki tiroli parasztnak 
a nevét is kiejtsék, hiszen - bár fanatikus hűségével, de rosszkor 
kifejezett vad hazafiságával - Napóleon haragját megint Ausztria 
ellen ingerelhette. 


1810. március 11-én a bécsi Szent István székesegyházban óriási 
tömeg előtt, a legnagyobb egyházi pompával, az osztrák császári 
család, az udvar, a diplomáciai testület, a főméltóságok, a 
tábornokok jelenlétében áldották meg Napóleon császár házasságát 
a tizennyolc éves Mária Lujza főhercegnővel. A menyasszony sem 
azelőtt, de még házassága napján sem látta jövendőbeli férjét, mert 
hiszen, mint föntebb elmondtuk. Napóleon fölöslegesnek tartotta, 
hogy személyesen Bécsbe utazzon, még olyan kivételes ünnepélyes 
eseményre is, mint a tulajdon házassága. De Bécs ezt is lenyelte. 
Berthier marsall és Károly főherceg méltóságteljesen képviselték a 
vőlegényt az egyházi szertartás alatt. Hogyan? - ütődik meg az 
olvasó. - Ketten képviselték a vőlegényt? 


De ugyanúgy csodálkoztak a kortársak is, akik eddig még nem 
voltak járatosak a császári házasságkötések etikettjében. 

Tehát; Napóleon saját személye képviseletében Bécsbe küldte 
Berthier-t, hogy formálisan is kérje meg Mária Lujza kezét. 
Károly főhercegnek Napóleon kérésére és egyenes felhívására meg 
kellett jelennie a templomban, ahol Berthier - jelen pillanatban 
már csak Berthier - hozzávezette Mária Lujzát, hozzá, mert ettől 
a pillanattól kezdve már Károly főherceg képviselte Napóleont. 
Károly oltár elé vezette a főhercegnőt, és végig mellette állt a 
házasságkötési ceremónia alatt. Ezek után a francia császárné 
kíséretével és az új, rangjának megfelelő tiszteletadások 
közepette elutazott Franciaországba. 


Útközben, ahogy áthaladt a közbeeső vazallus országokon, például 
Bajorországon, a különböző hódolatnyilvánítások pompájával és 
ünnepélyességével mindenütt értésére adták, hogy Európa urának 
nejét tisztelik benne. Napóleon Compiégne-ben találkozott ifjú 
feleségével. Ott látták életükben először egymást. 


Napóleon házassága egész Európában roppant feltűnést és mély 
benyomást keltett. Minden elképzelhető hangon tárgyalták ezt az 


eseményt. ,No végre, vége van a háborúk korának, Európa 
egyensúlyba jutott, most új, boldog idők következnek ..." - 
mondogatták a Hansa-városok kereskedői abban a szent 
meggyőződésben, hogy ezek után Anglia, miután elveszítette a 
szárazföldön Ausztria támogatását, kénytelen lesz békét kötni. 


, Néhány esztendő múlva Napóleon újra hadat fog viselni a két 
hatalom közül az ellen, amelyik megtagadta tőle a menyasszonyt" - 
mondták a diplomaták már a francia főméltóságok első gyűlése 
után. 


Az általános helyzet annyira ingatag volt, hogy mindenki világosan 
látta azt a veszedelmet, amely egy esetleges francia-orosz szövetség 
esetén az osztrák monarchia létét fenyegette, mint ahogy a francia- 
osztrák kapcsolatok szabad kezet adtak Napóleonnak 
Oroszországgal szemben. 


29. 


Jó néhány osztrák főúr, mint például az öreg Metternich herceg, a 
párizsi osztrák nagykövet édesapja, örömkönnyeket hullatott, 
amikor megtudta a készülő házasság hírét. Fia, a már akkor is nagy 
hírű diplomata, Metternich Clemens, maga sem titkolta örömét. 

, Ausztria meg van mentve" - hangoztatták a schönbrunni császári 
palotában. 


Pétervárott viszont nyugtalanság lett úrrá a lelkeken. Mária 
Fjodorovna ugyan lelkesen ujjongott, hogy nem az ő lányát dobták 
oda zsákmányul ennek a , szörnyű minotaurusznak", hanem az 
osztrák császár lányát, viszont Sándor cár, Rumjancev, Kurakin, sőt 
a francia szövetség legádázabb ellenségei is aggódással szemlélték a 
fejleményeket. Úgy látták, hogy Ausztria véglegesen a napóleoni 
politika uszályába került, Oroszország pedig egyedül maradt a 
szárazföldön Európa gyűlölt meghódítójával szemben, aki az osztrák 
császár veje lett. 


Házassága után Napóleon nyomban minden figyelmét gazdaság- 
politikájának következetes alkalmazására fordította. 


Nem érthetjük meg világosan, mi tartotta össze a napóleoni 
birodalmat, nem érthetjük meg, miért kellett ennek a birodalomnak 
széthullania, ha nem ismerjük és nem értjük Napóleon 
gazdaságpolitikáját: a szárazföldi blokád csak egyik alkotó 


része volt a császár alkotta gazdasági törvényhozásnak. 


Napóleon gazdaságpolitikája teljes összhangban volt általános 
politikájának céljaival. Amikor hódító hadjárataival a francia 
császárságot nyugati császársággá bővítette, és arra törekedett, 
hogy uralmát kiterjessze Egyiptomra, Szíriára és Indiára is, akkor 
ezeket az , új département"-okat (megyéket) gazdaságpolitikai 
tekintetben is alárendelte a , régi département"-ok érdekeinek, más 
szóval annak a Franciaországnak, amelyet átvett brumaire 18- 


án, amikor egyeduralkodóvá kiáltotta ki magát. 


Miben különböztek az óriási birodalom , régi" és , új département" - 
jai? A különbség óriási volt. Napóleon tudatosan és következetesen 
kizsákmányoló hatalommal ruházta fel a , régi département"-okat, 
az újakat pedig kizsákmányolt szolgaságba süllyesztette. Ezért 
kellett hatalmának minden erejével gátolnia a meghódított országok 
fejlődését. 


Napóleon kormányra lépésének első esztendejétől kezdve 
következetesen, a legcsekélyebb eltérés nélkül követte azt a 
politikai felfogást, amely szerint: , Vannak mindenek fölött álló 
nemzeti gazdasági érdekek". Ami pedig az emberiség többi részének 
az érdekeit illeti, ezeket nem csupán alá kell rendelni, hanem 

ha kell, áldozatul kell dobni a , nemzeti érdekeknek". 


De hol kezdődnek ezeknek a feláldozandó nemzeteknek a határai? 
Északon Belgiumnál, keleten nem is a Rajnánál, hanem a régi 
francia-német határon, nyugaton a La Manche-csatorna és az óceán 
mentén, délen a Pireneusok vonalán. Minél jobban igyekezett 
Napóleon hatalmának határait kitolni, annál 

szigorúbban alkalmazta, illetve szűkebbre vonta a , nemzeti 
érdekek" fogalmát, hogy földrajzilag minél szorosabbra fogja ennek 
a kiváltságos országnak, a , régi Franciaországnak" a határait, persze 
csak akkor, ha gazdasági érdekekről volt szó. 


És ez könnyen érthető: Napóleon minden erőfeszítése szorosan 
összefüggött a francia ipari és kereskedelmi burzsoázia felfogásával, 
mert a császár e rétegek érdekeit tekintette az idegen népeket 
kifosztó politika alapkövének. Ezek voltak azok az érdekek, 
amelyeket ő , nemzetieknek" nevezett. Nem számítottak nemzeti 
területnek a Rajna bal partján fekvő német tartományok és Belgium 


sem, melyeket véglegesen bekebelezett és a francia császársághoz 
csatolt, sőt francia département-okba osztott. Ezeket a területeket a 
francia burzsoázia olyan versenytársainak tekintették, amelyeket 
gazdasági szempontból meg lehetett és meg kellett törni, és 
amelyeknek földjét a francia tőke munkaterületének kellett 
tekinteni. 


Mi más lehetett a sorsa azoknak a tartományoknak és városoknak, 
amelyeket Napóleon később csatolt a francia birodalomhoz: 
Piemonténak, Hollandiának, a Hansa-városoknak, az illír 
tartományoknak? Az egész meghódított birodalom saját terület lett, 
amennyiben katonákat soroztak, adókat szedtek és csapatokat 
tartottak fenn a területeken. Viszont idegen hatalom volt, mert 
hiszen mindenütt erőszakosan kellett beavatkozni, 

hogy megakadályozzák a belga, német vagy holland 

vasgyárosok, szesziparosok és textilesek franciaellenes versenyét, 
mégpedig mind a régi Franciaország határain belül, mind saját 
földjükön, melyet Napóleon meghódított. 


És milyen sorsa lehetett azoknak a frissen hódított országoknak, 
melyeknek a napóleoni politika célkitűzései bizonyos önállóság 
látszatát engedélyezték? Így Itáliának, ahol Napóleon volt a király, 
Svájcnak, ahol közvetítői szerepet játszott, a Rajnai 
Államszövetségnek (Bajorország, Szászország, Württemberg, 
Baden stb.), melynek , védnöke" volt, a vesztfáliai királyságnak, 
mely Észak - és Közép-Németország különböző államaiból alakult 
és amely fölött testvére, Bonaparte Jeromos király uralkodott; 
Lengyelországnak, ahová vazallusát, a szász királyt ültette 
uralkodónak stb. stb.? Mindezek az országok a francia ipar piacai 
vagy nyersanyag-szállítói lettek. 


Börtönnel büntették mindazokat, akik Itáliába akartak csempészni 
valamilyen ipari találmányt, ami az olasz ipar hasznát szolgálta 
volna: ezt Napóleon, , Itália királya? szigorúan megtiltotta a francia 
ipar védelmében, melynek Napóleon, a francia császár volt a 
pártfogója. Napóleon éberen ügyelt arra, hogy ettől a politikától 
senki el ne térjen. A solingeni kések bevitele tilos volt 
Franciaországba, Hollandiába és Itáliába; a szász posztót nem volt 
szabad Vesztfáliában eladni; súlyos vámokkal állotta útját annak, 
hogy a selyemfonalat Itáliából Spanyolországba vigyék, mert erre a 


fontos nyersanyagra a lyoni selyemgyárosoknak volt szükségük. 
Külön dézsmát szedetett az olyan áruk után, melyeket az illír 
tartományok iparosai még csak nem is a hódoltsági, hanem a 
vazallusi viszonyban levő országokon át akartak eladni. 


Az ilyen rendelkezések, tilalmak és előírások naponta tömegével 
röppentek ki a császári kormány hivatalaiból. Ez a politika 
gazdaggá és erőssé tette a francia burzsoáziát, s egyben 
megszilárdította Napóleon hatalmát is Franciaországban. Viszont 
tönkretette, fölizgatta és elnyomta a roppant birodalom 
valamennyi, a , régi département"-okon kívül eső területek ipari és 
kereskedelmi burzsoáziáját, valamint a fogyasztók tömegét is. 


Napóleon megalapította ugyan a nyugati császárságot, de gazdasági 
szempontból éppen olyan szűkkeblűen nacionalista uralkodó 
maradt, mint XIV. vagy XV. Lajos. Tulajdonképpen nem tett 
egyebet, mint hogy folytatta Colbert számos 

elgondolásának megvalósítását. A francia ipari burzsoázia 
osztályérdekeit előmozdítandó, hosszú éveken át állandóan 
nagyobbíttatja világbirodalmának hatalmas épületét. Miután 
azonban a meghódított országok termelőerőit durván és 
kíméletlenül eltiporta, ennek a hatalmas építménynek 
természetszerűleg elkerülhetetlenül össze kellett omlania, és az 
összeomlás akkor is bekövetkezett volna, ha elmarad a spanyol nép 
fölkelése, Moszkva égése és Marmont párizsi árulása, ha Grouchy 
nem késik a Waterlooi csatában, egyszóval még akkor is, ha 
Napóleon gigászi politikai és stratégiai küzdelmének képe 
uralmának utolsó éveiben mást mutatott volna, mint amilyen az a 
valóságban volt. 


Helytelen volna azonban mindezek után arra a következtetésre 
jutnunk, hogy Napóleon csak a nagypolgárság akaratának 
engedelmes végrehajtója volt, amely őt hatalomra segítette és 
amelyre diktatúrájában támaszkodott. A nagyburzsoázia érdekeit 
természetesen alapvetőnek tekintette mind belpolitikájában, mind 
külpolitikájában. De ugyanakkor arra törekedett, hogy ezt a 
burzsoáziát alárendelje saját akaratának, és kényszerítse, hogy 
szolgálja az államot, amelyet ő , öncélnak" tekintett. Európa 
gazdasági leigázása főképpen a francia burzsoá állam érdekeit 
segítette elő. A polgárság egyes rétegei természetesen nem tudtak 


ezzel megbékélni, s némán ugyan, de annál elszántabban harcoltak 
az őket korlátozó rendelkezések ellen, például, tiltott 
áruhalmozással, az árak mesterséges felverésével stb. 


Napóleon valóban úgy kormányozott, ahogyan azt a nagypolgárság 
érdekei megkövetelték, de a meggazdagodott nagypolgárokat 
egyáltalában nem tisztelte, sőt gyakran ismételgette kedvenc 
mondását: , A gazdagság ma semmi egyéb, mint tolvajlások és 
rablások gyümölcse." 


Így foglalható össze Európa gazdasági leigázása, amit Napóleon a 
francia polgári állam érdekeinek szolgálatában hajtott végre. 


Azelőtt megkezdődött volna a nagy történelmi dráma utolsó 
felvonása, amikor még mindenki remegve hallgatott a mindenható 
uralkodó előtt, akinek lábainál császárok és királyok alázkodtak, és 
aki ellen egész Európában csak a spanyol parasztok és kézművesek 
merték fölemelni a fejüket, egyszerre csak lecsapott a 

nagy birodalomra a közeli vihar első forgószele. Súlyos gazdasági 
válság tört ki. Ez 1811-ben történt, de aki a világtörténelem 
középpontjában állott, nem tudta megérteni, mit jelent a közelgő 
viharnak ez az első rohama. A gazdasági válság a szárazföldi blokád 
második, élesebb fordulójában robbant ki, és ezzel részletesebben 
kell foglalkoznunk. 


1810-11-ben a blokád már merőben különbözött az 1806-os 
helyzettől, a megindítás, a megszervezés korától, a berlini dekrétum 
kibocsátásának idejétől. És megszervezője sem volt már az az 
ember, aki a potsdami kastélyban aláírta az 1806. november 21-ről 
keltezett rendeletet. 

1809 második felétől kezdve, a wagrami csata és a schönbrunni 
békekötés után Napóleonban két meggyőződés vert gyökeret. Ezek 
már az austerlitzi csata után kezdtek kialakulni, majd a jénai 
ütközet és Berlin elfoglalása után már világosan meg is érlelődtek 
benne, hiszen Friedland és Tilsit után ezek diktálták egész 
magatartását. Az első meggyőződés ebben a mondatban foglalható 
össze: , Igenis, térdre lehet kényszeríteni Angliát, mégpedig a 
szárazföldi blokád segítségével, amely gazdaságilag egymagában is 
tönkreteszi." A második meggyőződés ebben a pár szóban fejeződött 
ki: , Mindent meg tudok tenni, amit akarok." És logikusan 


kiegészíthette a következőkkel: ,, .. . következésképpen 
megvalósíthatom a szárazföldi blokádot is, még ha ehhez egész 
Európát be is kell kebeleznem a francia birodalomba." 

A győző valóban megtehetett mindent, amit akart. Az V. században 
Attila még leányrablással vette feleségül a félvad német törzsek 
egyik kis fejedelmének leányát, viszont Napóleonnak első szavára 
Párizsba küldték az osztrák császár leányát, a legnagyobb és ősi 
származására legbüszkébb európai dinasztia hercegnőjét, sőt, ezt 
roppant megtiszteltetésnek és szerencsének tekintették a Napóleon 
csapásai alatt megtépázott és darabokra szakadt Habsburg- 


birodalom szempontjából. 


Az európai kontinens alázatos meghunyászkodása arról győzte meg 
Napóleont, hogy Anglia leverése lehetséges dolog. Más , ellensége" 
nem is volt. Az a , nyomorult csőcselék", ahogyan Napóleon a 
spanyolokról beszélt, nem számított, őket még arra sem 
érdemesítette Napóleon, hogy , ellenségnek" nevezze. Úgy tett, 
mintha nem is harcolt volna ellenük, miután 1809-10-ben újra 
szétverte csapataikat. Azt akarta, hogy az egész hadjáratot holmi 
rendőri akciónak tekintsék, amiben csak bűnösök elfogatásáról és 
kivégzéséről van szó. Ez az illúzió azonban nem 

sokáig vigasztalhatta: a spanyol partizánok háborúja - a gerilla - 
újra és újra föllángolt. A császár ebben a hadjáratában is az 
angolok kezét kereste, mert azok már nemcsak fegyverekkel 
segítették a spanyolokat, hanem egész kis hadseregeket is 
felállítottak. 


Most már csak Anglia, egyedül Anglia állott hatalmi törekvései 
útjában. Angliával folytatott élethalálharca csak egyféleképpen 
végződhetett: Az egyik fél pusztulásával. A császár hasztalan 
igyekezett párviadalát az egész európai kontinens háborújává 
átváltoztatni az angol világhatalom ellen. 


A blokád Angliát fájdalmasan érintette - s az idő múlásával egyre 
fájdalmasabban de az európai kontinens is szenvedett miatta. 
Napóleon ezt jól tudta, s ez nemcsak a zavar érzését keltette benne, 
mint Tilsit előtt, már nem is a nyugtalanság és bosszúság érzését, 
mint Tilsit után, hanem a dühödt haragét, amit nem is igyekezett 
titkolni. 


Az utóbbi években haragja leginkább azok ellen fordult, akik 
titokban megsértették a szárazföldi blokádot. A spanyol 

felkelők kormányától eltekintve nyíltan senki sem mert lázongani 
Napóleon gazdasági háborúja ellen, mert a megtorlás gyors volt 

és kegyetlen. A csempészeket agyonlőtték, az elkobzott angol árukat 
elégették, a csempészek üzelmei fölött szemet hunyó uralkodókat 
pedig a császár nyomban megfosztotta trónjuktól. 


1806-ban Napóleon Lajos öccsét nevezte ki Hollandia királyává. Az 
új uralkodó hamarosan rájött, hogy ha megszakítják a gazdasági és 
kereskedelmi kapcsolatokat Angliával, ez a holland kereskedő 
burzsoázia, a mezőgazdaság és a kereskedelmi tengeri hajózás 
tökéletes összeomlását eredményezi. Hollandia esetében ez a 
gazdasági katasztrófa sokkal hamarább bekövetkeznék - ezt 
Bonaparte Lajos is jól látta -, mint a többi ország esetében, mert 
attól a pillanattól kezdve, amikor az angolok rátették kezüket a 
holland gyarmatokra (éspedig akkor, amikor azok francia uralom 
alá kerültek), Hollandia teljes függvénye lett Angliának a 
legfontosabb árucikkek kivitele szempontjából: pálinkáját, sajtját és 
finom vásznait másutt nemigen értékesíthette. Gyarmatárut pedig 
csak Anglián keresztül kaphatott. Mindez Bonaparte Lajost arra 
késztette, hogy szemet hunyjon, ne vegye észre a sűrű 
csempészforgalmat, mely a holland partok vidékén virágzott. 


Napóleon előbb néhányszor keményen megfeddte öccsét, maid 
amikor látta, hogy ez nem használ, egyszerűen elcsapta, a holland 
királyságot eltörölte és Hollandiát egyszerű rendelettel a francia 
birodalomhoz csatolta (1810). Azután az országot département-okra 
osztotta föl, és ezek élére prefektusokat nevezett ki. 


Jelentették a császárnak, hogy a Hansa-városokban - Hamburgban, 
Brémában és Lübeckben - a csempészkereskedelem elleni harcot 
meglehetős lagymatagon folytatják, és hogy Bourrienne, a császár 
helytartója pénzbeli ellenszolgáltatások fejében elnéző magatartást 
tanúsít. Napóleon azonnal hazarendelte Bourrienne-t, a Hansa- 
városokat meg bekebelezte a birodalomba. 


Lassanként sorra elzavarta a kis tengerparti fejedelemségek 
uralkodóit, nem mintha ezek valamiben is vétkeztek volna 

ellene, hanem pusztán azért, mert saját magán kívül már nem bizott 
senkiben. Megfosztotta trónjától az oldenburgi nagyherceget is, 


a nagyhercegséget pedig bekebelezte a birodalomba, jóllehet 
ezzel kihívta maga ellen Sándor cár haragját, akit az oldenburgi 
dinasztiához családi kapcsolatok fűztek. 


Ennek a roppant vállalkozásnak a nehézségei mindenfelől egyre 
keményebben szorongatták Napóleont. Be kellett látnia, hogy sokkal 
nehezebb dolog néhány tízezer olyan fináncot, csendőrt, rendőrt, és 
mindenféle rendű és rangú hivatalnokot találni, aki becsületesen és 
hűségesen őrzi Európa hosszú tengerparti határait, mint 
megrendszabályozni vagy elcsapni a puhakezű királyokat vagy a 
megvesztegethető helytartókat. 


Az európai fogyasztók tömege a blokád óta ötszörös, nyolcszoros, 
sőt tizenkétszeres árakat fizetett a kávéért, kakaóért, borsért és 
fűszerekért, de mégis meg tudta szerezni magának ezeket az árukat, 
csak persze sokkal kisebb mennyiségben, mint azelőtt. Az 
indigófestékért és gyapotért, melyek nélkül a textilgyárak leálltak 
volna, a francia, szász, belga, cseh vagy Rajna-vidéki pamutfonó és 
kartonnyomó üzemek öt- és tízszeres árakat fizettek, de valahogy 
mégis beszerezték a kellő nyersanyagot. Csak, mint mondottuk, 
kisebb mennyiségben. 

Kik zsebelték be ezt a mesterségesen előállított, óriási hasznot? 
Elsősorban az angol hajóstársaságok és a csempészek, másodsorban 
a napóleoni birodalom fináncai és zsandárjai. 


Könnyű elképzelni, hogy ha arra biztatják valamelyik őrség 
parancsnokát vagy valamelyik vámhivatali tisztviselőt, hogy aludja 
át az éjszakát, s ezért ötévi fizetésének megfelelő borravalót kap, 
vagy ha egy csendőrnek ötszáz frank ára finom szövetet és ötszáz 
frank ára porcukrot ígérnek, ha tengerparti sétáját három órával 
megnyújtja valamelyik irányban, ennek nehéz ellenállni. 


Napóleon minderről tudott, és jól látta, hogy ezen a fronton sokkal 
nehezebb legyőznie ellenfelét, mint Austerlitz, Jéna vagy Wagram 
csataterén. Állandó és rendkívüli felügyelők és ellenőrök egész 
seregét küldte a partokra, de hiába, mert ezeket is egykettőre 
megvesztegették. És hiába csapta el vagy állította őket bíróság elé, 
az utódok ugyanott folytatták, ahol a leváltott vagy elítélt 
abbahagyta, csak valamivel több óvatossággal. 


Ekkor a császár új rendszabályokhoz folyamodott. 


Általános házkutatások hadjárata indult meg, mégpedig ez 
alkalommal nem csupán a tengerparti városokban és falvakban, 
hanem Európa kellős közepén a boltokban, raktárakban és 
irodákban is. Minden , angol eredetű" árut könyörtelenül 
elkoboztak. E portékák tulajdonosainak be kellett bizonyítaniuk, 
hogy árujuk nem angol gyártmányú és nem angol eredetű. A 
gyanúba vett kereskedők vagy gyárosok, akiket ez az eljárás az 
egyik óráról a másikra tönkretett, rémületükben most azt igyekeztek 
bizonygatni, hogy a náluk lefoglalt gyarmatáruk amerikai portékák. 
Tény, hogy akkoriban az amerikaiak ragyogó üzleteket csináltak 
azzal, hogy zászlóik védelme alatt szállították és árusították az 
angol árukat. 


Ekkor Napóleon kiadta híres trianoni rendeletét (1810-ben), amely 
megsemmisítő vámtarifával sújtott minden gyarmatárut, még a 
törvényes árukat is, bármilyen eredetűek voltak is azok. És szerte 
Európában hatalmas máglyatüzek gyúltak. Miután nem bízott már 
sem fináncban, sem rendőreiben, sem csendőreiben, sem a nagy és 
kis tisztviselőiben, miután a királyoktól és a kormányzóktól kezdve 
le egészen a lovas járőrökig és éjjeliőrökig mindenki kijátszotta, 
Napóleon megparancsolta, hogy az elkobzott árukat nyilvánosan 
égessék el. 


A szemtanúk előadása szerint a tömegek mindenütt sötéten, 
hallgatagon nézték a vásznak, finom posztók és 

kasmírkendők piramisait, a cukros-, kávés- és kakaós-zsákok 
tömegét, a teásládákat, a gyapotbálákat, az indigós és a fűszeres 
dobozokat, a mindenféle drága portékával megrakott kosarakat, 
amelyeket gyúlékony anyaggal öntöttek le, és nyílt piacon a tűz 
martalékául dobtak. , A császár megőrült!" - írták az angol 
újságok, amikor ezekről a jelenetekről értesültek. Később persze 
már csak a kész árucikkeket égették el, a gyarmatárut a kincstár 
javára elkobozták. 


Napóleon elhatározta, hogy elpusztítja mindazt a kincset, amit a 
csempészek fölhalmoznak, és tönkreteszi a csempészmesterséget 
azzal, hogy a kockázatot nemcsak azokra terjeszti ki, akik a sötét 
éjszakában nagysietve kipakolják a tengerpart valamely elhagyott 
csücskében a lopva odaszállított portékát, hanem azokra a gazdag 


kereskedőkre is, akik Lipcsében, Hamburgban, Strasbourg-ban, 
Párizsban, Amszterdamban, Antwerpenben, Génuá-ban, 
Münchenben, Varsóban, Milánóban vagy Velencében 

eddig nyugodtan vásárolták és továbbadták azokat az árukat, 
amelyek már hozzájuk is három vagy négy közvetítő kezén át 
jutottak. 


A francia birodalom és a vazallus államok burzsoáziájának az a 
része, mely ilyen körülmények között is óriási nyereséggel 
dolgozott, általában híve volt a szárazföldi blokádnak, és 
hangosan helyeselte a császár minden intézkedését, amelyet az 
angol csempészáruval szemben tett. Különösen a vas- és a fémipari 
vállalkozók lelkesedtek a császár politikájáért. A textiliparosok 
között viszont a dicsérő zsolozsmákat hamarosan hangos panasz 
váltotta föl: gyapot nélkül a textilgyárak nem tudtak dolgozni. És 
indigó nélkül hogyan fessék meg a vásznat? 


Ami pedig a kereskedő burzsoáziát és a kisiparosokat illeti, akik 
főleg luxusáruk gyártásával és forgalomba hozatalával foglalkoztak, 
ők még a többieknél is hangosabban zúgolódtak: bánatosan 
emlékeztek az amiens-i béke rövid hónapjaira (1802-1803), amikor 
a gazdag angolok ezrével árasztották el Párizst, és vásárlásaikkal 
jóformán kifosztották a francia főváros áruházait, ékszerboltjait, a 
lyoni bársony- és selyemraktárakat. Panaszkodtak a szüntelen 
háborúságig, amely az európai vevőközönséget elszegényíti. 


De még hangosabban zúgolódtak a fogyasztók tömegei. Kávét, 
cukrot, szövetfélét méregdrága áron kellett vásárolniuk. A szövetek 
ára jóformán napról napra emelkedett, miután az 

angol konkurrenciát a blokád lehetetlenné tette. 


Ilyen körülmények között szakadt a birodalomra az 1811. évi 
kereskedelmi és ipari válság. 

Az előző év késő őszén megfigyelték, hogy a francia áruk 
eladásában nagy visszaesés mutatkozik. Ez a jelenség gyorsan 
terjedt a birodalom minden részében, és különösen a régi 
département-ok, vagyis a tulajdonképpeni Franciaország területén. 
Az iparosok és a kereskedők eleinte csak alázatos megjegyzéseket 
engedtek meg maguknak, mondván, hogy a blokád most már 
nemcsak az angol kereskedelem érdekeit sérti, hanem kikezdi az ő 


zsebüket is. Teljesen híjával vannak a legszükségesebb 
nyersanyagoknak, és amikor a császár őfelsége hadai kirabolják a 
legyőzött népeket (a panasztevők sokkal finomabban és 
válogatottabb kifejezésekkel írták le mindezt), ezzel a fogyasztók 
vásárlóképességét egész Európában a minimumra csökkentik. Az 
árukészletek önkényes lefoglalásával, a katonai és a pénzügyi 
hatóságok anarchikus és igazságtalan garázdálkodásával 
(természetesen e pontokon is sokkal jámborabb és hízelgőbb 
kifejezéseket használtak a kérvényezők) a császár lehetetlenné tette 
a normális hitelviszonyokat, pedig ezek nélkül sem ipar, sem 
kereskedelem nem boldogulhat. 


A válság hónapról hónapra nőtt. Richard Lenoir gyáraiban például, 
ahol 1810-ben, a válság előtti időkben 3600 fonómunkás és 
munkásnő, 8822 szövő és 400 kelmefestő, szóval több mint 12 
000 alkalmazott volt, 1811-ben ennek a számnak alig egyötöde 
maradt volna, ha Napóleon rendkívüli segélyként ki nem fizet a 
gyárosnak 1 600 000 aranyfírankot. Hasonló helyzetbe kerültek 
egész sor pamutszövő és más üzemek tulajdonosai is. Egyik csőd a 
másikat követte. 1811 márciusában Napóleon parancsára 
egymillió frankot juttattak az amiens-i iparosoknak, és kétmillió 
frank ára kész árut vásároltak Saint-Ouentinben és Gand-ban. A 
császár tekintélyes összegeket juttatott a lyoni gyáriparosoknak. 
Mindez azonban csak egy cseppnyi vizet jelentett a tengerben. 


Azok között a dokumentumok között, amelyeket a különböző állami 
levéltárakban találtam, és amelyek ennek a válságnak óriási arányú 
kifejlődését jellemzik, a legfigyelemreméltóbbak éppen azok, 
amelyek a végső következményekről számolnak be. A 
belügyminiszter 1811. április 19-én azt jelentette 

Napóleonnak, hogy a legtöbb iparágban a munkások általános 
munkanélküliségről panaszkodnak, és szüntelenül nő a kivándorlás. 


Rouenban a munkanélküliség olyan szörnyű arányokat öltött, a 
gyárosok tönkremenetele oly kézenfekvő volt, hogy 

Napóleon kénytelen volt tizenöt millió frank segélyt engedélyezni a 
csőd szélén álló gyárak megmentésére, 


A felelős állásban levő, de eddig hallgató méltóságok most 
felbátorodtak. A Francia Bank kormányzója a császárhoz intézett 
jelentésében (1811. május 7-én) előadta, hogy a meghódolt 


országok gazdaságilag tönkrementek, és hódoltságuk előtt sokkal 
több árut vásároltak Franciaországban; hogy a párizsi luxusipari 
munkások az éhhalál küszöbén állnak; hogy a fogyasztás mind az 
ország belsejében, mind az országon kívüli tartományokban 

feltűnő gyorsasággal leapadt... 


Napóleon újabb segélyekkel igyekezett könnyíteni a bajokon, de a 
blokádot nem enyhítette. Az angol eredetű árukat (és most már 
minden gyarmatárut hivatalosan angol eredetűnek nyilvánítottak) 
éppúgy elkobozták és elégették, mint azelőtt. A beaucaire-i nyári 
vásár anyagát 1811-ben egy rendőri razzia nyomán majdnem teljes 
egészében megsemmisítették, miután , egy egész utcára" terjedő 
cukor-, fűszer, indigó- és egyéb áruraktárt lefoglaltak. 


A sokmilliós kölcsönökön és segélyeken kívül Napóleon 1811-ben 
óriási arányú állami megrendelésekkel is igyekezett segíteni a 
fuldokló iparágakon. Rendeletére roppant mennyiségű 
gyapjúszövetet vásároltak a hadsereg számára, az udvartartás 
részére pedig selymet és bársonyt rendeltek. 


A meghódított országok királyi udvarait arra kötelezte, hogy nagy 
megrendeléseket adjanak fel Lyonban, és ezzel elérte, hogy 1811 
novemberében a lyoni selyemipar több mint 8000 szövőszéken 
dolgozott, holott az év júniusában az alkalmazottak száma csak 
5630 volt. 


Kemény tél következett. Párizs munkáslakta elővárosaiban és a 
többi ipari centrumban nőttön-nőtt az elkeseredés. A bordeaux- 

i munkások már nyíltan is kifejezést adtak türelmetlenségüknek, de 
Toulon és Brest hangulata sem volt békésebb. 1811-ben a dolgozó 
nép helyzete távolról sem volt olyan kedvező, mint amilyennek az 
akkori és a későbbi korok egyes történetírói ábrázolják. A 
rendőrkémek nem mindenütt tudták kihallgatni a 

munkások véleményét, mert nem tudtak szóba elegyedni velük. 
Amikor az tán 1812 elején úgy látták, hogy a válság pusztító hatása 
valamennyire csökkent, a birodalom kormánya nagy 

bizakodással hirdette, hogy a napóleoni birodalom alapjai 
megdönthetetlenek. 


Az 1811-es válság nagy tanulságait Napóleon a maga különleges 
észjárásával egészen sajátosan vonta le: amíg a szárazföldi blokád 


Angliát meg nem törte, amíg a franciák előtt újra meg nem nyílnak 
a tengeri utak s amíg ez a háború be nem fejeződik, a francia ipar és 
kereskedelem állandóan válságokkal fog küzdeni, Tehát, a blokádot 
tökéletessé kell tenni, s ha ehhez csak az hiányzik, hogy Moszkvát 
elfoglalják, nos akkor el kell foglalni Moszkvát. 


Napóleon jól megjegyezte magának, hogy a lyoni , selymesek" a 
válságot nagyrészt az orosz rendelések , hirtelen 

elapadásával" magyarázták, amit a cár által 1810 novemberében 
aláírt új orosz rendelet idézett elő. Ez a rendelet az eddiginél 
súlyosabb vámokat vetett ki a Franciaországból importált fényűzési 
iparcikkekre, például selyemre, bársonyra, drága borokra stb. 


Mindezt Napóleon Sándor cár kontójára írta, és ez a kontó (Erfurt 
óta) már alaposan megnövekedett. Az 1811-es év folyamán 


Napóleonban egyre erősebben vert gyökeret a meggyőződés, hogy 
számadásait a cárral csak Moszkvában rendezheti. 


Hogyan ítélte meg Napóleon a birodalom rendkívüli gazdasági 
helyzetének említett aggasztó tüneteit? 


A válság már hosszú ideje lappangott, és a császár számított 
bekövetkezésére. De egészen 1811-ig a birodalom 

pénzügyeinek rendezésével volt elfoglalva: harcolt a kezdődő 

, infláció" ellen, arra törekedett, nehogy kényszerből aranyfedezet 
nélkül papírpénzt kelljen a piacra dobnia, küzdött a pénzügyi 
hatalmasságok ezernyi cselvetése és szélhámossága ellen, akik az 
államkincstárt minduntalan gyanús kölcsönügyletekbe és 
uzsoraüzletekbe akarták beugratni. 1799-ben és 1800-ban, 
hatalomra kerülésének első éveiben, majd később, 1805-ben és 
1806 elején ezek a problémák foglalták le a figyelmét. De ezekkel a 
nehézségekkel Napóleon mindig megbirkózott, hol úgy, hogy a 
háborúban vesztes félre milliós hadisarcot vetett ki, hol pedig 
különböző ürügyekkel súlyosan megadóztatta a legyőzött országok 
lakosságát, függetlenül azoktól a jóvátételektől, amiket az illető 
országok kormányai fizettek. Máskor megint úgy járt el, hogy 
egyszerűen visszakövetelte a fináncmágnásoktól a hasznot, amit 
sikerült megkaparintanak. Így tett például 1806-ban is, amint ezt a 
következő eset mutatja: 


Amikor 1806 januárjában hazatért az austerlitzi csata után, 


pénzügyminiszterétől kimutatást követelt az állam 

pénzügyeinek helyzetéről. A számadásokból kitűnt, hogy Ouvrard, a 
híres rabló hadimilliomos és még néhány bankár, aki Ouvrard 
környezetében működött, a Francia Nagykereskedők Egyesületének 
közreműködésével holmi ravasz ügyletekkel, melyeket finom jogi 
érzékre valló fogásokkal bástyázott körül, roppant arányú 


veszteségeket okozott az államkincstárnak. 


Napóleon maga elé rendelte a császári palotába Ouvrard urat és a 
nagykereskedők egyesületének képviselőit, majd minden teketória 
és szófecsérlés nélkül rájuk parancsolt, hogy azonnal fizessék vissza 
az államkincstárba azt az összeget, amit az utóbbi években onnan 
elloptak. Ouvrard megkísérelte, hogy Napóleont újabb pénzügyi 
műveletek terveivel, olyan kombinációkkal szédítse el, amelyek 
,jelentős nyereséget biztosítanának az állam-kincstárnak", amit 
őfelsége bizonyára szívesen látna. De őfelsége egyetlén pillanatig 
sem titkolta, hogy az államkincstárnak abból volna a legnagyobb 
nyeresége, ha Ouvrard urat és társait azonnal lecsuknák a vicennes-i 
vár börtöneibe és bíróság elé kerülnének. A nagykereskedők 
csoportja nagy figyelemmel hallgatta a császár fejtegetéseit, és 
miután jól ismerték emberüket, kijelentették, hogy a császár 
érvelése meggyőzte őket. Rövid időn belül visszafizettek az 
államkincstárnak 87 millió frankot, és még csak ahhoz sem 
ragaszkodtak, hogy az állam könyvelési vagy jogi szempontból 
alátámassza ezt a követelését. , Elég sok erőfeszítésembe került - irta 
Napóleon József bátyjának, aki abban az időben nápolyi, később 
spanyol király lett -, hogy ezt a tucatnyi himpellért fizetésre 
kényszerítsem . . ." 


A frank egyensúlya ismét helyreállt, a kincstárt újra feltöltöt-ték 
arannyal. Úgy látszott, hogy hosszú esztendőkre igazolódott a 
gazdasági és a pénzügyi kizsákmányolás kegyetlen 

rendszere, melyet a birodalom minden újabb hódított területén és 
Európa vazallus államaiban kíméletlenül alkalmaztak a , régi 
départe-ment"-ok javára. 


És akkor hirtelen hatalmas robbanás rázkódtatta meg Napóleon 
birodalmát. Az 1811-es tapasztalatokból Napóleon megértette, hogy 
sokkal nehezebb dolog az általános gazdasági válság leküzdése, 
mint az átmeneti nehézségek megszüntetése. Rájött, hogy 


mennyivel könnyebb a kincstár zavarait eloszlatni, mint megtalálni 
és főleg eltüntetni azokat a hibákat, melyek egy egész gazdasági 
rendszer, egy hatalmában túlnőtt szervezet gazdasági életét 
fenyegetik. Ezen a téren nem segíthettek sem a rendkívüli adózások, 
sem a rabló fináncmágnások időnkénti megszorongatása, sem a 
szigorúan ellenőrzött állami számadások. 


Az 1811-es nagy válság elsősorban - de nem kizárólagosan - 
értékesítési válság volt, és éppen azokat az iparágakat és 
kereskedőrétegeket sújtotta, melyek Franciaországot gazdaggá 
tették. Kinek is adhatták volna el azokat a híres szép ékszereket és 
csecsebecséket, melyeket a párizsi munkások művészkezei 
alkottak? Ki vásárolhatta volna meg azokat a drága bútorokat, 
melyek előállításán Faubourg Saint-Antoine lakosságának 
háromnegyed része dolgozott? Vagy ki vette volna meg azokat a 
bőrből, selyemből és egyéb értékes anyagból készített holmikat, 
amelyek a Saint-Martin és a Mouffetart-negyed munkásait éltették? 
Hová küldhették volna azokat a bámulatos női toaletteket és 
férfiruhákat, amelyeken a világ fővárosának számtalan szabója és 
varrónője dolgozott? Hogy tarthatták volna addigi színvonalukon a 
lyoni selyem és bársony, a sedani finom posztó, a lille-i, amiens-i, 
roubaix-i kényes fehérnemű és a híres valenciennes-i csipke árait? 


Mindezeket a luxusportékákat valamikor nemcsak a francia belső 
piac, hanem az egész világ vásárolta. Ám most a világ ugyancsak 
kicsire zsugorodott a francia árucikkek számára: Anglia külön 
utakon haladt, Észak- és Dél-Amerika megközelíthetetlen volt, 
hasonlóképpen megszűnt minden kereskedelmi kapcsolat az 
Antillák gazdag ültetvényeseivel. Általában azt mondhatjuk, hogy 
az a nagyszámú és gazdag vevőközönség, melyet a tengerek 
választottak el az európai kontinenstől, teljesen elmaradt a francia 
piacról, mert a tengerek uralma oszthatatlanul az angolok kezében 
volt. 


De nem volt sokkal biztatóbb a helyzet magában Európában sem. 
Napóleon hódításai kifosztották és tönkretették a 

legázolt országokat. A győztes császár kényszerítette a legyőzött 
országokat, hogy vegyenek részt a szárazföldi blokádban, s ez 
nyomban megfosztotta pénzüket addigi vásárlóerejétől. Attól a 
pillanattól kezdve, hogy az orosz nagybirtokosok nem adhatták el 


többé mezőgazdasági termékeiket Angliának, eltűnt a piacról az 
angol arany, amivel addig párizsi vásárlásaikat fizették, Tilsit után 
pedig a rubel csak 26 kopejkát ért. Ugyanez volt a helyzet Lengyel- 
országban, Ausztriában és ugyanez szegényítette el az olasz 
arisztokráciát. 


Németországban a nagy feudális birtokos nemesség meglepő 
gyorsasággal szegényedett el, nemcsak a szárazföldi blokád 
következtében, hanem azért is, mert a napóleoni hegemónia 
következtében a jobbágyrendszer mindenütt megrendült, sőt sok 
helyen meg is szűnt. 


Az általános válság közvetlenül és kíméletlenül kihatott nemcsak a 
luxusiparcikkek értékesítési lehetőségére és kivitelére, hanem a 
francia bortermelésre is. 1811 nagy gazdasági válsága éppen úgy 
sújtotta Párizs, Lyon, Sedan, Valencierines, Rouen, Amiens, 
Roubaix, Lille iparát és munkásait, mint Bordeaux, Reims, az egész 
Champagne és Burgundia bortermelő lakosságát. 


Napóleon tehát igyekezett mozgósítani a belső piac egész 
vásárlóerejét, hogy az érdekelt termelőket valahogy kárpótolja a 
külső piacok elvesztéséért. De hogyan helyezze el például a 
luxusárukat a külföld nélkül? Kétségkívül rá lehetett kényszeríteni 
Itáliát, hogy fölvegye az olcsóbb gyapjúszövetek termelésének egy 
részét, az illír tactományokra pedig rá lehetett tukmálni a francia 
vásznakat. Pénz híján azonban senki sem vásárolhatott drága 
csipkéket, finom sedani posztókat, lyoni selymeket 

vagy ébenfabútorokat, pezsgőt, konyakot, aranyórát és divatos 
párizsi toaletteket. Most már nemcsak az európai feudális osztály 
elszegényedéséről volt szó: az új burzsoázia, amely az ipari 
kapitalizmus e föllendülő korszakában született, elindult a maga 
útján, megnövekedett, megduzzadt és megerősítette pozícióit a 
Napóleon által elfoglalt országokban, sőt egész Európában, mely 
félig vagy egészen a francia birodalomtól függött. Nem volt 

többé hatalom, nem volt olyan ügyeskedés, ami Európa legnagyobb 
ipari vidékeinek, Németország nyugati és részben középső 
tartományainak és Bohémiának (ahogy akkoriban Ausztria cseh 
részét nevezték), Belgiumnak, Szilézia tekintélyes részének 
rohamos ipari fejlődését elnyomhatta volna. 


Az angol csempészárukon kívül, melyek pedig elég messze 


elhatoltak, ez az új versenytárs kiszorította régi piacaikról még 
azokat a francia árukat is, melyeket igazán nem lehetett a 
luxuscikkek közé számítani. Ugyanakkor az európai burzsoázia 
megnövekedése és megszilárdulása ellenére, még mindig nem 
alakult ki az a vevőréteg, mely a francia luxusipar és 
borkereskedelem régi vevőit, a feudális uraságokat pótolhatta volna. 
Ami viszont a gyapjúszöveteket és a durvább minőségű vásznakat, 
avagy a vasipart és a háztartási cikkek iparának termékeit illeti, a 
, régi département"-ok belső piaca bizonyos mértékig érintetlen 
maradt, mert ezekre a francia császár nem bocsátotta be sem a 
belgákat, sem a németeket, sem az olasz selyemgyárosokat. 


Ott is volt azonban egy igen fontos iparág, melyet Napóleon 
különösen és régtől fogva támogatott: a szövőipar, mely 

most keservesen megszenvedte nemcsak a külső piacok elvesztését, 
hanem a nyersanyag árának szörnyű emelkedését is. 


Napóleon kiűzte Európából és Franciaországból a gyarmatokról 
származó árukat. A gyapotnak lassanként olyan ára lett, hogy már- 
már megközelítette az aranyét. Kezdtek mindenütt rájönni, hogy 
minél hatályosabban ellenőrzi Napóleon a nyersanyagpiacot, annál 
rosszabb a gyárosok helyzete, mert annál nehezebb csempészúton 
beszerezni a gyapotot és a többi nélkülözhetetlen angol 
nyersanyagot. 


A nyersanyagoknak ez a leküzdhetetlen válsága 1811-ben a 
termelés szigorú korlátozására kényszerítette a gyárosokat. Ezzel a 
növekvő válsággal szemben, a munkanélküliséggel, a roueni, lyoni, 
párizsi munkásnegyedekben fenyegető éhínséggel szemben, a 
délvidéki bortermelők növekvő ínségével szemben 

Napóleon hátrálni kényszerült: már nem volt többé olyan 
kérlelhetetlenül szigorú a blokád alkalmazásában. Bár korlátozott 
számban, de már kiadott behozatali engedélyeket és egyéni, névre 
szóló igazolványokat, amelyek lehetővé tették, hogy egyes , tiltott" 
árukat behozzanak Franciaországba. Ezek az engedélyek 

bizonyos meghatározott összegű vásárlásra szóltak. Az előírás 
szerint ugyanolyan összegért francia árukat kellett az engedéllyel 
rendelkezőknek megvennie és külföldön eladnia. Így tehát ezek 

a behozatali engedélyek elég sokba kerültek, de még így is 
kivételesen nagy hasznot biztosítottak azoknak, akik hozzájutottak. 


Napóleonnak ez az engedménye is arról tanúskodik, milyen mélyen 
nyugtalanította őt az 1810-11-es válság. Az angolok számára ezek a 
francia behozatali engedélyek nem jelentettek valami nagy anyagi 
hasznot, de mégis jelezték, hogy ellenfelük súlyos elvi 
engedményekre kényszerült. 


A válság ellen folyó küzdelemben a beviteli engedélyek nagyon kis 
mértékben könnyítették meg Napóleon feladatát, mert a 

régi piacoknak csak kis részeit szerezték vissza. Napóleon 
megkövetelte udvarától és a birodalom méltóságaitól, hogy 
mindenütt a legnagyobb luxusban éljenek, de a válság leküzdésében 
ennek sem volt jelentősége. Hiába írta elő, hogy az udvari 
méltóságok, a lehető legválasztékosabban, legpompásabb ruhákban 
járjanak, s ruházatukat minél gyakrabban váltsák és újítsák fel, a 
császár parancsai nem könnyíthették meg lényegesen a luxusáruk 
nagy iparának talpra állását. Ezek a kényszeredett rendszabályok 
elégtelennek bizonyultak, jóllehet Napóleon udvara 1811-ben 
valóban gazdagon pompázott, és a császár iránti hűség egyik 
jelének, a jóízlés bizonyságának tekintették, ha valaki két kézzel 
szórta a pénzt párizsi ékszerekre és dísztárgyakra, lyoni 
selyemruhákra vagy dús dáridókra, ahol száz vendéget ültetett 
asztalához, s folyt a pezsgő és a többi drága ital. Az igazi gavallér 
mindig szebb és mindig drágább bútorokat vásárolt, értékes 
csipkékkel díszítette ruháját, selyembe-bársonyba öltöztette 
cselédeit, és pompás hintókat készíttetett. 


Napóleon 1811-ben maga is nagyarányú megrendelésekkel látta el a 
párizsi és a lyoni iparosokat és kézműveseket; az állami paloták és 
kastélyok belső díszítésével bízta meg őket. 


1811-ben is ahhoz az elvéhez tartotta magát, mint a lényegesen 
enyhébb és lényegesen rövidebb 1806-os válság alkalmával: , Célom 
nem az, hogy megakadályozzam a nagyiparosok tönkremenetelét - 
ehhez az egész kincstár is kevés volna -, hanem az, hogy 
megakadályozzam az üzemek leállítását." És amikor a 
belügyminiszter segélyezési hadjáratot indított, Napóleon 

mindig megkövetelte, hogy részletesen beszámoljon: , Segélyt 
nyújtottam ennek meg ennek a gyárnak, amely ennyi meg ennyi 
munkással dolgozik, mert különben le kellett volna állnia." 


1811-12 telén a válság látszólag fokozatosan enyhült. A 
munkástömegek azonban, ha nem is rendeztek nagy 
éhségtüntetéseket, de türelmetlenségüknek és izgalmuknak, 
levertségüknek és kétségbeesésüknek sűrű jelét adták, amint azt az 
akkori megfigyelők feljegyezték. Napóleon gyakran mondogatta, 
hogy szerinte csak a korgó gyomrok forradalma veszedelmes. Az 
1811-es válság egyetlen oka sem szűnt meg. Ha burkoltabb 
formában is, de továbbra is éreztették hatásukat. Napóleon jól látta 
azt is, hogy az Anglia elleni háború a szárazföldi blokáddal 
súlyosbítva nagy akadálya a gazdasági helyzet javulásának. A 
blokád föloldásához azonban előbb el kellett érnie, hogy Anglia 
letegye a fegyvert. Napóleon az angolok gyors legyőzését most még 
inkább mint bármikor a birodalom belső és külső biztonsága 
föltételének tekintette. És most jobban meg volt győződve róla, mint 
valaha, hogy az angoloknak sikerült hatalmas rést ütniük a 
blokádon. Látta, hogy Sándor cár kijátszotta őt, s az angol áruk 
Oroszországon keresztül továbbra is eljutnak Európába, 
beszivárognak Poroszországba, Lengyelországba és Ausztriába, majd 
ezen az ezernyi póruson át eljutnak Európa minden zugába. Ez 
pedig megsemmisíti a szárazföldi blokád minden eredményét, 
szétfoszlatja azt a reménységet, hogy valaha is térdre kényszerítheti 
Angliát. 


Napóleon már 1810-ben beszereztette magának az Oroszországról, 
az ország történetéről, földrajzi és gazdasági viszonyairól szóló 
könyveket. 


Tekintetét addig egész életében leginkább London felé szegezte, de 
figyelmét lekötötte néha az Alpesek, máskor Bécs, Berlin és Madrid 
is, majd amikor a szárazföldi háborúban szünet következett, újra 
Londonra irányította szemét. Most azonban elfordult Londontól, s 
egyre merőbben nézett Európa legtávolabbi fővárosa felé. 


A császár néhány elejtett szavából és környezetének ritka 
följegyzéseiből ítélve, Napóleon már 1810 őszén kezdte megszokni 
azt a gondolatot, hogy Angliát, ezt a hatalmas és megközelíthetetlen 
ellenséget, melyet nem tudott letiporni sem Kairónál, sem Milánó, 
sem Madrid alatt, igazában csak Moszkvában győzheti le. Ez a 

meggyőződés hónapról hónapra erősödött benne. 


Ha Napóleon Nagy Hadserege megjelenik Moszkvában, az Sándor 
cár behódolását, a szárazföldi blokád tökéletes bezárulását, 
következésképpen az Anglia fölötti győzelmet, a háborúk végét, a 
válságok és a munkanélküliség megszűnését, a francia 
világbirodalom belső és külső megszilárdulását jelenti. Az 1811- 
es gazdasági válság a császár elhatározását véglegesen ebbe 

az irányba terelte. 


Űj fegyveres küzdelem véres árnyéka emelkedett a láthatár fölé. 


12. fejezet 


SZAKÍTÁS OROSZORSZÁGGAL 
(1811-1812) 


Erfurt után Sándor cár azzal a szándékkal tért vissza Pétervárra, 
hogy minden igyekezetével támogatni fogja a francia-orosz 
szövetséget, és legalább a közeli időkben nem tér el a francia- 
orosz politika vonalától. Ha egyszer tudományosan és kellő 
részletességgel megírják Oroszország gazdasági, politikai és 
társadalmi viszonyainak történetét a XIX. század első évtizedéről, a 
kutatók minden valószínűség szerint nagy figyelmet és számos 
oldalt fognak szentelni azoknak a rendkívül érdekes esztendőknek, 
melyek az erfurti találkozótól az 1812. évi napóleoni betörésig 
lefolytak. Látni fogjuk, hogy az első négy esztendőben milyen 
bonyolult harcok alakultak ki az ellenséges társadalmi áramlatok és 
erők között, melyek történelmi szükségszerűséggel előidézték 
Szperanszkij személyének feltűnését és bukását. 


Az idők szelleme a cári hatalom számára is napirendre tűzte, hogy 
bizonyos reformokat vezessen be az orosz birodalom igazgatása 
terén. Indítékok, amelyek a reformok szükségességét éreztették, 
egyre sűrűbben jelentkeztek: Austerlitz, Friedland, Tilsit. Viszont 
azok a szörnyű vereségek, melyeket Oroszország 1805-ben és 1807- 
ben Napóleon elleni hadjárataiban elszenvedett, mégis, bárhogyan 
ítélték is meg a tilsiti békét, viszonylag kedvezően zárultak le, 
megegyezést hoztak létre a hódítóval, olyan szövetségi egyezményt, 
mely Oroszországnak lehetővé tette Finnország bekebelezését. Más 
szóval, a cár nem látta szükségesnek mélyreható reformok 
bevezetését, sőt még az olyan felületes reformokat is fölöslegesnek 
ítélte, mint amilyeneket Poroszország a jénai vereség után 


bevezetett. 


Szperanszkij a legalkalmasabb pillanatban jelent meg a színtéren. 
Intelligens, ravasz, minden hájjal megkent kispolgár volt, aki 
Sándor cárt elkísérte Erfurtba, és onnan mint Napóleon hódolója 
tért vissza. A jobbágyság intézményét Szperanszkij egyáltalán nem 
akarta érinteni. Ellenkezőleg: nagy meggyőződéssel fejtegette, hogy 


a jobbágyság egyáltalán nem azonos a szolgasággal. Nem bántotta ő 
az ortodox egyházat sem, sőt, minden lehető alkalommal mélyen 
hódolt előtte. Távolról sem kívánta az önkényuralom 
megnyirbálását, ellenkezőleg, úgy vélte, hogy az abszolutizmus a 
tervezett társadalmi reformok leghatalmasabb emelődaruja. 


Szperanszkij terve az volt, hogy modern európai állammá alakítja át 
a kihalt Romanov-dinasztia nevét egyszerűen elsajátító Holstein- 
Gottorp-család laza, félkeleties önkényuralmának alávetett 
hitbizományát, az óriási orosz birodalmat. Jól működő állam- 
gépezetet kívánt szervezni, mely megőrzi a törvényesség látszatát, 
szigorú ellenőrzést akart kialakítani a pénzügyek és a köz-igazgatás 
felett, művelt és tehetséges hivatalnoki kart kívánt teremteni. Az 
eddigi teljhatalmú kormányzó helyébe prefektusokat akart állítani, 
egyszóval az akkori idők bonapartizmusát akarta átplántálni 
Oroszországba, mert véleménye szerint ez a szervezeti forma tette 

Franciaországot a világ első államává. 


Ez a program általában megfelelt Sándor cár elgondolásainak és 
érzelmeinek, s a cár több éven keresztül állhatatosan 

kitartott kegyeltje mellett. De mind Sándor cár, mind Szperanszkij 
gazda nélkül számoltak. A régi arisztokrácia és a középnemesi 
rendnek azok a rétegei, melyek az arisztokráciát követték és 
majmolták, megszimatolták Szperanszkijban az ellenséget, aki 
minden mérsékeltsége és jámbor álarca ellenére az ősi 
intézményeket fenyegette. Mert Szperanszkij - ezt a rendek 
ösztönösen megérezték - a feudális abszolutisztikus államot polgári 
abszolutisztikus állammá akarta átformálni. Olyan rendszert akart 
bevezetni, amely lényegében összeférhetetlen volt a jobbágyság 
intézményével, a nemesség politikai és társadalmi rendjének 
felépítésével. 


Ezek a rendek tömör falanxként álltak szemben Szperanszkijjal. 
Nem véletlen, hogy a miniszter reformátori munkája az ő 
elgondolásuk szerint szoros összefüggésben állott a francia-orosz 
szövetség eszméjével és azzal a rokonszenvvel, melyet Szperanszkij 
a francia polgári forradalom zivataraiból kikelt diktátor iránt 
tanúsított. Ezt a pópaivadékot, aki az állami 

hivatalnokokat vizsgára akarta kényszeríteni, és ki akarta szorítani 
az állami apparátusból a nemesség fiait, hogy helyükre holmi 


polgári fattyakat ültessen, hogy kiszolgáltassa a hivatalokat a 
kereskedők és a pópák pereputtyának, nemcsak úgy véletlenül 
vették egy kalap alá azzal a hódítóval, aki a szárazföldi blokáddal 
tönkreteszi az orosz földbirtokos nemességet, vagyis Napóleonnal, 
aki előtt az , erfurti hordában" a cár és kegyence meghódoltak. A 
pétervári és a moszkvai udvari ellenzék élesen szembefordult a 
cárnak és miniszterének belpolitikájával és külpolitikájával 
egyaránt. 


Ez a körülmény sokat levont a francia-orosz szövetség 
szilárdságából s értékéből. Az orosz szalonokban nyíltan 
helytelenítették Finnország bekebelezését és elszakítását 
Svédországtól, főleg azért, mert ez Napóleon kívánságára történt. 
Még Galíciát sem fogadták volna el, ha ez 1809-ben attól függött 
volna, hogy Oroszországnak segítenie kell a gyűlölt Napóleont az 
Ausztria elleni háborújában. Caulaincourt francia nagykövet körül 
tüntetően fagyos légkört teremtettek, és minél kedveskedőbben és 
hízelgőbben bánt vele a cár, annál több rosszindulattal vették körül 
az új Pétervár és a vén Moszkva arisztokratikus körei. 


De 1810 vége óta már Sándor cár is föladta ellenállását ezzel a 
franciaellenes áramlattal szemben. Elsősorban azért, mert Napóleon 
tilsiti szavait, melyben az orosz befolyásnak kelet felé - és főleg 
Törökország felé - való kiterjesztését emlegette, semmilyen tett nem 
követte, és ez nagy csalódást keltett Sándor cárban. 


Másodszor azért, mert Napóleon nem vonta vissza csapatait 
Poroszországból. Sándor cárnak főleg az a játék tűnt 
gyanúsnak, amit a császár Lengyelországgal űzött, a lengyel 
királyság föltámasztása körül, s ez az orosz határok biztonságát 
fenyegette, sőt, fölvetette annak a lehetőségét, hogy Litvánia 
elszakad az orosz birodalomtól. 


Harmadszor, mert Napóleon elégedetlensége és nyílt tiltakozása a 
szárazföldi blokád szigorú szabályainak be nem tartása végett az 
utóbbi időkben egészen megalázó formát kezdett ölteni. 


Negyedszer, Napóleon 1810-1811-ben egyetlen tollvonással egész 
országokat kebelezett be a francia birodalomba, s az ilyen esetek 
ismétlődése Sándor cárt felingerelte és egyre jobban 
nyugtalanította. 


Napóleon mérhetetlen hatalma már önmagában véve örökös 
veszedelmet jelentett a csatlós államok számára, és Tilsit óta Sándor 
cárt is úgy tekintették Európában - ezt ő is tudta -, mint Napóleon 
vazallusát. Gúnyolódtak azok fölött az apró ajándékok fölött, 
amelyekkel a császár lekötelezte magának a cárt. 1807-ben például 
Tilsitben neki , ajándékozta" a porosz kézben levő Bialys-tokot, 
1809-ben pedig az osztrák Galícia egyik határmenti területét. Azt 
mondogatták, hogy Napóleon éppen úgy viselkedik Sándor cárral 
szemben, mint a régi cárok hűséges alattvalóikkal és szolgáikkal, 
akiknek jutalmul bizonyos számú , lelket" adományoztak. 


Amikor meghiúsult a francia császár házassági terve Anna Pavlovna 
nagyhercegnővel, Európában már arról kezdtek beszélni, hogy a két 
uralkodó között hamarosan kenyértörésre kerül a dolog. 
Napóleonnak az osztrák császár leányával kötött házasságát úgy 
tekintették, mint a francia-orosz szövetség átalakulását francia- 
osztrák szövetséggé. 


Pontosan tudjuk, hogy 1811 januárjától, vagyis az új orosz 
vámtarifa kibocsátásától fogva nemcsak szállongó hírek formájában 
vetődött fel az Oroszország elleni háború, hanem maga Napóleon is 
komolyan tanulmányozta a kérdést. Az új tarifa jelentősen fölemelte 
a vámtételeket a francia bor, selyem, bársony és egyéb luxuscikkek 
behozatalára. Vagyis az új vámtarifa főleg azokat az árukat sújtotta, 
amelyek a francia árukivitel leglényegesebb tételei voltak. Napóleon 
tiltakozott a rendelet ellen. Tiltakozására azt felelték, hogy az orosz 
kormányt az általános pénzügyi helyzet roppant nehézségei 
kényszerítették erre a lépésre. Az új vámtarifát azonban továbbra is 
fönntartották. 


Egyre gyakoribbak lettek a panaszok, hogy állítólag semleges hajók 
könnyűszerrel és jelentős tömegekben szállítanak gyarmatárukat 
Oroszországba, és mindenki tudta, hogy ezek a , semleges" hajók 
tulajdonképpen angol hajók. Napóleon meg volt győződve róla, 
hogy az oroszok titokban bebocsátják a maguk területére az angol 
árukat, amelyek Oroszországból eljutnak Németországba, 
Ausztriába és Lengyelországba, s ezzel kijátsszák és nevetségessé 
teszik a szárazföldi blokádot. 


Maga Sándor cár is látta, hogy a háború elkerülhetetlen, s így 
szövetségeseket keresett. Tárgyalásokba bocsátkozott Bernadotte- 


tal. Napóleon egykori marsalljával, s jelenleg svéd 
trónörökössel, régi urának nyílt ellenségével. 


1811. augusztus 15-én, amikor a diplomáciai testület megjelent 
Napóleonnál, hogy nevenapján üdvözölje, a császár megállott 
Kurakin herceg, orosz nagykövet előtt, és ingerülten, erősen 
fenyegető hangnemben szólt hozzá. Azzal vádolta Sándor cárt, 
hogy hűtlenül elfordult a francia-orosz szövetségtől, és 
rosszindulatúan viseltetik Napóleon irányában. 


- . Miben reménykedik az Ön ura? - kezdte fenyegető hangon. 
Ezután azt ajánlotta Kurakinnak, hogy kössenek azonnal új 


egyezményt a francia és az orosz birodalom közötti ellentétek 
végleges kiküszöbölésére. Kurakin zavartan azt felelte, hogy 
ilyen szerződés megkötésére nincs meghatalmazása. 


- . Nincs meghatalmazása? - kiáltott föl Napóleon. - Akkor kérjen 
Pétervárról meghatalmazást... Én nem akarok háborút, én nem 
akarom föltámasztani Lengyelországot, de Önök arra törekszenek, 
hogy Oroszországhoz csatolják a Varsói Hercegséget és Gdanskot. 
Márpedig, amíg az Önök kormányának ezek a titkos szándékai nem 


tisztázódnak, én nem tehetek mást, tovább erősítem 
Németországban állomásozó csapataimat. 


Nem is hallgatott oda Kurakin magyarázkodásaira, hanem 
különböző változatokban tovább ismételgette a maga álláspontját. 


Ez után a jelenet után egész Európa tudta, hogy a háború küszöbön 
áll. Napóleon lassanként az egész vazallus Németországot egyetlen 

hatalmas felvonulási területté változtatta, ahol a közeli invázióhoz 

készülődő csapatok gyülekeztek. 


Közben a császár elhatározta, hogy fegyveres szövetségre 
kényszeríti Poroszországot és Ausztriát, mint egyedüli hatalmakat, 
melyeket még többé-kevésbé függetlennek tekintettek, holott a 
valóságban Poroszország politikailag Napóleon hűbérese 

volt. Amint ezt a katonai szövetséget megkötötte. Napóleon 
elérkezettnek látta az időt Oroszország megtámadására. 


Nehéz éveket élt át Poroszország a napóleoni járom alatt, de a Tilsit 
utáni első időkben mégse lett úrrá az országon oly krónikus pánik, 
mint a wagrami csata és Napóleon házassága után. Az első években 
Stein miniszternek és , reformpártjának" befolyására, ha a 
jobbágyságot nem is szüntették meg teljesen Poroszországban, de 
legalábbis rést ütöttek a hűbérrendszer jogi alapjain. Ezenkívül más 
reformokat is bevezettek. 

Stein, a lobogó lelkesedésű hazafi azonban kissé túl hangosan 
lelkesedett a spanyol fölkelésért, és ezzel magára vonta a napóleoni 
rendőrség figyelmét. Egyik levelét elfogták a postán, és bemutatták 
Napóleonnak. Ez a levél olyan kimondott ellenséges beállítottságról 
tanúskodott, hogy a császár megparancsolta III. Frigyes Vilmosnak: 
miniszterét azonnal száműzze Poroszországból. A porosz király 
pedig, hogy hűséges buzgalmáról bizonyságot tegyen, nemcsak 
végrehajtotta ezt a parancsot, hanem kegyvesztett miniszterének 
minden vagyonát is elkobozta. 


Stein távozásával a reformok tempója meglassúbbodott, de a 
reformpolitikát nem adták föl egészen. Scharnhorst 
hadügyminiszter, Gneisenau és társai tőlük telhetően igyekeztek a 
hadsereget újjászervezni. Napóleon előírta Poroszországnak, hogy 
42 000 embernél egyszerre többet nem tarthat fegyverben, de a 
poroszok különböző ravasz fogásokkal, például rövidített 
újonckiképzési idővel, nagyszámú katonaságot képeztek ki. Ily 
módon, ha látszólag teljes alázattal végre is hajtották Napóleon 
akaratát, ha közben hajlongtak és hízelegtek is, de ugyanakkor 
ravaszul előkészítették hadseregüket a távolabbi jövő feladataira, és 
nem adták föl a reménységet, hogy egyszer kibontakoznak ebből a 
lehetetlen és kétségbeesett helyzetből, melybe szörnyűséges 
vereségük (1806) és a tilsiti béke (1807) juttatta őket. 


1809-ben, amikor Napóleon és Ausztria között kitört a háború, 
akadt valaki, aki saját felelősségére és kockázatára 
kétségbeesett kísérletet tett, hogy Poroszországot fölszabadítsa 
Napóleon elnyomása alól. 


Schill őrnagy a parancsnoksága alatt álló huszárezred egyik részével 
partizánháborút kezdett a császár hadai ellen, de leverték és utána 
agyonlőtték, majd Napóleon parancsára haditörvényszék elé 
állították bajtársait is, és azokat is mind kivégezték. A porosz király 


magánkívül volt félelmében és Schill elleni felháborodásában, de 
Napóleon ezúttal beérte a végrehajtott kivégzésekkel és Frigyes 
Vilmos alázatos ígéreteivel. 


Az osztrákok katasztrofális wagrami veresége, a schönbrunni 
békekötés, majd Napóleon és Mária Lujza házassága után 

úgy látszott, hogy a poroszok minden szabadulási reménységüket 
föladhatják; nyilvánvalóvá vált, hogy Ausztria véglegesen a 
napóleoni politikához csatlakozott. Ki nyújthatott volna 

segítséget? Kibe vessék reménységüket? Napóleon és Oroszország 
kezdődő viszálykodásába? Ez a konfliktus nagyon lassan és 
bizonytalanul fejlődött, és az austerlitzi és a friedlandi csata óta már 
senki sem mert annyira bízni a cári orosz hadsereg erejében. 


1810 elején ijesztő hírek keringtek Berlinben. Napóleon azt 
tervezte, hogy egyszerű végzéssel, minden hadüzeneti 

formaság nélkül megsemmisíti Poroszországot, mégpedig vagy úgy, 
hogy részekre szabdalja és megosztja a francia birodalom, 
Bonaparte Jeromos vesztfáliai királysága és Szászország között, 
mely már Franciaország vazallusa volt, vagy pedig úgy, hogy a 
császár elkergeti a Hohenzollem-dinasztiát, és valamelyik rokonát 
vagy birodalmi marsallját ülteti a trónra. Amikor Napóleon 1810. 
június 9-én egy rendelettel bekebelezte Hollandiát és kilenc départe- 
ment-ra fölosztva a francia birodalomhoz csatolta 

Hamburgot, Brémát, Lübecket, a lauenburgi hercegséget, 
Oldenburgot, Salm-Salm, Ahrenberg és más kis hercegségek 
területét, amikor Németország egész északi partvidékét, 
Hollandiától Holsteinig francia csapatok szállták meg, a porosz 
király úgy látta, hogy ütött uralkodásának utolsó órája. 
Függetlensége amúgy is már csak amolyan elméleti függetlenség 
volt, és azt is tudta, hogy Napóleon már Tilsitben határozottan 
kijelentette, hogy ha Poroszország még nem tűnt el Európa 
térképéről, ezt kizárólag annak köszönheti, hogy a győző 
kedveskedni akart a cárnak. Nos, miután 1810-1811-ben a cár és a 
császár viszonya gyors ütemben romlani kezdett, erre a 
,kedveskedésre" már nemigen lehetett épite-ni, annál kevésbé, mert 
hiszen 1810 vége felé a legteljesebb békében Napóleon minden 
teketória nélkül élkergette az oldenburgi herceget trónjáról és 
Oldenburgot a birodalomhoz csatolta, jóllehet az öreg herceg fia és 
trónörököse Jekatyerina Pavlovnát, Sándor cár húgát vette 


feleségül. 


1810-1811-ben Poroszország megadással várta, mikor kerül rá a 
sor. Nemcsak Frigyes Vilmos király félt a következő idők 
eseményeitől, aki különben sem tűnt ki bátorságával, hanem 
nagyon megjuhászodtak a , Tugendbund "-féle liberális és hazafias 
egyesületek is, amelyek a fiatal német burzsoázia törekvéseit 
fejezték ki: felszabadulni az idegen elnyomás alól, majd rögtön 
azután , szabad, új Németországot" teremteni. A Tugendbund nem 
az egyedüli, de mindenesetre a legismertebb illegális szervezet 
volt. 1810-ben, 1811-ben és 1812 elején azonban ez a szervezet is 
meglapult és hallgatott. A helyzet kilátástalannak látszott. 
Hardenberg miniszter, aki mindig az ellenállás híve volt, és akit 
éppen ezért Napóleon eltávolított a porosz udvartól, nyilvánosan 
megbánta bűneit, és Saint-Marsan francia nagykövethez intézett 
levelében bejelentette, hogy feladja addigi meggyőződését. 

, Sorsunk most már Napóleon kezében van!" - írta Scharnhorst 
tábornoknak. 1810 májusában alázatos folyamodványt nyújtott át a 
francia nagykövetnek: , Óhajtva remélem, hogy ő császári felsége 
engedélyezni fogja részvételemet az államügyek intézésében. 

Ez egyben lényegesen megnyugtatná a porosz királyt abban a 
tekintetben, hogy a császár bizalma és kegyelme ismét felé fordul." 


Napóleon valóban megkegyelmezett: megengedte Frigyes 
Vilmosnak, hogy Hardenberget kinevezze kancellárjának. Ez 1810. 
június 5-én történt, és az új porosz kancellár már 7-én ezt írta 
Napóleonnak : 


, Mélységesen meg vagyok róla győződve, hogy Poroszország csak 
akkor születhet újjá, és csak úgy biztosíthatja 

jövendőbeli boldogságát és területi épségét, ha becsületesen 
csatlakozik felséged államrendszeréhez... Felség, én életem 
legnagyobb dicsőségének fogom tekinteni, ha kiérdemiem császári 
felséged megtisztelő bizalmát és jóváhagyását. Maradok császári 
felségednek legalázatosabb és legodaadóbb szolgája, báró 
Hardenberg, a porosz király kancellárja." 


Poroszország pontosan fizette adóját, a szárazföldi blokádot pedig a 
legkínosabb lelkiismeretességgel végrehajtotta. A király remegve 
hajbókolt, Hardenberg hizelkedett és megalázkodott Napóleon előtt. 
A császár azonban mindezek ellenére sem vonta vissza csapatait a 


porosz erődökből, és semmiféle biztató ígéretet nem tett. Amikor 
Napóleon az oroszországi háborúra készülődve egyszerre azzal 
állott elő, hogy Poroszország nyújtson neki aktív katonai segítséget, 
kínos és keserves tanakodás és húzódozás után ugyan, de végül ezt 
is megadták. Napóleon könnyen elintézte ezt a habozásukat; 1811. 
november 14-én a következő utasítást adta Davout marsallnak: , Az 
első jeladásra az egész francia hadsereggel azonnal vonuljon be 
Poroszországba, és teljes egészében szállja meg az országot." 


1812. február 24-én Párizsban aláírták a szerződést, amely szerint 
Poroszország kötelezte magát, hogy Napóleon oldalán részt vesz a 
császár minden háborújában. 


Napóleon nyomban ezután Ausztria felé fordult. 


Ott sem mutatkoztak különösebb nehézségek. A wagrami csata és a 
schönbrunni béke óta az osztrák kormány igencsak félt Napóleontól. 
Metternich és más ausztriai államférfiak Napóleonnak Mária 
Lujzával kötött házassága után úgy látták, hogy okosabb lesz a 
napóleoni politika barázdájában szántani, amivel 

bizonyos kárpótlást kaphatnak a győzőtől az elveszett tartományok 
fejében. Napóleonnak módjában lett volna Ausztriát nyugatról 

és északról, Bajorország és Szászország felől megtámadnia,- dél 
felől, az illír tatományok, Krajna, Karintia és Itália felől 

szinten szabad útja volt Bécs irányában. Észak-kelet felől, 
Lengyelországból (Galíciából) is benyomulhatott, ha akart. A francia 
birodalom és vazallusai minden oldalról körülvették és fojtogatták 
Ausztriát. 


Ferenc császárt III. Frigyes Vilmoshoz hasonló hűséges és alázatos 
szolgává tette a francia inváziótól való félelem és az a reménység, 
hogy birodalma hasznát láthatja mindenható veje jóakaratának. 
Ezekben az években Napóleon már a bécsi udvar felől sem 
hallhatott mást, mint dicshimnuszokat. 1811-ben, amikor Mária 
Lujza császárnő megszülte fiát, a napóleoni trón örökösét, Bécsben 
érdekes rézkarcot terjesztettek, mely könnyeket csalt az udvari 
emberek szemébe. A rézkarc a Boldogasszonyt ábrázolta Mária 
Lujza képében, karján a kis Jézussal, akinek arca az újszülött , római 
király" arca volt, fölöttük a felhők között pedig az Isten 
büszkélkedett Napóleon képében. 


Egyszóval, nem volt olyan sekélyes megalázkodás és olyan bárgyú 
hízelgés, amit föl ne használtak volna, hogy meggyőzzék a párizsi 
nagyurat alattvalóinak rabszolgai alázatáról, szinte vallásos 
hódolatáról és soha meg nem szűnő lelkesedéséről. 


Szélesebb látókörű és erősebb politikai érzékkel rendelkező emberek 
- mint például Metternich - tisztában voltak azzal, hogy a napóleoni 
császárság nem örökkévaló, sőt teljesen a császár személyéhez 
kapcsolódik, vele áll vagy bukik. Viszont 1810 és 1812 között még a 
legkételkedőbb emberek sem láthatták másképpen a helyzetet, mint 
hogy pillanatnyilag lehetetlen Napóleon ellen győzelmes háborút 
vezetni. 


Anglia keményen tartotta magát gyarmataival és a tengerek fölötti 
uralmával, de onnan is egyre sűrűbben érkeztek a csődök, a 
gazdasági összeomlás, a munkanélküliség, az egyre 

közelebbről fenyegető forradalom hírei, egyszóval azok a fulladási 


tünetek, amelyeket a szárazföldi blokád okozott. 


A spanyol parasztok és pásztorok a francia csapatok elől 
felhúzódtak az erdőkbe és hegyekbe, de onnan is folytatták elszánt 
harcukat. Ausztria azonban nem tudott és nem is akart 
partizánháborút indítani Napóleon ellen. Oroszország? Katonai 
vonatkozásban Napóleon kétségtelenül erősebb volt. Miután az 
oroszok hasztalanul igyekeztek megsegíteni az osztrákokat, s az 
austerlitzi csatában mindketten súlyos vereséget szenvedtek 
Napóleontól, Oroszország a tilsiti békében Poroszországot is 
elárulta. A poroszoknak tehát Napóleonnal kellett tartaniuk, bármi 
legyen is a következménye. Mivel pedig Napóleon 1812 
februárjában rákényszerítette a porosz kormányra azt a szerződést, 
amelyben kötelezte magát, hogy segíti Napóleont Oroszország ellen, 
Bécsben nem haboztak sokáig, amikor Napóleon ugyanezt követelte 
Ausztriától. Rögtön behódoltak a francia császár kívánságainak. 


1812. március 14-én aláírták Párizsban azt a francia-osztrák 
egyezményt, amelyben Ausztria kötelezte magát, hogy 30 000 
katonával segíti Napóleont oroszországi hadjáratában. Ennek 
ellenében Napóleon megígérte, hogy elszakítja Oroszországtól 
Moldvát és Havasalföldet, melyeket akkoriban orosz csapatok 
tartottak megszállva, ezenkívül biztosította Ausztriát, hogy 
megkapja Galíciát vagy más hasonló értékű területet. 


Ezek a , szövetségek", melyeket Napóleon Ausztriával és 
Poroszországgal kötött, inkább azt a célt szolgálták, hogy bizonyos 
orosz erőket északon és délen lekössenek, semmint azt, hogy 

a császár Nagy Hadseregét osztrák és porosz erőkkel töltsék 

föl. Napóleon így akarta megkönnyíteni útját Kaunas, Vilna, 
Vityebszk, Szmolenszk és Moszkva felé, mert ez volt 

előnyomulási tervének irányvonala. Poroszország csupán 20 000 
embert adott Napóleonnak az orosz hadjárat céljaira, szóval 10 000 
emberrel kevesebbet, mint Ausztria, de ezzel szemben arra is 
kötelezte magát, hogy 20 millió kg rozsot, 40 millió kg búzát, több 
mint 40 000 vágómarhát és 70 millió üveg pálinkát szállít a 
hadseregnek. 


Napóleon már 1811-ben a következő év júniusára tűzte ki az orosz 
invázió elindítását. Már 1811. augusztus 16-án közölte ezt a 
lehetséges dátumot Bassano herceggel, akkori külügyminiszterével, 
miután megbeszélte vele a következő napokban Kurakin herceggel 
megrendezendő jelenetet. A háború júniusi kezdete mellett szólt az 
a körülmény, hogy a lengyel és az orosz országutak a mély sár miatt 
mácrcius, április, sőt május havában is járhatatlanok. Hozzá kell 
tennünk, hogy az 1811-es rossz termés, valamint az éhínség 
következtében beállott tavaszi lázongások, továbbá a spekulánsok 
szabotázsa mind hátráltatták a császárt tervének kivitelében. Meg 
kell még jegyeznünk azt is, hogy az 


1811-ben és 1812 elején végrehajtott sorozások meglehetősen 
gyenge eredménnyel zárultak. A katonakötelesek az utóbbi 

hat esztendőben, az austerlitzi csata után már sokkal nehezebben 
álltak a mérce alá. Inkább az erdőkbe menekültek, és ott 
rejtőzködve várták be a sorozás végét. Napóleonnak külön 
csapatokat kellett utánuk küldenie, melyek valóságos 
hajtóvadászatot rendeztek, hogy összefogdossák a szökevényeket. 
Az örökös háborúk - és ezek között elsősorban a véget nem érő 
spanyol gerilla - 1812-ben már kezdték éreztetni hatásukat a 
lakosság körében, ami elsősorban a katonaszökevények számának 
feltűnő növekedésében mutatkozott meg. Maguk a földbirtokosok is 
egyre idegesebben és ingerültebben panaszkodtak a folytonos 
sorozások miatt, amelyek a gazdákat megfosztják az olcsó 
munkaerőtől. 


Általában azonban az 1812 előtt végrehajtott sorozásokban 
elegendő újoncot sikerült összetoborozni. 


1812 tavaszának vége felé Napóleon befejezte a háború diplomáciai 
és katonai előkészületeit, nemcsak fő vonásaiban, hanem fő 
részleteiben is. Az egész vazallus Európa készen állott arra, hogy 
fölvonuljon Oroszország ellen. 


A császár közben elhatározta, hogy Spanyolországot kettéosztja, - 
1811-ben elvette József bátyjától, bekebelezte Franciaországba és 
négy département-ra osztotta a gazdag Katalóniát, Spanyolország 
iparilag legfejlettebb tartományát. Ez a tény, amely Franciaország 
kereskedelmét jelentősen megerősítette, egyben büntető lépés is 
volt a spanyolok ellen, , lázadásuk" miatt. A , lázadás" azonban 
ennek ellenére egyetlen pillanatra sem szűnt meg sem a négy új 
katalán megyében, sem pedig Spanyolország többi részében, melyet 
a spanyol állam , függetlensége" és József névleges uralkodása 
ellenére francia csapatok szálltak meg. 


Napóleon Spanyolországban hagyta Soult, Marmont és Suchet 
marsallokat elég jelentékeny és mindenesetre elegendő 

erőkkel, hogy visszaverjék az angolok heves támadásait, akik 
Wellington tábornok vezénylete alatt gyülekeztek a félszigeten. 
Ezeknek a marsalloknak kellett legyűrniük a partizáncsapatokat is, 
melyek már negyedik éve folytatták elszánt harcukat. 


Napóleont fenyegette még Anglia is, de pillanatnyilag ez sem 
jelentett komolyabb veszedelmet. Eltekintve az ország 

válságos belső helyzetétől, a blokád okozta gazdasági 
nehézségektől, a munkanélküliségtől és a munkások gépromboló 
mozgalmától. Napóleon ügyes politikával számos kereskedelmi 
kiváltságot és kivételes kedvezményt juttatott az amerikaiaknak, 
amivel Anglia helyzetét még súlyosabbá tette, és bizonyos 
mértékben hozzájárult a háború kitöréséhez Anglia és az Egyesült 
Államok között. 


Az Egyesült Államok elnöke 1812. június 15-én üzent hadat 
Angliának, kilenc nappal azelőtt, hogy Napóleon csapatai átlépték 
az orosz határt. Az amerikai háború Angliát eléggé meggyöngítette 
Franciaország ellen vívott harcában. 


Napóleon tehát sikeresen fedezte a hátát. Az út szabad volt kelet 
felé. A császárnak többszörösen nagyobb hadsereg állott 
rendelkezésére, mint bármely korábbi háborújában. Ráadásul olyan 
ellenféllel került szembe, amelyet már többször legyőzött. 


A diplomaták előre látták a katasztrófát, de a politikusok nagy 
többsége - köztük a legeszesebbek is, mint például Metternich, a 
legóvatosabbak, mint például Hardenberg, és Napóleon legádázabb 
ellenfelei, mint például Joseph de Maistre - úgy vélte, hogy a 
katasztrófa Oroszországot viszi végromlásba, hiszen olyan 
veszedelem fenyegette, amilyent a tatárjárás óta nem ismert 

az orosz történelem. 


Napóleon úgy gondolta, hogy a hadjárathoz félmillió emberre van 
szüksége, nem számítva az osztrákok és a poroszok részéről ígért 50 
000 katonát. A félmilliós hadseregből több mint 200 000 katonát a 
vazallus országok szolgáltattak: Itália, Illíria, a vesztfáliai királyság, 
Bajorország, Württemberg, Baden, Szászország, a Rajnai 
Államszövetség többi országa és a Varsói Hercegség; 90 000 lengyel 
szolgált Napóleon hadseregében. Belgium, Hollandia és a Hansa- 
városok már nem szerepeltek a vazallus államok között, mert ezeket 
Napóleon bekebelezte a francia birodalomba. Wrede bajor tábornok 
bátortalan megjegyzését, hogy talán mégsem kellene háborút 
indítani Oroszország ellen, Napóleon elvetette. , Még három év - 
mondta - és én a világ ura leszek." 


Napóleon Mária Lujza császárné kíséretében 1812. május 9-én úgy 
hat órakor hagyta el a Saint-Cloud-i kastélyt, és útra kelt, hogy a 
Nagy Hadsereghez csatlakozzék, mely a német tartományokon 
keresztül már fölvonult a Visztula és a Nyeman partjára. 


A császár május 16-án érkezett Drezdába a szász király kíséretében, 
aki előző nap eléje ment a határra. A vazallus királyok és 
nagyhercegek összegyűltek Drezdában, hogy üdvözöljék 

legfőbb urukat. Az uralkodók sorában ott volt III. Frigyes Vilmos 
porosz király és Ferenc osztrák császár a császárnéval. Napóleon 15 
napig időzött Drezdában, fogadta vazallus királyainak és 
hercegeinek hódolatát. Jelenlétében egyik sem mert leülni, 
valamennyien födetlen fővel állottak, még apósa, az osztrák császár 
is, csak Napóleon tartotta fején híres háromszögletű kalapját. 
Napóleon általában kegyesen viselkedett ezekkel az urakkal 


szemben, vagyis barátságosan meghúzogatta a fülüket, ha korholni 
kellett őket valamiért, vagy a vállukra veregetett, ha meg volt velük 
elégedve. A császári kéz e simogatásai valósággal elbűvölték őket. 
Napóleon egyébként nem takarékoskodott a kemény 

szidalmakkal sem, nyilvánosan is rájuk ripakodott ha kellett, de ez 
most Drezdában nemigen fordult elő. 


Kíséretének tagjait, akár koronás fők voltak, akár nem, akár 
németek voltak, akár más nemzetiségűek. Napóleon 

közönséges rabszolgáknak vagy komornyikoknak tekintette, akik 
mind halálosan féltek tőle. Sohasem hitt őszinteségükben. 
Drezdában úgy viselkedtek vele szemben, mint akik föltétlenül 
bizonyosak abban, hogy a császár el fogja tiporni Oroszországot. 

Ez a meggyőződés különben általános volt, Európában éppúgy mint 
Amerikában, a palotákban éppúgy, mint a kunyhókban, 

a kancelláriákban éppúgy, mint a kereskedők boltjaiban. Csak 
Anglia várta szívósan, mikor üt az ő órája - és a spanyol parasztok, 
a városi szegénység verekedett a régi elszántsággal. A spanyol 
parasztok fittyet hánytak Napóleon 600 000 főnyi hatalmas 
hadseregének, és magának a francia császárnak is, s amikor 
összekötött kézzel a kivégzőoszlophoz vezették őket, a francia 
császári tisztek arcába köptek. A parádés drezdai ünnepségeken 
egyedül Anglia és Spanyolország nem képviseltette magát, csak ők 
maradtak el az emberi hitványság, a szolgai megalázkodás és a 
páni félelem e vásári komédiájáról. 


A Napóleon győzelmébe vetett általános bizakodás nem volt 
alaptalan. Fölényes katonai tudással vezetett és szervezett ezredek 
tömegei vonultak fel Oroszország ellen, olyan fővezér 
parancsnoksága alatt, akinek katonai tudását általában 

magasabbra becsülték, mint macedóniai Nagy Sándorét, Hannibálét, 
Caesarét vagy Nagy Frigyesét, s aki 1812 előtt sokkal több kisebb és 
nagyobb győzelmet aratott, mint a világtörténelem e hősei 
együttvéve. 


Napóleon , szövetsége" Ausztriával és Poroszországgal, valamint 
föltétien uralma Európa többi része fölött nemcsak katonái számát 
gyarapította, hanem biztosította a mögöttes területeket is. 


Oroszország Napóleonnal szemben csak harmadnyi hadsereget 


tudott fölállítani, és azt is olyan tábornokok vezényelték, akiket a 
császár és marsalljai már ismételten legyőztek. Napóleon szerint az 
oroszoknak - Bagration herceg kivételével - nem volt egyetlen 
valamirevaló tehetséges katonájuk sem. A cári generálisokról 
alkotott lebecsülő véleményét egész Európa osztotta. 


Napóleon önbizalma határtalan volt. De már itt meg kell 
jegyeznünk, hogy véleményét 1812 folyamán többször 
megváltoztatta, vagy legalább változott formában fejezte ki. 
Szmolenszk alatt például egészen másképp beszélt, mint amikor a 
Kreml ablakaiból Moszkva égését szemlélte. Véleménye aztán 
megint másképpen alakult a Nagy Hadsereg visszavonulása 
folyamán. 


De akkor, a hadjárat kezdetén, Drezda és a Nyemanon való átkelés 
között, gondolatai legszebb álmai felé kószáltak: Kelet felé, India 
meghódítása felé. Ez volt kedvenc terve, melyet 1799. május 20-án 
nehéz szívvel adott föl, amikor hadseregének megparancsolta, hogy 
szüntesse meg Acre ostromát és forduljon vissza Szíriából 
Egyiptomba. 


Napóleon még soha olyan élénk diplomáciai akciót nem fejtett ki a 
török, a perzsa és az egyiptomi udvaroknál, mint ezekben az 
időkben, 1811 és 1812 folyamán. Ez idő tájt járta be Szíriát 

és Egyiptomot Nersia francia konzul azzal a titkos 

megbízással, hogy gyűjtse össze a szükséges adatokat, melyek egy 
későbbi francia expedíció útját megkönnyíthetik. Adott pillanatban 
ugyan is Egyiptomból és Szíriából kisegítő katonai akciónak kellett 
volna megindulnia India irányába, ugyanannak az akciónak, 
amelyet 1799-ben Acre ostroma miatt abba kellett hagynia. 


Érdemes feljegyeznünk, hogy a béke megmentésének utolsó 
kísérleteként, jobban mondva ennek látszatával Napóleon Sándor 
cárhoz Vilnába küldte Narbonne grófot, ugyanazt a Narbonne- 

t, akivel azt is megbeszélte, hogy nyomban oroszországi 
győzelme után elindítja az indiai hadjáratot. 


Egyébként Narbonne-nak az volt a feladata - és ezt teljes hűséggel 
végrehajtotta -, hogy hiábavaló fecsegésekkel feltartóztassa az 
oroszokat, és megakadályozza őket Varsó megtámadásában. Az 
ugyanis eleve nyilvánvaló volt, hogy Narbonne küldetésének nem a 


béke megmentése volt a célja. Napóleon a háborút végérvényesen 
elhatározta. 400 000 főnyi hadsereg vonult fel Kelet-Poroszországon 
át a Nyeman felé, és csak parancsra várt, hogy betörjön 
Oroszországba. 


Drezdából Napóleon Poznanba ment, ahol szintén több napot 
töltött. A lengyel nemesség még nagyobb lelkesedéssel 

fogadta, mint 1807-ben, mert a lengyeleknek minden okuk megvolt 
rá, hogy országuk feltámadását reméljék, ha nem is a régi 

határai között, de legalább Litvánia és Belorusszia lehasításával. 


A nemességet már nem nyugtalanította a parasztok között fölosztott 
földek kérdése sem. Napóleon 1812-ben már sokkal távolabb volt az 
egykori , Vendémiaire generálistól", mint 1807-ben. A lengyel 
parasztok helyzete most szóba sem került, és arról sem beszéltek, 
hogy felszabadítják a litván és a belorusz parasztokat. A lengyel 
feudális urak lelkesedése a felszabadító Napóleon iráni tehát most 
minden gátlás és korlátozás nélkül megnyilatkozhatott. 


A császár Poznanból Torunba utazott, majd onnan Gdanskba ment, 
ahol négy napot töltött, mialatt a csapatok megszámlálhatatlan 
tömegei vonultak át a városon. Innen Königsbergbe vitt Napóleon 
útja, ahol öt napig maradt (június 12-től 17-ig). Éjjel-nappal 
hadseregének szervezési és utánpótlási problémáinak megoldásán 
dolgozott. Június 20-án már Gumbinnenben volt, június 22-én pedig 
a litvániai Vilkaviskisban, ahol ezt a híres kiáltványt intézte 
hadseregéhez: 


, Katonák! 


Megkezdődött a második lengyelországi hadjárat. Az elsőt 
Friedlandban és Tilsitben fejeztük be. Tilsitben Oroszország örökös 
szövetséget esküdött Franciaországnak, és háborút ígért Anglia 
ellen. Az oroszok megszegték adott szavukat, és semmi 
magyarázatot nem hajlandók adni erről a különös magatartásról 
addig, amíg csapataink vissza nem vonulnak a Rajna mögé, és 
ezáltal ki nem szolgáltatják szövetségeseinket az ő kényük- 
kedvüknek. Oroszország kihívta maga ellen a végzetet: ennek a 
végzetnek be kell teljesülnie. Vagy azt hiszik talán, hogy mi 
mindnyájan züllött és elkorcsosult emberek vagyunk? Vajon nem mi 
vagyunk-e az austerlitzi csata katonái?! Az oroszok cárja bennünket 


a becstelenség és a háború válaszútja elé állít: választásunk nem 
lehet kétséges! Tehát előre! Keljünk át a Nyemanon, és vigyük a 
háborút az ő területére. A második lengyelországi háború éppen 
olyan dicsőséges lesz, mint az első. De a béke, amelyet ez után a 
háború után megkötünk, biztosítani fogja nyugodt életünk 
tartósságát, és véget vet annak az átkos befolyásnak, amellyel 
Oroszország az utóbbi ötven esztendőben Európa 

dolgaiba beleszólt." 


A Nyeman felé özönlő ezredekben a katonák előtt mindenütt 
kihirdették a császár kiáltványát, és a katonák lelkes kiáltásokkal 
üdvözölték a hivatalos hadüzenetet. 


Két nap múlva, a június 23-áról 24-ére virradó éjszakán Napóleon 
kiadta a parancsot, hogy kezdjék meg az átkelést a Nyemanon. A 
13. ezred háromszáz lengyel katonája ért elsőnek a túlsó partra. 
Ugyanezeken a napokon átkelt a , régi gárda", az , új gárda", azután 
Murat lovassága, majd egymás után a marsallok hadtesteikkel. 
Miután június 24-én reggel az utolsó kozák hátvédcsapatok is 
eltűntek a láthatárról, a franciák semmi ellenállásba nem ütköztek a 
végtelen orosz mezőkön. 


Napóleon még sohasem látott olyan kitörő örömet és olyan 
lelkesedést a katonái között, mint éppen e háború kezdetén. Mialatt 
a hosszú nyári napokon újabb és újabb csapatok keltek át a Nyeman 
folyón, és kifejlődött a Vilna elleni fölvonulás, a Nyeman partjai 
mindenfelé muzsikától és nótaszótól visszhangzottak. Az ezredek 
kemény léptekkel masíroztak el a császár előtt, és ujjongva 
üdvözölték vezérüket. 


Ami Napóleont illeti, ő háborúi alatt mindig friss, élénk és jókedvű 
volt. Elindította életének legnagyobb hadjáratát. Az előkészületek 
után ítélve ez volt a döntő háború. Könnyen megtörténhet, hogy 
ezzel európai hadjáratait befejezi, és megkezdi az ázsiai akciót. De 
az is megtörténhet, hogy kénytelen lesz megállni Szmolenszknál, és 
a harc folytatását (Moszkva és Pétervár elfoglalását) a következő 
esztendőre kell halasztania. Napóleon két tervvel foglalkozott. 
Narbonne gróffal a Gangesről és Indiáról beszélt, marsalljaival a 

szmolenszki téli pihenőről tárgyalt. 


Vezérkarától és kíséretétől körülvéve, hadserege élén, hatalmas 


lovasságával, Napóleon egyenesen Vilna felé tartott, és sehol 
az ellenállásnak még a kísérletével sem találkozott. 


13. lejezet 
NAPÓLEON OROSZORSZÁGI HADJÁRATAC(1812) 


Mielőtt Napóleon bármelyik háborúját megkezdte volna, 
mindenekelőtt azt a kérdést tette föl magának, milyen vezérekkel és 
milyen vezérkarral áll szemben. Erős-e a fővezér? Teljesen önállóan 
rendelkezik-e hadseregével? Ezek a valóban nagy 

fontosságú kérdések mindig a legbehatóbban érdekelték a császárt. 


Napóleon úgy gondolta, hogy a jelen helyzetben mindezekre a 
kérdésekre kielégítő feleletet tud adni magának. Az orosz 
hadseregnek egyetlen jó tábornoka van, Bagration, de neki csak 
alárendelt szerepet osztottak ki. Bennigsen kétségkívül kisebb 
tehetségű tábornok Bagrationnál. , Tehetetlen fráter" - mondotta 
róla Napóleon. Friedlandnál alaposan elpáholták, de Bennigsen 
azért szívósan és keményen tartotta magát, határozott jellemének 
nemcsak abban az esetben adta tanújelét, amikor Pál cárt 
megfojtotta, hanem akkor is, amikor az eylaui véres csatanapon 
rendületlenül kitartott. De most Bennigsen is csak másodrendű 
szerepet kapott. Kutuzov? Napóleon őt is legyőzte Austerlitznél, de 
egyáltalán nem becsülte le, sőt, ravasz és óvatos parancsnoknak 
ismerte. Kutuzovnak azonban mégcsak vezénylő beosztást sem 
adtak ebben a háborúban. A főparancsnok Barclay de Tolly volt, a 
hadügyminiszter. Napóleonnak nem voltak információi róla. 

Nem tudta fölbecsülni pontosan katonai értékét, és ezért hajlandó 
volt körülbelül arra a színvonalra helyezni, mint a többi átlagos 
orosz tábornokot. Ezt a színvonalat pedig Napóleon az esetek 
nagy többségében elég alacsonyra állította. 


A következő kérdésre még az elsőnél is derűlátóbb választ adhatott 
saját magának. Az orosz hadseregben a vezénylet egysége, vagyis a 
vezérkarok összműködése szinte ismeretlen fogalom, így a hadsereg 
szervezettsége kritikán aluli volt. Ez azonban nem is lehetett 
másképp. Sándor cár állandóan a főhadiszálláson tartózkodott és 
beavatkozott Barclay parancsaiba. Napóleont erről is tájékoztatták 
már, amikor Vilna felé fordult. Vilnában ezt gúnyosan értésére is 
adta a cár hadsegédének, Balasov tábornoknak, akit I. Sándor azért 


küldött hozzá, hogy először és utoljára fölajánlja neki a békét. 


- Mit csinálnak az Önök tábornokai? Pfuel javasol, Armfeld 
ellenjavaslatokat tesz, Bennigsen tanulmányozza az 

ellentétes propozíciókat, és Barclay, aki a tervek végrehajtásáért 
felelős, nem tudja mire határozza el magát. Így pocsékolják el a 
drága időt... 


Balasov emlékiratainak ez a részlete egészen hitelesnek és meg 
bízhatónak látszik, ezt több, idevágó bizonyíték tanúsítja. 
Egyébként Balasov tábornok orosz rendőrminiszter följegyzéseit, 
melyeket Thiers a konzulátus és a császárság történetének XIV. 
kötetében idéz, és amit Tolsztoj a , Háború és béke?" című 
regényének híres, nagy művészettel megírt egyik fejezetében 
majdnem szóról szóra közöl, a legnagyobb óvatossággal keli kezelni. 
Főleg azokat a részleteket, amelyekben Balasov arra hivatkozik, 
hogy Napóleon előtt Spanyolország és a poltavai csata intő példáit 
emlegette volna. 


Az orosz rendőrminiszter sohasem tüntette ki magát az igazság 
különös szeretetével, és ezért valószínű, hogy ezeket a 

hősies megjegyzéseket csak utólag költötte bele naplójába. A 
történetíróknak szigorúan figyelniük kell az ilyen körülményekre. 
Herstlett egész könyvet szentelt ezeknek az utólagosan született 
történelmi mondásoknak (Der Treppenwitz der Geschichte - A 
történelem lépcsőházi szellemességei). Ezek ugyanis arról 
nevezetesek, hogy egyik sem hangzott el. A szereplő személyeknek 
akkor jutottak eszükbe, amikor már elbúcsúztak a szóban forgó 
történelmi nagyságtól, és a lépcsőn lefelé haladva azon tűnődtek 
magukban, milyen jól tették volna, ha még ezt vagy azt is 

, odamondogatták"?" volna. 


Akárhogy történt is, amikor a Nyeman folyón való átkelés után 
negyednapra Napóleon minden ellenállás nélkül bevonult Vilnába, 
ahol a helyi lengyel nemesség a legünnepélyesebb hódolattal és 
hűségnyilatkozattal várta, s amikor számot adott magának mindent 
elsöprő fölényes katonai erejéről, egész természetesnek látszik, hogy 
Balasovot elutasító válasszal küldte vissza urához. Az is hihető, sőt 
valószínű, hogy a válasz hangja elég durva és sértő volt. 


Napóleon 18 napot töltött Vilnában. A katonai történetírók ezt a 


vilnai tartózkodást legsúlyosabb katonai hibái közé 

számítják. Valójában Vilnában, akárcsak annak idején Drezdában is, 
Napóleon a lassan fölvonuló újabb csapatok beérkezésére 
várakozott. A 685 000 főnyi haderőből, amivel az oroszországi 
háborút elindította, 235 000 embernek egyelőre Franciaországban 
vagy a német vazallus tartományokban kellett maradnia, csupán 
420 000 ember lépte át az orosz határt. És ez a 420 000 főnyi 
haderő csak lassú egymásutánban kelt át a Nyemanon és hatolt 
előre. 


Napóleon már Vilnában tudomást szerzett az első komoly 
kellemetlenségről, mely hadseregét érte. Takarmányhiány miatt 
lovaiknak tekintélyes része elhullott. Más kellemetlenség is érte: a 
lengyelek sem Litvániában, sem Belorussziában nem 

nyújtottak elegendő katonai segítséget. Vilnában már jobban 
megértette, mint amikor a határt átlépte és még sokkal jobban, mint 
Drezdában, hogy milyen nagy nehézségekkel kell majd e hadjárat 
folyamán megküzdenie. És ez rögtön megváltoztatta politikáját is: a 
lengyelek nagy megütközésére Litvániát (Belorusszia akkor 
Litvániához tartozott) nem csatolta azonnal Lengyelországhoz, 
hanem ideiglenes és különleges helyi kormányzatot állított az 
élére. Ez azt is jelentette, hogy a császár nem akar semmi olyan 
politikai akciót kezdeni, ami megnehezítené a későbbi békekötést 
Sándor cárral. Amint ebből is látható, Napóleon elképzeléseiben 

és terveiben már a hadjárat kezdetén megmutatkozik az a 
kettősség, amivel a hadjárat kimenetelének távlatait maga elé 
rajzolta. Feltételezte, hogy a háború Sándor cár teljes 
meghódolásával és Oroszországnak nagy vazallus állammá való 
átalakulásával végződik, ami nélkülözhetetlenül szükséges ahhoz, 
hogy háborúját Anglia ellen Európában és talán Ázsiában is 
folytassa. Ahogy azonban az események fejlődtek, egyre jobban 
hajlott arra, hogy ebben a háborúban csak nagyszabású , politikai 
mérkőzést" lásson - mint később maga is mondta -, kormányok 
háborúját, a XVIII. század nyelvén szólva olyasvalamit, mint a 
diplomáciai szócsaták, melyeket egy-egy katonai jellegű felvonulás 
és hadmozdulat kísér, ami után a szemben álló felek végül 
megegyezésre jutnak. 


Az orosz hadjárat folyamán elkövetett legnagyobb hibája 
természetesen az volt, hogy teljességgel félreismerte, nem értette 


meg az orosz népet. De nemcsak ő, szó szerint senki az akkori 
Európában el nem tudta képzelni, hogy a hősies-égnek 

milyen magas fokára képes fölemelkedni az orosz nép, amikor 
hazáját kell megvédenie a betolakodó, arcátlan ellenség ellen. Senki 
sem tudta volna elképzelni, hogy az orosz muzsik kiégett 
pusztasággá fogja változtatni saját hazája földjét, de nem alázkodik 
meg a hódító előtt. S amikor Napóleon ezt megértette, már 
túlságosan késő volt. 


Amilyen mértékben tornyosodtak a hadjárat nehézségei. Napóleon 
első számú elgondolása egyre jobban háttérbe szorult, és egyre 
előbbre tolakodott a második számú terv. 420 000 főből álló 
hadsereggel rendelkezett. Az oroszoknak alig volt 225 

000 emberük. A napóleoni hadsereg csapatai viszont távolról 

sem voltak egyenlő értékűek. A császár tisztában volt azzal, hogy 
tulajdonképpen csak a francia elemekre számíthat, és még azokra se 
száz százalékig. A Nagy Hadsereg 355 000 francia és 330 

000 idegen katonából állott, beleszámítva az Oroszországon kívül 
maradt tartalékokat. Az újoncokból alakított csapatokat össze 

sem lehetett hasonlítani a régi gárda morgó medvéivel, akik 

összes hadjáratait végigharcolták. Ami a Vesztfáliából, 
Szászországból, Bajorországból toborzott csapatokat, vagy a Hansa- 
városok és a Rajna-vidék németjeit, az olaszokat, a belgákat és a 
hollandokat illeti, nem is szólva , botcsinálta" szövetségeseiről, az 
osztrákokról és a poroszokról, akiket számukra teljesen ismeretlen 
céllal az oroszországi pusztulásba hurcolt, és akiknek legtöbbje 
jobban gyűlölte Napóleont, mint az oroszokat - mindezekről a 
szedett-vedett hadakról előre lehetett látni, hogy nem fognak 
valami halált megvető bátorsággal harcolni. Napóleon jól ismerte a 
hadjáratok történetét, és emlékezett rá, hogy a Xerxész által 
meghódított s kényszerrel hadba hurcolt törzsek milyen 
lagymatagon harcoltak a görögök ellen. A lengyelektől viszont 
többet várt, mert hiszen ezek saját ügyük védelmében verekedtek. 


A császár hamar tudomást szerzett arról, hogy az orosz vezérkar 
milyen tétován és határozatlanul dönti el az orosz sereg 
hadmozdulatait. Vilnában arról értesült, hogy az oroszok eredetileg 
a Dvina partjain, a drissai megerősített táborban akartak ellenállni, 
de ezt a tervet Barclay elvetette, mert attól tartott, hogy Napóleon a 
tábort körülzárja és fegyverletételre kényszeríti őket. Ezért az orosz 


hadsereg két oszlopban megindult visszafelé, és az ország belsejébe 
hátrált. Barclay hadoszlopa gyors menetben vonult vissza Vityebszk 
felé, Bagration csapatai kissé lassúbb tempóban Minszk alá 
húzódtak. 


Napóleon fő erejével Barclay után nyomult, de az orosz fővezér 
meggyorsította tempóját, és megparancsolta az orosz utóvéd 
parancsnokának, Osztyermann-Tolsztojnak, hogy a lehetőség szerint 
tartóztassa fel az előnyomuló franciákat. E parancsok értelmében 
Osztrovno közelében július 25-26-án ütközetre került sor, s így 
amikor Napóleon bevonult Vityebszkbe, már nem találta ott 
Barclayt, mert az sietve elmenekült Szmolenszk felé. 


Július utolsó napjaiban Davout Vilnából Minszk felé nyomult, azzal 
a megbízással, hogy vágja el Bagration visszavonulását, és verje szét 
ennek seregeit, még mielőtt idejük volna egyesülni Barclay 
csapataival. Bagration szerencséjére Napóleon öccse, a vesztfáliai 
király, Bonaparte Jeromos katonai szempontból éppen olyan 
tehetetlen senki volt, mint egyébként. A grodno-minszki úton 
nyomult Bagration hadoszlopa után, de képtelen volt Napóleon 
utasításait végrehajtani, és hadtestével olyan lassan haladt előre, 
hogy amikor július 23-án Mogilevtől délre Davout és Bagration 
között az összecsapás megtörtént, az orosz tábornok könnyűszerrel 
verte vissza a franciák több támadását, és jóformán zavartalanul 
vonulhatott vissza Szmolenszk felé. 


Amikor Barclay értesült a mogilevi csatáról és arról, hogy Bagration 
csapatai Novij-Bihovnál átkeltek a Dnyeper folyón, elhatározta, 
hogy Bagration csapataival Szmolenszkban fog egyesülni, és ezért 
Rudnyán keresztül maga is Szmolenszk felé igyekezett. 


Napóleon pedig ezalatt már minden előkészületet megtett a 
vityebszki nagy csatára, melyben véglegesen meg akarta 
semmisíteni Barclay hadseregét. És július 28-án állásaiból kilépve 
egyszerre csak azt látta, hogy az orosz hadsereg eltűnt előle, már 
továbbment kelet felé. Ez nagy csalódást okozott neki. Mert ha 
sikerült volna az oroszokat Vityebszknél egy második 

austerlitzi csatára kényszeríteni, akkor egy csapásra véget vethetett 
volna a háborúnak, és Sándor cárt pedig békére kényszeríthette 
volna. 


A katonákat a nyári forróság és a hosszú, kínos menetelések teljesen 
kimerítették. A meleg olyan tikkasztó volt, hogy az öreg gárdisták, 
akik végigcsinálták az egyiptomi és a Szíriai hadjáratot, csak azzal 
tudták vigasztalni a fiatalokat, hogy Egyiptomban még melegebb 
volt. A lovasság még többet szenvedett, mert hiányzott a 
takarmány. Amióta Vilnát elhagyták, egyes lovasszázadok lovaik 
felét elvesztették. És ugyanakkor a hadsereg soraiban, a csapatok 
között az elégületlenség és a fegyelmezetlenség jelei kezdtek 
mutatkozni. Elharapózott a rablás és a fosztogatás. 


Jegyre mélyebben és mélyebben kellett benyomulnia az országba, 
hogy Barclay és Bagration hadait nyomon követhessék. Ezek pedig 
különböző utakon Szmolenszk felé húzódtak. Napóleon kénytelen 
volt két hadtestet a Dvina irányába küldeni, hogy a Szmolenszk felé 
nyomuló hadsereg északi balszárnyát biztosítsa a Petervár 
környékén operáló Wittgenstein-féle hadtesttel szemben. Néhány 
hadosztályt dél felé, a jobbszárny védelmére kellett küldeni, hogy 
visszaverjék azokat az orosz seregeket, melyek a hirteleneken 
megkötött orosz-török béke folytán fölszabadultak, és nagy 
sietséggel visszatértek Törökországból, hogy a fő erőket segítsék. De 
mindezek ellenére a készülő szmolenszki csata esetére Napóleon 
hadserege még mindig jóval erősebb volt, mint az oroszoké. A 
krasznojei összecsapás után (augusztus 14-én), 

melyben Nyeverovszkij hadosztálya figyelemreméltó bátorsággal, 
csapata egyharmad részének elvesztése árán vetette vissza Ney és 
Murat marsallok túlerejű támadásait, Napóleon most Szmolenszk 
ellen vonult. Bagration Rajevszkij tábornokra bízta azt a 

feladatot, hogy a franciákat feltartóztassa. Rajevszkij olyan ügyesen, 
olyan kitartással és olyan energiával harcolt, hogy Ney marsall kis 
híján fogságba esett. 


Bagration eltökélten ragaszkodott ahhoz a felfogáshoz, hogy 
Szmolenszkot nem szabad komoly ellenállás nélkül feladniuk. 
Komoly ellenállásra azonban nem került sor. Az orosz hadsereg 
fő ereje megérkezett Szmolenszkba, de nem állt meg, hanem 
folytatta a visszavonulást kelet felé. Barclay nem tudta 
elhatározni magát, hogy a várost harc nélkül föladja, bár maga is 
fölöslegesnek tartotta a csatát. 


Napóleon augusztus 16-án reggel hat órakor parancsot adott, hogy 


tüzérsége teljes erővel kezdje meg a város bombázását, és nyomban 
utána induljon meg az általános támadás. Véres és elkeseredett 
csata kezdődött, amely este hat óráig tartott. A franciáknak sikerült 
a város külső részeit elfoglalniuk, de a város központja ellenállt. 
Dohturov hadteste, Konovnyicin tábornok és a württembergi herceg 
hadosztályai olyan bravúrral és elszántsággal védték a várost, hogy 
az még a franciák csodálatát és elismerését is kivívta. 


Aznap este Napóleon magához rendelte Davout marsallt, és 
erélyesen ráparancsolt, hogy akármibe kerül is, másnap foglalja el 
Szmolenszkot. Új tápot nyert most korábbi reménysége, hogy a 
szmolenszki csata, amelyben hite szerint az egész orosz hadsereg 
részt vesz (Barclay és Bagration csapatainak egyesüléséről már 
előzőleg értesült), a döntő csata lesz, amelyet az ellenség olyan 
óvatosan került idáig, még azon az áron is, hogy országának egy 
tekintélyes darabját odadobta az idegen hadak martalékául. A harc 
17-én folytatódott. Az oroszok hősiesen ellenálltak a katonákat csak 
kéréssel és fenyegetéssel lehetett rávenni arra, hogy 
visszavonuljanak, az erre vonatkozó parancsokat nem hajtották 
végre. 


A hullákkal borított véres csatatérre leszállt az éjszaka. Napóleon 
parancsára a város bombázását tovább folytatták. Egyszerre csak az 
éjszaka kellős közepén szörnyűséges robbanások rázták meg egymás 
után több ízben a földet. Tűzvész keletkezett, amely átterjedt az 
egész városra. Az oroszok fölrobbantották lőszerkészleteiket, 
fölgyújtották Szmolenszkot. Barclay parancsot adott a várost védő 
csapatoknak, hogy azonnal vonuljanak vissza. Az előre küldött 
francia járőrök hajnalban jelentették, hogy az orosz csapatok 
elhagyták Szmolenszkot. Davout marsall hadteste kardcsapás nélkül 
bevonulhatott a város szívébe. 


Emberek és lovak hulláinak tömege borította az utcákat. A 
sebesültek ezreinek kétségbeesett nyöszörgése, jajgatása töltötte be 
a várost, melynek egyik része még akkor is égett, amikor a franciák 
bevonultak. A visszavonulók sebesültjeiket könyörtelenül sorsukra 
hagyták. Napóleon kíséretével lassan átlovagolt Szmolenszk utcáin. 
Utasításokat adott a tűz elfojtására, az oszlásnak indult holttestek 
eltemetésére, a sebesültek elhordására, hogy a megmaradt 
hadianyagot számba vehessék. 


Egykorú tanúk előadása szerint a császár rosszkedvű volt, alig 
beszélt környezetével. Körútja végeztével betért abba a házba, 
amelyben hevenyészett szállást rendeztek be neki, s az 

asztalra dobta kardját, majd így szólt: , Az 1812-es hadjárat 
befejeződött." De még ott Szmolenszkban fel kellett adnia azt a 
tervét, hogy a városban megáll, berendezi hadserege számára a 
mögöttes területeket Lengyelországban, Litvániában és 
Belorussziában, majd Európából további erősítéseket von össze, és 
1813 tavaszára halasztja a Moszkva vagy Pétervár elleni 
fölvonulást, tehát két hadjáratra osztja oroszországi háborúját. Az 
ellenség ugyanis ismét kisiklott a kezei közül. Napóleon nem tudta, 
mekkora erőfeszítésbe került Barclay-nak, hogy visszavonulási 
parancsait végrehajtassa. Nem volt tudomása arról, hogy nyíltan 
hazaárulással vádolták meg az orosz fővezért. Fogalma sem volt a 
cári udvar fejetlenségéről és kétségbeeséséről, ő csak egyet látott: 
nem tudja döntő csatára kényszeríteni az ellenfelét, tehát tovább 
kell haladnia kelet felé, Moszkva felé. S azt is látta, hogy minél 
mélyebbre hatol keletre, annál nehezebb lesz sima békekötéssel, 
egyszerű diplomáciai megegyezéssel befejezni a háborút. 
Szmolenszkban Napóleon rájött arra, hogy nem számíthat többé 
Oroszország teljes és tökéletes eltiprására. Ott már minden egészen 
más színben tűnt fel előtte, mint három hónappal korábban, a 
nyemani átkelés vidám napjaiban. 


Hadserege felére csökkent azáltal, hogy a roppant 
összekötővonalakat és a tábori raktárakat helyőrséggel kellett 
ellátniuk. Sok embere pusztult el a , jelentéktelen", de mégis véres 
csatákban, sokan váltak harcképtelenné a forróság, a fáradtság és a 
különböző betegségek következtében. De nem csupán ezért látta 

a dolgokat más színben, mint régebben. Észrevett valami mást 

is, azt, hogy az orosz katonák éppoly keményen verekszenek, 

mint annak idején Eylau alatt. És meglátta, hogy az orosz 
tábornokok sokkal tehetségesebbek, mint amilyeneknek őket annak 
idején, Vilnában, a Balasov tábornokkal folytatott beszélgetés idején 
tartotta. Napóleon általában jól ítélte meg embereit, különösen 
katonai képességük szempontjából. Nem is titkolhatta volna 

maga előtt, hogy például Rajevszkij, Dohturov, Tucskov, 
Konovnyicin és Platov oly szellemesen oldottak meg egy-egy 
súlyosabb problémát, hogy az legjobb tábornagyai bármelyikének is 
becsületére vált volna. S végül a háború egész jellege már régóta 


komoly nyugtalanságot támasztott mind Napóleonban, mind pedig 
környezetében. 


Visszavonulása során az orosz hadsereg teljesen elpusztított 
területeket hagyott maga után. Szmolenszknál már kísérlet történt 
arra, hogy nemcsak egyes falvakat vagy tanyákat, hanem egész 
nagy várost, fontos közgazdasági és kereskedelmi központot is 
felégessenek. Ez is amellett tanúskodott, hogy a hódító ellen 
könyörtelen és kíméletlen háború folyik. Napóleon visszagondolt 
arra, hogy korábbi háborújában, például Ausztriában, amikor az 
osztrák császár elmenekült Bécsből, meghagyta a 

helyi hatóságoknak, hogy minden ellenkezés nélkül hajtsák végre 
a franciák összes utasításait. Visszagondolt a porosz királyra, 

aki elmenekült ugyan Berlinből, de utána levelet intézett hozzá, 
amiben azt a reménységét fejezte ki, hogy Potsdamban ő császári 
felsége megtalálja a megkívánt kényelmet. De Oroszországban? 
Hiszen itt a parasztok gondolkozás nélkül felgyújtják saját 
lakóházukat és élelmiszerkészleteiket, s kivonulnak a végtelen 
sztyeppékre - egész városokat dobnak martalékul a tűznek .. . 
Nyilvánvaló volt, hogy a néptömegek, Barclay hadügyminiszter, 
Bagra-tion herceg és a mögöttük és felettük álló Sándor cár mind- 
mind élethalálharcnak tekintik ezt a háborút... 


Szmolenszki tartózkodása napjaiban Napóleon órákon át szótlan 
töprengésbe merült. A Szmolenszkban tanyázó hadseregnek csak 
egyik részét indította tovább, elsősorban Murat lovas hadtesteit, 
hogy vegyék üldözőbe Barclay hadseregét, aki most átvette az egész 
orosz hadsereg parancsnokságát. A csapatok egyesülése után 
Bagration alárendeltje lett Barclay-nak, és Moszkva felé vonult 
vissza, Murat csapatai, Ney és Davout hadtestei követték. Augusztus 
18-án és 19-én Valutyina-Gora és Lubina alatt az orosz és a francia 
csapatok megütköztek. Junot tábornagy ügyetlensége következtében 
- aki egy bekerítő művelet végrehajtása közben eltévedt csapataival 
- Barclay-nak sikerült, mintegy 7000 embernyi veszteség árán, 
kevesebb veszteséggel, mint a franciáké, kikerülnie Junot 
oldaltámadását, és visszavonulnia tovább kelet felé. 


Augusztus 23-ának éjjelén Napóleon gárdája kíséretében elhagyta 
Szmolenszkot, és Dorogobuzs ellen vonult. Barclay azonban még a 
franciák megérkezése előtt föloszlatta a dorogobuzsi tábort, majd 


tovább folytatta útját kelet felé, még hátvédcsatározásokat sem 
engedve, mivel a terepviszonyok kedvezőtlenek voltak. Barclay 
Vjazma, Gzsatszk, Carevo-Zajmiscse felé vonult vissza. Napóleon 
pedig egész hadseregével a sarkában volt, végig az orosz hadsereg 
által kietlenné tett területen. 


Valahányszor az oroszok megálltak, ha még oly rövid időre is, 
Napóleon nyomban arról ábrándozott, hogy végre alkalma nyílik a 
nagy, döntő csatára... Így volt ez Dorogobuzsnál, 

Vjazmánál, Gzsatszknál. , A miniszter úr (Barclay) vendégét 
egyenesen Moszkvába vezeti", írják kajánul Bagration vezérkarából 
Pétervárra. 


Leküzdhetetlen és egyre fokozódó rettegés fogta el az orosz 
társadalom legfelső rétegét. Hát igaz, hogy minden elveszett? Igaz, 
hogy minden ellenállás nélkül feladják egész Oroszországot? Miért 
nem fejezték be a szmolenszki csatát? Miért futamodtak meg olyan 
dicstelenül? Vajon nem áruló-e a német Barclay? 


Sándor cár pedig minden erejével igyekezett aláásni Barclay 
tekintélyét. Ezzel magyarázható, hogy személyesen és a legnagyobb 
egyetértéssel mondja el Robert Wilson tábornoknak, az 

angol kormány katonai megbízottjának, Platov kozák atamán 
szavait, amelyeket Barclay-hoz intézett Szmolenszk kiürítése után: 
, Látja uram, már csak egyszerű köpenyt viselek. Nem is veszem 
többet magamra az orosz uniformist, mert ma ez a szégyen jelképe 
lett". 


Sándor cár életének legaggodalmasabb napjait élte. Az udvari 
embereken is teljesen úrrá lett a pánik, a felfordulás óráról 

órára nőtt. A polgárság és a parasztság körében a legkülönbözőbb 
formában beszéltek Napóleonról és a cárról. 


Ami Napóleont illeti, az emberek már hosszú ideje nem voltak 
tisztában vele, mit is gondoljanak róla. 1807-ben, egészen júniusig, 
minden templom küszöbéről azt hirdették róla, hogy ő az 
antikrisztus előfutárja vagy maga az antikrisztus, a keresztény 

hit legádázabb ellensége és elpusztítója, június végétől kezdve 
azonban az antikrisztus minden átmenet és magyarázat nélkül a 
cár barátja és szövetségese lett. Most újra antikrisztust csináltak 
belőle, aki jóformán ellenállás nélkül elfoglalta Oroszország 


felét. Szmolenszk elvesztése mély kétségbeesésbe döntötte az 
országot. , A cár és Konsztantyin bátyja haragították ellenünk ezt az 
embert" - mondogatták a nép körében a háború kezdetén. De 

hogy mit akart Oroszországtól , ez az ember, akit megharagítottak" - 
azt nem tudták. Az ellenségeskedés érzése azonban egyre jobban 
elhatalmasodott az orosz népben. Egyre nagyobb lett a felháborodás 
a betolakodó rabló ellen, bosszúra szomjaztak. És ebből az érzésből 
keletkezett azután az az egész népet átfogó nemzeti ellenállás, mely 
végül is pusztulásba kergette a hódító Nagy Hadseregét. 


A nemesség körében a félelem határozottabb formát öltött, és 
tudatosabb is volt, mint az , egyszerű" nép soraiban. 

Napóleon győzelme a nemesség szemében nemcsak azt jelentette, 
hogy meghosszabbítja és megszigorítja a szárazföldi blokádot, 
hanem azt is, hogy megdönti a jobbágyság intézményét. Pedig 
Napóleon egyáltalán nem szándékozott megdönteni a 
jobbágyrendszert, sőt, ha az általa meghódított területeken a 
parasztság önállóan megkísérelte, hogy saját erejével rázza le 
magáról a földesúri jármot, az ilyen kísérleteket mindenütt 
fegyverrel nyomta el. De Moszkva kardcsapás nélküli átengedése 
egyenlő volt a lehetetlenséggel. A katonák sem nagyon értették, 
miért kell folyton visszavonulniuk. Amikor Gzsatszkot elhagyták, és 
az orosz hadsereg megérkezett Carevo-Zajmiscse alá (augusztus 29- 
én), új főparancsnokot kaptak. Sándor cár felmentette Barclay-t, és 
mert alkalmasabb tábornok nem akadt, kinevezte Kutuzovot, akit 
pedig hosszú évek óta ki nem állhatott. Bagration is szóba került, de 
benne sem bíztak, s különben is, akárcsak Barclay-nak, neki sem 
volt orosz hangzású neve. 


Kutuzov persze jól tudta, hogy Barclay-nak van igaza, hogy 
Napóleonnak csak az okozhatja a vesztét - ha valami 

egyáltalán okozhatja -, hogy ennyire távol harcol bázisaitól. Mert 
lehetetlennek látszott ezt a háborút évekig vagy akár csak 
hónapokig is folytatni több mint ezer kilométerre Franciaországtól, 
elpusztított és szegény, ellenséges országban, melynek éghajlatát a 
napóleoni hadsereg nem tudta megszokni, és ahol Napóleon 
képtelen volt a kellő utánpótlásról gondoskodni. Kutuzov mindezt 
jól tudta, de még jobban tudta azt is, hogy tiszta orosz neve ellenére 
éppen olyan kevéssé fogják neki megbocsátani, mint Barclay-nak, 
ha Moszkvát nagyobb csata nélkül föladja. Elhatározta tehát, 


hogy megütközik Napóleonnal, habár éppen olyan mélységesen 
meg volt győződve ennek az ütközetnek haszontalan voltáról, 
mint ahogy annak idején meggyőződése és kifejezett véleménye 
ellenére fogadta el a csatát Austerlitz alatt is. Viszont, ha stratégiai 
szempontból ez a csata céltalan volt is, politikai szempontok 


elkerülhetetlenné tették. 


Napóleon számára Barclay bukása - melyről kémei azonnal 
értesítették - annak a jele volt, hogy az oroszok végre elfogadják a 
döntő csatát. 


Szeptember 4-ének hajnalán Murat és Ney hadtesteit Gzsatszkból 
Gridnyevóba irányította. Az orosz hadsereg visszavonulása 
fokozatosan lassúbbá vált, majd az orosz csapatok végleg megálltak. 
Hátvédei megerősített állásokat foglaltak el. A franciák felé eső 
legszélsőbb állásuk egy földvár volt, melyet az oroszok a 

kis Sevargyino nevű falu mellett építettek. Amikor Napóleon 
gárdájával Gridnyevo faluba érkezett, azonnal áttanulmányozta az 
előtte elterülő síkságot, amelyen végre megállt az orosz hadsereg. 
Jelentést kapott, hogy a sevargyinói sáncokat erős csapatok szállták 
meg. Távcsövével a félig kiszáradt Kolocsa folyó mögött kivehette 
az ellenséges hadsereg állásait. Szeptember 4-én este a császár 
vezérkarát arról tájékoztatták a kémek, hogy az orosz hadsereg 
valóban kezd fölsorakozni, s hogy a távolban látható falu körül 
erődítéseket is építettek. Arra a kérdésre, hogy hívják azt a falut, a 
kémek azt válaszolták, hogy a falu neve Borogyino. 


A borogyinói csata sokat foglalkoztatta a történetírás mestereit, a 
katonai tudomány szakembereit, az írás művészeit és a 

nagy festőket, holott a nagy napóleoni birodalom tulajdonképpen 
nem ebben a csatában omlott össze, hanem az orosz hadjárat 
korábbi szakaszában és további eseményei során. Borogyino a 
tragédiának csak egy felvonása volt, nem maga az egész tragédia. 
Sőt, a hadjárat maga sem jelentette még a véget, csupán a még 
távolban rejlő vég kezdetét. 


De mind a kortársak, mind az utókor fantáziáját mégis a borogyinói 
csatatér ragadta meg, amelyen 57 000 holttest hevert hónapokig 
anélkül, hogy a temetés végtisztességében részesülhetett volna. 


Közeledett az a pillanat, amelyről Napóleon már Drezda óta 


álmodott, amelyre Drezda óta várakozott, s amelyet a Nyeman 
partjain, Vilnában, Vityebszkben, Szmolenszk, Vjazma és Gzsatszk 
alatt keresett. Amikor megérkezett arra a helyre, amelyen röviddel 
később lezajlott az emberiség történetének egyik legvéresebb 
csatája, Napóleonnak már csak három és félszerte kisebb haderő 
állott közvetlen rendelkezésére, mint akkor, amikor átlépte 
Oroszország határát. 


A betegségek, az utánpótlás nehézségei, a dezertálások, a 
fosztogatások, a kényszerűség, hogy szárnyait és hátsó 
összeköttetéseit nagy messzeségekben, Riga és Pétervár irányában, 
valamint dél felé is biztosítsa azzal az orosz hadsereggel szemben, 
amely Törökországból visszatértben már úton volt Moszkva felé, az 
a kényszerűség, hogy egyre szilárdabban kellett biztosítania a 
helyőrségekkel összekötő végtelen vonalait, Sevargyinótól a 
Nyemanig, mindez erősen apasztotta a Nagy Hadsereget. Abban a 
pillanatban, amikor serege a sevagyinói sáncok előtt felvonult, 
Napóleonnak 135 000 katonája és 587 ágyúja volt. A reguláris 
orosz csapatok létszáma 103 000 főre rúgott, tüzérségük 640 
ágyúval rendelkezett, ezenkívül 7000 kozák és körülbelül 10 000 
népfelkelő gyalogos állott tartalékban. Az orosz tüzérség kiállta a 
versenyt a franciákéval, és ezúttal számbeli fölényben is volt. A 
napóleoni hadsereg rengeteg lovat veszített, ezért Napóleon nem 
is tudta fölvonultatni összes ágyúit, melyeknek jó részét 

Moszkva felé vezető útjában, Mogilevben, Vityebszkben és 
Szmolenszkben kellett hagynia. 


A borogyinói csata idején Napóleon Valujevo faluban ütötte fel 
főhadiszállását. 


A császár teljesen biztos volt abban, hogy győzni fog, és ebben a 
hitében a csata első eseményei is megerősítették. Szeptember 5-én 
parancsot adott csapatainak, hogy támadják meg a sevargyinói 
állásokat. Murat visszavetette az orosz lovasságot. Erős tüzérségi 
előkészítés után Compans tábornok öt 

gyalogezreddel megrohamozta a földvárat, és elkeseredett 
szuronyharc után elfoglalta. Este, ahogy a franciák egymás közt 
megbeszélték a nap eseményeit, nagy csodálattal emlegették azokat 
az orosz tüzéreket, akik a végsőkig kitartottak ágyúik mellett, és 
akkor sem futottak el, amikor már minden veszve volt, de még 


menekülhettek volna: úgy kellett leszúrni őket az ágyúk mellett. 
Napóleon szeptember 6-án napkeltével nyeregbe szállott, és késő 
estig lován maradt. Folyton attól tartott, hogy az oroszok, akiknek 
fő ereje Sevargyinótól néhány kilométernyire állott, a sáncok 
elvesztése után vissza fognak vonulni. Ezúttal azonban aggodalmai 
fölöslegesek voltak: Kutuzov nem mozdult egy tapodtat sem 
állásaiból. Davout azt ajánlotta, hogy nagy erőkkel kerüljék meg 
az ellenség balszárnyát Utyica körül. Ez a mozdulat viszont azzal 

a veszéllyel járt, hogy Kutuzovot megriasztja és 

visszavonulásra készteti. Ezért a császár elvetette Davout tanácsait: 
mindennel jobban félt attól, hogy az oroszok döntő csata nélkül 
folytatják visszavonulásukat. 


Szmolenszk óta, amióta véglegesen elhatározta, hogy nem húzza el 
a háborút két esztendőre, hanem befejezi még ebben az évben, 
Napóleon legközelebbi és fő célja Moszkva elfoglalása volt, hogy 
onnan ajánlhassa fel a békét a cárnak. Akármennyire szerette volna 
elfoglalni Moszkvát, ütközet nélkül ez nem elégítette volna ki. Amit 
keresett és amit mindenáron el akart érni, az az volt, hogy az orosz 
hadsereget megsemmisítse egyetlen nagy csatában, amelyet úgy 
nevezhetnének: , a moszkvai csata". Ahhoz viszont semmi kedve sem 
volt, hogy Kutuzovot tovább kergesse, ha annak véletlenül az jutna 
az eszébe, hogy a régi fővároson túl visszahúzódjon Vlagyimir vagy 
Rjazany felé, vagy esetleg még mélyebbre az országba. Kutuzov és 
Barclay pontosan felismerték Napóleon gyenge oldalát, és ezért 
kerülték mindenáron a nyílt összeütközést. Barclay azonban most 
már hallgatott, miután a cár parancsára vita nélkül alá kellett magát 
vetnie Kutuzov rendelkezéseinek. Kutuzov is hallgatott. Nem merte 
magára venni Moszkva kardcsapás nélküli feladásának szörnyű 
felelősségét, a szent város kiszolgáltatását bizonytalan sorsának, 
még ha ezzel meg is mentheti a hadsereget. 


Szeptember 6-án, a sevargyinói földvárak bevételét követő napon 
Napóleon nem kezdeményezett újabb támadást. Katonáinak pihenőt 
adott, amire alaposan rászolgáltak. Az étel- és 

italadagot megdupláztatta. Ezalatt a császár a legutolsó részletekig 
kidolgozta a következő nap terveit. Pontosan körülírta azokat az 
egyéni utasításokat, amelyeket marsalljai és tábornokai kaptak. A 
császártól kezdve a legutolsó közkatonáig mindenki feszült 
figyelemmel nézett az orosz állások felé: mit csinál Kutuzov, marad- 


e vagy megszökik? De minden mozdulatlannak látszott, az 
oroszok helyükön maradtak. 


Napóleon erős hűléssel küszködött, de ezen a napon nyoma sem 
látszott rajta a fáradtságnak. 


Ahogy leszállt az este, a katonák korán lefeküdtek, mert mindenki 
tudta, hogy a csata másnap hajnalban kezdődik. Napóleon az elmúlt 
napok fizikai és lelki feszültségei ellenére jóformán le sem hajtotta a 
fejét. Minden igyekezetével azon volt, hogy titkolja mélységes 
aggodalmait, de ezúttal nem sikerült leplezni érzéseit. Feljegyezték, 
hogy hadsegédeivel folytatott beszélgetéseiben rendkívül 
szórakozott volt, nem is hallotta, hogy miről beszéltek. Jóformán 
percenként kisietett a sátrából, hogy megnézze, égnek-e még a 
tábortüzek az ellenség sátrai körül. 


A nap még föl sem kelt, amikor Napóleon kiadta a parancsot a 
támadásra. A császári utasítások szerint Beauharnais Jenő 

itáliai alkirály hadtestével a balszárnyon Borogyino falura veti 
magát. Középen Davout, Ney és Murat egymás után fölvonulnak 
Bagration tábornok tompaszögben kiépített állásai ellen, melyek 
Szemjonovszkoje falu körül húzódtak. 


A tüzérségi tűz robaja olyan fülsiketítő volt, hogy még az eylaui és a 
wagrami csaták katonái sem hallottak hozzá hasonlót. A szemtanúk 
följegyzései szerint Napóleon e forró szeptemberi nap folyamán két 
igen különböző lelkiállapotot mutatott. Reggel, ahogy a nap föltűnt 
a látóhatáron, a császár vidáman felkiáltott: 


- íme, itt az én austerlitzi napom! 


Jókedve egész délig nem hagyta el. Úgy tűnt, hogy az oroszokat 
lassan kiverik összes állásaikból. De a hatalmas erejű francia 
támadásoknak már az első óráiban azt közölték Napóleonnal, hogy 
egyik legjobb tisztje, Plausonne ezredes, a 106. 

gyalogezred parancsnoka benyomult Borogyino faluba, és kiverte 
onnan az oroszokat. Üldözés közben azonban az orosz vadászok 
osztagaiba ütközött, melyek ezredének jó részét lekaszabolták, és 
számos tisztjével együtt Plausonne-t magát is megölték. 
Természetesen a franciák nyomban erősítéseket kaptak és 
elfoglalták Borogyinót, de Plausonne elestének körülményei 


mutatták, hogy az ellenfél vad elszántsággal verekszik. 


Ezek után egyik hadsegéde azt jelentette, hogy Davout marsall 
támadása sikeresen fejlődik, de egy másik hadsegéd később 

azt újságolta, hogy Davout legjobb hadosztályát, Compans 
tábornokét, az ellenfél gyilkos tűz alá fogta, Compans maga is 
megsebesült, sok tisztje elesett vagy sebesülést szenvedett. Davout a 
Compans-hadosztály segítségére sietve megrohamozta és 

elfoglalta azokat az orosz ütegeket, melyek Compans csapatait 
megtizedelték. De mint akárcsak két nappal korábban a sevargyinói 
sáncokban, az orosz tüzéreket itt is egyenként kellett leszúrni 
ágyújuk mellett, mert az utolsó pillanatig tüzeltek ágyúikból. 
Davout alól kilőtték a lovat, egy ágyúgolyó sodorta el. A marsall 
erősebb zúzódásokat szenvedett, és maga is eszméletlenül zuhant a 
földre. 


Jóformán még ki sem adta újabb parancsait a császár e hírek 
hallatára, amikor jelentették, hogy Ney marsall három hadosztállyal 
benyomult az orosz gránátosok védelmezte ékállásokba. Az 
állásokat ugyan tartja, de az oroszok szüntelen és heves 
ellentámadásokkal felelnek. 


Ekkor újabb hírnök érkezett: Nyeverovszkij hadosztálya 
visszavetette Ney csapatait. Valamivel később Neynek sikerült 
elfoglalnia előbbi helyzetét, de Bagration herceg keményen tartotta 
magát ezen az arcvonalon. Rezou tábornok elfoglalta az 

egyik legfontosabb orosz ékállást, de az oroszok elkeseredett 
szuronytámadással újra kivetették onnan, mégpedig rettenetes 
veszteségekkel, s végül csak Muratnak sikerült súlyos áldozatok 
árán visszahódítania az elveszett pozíciót. 


Mindenfelől állandóan jelentgették Napóleonnak, hogy az oroszok 
veszteségei jóval meghaladták a franciákét, de mindenütt a végsőkig 
harcolnak, nem adják meg magukat. 


Hogy a lovasság kibontakoztathassa a maga erőit, emberfölötti 
erőfeszítésekkel meg kellett hódítania néhány kisebb- 

nagyobb magaslatot, melyek a roppant kiterjedésű csatatér közepét 
mintegy kettévágták. Ezek a természetes akadályok a 

franciáknak nagy véráldozataikba kerültek. Rajevszkij hadteste, bár 


maga is rengeteg embert veszített, olyan csapásokat mért Ney és 


Murat csapataira, hogy a két marsall kénytelen volt erőinek legjavát 
ellene összpontosítani. A Szemjonovszkoje körül húzódó 

szakadék és ennek környéke egymás után több ízben cserélt gazdát, 
végül a marsallok kénytelenek voltak Napóleontól erősítést kérni. 
Biztosították Napóleont, hogy kivívják a győzelmet, ha idejében 
elfoglalják Szemjonovszkojét és a szakadékot. 

Napóleon egy hadosztályt küldött segítségükre, nagyobb erősítést 
nem akart adni. A hihetetlen elszántsággal folyó harc arról 
tanúskodott, hogy Ney és Murat tévedtek, amikor azt hitték, hogy 
az orosz hadtestek készek volnának a csatát feladni. Nem, az 
oroszok nem adják föl állásaikat és a franciák a döntő pillanat előtt 


áldoznák föl később szükséges tartalékaikat. A döntő pillanat 
azonban csak nem akart elérkezni. 


Morand tábornok hadosztálya rohammal elfoglalta Rajevszkij egyik 
ütegállását, amely Borogyino és Szemjonovszkoje között épült, de 
az oroszok elszánt szuronyrohamot indítottak ellene, és bár 
veszteségeik hihetetlen nagyok voltak, az üteget mégis 
visszahódították az ellenfél kezéből. Morand tábornok maga is 
elesett ebben az összecsapásban. 


Majdnem egyidejűleg kapta Napóleon azt az értesítést, hogy 
Bagration kétségbeesett erőfeszítéseket tesz annak a három 
ékállásnak a visszafoglalására, melyeket Ney és Murat csapatai 
olyan drága áron vettek el tőle. 


Délfelé járt az idő. Napóleon kedélyállapota hirtelen és véglegesen 
megváltozott. De ez semmi összefüggésben sem volt azzal a 
hűléssel, amelyre régi életrajzírói annyiszor és olyan 

makacsul hivatkoznak. Most Ney és Murat részéről ismételt és 
hangsúlyozott kérést adtak át a császárnak, a két marsall azonnali 
és hathatós erősítéseket követelt, azt kívánta, hogy Napóleon vesse 
be a harcba a gárdát. Napóleon tudta, hogy a két marsallnak 

igaza van: Bagrationt kiverik Szemjonovszkojéból, a csata az 

orosz hadsereg teljes szétverésével végződik, ha a gárda friss és 
pihent csapatai beavatkoznak a harcba. De azzal is számolt, hogy a 
jelen pillanatban ez lehetetlenség. Nemcsak azért, mert nem 
kockáztathatta a gárdát Franciaországtól annyi ezer kilométer 
távolságra, hanem más és igen közeli okból sem. Az ellenfél 
lovassága, különösen Uvarov és Platov kozákhada váratlanul - 


főleg azért, hogy Napóleon figyelmét elterelje - hirtelen támadást 
intézett a trén ellen és a Borogyino elfoglalásában részt vevő 
hadosztály ellen. Ezt a lovastámadást visszavetették, de a 
kísérlet elég komoly volt ahhoz, hogy Napóleon ne dobja tűzbe 
legfőbb tartalékát, az egész gárdát. A császárnak biztonságban 
kellett tudnia hadseregének hátát. 


Délután három órakor Napóleon újabb támadást intézett 
Szemjonovszkoje ellen. Szörnyű rohamok után a falu földsáncait a 
franciák még egyszer elfoglalták. Minden oldalról a veszteségek 
sötét hírei érkeztek Napóleonhoz, akinek így módjában volt e csata 
szörnyű árát pontosan felmérni. 


Újabb eszeveszett csata tombolt Szemjonovszkoje ékállásai körül, 
amelyek néhány órán belül többször cseréltek gazdát. Több mint 
700 ágyú ontotta a tüzel, 400 Napóleon oldalán és 300 az oroszok 
állásaiból. Az ellenfelek több esetben gyilkos közelharcban 
próbálták kivetni egymást állásaikból, a kartács válogatás nélkül 
zúdult rájuk. 


Napóleon marsalljai életük végéig emlegették az oroszok bámulatos 
magatartását Szemjonovszkoje híres ékállásai körül. Persze, a 
franciák sem maradtak ellenfeleik mögött. A francia gránátosok 
föltűzött szuronyokkal, egyetlen lövés nélkül indultak rohamra az 
oroszok gyilkos golyózáporában. Ekkor hangzott el Bagration utolsó 
kiáltása: , Bravó! Bravó!" 


Néhány perc múlva Bagration herceg - Napóleon szerint az orosz 
hadsereg legjobb generálisa - halálos sebet kapott. A golyózápor 
hevében a súlyosan sebesült vezért csak nagy nehezen tudták 
kimenteni a borogyinói csata poklából. 


Már alkonyodott, amikor a császár értesült a legújabb hírekről: 
Bagration herceg halálos sebesüléséről, a Tucskov fivérek elestéről, 
Rajevszkij hadtestének majdnem teljes megsemmisüléséről. Az 
oroszok végre visszavonultak Szemjonovszkojéből, de csak lépésről 
lépésre hátráltak, az utolsó töltényükig harcoltak. 


Napóleon Szemjonovszkoje alá lovagolt. Akik e pillanatban 
beszéltek vele, alig ismertek a császárra. Komoran és hallgatagon 
bámult a hullahegyekre, és nem felelt azokra a fontos 


kérdésekre sem, amelyekre csak ő tudott volna választ adni. Nem 
adta ki azokat a parancsokat sem, amiket csak ő adhatott volna ki. 
Első ízben történt életében, hogy ilyen sötét levertség uralkodott 
rajta, és nem tudta magát semmire sem elhatározni. 


Az oroszok lassan, teljes rendben hátráltak. Már egészen 
besötétedett, amikor közel 300 ágyú, amelyeket a franciák az első 
vonalak közelébe toltak előre, egyszerre tüzelni kezdett. A hatás 
azonban elmaradt, a katonák elestek, de nem futamodtak meg. 


- Csak adjatok még nekik abból a kartácsból, ha úgy szeretik. 


Ezekkel a szavakkal parancsolta meg Napóleon, hogy a tüzet 
fokozzák. 


Az oroszok visszavonultak, de maguk is keményen tüzeltek. 
Nemsokára éjszaka borult a küzdő felekre. 


Kutuzov az éjszaka folyamán megvonta a nap mérlegét. Amikor 
látta, hogy szeptember 7-én a cár hadseregének fele elveszett, 
minden további tétovázás nélkül elhatározta, hogy a hadsereg 
második felét megmenti, és harc nélkül föladja Moszkvát. 
Minden levertsége ellenére volt annyi energiája, hogy Borogyinót 
győzelmes csatának kiáltsa ki, jóllehet maga sem hitte, hogy ez a 
csata akármelyik fél számára is sikert jelentett volna. Az erkölcsi 
győzelem azonban már most vitathatatlan volt. A későbbi 
események világánál pedig határozottan megállapítható, hogy 
stratégiai vonatkozásban Borogyino inkább orosz győzelem volt, 
mint francia. 


Amikor Napóleonnak éjjel tudomására hozták, hogy 47 tábornoka 
esett el vagy sebesült meg súlyosan ebben a csatában, s közel 30 
000 francia katona halt meg vagy vált harcképtelenné, és amikor 
személyesen meggyőződött róla, hogy egyetlen eddigi csatája sem 
volt olyan véres és elkeseredett, mint éppen a borogyinói, akkor - 
jóllehet ő is győzelmet hirdetett - Lodi, Rivoli, Marengo, Austerlitz, 
Jéna, Wagram stb. győztese megértette, hogy Borogyino esetére a 
győzelem szó nem felel meg, valami új meghatározást kell 
kitalálnia. Második csatára számított, közvetlenül Moszkva falai 
alatt. Egyes orosz tábornokok maguk is e csata mellett érveltek, de 
Kutuzov most már keményen kitartott a maga álláspontja mellett. 


Napóleonnak nem volt tudomása róla, miről tárgyalt a Filijben 
összegyűlt haditanács, de bizonyos jelekből arra következtetett - és 
két nappal a borogyinói csata után meg is bizonyosodott róla -, 
hogy a régi fővárost ellenállás nélkül fogja meghódítani. 


Murat és lovassága a visszavonuló Kutuzov sarkában volt. Napóleon 
szeptember 9-én bevonult Mozsajszkba. Jenő herceg, az itáliai 
alkirály másnap Ruzát foglalta el. Szeptember 13-án csapatainak 
dörgő éljenzése közben Napóleon fellovagolt a Poklonnaja-Gorára. 
Napos, szép reggel volt, a császár nem tudta leküzdeni bámulatát, 


melyet a város pompás látványa keltett benne. 


A végtelen nagy város a nap fényében csillogva, ragyogva feküdt 
előtte. Végre közvetlen maga előtt látja a várost, melyben majd 
megpihenhet, új erőre kaphat hadserege. De főként kezébe kapja azt 
a zálogot, aminek kiadása fejében Sándor cárt 

békére kényszerítheti. A borogyinói szörnyű látomásokat 

elsöpörte Moszkva tündöklő látványa és az új lehetőségek reménye. 


Szeptember 14-e és 16-a között az orosz hadsereg átvonult 
Moszkván, és a kolomenszkojei meg a rjazanyi úton elhagyta 

a fővárost. Murát lovassága közvetlen közelről kísérte. Miloradovics, 
az orosz hátvéd parancsnoka, kicsikarta Murát marsall ígéretét, 
hogy az orosz csapatokat e kivonulás alatt nem fogják zavarni a 
franciák. Rajevszkij parancsára az orosz hátvéd 16-án este megállott 
Vjazovka falu alatt, hat versztányira a kolomenszkojei sorompótól. 
Ezalatt a francia lovasság átvonult a fővároson Arbat irányában, és 

előőrseit Karacsarovo falu alatt állította föl. 


Szeptember 16-án Kutuzov hadserege átkelt a Moszkva folyón. Az 
éjszakát Kulakovo falu körül egy táborban töltötte, majd másnap - 
anélkül, hogy Napóleon észrevette volna - jobbra elkanyarodott és 
tovább vonult a Pahra folyó mentén. 19-én Kutuzov csapatai 
Krasznaja-Pahra falu közelében a folyó bal partján foglaltak állást, a 
sztaraja-kalugai úton. A szmolenszki utat pedig, Napóleon egyetlen 
útvonalát nyugat felé, az orosz lovasság vágta el. 


Napóleon még csak a dorogomilovi kapunál volt, amikor gárdistái 
különös híreket hoztak: Moszkva lakói majdnem egy szálig 
elhagyták a várost. A császár hiába várta a küldöttséget, mely a 
város kulcsait hozza elébe. Ilyen küldöttség nincs, és nem is iesz. A 


hírek egyre nyugtalanítóbbak lettek, és mind beigazolódtak. 
Napóleon szeptember 15-én bevonult a Kreml falai közé. De már 
előző éjszaka, jó későn, éjféltájon tüzek csaptak föl a városban. 
Akkor azonban még megközelítően sem mérhették föl a készülő 
vagy kezdődő katasztrófa méreteit és jelentőségét. Szeptember 16- 
ának reggelétől kezdve a tüzek egyre gyakoribbak lettek, de a nap 
folyamán még nem tűntek fel különösebben. A 16-ról 17-re virradó 
éjszaka azonban heves szél támadt, mely egy teljes napon át 
tombolt Moszkva fölött. Ekkor már valóságos lángtenger borította a 
város centrumát a Kreml közelében. A tűz szinte egyszerre csapott 
föl a város legkülönbözőbb pontjain. 

Amikor Napóleont az első tűzesetekről értesítették, nem 
tulajdonított nekik különösebb jelentőséget. De Ségur gróf, 
Methivier doktor és más szemtanúk előadása szerint, amikor 17-én 
reggel Napóleon körülsétálta a Kreml bástyáit és megpillantotta a 
várost pusztító tűzvészt, elsápadt. Sokáig nézte a katasztrófát, 
majd. így szólt: 


- Micsoda szörnyűséges látvány! És ők maguk idézik elő . . . 
Micsoda rendkívüli elszántság és konokság van ezekben az 
emberekben! Hiszen ezek valóságos szkíták! 


A tűz most már a Kreml egyik részét is elérte: a Trojickaja-torony 
már égett. Egyes kapukon már közlekedni sem lehetett, mert a szél 
a lángokat arrafelé sodorta. A marsallok egyre hangosabban 
követelték, hogy a császár hagyja el a Kreml-palotát, és költözzön át 
Nagy Péter cár kastélyába, mely a városon kívül fekszik. Napóleon 
azonban csak nehezen határozta el magát, és ez kevés híján az 
életébe került! Amikor kíséretével kivonult a Kremlből, a pattogó 
szikrák minden oldalról feléje szálltak. Alig lehetett lélegzetet 
venni, olyan fojtó volt a forróság. , A föld tüzes volt a talpunk alatt, 
az ég tűzbe borult fölöttünk és minden oldalról lobogó lángok falai 
vettek körül!" - jegyezte föl Napóleon kíséretének egyik tagja. 


A tűz szeptember 17-én és 18-án is tombolt, csak 18-án estefelé 
kezdett lassan csökkenni. A szél elült, eső kerekedett. A tűz ugyan 
még a következő napokon is pusztított a város egyes kerületeiben, 
de hevessége már nem volt hasonlítható ahhoz a 

szörnyű katasztrófához, mely szeptember 15-étől 17-ig Moszkva 
jelentékeny részét elpusztította. 


Napóleonnak semmi kétsége sem volt e váratlan és végzetes 
esemény okai felől: az oroszok inkább elhamvasztották régi 
fővárosukat, mintsem hogy az ellenség kezébe kerüljön. Az a 

tény, hogy Rosztopcsin magával vitte a tűzoltóság teljes 
felszerelését, hogy a tűz a város különböző pontjain majdnem 
egyidőben tört ki, az a körülmény, hogy több embert tetten értek, 
amint égő fáklyákkal futottak házról házra, mindez megerősítette a 
császár meggyőződését. Ami Rosztopcsint illeti, ő maga később 
eldicsekedett azzal, hogy részt vett Moszkva felgyújtásában, majd 
tagadta részességét, majd újra dicsőítette ezt az áldozatteljes 

tettet és bősz hazafiságával kérkedett, végül mindent letagadott, és 
ezt külön könyvben írásba is foglalta. 


Ami bennünket jelen esetben érdekel, az nem annyira Moszkva 
felgyújtásának valóságos oka - erről elég sokat írtak és beszéltek 
mindenféle történeti és egyéb jellegű tanulmányokban hanem 
kizárólagosan az a hatás, amit ez az esemény Napóleon 
lelkiállapotára és a későbbi események alakulására gyakorolt. 


A tanúk egybehangzó följegyzései szerint a Péter-palotában és a 
Kremlben is, ahová Napóleon visszatért, amikor a 

tűzvész alábbhagyott, a császárt a legkínosabb nyugtalanság 
gyötörte. Hol dührohamot kapott és akkor jaj volt környezetének, 
hol pedig órákon át komor hallgatásba merült. Energiája azonban 
még e megpróbáltatások közepette sem hagyta el. Roppant 
birodalma kormányzási teendőit tovább is ellátta. Rendeleteket 
bocsátott ki, új funkcionáriusokat nevezett ki vagy helyezett át, 
jutalmazott vagy elcsapott. . . Mint eddig, most is változatlanul 
megnézett minden aktát, és bár csak a lényeggel akart foglalkozni, 
figyelmet szentelt a másod- és harmadrendű ügyeknek is. 
Megemlítjük, hogy ekkor bocsátotta ki a híres , Moszkvai 
dekrétumot", mely még ma is szabályozza a Comédie-Francaise 
életét. 


De mindenekfölött igen nagy gondot okozott a császárnak az a 
probléma, hogy mi történjék ezután. Moszkva égése nem 
semmisített meg minden élelmiszerkészletet, egyes raktárak 
épségben megmaradtak, viszont sem a városon belül, sem kívül nem 
maradt takarmány. A katonák fosztogató körútra jártak és 
eltünedeztek. A fegyelem meglazulásának szemmel látható tünetei 


jelentkeztek. Bizonyos, hogy a telet eltölthették volna Moszkvában; 
a marsallok egyike-másika ezt tanácsolta. Napóleon biztos érzéke 
azonban azt sugallta, hogy az ő roppant birodalma nem áll elég 
szilárdan a lábán, és , szövetségeseinek" hűségében nem nagyon 
bizakodhat akkor, ha túlságosan hosszú ideig marad Európán kívül 
és eltemetkezik az orosz hóbuckák közé. 


Folytatnia kellene Kutuzov üldözését? Hiszen az orosz hadsereg már 
nem is adott életjelt magáról, Kutuzov akár Szibériába vagy még 
tovább is visszavonulhatott. Napóleon lovai már nem is ezrével, 
csaknem tízezrével hullottak. Irtózatos hosszúságú összekötő 
vonalait alig-alig sikerült biztosítania, holott számos különítményt 
helyezett el az út fontosabb pontjain. És ez mind aláásta a Nagy 
Hadsereg hatalmát. 


Mindenekfüölött ott volt azonban Moszkva pusztulása, mely mintegy 
megkoronázta a tűz okozta pusztítások sorozatát, melyek a Nyeman 
partjaitól kezdve Szmolenszkig és Borogyinóig, az összes orosz 
falvakon és városokon át kísérték a Barclay és Bagration hadait 
üldöző hódítót; ott volt a régi főváros lakosságának érthetetlen, 
rejtélyes kivonulása; ott volt a borogyinói csata felejthetetlen képe, 
a legszörnyűbb, amit a császár valaha is megért (Napóleon élete 
végén maga is így beszélt erről a napról), s mindez nyilvánvalóan 
azt bizonyította, hogy ez alkalommal az ellenfél utolsó leheletéig 
folytatja ellene az élethalálharcot. 


Napóleon előtt két út maradt nyitva. Az első: tudomására hozni 
Sándor cárnak, hogy kész a legenyhébb, legtisztességesebb feltételek 
mellett békét kötni; a második: kibocsátani egy kiáltványt, 
amelyben megszünteti a jobbágyságot a franciák által elfoglalt 
területeken. Megkísérelni, hogy ezen az úton föllázítsa a 
parasztságot Kutuzov hadseregének hátában, s egyben megbontsa a 
jobbágy-katonák fegyelmét, akik Kutuzov hadseregének legjavát 
alkották. Tudjuk, hogy Napóleon mind a két megoldásra gondolt, és 
beszélt is róla. De csak az első megoldást próbálta alkalmazni, a 
másodikat nem. 


Békét kötni, a győztes pozíciójából, mialatt csapatai még 
Moszkvában állanak, szerencsésen hazavezetni Oroszországból 

a hadseregét, ez volt minden reménysége. Most már arra is hajlandó 
volt, hogy beéri Sándor cár szavával és ígéretével. Kész volt minden 


engedményre. Szó sem volt már többé meghódolásról, Sándor cár 
vazallusi megalázkodásáról. De hogyan adja békés szándékait a cár 
tudomására, akivel minden összeköttetése megszakadt azóta, hogy 
Balasovot sértőn visszautasító válaszával hazakergette Vilnából. 
Napóleon három kísérletet is tett, hogy a cárt értesítse békés 
hajlandóságairól. 


Moszkvában találta Tutolmin vezérőrnagyot, aki az elhagyott 
gyermekek menedékházát igazgatta. A tábornok megkérte a francia 
parancsnokságot: engedjék meg neki és a Moszkvában maradt 
gyermekeknek, hogy továbbra is az intézet épületében élhessenek. 
Napóleon magához hivatta, sokat és hevesen beszélt neki a város 
bűnös elpusztításáról, Rosztopcsin gonosz 

barbárságáról. Kijelentette, hogy ő, a császár semmi kárt sem tett 
volna Moszkvában, egyetlen ujjal sem nyúlt volna a város békés 
lakosságához, és nemcsak megengedte Tutolminnak, hogy Mária 
cárnőnek jelentést tehessen a menhely állapotáról, hanem hirtelen 
ezt is hozzátette: 


— Arra kérném, írjon egyúttal Sándor cárnak is, hogy a régi 
tisztelettel viseltetem irányában, és hogy békét akarok kötni vele. 


Sándor cár azonban nem válaszolt az üzenetre. Napóleon pedig be 
sem várva az időt, míg a válasz beérkezett volna, más úton is 
megpróbálkozott. Az egyik gazdag nagybirtokos, Jakovlev - 
Alekszander Ivanovics Herzen apja - valami véletlen folytán és 
akarata ellenére Moszkvában maradt, és a francia csapatok oltalma 
alá helyezte magát. Mortier marsall, aki még 

régebben megismerkedett Párizsban a gazdag földbirtokossal, 
tudomást szerzett erről. A császár magához hívatta Jakovlevet. 
Herzen , A múlt és ennek tanulságai" című munkájában a 
következőképpen adja elő apja találkozását a császárral: 


, Napóleon dühösen szidalmazta Rosztopcsint a tűzvész miatt, 
mondván, hogy ez esztelen vandalizmus volt. Azt állította, 

hogy benne olthatatlanul ég a béke szeretete, és kijelentette, hogy 
Anglia ellen visel háborút és nem Oroszország ellen, kérkedett 
azzal, hogy őrséget állíttatott a talált gyermekek menháza és az 
Uszpenszkij katedrális elé, panaszkodott Sándor cárra, és főleg 
környezetének káros befolyását sérelmezte, továbbá ismét 
hangsúlyozta, hogy milyen békés szándékokkal van eltelve a cár 


iránt, aki minderről nem tud semmit..." 
A továbbiakban Herzen így folytatja: 


, Napóleon elgondolkozott, majd hirtelen megkérdezte: Vállalkozna 
arra, hogy egy levelet visz tőlem a cárhoz? Ha igen megadom önnek 
az engedélyt, hogy egész családjával átléphessen a vonalainkon." - 

, Szívesen vállalom felséged megbízását, de nem állhatok jót utam 
sikeréért." 


Napóleon levelet írt Sándor cárnak, felajánlotta a békekötést, és a 
levelet Jakovlevre bízta, aki becsületszavát adta rá: 

mindent elkövet, hogy a levél eljusson a cár kezébe. Ebben a 
dokumentumban, melyet Napóleon a legengedékenyebb hangon írt 
meg, a következő mulatságos és jellemző sor olvasható: , Háborút 
viselek felséged ellen, de nincs bennem semmi ellenséges érzés 
felségeddel szemben." Mindazok után, amik közöttük 

történtek, Napóleon úgy tett, mintha komolyan hinné, hogy az ő 
viselkedése nem idézhet elő ellenséges érzéseket. Úgy gondolta, 
hogy csak neki volna joga ilyen érzéseket táplálni. 


Napóleon erre a levélre sem kapott választ. 


Ekkor harmadszor és utoljára még egy kísérletet tett. Október 4-én 
elküldte Kutuzov táborába, Tarutyino faluba, Lauriston grófot, aki a 
háború előtt Franciaország nagykövete volt Pétervárott. Előbb 
Caulaincourt tábornokot, a vicenzai herceget akarta megbízni ezzel 
a feladattal, aki Lauriston előtt viselte a pétervári nagykövet tisztét. 
Caulaincourt azonban minden rábeszélő készségével azt tanácsolta 
Napóleonnak, hogy ne kezdeményezzen békét, mert ebből az 
oroszok csak azt látnák, hogy a francia hadsereg helyzete 
bizonytalan. Napóleon dühbe gurult, mint mindig, amikor érezte, 
hogy nincs igaza. Különben is teljesen elszokott attól, hogy mások 
helyesen megalapozott ellenérveit meghallgassa. Lauriston szintén 
magáévá tette Caulaincourt érveit, de a császár félbeszakította, és 
egyszerű parancsszóval intézte el a vitát: 


- Nekem békére van szükségem! Most már csak a becsületet akarom 
megmenteni. Utazzon el azonnal az orosz főhadiszállásra! .. . 

Lauriston megérkezése és jelentkezése az orosz előőrsöknél 


valóságos vihart támasztott Kutuzov főhadiszállásán. Az orosz 
fővezér azonnal ki akart menni a francia nagykövet elé az 
előőrsökhöz, hogy lássa és beszéljen vele. Akkor azonban kiderült, 
hogy vezérkarában sok olyan vérszomjas orosz hazafi volt, akik 
nála is mélységesebben gyászolták Moszkva elvesztését, és ezt a 
megaláztatást nem tudták a franciáknak megbocsátani. Itt, ezek 
között a szenvedélyes honfiak között elsősorban kell említeni 
Wilsont, az angol kormány megbízottját, Wintzingerode grófot, aki 
a Rajnai Államszövetségből menekült az orosz udvarhoz, 
Württemberg hercegét, az oldenburgi nagyherceget és más hasonló 
külföldi nagyságokat, akik féltékenyen figyelték Kutuzov minden 
lépését. Bennigsen, aki személyes ellensége volt a fővezérnek és egy 
követ fújt az előbbiekkel, most hangosan tiltakozott 

minden tárgyalás ellen, miután ő is azok között volt, akik a cárt 
minden módon meg akarták győzni róla, hogy teljesen fölösleges 
volt Moszkvát csata nélkül átengedni az ellenfélnek. 


Az orosz nép és az orosz hadsereg nevében - melyeket akkor a fent 
nevezett személyek képviseltek - Wilson kijelentette, mégpedig igen 
határozottan, hogy a hadsereg megtagadná az engedelmességet, ha a 
fővezér az előőrsök vonalához merészkedne és szóba állna Lauristonnal. 
Kutuzov alázatos meghunyászkodással hallgatta végig a hihetetlenül 
vakmerő kijelentést - és engedelmeskedett. Tudta jól, hogy Wilson 
joggal tekinti magát az orosz hadsereg legfőbb urának, hiszen 
súlyos fontsterlingekkel fizette meg ezt a jogot, és megkövetelhette, 
hogy a bért hűen megszolgálják. 


Így hát Kutuzov a vezérkar jelenlétében fogadta Lauristont, de nem 
volt hajlandó vele békéről vagy fegyverszünetről tárgyalni, és csak 
annyit ígért meg, hogy Napóleon ajánlatát továbbítja a cárhoz. 


A cár pedig nem felelt. 


Most már csak egy lehetőség maradt hátra: föllázítani az orosz 
parasztságot. 


1806. december 17-én, amikor Napóleon legázolta a porosz 
hadsereget és az orosz határ felé közeledett, Rosztopcsin volt az, aki 
a cár előtt az orosz birtokosság aggodalmait kifejezésre juttatta. 
Arról a tervről, amely szerint fel akarták fegyverezni a lakosság 
széles tömegeit, ezeket írta: , Ez a felfegyverzés számunkra nem 


hozhat semmi jót, főleg amikor a nép előtt megcsillogtatjuk a 
felszabadulás lehetőségeit, ami természetesen a nemesség teljes 
kiirtását vonná maga után, miután minden népi felkelésnek vagy 
lázadásnak ez szokott a célja és a vége lenni." Majd arról beszélt, 
hogy , egyes szolganépek Bonapartéra várnak, hogy szabaddá 
tegyék magukat". 


1807-ben, a tilsiti béke előtt, abban az időben, amikor a szent 
szinódus úgy mutatta be Napóleont az orosz népnek, mint az 
antikrisztus uralmának hirdetőjét, a Pétervár környékén élő 
jobbágyok ezt mesélgették egymásnak: , Bonaparte levelet írt a 
cárnak, hogy ha békét akar, akkor fel kell szabadítania a 
jobbágyságot. Máskülönben sohasem lesz vége a háborúnak." Majd 
még hozzátették: , A franciák azért akarják elfoglalni 
Oroszországot, hogy felszabadítsák az egész világot." 1812 
júniusának vége felé Rajevszkij tábornok, aki különben nemigen 
ijedt meg a saját árnyékától, ezt a vallomást tette egyik levelében: 
, Csak attól félek, hogy Napóleon kiáltványt bocsát ki, mely 
szabadságot hirdet az orosz népnek, és nagyon félek, hogy ez súlyos 
belső zavarokat fog előidézni országunkban." 


Most Moszkva elfoglalása után nagy nyugtalanság szállta meg az 
orosz főnemességet. Sándor cárnak is beszámoltak azokról 
a hírekről, amelyek a nép körében szájról szájra jártak. 


A parasztok között sok szó esett a szabadságról, és a katonák azt 
mesélték egymás között, hogy Sándor cár titokban maga kérte fel 
Napóleont, hogy vonuljon Oroszországba és szabadítsa fel a 
parasztságot, mert a cár nyilvánvalóan maga is fél a parasztságot 
sanyargató földesuraktól. Pétervárott pedig az a legenda járta (egy 
Sebalkin nevű embert ezért törvényszék elé is állítottak), hogy 
Napóleon tulajdonképpen II. Katalin cárnő fia, és azért jött, hogy 
Sándor cár koronájával megkoronáztassa magát, nyomban utána 
pedig felszabadítsa a parasztságot. 


1812-ben számos fölkelés tört ki a földesurak éllen. Sok egykorú 
okirat tanúsága szerint ezek a felkelések egészen komoly méretű 
zendülések voltak. 


Napóleon sokáig tétovázott. Adatokat keresett a moszkvai 


levéltárakban a Pugacsov-féle felkelés történetéről, de nem talált 


semmit. Egyesek a császár környezetében már megfogalmazták a 
parasztsághoz intézendő kiáltvány vázlatát. Napóleon maga is azt 
írta egyik levelében Beauharnais Jenőnek, hogy célszerű 

volna lázadást szítani a cár ellen az orosz parasztság körében. 
Megkérdezte madame Aubert Chalmeyt, az egyik francia asszonyt, 
akinek boltja volt Moszkvában, hogy mit gondol a jobbágyság 
felszabadításáról. Később ezt a kérdést teljesen elvetette, és csak a 
tatárok és a kozákok felől tudakozódott. Mindenesetre 

utasítást adott embereinek, hogy készítsenek számára részletes 
jelentést a Pugacsov-féle felkelés történetéről. Ez a komoly 
érdeklődés Pugacsov története iránt arra mutat, hogy Napóleon 
meglehetősen reális színben képzelte maga elé beavatkozásának 
következményeit, ha a parasztság fölszabadítójaként lépne fel. És ha 
az orosz nemesség ösztönös félelemmel nézett a jövő elé, ezt nem 
annyira a szárazföldi blokád idézte elő, mint inkább az a lehetőség, 
hogy Napóleon győzelme esetén a jobbágyság intézménye 
összeomlik a talpuk alatt. Ezt az összeomlást kétféleképpen 
képzelték el: vagy Stein és Hardenberg módszere szerint (a jénai 
csata és a porosz monarchia legázolása után), vagyis , felülről" 
elrendelt reformok útján, éspedig békekötés alapján, amit az orosz 
nemesség elfogadhatatlannak tartott, vagy pedig Pugacsov-szerű 
nagyszabású felkelés következményeként, amelyet a háborúval 
Napóleon robbant ki. Ebből az egész parasztság általános felkelése 
következett volna és a parasztság nyílt forradalommal harcolta 
volna ki a jobbágyság megszüntetését. 


Napóleon azonban még csak meg sem kísérelte e második eshetőség 
alkalmazását vagy végrehajtását. Az új európai burzsoázia 
császárjának szemében a muzsikok forradalma elfogadhatatlan 
megoldás volt, még akkor sem fordulhatott ehhez, amikor ilyen 
feudális abszolutisztikus monarchia ellen állott harcban, még abban 
a pillanatban sem, amikor ez a forradalom a győzelem egyedüli és 
utolsó lehetősége volt. Inkább arra gondolt a Kremlben, hogy az 
ukránokat biztatja lázadásra, vagy hogy a tatárok rendezzenek egy 
kis felkelést a Krím vagy a Volga vidékén. Ezeket a terveket 

azonban később egymás után elejtette. 


Napóleon szemmel láthatóan küszködött magával azon az októberi 
napon, amikor Nagy Péter moszkvai palotájában elébe tették azt a 
rendeletet, mely fölszabadította volna az uralma alatt levő területek 


orosz jobbágyságát. Hosszan tétovázott. Viaskodott benne a 
császárral az a fiatal tábornok, aki leverte és keményen megtorolta 
a touloni ellenforradalmat, aki Auguste Robespierre barátja, 
Maximilien Robespierre párthíve, sőt még a , Code Napoléon?" 
szerzője is volt. A fiatal forradalmi tábornok előtt nem volt kétséges, 
merre kell hajolnia, kell-e tovább tűrnie, hogy az orosz parasztok 
ezután is a mindkét nemű Szaltikovok tulajdonában maradnak. 


Napóleon jól tudta: az orosz jobbágyság állapota inkább hasonlított 
a néger rabszolgasághoz, mint ahhoz a jobbágyi viszonyhoz, mely 
az általa legyőzött feudális országokban dívott. Oroszország tele 
volt kémeivel, és minden irányból bőséges tájékoztatókat küldtek 
neki. Napóleon azonban már régóta nem volt a francia forradalom 
tábornoka. Péter cár palotájának termeiben mély töprengéssel járt 
fel és alá. Szolgálattevő hadsegédei látták a császárnak ezt a belső 
viaskodását. látták, amint őfelsége I. Napóleon, Isten kegyelméből 
Franciaország korlátlan hatalmú császára, Itália királya, az európai 
szárazföld legfőbb ura és uralkodója, az osztrák császár veje 
töprengett, az a mindenható ember, aki nem egy olyan embert 
száműzetett, záratott börtönbe vagy küldött vérpadra, aki 
Maximilien és Auguste Robespierre barátja volt valamikor és 
bátorsággal, hűséggel ragaszkodott forradalmi meggyőződéséhez. 


Ha Napóleon kibocsátja és végrehajtja azt a kiáltványt, amely 
felszabadítja az orosz parasztságot, a francia megszállás alatt levő 
kormányzóságokban, kétségkívül megbontja a cári 

hadsereg fegyelmét, mert hiszen ez a hadsereg jórészt olyan 
jobbágykatonákból állott, akiket addig is bottal tartottak kordában. 
Ez a rendelet a parasztok millióit vezette volna olyan felkelésbe, 
mint amilyen a Pugacsov-féle felkelés volt. Hiszen 

Oroszországban már 35-36 esztendővel Napóleon bevonulása előtt 
nagyszabású parasztlázadás tombolt, amely több nagy várost ejtett 
hatalmába, olyan felkelés, amely a polgárháború bizonyos 
időszakában jobb tüzérséget szegezett szembe ellenfelével, mint 
amilyen a cári tüzérség volt. És ez a felkelés hosszú hónapokon át 
alapjaiban rengette meg a cári hatalmat! 


A német parasztháborúról csak több évszázados, régi okmányok 
szóltak. De nem is kellett olyan öregnek lennie annak a kortársnak 
vagy szemtanúnak, akinek személyes emlékei voltak a Pugacsov- 


felkelés idejéből. És az orosz parasztság jobbágysora lényegében 
semmit sem változott, sőt, még részleteiben sem javult. A 
Szaltikovokat, akik a parasztokat lassú tűzön égették el, az 
Izmailovok és a Kamenszkijek követték kínzókamráikkal 

és háremeikkel. És szerte Oroszországban még valóságos 
rabszolgapiacok voltak, ahol jobbágyokat lehetett venni kicsiben és 
nagyban, külön a gyerekeket, külön a szülőket. Mint Katalin 

cárnő idejében, megvolt még Nyizsnyij-Novgorod híres piaca az 
északi és Kremencsug piaca a déli részen. 


Ezúttal a parasztzendülés a francia hadseregre támaszkodhatott 
volna, mely ott állott az ország szívében. A jelen és a múlt állapotai 
között csak ez volt a különbség. 


Szmolenszkben az ortodox papság már imákat mondott őfelségéért, 
a jó keresztény Napóleon császárért. Semmi kétség, hogy a francia 
hatóságok első intésére ez a papság a templomok küszöbéről 
hirdette volna ki a jobbágyság eltörlését. 


Ezek után érthető, hogy 1812-ben miért félt olyan szörnyűségesen 
az orosz nemesség a parasztfelkelésektől. Föntebb már említettük, 
milyen hírek keringtek a falvakban, milyen szikrák röppentek fel az 
ország különböző részein. Azt is jeleztük, hogy a cári hatalom 
voltaképpen fegyvertelenül állott az ilyen belső válsággal szemben. 
Azt is feljegyezték, milyen síri csöndben fogadta a tömeg Sándor 
cárt Pétervárott, amikor halotthalványan a kazáni Szent Szűz 
székesegyházba ment, miután tudomására hozták a borogyinói csata 
szörnyű veszteségeit és Napóleon bevonulását Moszkvába. 


Mi tartotta hát vissza Napóleont? Miért nem tudta elhatározni 
magát arra, hogy seregei mellé sorakoztassa az orosz 

jobbágyok millióit? Fölösleges ezen sokáig töprengeni. Napóleon 
maga megadta e kérdésre a választ, amikor később kijelentette, 
hogy nem akarta megnyitni a lázadás áradatának zsilipjeit, és nem 
akart olyan helyzetet teremteni, amelyben nem talált volna gazdát, 
akivel békét köthessen. Egyszóval, az új polgári monarchia 
császára közelebb érezte magát a félfeudális és jobbágyuralmon 
épülő Oroszország urához, mint a lázongó parasztokhoz. Mert az 
előbbivel hamarosan juthatott valamilyen eredményre, ha nem 

is azonnal, legalábbis a közeljövőben. Erre már a tilsiti tapasztalatai 
megtanították. Az utóbbiakkal viszont szándékában sem 


volt tárgyalásokat kezdeni. Ha meggondoljuk, hogy 1789 nyarán 

és őszén a burzsoá forradalmárok attól féltek, hogy a francia 
parasztság fellázad, és rémülettel gondoltak e felkelés kiterjedésére, 
vajon van-e valami meglepő abban, hogy a francia polgárság 
császára elutasította még a gondolatát is annak, hogy 1812-ben 
fölidézze Pugacsov szellemét? 


Miután a népi felkelés gondolatát elhárította magától - és egyben 
azt a tervet is elvetette, hogy a telet Moszkvában töltse -, 
Napóleonnak döntenie kellett arról, hogy tulajdonképpen 

merre forduljon. Sándor cár, úgy látszott, nem hajlandó 
tárgyalásokba bocsátkozni vele. Ez már elintézett kérdés volt azok 
után, hogy válasz nélkül hagyta a Tutolmin, Jakovlev és Lauriston 
által továbbított békeajánlatokat. 


Tovább folytassa útját Pétervárig? Ez volt Napóleon első gondolata. 
Moszkva feladása után Pétervárott leírhatatlan pánik uralkodott. Az 
úri népség már kezdett elszivárogni a városból. Valamennyiük 
között a legsürgősebben menekült és a legfejvesztettebben 
rémüldözött maga Mária Fedorovna, Sándor cár anyja, Napóleon 
esküdt ellensége, ő most mindenáron és minél előbb békét akart. 
Konsztantyin nagyherceg vele tartott. Arakcsejev, akit elkapott a 
félelem, szintén békét akart. Bizonyos, hogy ha Napóleon Pétervár 
felé indul, ez a pánikhangulat még katasztrofálisabb méreteket 
öltött volna. Ez a hadmozdulat azonban az adott körülmények 
között lehetetlen volt. Az emberek legalábbis pihenhettek és némi 
élelmet találtak Moszkvában. A lóállomány viszont annyira 
megfogyatkozott, hogy Napóleon egyes marsalljai azt tanácsolták, 
hagyják el ágyúik egy részét. 


Moszkvában nem volt sem széna, sem zab, és a környékbeli 
parasztok ellenállása folytán szintén nem tudtak takarmányhoz 
jutni. Ezenkívül a francia hadsereg harci kedve is annyira 
meggyöngült, hogy szó sem lehetett újabb és távolabbi hadjáratról. 
Amikor Kutuzov hadserege hirtelen megtámadta Murat lovasságát, 
amely a Csernyisna folyó partjain megfigyelő állást foglalt 

el szemben Tarutyinóval, Kutuzov derékhadának szállásával. 
Napóleon belátta, hogy hamarosan döntenie kell. 


Ebből az október 17-én történt támadásból ütközet fejlődött ki, és 
azzal végződött, hogy Murat lovasságát kivetették Szpasz-Kuplja 


faluból. Igaz, hogy csak amolyan másodrendű, kisebb csata volt, de 
annyi mindenesetre kiderült belőle, hogy Kutuzov csapatai 
kiheverték Borogyino erőveszteségeit, a franciák pedig 
elkészülhettek rá, hogy további hasonló támadásokban lesz 

részük. A valóságban ezt a tarutyinói csatát Kutuzov akarata 
ellenére kezdeményezték. Bennigsen fel volt háborodva a fővezér 
magatartása miatt, aki nem volt hajlandó megfelelő számú 
csapatot rendelkezésére bocsátani. 


Napóleon végre elhatározta magát. Döntése nem lepett meg senkit, 
a legtermészetesebbnek tűnt, hogy lemondott a Pétervár elleni 
előnyomulásról. A császár úgy határozott, hogy Mortier marsallt 10 
000 főnyi helyőrséggel Moszkvában hagyja, maga pedig tovább 
üldözi Kutuzovot a kalugai úton. Tudta, hogy Kutuzov felfrissítette 
és kiegészítette csapatait, de ő maga is kapott időközben némi 
erősítést: több mint 100 000 emberrel rendelkezett, többek között 
22 000 emberből és tisztből álló válogatott katonája sorakozott a 


császári gárdában. 


Október 19-én Mortier marsall hadtestének kivételével az egész 
hadsereg elhagyta Moszkvát, és megindult a kalugai úton. A kocsik 
végtelen sora követte a hadsereget, minden szekér és 

batár megrakva élelemmel és a Moszkvában rablott értékekkel. A 
fegyelem annyira meglazult, hogy még Davout sem lövette 

főbe azokat a katonákat, akik különböző ürügyekkel és ravasz 
fogásokkal (jóllehet a tüzérségnek sem volt már elég lova) az 
élelmezési oszlop szekereit megrakták a városban rablott 
holmikkal. Elég, ha megemlítjük a szemtanúknak azóta sokszor 
idézett megfigyelését. A hadsereg egész rakományával úgy haladt a 
széles kalugai úton, hogy a kocsik nyolcas sorokban vonultak a 
csapatok után, és ennek ellenére a szekérkaraván olyan hosszú 
volt, hogy egy álló napi menetelés után sem hagyta el a vége a 
várost. 


Napóleon katonaszeme rögtön felmérte azt a roppant veszélyt, 
amellyel a hadsereg ilyen hosszan elnyúló vonalai fenyegettek, főleg 
abból a szempontból, hogy mekkora nehézségeket idézhet elő ennek 
a végtelen kocsisornak a védelme az ellenséges lovasság 
rajtaütéseivel szemben. De nem tudta magát elhatározni, 

hogy parancsot adjon a fölösleges kocsik megsemmisítésére. 


Hadserege nem volt már a régi. Azok után, amit eddig ezek a 
katonák már átéltek, most világosan fölismerték a kritikus helyzetet, 
és megértették, hogy nagyon nehéz napok következnek, s 
felkészültek rá. Napóleon hadseregének katonái már nem annyira a 
fegyelemnek engedelmeskedtek, mint inkább az ellenséges földön 
szakadatlanul veszélyeztetett létük fenntartási ösztönének. 
Feltehető, hogy Napóleon személyes hatása még a régi volt az öreg 
francia morgó medvékre, de a meghódolt országokból toborzott 
katonák rossz példával szolgálhattak, hiszen őket Napóleonhoz 
semmiféle érzelmi szál nem kötötte. 


A császárt kellemetlenül érintette a csapatok és a szekértábor 
ésszerűtlenül hosszú vonalának látványa. Még kellemetlenebb volt 
azonban annak a ténynek felismerése, hogy hadseregének régi 
fegyelme meglazult. 


Ezt felismerve, hirtelen megváltoztatta egész tervét, azt a tervet, 
melynek alapján néhány órával korábban Moszkvát maga mögött 
hagyta. 


Úgy döntött, hogy nem támadja meg Kutuzov hadseregét. Az újabb 
borogyinói csata - még ha győzelmes lenne is - semmit sem 
változtathat a helyzeten, vagyis azon, ami akkor a 
leglényegesebbnek látszott, hogy otthagyta Moszkvát. 
Aggodalommal gondolt arra a hatásra, amit ez a visszavonulás egész 
Európára fog gyakorolni. 


Miután elhatározta, hogy nem fog megütközni Kutuzovval, 
Napóleon rögtön hozzáfogott új tervének kiviteléhez, amely 

abból állt, hogy elkanyarodik jobb felé, letér a régi kalugai útról, 
megkerüli az orosz hadsereg hadállásait, rátér a borovói útra, és 
azokon a vidékeken vonul át, melyeket a háború addig megkímélt - 
a kalugai kormányzóságnak Moszkvától délnyugatra fekvő vidékein 
- s Így tér vissza Szmolenszkba. Ezzel Napóleon nem adta fel egy 
későbbi háború tervét. Ha zavartalanul eléri Szmolenszkot - 
Malojaroszlavecon és Kalugán keresztül -, talán át is telelhetne 
Szmolenszkban vagy Vilnában, avagy kezdeményezhetne valami 
mást. Moszkvát azonban mindenesetre maga mögött kellett 
hagynia. Október 20-án Trockoje faluból Napóleon a következő 
parancsot küldte Mortier marsallnak: , Csatlakozzék a hadsereg 
zöméhez, de mielőtt a várost elhagyná robbantsa föl a Kremlt." 


A Kreml fölrobbantására vonatkozó parancsot Mortier csak részben 
hajtotta végre. Az útikészülődés nagy zűrzavarában és izgalmában 

Mortier-nak nem volt ideje rá, hogy komolyan foglalkozzék ezzel a 
feladattal. 


- Soha életemben haszontalan dolgot nem cselekedtem -mondta 
valamikor Napóleon, amikor visszautasította azokat a rágalmakat, 
hogy ő fojtotta volna meg Pichegrut börtönében. A Kreml 
fölrobbantása az ismert körülmények között valóban haszontalan 
tett volt. De ezt Napóleon nyilván feleletül szánta arra, hogy Sándor 
cár háromszor elutasította békejavaslatait. 


A császár parancsai szerint tehát a hadsereg hirtelen lekanyarodott 
az új kalugai országútra, és október 23-án legnagyobb része már 
elérte Borovót: Malo-Jaroszlavecot Delzons tábornok hadosztálya 
szállta meg. Kutuzov felismerte Napóleon tervét, és elállotta útját az 
új kalugai országúton. Október 24-ének hajnalán Dohturov 
tábornok és mögötte Rajevszkij csapatai megtámadták Malo- 
Jaroszlavecot, amelyet előző este Delzons csapatai foglaltak el. 
Egész napon át véres harc folyt a város körül. Delzons és Levier 
tábornokok maguk is elestek ebben a csatában. A város hatszor 
cserélt gazdát, hetedszerre a franciák kezén maradt. Mindkét fél 
súlyos veszteséget szenvedett. A franciák közel 5000 halottat 
vesztettek. Malo-Jaroszlavec a földig leégett. A tűz a csata folyamán 
kezdődött, s a katonák és sebesültek százai égtek a lángoló házak 
között. 


Másnap néhány tábornoka kíséretében Napóleon elhagyta Gorodnya 
falut, hogy megnézze az ellenség hadállásait. Hirtelen kozákok 
törtek rá nekiszegezett lándzsáikkal, és megtámadták a császár 
kíséretének kis csoportját. Murat és Bessiéres marsallok, Rapp 
tábornok és néhány tiszt körülvette a császárt, és védekezésre 
készültek. Szerencséjükre néhány lengyel könnyűlovas és a gárda 
egy-két vadásza a közelből közbevetette magát, s megmentette a 
császárt és maroknyi kíséretét a fölkoncolástól. 


Napóleon az egész kis kaland alatt megőrizte teljes nyugalmát. 
Mosolygott. A halál vagy a fogság veszedelme azonban olyan 
komoly volt, hogy ezt a mosolyt alig lehetett őszintének 

tekinteni. De mindenki látta, hogy mosolygott, és csodálattal 
beszéltek róla aznap és azóta is számtalanszor; a császár éppen ezt 


akarta: nyilván ezért mosolygott. Aznap este meghagyta Yvan 
doktornak, a gárda orvosának, hogy készítsen a számára gyorsan 
ható, gyilkos mérget arra az esetre, ha fogságba esne. 


Miután az ellenség állásait megvizsgálta. Napóleon Gorodnyában 
haditanácsot hívott össze. A malo-jaroszlaveci csata megmutatta, 
hogy a helyzet gyökeresen megváltozott. Napóleon nem keresett 
újabb Borogyinót, de annál inkább készülődtek rá az oroszok, ezért 
Napóleonnak újabb Borogyino nélkül nehéz feladat volt átvágnia 
magát Kalugába. 


Az egész tanács ezen a véleményen volt, hosszas habozás után 
Napóleon maga is így döntött. Lemondtak arról a gondolatról, hogy 
újabb nagy csatában mérjék össze erejüket az oroszokkal, tehát nem 
maradt más hátra, mint a teljesen elpusztított úton Szmolenszk felé 
indulni, mégpedig gyors ütemben, mielőtt az oroszok elfoglalják 
előlük a védtelenül hagyott Mozsajszkot, amíg el nem vágják a 
visszavonulás útját. Miután Napóleon meghallgatta marsalljait és 
tábornokait, kijelentette, hogy döntését mégis elhalasztja, mert 
véleménye szerint előnyösebb volna, ha megvívnák Kutuzovval a 
nagy csatát, és Kalugánál szétvernék az ellenfél vonalait. Napóleon 
tétovázásai október 26-án hirtelen megszűntek, amikor arról 
értesült, hogy az oroszok Medinyából kiverték Poniatowski 
lovasságát. 


Kutuzov nem kívánta és nem is kereste a megütközést. A malo- 
jaroszlaveci eset óta Kutuzov szilárdan eltökélte, hogy nem fogja 
zavarni Napóleont a visszavonulásban és semmilyen erélyes 
nyomást nem fog rá gyakorolni. És amikor a németek és az angolok, 
akiket a cár beültetett Kutuzov vezérkarába, hogy a vén marsall 
körül spionkodjanak, kellemetlenkedni kezdtek a fővezér állítólagos 
erélytelensége és puha taktikája miatt, ez hirtelen megmutogatta 
karmait, és keményen szemükbe vágta, hogy tökéletesen átlát 
rajtuk, és tudja, hogy miért félnek ezek az urak a Napóleon és 
Oroszország közötti háború , idő előtti" végétől. 1812 októberében a 
következő kijelentéssel fordult Wilsonhoz, az angol kormány 
katonai megbízottjához: 


- Ismétlem, amit egyszer már megmondtam Önnek: nem vagyok 


meggyőződve arról, hogy Napóleonnak és hadseregének 
megsemmisítése olyan boldoggá tenné a világot. Mert a 


francia császári hatalom örökségét nem Oroszország kapja, de más 
szárazföldi hatalom sem, hanem egyedül és kizárólag az a 
hatalom, amely máris föltétien ura a tengereknek, és amelynek 
korlátlan uralma akkor egyszerűen tűrhetetlen lenne. 


A császár elrendelte a visszavonulást Szmolenszk felé. Október 27- 
én meg is kezdődött a visszavonulás Borovo-Vereja-Mozsajszk- 
Dorogobuzs és Szmolenszk irányában. És ekkor Napóleon 
parancsára történt, hogy az útba eső falvak, tanyák és udvarházak 
egymás után a lángok martalékai lettek, mindenütt, amerre a 
csapatok elhaladtak. Mozsajszktól kezdve azonban már alig maradt 
falu vagy viskó, amit fölgyújthattak volna, mert a pusztulás 
borzalmas volt már a borogyinói csata előtti időben. Mozsajszk 
városa egyetlen üszkös halom volt. Amikor a borogyinói csatatéren 
áthaladtak, az otthagyott 57 000 hulla még mindig a szabad ég alatt 
rothadt és porladozott. Napóleon lehetőleg siettette a menetelés 
ütemét. Ez az irtózatos látvány annál nyomasztóbban hatott a 
katonákra, hiszen most már valamennyien megértették, hogy a 
háború elveszett. 


Október 30-án érték el Gzsatszk városát, és ezen a napon már rájuk 
köszöntött az első fagy. Ez kissé váratlanul érkezett. Napóleon 
érdeklődött az oroszországi időjárás felől, s a hadjárat előtt 
tájékoztatták, hogy Oroszországnak ezen a vidékén 1811-ben 

az első fagyok csak december végén jelentkeztek. Azonban 1812- 
ben a tél korán beállott, és kivételesen kemény hideget 

hozott. Kutuzov lassan követte a visszavonuló ellenséget. A 
kozákok gyakori rajtaütésekkel nyugtalanították a francia 
csapatokat. Vjazma előtt a reguláris orosz lovasság megrohamozta a 
francia hadsereg törzsét. Kutuzov azonban szemmel láthatóan 
kerülte a döntő csatát, jóllehet egész környezete nyomást gyakorolt 
rá. 

Kutuzov fő célja az volt, hogy Napóleont kikergesse Oroszország 
területéről. Csakhogy az angol Wilson, a német és a francia 
emigránsok szemében Napóleon kivonulása nem a vége, 

hanem csak a kezdete volt a leszámolás nagy ügyének, ők arra 
törekedtek. hogy örökre megszabaduljanak Napóleontól, ami 
szerintük csak a császár teljes és tökéletes veresége, fogságba esése 
vagy halála árán volt lehetséges. Ellenkező esetben - és ez volt 
valamennyiük véleménye - Európa a régi viszonyok között 

marad, Napóleon pedig továbbra is Európa ura lesz egészen a 
Nyeman partjáig. Kutuzov azonban ezúttal nem engedett a maga 
álláspontjából. Amilyen mértékben a fagyok ereje növekedett, 
ahogy a kozákok és az orosz partizánok - Fignyer, Szeszlavin, 
Davidov csapatai - meglepték és elfogták a franciák szállítmányait, 
a francia hadsereg létszáma katasztrofális gyorsasággal apadt. 


November 6-án, amikor Dorogobuzs alá értek, a Nagy Hadseregnek 
már csak 50 000 harcképes katonája volt. 


Napóleon, mint mindig, csapatai élén járt a szenvedések 
elviselésében is. Példájával akarta bátorítani a katonákat. Órákon át 
menetelt egy botra támaszkodva hóbuckákon keresztül a 

hulló hóban, elbeszélgetve katonáival. Még nem tudta, hogy a 

telet Szmolenszkban töltik-e, és hogy egyáltalán mennyi ideig 
maradnak ott. 


Dorogobuzsba a Párizsból érkező futár különös híreket hozott. 
Valamilyen Malet nevű tábornok, egy vén republikánus, akit hosszú 


évek óta fogságban tartottak, megszökött párizsi börtönéből. A 
szenátus hamisított nyilatkozatával megjelent az egyik 
kaszárnyában a fölsorakozott katonák előtt, kihirdette 
Napóleonnak Oroszországban bekövetkezett halálát, majd felolvasta 
a szenátus rendeletét a köztársaság kikiáltásáról. Letartóztatta 
Savaryt, a rendőrminisztert, és megsebesítette a hadügyminisztert. 
A riadalom két óráig tartott. Malet tábornokot fölismerték, 

elfogták, hadbíróság elé állították, és agyonlőtték még tizenegy más 
emberével együtt, akik ellen különben nem tudtak más vádat 
emelni, mint azt, hogy hittek a hamis szenátusi rendelet 
valódiságában. Malet mindent egymaga készített elő a börtönben. 


Az incidens magában ostoba és jelentéktelen volt, de mégis erős 
benyomást tett Napóleonra. Ugy érezte, hogy jelenléte 
nélkülözhetetlen Párizsban. 


Dorogobuzsban, majd Szmolenszkban, ahová november 9-én 
érkezett. Napóleon arról értesült, hogy Csicsagov hadserege, amely 
Törökországból felfelé húzódott, a Berezina folyó felé vonul azzal a 
céllal, hogy elvágja a francia hadsereg visszavonulási útját. Később 
arról tudósították, hogy Eugéne alkirály csapatai rendkívül súlyos 
veszteségeket szenvedtek a kozákokkal történt összecsapások során. 
Végül azt jelentették neki, hogy Wittgenstein hadserege elfoglalta 
Vityebszket. Ezek után gondolni sem lehetett arra, hogy 
Szmolenszkban maradjon. Át kell kelni a Berezinán, még mielőtt az 
oroszok elállják az útját, különben Napóleon és seregének 
maradványa könnyen fogságba eshet. 


A fagy egyre könyörtelenebbül pusztította a hadsereget. A 
Szmolenszkból való elindulás napjaiban az emberek már annyira 
elgyöngültek, hogy ha elestek, nem tudtak felkelni, olt fagytak meg. 


Az úton mindenütt hullák feküdtek. A katonák nem hozták 
magukkal Moszkvából az ott talált téli ruhákat: ezért a 

hibáért drágán fizettek. El kellett hagyniuk szekereiket és ágyúik 
jelentékeny részét. Egész lovasszázadok meneteltek gyalog, mert 
a lovak mind nagyobb tömegben pusztultak. A partizánok és a 
kozákok egyre vakmerőbben támadták a hátvédeket és az 
elmaradottakat. 


Amikor Napóleon kivonult Moszkvából, serege még mintegy 100 


000 emberből állt, amikor Szmolenszkot november 14-én elhagyta, 
a hadsereg 36 000 fegyverforgató katonára olvadt, később még 
néhány ezer lemaradt ember csatlakozott hozzájuk. Most végre 
végrehajtotta azt, amire a Moszkvából való elinduláskor nem tudta 
magát elhatározni: felgyújtottak minden kocsit, hogy az ágyúkat 
magukkal vihessék. November 16-án Krasznoje közelében az 
oroszok rávetették magukat Beauharnais Jenő hadtestére, és súlyos 
veszteségeket okoztak e seregnek. A csata másnap újra kezdődött. A 
franciák vereséget szenvedtek, két nap alatt mintegy 14 000 főnyi 
veszteségük volt, melyből 5000 volt a halott és sebesült, a többi 
fogságba került. A krasznojei harcok azonban ezzel még nem 
zárultak le. Ney marsall, akit elvágtak a hadsereg zömétől, miután 
kisebb-nagyobb összecsapásokban roppant veszteséget szenvedett - 
7000 emberéből 4000 főt elvesztett -, Kutuzov egész hadseregével 
került szembe, mely a Dnyeperhez szorította. Éjszakának idején 
sikerült átkelnie Krasznoje felett a Dnyeperen. A jég azonban még 
nem volt elég erős, és megmaradt emberei közül sokan a folyóba 
fúltak. 1200 emberrel érkezett Orsába. 


Napóleon példátlan erőfeszítéseket tett, hogy hadseregében 
fenntartsa a fegyelmet, és gondoskodjék az emberek ellátásáról. 


Összeköttetéseit viszont nem biztosította Minszk felé. Dubrovkában 
arról értesült, hogy azok a lengyel ezredek, melyeknek a hadjárat 
elején azt a parancsot adta, hogy tartsák Mogilev és Minszk városát, 
feladatukat nem hajtották végre. Dombrowsky tábornok, akit 
Boriszov irányába küldtek, nem vitt kellő időben segítséget 
Bronikowsky tábornoknak, s ezért Minszket november 


16-án Csicsagov csapatai elfoglalták. Az oroszok a városban 


jelentékeny mennyiségű élelmet és fölszerelést találtak, amiket 
Bassan herceg halmozott fel, és amire Napóleon biztosan számított. 


Az idő hirtelen megenyhült, olvadni kezdett. A helyzet 
kétségbeejtővé vált. A Dvina északi partjai felől Wittgenstein 
közeledett a Berezina irányába, melyen Napóleonnak át kellett 
kelnie. Victor és Oudinot marsallok nem tudták föl tartóztatni az 
oroszokat. Dél felől Csicsagov a Berezina mentén Boriszov felé 
nyomult, és november 22-én be is vonult a városba, miután 
Dombrowskyt onnan kiszorította. 


Napóleon elsápadt, amikor ezt a hírt közölték vele. Platov és 
Jermolov osztagai - Kutuzov előhadai - már csak egynapi járóföldre 
voltak a francia haderőtől, melyet így a bekerítés 

veszélye fenyegetett. A császár azonnal hídverésre alkalmas újabb 
pontot kerestetett. 


Boriszov alatt állandó híd volt. Amikor a vezérkar arról értesült, 
hogy a híd elveszett, a legbátrabbak is megrémültek. Ami Napóleont 
illeti, ő hamarosan összeszedte magát. Corbineau tábornok jelentése 
alapján úgy határozott, hogy Sztugyankánál, Boriszovtól északra kel 
át a folyón, ahol lengyel ulánusok gázlót találtak. Ezen a ponton a 
Berezina csak 25 méter széles, de partjai széles sávban annyira 
eliszaposodtak, hogy háromszor olyan hosszú hidat kellett verni, 
mint amilyen széles volt a folyó. 


Napóleon ügyes cselekkel félrevezette Csicsagov tábornokot. Úgy 
tett, mintha mégis Boriszovnál akarna csapataival átkelni a 
Berezinán. November 23-án Oudinot legyőzte és a város 

felé szorította Palen tábornokot, aki Csicsagov előhadait vezette. 
Utána ellenfelét tovább üldözte, és Csicsagovot Boriszov 

föladására kényszerítette. Az orosz tábornok azonban a környéken 
maradt, és ugyanakkor észak felől Wittgenstein csapatai is 
gyorsított ütemben közeledtek. Napóleon nem tudott volna - de nem 
is akart - Boriszovnál átkelni. A félrevezető hadmozdulatok 

egész sorozatával sikerült elhitetnie Csicsagovval, hogy az átkelés 
vagy Boriszov alatt, vagy Boriszovtól délre történik meg. De 
Napóleon már november 26-án hajnalban Sztugyankában volt. A 
francia hidászok, akik derékig a jégzajlásos vízben dolgoztak, 
hamarosan két hajóhidat vertek, és Oudinot marsall hadteste már 
délután át is kelt a folyón. A folyó jobb partján a hidaktól nem 
messze, az oroszok megtámadták a már átkelt ezredeket, de a gárda 
páncélos lovasai ellentámadásba mentek, és visszaverték Csaplic 
tábornok csapatait. 


Wittgenstein késve érkezett a harc színhelyére, Csicsagovot meg 
Napóleon csapta be ügyes taktikázásával. Így menekültek meg a 
franciák a fogságtól. 


Az átkelés a legnagyobb rendben történt, és jóformán már az egész 
francia hadsereg átvonult, amikor mintegy 14 000 elmaradt ember 
a kozákok elől menekülve, hirtelen a hídra özönlött. Szörnyű pánik 


keletkezett, senki sem törődött az elhangzott vezényszavakkal, csak 
özönlöttek a hídra, amelyiken éppen akkor vonultak át Victor 
marsall utolsó ezredei. Az ezredek fegyverrel nyomták vissza a 
rendetlen tömeget. 


Kutuzov a kozákoktól értesült arról, hogy a franciák Sztugyankánál 
átkeltek a Berezinán. Az orosz fővezér azonnal értesítette erről 
Csicsagovot. Közben leszakadt az egyik híd, amelyen a tüzérséget 
szállították át. Hamarosan kijavították, de újra leroskadt az ágyúk 
alatt. Ha Csicsagov idejében érkezik, a katasztrófa betetőződött 
volna. De akár szándéka ellenére, akár szándékosan késlekedett - 
lekésett, és Napóleon átjutott a túlsó oldalra. A lemaradottak jó 
része - a tizennégy ezerből mintegy tízezer akiket Victor marsall 
csapatai visszakergettek a hidakról, a parton maradt, és vagy 
lemészárolták őket a kozákok, vagy fogságba kerültek. 


Mihelyt az átkelés megtörtént. Napóleon megparancsolta, hogy a 
hidakat égessék fel. E parancs nélkül a hátramaradt csapatok 

is megmenekülhettek volna. A katonai szempontok azonban 
megkövetelték, hogy az oroszokat megakadályozzák a folyón való 
átkelésben, és itt a császár elhatározását 10 000 ember 

elvesztése nem befolyásolhatta. Szemében csak az a katona volt 
fontos, aki megmaradt a sorban. Az a katona, aki akármilyen okból 
- betegség, fagyás - kilépett a sorból, elvesztette harci értékét, és a 
császárt már nemigen érdekelte. Napóleon csak addig 
gondoskodott betegeiről és sebesültjeiről, amíg ez a gondoskodás a 
harcképes katonák ártalma nélkül történhetett. A hidak felégetése 
sürgős és fontos volt, s így a hidakat habozás nélkül fölgyújtatta, 
sorsukra bízva az elmaradottakat. 


Napóleon maga is, de éppen így marsalljai és a XIX. meg a XX. 
századi katonai történészek is nagyszabású katonai teljesítménynek 
tekintették a berezinai átkelést. Akadnak olyanok is, akik ezt a 
sikert inkább Csicsagov és Wittgenstein tévedéseinek és 
ügyetlenségeinek, vagy annak tulajdonítják, hogy Sándor 

cár összezavarta a két tábornok hadműveleteit egy bekerítési 
tervvel, amelyet Kutuzov háta mögött juttatott el a két 
generálishoz, és amelyet Kutuzov ostobának tartott. 


Harkievics orosz katonai történetíró 1894-ben külön tanulmányt 
adott ki , Berezina" címen, amit még ma is a katonai monográfiák 


egyik példás és értékes művének tartanak. Harkievics azt állítja, 
hogy az adott körülmények között rosszabbul már nem is 
vezethették volna az orosz csapatokat, mint ahogy ez a két tábornok 
cselekedett. Szerinte Kutuzov egyáltalán nem is akarta végrehajtani 
Sándor cár tervét, és szándékosan késleltette felvonulását a 
Berezinához, jóllehet meglett volna a lehetősége, hogy idejében 
odaérjen. Apuhtyinnal egyetértésben Harkievics úgy gondolja, hogy 
a Napóleontól való félelem annyira megbénította Wittgenstein és 
Csicsagov tábornokok cselekvési készségét, hogy képtelenek voltak 
végrehajtani azt, amit tenniük kellett volna. Ami Napóleon 
tevékenységét illeti, az Harkievics véleménye szerint teljesen 
céltudatos volt. 


Akár így, akár úgy történt, a francia hadsereg megmenekült a 
bekerítéstől, és Vilna felé menetelt. De az átmeneti enyhe 
időjárásnak, ami miatt hidat kellett verni a Berezinán, hirtelen 
vége szakadt, és helyébe kemény hideg lépett. A hőmérséklet 
egykettőre mínusz 20-25-32 fokra, sőt még ez alá süllyedt. Az 
emberek már nem is tucatjával, hanem százával hullottak ki a 
sorból. Már nem is törődtek velük. Csak félretolták őket az útból, 
hogy ne kelljen végigtaposni rajtuk. Haldoklókat, félig megfagyott 
embereket a sorsukra bíztak, mindenki csak tovább igyekezett. 
Ezek voltak a legszörnyűbb pillanatai ennek a katasztrofális 
visszavonulásnak. Soha még eddig nem volt olyan hideg, mint 
éppen ezekben az utolsó napokban. És Kutuzov hadai továbbra is a 
franciák sarkában voltak. Az ő csapatai is rettenetesen szenvedtek a 
hidegtől, bár hasonlíthatatlanul jobban felkészültek rá, mint a 
francia katonák. A helyzet jellemzésére elég annyit mondani, hogy 
amikor a borogyinói csata után Kutuzov kiegészítette haderejét, 
csaknem 100 000 emberrel rendelkezett, s amikor december 
közepén Vilnába ért, már nem volt csak 27 500 katonája. Amikor 
elhagyta Tarutyinót, 622 ágyúja volt, ebből 425-öt veszített el 
útközben. Ilyen katasztrofális viszonyok között zajlott le ez a 
hosszú-hosszú menetelés a könyörtelen oroszországi tél kellős 
közepén. 


Hozzá kell tennünk, hogy Napóleon csak Kutuzov derékhadának 
támadásától félt. Igaz, hogy a kozákok folytonos rajtaütésekkel, a 
szállítmányok és az utóvéd ellen intézett gyors támadásaikkal 
nagyon megnehezítették a helyzetet, de természetesen ezek 


egymagukban csatát nem kezdhettek. A Krasznoje 

körüli ütközetekben a kozákoknak fontos szerepük volt, de nem 
főszerepük. Ami pedig a partizánokat illeti: ezektől a franciák 
még kevésbé tartottak, mint a kozákoktól. A partizáncsapatok a 
következők vezetésével harcoltak: Davidov, Fignyer, Dorohov, 
Szeszlavin, Vodbolszkij, Kudasov és mások. A franciák nem is 
bántak velük úgy, mint a reguláris katonasággal. Akit elfogtak 
közülük, azt nyomban agyonlőtték. De a partizánok is ritkán 
ejtettek foglyokat, ők sem irgalmaztak senkinek. A partizánok 
legtöbbje régi, kiszolgált tiszt és katona volt, mindnyájan 
önkéntesek. A frandák a hadjáratról szóló emlékirataikban jóformán 
meg sem emlékeznek a partizánokról, de annál többet beszélnek a 
kozákokról, és egyhangúlag elismerik, hogy a gyors és ügyes 
lovascsapatok gyakori és váratlan támadásaikkal rettentő károkat 
okoztak a visszavonuló hadseregnek. A partizánok csak elszakadt, 
magukra maradt csoportokat támadtak. 


Davidov, a híres partizán, a következő jellemző képet rajzolja 
ezekről a harcokról: 


, Végre közeledett az öreg gárda, s a gárdisták között maga 
Napóleon . . . Lóra kaptunk, és felállottunk az országút 

mentén. Ahogy az ellenség megpillantotta zajongó csoportunkat, 
nyomban kézbe kapták és lövésre készen tartották puskájukat, de 
minden sietség nélkül, büszke nyugalommal meneteltek tovább. 
Hiába próbáltuk megbontani tömött soraikat, mintha gránitból 
faragták volna őket, zárt rendben, sértetlenül vonultak tovább. 
Sohasem fogom elfelejteni ezeknek a sokat tapasztalt öreg 
harcosoknak, akik már ezer halállal néztek szembe, azt a 
biztonságos, szinte méltóságos testtartását és marcona külsejét. 
Magas, medvebőr süvegükkel, fehér derékszíjas sötétkék 
egyenruhájukban, piros tollforgójukkal és vállrózsáikkal olyanok 
voltak, mint egy halom pipacs a nagy hómezőben ... A mi ázsiai ízű 
nekirohanásaink semmi hatást sem tettek ezekre a zárt európai 
sorokra . . . Oszlopaik tovább vonultak egymás után, egy-egy 
puskalövéssel kergettek vissza bennünket, és szemmel láthatóan 
gúnyolódtak a mi lovas hetvenkedéseinken. Ezen a napon azért 
mégis elfogtunk egy tábornokot számos szekérrel és hétszáz 
katonájával. De a gárda Napóleonnal úgy nyomult át a mi 
kozákjaink támadásai közepette, mint a százágyús fregatt a 


halászbárkák között." 


Meg kell jegyeznünk, hogy ezen a napon a partizánok a kozákokkal 
együttesen harcoltak, és csak ezért sikerülhetett nekik hétszáz 
foglyot ejteniük. Különben kiváló megfigyelők és hírvivők voltak, és 
értékes tájékoztatásokkal látták el Kutuzovot és tábornokait. 


A nép haragja az idegen betolakodók ellen Oroszországban 
hónapról hónapra nőtt. A háború kezdetén még az a hír járta a 
jobbágyság körében, hogy Napóleon meghozza az ő 
felszabadulásukat is. Az idő azonban múlt, és nem hozott semmi 
változást az uralkodó, feudális rendben, változásról még csak szó 
sem esett. S ekkor az orosz nép előtt is megvilágosodott: nem 
felszabadító, hanem kegyetlen, pusztító ellenség jött az országba, 
amely fölégette falvaikat és városaikat, kifosztotta a lakosságot. 
Mindenkiben elhatalmasodott a bosszú érzése a meggyalázott és 
megtiport hazáért, a földúlt városokért, a felperzselt falvakért, 
Moszkva lerombolásáért és kirablásáért, az invázió minden 
szörnyűségéért. Mindenki egyre forróbban óhajtotta, hogy 
megvédjék Oroszországot, s keményen megbüntessék a vakmerő és 
könyörtelen hódítót. A parasztok kis csoportokban meglesték és 
megtámadták a francia hadseregből elmaradozó katonákat s 
irgalmatlanul lemészárolták őket. Másutt, amikor az ellenséges 
katonaság megjelent, hogy kenyeret és takarmányt szerezzen, a 
parasztság néha fegyveresen is ellenállt. Ha pedig a francia osztag 
túlerőben volt, felgyújtották szénakazlaikat és magtáraikat, s maguk 
az erdőbe menekültek. 


Oroszországban a parasztok csak kisebb csapatokba verődve 
támadtak meg egyes katonai osztagokat, nem úgy, mint 
Spanyolországban, ahol a parasztok a spanyol hadsereg támogatása 
nélkül maguk fogták körül a francia ezredeket és 

kényszerítették megadásra őket. Az orosz nép küzdelme a betörő 
ellenség ellen más formában jelentkezett. A falvak lakosai minden 
tőlük telhető módon segítették a partizán-seregeket és a kozák 
csapatokat. Útbaigazították őket, élelmezték az orosz hadakat, 
kikémlelték a franciákat, tájékoztatták az orosz vezérkart. 


Az orosz népből feltört a haza védelmének elszánt akarása. Ennek 
tanújelét adta, amikor hihetetlen bátorsággal verekedett a 
szmolenszki, krasznojei, borogyinói, malo-jaroszlaveci és 


egyéb kisebb, de véres és kétségbeesett csatákban. 


A franciák látták, hogy Oroszországban a nép másképpen harcol 
ellenük, mint Spanyolországban. A spanyol hadsereget Napóleon 
teljesen megsemmisítette, és voltak hónapok, hosszú hónapok, 
amikor csak a paraszt önkéntesek folytatták a harcot. 
Oroszországban más volt a helyzet: a hadsereget Napóleon nem 
tudta teljesen szétverni. A nép gyűlölte a hódítót, azt kívánta, hogy 
kiverjék az ország területéről, s ez az óhaj leginkább a rendes 
hadsereg soraiban élt. Okmányok bizonyítják, hogy a tambovi 
kormányzóság parasztjai táncoltak örömükben, amikor 1812- 

ben hadba szólították őket, holott más időkben a sorozást 
mindenki a legsúlyosabb csapásnak tekintette. 


És ezek az emberek, akik táncolva vonultak be ezredükhöz, igazi 
hősökként verekedtek és haltak meg a csatatereken. 


Berezina után a francia hadsereg még jobban megfogyatkozott, 
nemcsak a hideg következtében, hanem azért is, mert 

Partounot tábornok hadosztálya, melynek Napóleon azt a parancsot 
adta, hogy tartsa Boriszovot és ezzel terelje el Csicsagov figyelmét, 
Kutuzov fő erőivel került harcba. Kétnapos harc után 4000 
emberéből alig a fele maradt zászlói alatt, s ezt is körülzárták és 
elfogták. 


December 9-én érkeztek a Nagy Hadsereg romjai Vilnába, ahonnan 
már csaknem nyitva látták maguk előtt megmenekülésük útját. 
Leírhatatlan állapotban érkeztek a város alá, a fáradtság és a hideg 
teljesen letörte őket; egyes csapategységek azonban megőrizték 
harci erejüket, és Vilnától nem messze Ney és Maison marsall 
csapatai olyan heves ágyútűzzel fogadták a támadó oroszokat, hogy 
azok az üldözéssel néhány napra felhagytak. 


Vilnába érkezéskor a hadseregben komoly rendbontás lépett fel: a 
különböző ezredek katonái a nyílt utcán 

összeverekedtek szálláskeresés és élelemrekvirálás közben. 
Kifosztották a raktárakat és az üzleteket. December 10-től 12-ig a 
hadsereg Kaunas felé menetelt. A kozákok most is a sarkukban 
voltak, de a franciák még vissza tudták vetni az üldözőket. Kutuzov 
a hadsereg törzsével még néhány napi járóföldre volt Vilnától. A 
franciák meg sem álltak Kaunasnál, hanem nyomban átkeltek a 


Nyeman jegén. A szenvedésekkel teli moszkvai hadjárat ezzel véget 
ért. 


Abból a 420 000 emberből, akik 1812 júniusában átlépték az orosz 
határt, és a 150 000-ből, akik később csatlakoztak, decemberben 
már csak kis csapatok maradtak, amelyek keservesen vonszolták át 
magukat a Nyeman jegén. Poroszországban és Lengyelországban - 
főleg olyan csapatrészekből, melyek nem vettek részt a moszkvai 
előnyomulásban - sikerült mintegy 30 000 főnyi hadsereggé 
szervezni őket. A többiek elpusztultak vagy fogságba estek. De a 
foglyok számát a legderűlátóbb számítások sem becsülik többre 
százezernél. A többi katona az ütközetben, de főleg az éhség, a 
hideg, a fáradtság és a visszavonulás alatt fellépő betegségek és 
járványok következtében elpusztult. 


Egy héttel azelőtt, hogy a hadsereg elhagyta Oroszország területét, 
1812. december 6-án, Szmorgony városkában Napóleon búcsút 
mondott a hadseregnek, és Caulaincourt, Duroc, Lobau 

és Wonsowicz lengyel tiszt kíséretében útnak indult Párizs felé. A 
hadsereg vezényletét Murat hercegre bízta. 


Távozása előtt nagy megbeszélést tartott a marsallokkal. Ezek 
eleinte, ha tiszteletteljesen is, de erélyesen tiltakoztak. 

Napóleon azonban kijelentette, hogy a hadsereget most veszélyen 
kívül látja, és a csapatokat a marsallok nélküle is jól el fogják 
vezetni a szövetséges Poroszország területére, vagyis a Nyemanig. 
Jelenléte most nélkülözhetetlen Párizsban, mert 300 000 emberből 
álló újabb hadsereget kell rendkívüli sorozással felállítani. Ezzel a 
sereggel tavasszal felveheti a küzdelmet a várható 

támadásokkal szemben. 


Távozása ellen főképpen azt az érvet hangoztatták, hogy ez a 
visszavonuló hadsereg, mely oly szörnyű megpróbáltatásokon ment 
át, összeomlik Napóleon nélkül, elveszti minden erkölcsi erejét. 
Csak a császár jelenléte adhatná meg a hadseregnek a kellő belső 
ellenállást. Napóleon a marsalljaival folytatott vitában megőrizte 
teljes nyugalmát. Kijelentette, hogy nem azért hagyja el 

a hadsereget, mintha félne valamitől. Életét most már nem fenyegeti 
veszély, és különben is elég gyakran megmutatta, hogy az 
életveszedelemmel is szembe tud nézni. Ezt valamennyien tudták is. 


Sem meghatódottságot, sem különösebb fájdalmat nem mutatott, 
amikor erről az irtózatos háborúról beszélt, melyet ő indított és ő 
vesztett el, és amely elnyelte az egész Nagy Hadsereget. Szomorú 
eseményként emlékezett meg róla, mely azonban 

inkább szerencsétlenség, mint hibás számítás következménye: az 
időjárás volt az oka minden bajnak stb. Ugyanakkor maga is nyíltan 
elismerte néhány tévedését: azt például, hogy moszkvai 
tartózkodását túlságosan hosszúra nyújtotta. Általában azonban 
árnyéka sem mutatkozott rajta a zavarnak vagy a belső 
megrendülésnek a megbeszélés folyamán. Marsalljainak szigorúan 
meghagyta, hogy elutazását tartsák titokban. Fontos volt, hogy a 
katonák hangulata ne romoljon tovább az alatt a pár nap alatt, ami 
még a Nyeman partjaitól elválasztotta őket, de még fontosabb volt, 
hogy Németországon előbb átutazzon, mielőtt még a Nagy 
Hadsereg vesztének híre elterjed. Az is fontos volt, hogy senki se 
tudjon róla: a császár testőrség nélkül utazik át az országon. 


A marsallok nem kételkedtek benne, hogy a császár csupán azért 
siet haza, hogy mielőbb megszervezze új, nagy hadseregét. Biztosra 
vették, hogy ez egykettőre megtörténik, és Napóleon még sokszor 
tűzbe fogja vezetni ezt a hadsereget is, őket is. 


A marsallok kikísérték, amikor Caulaincourt-ral együtt beült a 
szánba. Napóleon ugyanolyan nyugodtan és magabiztosan 
viselkedett, mint négy hónappal később, amikor új hadtestei élén 
megindult, hogy ráncbaszedje a lázadozó Európát. 


E marsallok közül sokan részt vettek Napóleon valamennyi 
csatájában, az első itáliai hadjárattól kezdve az oroszországi 
hadjárat végéig, és úgy gondolták, hogy a borogyinói csatánál 
rettenetesebbet még elképzelni sem lehet. Akkor még nem látták 
előre és el sem tudták képzelni Lipcsét. .. 


14. fejezet 


A VAZALLUS EURÓPA FELKELÉSE NAPÓLEON ELLEN, ÉS A 
, NÉPEK CSATÁJA". A , NAGY BIRODALOM? ÖSSZEOMLÁSÁNAK 
KEZDETE (1813) 


A decemberi este havas, ködös homályában gyorsan siklott az 
országúton egy magányos szánkó. Olyan férfi ült benne, aki 


szilárdan eltökélte, hogy Európa fölötti uralmát harc nélkül 
nem adja ki kezéből. 


Napóleon szánkón, majd kocsin 12 nap alatt átutazott Lengyel- 
országon, Németországon és Franciaországon, és 1812. december 
18-án reggel megérkezett a Tuileries-be. Mindenütt megőrizte 

a legszigorúbb inkognitót, mert egyetlen pillanatig sem voltak 
kétségei e válságos napok veszélyeit illetően; a németek valódi 
érzéseivel tökéletesen tisztában volt. Caulaincourt sokat mesélt arról 
a rendíthetetlen nyugalomról és energiáról, arról a szellemi 

és fizikai frisseségről, amellyel a császár a további harcokra 
készülődött. Napóleon időnként szóba hozta az orosz hadjáratot 
is. Caulaincourt-ral folytatott társalgásának hangja nagyon 
hasonlított a nagy sakkjátékoséhoz, aki az elvesztett játszma után 
elemezgeti hibás lépéseit, miközben feni a fogát a következő 
partira. De soha még célzást sem tett arra, hogy tudatában van a 
megtörtént borzalmakért rá háruló személyes felelősségének. Igen 
jellemző, hogy egész úton egyszer sem jelentkezett az a fajta 
rosszkedve, amely az 1810-1811-es években oly gyakran elővette, 
akkor, amikor még hatalmának és sikereinek csúcspontján állott. 


A háború annyira , eleme" volt, hogy amikor azt előkészítette vagy 
vezette, mindenkinek az volt róla a benyomása, hogy ez az ember 
most él igazán, teli tüdővel szívja a boldog kielégülés levegőjét. Már 
a szánkóban is, Caulaincourt mellett, csaknem kizárólag az 
eljövendő háborúval, ennek diplomáciai és technikai 

elő készítésével foglalkozott. Ekkor azonban felmerült a kérdés, 
hogy kivel fog harcolni: csak az oroszokkal? Vagy fellázad ellene 
Európa? És melyik országban indul meg a felkelés? Hogyan 

lehetne ennek elejét venni? Hány hónapba telik még, amíg új 
hadseregét megszervezheti ? 


Varsóban megállott, magához hívatta Pradt apátot, aki a szász 
király mellett Franciaország követe volt, és a papot is 

valósággal elbűvölte nyugalmával. Pradthoz intézte a császár ezt a 
híres mondását: , A fenségest a nevetségestől csak egy lépés 
választja el, ítéljen majd az utókor." Hozzátette, hogy hamarosan 
visszatér a Visztula partjaira 300 000 emberrel, és , az oroszok 
drágán fogják megfizetni sikereiket, amelyeket nem is annyira a 
maguk erejének, mint inkább a természet beavatkozásának 


köszönhetnek". Ki az a hadvezér, aki soha életében nem szenvedett 
vereséget? , Ezt a csorbát egyébként rövidesen kiköszörülöm." 


Párizsban Napóleon azonnal látta, milyen csüggedt a hangulat a 
lakosság körében. Már jó ideje szomorú hírek keringtek a 
fővárosban, s ezeket éppen két nappal azelőtt erősítette meg a 
29. számú bulletin, amelyben Napóleon meglehetős nyíltsággal 
beszélt az oroszországi hadjáratról és annak befejezéséről. A 
százezernyi család gyásza nyomasztóan hatott az általános 


hangulatra. 

Pár nappal később Napóleon fogadta minisztereit, az államtanács és 
a szenátus tagjait. Szigorúan, sőt megvető hangon beszélt a 
kormány fejetlenségéről, amely lehetővé tette októberben Malet 
tábornok kalandos vállalkozását. Követelte, hogy részletes 
beszámolót adjanak neki a történtekről. Viszont ügyesen átsiklott az 
oroszországi hadjáraton, hallgatóit nem tisztelte meg a helyzet 
részletesebb magyarázatával. A főméltóságok és az udvar nagyjai 
még mindig ugyanolyan alázatosan és szolgaian hódoltak előtte, 
mint eddig. Lacapéde, a szenátus elnöke azt javasolta, szokott 
szolgai ügybuzgalmával, hogy a másfél éves trónörököst 

, az uralkodás folytonosságának szimbólumaként" koronázzák 

meg. A szenátus persze egységesen a császár lábai elé omlott. 


Válaszában Napóleon az oroszországi háborúról beszélt. Ekkor ismét 
világosan kitűnt, hogy még mindig ápolgatja magában azt az 
illúziót, amelytől pedig - úgy látszott - egyszer már megszabadult, 
mégpedig azon a napon, amikor Mortier 

marsallnak megparancsolta, hogy robbantsa fel a Kremlt: azt az 
illúziót, hogy még most is békét köthet Sándor cárral, valamilyen 
megegyezéses alapon. 


- Ez a háború, melyet most folytatok, politikai harc. Minden 
ellenséges érzés nélkül indultam el, és szivesen megkíméltem volna 
Oroszországot azoktól a sebektől, amelyeket saját maga 

ütött magán. Fegyverbe állíthattam volna ellene saját lakossága 
egy részét, ha kikiáltom a parasztok szabadságát... A falvak 

egész sora kérte ezt tőlem, de én elutasítottam magamtól minden 

olyan intézkedést, amely a családok ezreinek halálát jelentette volna. 


Szenátorainak gyülekezetén keresztül Napóleon tulajdonképpen az 


orosz nagybirtokosokhoz beszélt, és ezek között is elsősorban a 

, legelső" földbirtokoshoz, a cárhoz, ahogy I. Sándor a cár testvére, 
Nyikolaj Pavlovics a későbbiek folyamán az orosz cárokat elnevezte. 
Napóleon most elvárta, hogy a cár és a földesurak hálával 
adózzanak neki, mert nem indított ellenük Pugacsov-szerű lázadást. 
Napóleon, úgy látszik, nem értette meg, hogy az a fegyver, amely 
halálos veszedelmet jelentett volna a kezében, amíg a Kremlben ült, 
a Tuileries-ben már nem volt fegyver többé, még akkor sem, ha 
komoly szándéka lett volna azt a földesurak ellen fordítani. 


Az előkelő személyiségek egymást követő fogadása, az alázatos, s 
ugyanakkor a pöffeszkedő és türelmetlen hazugságok komédiája a 
császári trón lépcsőjéről, mindez csak arra szolgált, hogy 
Franciaországnak és Európának port hintsen a szemébe. Napóleon 
előtt két fontos és sürgős cél lebegett: először, az új hadsereg 
fölállítása, másodszor, annak a biztosítása, hogy Ausztria és 
Poroszország, ha nem is segíti az elkövetkező mérkőzésben, de 


legalább semleges maradjon. 


Az első feladatot elég gyorsan megoldotta. Még Oroszországban 
volt, amikor elrendelte az 1813-as sorozás azonnali megtartását, 
1813 tavaszán az újoncok kiképzése nagyjából már be is fejeződött. 
Ez 140 000 embert jelentett. Napóleon még 1812-ben parancsot 
adott ki, hogy alakítsák meg a , nemzeti gárda egységeit". A nemzeti 
gárdát teljes egészében bekebelezte a hadseregbe, jóllehet ezeknek a 
kisebb egységeknek eredeti rendeltetése az volt, hogy a rendre 
vigyázzanak az ország belsejében. Ez az intézkedése további 100 
000 embert jelentett. 1812 júniusában a császár mintegy 235 000 
embert hagyott Franciaországban és a vazallus Németországban; 
ezekkel is számolhatott. Végül ide lehetett még sorolni azt a 
körülbelül 30 000 katonát, aki az orosz-országi pusztulásból 
megmenekedett. (Azok a hadtestek, melyeket Napóleon Riga és 
Pétervár között, valamint Grodnótól délre őrségül állított, sokkal 
kevesebbet szenvedtek, mint azok a csapattestek, amelyek részt 
vettek a borogyinói csatában, majd végigszenvedték a kéthónapos 
szörnyű visszavonulást Moszkvától a Nyemanig.) 


Mindezek alapján a császár remélhette, hogy 1813 tavaszán nem 
300 000, hanem 400-450 000 emberből álló hadsereggel vonulhat 
fel. Ezek a számítások, gondolta Napóleon, talán derűlátóknak 


tűnhetnének, de hogy egész hamarosan új és nagy hadsereget fog 
felállítani, ahhoz nem férhetett semmi kétség. Közben persze elő 
kellett készíttetnie a hadianyagot, a tüzérség, az utászok és 
általában valamennyi fegyvernem felszerelését. Mindezt meg kellett 
termelni, vagy legalábbis megjavíttatni, kiegészíteni. Napóleon 
reggeltől estig csak a fegyverkezés és a kiképzés kérdéseivel 
foglalkozott. 


Sándor cár most sem reagált azokra a békés hangokra, amelyeket 
Napóleon a szenátushoz intézett beszédében megütött, mint ahogy 
félredobta azokat a békeajánlatokat is, amelyeket 1812 őszén 
Tutolmin, Jakovlev és Lauriston útján kapott. Napóleon viszont 
szilárdan hitte, hogy még összetalálkozik az oroszokkal a Visztula 
partján, és akkor tönkrezúzza őket. Tudta, hogy 1812 tele Kutuzov 
hadseregét is kemény próbára tette, bár még nem tudta, hogy két 
hónap alatt - Tarutyinótól a Nyemanig - Kutuzov 100 000 főnyi 
hadseregének és tüzérségének több mint kétharmadát elveszítette. 
Napóleon szerint az oroszországi utak akkori állapotában és az 
orosz adminisztráció fejetlen rendszere mellett Kutuzov nem 
tudhatta kiképzett emberanyaggal pótolni veszteségeit és megújítani 
tüzérségét. Elhatározta, hogy az invázió hibás taktikáját nem 
alkalmazza még egyszer, hanem nyugodtan bevárja az oroszokat a 
Visztulánál és a Nyemannál, s azon a környéken győzi le őket. 


Ekkor azonban újabb fenyegető probléma meredt elébe: egyedül 
maradnak-e az oroszok ebben a mérkőzésben vagy lesznek-e 
szövetségeseik? 1812 decemberében a Macdonald marsallhoz 
beosztott York porosz tábornok (Poroszország akkor még 

Napóleon , szövetségese" volt) váratlanul átállt az oroszok oldalára. 
Frigyes Vilmos király ijedtében azonnal megfosztotta rangjától York 
tábornokot, de Napóleon jól tudta, hogy a király helyzete 

nagyon kényes; az oroszok bármely pillanatban megbuktathatják, 
ha nem áll az ő oldalukra, s ugyanígy elkergethetik saját alattvalóit 
is. Azzal is tisztában volt, hogy ha az orosz hadsereg benyomul 
Poroszországba, ez minden bizonnyal meg fogja kísérelni, hogy 
lerázza magáról Napóleon igáját. 


Kutuzov ellenezte a háború folytatását. Nemcsak azért, mert semmi 
értelmét sem látta annak, hogy Oroszország vérét adja a poroszok és 
más német államok felszabadításáért, hanem annál az egyszerű 


oknál fogva is, mert az újabb háború szinte leküzdhetetlen 
nehézségek elé állította volna a kimerült és leapadt 

orosz hadsereget. Sándor cár azonban hajthatatlan volt ebben a 
kérdésben. Az ő nézete szerint, ha időt adnak Napóleonnak arra, 
hogy talpra álljon, ezzel újra kiszolgáltatják neki Európát, s a 
Nyeman partjait elkerülhetetlenül állandóan fenyegetni fogja. 


Ha viszont az orosz hadsereg porosz területre lép és megfelelő 


erősítéseket kap, a porosz király maga is kénytelen lesz 
fegyvert ragadni a francia császár ellen. 


Ausztria magatartása is kezdett egyre gyanúsabban alakulni. Ferenc 
császár - Napóleon apósa - és Metternich, aki közben az osztrák 
politika legfőbb irányítója lett, , fegyverszünetet" 

kötött Oroszországgal, miután 1812-ben Napóleon úgynevezett 
szövetségeseként hadiállapotba került az oroszokkal. Napóleon 
egészen világosan látta, hogy tekintet nélkül az újdonsült 
rokonságra, vejének pillanatnyi helyzetében az osztrák császár a 
sors kedvező fordulását, a közeli felszabadulás reménysugarát látja. 
Közelinek tűnt az a pillanat, amikor Ausztria lerázhatja magáról az 
igát, amely Wagram és a schönbrunni békekötés óta az osztrák 
császári udvar vállait nyomta. 


A francia császárnak eszébe jutott ezekben a nehéz napokban, hogy 
1809-ben, Róma elfoglalása után erős kísérettel Rómából Savonába 
vitette a pápát, majd 1812-ben, a moszkvai előnyomulás idején 
átszállíttatta Fontainebleau-ba. Meg kell jegyeznünk, hogy a pápa 
őrizetével megbízott őrség tulajdonképpen csak díszőrség volt, és a 
fontainebleau-i császári palota sem volt valami börtön, hanem 
kellemes lakóhely, amelyet őfelsége megkülönböztetett tisztelettel 
ajánlott fel vendégének. A pápa azonban szüntelenül tiltakozott a 
fogsága és az ellen, hogy őt Róma birtokától megfosztották (hiszen 
Napóleon Rómát trónörökösének, a , római királynak" 
adományozta). 


1813. január 19-én Napóleon váratlanul meglátogatta foglyát. A 
katolikusokat, akik 1809 óta csöndesen, de állandóan zúgolódtak 
ellene, akármilyen áron, de meg kellett nyernie. Napóleon és a pápa 
között a tárgyalás hangja szívélyes volt, de érdemleges eredmény 
nem származott belőle. 


Napóleon VII. Piust újabb konkordátum aláírására kényszerítette, de 
Rómát nem adta vissza neki. Az új konkordátum nagy 
általánosságban nem volt egyéb, mint az 1802-ben kötött 
egyezmény megismétlése. 


Napóleon nem tudott engedményeket tenni. Irtózott az 
engedékenységtől és nem értett annak adagolásához. A pápával 
folytatott hiábavaló egyezkedése hirtelen véget ért 1813 
januárjában, amikor a császár tudomást szerzett arról, hogy Di 
Pietro bíboros milyen ellenséges szellemű tanácsokkal igyekszik 
befolyásolni a pápát. A bíborost azonnal letartóztatta és száműzte 
Fontainebleau-ból. 


Amint látni fogjuk. Napóleon egész 1813 folyamán és a 
továbbiakban is egyre-másra megszakította tárgyalásait az 
ellenségeivel, mert még mindig reménykedett a nagyszabású 
katonai győzelemben. A szerencse elég sokáig híven szolgálta és 
elkényeztette őt. Ha végigpillantunk élete addigi során, és 
fölsorakoztatjuk magunk előtt azokat a hallatlan sikereket, melyeket 
1793 - Toulon elfoglalása - óta a világhatalom megalapításáig és 
annak a Nyeman partjain túl való kiterjesztéséig elért, akkor 

az 1812-es oroszországi hadjárat úgy tűnik előttünk, mint 

magános fekete folt a győzelmek ragyogó sorozatában. 


Poroszország valóban kész volt arra, hogy Napóleon ellen forduljon. 
A porosz király kérte a császárt, hogy vonja vissza a francia 
csapatokat az ország területének legalább egyes pontjairól. 
Ezenkívül kérte, hogy a francia kincstár fizesse ki azt a 94 millió 


frankot, amivel a katonák ellátásáért tartozott. Kívánságát kereken 
elutasították. 


Anglia nem volt hajlandó tűrni, hogy Spanyolországot Francia- 
ország bekebelezze. Napóleon pedig 1813. február 14-én a 
törvényhozó testület ülésén kijelentette: , Spanyolországban pedig a 
francia dinasztia uralkodik és fog is uralkodni." 


Metternich márciusban kérdést intézett Napóleonhoz, milyen 
feltételekkel volna hajlandó az általános béke megkötésére. 
Metternich nem kapott világos választ. Vele szemben is ugyanaz 

a politika vezette Napóleont, mint a pápával szemben: a 

francia fegyverek győzelme a Visztulánál vagy a Nyemannál minden 


kérdésre megadja majd a feleletet. 


Február 14-én tartott beszédében Napóleon biztosította a 
törvényhozókat a császárság területének sérthetetlenségéről. 
Kijelentette, hogy a Varsói Hercegség megmarad eddigi állapotában. 
Metternich, aki ebben a pillanatban még óvakodott attól, 

hogy szakítson Napóleonnal, azt mondta Ottónak, Franciaország 
bécsi nagykövetének, hogy Napóleon e kijelentésével lehetetlenné 
teszi a békekötést Oroszországgal, Angliával és Poroszországgal. 


Az osztrákok követeket küldtek Londonba, Castlereagh-hez és 
Kalisba Sándor cárhoz. Mindkét helyen azonos választ kaptak: ha 
Napóleon nem hajlandó engedményeket tenni, akkor a vitának csak 
a háború vethet véget. 


A porosz király ekkor végleg a cárhoz csatlakozott, és szövetséget 
kötött vele. Feleletül Napóleon újabb sorozást rendelt el. 
Szászország, Bajorország, Württemberg és Baden továbbra 

is Napóleon oldalán maradt. 


Napóleon 1813. április 15-én hadserege élén megindult Erfurtból az 
oroszok és a poroszok ellen. Hadserege igen jól fel volt szerelve. 
1813 első hónapjaiban, mialatt nappalait hadserege felállításának és 
megszervezésének szentelte, éjszakáinak nagy részét a pénzügyek 
tisztázásával töltötte el. A hadsereg nem is szenvedett hiányt 
semmiben, mindent csengő ércpénzzel fizetett; fontos volt, hogy a 
lakosság ne károsodjék és ne zúgolódjék ellene azokban az 
országokban, amelyek még hűek maradtak a , szövetséghez", vagyis 
a napóleoni igához. 


Napóleon 200 000 teljesen felkészült és kiképzett katona fölött 
rendelkezett. Körülbelül ugyanekkora tartalék kiképzése vagy 
felszerelése volt folyamatban. 


Kutuzov még az új hadjárat előestéjén hirtelen meghalt, és amikor a 
hadműveletek megkezdődtek, az oroszok és a poroszok megfelelő 
fővezér nélkül állottak. Napóleon már a hadműveletek elején 
sikereket ért el. Az oroszokat Weissenfelsnél visszavetették. Május 
1-én és 2-án Weissenfels és Lützen mellett újra megütköztek. 
Napóleon ott is teljes győzelmet aratott. 


Weissenfels alatt Bessiéres marsall is Napóleon kíséretéhez tartozott. 
A császárral együtt a régi gárda sorai előtt állt, amikor egy 
ágyúgolyó megölte. A lövedék a mellkasát tépte szét. 


- A halál kerülget bennünket - mondta Napóleon, amikor a halottat 
köpenybe burkolva elvitték a csatatérről. 


A lützeni csata véres és kemény összecsapás volt. Napóleon lován 
egyik szárnyról a másikhoz nyargalt, és személyesen vezette a 
hadműveleteket. Sándor cár és Frigyes Vilmos szintén a csatatér 
közelében tartózkodott, de egyikük sem vett részt a harcban. Az 
oroszokat és a poroszokat visszaverték, a szövetségesek 20 000 
embert veszítettek az ütközetben. A franciák vesztesége sem volt 
sokkal kisebb. Néhány nappal később Napóleon már Drezdában 
volt. 


A lützeni csata után Metternich kísérletet tett arra, hogy Napóleon 
és a szövetségesek között helyreállítsa a békét. Egyidejűleg azzal is 
megpróbálkozott, hogy a francia-osztrák szövetséget megerősítse a 
következő alapon: Napóleon lemond a Varsói Hercegségről, a Rajnai 
Államszövetség fölötti védnökségéről, a Hanza-városokról és 
Illíriáról. A birodalom többi része - ide értve Belgiumot, egész 
Itáliát, Hollandiát, Bonaparte Jeromos vesztfáliai királyságát - 
Napóleon birtokában marad. Napóleon elutasította ezt az ajánlatot, 
s elhatározta, hogy a harcot tovább folytatja, és nem tesz 
engedményeket. 


Hamburgban felkelés jelei mutatkoztak. Napóleon Davout marsaik 
küldte oda, hogy büntesse meg a Hanza-városokat, mert ezek 
harcba keveredtek a francia csendőrség és vámőrség embereivel. A 
franciák ugyanis a szárazföldi blokád szigorú 

alkalmazásával tönkretették a Hanza-városok kereskedelmét. 
Napóleon parancsot adott Davout-nak, hogy lövesse főbe a 
hamburgi szenátus valamennyi tagját, ezenkívül a franciaellenes 
mozgalom minden vezetőjét és néhány tisztet, ezután csukasson le 
ötszázat a gazdag polgárok közül, akik ellenséges magatartásukról 
ismeretesek, és kobozza el vagyonukat. 


Miután ezeket az utasításokat kiadta, Napóleon kivonult gárdájával 
Drezdából, és a hadsereghez csatlakozott, amely kelet felé, a Spree 
partján fekvő Bautzen irányába vonult. A drezdai úton négy hadtest 


kísérte: Ney, Marmont, Oudinot és Bertrand hadtestei. A szemben 
álló szövetségesek haderejét Wittgenstein, Barclay de Tolly, 
Miloradovics és Blücher vezényelte. 


A bautzeni csatát május 20-án kezdték el, de csak 21-én este 
fejezték be. Napóleon Ney hadtestét észak felé küldte, hogy kerülje 
meg az ellenfél jobbszárnyát. Ney azonban nem vette figyelembe 
vezérkari főnöke, Jomini tanácsát, s így lekésett a csatáról. A 
szövetséges haderők teljes rendben vonultak vissza. 


Ez a csata majdnem olyan véres volt, mint a lützeni. A két szemben 
álló hadsereg halottakban és sebesültekben mintegy 30 000 embert 
veszített. A győzelem ismét Napóleon kezében maradt, és a császár 
elhatározta, hogy maga előtt hajtja a szövetségeseket, és így 
egyenesen Berlin ellen vonul. Az oroszok és poroszok harcolva 
hátráltak, s így feltartóztatták üldözőiket. Május 22-én, Görlitz 
mellett Napóleon megütközött az utóvédjükkel, és szétverte azt. A 
csata már befejeződött, az ellenség visszavonult, amikor estefelé 
Duroc a császárhoz lépett, beszélgetett vele, aztán ellépett tőle, és 
szomorúan így szólt Caulaincourt-hoz: , Mondja barátom, figyeli Ön 
a császár viselkedését? Most megint egész sereg győzelmet aratott a 
balsikerek után. Itt volna az alkalom, hogy a keserű tapasztalatok 
tanulságait levonja. Látja viszont, hogy nem akar megváltozni, 
telhetetlenül új meg új csatákat keres .. . Attól tartok, nem lesz 
ennek jó vége." 


Ezek voltak a marsall utolsó szavai. Egy ágyúgolyó becsapódott a 
fába, amely alatt a császár állott, s onnan visszapattanva Durocot 
halálosan megsebesitette. A marsallnak még volt annyi ereje, hogy 
búcsút vegyen a császártól, győzelmet és mielőbbi békekötést 
kívánjon neki. 


- Isten veled, barátom - felelte Napóleon -, úgy érzem, viszontlátjuk 
egymást nemsokára. 


Duroc halála nagyon leverte Napóleont. Duroc egyike volt azon 
keveseknek, akiket szeretett és akikben megbízott: gépiesen 

leült egy fatönkre. A porosz utóvéd ütegeinek gránátszilánkjai 
körülötte záporoztak, de Napóleon elmerült gondolataiban, ügyet 
sem vetett a szilánkokra. Különben e hadjárat alatt máskor is, 
gyakran kockáztatta életét minden ok nélkül. E magatartása 


teljesen ellentétes volt eddigi viselkedésével, de azzal az elvével is, 
amely szerint a vezénylő tábornok helye a csata folyamán nem a 
veszélyeztetett pontokon van. Kíséretében többeknek az volt a 
benyomása, hogy Napóleon 1813-ban titokban kereste a halált. A 
visszavonuló, de közben erélyes tűzharcot folytató oroszok és 
poroszok üldözése közben állandóan az előhadaknál 

tartózkodott, mégpedig a legveszedelmesebb helyeken, anélkül hogy 
ezt bármilyen katonai célszerűség a legkevésbé is indokolta volna. 


A bautzeni csata és az ezt követő néhány napos üldöző harc 
befejezésével a szemben álló felek elfogadták az osztrák 
kormány közvetítő ajánlatát, amelyet Metternich sugalmazott. 
Fegyverszünetet kötöttek Pleiswitzben, 1813. június 4-én. 


Sem a szövetségesek, sem Napóleon nem gondoltak azonban arra, 
hogy ebből a fegyverszünetből béke lesz, bár mindkét fél elfogadta 
Metternichnek azt az ajánlatát is, hogy képviselőket küldjenek a 
prágai tárgyálásokra. Napóleon már Lützen és Bautzen előtt is 
elutasított minden egyezményt, s e két győzelem után - a 
szövetségesek ezt igen jól tudták - még kevésbé hajlott az 
egyezkedésre. Sándor cár a maga részéről azért fogadta el 

a fegyverszünetet, mert Barclay de Tolly kereken megmondta 
neki, hogy a hadseregnek pihenőre és kiegészítésre van szüksége. 


Napóleon is szívesen látta a fegyverszünetet, hogy ideje legyen 
pihent csapatainak felvonultatásához és ellenségeinek 

végleges legyőzéséhez. A fegyverszüneti szerződés aláírásával 
azonban végzetes taktikai hibát követett el, mert a fegyverszünetet 
ellenfelei nála is jobban kihasználták, s ennek alapján Ausztria 
beszüntette addigi közvetítő szerepét, és a szövetségesekhez 
csatlakozott. 


Érdekes, hogy a szövetségesek maguk sem ismerték fel Napóleonnak 
ezt a végzetes hibáját, bár sok évvel később tábornokaik váltig 
állítgatták, hogy nagyon örültek neki, és kezdettől fogva igyekeztek 
minél jobban kihasználni a kedvező alkalmat. Megdönthetetlen 
tanúbizonyságot szolgáltat a szövetségesek körében uralkodó 
hangulatra Vlagyimir Ivanovics Löwenstern, aki abban az időben 
alezredesi rangban a szövetségesek vezérkaránál tartózkodott. 
Löwenstern határozottan azt állítja, hogy , Poroszországban, a 
német fejedelemségekben, és mindenütt, ahol a lakosság német ajkú 


volt, a hadseregekben a legnagyobb szerencsétlenségnek tekintették 
a fegyverszünetet". Löwenstern jogos gúnnyal fűzi hozzá: , óh, 
emberi bölcsesség!" 


Löwensternnek ezek a német nyelvű feljegyzései (Denkwürdigkeiten 
eines Livlanders) a legértékesebb és a legtárgyilagosabb okmányok 
közé tartoznak, amelyek az 1813-as év történelmi eseményeivel 
foglalkoznak. Ezeket az eseményeket ugyanis - tudatosan vagy nem 
- minden történetíró többé-kevésbé eltorzította, a franciák 
ugyanúgy, mint a porosz, orosz, osztrák vagy svéd emlékiratok 
szerzői. 


A fegyverszüneti egyezményt tehát aláírták, de Napóleon maga sem 
hitt komolyan abban, hogy azt majdan olyan béke követi, amilyenre 
ő törekedett; más okmányt pedig semmiképpen sem lett volna 
hajlandó aláírni. 


Mindent vagy semmit! Napóleon ezzel a jelszóval indította el és 
ezzel folytatta az 1813-as év nagy harcait. A császár 

szemernyi sajnálkozást sem árult el e tévedése fölött, még Szent 
Ilona szigetén sem, holott akkor már mindent elveszített, még a 
személyes szabadságát is. Az ő szemében ez a magatartás sohasem 
volt hiba vagy tévedés. , Ha én nem én lettem volna - jegyezte meg 
később nem egy ízben gúnyosan hanem a saját unokám, 

akkor megengedhettem volna, hogy vereséggel térjek haza, mert a 
vereség után is tovább uralkodhattam volna." Azt a 

gondolatát gyakran fejtegette, hogy mi a különbség közte és az 
olyan uralkodók között, akik öröklött jogon uralkodnak. 


Párizs népe az oroszországi szerencsétlen hadjárat után is a régi 
alattvalói hódolattal fogadta Napóleont, ugyanez a hódító nép 
fogadta volna akkor is, ha az 1813-as tavaszi hadjárat 

ragyogó győzelme után úgy tér vissza, hogy roppant birodalmát - a 
távoli Balkán-tartományoktól és Illíriától eltekintve - majdnem 
teljes egészében megtartja, és csak a Varsói Hercegséget meg a 
Rajnai Államszövetséget áldozza fel, amelyekben úgysem 
uralkodott személyesen, csak vazallus fejedelmek útján, akik 
sohasem tudtak szívvel-lélekkel beolvadni a birodalomba. Napóleon 
jól tudta, hogy az engedmények politikája - a lemondás a 
világbirodalom felépítéséről - végeredményben Anglia politikai és 
gazdasági diadalát jelentené. Legfőbb feladata az engedmények 


esetén megoldatlan maradt volna, a francia ipar és kereskedelem 
továbbra is képtelen lett volna versenyezni Angliával, s 1811 
gazdasági válsága, és ezzel a munkanélküliség is állandósult volna a 
francia birodalomban. , Az üres bendők forradalma", amelyet nem 
lehet golyókkal megfélemlíteni, befészkelődnék az ipari 
központokba, a fővárosban éppúgy, mint a vidéki ipari városokban; 
ő maga pedig egyszerűen fölöslegessé válna a burzsoázia számára, 
melynek addig Anglia elleni gazdasági harcában megbízható és 
hatalmas vezére volt. Mert ugyan miért lenne érdeke akkor a 
burzsoáziának, hogy továbbra is tűrje Napóleon hihetetlen 
zsarnokságát? Napóleon pedig nem akart és nem tudott másképpen 
kormányozni, csak zsarnok módjára. 


Hiszen éppen ezekben a napokban is, amikor Metternich roppant 
erőfeszítéseket tett, hogy Napóleont Hamburg, Bréma és Lübeck 
föladására bírja, a császár éppen akkor látta jónak, hogy Davout 
marsallt tömeges kivégzésekre és vagyonelkobzásokra e városokba 
küldje. Ugyanez a kényúri akarat késztette Napóleont arra, hogy ne 
a békére gondoljon és a Párizsba való hazatérésre, hanem újabb 
hadjáratára, a Visztulára és a Nyemanra. Azt javasolták, mondjon le 
az illír tartományokról, ő viszont még nem hívta vissza ügynökeit és 
kémeit Törökországból, Perzsiából, Szíriából és Egyiptomból sem, 
ahová ezeket az indiai hadjárat előkészítése végett még az 
oroszországi hadjárat előtt küldte. Ezt a vitát nyilvánvalóan már 
csak az ágyúk dönthették el, nem pedig finom diplomáciai 
tárgyalások. 


A valóságban Metternich és az osztrák kormány éppúgy nem 
kívánta Napóleon végleges győzelmét a szövetségesek fölött, mint 
ahogy nem kívánta a szövetségesek teljes győzelmét sem, mert ez 
megpecsételte volna a cár hegemóniáját. Metternich mindenáron 
engedményekre akarta rábírni Napóleont, és ezért 1813. június 28- 
án Drezdában kihallgatásra jelentkezett a császárnál. 


A császár fenyegetésekkel fogadta. Minden kertelés nélkül azzal 
vádolta az osztrák kormányt, hogy a közvetítő szerep álarca alatt a 
szövetségesekhez akar átállni. 


- Nyilatkozzék: mindenáron újabb háborúba akarnak velem 
keveredni? Ilyen javíthatatlanok az emberek! Hiába kapják 
a legjobb leckéket, nem okulnak belőle! Az oroszok és a poroszok a 


tapasztalat bölcs tanulságait félretéve felbátorodtak az idei 

tél néhány sikerén, és szembe merészeltek szállni velem. Nos, 
én alaposan megleckéztettem őket, bár lehet, hogy ők ezt nem 
vallották be Ön előtt. Most tehát Önök is sorra akarnak kerülni 
ebben a táncban! Önök is vereséget akarnak szenvedni? Nos 
jó, megkapják! Októberre találkozót adok Önnek Bécsben. 


Metternich nagy tisztelettel, de határozottan azt felelte, hogy 
Ausztria egyáltalán nem gondol ilyesmire, Ausztria semmi 

mást nem akar, mint tartós békét. Azonnal felsorolta a lehetséges 
béke feltételeit: Napóleon mindent megtarthat, ha átengedi 
Illíriát, Hamburgot, Brémát, Lübecket, a Varsói Hercegséget és 
lemond a Rajnai Államszövetség védnökének címéről. 


Napóleon dühöngeni kezdett: 


- Azt hiszi, hogy nem ismerem az Önök titkait? Tudom jól, hogy 
mire gondolnak: Önök, osztrákok, rá akarják tenni a kezüket egész 
Itáliára. Orosz barátaik Lengyelországot akarják, a poroszok 
Szászországot, az angolok Hollandiát és Belgiumot 


29 


és ha ma engedményeket teszek, holnap valamennyien előállnak 
szívük e rejtett vágyaival. Ha ilyesmire gondolnak, akkor 

máris fogjanak hozzá a sorozáshoz, és készüljenek fel arra, hogy jó 
néhány nemzedéknek kell majd vérét ontania, és a Monmartre alján 

fogunk majd tárgyalni a békéről. 


Metternich azt válaszolta, hogy eszük ágában sincs ilyesmit 
követelni, hiszen a javasolt béke tisztességes és dicsőséges. Ekkor 
történt, hogy Napóleon felhozta azt a hires nagy érvét, amely 
szerint őt a legkisebb engedmény is megalázza: , Az Önök 

trónra született uralkodói sohasem fogják megérteni az én 
érzéseimet. Ha ők legyőzve vonulnak vissza fővárosaikba, azzal 
helyzetük mit sem változik, azután is királyok maradnak. Én 
azonban katona vagyok. Nekem szükségem van a sikerre és a 
dicsőségre. Én nem állhatok megkisebbedve a nép elé. Nekem 
nagynak, dicsőségesnek és verhetetlennek kell maradnom." 


Mindezekre Metternich azt felelte: , Ha így állanak a dolgok, 
sohasem lesz vége a háborúnak, holott egész Európa és 
Franciaország is torkig van már vele, és békét akar." Ezután így 


folytatta : 


- Jöttömben láttam az Ön új ezredeit. Katonái még 

jóformán gyerekek, Ön idő előtt soroztatott, és olyan nemzedékeket 
hívott fegyverbe, amelyek még emberré sem érettek. És ha a jelen 
háború ezeket az évjáratokat is elpusztítja, mi következik 

akkor? Még fiatalabb évjáratokat szólít a zászlók alá? 


Metternich azt meséli, hogy Napóleon dühében elsápadt, és kalapját 
a földhöz csapta. , Ön sohasem volt katona, nem érti meg a katona 
lelkületét. Nem is értheti meg, mert Ön nem a tábortüzek tájékán 
nőtt fel, nem tanulta meg semmibe venni az emberek életét és a 
saját magáét is, ha kell. .. Mit számít nekem 200 000 ember élete?" 


Napóleont olyan dühroham szállta meg, amiben mindent cinikusan 
kimondott, semmi sem tartóztatta vagy feszélyezte, odáig ment, 
hogy gorombaságokat vágott látogatója fejéhez. , Ha 

jól meggondoljuk, a franciák, akiknek ön olyan nemeslelkűen 
védelmezi a vérét, tulajdonképpen nem panaszkodhatnak rám. 
Igaz, hogy Oroszországban elvesztettem 200 000 embert, 

köztük 100 000 franciát. Ezek katonák voltak a javából, ezeket 
valóban nagyon sajnálom. De ami a többieket illeti, azok olaszok, 
lengyelek és főleg németek voltak!" 


Az utóbbi szavakat megvető gesztussal kísérte. 


- . Lehet - felelte Metternich -, hogy felséged igy látja a dolgokat, 
de ezzel a magyarázattal mégsem lehet egyetlen német elé sem 
odaállni. 


Egész természetes, hogy ilyen szavak után a tárgyalás nem 
vezethetett eredményre. Napóleon gúnyosan beszélt Ausztria 
katonai erejéről. Amikor Metternich arra kérte, engedje meg, 
hogy az előbbi feltételek alapján elindítsa közvetítő akcióját. 
Napóleon dühösen rákiáltott: 


- . Hogyan, Ön tehát tovább erősködik? Nekem akarják diktálni a 
törvényt? Mondja, Metternich, mit fizetett magának Anglia, hogy 
ezt a szerepet eljátszassa magával én ellenem? Nos, ha úgy akarják, 
legyen háború! A viszontlátásra - Bécsben! 


Amikor Metternich elbúcsúzott és távozott a fogadóteremből, 
Berthier marsall, aki szenvedélyesen kívánta a békét, 

Metternich feltételeit pedig elfogadhatóknak, sőt tisztességeseknek 
tartotta, megkérdezte, mi a beszélgetés eredménye. 


- . Esküszöm Önnek - felelte Metternich -, hogy császáruk 
elvesztette a józan eszét. 


E jelenet ellenére, melynek folyamán Napóleon még azt is 
kijelentette, hogy nagy jótéteményt gyakorolt Ausztriával, amikor 
nőül vette Mária Lujzát, mondván: , Ezt az őrültséget nem bocsátom 
meg magamnak" - beleegyezett, hogy az osztrákok felvegyék a 
közvetítés fonalát, de anélkül, hogy Franciaország hivatalosan 
kötelezné magát valamire. S mialatt Metternich meghívására a 
porosz, orosz és osztrák megbízottak 1813. július 12-én megjelentek 
Prágában és hiábavaló tanácskozásokkal töltötték az időt, Napóleon 
megerősítette hadseregét. Viszont az általános politikai helyzet 
megrendült. Időközben francia vereségek egész sorozatának híre 
érkezett Spanyolországból. Az angolok és a spanyol 
szabadságharcosok visszaszorították Napóleon csapatait 

a Pireneusok felé. A vittoriai csata lord Wellington angol 

fővezér teljes győzelmével végződött. 


Napóleon jól tudta, hogy a prágai megbeszélések nem vezethetnek 
eredményre - ez nem is állt szándékában -, húzta-halasztotta tehát a 
tárgyalásokat. A porosz és az orosz diplomaták, de maga Metternich 
is úgy érezték, hogy Napóleon a bolondját járatja velük a folytonos 
halogatással. Július 12-e óta várakoztak Prágában, de a franciák 
csak nem akartak megérkezni, és amikor végre megjöttek, akkor is 
minden úton-módon megnehezítették a tárgyalások munkáját. 


Napóleonnal folytatott beszélgetése után Metternich belátta, hogy 
Ausztria tovább nem habozhat. Narbonne, Franciaország követe 
előtt ki is jelentette, hogy ha a prágai tárgyalások a fegyverszünet 
lejárta előtt, vagyis augusztus 10-ig be nem fejeződnek, Ausztria a 
szövetségesekhez csatlakozik. 


Nos, ezek a szócsaták nem vezettek eredményre. Napóleon előre 
meghagyta Narbonne grófnak: 1. húzni-halasztani kell az értekezlet 
megkezdését, kerülni kell az érdemleges tárgyalásokat; 2. ha a 
tárgyalások mégis megkezdődnének, semmiféle engedményt nem 


szabad tenni. Mindig szem előtt kell tartani azt a diplomáciai elvet, 
amelyet a latin mondás fejez ki: a tárgyaló felek birtokai 
érintetlenül maradnak. 


Narbonne, Caulaincourt, Fouché, Savary, Berthier és jóformán 
minden marsallja igyekezett rábeszélni a császárt, hogy 

kössön békét, de minden hiábavaló volt. Fouché utóda a 
rendőrminiszteri székben, Savary, akiből Napóleon rovigói herceget 
csinált, odáig bátorkodott, hogy nyíltan megmondta a császárnak: a 
nép a folytonos háborúkban teljesen kimerült, s a végén még fel 

fog lázadni szeretett uralkodója ellen. A császár ráförmedt, hogy 
fogja be a száját, ,ne avatkozzék olyan dolgokba, amikhez nem ért". 


Augusztus 10-én a fegyverszünet lejárt, 11-én pedig Metternich 
bejelentette, hogy Ausztria hadat üzen Napóleonnak. Londonban és 
a porosz-orosz táborban általános öröm fogadta a hírt. A 
szövetségesek hadereje nyilvánvalóan fölülmúlta Napóleonét. 


Az 1813-os hadjárat előkészületei befejezéshez közeledtek. 
Oroszországban, Poroszországban és Ausztriában szünet 

nélkül soroztak. Minden tartalékost behívtak, minden erőt 
mozgósítottak. Anglia, akárcsak a múltban, most is két kézzel nyúlt 
az államkincstárba, és nem takarékoskodott az arannyal, ha a 
szövetségesek megsegítéséről volt szó, mint ahogy Wellington sem 
fukarkodott spanyolországi hadseregénél, hogy minél jobban 
felszerelje a spanyol szabadságharcosokat. A szövetségesek hadereje 
a tartalékokkal együtt körülbelül 850 000 ember lehetett. Napóleon 
ezzel szemben a tartalékokat is beleértve - csak 550 000 katonával 
rendelkezett. 


A szövetséges hadak fővezéréül Schwarzenberg herceg tábornagyot 
nevezték ki. Napóleon nem ijedt meg tőle. Az oroszoknál Kutuzov és 
Bagration hiánya erősen megmutatkozott, a többi tábornokot pedig 
Napóleon most sem becsülte sokkal többre, mint 1812 előtt. Néhány 
olyan tábornokról ugyan, aki részt vett a szmolenszki és a 
borogyinói csatában, elismerőleg nyilatkozott, de általában az orosz 
vezérkart elég alacsony színvonalúnak tartotta. Egyenesen 
ostobának minősítette például a vezérkarnak a moszkvai 
visszavonulás idején tanúsított magatartását. Szilárd meggyőződése 
volt és élete végéig folyvást hangoztatta, hogy oroszországi 
vereségét kizárólag a rettenetes távolságok, Moszkva felégetése, 


saját hibája, hogy bevonult Moszkvába és túl hosszú ideig maradt 
ott, végül a rendkívül kemény tél viszontagságai okozták. Ami a 
tábornokokat, az orosz stratégákat illeti, ezek - szerinte - képtelenek 
voltak a számukra kedvező helyzetet kellőképpen kiaknázni. Az 
orosz katonákról azonban még jobb véleménye volt, mint az eylaui 
csata után. Azt tartotta róluk, hogy különbek, mint bármelyik más 
ellenséges hadsereg katonái. Napóleon sem az oroszok, sem a 
poroszok, sem az osztrákok között nem látott egyetlen olyan 
ellenfelet sem, akinek katonai művészetétől tartania kellett volna. 


Bernadotte tanácsára, aki valamikor Napóleon marsallja volt, majd 
később mint svéd trónörökös a császár ellenségeihez szegődött, 
Sándor cár és a szövetkezett uralkodók segítségül hívták Moreau 
tábornokot, a tehetséges hadvezért, akit Napóleon 

egy összeesküvésben való részvétellel vádolva 1804-ben 
száműzött. Moreau azóta Amerikában élt, s Napóleonnak 
engesztelhetetlen ellensége volt. Éppen aznap érkezett Sándor cár 
táborába, amikor a hadműveletek a prágai tárgyalások 
meghiúsulása miatt újra megkezdődtek. 


- Főleg arra vigyázzanak, hogy soha ne támadják a francia 
hadseregnek azokat a részeit, amelyeknél Napóleon maga jelen van. 
Csak a marsallokat kell támadni. - Ez volt Moreau első tanácsa, 
amelyet Sándor cárnak és szövetségeseinek adott. 


Sándor cár azt szerette volna, hogy Moreau vegye át a fővezérséget 
az öreg Schwarzenberg helyett. Moreau viszont azt javasolta, hogy 
Sándor cár legyen a fővezér, maga pedig a vezérkar főnöke, vagyis a 
valóságban a legfőbb parancsnok lesz. A dolgok azonban 
másképpen alakultak. 


Az első nagyobb csata Drezda mellett, 1813. augusztus 27-én zajlott 
le. Napóleon egyik legragyogóbb győzelmét aratta. A szövetségesek 
halottakban, sebesültekben és foglyokban mintegy 25 000 embert 
veszítettek. Napóleonnak csak 10 000 emberébe került a győzelem. 
A szövetséges haderők egyik része rendben visszavonult, de néhány 
hadtest megfutamodott, s az utánanyargaló lovasság áldozata lett. 
Mindkét oldalról hatalmas erejű tüzérséget vonultattak fel, és a 
csata folyamán 1200 ágyú ontotta a tüzet. 


A csata hevében, amikor a szövetségesek balszárnyát már 


szétverték, Napóleon a derékhadnál személyesen irányította ütegei 
tüzét. Egyszerre a rácknitzi kis dombtetőn, az ellenséges táborban 
észrevett egy kisebb lovascsoportot. Nyomban ráirányította egyik 
ütegének tüzét. E lovascsoport közepén állt Sándor cár, és mellette 
Moreau tábornok, aki először lépett színre a cár oldalán a 
szövetséges hadak vezérkari főnökeként. Az első 

ágyúgolyó szétzúzta Moreau mindkét lábát. Néhány nap múlva 
meghalt. 


Mind a francia hadseregben, mind a szövetségeseknél elterjedt a 
legenda, hogy Moreau tábornokot maga Napóleon lőtte ki a 
vezérkarból, ő maga lépett az ágyúhoz és állította be az irányzékot, 
amikor az , árulót" fölismerte. Akárhogy történt, a szövetségesek 
hadseregének drezdai veresége teljes volt, és Moreau tábornoknak, 
legjobb stratégájuknak az elvesztése súlyos csapást jelentett 
számukra. 


A drezdai csatavesztés után a szövetségesek különböző utakon az 
Érchegység felé vonultak vissza. Marmont, Victor, Murat, Saint-Cyr 
marsallok és Vandamme tábornok, akik a visszavonuló hadsereget 
üldözték, a következő napokban még néhány ezer foglyot ejtettek. 


Vandamme azonban túlhajtott buzgalmában gyorsabban haladt 
előre a kelleténél, s ezért a szövetségesek elvágták az elővéd 
főerőitől. Augusztus 29-én és 30-án a Kulm melletti ütközetben 
legyőzték, őt magát is megsebesítették, és különítményének 
egyik részével fogságba ejtették. Ez a kis siker fölvillanyozta a 
drezdai vert seregeket. 


Kitartani, semmi szin alatt nem kötni békét Napóleonnal, még 
vereség esetén sem - ez is Moreau egyik tanácsa volt, amelyet 
a szövetségeseknek hátrahagyott, mielőtt utolsót lélegzett. 


A szövetségesek jól látták, hogy ha Napóleon zsenije nem is 
változott, de katonái már nem a régiek. 18-19 éves ifjú gyerekek 
nem pótolhatták azokat a vasöklű légiókat, azokat a győzhetetlen 
seregeket, amelyeket Napóleon Szíriába és Egyiptomba vezetett, 
amelyekkel Európát meghódította és eljutott Moszkváig, a régi jó 
seregeket, amelyeknek csontjai Európa száz csataterén fehérlettek ... 


Napóleon is tudta ezt. De ő még más nehézségeket is látott maga 


előtt. Legfőbb szabálya szerint - mely azóta is minden stratégiai és 
taktikai kézikönyv klasszikus tétele - a katonai művészet titka: 
erősebbnek lenni az ellenfélnél azokon a pontokon és azokban a 
pillanatokban, ahol és amikor a döntést keressük. És most, amikor 
minden egy kockára volt feltéve, minden a szász-országi hadjárat 
sikerétől függött, most ő maga lökte félre ezt az aranyszabályt. Hol 
volt Davout, egyik legjobb marsallja? Hol voltak ennek jelentős 
erejű csapatai? Hamburgban, ahol azzal foglalkoztak, hogy jámbor 
kereskedőket lődöztek főbe. Hol voltak azok a gyalogsági, tüzérségi 
és lovassági hadtestek, melyeknek Napóleon annyira megérezte a 
hiányát a közeledő, döntő összecsapásnál? Gdanskban, Észak- 
Németországban, Dél- és Közép-Itáliában, Spanyolországban. 
Viszont ha ezeket elszólítja onnan, az annyit jelent, hogy saját maga 
idézi elő birodalma szétesését. Mert a birodalmat már csak az erős 
helyőrségek vasmarka fogta össze. A szóban forgó helyőrségek 
megőrzése azonban szintén ugyanazt eredményezheti: a birodalom 
széthull, a szövetségesek elkerülhetetlenül szétzúzzák Napóleon 
haderejét, mert bár a szövetségeseknél - főleg Moreau halála óta - 
hiányoztak a kiemelkedő hadvezérek, viszont körülbelül kétszer 
akkora hadsereg felett rendelkeztek, mint Napóleon. 


A császár mély és megoldhatatlan ellentmondásokba bonyolódott. A 
Berlin felé vezető út nehéznek, szinte járhatatlannak tűnt 
Bernadotte svéd csapataival és Bülow a porosz hadsereg egyik 
részével visszaverte azokat a francia hadosztályokat, 

amelyeknek legénysége erősen keverve volt bajor, szász és egyéb 
vazallus német katonával. Ráadásul ezek az elemek napról napra 
megbízhatatlanabbakká váltak. Százával szökdöstek el vagy 
tagadták meg a harcot német testvéreikkel szemben Napóleon 
ismeretlen céljaiért. Augusztus 23-án Grossbeerennél Oudinot 
marsallt megállították a Berlin felé való előnyomulásban. 
Macdonald ugyanakkor a Katzbach folyócska partján, a sziléziai 
úton szenvedett vereséget. Szeptember 4-én Murat megtámadta és 
legyőzte Blücher seregét, de nem sikerült teljesen szétzúznia az 
ellenséges hadtestet. Szeptember 6-án Ney marsallt győzték le 
Dennewitznél. Napóleon most már megértette, hogy német 
katonáinak harckészségére nem számíthat. Neynek pusztán azért 
kellett meghátrálnia, mert hadtestének szászországi elemei már a 
legelső összecsapásnál tömegesen kereket oldottak. 


Napóleon marsalljaival sem volt megelégedve. , Úgy látom, 
tábornokaim és tisztjeim is belefáradtak a háborúba, mert nincs 
meg bennük az a mozgékonyság, amellyel régi nagy tetteiket 
véghezvitték" - írta 1813. szeptember 8-án Clarke 
hadügyminiszternek. Megparancsolta neki, hogy sürgősen 


erősíttesse meg és lássa el teljes felszereléssel a Rajna-vidéki 
várakat. 


Szeptember hava döntő esemény nélkül múlt el. Mind Napóleon, 
mind pedig a szövetségesek még a tél beállta előtt meg akartak 
mérkőzni a végső nagy csatában. Németországot a nemzeti 
felszabadító mozgalom láza árasztotta el. Mindenütt 

önkéntes partizáncsapatok léptek fel a Tugendbund és más hazafias 
egyesületek vezetésével. A fiatal polgári rend, a burzsoá ifjúság, a 
porosz-szász diákság, a Rajnai Államszövetség és Vesztfália 
főiskoláinak növendékei mind felesküdtek arra az eszmére, hogy 
megszabadítják Németországot az idegen hódítótól, s egyben a 
feudális és az abszolutista korok csökevényeitől. 


Napóleon fokozott erővel készült az őszi hadjáratra, de előre 
számolt vele, hogy az még győzelme esetén sem fog 

egykettőre befejeződni. Szilárdan eltökélte magát, hogy nem tesz 
engedményeket, de azzal is tisztában volt, hogy a szövetségesek 
kimeríthetetlen tartalékaikkal még vereség esetén sem fogják 
magukat legyőzöttnek tekinteni. Napóleon újabb parancsot adott ki: 
azonnal további 280 000 újoncot sorozzanak be, közülük 160 000 
embert az 1815-ben állításköteles ifjakból, vagyis javarészt 

fiatal gyerkőcöket. Metternich jóslata szóról szóra bevált. Akiket e 
parancs nyomán hajtottak a kaszárnyákba, jóformán még 

gyerekek voltak. Október első napjaitól kezdve megindultak a 
különböző és igen bonyolult hadmozdulatok, apró összecsapásokkal, 
támadásokkal és visszavonulásokkal. Napóleon e végzetes 
napokban ismét bámulatos energiát fejtett ki. Személyesen 
irányított és ellenőrzött mindent, naponként újabb cselvetéseket 
eszelt ki, újabb fogásokat alkalmazott az ellenség sorainak 
megbontására. 


Közben az oroszok megszállták a vesztfáliai királyságot. Bonaparte 
Jeromos király elmenekült. Bajorország felbontotta szövetséges 
viszonyát Napóleonnal, és átállt a szövetségesek oldalára. Most már 


itt lett volna az ideje, hogy Napóleon megvivja a régvárt csatát és 
győzelmet arasson. A tények felett azonban nem térhetett 
napirendre, tudomásul kellett vennie a rettenetes következményeit 
annak, hogy vazallusai egyenként elárulják, mit sem törődve az 
elkövetkezendő csaták kimenetelével. 


1813. október 16-án a lipcsei síkon megkezdődött a napóleoni 
korszak legnagyobb csatája: , a népek csatája", ahogy a németek már 
akkor elnevezték ezt az ütközetet. Napóleon három napon keresztül 
október 16-án, 18-án és 19-én harcolt az oroszok, osztrákok, 
poroszok és svédek szövetséges hadai ellen. Saját hadseregében a 
franciákon kívül voltak lengyel, szász, holland, olasz, belga és 
Rajna-vidéki német katonák is. A csata kezdetén Napóleonnak 155 
000 embere volt, a szövetségesek pedig 220 000 katonát állítottak 
vele szembe. Leszállt az első éjszaka, de a két ellenfél megtartotta 
eredeti állását. A csata még nem dőlt el. Az első napon Napóleon 
vesztesége mintegy 30 000 fő lehetett. A szövetségesek körülbelül 
40 000 embert vesztettek. 


Mindkét oldalon készültek a második napra. Az éjszaka folyamán 
mindkét fél erősítéseket vonultatott föl. Amíg azonban Napóleon a 
másnapi csatára csak 15 000 embert kapott erősítésül, addig a 
szövetségesek táborába megérkezett Bernadotte és Bennigsen északi 


hadserege, mintegy 110 000 emberrel. 


Murat kíséretében Napóleon már kora hajnalban megszemlélte az 


előző napi csatateret. Murat megjegyezte, hogy a borogyinói csata 
óta nem látott még ennyi hullát egy csomóban. Október 


17-én, a kora reggeli órákban, Napóleon még erősen hajlott arra, 
hogy visszavonul, de végül úgy határozott, hogy nem tágít. Maga 
elé kísértette Merweldt osztrák tábornokot, aki előző napon esett 
francia fogságba. Merweldt azt mondta, tudja, hogy Ausztria békét 
kíván, mert szüksége van rá, és ha Napóleon hajlandó volna ,a 
francia nép és az egész emberiség javáért" áldozatot hozni, akkor a 


békét hamarosan megköthetnék. 


Október 17-ének napját a halottak eltakarítására és a sebesültek 
elszállítására fordították, de közben a csata folytatására is 
készülődtek. Hosszú tétovázás után Napóleon végre elhatározta, 
hogy a Saale folyó irányában visszavonul. Ezt a szándékát azonban 


már nem valósíthatta meg, mert október 18-án hajnalban újra teljes 
erővel kitört a harc. Az erők megoszlása ezúttal még sokkal 
kifejezettebben a szövetségeseknek kedvezett. Bár október 16-án 
mintegy 40 000 embert veszítettek, 17-én és a 18-ára virradó 
éjszaka tekintélyes erősítéseket kaptak, úgyhogy a 18-i csatában a 
szövetségesek csaknem kétszer akkora haderővel rendelkeztek, mint 


Napóleon. És a 18-i csata még szörnyűbb volt, mint a 16-i. 


Ekkor, a csata forrpontján, az egész szász hadsereg (melyet akarata 
ellenére arra kényszerítettek, hogy Napóleon oldalán harcoljon) 
váratlanul átállt a szövetségesek oldalára, és a francia hadsereg 
ellen fordult. Napóleon kétségbeesett helyzete ellenére kettőzött 
energiával folytatta a harcot. 


Amikor alkonyatkor a harc lanyhulni kezdett, a két fél még mindig 
egymással szemben állt, anélkül, hogy a döntés megtörtént volna. 


A helyzet a 18-áról 19-ére forduló éjszaka oldódott meg. A szörnyű 
veszteségek láttán és a szászok árulása nyomán maga Napóleon is 
beismerte, hogy helyzete tarthatatlan. Elhatározta a visszavonulást. 
A visszavonulás még az éjszaka megkezdődött, és október 19-én 
egész nap tartott. Napóleon harcolva hátrált Lipcséből. A 
szövetségesek nyomon követték. 


A harcok azért voltak olyan rendkívül véresek, mert a városban és a 
külvárosi utcákon, valamint a hidakon a visszavonuló katonák 
tömegei zsúfolódtak össze. Napóleon parancsot adott a hidak 
felrobbantására, de a hidászok tévedésből túl korán robbantottak, és 
körülbelül 28 000 ember, köztük sok lengyel, a hídon innen maradt, 
s nem tudta követni a fő erőket. Parancsnokuk, Poniatowski marsall 
megsebesült, s belefúlt az Elsterbe, amikor lovával megpróbált 
átúsztatni rajta. Az üldözést egyébként a szövetségesek hamar 
abbahagyták. Napóleon hadseregével a Rajna felé hátrált. 


Az október 16-tól 19-ig terjedő időben a veszteségek a franciák 
részéről legalább 65 000 emberre, a szövetségesek részéről 60 
000 emberre rúgtak. Lipcse környékén a csata után még hosszú 
napokon át lehetett hallani a súlyosan sebesült katonák szörnyű 
jajgatását. Az oszló hullák ezrei kimondhatatlan bűzzel 
töltötték meg a levegőt. Nem volt ember a csatatér 
megtisztításához, sem elég orvos, hogy segítséget nyújtson a 


magatehetetlen sebesülteknek és rokkantaknak. 


Napóleon Lipcsétől egészen a Rajnáig vonult vissza. Ez volt 
valamikor Franciaország határa, mely elválasztotta Németországtól, 
mielőtt Napóleon hódító hadjáratai megindultak volna. A 

francia történelmi festők gyakran megfestették ezt a pillanatot és 

az 1814-es esztendő kezdetének eseményeit, melyek kitűnő 

témát szolgáltattak a művészeknek. E képek középpontjában 
természetesen mindig Napóleon állt. 1813 október végének és 
november elejének napjaiban, vagyis a szászországi hadjárat vége és 
a franciaországi hadjárat kezdete közötti időben hatalmas és 
kétségtelenül megrázó belső harc tombolt ebben az emberben. 
Vívódásairól környezetének egyetlen szóval sem tett soha említést, 
de minden megmutatkozott komor arckifejezésén és szemének 

sötét tekintetén. Napóleon talán most először ébredt annak 
tudatára, hogy világbirodalmi álmai összeomlottak, hogy széthull az 
országoknak és népeknek ez a konglomerátuma, melyet annyi éven 
át igyekezett vérrel és vassal egységes birodalommá 
összekovácsolni. 


És ekkor Murat is elhagyta. Murat - a császár egyik legjobb 
marsallja, lovasságának parancsnoka, annyi csata hőse, akit ő maga 
tett nápolyi királlyá. Murat hazatért Nápolyba, mert már ő is titkos 
tárgyalásokat folytatott a szövetségesekkel, hogy átállása béréül 
megtarthassa trónját. 


József bátyját, akit Spanyolország trónjára ültetett, a spanyol 
felkelők és az angolok kiverték az országból, átkergették a 
Pireneusokon. Jeromos öccse, a vesztfáliai király elmenekült 
Casselből. Davout marsallt Hamburgban körülzárták az oroszok és 
a poroszok. A francia hatalom erősen ingadozott Hollandiában 

is. Anglia, Oroszország, Ausztria és Poroszország nem nyugszik 
addig, amíg Napóleont vissza nem szorítják Franciaország régi 
határai közé. 


A nagy napóleoni birodalom egyre jobban összezsugorodott, utolsó 
napjai közeledtek. Napóleon ekkor még mintegy 100 000 ember 
fölött rendelkezett, közöttük 40 000 jól felfegyverzett katonával. Fel 
kellett fegyverezni a többit is és megfelelő hadsereggé szervezni 
őket. A császárnak voltak még helyőrségei Gdanskban, Hamburgban 
és még néhány más helyen szétszórtan, Európa egyik-másik még 


hűséges részében. Az egész összesen 150-180 000 embert tett ki. Az 
1815-ös állításköteles újoncokat már korábban behívták és 
hamarjában kiképezték. 


Napóleon még nem tette le a fegyvert. A harcok új szakaszát várta, 
és ha olykor megszakította zord hallgatását, csak azért szólt 
marsalljaihoz, hogy újabb parancsokat adjon nekik. Elhatározta, 
hogy a pápát visszaküldi Rómába. Az öt év óta fogságban tartott 
VII. Ferdinánd spanyol királynak szintén megengedte, hogy 
visszatérjen országába. 


125 000 embernek kellett elpusztulnia a lipcsei vágóhídon, és be 
kellett következnie a nagy visszavonulásnak, hogy a császár végre 
megbarátkozzék a gondolattal: nincs már olyan nagy győzelem, 
amellyel meg nem történtté tehetné a megtörténtet: Borogyinót és 
Moszkva égését, a Nagy Hadsereg pusztulását. Poroszország, 
Ausztria, Szászország és a vesztfáliai királyság elszakadását. Nem 
képes jóvá tenni Lipcsét és a spanyol nép háborúját, nem képes a 
tengerbe kergetni Wellingtont és az angolokat. 


A szörnyű 1813-as esztendő júniusában, júliusában és 
augusztusában még rákiabálhatott Metternichre, még 
toporzékolhatott az osztrák diplomata előtt, még megkérdezhette, 
hogy mennyivel vásárolták meg az angolok; ócsárolhatta és 
sértegethette Ferenc császárt, provokálhatta Ausztriát, elbuktathatta 
a béketárgyalásokat, dühbe gurulhatott annak a puszta gondolatára, 
hogy tőle az illír tactományok vagy a Hanza-városok átengedését 
kérik; még javában égethette az angol csempészárukat és sorba 
főbelövethette Hamburg szenátorait. Egyszóval, úgy 

viselkedhetett, mintha győztesen tért volna vissza 1812 végén 
oroszországi hadjáratából, és mintha 1813-ban pusztán arról lett 
volna szó, hogy a lázongó Poroszországot megbüntesse. 


A lipcsei csata után azonban, amikor már a régi Franciaország 
határaihoz közeledett, sarkában az ellenséges ezredek tömegeivel, 
lassan le kellett szoknia a világhatalmi gondolatokról. Most már 
ellenséges invázióról és az ősi francia területek védelméről volt szó. 


2. 


A Rajna felé vezető úton, Hanaunál (október 30-án) fegyveres 
kézzel kellett utat törnie magának a bajor és az osztrák csapatokon 
keresztül. November 2-án pedig, amikor bevonult Mainzba, már 


csak 40 000 harcképes katonája volt. A többiek 

elhagyták fegyvereiket, kimerültek vagy betegek voltak. Még ott 
vonszolták magukat a hadsereg soraiban, de már nem lehetett rájuk 
számítani. 


November közepe táján Napóleon újra Párizsban volt. Az 1813-as 
hadjáratok befejeződtek. Készülni kellett az 1814-es harcokra, 
melyek nem sokat várattak magukra. Franciaország népe számot 
adhatott magának arról, hogy az 1812 folyamán 

elvesztett félmilliónyi férfi után most az 1813-as év a fiatal újoncok 
százezreit is felemésztette. 


A háború meg egyre vadabbul dühöngött, az ágyúk már a francia 
határokon dörögtek. Újra súlyos gazdasági válság pusztított az 
országban, hasonlatos ahhoz, amellyel 1811 első felében küzdött az 
ország. Ekkor azonban már szó sem lehetett arról, hogy a 
munkanélküliséget állami segélyekkel csökkentsék. A munka- 
nélküliség gyors elmúlásában sem lehetett reménykedni. 1813-ban, 
mialatt Napóleon németországi háborúját vívta, a párizsi rendőrség 
azt figyelte meg (és ekkor kezdett erről jelentéseket is adni), hogy 
olyan jelek mutatkoztak, amilyenekről 1811-ben még nem, vagy 
legalábbis nagyon óvatosan beszéltek: a munkások hangosan 
tiltakoztak, egyre izgatottabbak lettek és a rendőrség jelentése 
szerint , államfelforgató kijelentéseket" kezdtek hangoztatni. 


A katonai despotizmus hosszú elnyomatásának igájába tört 18 év 
(1795 germinalja és prairialja) óta néma munkásnegyedek most újra 
megmozdultak abban a mértékben, ahogyan a nélkülözések nőttek 
és a munkanélküliség terjedt. A külföldi piacok már hosszú idők óta 
katasztrofálisan összezsugorodtak. Újabban - és semmivel sem 
kevésbé szerencsétlen módon - a belső piacok is összeszűkültek. Az 
országban volt elég pénz, de , elbújt". E jelenségről a 
legkülönbözőbb szemtanúk megemlékeznek. A nagy vagyonok 
urainak szemében már egészen reménytelenné vált, hogy Napóleon 
uralkodása alatt megérhetik a háborúk végét. A Nagy Hadsereg 
oroszországi pusztulása óta és különösen a prágai béketárgyalások 
meghiúsulása, továbbá Lipcse óta lehetetlenné tett minden tartós 
hitelt, minden kereskedelmi tervezgetést, minden nagy 
megrendelést és számottevő vásárlást a császár elkerülhetetlen 
bukásának gondolata. 


1813-ban azonban - a munkanélküliség növekedése és a mindennapi 
kenyér megfogyatkozása ellenére - a főváros munkás-negyedeiben a 
helyzet még nem fejlődött egészen a nyílt lázadásig, a germinalra és 
prairialra emlékeztető felkelésig. Még csak nagyobb tüntetések sem 
fordultak elő. Nemcsak azért, mert a kémhálózat teljesebb volt és 
pontosabban működött, mint akár Fouché rendőrminisztersége 
idején (tökéletessége csúcspontját Savary, a rovigói herceg 
minisztersége alatt érte el), nemcsak azért, mert a lovasrendőrség 
állandóan, éjjel és nappal a városban portyázott, különösen a Saint- 
Antoine és a Saint-Marceau negyedekben, a Rue Mouffetard-on és a 
Temple utcáin, nem is azért, mert a nép nem érezte eléggé 
igazoltnak minden felháborodását és elkeseredettségét a kormány 
ellen. Mindezek az okok fennállottak. Napóleon volt a feltalálója 
azoknak a munkakönyveknek, amelyek a dolgozókat valóságos 
rabszolgasorba helyezték és teljesen kiszolgáltatták alkalmazóiknak. 
Napóleon minden esztendőben behajtotta a maga új véradóját; 
eleinte csak a felnőtt férfiakat soroztatta, később azután elvitte a 18 
éves ifjakat, és valamennyit eltemette valahol, valami távoli 
harcmezőn. Gondosan kiirtatta még a lehetőségét is annak, hogy a 
munkás védekezhessék kizsákmányolója ellen. Ennek a korlátlan 
hatalmú zsarnoknak, a tőkés érdekek hű védelmezőjének valóban 
nem volt semmi jogcíme arra, hogy a munkásosztály együttérzésére 
és ragaszkodására számítson. 


Amikor azonban ellenséges invázió fenyegette az országot, 
ugyanúgy, mint a forradalom első éveiben, az idegen seregek 
háta mögött ott leselkedett a Bourbonok egész pereputtya, amely 
alig várta már, hogy újra hatalomra kerüljön, akkor a 
munkástömegeken bizonytalanság és zavar lett úrrá. A véres kezű 
kényúr, a telhetetlen hódító képe hirtelen eltűnt a szemük elől, 
hogy átadja helyét annak a fiatal tábornoknak, aki visszavette 
Toulont az áruló ellenforradalmárok kezéből és ütegeivel 
megfutamította a nagy angol hajóhadat. Valamennyiük előtt 
Auguste Robespierre barátjának, , Vendémiaire tábornokának" a 
képe lebegett, aki golyózáporral kergette végig Párizs utcáin azokat, 
akik 1795-ben a Bourbonokat vissza akarták hozni. 


És most, 1813. novemberben és decemberben ugyanez a királypárti 
nemesség, az áruló emigránsoknak ugyanez a bandája vonult újra 
Franciaország és Párizs ellen; az idegen hadak szekereik 


saroglyájában hozták őket. Máris azt hirdették, hogy rövidesen 
visszaállítják a régi világot. Mert ezek mindent elvetettek abból, 
amit a forradalom megteremtett, sőt azt a keveset is - jót vagy 
rosszat -, amit Napóleon abból meghagyott. Ezért tehát 

újra , Vendémiaire tábornoka", , a kis káplár" jelent meg előttük, 
aki katonáinak egyformán jó fegyvertársa és bálványozott 
vezére volt, az az ember, akiben az utolsó 18 hónap katasztrófái 
ellenére még mindig bíztak, akihez még mindig hűséggel 
ragaszkodtak a katonák. 


Mit tegyenek? Felkeljenek Napóleon háta mögött, és ezzel 
megkönnyítsék Franciaország kiszolgáltatását az 
ellenségnek? Segítsenek a Bourbonok trónjának visszaállításában? 


Bár a munkásosztály tömegei soha annyit nem szenvedtek, mint 
éppen Napóleon uralma alatt, a munkások mégsem lázadtak fel sem 
1813 végén, sem 1814 kezdetén. 


A polgárság érzületei már egészen mások voltak. A nagyiparosok 
többségükben Napóleon pártján álltak. Ezek mindenkinél jobban 
tudták, hogy mit tervezett és mit várt Anglia a győzelemtől, nagyon 
jól tudták, hogy nem lesz könnyű dolga a francia iparnak, ha meg 
akar küzdeni az angol ipar versenyével, akár a külső, akár a belső 
piacokon, főleg ha Napóleon elveszti a háborút. A kereskedővilág (a 
nagy- és középkereskedőket értve), a pénzvilág, a börze mágnásai 
már hosszú ideje panaszkodtak, hogy lehetetlen az örökös háborúk 
idején és a rendszerré vált önkényuralom alatt dolgozni. Nem 
mondták ki ugyan, hogy a dinasztiaváltozás hívei, de abban 
mindnyájan megegyeztek, hogy amíg Napóleon uralmon marad, 
addig nem lesz tartós béke Európában. A türelmetlenség, a 
keserűség, a levertség és a nyugtalanság egyre szélesebb körben 
ragadta magával a burzsoáziának ezt a fontos rétegét, mely gyorsan 
távolodott Napóleontól. 


Az ellenzéki szellem még gyorsabb ütemben terjedt a művelt 
polgárság köreiben, a szabadfoglalkozású értelmiségi 

polgárok között. A gyűlölet ott különösen élénken lobogott a 
császári önkényuralommal szemben, amely négy hivatalos lap 
kivételével az egész sajtót elnyomta, és messze űzött mindent, ami 
csak távolról is emlékeztetett a XVIII. század humanista 
filozófiájára, s amely végül még az árnyékát is kiirtotta az 


alkotmányos kormányzásnak. A polgárságnak ez a része már eddig 
is azzal a reménységgel biztatta magát, hogy bármilyen kormány 
következzék Napóleon után, az feltétlenül olyan viszonyokat teremt, 
melyek lehetségessé teszik a független politikai sajtó életét és a 
véleményszabadságot. 1813 végén és 1814 elején ezek az 

elemek korántsem tanúsítottak olyan belső ellenállást a Bourbonok 
esetleges visszatérésével szemben, mint amilyen sötét 
elkeseredéssel azt Párizs külvárosaiban és a parasztság tömegeiben 
fogadták, kivéve a Vendée vidékét. 


A parasztok főként azok miatt a politikai változások miatt aggódtak, 
amelyeket az invázió magával hozhat az országba. Nagy többségük 
szemében a Bourbonok a feudális rend visszaállítását, a régi 
földesúri hatalom visszatérését jelentették, azt, hogy az egyházi 
földeket vissza kell adniuk, talán még azokat is, amelyeket annak 
idején az emigráns nemességtől koboztak el és ők megvásároltak. 
Napóleon folytonos sorozásaival elnéptelenítette Franciaország 
falvait. Ennek ellenére még mindig elfogadhatóbb uralmat jelentett, 
mint a régi feudális rend, amelyet a Bourbonok esetleg 
visszatelepíthetnek az országba. 


Ott volt még a régi és az új arisztokrácia nem nagyszámú, de igen 
befolyásos rétege. A régi arisztokrácia, még az a része is, amely 
Napóleon szolgálatába szegődött, közelebb állt a Bourbonokhoz, 
mint a császárhoz. Az új arisztokrácia, mely a császár által 
kinevezett marsallok, grófok, hercegek és bárók családjából állott, s 
amelyet a császár arannyal és kegyekkel halmozott el, maga sem 
sorakozott egyöntetűen az önkényúr mellé. Ezek is torkig voltak 
már azzal az élettel, amelyet a császári zsarnokság rájuk 
kényszerített. Mohón szomjazták már, hogy végre kiaknázhassák és 
élvezhessék rangjuk pompás lehetőségeit, amelyek az igazi 
arisztokratáknak dukálnak: békés, kényelmes életet élhessenek, 
amelyet tisztelet és hódolat vesz körül és amelyben háborús 
hőstetteiket elraktározzák a régmúlt szép emlékei közé. 


- . Önök már nem akarnak verekedni többé, Önök már csak Párizs 
utcáin akarnak sétálgatni! - mondotta a császár 1813-ban, egyik 
ingerült pillanatában valamelyik tábornokának. 


- . Igen, felség, hiszen egész életemben oly keveset sétáltam Párizs 
utcáin - felelte az mély keserűséggel hangjában. 


A tábori élet, a folytonos veszedelmek lappangó közelsége, a 
minduntalan fenyegető ellenséges golyózápor, a halállal való játék 
izgalmai még a legelszántabb és a leghívebb embereket is annyira 
kifárasztották, hogy Napóleon legderekabb marsalljai - Macdonald, 
Ney, Augereau, Sébastiani és Victor -, vagy legmeghittebb emberei - 
Caulaincourt és Savary - maguk is egyre szívesebben hallgatták 
Talleyrand és Fouché megkörnyékező szavait, akik titokban és 
ravasz türelemmel már előkészítették az árulás útját. 


Ez volt a helyzet, ilyen volt Franciaország lelkiállapota, amikor 
Napóleon október 16-19-én Lipcse alatt vereséggel fejezte be 

az 1813 tavaszán ragyogó sikerekkel megkezdett hadjáratot, s 
utána novemberben visszatért Párizsba, hogy új haderőt állítson 
talpra, mellyel visszaverheti a szövetségesek invázióját. 


, Gyerünk, verjük meg Ferenc nagyapót!" - csacsogta a kis római 
király, egy hároméves gyermek komolyságával ismételgetve azt, 
amire apja tanította imádásig szeretett gyermekét. A 

császár harsányan kacagott, amint hallotta kisfia szavait, melyeket 
az papagáj módra ismételgetett, fogalma sem lévén róla, hogy mit 
is mond. Ahogy azonban a szövetséges hadak a Rajna 

partjaihoz közeledtek, Ferenc nagyapó maga is egyre 
bizonytalanabbul kezdte érezni magát. Ebben a bizonytalanságban 
nem állott egyedül, mert a bizonytalanság már átcsapott fő , spiritus 
rectorára", a mindenható Metternichre is. 


Mindebben persze nem a családi érzés volt a politikai tényező, nem 
az esett döntő súllyal a latba, hogy Napóleon felesége az osztrák 
császár lánya, a kisfia, a római király, az ő unokája volt. Más dolgok 
is felmerültek Napóleon és az osztrák császár viszonyában, s ezek a 
jelenségek arra késztették az osztrák diplomáciát, hogy ne az 
angolok, a cár és a porosz király szemével nézzék a háború kívánt 
eredményét. 


Anglia szemében Napóleon volt a legkérlelhetetlenebb és a 
legveszedelmesebb ellenség, akit az ország 1500 éves története 
folyamán megismert. Amíg Napóleon uralkodik, addig szó sem lehet 
tartós békéről Anglia és Franciaország között. Ami Sándor cárt illeti, 
ő nem. tudta megbocsátani Napóleon személyes sértéseit, s ráadásul 
Napóleon volt az egyedüli uralkodó, aki a legelső kedvező 
alkalommal újra épségben visszaállítaná Lengyelországot. A cár jól 


tudta, ha Napóleon trónján marad, megtalálja a katonai és a 
diplomáciai lehetőségeket arra, hogy ellenfeleit újabb kemény 
csapásoknak tegye ki. 


Ugyanezt érezte a porosz király is, csak még kifejezettebb formában. 
III. Frigyes Vilmost, akit 1813 márciusában - nyugodtan 
mondhatjuk - akarata ellenére kényszerítettek a Napóleon 

elleni hadjáratba, egészen a lipcsei csatáig a legszörnyűbb félelem 
töltötte el. A lützeni, bautzeni és drezdai csatavesztések után 
indulatos jeleneteket rendezett a cárnak: , Hála az Önök 
segítségének, már megint a Visztula partján állunk" - hangoztatta 
kétségbeesetten. Még a lipcsei győzelem sem tudta megnyugtatni. 
Ez a különös, szinte babonás rettegés Napóleontól eléggé gyakori 
volt abban az időben. Napóleon félelmetesnek tűnt még a lipcsei 
csata után is, még akkor is, amikor csaknem minden hódításának 
elvesztése után szemmel láthatóan kimerült, és a nép tömegei egyre 
erősebben hangot adtak elégedetlenségüknek. A porosz király 
remegve gondolt arra a napra, amikor szövetségesei magára 
hagyják ezzel a veszedelmes szomszéddal. 


Angliával, Sándor cárral és Frigyes Vilmossal ellentétben 
Ausztriának egészen más okai voltak az aggodalomra. Az első 
három meg volt győződve arról, hogy ha Napóleont 

meghagyják trónján, hiába hozták meg 1812 és 1813 szörnyű 
áldozatait. Metternich viszont nem tartotta kívánatosnak, hogy 
Oroszországot nyugaton ne ellensúlyozza többé más hatalom. Az ő 
elgondolása az volt, hogy Napóleon ne fenyegethesse többé Európa 
békéjét, de mint Ausztria lehetséges szövetségese, Oroszországot 
azért tartsa sakkban. Volt azonban még más oka is rá, hogy 
másképpen lássa a dolgokat, mint a cár és barátai. , A csőcselék 
Napóleon mögött áll!" - jelentették Párizsból a Bourbonok kémei, 
valamint a szövetségesek tudósítói, akik behatóbban 
tanulmányozták a munkásnegyedek lelkiállapotát. S valóban, 
minden jel arra mutatott, hogy a beavatkozó hatalmakkal és a 
Bourbonok trónra helyezésével szemben a nép gyűlölete egyre nő. 
Metternich úgy vélte, hogy ha valaki képes megfékezni a fenyegető 
forradalmi mozgalmakat, az csak egyedül Napóleon lehet. Az 
osztrák miniszterelnöknek igen sok gondot okozott az olyan elemek 
akciója, akik - mint a , Tugendbund" emberei - Napóleont halálosan 
gyűlölték, de közben liberális eszméket és német nemzeti 


jelszavakat hangoztattak. 


Mi történik akkor, ha a Bourbonok visszakerülnek a hatalomra, de 
nem lesznek képesek megfékezni a párizsiak mozgalmát? Mi lesz, ha 
új forradalom tör ki Párizsban, és az átcsap Németországra is, ahol a 
talaj már eléggé érett a forradalom számára? Metternich elég erős 
nyomást gyakorolhatott a szövetségesekre azzal a fenyegetéssel, 
hogy Ausztria kilép a koalícióból, s így sikerült is még egyszer 
rávennie Angliát, Oroszországot és Poroszországot arra, hogy 
Napóleonnal újabb béketárgyalásokba bocsátkozzanak. A következő 
feltételeket szabták: Napóleon lemond a már különben is elvesztett 
összes hódításairól, és beszünteti a háborút, s ennek ellenében 
megtarthatja Franciaországot, az 1801-es lunéville-i békében 
megállapított határok csekély módosításával. 


A szövetséges uralkodók Frankfurtban tartózkodtak. Metternich 
magához hívatta Saint-Aignant, a Frankfurtban tartózkodó volt 
francia diplomatát, majd Aberdeen lord, Anglia képviselője és 
Nesselrode, Oroszország képviselője jelenlétében, aki kijelentette, 
hogy Hardenberg porosz kancellár nevében is beszél, felkérték a 
napóleoni diplomácia képviselőjét, adja át a császárnak a 
szövetséges hatalmak békejavaslatát. 


Az 1801-es lunéville-i béke annak idején győzelmes háború 
eredménye volt. A javaslat tehát Napóleon kezében hagyta volna azt 
a nagy birodalmat, amelyet ő teremtett meg 1801-ben Marengo és 
Hohenmünden után. Az 1812-1813-as szörnyű katasztrófa után, az 
összeomlás szélén, a szövetségesek franciaországi inváziójának 
küszöbén ez a békejavaslat mentőangyala lehetett volna 
Franciaországnak. A császár a javaslat elfogadása esetén továbbra is 
elsőrendű nagyhatalom ura maradhatott volna. 


Saint-Aignan 1813. november 14-én érkezett Párizsba. 


Napóleon nem volt hajlandó nyomban nyilatkozni. Teljesen 
elmerült hadseregszervező munkájában: új sorozásokat készített elő, 
az újabb háborúhoz szükséges valamennyi feltételt kellett a föld alól 
is előteremtenie. Kedve ellenére és sok feltétel kikötésével belement 
abba, hogy a tárgyalások megkezdődjenek. Ugyanakkor azonban 
annál nagyobb erővel folytatta új hadseregének felállítását. 


- Várjatok csak, várjatok! - mondogatta. - Hamarosan megtudjátok, 
hogy sem én, sem katonáim nem felejtettük el a mesterségünket. Az 
Elba és a Rajna között legyőztetek bennünket, de csak az árulók 
segítségével... A Rajna és Párizs között azonban nem lesznek árulók. 


E szavait mindenütt ismételgették, egész Franciaországban és egész 
Európában. 


Aki Napóleont közelebbről ismerte, egyetlen percig sem hitt abban, 
hogy a szövetségesek békejavaslatait komolyan veszi. Naponként 
újabb és újabb csapatokat szemlélt meg és küldött a rajnai határra. 
A nagy tragédia vége egyre közeledett. 


15. fejezet 


A FRANCIAORSZÁGI HADJÁRAT ÉS NAPÓLEON ELSŐ 
LEMONDÁSA (1814) 


Napóleon 1814-ben is csak a fegyvereire támaszkodott Európa 
elleni harcában, akárcsak az előző évben. Lipcse után, a 
franciaországi invázió előestéjén azonban mégis megértette, hogy 
most már mégsem viselkedhet úgy, mint 1813 július- 
augusztusában, amikor tudatosan és előzetes megfontolással 
felrobbantotta a prágai tanácskozást. Pedig akkor nemcsak 
Franciaországot hagyták volna meg neki, hanem az illír 
tartományok, a Hanza-városok és néhány kisebb németországi 
fejedelemség kivételével megtarthatta volna valamennyi hódítását; 
összes jogai és címei épségben maradtak volna, kivéve a Rajnai 
Államszövetség védnökségét. Megszakította a tárgyalásokat, mert 
abban bizakodott, hogy egyetlen csapással végez az ellenséges 
szövetséggel. 


A feltételek természetesen rosszabbak lettek. Napóleon tudta, hogy 
a parasztok és a munkások, az iparos és a kereskedő polgárság, az 
egész általa teremtett hatalmas hivatalnokréteg és - ami igen fontos 
- a hadsereg parancsnoksága, élén a marsallokkal, egyszóval nagyon 
kevés kivétellel az egész nép belefáradt a háborúskodásba, és békét 
akar. Ezért Napóleon nem utasította vissza egyenesen a Saint- 
Aignan közvetítésével Frankfurtból felajánlott békefeltételeket, és 
csaknem két hónapig (november 15-től kezdve, amikor azokat elébe 
terjesztették) azt a látszatot keltette, mintha ő is a békét kívánná. 


Valójában azonban minden módon húzta-halasztotta az ügyet. 
Abban reménykedett, és nem is alaptalanul, hogy a szövetségesek 
maguk fogják megszegni saját feltételeiket, és így a háború 
felújításának felelőssége rájuk hárul. Nagyon jól tudta, hogy 
Ausztria kivételével egyik nagyhatalom sem akarja, hogy ő 
hatalmon maradjon, és különösen Anglia nem fog megbékélni 
addig, amíg Antwerpen Napóleon kezén marad. A frankfurti ajánlat 
szerint pedig nemcsak Antwerpen, hanem egész Belgium továbbra is 
a francia birodalomhoz tartoznék. Tudnia kellett azt is, hogy minél 
tovább húzódnak a tárgyalások, annál több kilátása van arra, hogy 
a Foreign Office külügyminisztere, Castlereagh lord, elgáncsolja 
azokat a feltételeket, amelyeket Aberdeen lord, angol követ 
Metternich nyomására Frankfurtban elfogadott. 


Viszont Napóleonnak addig is azt a látszatot kellett keltenie, hogy 
egyáltalán nem ellenzi a béketárgyalásokat, s az 

erőteljes sorozásokkal is csak békés szándékait akarja 
alátámasztani. , Részemről mi sem áll a béke helyreállításának 
útjában" - hallhatták az 1813. december 19-én elhangzott 
trónbeszéd alkalmával a francia szenátorok. , Ismerem és osztom a 
franciák érzelmeit ezen a téren; így mondom: a franciákét, mert 
tudom, hogy nincsen egyetlenegy francia sem, aki a becsülete árán 
kívánná a békét. Ezért fájdalmas nekem, hogy ettől a nemes és 
nagylelkű néptől új áldozatokat kell kérnem, de ezeket az 
áldozatokat éppen a nép legnemesebb és legszentebb érdekei 
követelik. Számos sorozással kellett megerősítenem seregeimet, 
mert csak azok a nemzetek folytathatnak tárgyalásokat saját 
biztonságuk veszélyeztetése nélkül, amelyek erősek." 


Világos volt, hogy nem a békét kereste. , Ne mondhassák a jövő 
nemzedékei rólunk: feláldozták az ország legfontosabb érdekeit: 
olyan törvényeket fogadtak el, melyeket Anglia négy évszázadon 
keresztül hiába próbált Franciaországra erőszakolni." 


Így végződött az a trónbeszéd, mellyel a nagyhatalmaknak több 
mint egy hónappal korábban tett békeajánlatára felelt. 


1813 decemberében 110 000 újoncot soroztak, s további 
sorozásokat terveztek. Napóleon Franciaország minden zugába 
elküldte szenátorait azzal a feladattal, hogy a helyi hatóságokat 
nagyobb erélyre serkentsék mind a sorozásnál, mind pedig a rendes 


és a hadsereg fenntartására szolgáló rendkívüli adók behajtásánál. 


Már 1814 januárjában köztudomású volt, hogy az ellenséges 
seregek átkeltek a Rajnán, elözönlötték Elzászt és Franche-Com-tét, 
és hogy délen, Spanyolországból jövet, Wellington átkelt 

a Pireneusokon, és betört Dél-Franciaországba. .. , Nem 

félek megvallani - mondotta a császár a vidékre kiküldött 
szenátorok előtt -, beismerem, hogy túlságosan sokat 
háborúskodtam. Óriási terveim voltak, meg akartam szerezni 
Franciaországnak a világuralmat. Tévedtem, ezek a tervek nem 
voltak arányban népünk számszerű erejével. Az egész országot 
fegyverbe kellett volna hívnom, és el kell ismernem, hogy a 
társadalmi állapotok fejlődése, az erkölcsök elpuhulása nem tűri, 
hogy az egész népből katonát faragjunk." 


Ha Napóleon uralma alatt a szenátorok nem felejtették volna el a 
beszéd művészetét, úgy megfelelhettek volna a császárnak, hogy 
nagyon is szerénykedik, mert hiszen éppenséggel az történt, hogy az 
öregek, asszonyok és gyerekek kivételével az egész népességből 
katonát csinált. , Meg kell bűnhődnöm ezért a hibámért, hogy 
túlságosan rábíztam magam a szerencsémre. Ezért nekem kell 
bűnhődnöm, mert én tévedtem, engem illet a szenvedés - folytatta a 
császár -, nem pedig Franciaországot. Mert Franciaország nem 
követett el hibát, Franciaország felajánlotta és odaadta nekem 
legjobbjai vérét, nem tagadott meg semmi áldozatot." 


A békekötést Napóleon úgy tekintette, mint súlyos személyes 
áldozatot. , Ami pedig engem illet - folytatta -, a magam számára 
csak azt a megtiszteltetést tartom fenn, hogy szomorúan, de bátran 
vállaljam a keserű kötelességet, hogy lemondok 

olyan törekvésekről, amelyeket a legszentebbeknek tartottam, és 
hogy feláldozzam népem boldogságának azokat a nagyra törő 
terveket, amelyeket ma már csak olyan erőfeszítések árán lehetne 
megvalósítani, amilyeneket nincs jogom kérni népemtől." 


Napóleon ritkán beszélt olyan őszintén, mint ekkor, de nagyon 
kevés bizalma volt a szenátorokban. Véleménye az volt róluk, hogy 
ezek az emberek ma rabszolgái, de holnap árulói lesznek! 
Talleyrand árulásában már nem is kételkedett. Ennek ellenére sem 
lövette agyon, pedig az öreg diplomata eléggé tartott tőle. Sőt, 1814 
januárjában Napóleon még felszólította, hogy kísérje el 


Caulaincourt-t a tárgyalásokra, és amikor Talleyrand 
ezt megtagadta, öklével megfenyegette. 


Már Fouchéban sem bízott, s nem bízott jóformán senkiben, 
marsalljaiban sem. Bizalma már csak a katonákban volt, persze nem 
a fiatal rekrutákban, akiket az utolsó két év folyamán tépett el 
családjuk kebléről, hanem a vén morgó gárdistákban. 

Ezekből viszont már nem sok volt életben. Sürgősen vissza is 
rendelte őket Spanyolországból, Hollandiából és Itáliából. És mégis 


háborút akart, nem diplomáciai tárgyalásokat. 


Most, hogy kéthavi halogatás után a szövetségesek betörtek 
Franciaországba, és meggyőződtek arról, mennyire kimerült ez az 
ország, mennyire meglazult Napóleon hadseregének híres fegyelme 
(a szökés járványszerűen elszaporodott), újabb, erősen módosított 
ajánlatot tettek Napóleonnak: hajlandók Franciaországot úgy 
elismerni, amilyen 1790-ben volt, azaz Belgium, Hollandia, Savoya 
és a Rajnának a forradalmi háborúkban meghódított bal parti részei 
nélkül. Ez kevesebb volt annál, mint amit 1813 novemberében 
ajánlottak. Ezekben az új békefeltételekben a szövetségesek 
mindnyájan megegyeztek, még lord Castlereagh is, aki maga is 
megjelent a főhadiszálláson. 


A békekonferencia 1814. február 5-én ült össze Chatilionban. 
Természetesen ebből a tárgyalásból sem született meg a 

béke. , Egyenesen felháborít ez az alávaló tervezet, amelyet hozzám 
eljuttatott; szinte megbecstelenítve érzem magam, már csak azért is, 
mert ilyen ajánlatokat mertek tenni nekünk" - írta 

Napóleon Caulaincourt-nak, aki a béketárgyalásokon 
Franciaországot képviselte. Ez egyébként figyelmeztette Napóleont, 
hogy a feltételek elfogadása az utolsó reménység a császári trón 
megtartására és a Bourbonok szövetséges csapatok segítségével való 
visszahelyezésének meggátlására. , Ön mindig csak a Bourbonokról 
beszél. Sokkal szívesebben látnám a Bourbonokat 
Franciaországban, megfelelő békefeltételek mellett, mintsem hogy 
alávessem magam azoknak az aljas feltételeknek, amelyeket 
levelében közölt velem." 


A döntést tehát megint a fegyverekre bízták. A kongresszus dolga 
végeztével szétoszlott. De akkor már tombolt Napóleonnak a 
szövetségesek ellen vívott háborúja. 


Napóleonnak 1814. január 24-ről 25-re virradó éjjel kellett a 
hadsereghez csatlakoznia. Feleségét, Mária Lujza császárnét 
kinevezte régensnek. Napóleon úgy rendelkezett, hogy halála esetén 
a trónon hároméves fia, a római király követi őt, s mellette anyja 
marad a régens. A fiát Napóleon annyira szerette, mint még senkit 
életében, sőt környezete nem is tartotta volna őt képesnek arra, 
hogy ennyire tudjon valakit szeretni. Személyi titkára, Meneval 
báró írja emlékirataiban: , Akár az íróasztalnál foglalatoskodott a 
császár, akár írt, akár esetleg a kandalló mellett olvasott, a gyerek le 
nem ment a térdéről. Állandóan a császár dolgozószobájában 
tartózkodott, és követelte, hogy az apja játsszon vele katonásdit. Az 
egyedüli volt a császár környezetében, aki nem félt tőle, aki apja 
dolgozószobáját saját birodalmának tekintette:" 


Január 24-én Napóleon az egész napot dolgozószobájában töltötte. 
Sürgős dolgokat kellett még elintéznie, mielőtt elöntő csatába száll 
az ellene szövetkezett egész Európa ellen. A gyerek hintalovával 
folyton apja körül lábatlankodott, nem volt kedvére, hogy a császár 
folyton azokkal a papirosokkal vesződik. Mindenképpen magára 
akarta vonni a figyelmet, és el is érte, hogy a császár otthagyta az 
asztalát, és elkezdett vele játszani, feldobálta a levegőbe és elkapta. 
A kis római király sikoltozott örömében. 


De eljött az este, a gyereket lefektették. Hajnali három órakor a 
császár belopakodott a gyerek szobájába, megállt a kis ágy mellett, 
hosszan-hosszan nézte a gyermeket - majd sarkon fordult, és kiment 
a szobából. 


Soha többé nem látta a fiát. 


Az újoncok kiképzését még nem fejezték be, a sorozások még egyre 
folytak. Napóleon és marsalljai mindössze 47 000 harcképes 
emberrel rendelkeztek, a szövetségesek hadereje pedig 230 000 főre 
rúgott, és ugyanakkor különböző utakon még ugyanannyi vonult fel 
segítségükre. A marsallok, még az olyan bizakodók is, mint Ney, 
nagyon levertek voltak. Egyedül a császár volt élénk, szinte 
sugározta az energiát magából. , Vidám volt és szinte 
megfiatalodott" - mondták a szemtanúk. 


Január 26-án, Vitrybe való megérkezésének másnapján. Napóleon 
összevonta erőit, és kiverte Blüchert Saint-Dizier-ből. Ezután tovább 


is szemmel tartotta Blücher hadtestének mozdulatait, s erőit Blücher 
és Osten-Sacken orosz hadtestei ellen vetette be. Január 31-én 
Brienne-ben kemény harc után újra győzelmet aratott. Ez rendkívüli 
módon fellelkesítette a katonákat. 


Csatavesztése után Blücher azonnal Bar-sur-Aube felé sietett, ahol 
Schwarzenberg fő ereje állomásozott. A szövetségeseknek Chaumont 
és Bar-sur-Aube között 122 000 emberük volt. 


Napóleonnak alig volt több katonája, mint 30 000 ember. Mégis 
elhatározta, hogy nem vonul vissza, hanem felveszi a harcot a 
szövetségesekkel. A La Rothiere-i csata február 1-én kora reggel 
kezdődött és 10 óráig tartott. E csata után, anélkül, hogy üldözték 
volna, Napóleon átkelt az Aube folyón, és február 3-án Troyes 
városába érkezett. 


Olyan sikeresen védekezett Napóleon a három-négyszeres túlerővel 
szemben, hogy a La Rothiere-i csatát a franciák győzelemnek 
tekinthették. A helyzet azonban továbbra is egyre 
veszedelmesebben alakult. A császár kevés erősítést kapott, és az is 
nagyon lassan jutott el hozzá. 


Ney, Macdonald, Berthier és Marmont úgy látták, hogy a császári 
trón megmentése egyedül béketárgyalások útján lehetséges. Ezért a 
chatilloni béketárgyalások kudarca láttán nagyon elcsüggedtek. 


Amilyen mértékben nőtt azonban a veszély, úgy növekedett 
Napóleon tettereje is. 1812 óta a marsallok a korral járó 
törődöttséget, katonai zsenijének bizonyos gyöngülését 
tapasztalták. Ezért 1814 februárjában és márciusában alig akartak 
hinni a szemüknek: újra maguk előtt látták Bonaparte tábornokot, 
Itália és Egyiptom ifjú hősét. Mintha nem is múltak volna azóta 
az évek, mintha a véres háborúk, a hatalmas birodalom és a 
vazallus Európa zsarnoki kormányzásának 15 esztendeje 
nyomtalanul szaladt volna el fölötte. Megint ő tartotta a hitet a 
vezérekben és a katonákban, ő nyugtatta meg a Párizsban maradt 
minisztereket is. 


Február 10-én Napóleon gyors rajtaütéssel megtámadta és teljesen 
megsemmisítette a Champaubert mellett táborozó Olszufjev 
hadosztályát. Több mint 1500 orosz elesett, és több mint 3000, 


köztük maga Olszufjev is, fogságba került. A többiek elmenekültek. 
Ezen az estén Napóleon ezt mondta környezetének: , Ha holnap is 
olyan szerencsés leszek, mint ma voltam, akkor 15 nap alatt 
visszavetem az ellenséget a Rajnáig, a Rajnától pedig már csak egy 
lépés a Visztuláig." 


Másnap Champaubert-ból Montmirail felé fordult, ahol oroszok és 
poroszok táboroztak. A csata február 11-én zajlott le, és még az 
előző napinál is fényesebb győzelemmel végződött. Az ellenség 20 
000 katonája közül 8000 elveszett. Napóleon alig 1000 embert 
vesztett. A szövetségesek fejvesztetten húzódtak vissza a csatatérről. 
A császár azonnal Chateau-Thierry ellen támadt, ahol körülbelül 18 
000 porosz és 10 000 orosz volt. , Üjra felhúztam a csizmámat, 
amelyet az itáliai hadjáratban viseltem" - mondta Napóleon, az 
1796-os villámgyors győzelmeire utalva. 


A katonai szakértők az 1814-es hadjáratot tekintik a napóleoni 
korszak egyik legkiemelkedőbb stratégiai teljesítményének. 


A Chateau-Thierry mellett lefolyt ütközet (február 12-én) újra 
francia győzelmet hozott. Macdonald marsall egyik hibás 
hadmozdulata és késése nélkül a francia seregek az ellenséget 
teljesen megsemmisítették volna. 


Február 13-án Blücher legyőzte és visszaszorította Marmont 
csapatait, de 14-én Napóleon Marmont segítségére sietett, és 
Vauchamps alatt újra legyőzte Blüchert, Blücher közel 9000 
embert veszített. Napóleon erősítéseket kapott, és ellenfeleire a 
vereségek egész sorozatát mérte. A császár helyzete azonban 
továbbra is válságos maradt, mert a szövetségesek erői jóval 
fölülmúlták a francia erőket. A császár szinte mindennapos és 
váratlan győzelmei azonban annyira zavarba hozták a 
szövetségeseket, hogy Schwarzenberg herceg egyik hadsegédét 
fegyverszüneti ajánlattal küldte Napóleonhoz. A Mormant és 
Villeneuve alatt vivott csaták, a francia fegyverek e ragyogó újabb 
győzelmei kényszerítették a szövetségeseket erre a váratlan lépésre. 
Napóleon azonban nem volt hajlandó személyesen tárgyalni Parr 
gróffal, Schwarzenberg követével. Elfogadta a fővezér levelét, de a 
választ halogatta. , 30-40 000 foglyot ejtettem, elvettem tőlük 

200 ágyút, elfogtam sok tábornokot" - irta Caulaincourt-nak, és 
kijelentette, hogy hajlandó békét kötni, ha Franciaország 


megtarthatja természetes határait (Rajna, Alpok, Pireneusok). A 
fegyverszünetet visszautasította. 


Február 18-án Montereau alatt újabb csatában ütközött meg a 
szövetségesekkel, akik 3000 halottat és sebesültet, 4000 
foglyot veszítettek, és végül megfutamodtak. 


Az egykorú megfigyelők, még az ellenséges krónikák írói is 
megállapították, hogy Napóleon az 1814. évnek ebben a 

csaknem kilátástalan hadjáratában fölülmúlta önmagát. Katonáinak 
száma viszont erősen megfogyatkozott, egyes marsalljai - Victor 

és Augereau - teljesen kimerültek, és a tévedések egész 

sorozatát követték el. Napóleon ezért nem tudta teljesen kiaknázni 
ragyogó sikereit. Egyre ingerültebben korholta marsalljait, 

konkoly szemrehányásokat tett nekik, és megpróbálta újabb 
erőfeszítésre biztatni őket. , Micsoda szánalmas védekezéssel áll elő, 
Augereau barátom! Én 8000 ellenséges katonát meg tisztet 
pusztítottam el olyan csapatokkal, amelyek csupa újoncokból 
állottak, és ezeken az újoncokon még csak rendes ruha sem volt, 
még tölténytáskát se tudtam adni nekik ... Ha zavarja Önt a 60 éve, 
adja át a parancsnokságot! ..." 


, A császár sehogy sem akarja megérteni, hogy alárendeltjei nem 
mind Napóleonok" - mondta róla egyik tábornoka. 


Schwarzenberg haditanácsot hívott össze. Kikérték a cár, a porosz 
király és az osztrák császár véleményét, és úgy határoztak, hogy 
még egyszer fegyverszünetet ajánlanak Napóleonnak. Ezúttal a 
legelőkelőbb osztrák arisztokratát, Lichtenstein herceget küldték 
hozzá. Nyilvánvaló volt, hogy a szövetségeseket az új helyzet erősen 
nyugtalanította, és többen közülük hajlandók lettek volna 
bármilyen alku árán a mielőbbi békére. 


Napóleon ezúttal nem utasította el magától a béke követét. 
Lichtenstein a legbarátságosabb hangon biztosította 

Napóleont, hogy a szövetségesek valóban békét akarnak, nincs 
szándékukban visszaállítani a Bourbonok uralmát. Ámde ez a 
találkozás sem hozott pozitív eredményeket. Napóleon ismét sikerei 
csúcspontján állt, szétverte és - legalábbis úgy hitte akkor - 
megsemmisítette az ellenséges hadseregnek majdnem a felét (200 
000-ből 80 000 embert) és nagyon bizakodott saját katonai 


tudásának vitathatatlan fölényében, amellyel újból és újból legyűrte 
igen erős ellenfelét. 


Talleyrand és a többiek ezalatt már hosszú ideje és egyre 
szívósabban fáradoztak, hogy megteremtsék összeköttetéseiket a 
szövetségesekkel, és előkészítsék a Bourbonok visszatérését. A 
szövetségesek viszont meglehetősen hűvösen kezelték a 
Bourbonokat. Sőt, Napóleon egyes kérlelhetetlen ellenfelei között 
is akadt olyan, mint például Sándor cár, aki szívesen beérte 
volna annyival, hogy Napóleon lemond a trónról, és a római 
királyt (aki akkor hároméves volt) ültetik a helyére. A februári 
hadjárat váratlan győzelmei után azonban már senki sem beszélt 
többé a császár lemondásáról. 


Gouhaux báró, az öreg francia, troyes-i arisztokrata, kérelmet 
nyújtott át Sándor cárnak, amelyben kérte, hogy segítse vissza a 
Bourbon-családot a trónra. Sándor cár azt válaszolta, hogy 

a Bonaparte-dinasztia eltávolítását és a Bourbonok 
visszahelyezését illetően a szövetségesek még nem hoztak 
semmilyen határozatot. Azt tanácsolta a kérvényezőknek (Gouhaux 
nem volt egymagában), hogy tartózkodjanak az ilyen veszélyes és 
felesleges lépésektől. 


Néhány nap múltán Napóleon csapatai bevonultak Troyes-ba. 
Gouhaux bárót elfogták, haditörvényszék elé állították, és 
agyonlőtték. 


Sándor cár nem győzött csodálkozni azon, hogy a francia falvakban 
nyomát sem észleli olyan hangulatnak, hogy a paraszt szeretné 
lerázni a nyakáról Napóleont. Sőt, a Vogézeknél, Lotharingiában 
vagy a Jurában a parasztok partizánharcot kezdtek. Megtámadták a 
szövetségesek kisebb, elszigetelt csapatait, és láthatóan ellenséges 
érzést tanúsítottak a benyomuló idegen csapatokkal szemben. Igaz, 
hogy ebben a sok fosztogatás és rablás is közrejátszott, és része volt 
benne annak az aggodalomnak is, hogy a szövetségesek 
visszahozzák a nyakukra a Bourbonokat meg a régi rendet. 
Napóleon ezt jól látta és kellően értékelte. , Az 1793-as esztendő 
harcainak eltökéltségével kell küzdenünk" - írta marsalljainak. 


A szövetségesek a vereségek ellenére sem csüggedtek el. Nagyon 
sokat tettek fel a hadjáratra. Az elveszettnek hitt Napóleon 


rendkívüli katonai sikerei viszont komoly aggodalmakat keltettek 
bennük. Azt kérdezték magukban, mi lesz megint Európából, ha ez 
az ember, akit egyértelműen és már hosszú idő óta mindenki a 
világtörténelem legnagyobb hadvezérének tekint, továbbra is a 
trónon marad, lélegzethez jut és új erőket gyűjt? Ki tud majd vele 
megmérkőzni egy-két év múlva? 


Március elején a császárnak már több mint 75 000 főből álló serege 
volt. Ebből 40 000-et a visszavonuló Schwarzenberg ellen vetett be, 
a maradék 35 000-rel pedig Blüchert szorongatta, aki igy komoly 
veszedelembe került. A porosz tábornok azonban Soisson 
parancsnok ügyetlensége révén kibújt Napóleon hálójából, mivel 
harc nélkül átengedte a várost. 


A fogságot Blücher ugyan elkerülte, de nem tudta elkerülni a csatát. 
Március 7-én Napóleon Craon alatt utolérte és megverte. 


Blücher súlyos veszteségeket szenvedett, és Laon felé hátrált. 
Napóleon oda is követte, de az új állásból hasztalan 

igyekezett kivetni. Így Napóleonnak nem sikerült kívánsága szerint 
megsemmisítenie Blücher hadait, de azért jó időre megszabadult 
tőlük. Ám ezalatt Oudinot és Macdonald, akiknek Napóleon 40 
000 embert bocsátott a rendelkezésükre, azzal a paranccsal, hogy 
üldözzék Schwarzenberget, Provins alatt vereséget szenvedtek, 

és hátrálásra kényszerültek. 


Március 9-én Chaumont-ban a szövetséges hatalmak képviselői 
újabb egyezményt kötöttek egymással, és a következőkre kötelezték 
magukat: 1. követelni fogják Napóleontól, hogy fogadja el 
Franciaország 1792-es határait, ismerje el Hollandia, 

Itália, Spanyolország, Svájc és valamennyi német állam 
függetlenségét, és kötelezték magukat, hogy addig nem teszik le a 
fegyvert, amíg mindezt el nem érték: 2. Oroszország, Ausztria és 
Poroszország egyenként 50 000 főnyi hadsereget állít harcba, hogy 
ezt a céljukat kivívják, Anglia pedig az egyezmény megkötésének 
pillanatától kezdve évi 5 000 000 fonttal támogatja a 
szövetségeseket. 


A szövetségesek azonban még megközelítőleg sem tudták, hogy hol 
és mikor fogják Napóleon hihetetlen szívósságú ellenállását 
megtörni. A császár, mint eddig, most sem volt hajlandó tárgyalni a 


felajánlott új határokról. 


Viszont a marsallok egymás után és sorozatosan vereséget 
szenvedtek. Délen Wellington és angol csapatai Bordeaux 

felé nyomultak, miután Soult és Suchet hadait visszavetették; 
Schwarzenberg további sikereket ért el Macdonald és Oudinot ellen. 


Napóleon ezalatt annyi időt sem hagyott csapatainak, hogy kifújják 
magukat a laoni csata után, hanem nyomban az egyik orosz-porosz 
hadcsoport ellen vezette őket, amely mintegy 15 000 emberből 
állott, és amelyet a forradalom alatt emigrált francia Saint-Prix gróf 
mint orosz tábornok vezényelt. Március 13-án Napóleon a Reims 
várost védő hadcsoportot kiverte az ősi koronázó városból, és 
jóformán teljesen megsemmisítette. Maga Saint-Prix gróf is elesett a 
csatában. 


Csakhogy az újabb győzelmek sem változtattak semmit Napóleon 
helyzetén, amíg a szövetségesek szilárdan kitartottak elhatározásuk 
mellett, és amíg Napóleon nem mutatott hajlandóságot arra, hogy 
feltételeikről tárgyaljon. Napóleon azt hangoztatta, hogy inkább 
elveszít mindent, a trónját is, de nem hajlandó a birodalmat régi, 
szűk határai közé szorítani. 


Amikor a chatilloni konferencián Caulaincourt, Napóleon 
utasítására, kijelentette Anglia, Oroszország, Poroszország és 
Ausztria képviselői előtt, hogy a császár véglegesen elutasítja 
javaslataikat, és azt követeli, hogy a francia birodalom, mint eddig, 
ezután is magába foglalja a Rajna bal partját, Köln és Mainz 
városait, Antwerpent és Flandriát, Savoyát és Nizzát - a tárgyalások 
megszakadtak. 


Március 17-én Sándor cár fogadta Vitrolles grófot, a Bourbonok 
megbízottját, Talleyrand követét. Vitrolles Párizst titokban hagyta 
el, és titokban lépte át a francia csapatok vonalait, hogy az orosz 
előőrsökhöz érjen. Azt az üzenetet hozta, hogy Talleyrand tanácsa 
szerint a szövetségesek a leggyorsabban vonuljanak Párizs ellen, 
ahol nagyszámú barátjuk várja őket. Addig kerüljék a Napóleonnal 
való összecsapást. Amint beérkeznek Párizsba, a császárt azonnal 
trónfosztottnak nyilvánítják, és XVIII. Lajos személyében 
visszaállítják a Bourbonok uralmát. 


Vitrolles nagy elképedéssel értesült arról, hogy Sándor cár szerint, 
jóllehet nagyon kívánta Napóleon bukását, nem a szövetségesek 
feladata a trónöröklés kérdésének megoldása, s az oroszok cárja 
nagyon szerencsés megoldásnak találná a köztársaságot. Vitrolles 
nem akart hinni saját fülének. , Hova jutottunk, uram Isten!" - 
kiáltott fel a Bourbonok embere, mikor leírta ezt a találkozást. 


A cárra minden jel szerint nagy hatással volt annak a híre, hogy a 
franciák szemében ez a háború a forradalom utáni idők védelmi 
háborújaként szerepelt. Jól megértette, hogy ez nagyon is 
megerősíti a még mindig félelmetes és győzedelmes 

császár helyzetét, és ezért Sándor cár Franciaországot, de különösen 
a , párizsi csőcseléket" nem az elé a dilemma elé kívánta 

állítani, hogy válasszon Napóleon és a Bourbonok között, hanem 
Napóleon vagy a köztársaság között akarta megosztani őket. Ez 
ügyes taktikai fogás volt, de az ilyesmi nem fért a királypárti 
Vitrolles fejébe. Ezért csodálkozott az orosz önkényúr francia 
köztársasági érzelmein. 


Sándor cár mindig mélységesen hitte, hogy a Bourbonok és velük 
együtt az összes Vitrolles-ok nem képesek megérteni Franciaország 
lelkiállapotát. Szívesen tudomásul vette viszont Talley-rand 
tanácsát, és átvette azt az aláírás nélküli, tudatos 

helyesírási hibákkal telitűzdelt levelet is, amelyet Vitrolles magával 
hozott. Talleyrand a fejével játszott: Vitrolles-t esetleg elfoghatják 
útközben Napóleon zsandárjai, és a levél a megváltoztatott írás 

és nyelvtani hibák ellenére is nyomára vezethetett volna. Talleyrand 
azt ajánlotta a cárnak és a szövetségeseknek, hogy 

azonnal nyomuljanak Párizs felé, még akkor is, ha Napóleont 
közben sehol sem győzik le. Talleyrand, ez az óvatos áruló, nem 


szeretett kockáztatni, de jól tudta, hogy milyen zavar és 
bizonytalanság uralkodik Párizsban, a vidéken és a hadseregben. 


Az Arcis-sur-Aube-i csata március 20-án zajlott le az akkor 
körülbelül 30 000 emberrel rendelkező Napóleon és Schwarzenberg 
között, aki 40 000 katona fölött parancsnokolt a harc 
megindulásakor és 90 000 fölött a végén. Annak ellenére, hogy 
Napóleon magát győztesnek tekintette, és valóban több helyen is 
visszaszorította az ellenséget, ezt a csatát nem lehetett döntőnek 
tekinteni a következményei miatt: a császár nem üldözhette 
Schwarzenberget, ezért újra átkelt az Aube-on, a hidakat pedig 
felrobbantotta. Több mint 3000 embert veszített, a szövetségesek 
vesztesége körülbelül 9000 fő volt. Napóleonnak azonban nem 
sikerült megtörnie ellenfelét. 


A szövetségesek a maguk részéről viszont attól féltek, hogy a nép 
háborújával fognak szembekerülni, valami olyan 

általános fölkeléssel, mint amilyen a forradalom hősi időszakában 
egyszer már megmentette Franciaországot az idegen beözönléstől és 
a Bourbonok visszatérésétől... 


Sándor cár, Frigyes Vilmos, Ferenc császár, Schwarzenberg és 
Metternich nagyon megnyugodott volna, ha végighallgatták volna 
azt a párbeszédet, mely az Arcis-sur-Aube melletti csata estéjén 
Napóleon és Sebastiani tábornok között folyt le: 


- . Nos, tábornok, mit szól a történtekhez? 


- . Azt mondom, hogy felségednek valószínűleg még olyan források 
állnak a rendelkezésére, amelyeket mi nem ismerünk. 


- . Csak azok, amelyeket Ön is lát saját szemével, semmi más. 


- . De akkor mért nem gondol arra felség, hogy fegyverbe szólítsa 
az egész nemzetet? 


- Micsoda agyrém! A spanyol háború és a francia forradalom 
emlékei adhatnak csak ilyen bolond gondolatot! Most akarja 
felkelésre szólítani a nemzetet, egy olyan országban, ahol a 
forradalom már letörte a nemesek és a papság erejét, és ahol 
jómagam megtörtem a forradalom erejét?! 


Napóleon jól tudta, hogy mit mond. Miután a forradalomnak még 
az emlékeit is kiirtotta és a forradalmi gondolat legkisebb jelét is 
elnyomta, miután Moszkvában megtehette volna, hogy a maga 
segítségére valami Pugacsov-féle felkelést szervez, hiszen ezzel 
megmenthette volna a Nagy Hadsereget a pusztulástól . . . és 
mégsem tette meg, most, bármilyen kétségbeesetten védte Párizst, 
még akkor sem hívhatta segítségül a francia forradalmat, amelyet 
olyan hosszú ideje és olyan sikerrel eltaposott és elfojtott, ha esetleg 
akarta volna is. 


Fe 


Sebastianival folytatott párbeszéde három nappal később történt, 
mint Sándor cáré és Vitrolles-é. Napóleon agyrémnek tekintette az 
olyan általános népi megmozdulást, mint amilyen 1792-ben robbant 
ki, és aminek a köztársaság kihirdetése lett a következménye. 
Sándor cár, Napóleon engesztelhetetlen ellensége, viszont éppen 
azzal akarta megfosztani a császárt minden népi segítségtől, hogy a 
köztársaság kérdését kívánta előtérbe tolni. 


Az Arcis-sur-Aube-i csata után Napóleon elhatározta, hegy az 
ellenség utóvédeit támadja meg, s így elvágja összeköttetését a 
Rajnával. A szövetségesek azonban most már határozottan elszánták 
magukat arra, hogy Párizs ellen vonulnak. Mária Lujzának és 
Savarynak Napóleonhoz intézett és a kozákok által elfogott levelei 
arról győzték meg Sándor cárt, hogy a párizsi hangulat miatt 
egyáltalán nem kell népi ellenállástól félni, a szövetséges hadak 
párizsi bevonulása eldönti a háború sorsát és sietteti Napóleon 
bukását. 


A szövetségesek végleges elhatározásában nagy szerepe volt a 
korzikai Pozzo di Borgónak, Napóleon halálos ellenségének, Sándor 
cár barátjának. Az Arcis-sur-Aube-i csata után, amikor hírül vették, 
hogy Napóleon a szövetségesek utóvédeinek megsemmisítésére 
törekszik, Pozzo di Borgo ezt mondta: , A háború célja Párizs. Amíg 
arra gondolnak, hogy megütközzenek Napóleonnal, addig mindig 
fennáll annak a veszélye, hogy a császár legyőzi Önöket, mert ő 
mindig jobban fogja hadait vezényelni, mint Önök, és ha a seregei 
elégedetlenek is, de a becsületérzés fűti őket, s az utolsó emberig 
helyt fognak állni, míg Napóleon velük van. Bármennyire kimerült 
is katonai hatalma, az még mindig nagy, igen nagy, és Napóleon 
katonai zsenije még mai, megtépázott állapotában is nagyobb, mint 


az Önöké. Politikai hatalma azonban megtört. Az idők 
megváltoztak. A katonai önkényuralom, amelyet a forradalom 
másnapján megváltóként üdvözöltek, ma már minden hitelét 
elvesztette .. . Nem a harctéren, hanem politikai vonalon kell véget 
vetni a háborúnak . .. Egyetlen ujjukkal érintsék Párizst, s a 
kolosszus nyomban összeomlik. Ezzel a cselekedettel összetörik a 
kardját, amelyet nem tudtak kicsavarni a kezéből..." 


Pozzo di Borgo szentül hitte, hogy az ország már elfelejtette a 
Bourbonokat. Meg is mondta ezt a szövetségeseknek, 

akik egyébként maguk is ezen a véleményen voltak. Abban 
mindnyájan megegyeztek, hogy Napóleon bukása után a 
Bourbonoknak lesznek , lehetőségeik". Sándor cár most már nem 
tartotta olyan fontosnak, hogy a köztársasági államformát ajánlja. 
Látta, hogy már nem kell többé visszatérnie erre a kellemetlen 
témára, mert Napóleonnal úgyis leszámolnak. Elhatározták, hogy 
kiaknázzák a császár távollétének pillanatát, és egyenesen Párizsra 
törnek, számítva az árulókra, mert azok ki fogják szolgáltatni a 
fővárost, mielőtt még Napóleon visszatérhetne. 


A párizsi utat két marsall, Marmont és Mortier, továbbá két 
tábornok, Pacthod és Ammé védelmezte. Ezek összesen 25 

000 emberrel rendelkeztek. Napóleon fő erőivel messze a 
szövetségesek hátában volt. A Fére-Champenoise alatti csata 
március 25-én természetesen a szövetségesek győzelmével 
végződött, a franciákat visszavetették Párizs felé. 100 000 főnyi 
szövetséges hadsereg gyorsított menetben közeledett a fővároshoz. 


Március 29-én Mária Lujza császárné a trónörökössel, a kis római 
királlyal Blois-ba költözött. Párizs védelmére mintegy 40 000 főnyi 
hadsereg sorakozott föl. A fővárost fejvesztett félelem szállta meg, a 
pánik átcsapott a katonaságra is. Napóleon távolléte elvette minden 
bátorságukat. Sándor cár el akarta kerülni a vérengzést Párizs falai 
alatt, és a nagylelkű hódító szerepében akart fellépni. 


- Párizs védő hadserege és nagy vezére nélkül képtelen lesz 
tartósabb ellenállásra, ez szent meggyőződésem - mondotta a cár 
Orlovnak, amikor felhatalmazást adott neki arra, hogy a harcot 
azonnal szüntesse meg, mihelyt kilátás nyílik rá, hogy a főváros 


megadja magát. 


Elkeseredett, több órás harc következett. A szövetségesek mintegy 
9000 embert vesztettek, közülük egyedül az oroszok 6000-et. 
Talleyrand befolyására és a teljes vereségtől való 

félelmében Marmont azonban március 30-án, este öt órakor feladta 
a várost. 


Napóleon a szövetségeseknek Párizs ellen foganatosított váratlan 
hadmozdulatáról csak akkor szerzett tudomást, amikor Saint-Dizier 
és Bar-sur-Aube között leghevesebb csatáit vívta. 


- Ez mesteri sakkhúzás volt! Sohasem hittem volna, hogy a 
szövetségesek bármelyik tábornoka ilyesmire képes! - 

mondta Napóleon, amikor március 27-én a hírt közölték vele. 
Ezekben a dicsérő szavakban a stratégia szakembere nyilatkozott 
meg. 


Nyomban megfordult, és egész hadseregével Párizs felé vonult. 
Március 30-án éjszaka érkezett meg Fontainebleau-ba, ott értesült 
Párizs kapitulációjáról. 


Mint mindig, most is tele energiával és határozottsággal készült új 
harcaira. E hír vétele után azonban negyedórás néma 
megdöbbenéssel merült magába. Nyomban új tervet közölt 
Caulaincourt-ral és tábornokaival. Caulaincourt utazzon rögtön 
Párizsba, és Napóleon nevében ajánlja fel a békét a chatilloni 
föltételekkel. Különböző kifogásokkal három napig húzza el oda- 
és visszautazását, s Napóleon ezt az időt arra használja ki, hogy 
csapatait mind elhozatja Saint-Dizier alól. Akkor aztán kiveri a 
szövetségeseket Párizsból. 


Caulaincourt megpróbálta rábeszélni Napóleont, hogy tegyen 
ezúttal komoly békeajánlatot a szövetségeseknek a chatilloni 
feltételekkel, olyan ajánlatot, amelyet nem katonai taktikai 
szempontok vezetnek. , Nem, nem!" - kiáltotta a császár és 
hozzátette: , Éppen elég volt, hogy egy pillanatig haboztam. A 
kard majd mindent elintéz. Hagyjon fel ezekkel a megalázó 
javaslatokkal." 


Caulaincourt azonnal Párizsba utazott. Napóleon pedig lázas 
gyorsasággal készülődött a három-négy nap múlva 
bekövetkező újabb erőpróbára. Nagyon fontos feltételnek tartotta, 


hogy a három vagy négy nap alatt a szövetségesek hozzá ne 
fogjanak valamilyen politikai manőverhez, amely az ingadozó 
lelkeket megszédíthetné és a maguk oldalára vonhatná. Ezért volt 
szüksége az újabb béketárgyalási komédiára. 


A politikai veszedelmeket azonban már nem tudta elhárítani. A 
szövetséges uralkodókat a királypártiak viharzó örömujjongással 
fogadták Párizsban. A burzsoázia levertnek és 

megadónak mutatkozott. A külvárosok munkássága fékezte 
izgalmát, és távol maradt minden tüntetéstől. Mindez arra mutatott, 
hogy a főváros bármilyen kormányt elfogad, amelyet a hatalmak a 
nyakára ültetnek. 


1814 válságos napjaiban Napóleon szigorúan megtiltotta, hogy a 
munkások kezébe fegyvert adjanak: még akkor sem tudtak volna 
ellenállni, ha akartak volna. 


A szövetséges uralkodók kiáltványt bocsátottak ki, amelyben 
kijelentették, hogy Napóleonnal nem tárgyalnak többé, 

ellenben hajlandók elismerni azt a kormányt és azt a társadalmi 
rendet, amelyet a francia nemzet magának választ. Caulaincourt 
tárgyalásaitól ezek szerint semmi érdemlegeset nem lehetett várni. 
Sándor cár kereken megmondta neki, hogy Franciaország jóllakott 
már Napóleonnal, és tökéletesen kimerült ebben a háborús 
rendszerben. Schwarzenberg keserű panasszal hangoztatta, hogy az 
utóbbi 18 évben Napóleon egyebet sem csinált, mint zavarta a 
világ békéjét, és amíg hatalmon van, addig a nyugalom vissza nem 
térhet Európába. Éppen elég békeajánlatot tettek neki, 
meghagyták volna birodalmát, de ő semmiféle engedményre nem 
volt hajlandó. Most tehát késő újabb javaslatokkal előállnia. 
Amikor Schwarzenberg ezt mondta, nem is sejtette még, hogy 
Napóleon még most sem gondol engedményekre: Caulaincourt-t 
csak azért küldte hozzájuk, hogy három napot nyerjen, míg 
összevonhatja csapatait Fontainebleau körül. 


A Párizsból visszatért Caulaincourt Fontainebleau-ban azt 
tapasztalta, hogy ez idő alatt a hadsereg egy része már felsorakozott 
a császár körül, s a császár bízik benne, hogy április 5-én 70 000 
emberrel vonulhat majd fel a főváros ellen. 


Április 4-én Napóleon szemlét tartott hadserege fölött. 


- Katonák! - így szólt hozzájuk. - Az ellenség három nappal 
megelőzött bennünket, és elfoglalta a fővárost. Ki kell onnan 
kergetnünk őket. Méltatlan emberek, úgynevezett franciák, 
emigránsok, akiknek valamikor gyengeségből megbocsátottunk, 
szövetkeztek Angliával, és kitűzték a fehér kokárdát. Gyáva 
gazemberek! De megkapják majd, amit megérdemeltek ezért 

az újabb gaztettükért. Esküdjünk meg, hogy győzünk vagy 
meghalunk, de megbosszuljuk azt a gyalázatot, melyet hazánk 
és fegyvereink ellen elkövettek! 


- . Esküszünk! - zúgták rá a katonák. 


Amikor azonban a szemle után Napóleon visszatért a fontainebleau- 
i kastélyba, ott egészen más hangulat fogadta. Marsalljai leverten, 
némán álltak előtte. Egyik sem merte szólásra nyitni a száját. Ott 
volt Oudinot, Ney, Macdonald, Berthier és Bassano herceg. 


Napóleon felszólította őket, hogy mondják ki, ami a lelküket 
nyomja, mire azok kifejtették, hogy nem reménykednek a 
győzelemben, és egész Párizs rémülettel gondol arra, hogy a 
császár meg fogja ostromolni a várost, hiszen ez a támadás a 
lakosság és a főváros pusztulását jelenti. A szövetségesek képesek 
felgyújtani Párizst, hogy Moszkváért bosszút álljanak, és maguk el 
sem tudják képzelni, hogy katonáik hogyan fognak harcolni 

a füstölgő romok között. 


—  Távozzanak! - felelte Napóleon. - Majd üzenek Önökért, és 
közölni fogom elhatározásomat. 


Caulaincourt, Berthier és Bassano herceg maradt csak a császár 
társaságában, akik előtt kiöntötte haragját a marsallok tétovázása és 
gyávasága miatt, majd arról panaszkodott, hogy vége régi 
hűségüknek. Néhány percnyi szünet után Napóleon kijelentette a 
marsallok előtt, hogy lemond a trónról fia, a római király javára, 
akinek Mária Lujza lesz a régense. Ha a szövetségesek elfogadják 
ezeket a feltételeket, akkor a háború befejezettnek tekinthető. 
Caulaincourt-t követképpen ismét Párizsba küldi, hogy ott 
előterjessze a javaslatot. Miután ezt közölte velük, a 

császár felolvasott egy nyilatkozatot, amelyet pár perccel korábban 
fogalmazott meg: - Miután a szövetséges hatalmak képviselői 
kijelentették - mondotta -, hogy az európai béke 


helyreállításának egyedüli akadálya Napóleon császár személye, 
ezért esküjéhez híven kijelenti, hogy kész lemondani a trónról, kész 
elhagyni Franciaországot, akár életét is feláldozza a haza javáért, 
amely elválaszthatatlanul összefügg fia és a régens császárnő 
jogaival és a császárság törvényeinek érvényben tartásával. 


A marsallok lelkesen helyeselték a nyilatkozatot. A császár pedig az 
okmány felolvasása után tollat ragadott, hogy aláírja, de hirtelen 
megállott, és így szólt a marsallokhoz: , Eh, higgyék el nekem, 
okosabban tesszük, ha holnap újból nekik megyünk, és még egyszer 
legyőzzük őket!" 


A marsallok azonban némán hallgattak. Egyikük sem csatlakozott a 
császár véleményéhez. Erre Napóleon aláírta az okmányt és átadta 
egy küldöttségnek, melynek tagjai Caulaincourt, Ney és Macdonald 
voltak; a küldöttség nyomban elindult Párizsba. 


Ezalatt a fővárosban egymást kergették az események. Talleyrand a 
lehető leggyorsabban összegyűjtötte a megbízható szenátorokat, s 
megszavaztatta velük a Bonaparte-család trónfosztását és a 
Bourbonok visszahívását. Marmont árulása különösen súlyos volt. 
Seregével visszavonult Versailles-ig, ami azt jelentette, hogy 
Talleyrand mellé állt, aki őt a szövetségesek kívánságára 

az , [deiglenes kormány" elnökévé nevezte ki. 


Kezdetben Sándor cár még ingadozott. Ausztria császárához 
hasonlóan ő is szívesen látta volna a trónon a hároméves ,,II. 
Napóleont", de a szövetséges uralkodók körül nyüzsgő királypártiak 
mindenáron azt akarták, hogy Napóleon valamennyi javaslatát 
utasítsák vissza. Marmont árulása éppen akkor történt, amikor a 
legnagyobb volt az ingadozás a szövetségesek között. 


A haderő ilyen fontos részének kiesése után Párizs ostroma 
kilátástalannak tűnt. A szövetségesek el is határozták, hogy 
elutasítják a császár ajánlatait, és visszaültetik Franciaország 
trónjára a Bourbonokat. , Győzze meg uralkodóját arról, hogy 
mindenképpen meg kell adnia magát sorsának" - mondta Sándor cár 
Caulaincourt-nak, amikor az búcsút vett tőle. , Mindazt, amit 
(Napóleon) becsülete megkíván, meg fogjuk tenni" - tette még 
hozzá. És újra , nagy ember"-nek nevezte Napóleont. 


Elutazása előtt Caulaincourt-t még arra kérték a szövetségesek, 
hasson oda a császárnál, hogy minden feltétel nélkül mondjon le a 
trónról. Megígérték, hogy megtarthatja császári címét, és minden 
birtokául Elba szigetét jelölték ki a számára. Azt kívánták, hogy 
minél előbb írja alá lemondási okmányát. A szövetségesek, a 
királypártiak és Talleyrand herceg - aki most már nyíltan melléjük 
állt - attól féltek, hogy polgárháború tör ki, miután a katonák nagy 
tömege, akár a múltban, most is híven Napóleon mellett állt. A 
császár nyilvános lemondása elejét vehette a zavargásoknak. Az 
akkori körülmények között a szenátus határozatának ugyanis nem 
volt semmi erkölcsi értéke. A szenátorokat Napóleon lakájainak 
tekintették, akik elárulták urukat és az új urak szolgálatába álltak. 
, Ez az alávaló, gyáva szenátus!" -kiáltott fel Ney marsall a Sándor 
cárral folytatott tárgyalás közben. , Milyen buzgón hajtották végre 
mindig annak az embernek a parancsait, akit most zsarnoknak 
nevez! Mennyi nyomorúságtól kímélhetett volna meg bennünket, ha 
fel meri emelni a szavát, és ellenáll Napóleon hódító 
szenvedélyének! Milyen jogon meri most kinyitni a száját ez a 
hitvány társaság? Akkor hallgatott, amikor beszélni kellett volna, 
hogy merészkedik most szólni, amikor a tisztesség azt parancsolná, 
hogy hallgasson?" 


Ennek a kínos bizonytalanságnak csak Napóleon vethetett volna 
véget, egyetlen szavával, ha feloldja esküjük alól katonáit, tisztjeit, 
tábornokait és hivatalnokait. Ebben, pártállásra való tekintet nélkül 
minden francia egyetértett a szövetségesekkel. 


Április 5-én Caulaincourt, Ney és Macdonald visszatért Párizsból 
Fontainebleau-ba. Amikor Napóleon végighallgatta beszámolójukat 
a Sándor cárral és szövetségeseivel folytatott tárgyalásokról, és 
meghallgatta tanácsaikat, hogy vesse alá magát az elkerülhetetlen 
végzetnek, újra azon töprengett, milyen csapatok állnak még 
rendelkezésére. Sorra számba vette a hozzá hűséges katonákat. , No 
mindegy, majd meglátjuk ...! A viszontlátásra, holnapig!" Ezzel 


elbocsátotta követeit. Később aztán Caulaincourt-t újra magához 
hívatta. 


- . Ej, Caulaincourt, Caulaincourt, milyenek az emberek! . . . - 
mondta az éjszakába nyúló beszélgetés során. - 
Marsalljaim szégyellték volna ugyanazt megtenni, mint Marmont. 


Erről csak megbotránkozással tudnak beszélni. Alapjában véve 
azonban kissé irigylik, hogy ez az ember megelőzte őket a 
boldogulás útján. Ők is szívesen megszereznék a jogcímet rá, ha 
becstelenség nélkül tehetnék, hogy a Bourbonok alatt is 
megtarthassák rangjukat. 


Sokáig beszélt Marmont esetéről, aki a döntő órában elárulta őt. 


- Ez a szerencsétlen fráter nem tudja, hogy mi vár rá. Nevéhez az 
árulás gyalázata tapad. Higgye el, én magammal már nem törődöm. 
Az én pályafutásomnak már vége, vagy legalábbis rövidesen vége 
lesz. De különben is, mi örömöm telne az uralkodásban manapság, 
amikor azt látom, hogy az emberek meguntak, és alig várják, hogy 
másokkal pótolhassanak? Én csak Francia-országra gondolok. Ejh, 
ha ezek az ostobák nem adtak volna el, négy óra alatt újra 
föltámasztottam volna Franciaországot! Mert higgye el nekem, hogy 
a szövetségesek mai hadállásaikban, hátuk mögött Párizzsal és 
szemben velem, pusztulásra voltak ítélve. Ha pedig kivonultak 
volna Párizsból, hogy a vereséget elkerüljék, nem jöttek volna többé 
vissza. Ez a nyomorult Marmont megakadályozta ezt a pompás 
csatanyerést. . . Kétségtelen, hogy módunk lett volna még 
felülkerekedni, ha elnyújtjuk a háborút. Csak arra gondolok, hogy a 
lotharingiai, a champagne-i, a burgundiai parasztok megtámadják 
és lemészárolják az elszigetelt ellenséges csapatokat.. . Megjelennek 
a Bourbonok, és isten tudja, mi következik utánuk. Ők a külső békét 
és a belháborút hozzák magukkal. Várjon csak, meglátja, mivé lesz 
ez az ország a kezükben egy év múlva! ... Egyébként elhiszem: e 
pillanatban más valaki kell ide, nem én. Nevem, ábrázatom, 
kardom, minden félelmet gerjeszt. Meg kell adnom magam. 
Mindjárt behívatom a marsallokat, és látni fogja, mennyire fognak 
örülni, hogy kihúzom őket a csávából, és lehetővé teszem, hogy 
ugyanazt tegyék, amit Marmont, csak esküszegés nélkül. 


Napóleon ezen az éjszakán mindazt elmondta Caulaincourt-nak, 
amit nyilván már régen kigondolt. Szavaiból világosan kitűnt, hogy 
rettenetesen belefáradt már a véres uralomba, a szüntelen 
haláltáncba, hullahegyek végtelen sorába, egész nemzedékek 
föláldozásába, olyan cél érdekében, amely nyilván elérhetetlen volt. 


- Azt akartam, hogy Franciaország a világ ura legyen - vallotta be 
Napóleon egész nyíltan 1814 tavaszán. Akkoriban még 

nem tudhatta, hogy később bizonyos francia történészek egész 
iskolát fognak alkotni annak bizonyítására, hogy Napóleon egész 
élete folyamán sohasem támadott meg senkit, mindig csak 
védekezett. E történetírói iskola szerint Napóleon csak birodalma 

, természetes határait" védelmezte, amikor bevonult Bécsbe, 
Milánóba, Madridba, Berlinbe, Moszkvába. A Moszkva folyó mellett 
is a Rajnát , védelmezte". 


Napóleon maga sohasem gondolt ilyenfajta magyarázkodásra. Annál 
ő sokkal őszintébb volt. 


Néhány évtizede, a hivatalos levéltárak és egyéb adatok segítségével 
Albert Meynier kimutatta, hogy Napóleon uralma idején a 
különböző csatákban és hadjáratokban elesett és eltűnt franciák 
száma több volt, mint egymillió. 471 000 halottról számolt be már 
annak idején a hivatalos kimutatás, az 530 000 eltűntről soha hír 
nem érkezett. Ebbe a számba természetesen nem vették be azokat a 
súlyos sebesülteket és rokkantakat, akik sérülésükbe nem a 


2 


csatatéren, hanem később, a katonai kórházakban haltak bele. 


Meynier számításai nem vonatkoztak az egész napóleoni 
birodalomra, csak magára a , régi Franciaországra", a , régi départe- 
ment"-okra. Tehát még arra a Franciaországra sem, amely fölött 
Napóleon 1799. brumaire 18-a óta uralkodott (mert itt számításon 
kívül maradt Belgium, Piemonte és azok a területek, amelyek a 
forradalom alatt és Napóleon brumaire 18-a előtti hódításai 
következtében kerültek a birodalomhoz), hanem kizárólag a 
forradalom előtti Franciaországra. És e számadásoknál nem is 
vettük figyelembe Napóleon minden háborúját, csupán azokat, 
amelyeket 1800 óta inditott. Más szóval, ebből a mérlegből 
hiányoznak azok a számok, amelyek az első, az 1796-97-es itáliai 
hadjáratra, Egyiptom meghódítására és a szíriai expedícióra 
vonatkoznak. Feltehető, hogy Napóleon nem látta olyan világosan, 
hogy 26 000 000 lélekből egymillió férfit irtott ki háborúi során, 
de látnia kellett a sorozások után elnéptelenedett falvakat, és 
látnia kellett számtalan csatái után a halottakkal borított 
csatatereket. Néha megpróbálta megnyugtatni az emberek 
lelkiismeretét (a sajátja nem nyugtalankodott különösen), és 
kimutatta, hogy a vazallus vagy , szövetséges" országok által 
szolgáltatott katonák: a németek, a svájciak, az olaszok, a belgák, a 


hollandok, a lengyelek, az illírek stb. közül sokkal több pusztult el, 
mint a franciák közül. 


Viszont a Napóleon hadseregében küzdő három- vagy négymillió 
külföldi katonának a pusztulása nagyon siralmas vigasztalás lehetett 
egymillió , tisztavérű" francia lemészárlásáért... A lekaszabolt, eltűnt 
vagy megrokkant ellenséges katonák millióival Napóleon sohasem 
törődött. 


E hosszú éjszaka folyamán, míg a pompás és komor fontaine-bleau-i 
palota termeit járta keresztül-kasul, miközben Caulain-court előtt 
fölállította történeti szerepének mérlegét, Napóleon csak egyetlen 
lényeges dolgot állapított meg mint végső következtetést: kifacsarta 
az országnak minden erejét, Franciaország kimerült. 


Lehetséges, hogy a Bourbonokat senki sem kívánja vissza, és nem is 
fogják sokáig a trónon tartani magukat; ebben a pillanatban 
azonban nem Napóleonra van szükség, valaki más kell helyette. 
Ezekben az áprilisi napokban arról is tájékoztatták, hogy a párizsi 
kereskedővilág és a nagypolgárság, ha nem is fogadta akkora 
lelkesedéssel a szövetségeseket, mint a királypárti nemes urak, 
mégis hangosan hirdette mindenütt, hogy már nem bírja tovább a 
háborút, mindannyian tönkremennek. 


Ez a burzsoázia, melyért Napóleon annyit tett; valóban kimerült, 
fuldoklott, akárcsak marsalljai, akiket elárasztott jótéteményeivel. 
Viszont a császár jótéteményeinek élvezéséhez a burzsoáziának is és 
a marsalloknak egyaránt tartós békére lett volna szükségük, ami 
pedig Napóleon alatt elképzelhetetlen volt. 


Ezen az éjszakán a császár jóformán le sem feküdt. 1814. április 6- 
án rávirradt a reggel. Napóleon magához hívatta marsalljait, s a 
következőket jelentette ki nekik: 


- Uraim, nyugodjanak meg! Sem Önöknek, sem a hadseregnek nem 
kell tovább vérüket ontaniuk. Hajlandó vagyok minden föltétel 
nélkül lemondani. Szerettem volna az Önök érdekében és a 
családom érdekében, ha a fiam számára biztosíthattam volna 

a trónt. Azt hiszem, hogy ez a megoldás Önöknek még 

nagyobb előnyt jelentett volna, mint nekem, mert Önök olyan 
kormányzat szolgálatában maradhattak volna, amely megfelel az 


Önök eredetének, az Önök érzelmeinek és az Önök érdekeinek ... Ez 
lehetséges lett volna, de valakinek a méltatlan magatartása 
megfosztotta Önöket attól a helyzettől, melytől azt reméltem, 

hogy mindnyájuk javát biztosítja. A hatodik hadtest (Marmont) 
kiesése nélkül mindezt kivívhattuk volna, sőt ennél többet is. 
Megmenthettük volna Franciaországot. De másképpen történt.. 

. Ezért én alávetem magam a sorsomnak, Önök is vessék alá 
magukat a sorsuknak. Törődjenek bele, hogy a Bourbonok 

alatt fognak élni, szolgálják őket hűségesen. Önök nyugalomra 
vágytak, nos, lesz részük benne... De szeretném, ha nem 

nyernének beigazolást rossz előérzeteim. A mi nemzedékünk nem a 
tétlen semmittevésre született. A béke, amelyet annyira áhítottak, 
többet fog Önök közül elpusztítani pelyhes ágyukban, mint 
amennyit a háború pusztított volna el a tábori állásokban ... 


Ezután egy papírlapot vett fel az asztalról, és a következő 
nyilatkozatot olvasta föl a marsalloknak: , Miután a szövetséges 
hatalmak kijelentették, hogy az európai béke helyreállításának 
egyedüli akadálya Napóleon császár, ezért esküjéhez híven kijelenti, 
hogy mind a maga, mind örökösei nevében lemond Franciaország és 
Itália trónjáról, mert nincs olyan személyes áldozat, még életének 
feláldozása sem, amelyet meg ne hozna Franciaország érdekében." 


Leült az asztalhoz, és aláírta az okiratot. 


A marsallok mélyen megrendülve állták körül. Megragadták a kezét, 
és összecsókolták, hízelkedő és sajnálkozó szavakkal simogatták, 
amihez Napóleon már régen hozzászokott. 


Caulaincourt két marsall kíséretében azonnal bevitte az okmányt 
Párizsba. 


Sándor cár és szövetségesei nagy izgalommal várták a dráma végét. 
Amikor a lemondó okirat a kezükben volt, valamennyien tomboltak 
örömükben. Sándor cár biztosította a követeket arról, hogy 
Napóleonnak azonnal tulajdonába adják Elba szigetét, a római 
király és Mária Lujza pedig Itáliában független királyságot kap. 


Befejeztetett. 


A katonákat és az altiszteket a lemondás híre szörnyen leverte. 


Április 6-ról 7-re virradó éjszaka a gárda és gránátosai 

tüntetve járták be Fontainebleau utcáit és ezt kiáltozták: , Éljen a 
császár, le az árulókkal!" Összegyűltek a palota körül. A Napóleont 
eláruló marsallok felé gyilkos fenyegetéseket kiáltottak mindenfelől. 


A császár megüzente katonáinak, hogy terhére vannak ezek a 
tüntetések, és kérte őket, hogy térjenek vissza a kaszárnyákba. 


E pillanatban Napóleon kétségen kívül arra gondolt, amire már 
sokszor gondolhatott az 1814-es, stratégiai szempontból ragyogó, de 
politikai szempontból annyira reménytelen hadjárat idején. 


Az 1813-as év folyamán marsalljai, tábornokai, tisztjei, sőt gárdista 
sorkatonái is észrevették, hogy Napóleon teljesen fölöslegesen 
kockáztatja az életét. Ezt nem úgy tette, mint 1796-ban, az arcolei 
hídon, vagy 1807-ben, az eylaui temető mellett, szükségszerű 
katonai célok szolgálatában, hanem teljesen fölöslegesen. 


Például, mint ahogy már említettük is, Duroc halála után a császár 
leült egy fatönkre, és ott maradt, teljesen mozdulatlanul, mintha élő 
céltáblául akarna szolgálni a körülötte csapkodó golyóknak. 1814 
folyamán ez a különös viselkedés egyre gyakrabban megismétlődött, 
úgyhogy lehetetlen volt meg nem érteni, "hogy mit akart a császár. 
Így például az Arcis-sur-Aube melletti csatában, március 20-án, 
amikor Napóleon - megint csak minden szükség nélkül - olyan 
terepszakasz felé indult, ahonnan éppen az ő parancsára 
visszavonták a katonaságot, mert lehetetlen volt az állást tovább 
tartani, Exelmans tábornok utánaszaladt, hogy visszatartsa. 
Sebastiani marsall azonban ezekkel a szavakkal állította meg 
Exelmans-t: , Hagyja békén! Hisz jól láthatja, hogy tudatosan 
csinálja, végezni akar saját magával!" Napóleont azonban sem 
kartácstűz, sem golyó nem találta. 


Napóleon az öngyilkosságot mindig a gyöngeség és a kishitűség 
jelének tekintette. Arcis-sur-Aube-nál és sok más hasonló esetben az 
1813. és az 1814. évek folyamán minden bizonnyal a halált kereste, 
mert saját kezével nem akart öngyilkosságot elkövetni. 


1814. április 11-én azonban, öt nappal lemondása után, amikor a 
fontainebleau-i palotában már az elbai utazás előkészületei folytak, 
Napóleon elbúcsúzott Caulaincourt-tól, akivel azokban a napokban 


sok időt töltött együtt. Visszavonult lakosztályába, és - mint ahogy 
azt később megállapították - harctéri táskájából, amelyet mindig 
magával hordott, kis ópiumoldatos üvegcsét vett elő. Mint tudjuk, 
1812-ben, a malo-jaroszlaveci csata után, amikor majdnem fogságba 
került, Napóleon gyorsan ható mérget készíttetett magának Yvan 


doktorral. A kis üvegcsét másfél éven át nem vette elő táskájából. 
Fontainebleau-ban aztán elővette, és kiitta egész tartalmát. . . 


Borzasztó görcsei támadtak. Ugyanakkor Caulaincourt rosszat sejtve 
bement Napóleonhoz. Azt hitte, hogy valami hirtelen betegség 
támadta meg, és rögtön értesiteni akarta a palota orvosát. Napóleon 
tiltakozott az ellen, hogy bárkit is hívjon, még dühbe is gurult, 
amikor Caulaincourt erősködött. A görcsök azonban olyan hevesek 
voltak, hogy Caulaincourt Napóleon parancsa ellenére kiszaladt a 
szobából, felébresztette a doktort, ugyanazt az Yvan doktort, aki az 
ópiumot Malo-Jaroszlavec után Napóleon számára készítette. 
Amikor az orvos meglátta az asztalon az üvegcsét, mindent 
megértett. Napóleon panaszkodott, hogy a méreg gyenge, vagy 
elvesztette az erejét, és újabb adagot követelt az orvostól. A doktor 
kijelentette, hogy másodszor már nem követ el ilyen bűnt, és 
kiment a szobából. 


Napóleon órákon át szenvedett, mert visszautasított minden 
ellenmérget. Határozottan megtiltotta, hogy a történtekről bárki is 
tudomást szerezzen. , Milyen nehéz itt meghalni, és milyen könnyű 
a csatatéren. Óh, miért is nem haltam meg Arcis-sur-Aube-nál!" - 
szakadt ki belőle borzalmas szenvedései közepette. A méreg nem 
ölte meg, s Napóleon soha többé nem tett újabb öngyilkossági 
kísérletet. Nem is beszélt a dologról soha. 


Az úti előkészületek majdnem teljesen befejeződtek. A 
szövetségesekkel való megállapodás értelmében Napóleon magával 
vihette Elba szigetére gárdájának egy zászlóalját. 


1814. április 20-án befejezték a készülődéseket. A palota előtt már 
ott várakoztak Napóleon csekély kíséretének és a szövetséges 
hatalmak megbízottainak kocsijai, amelyek elkísérték 

Elba szigetére. 


Napóleon azt kívánta, hogy elbúcsúzhasson a gárdától. A gárdisták 


a palota udvarán sorakoztak fel, amelyet azóta is , a búcsúvétel 
udvarának" neveznek. 


Elöl tisztjeivel és tábornokaival az élen a régi gárda állott, mögötte 
az új gárda. Mikor a császár megjelent, a katonák tisztelegtek, és a 
zászlóvivő Napóleon lábai elé hajtotta a zászlaját. 


, Katonák, régi fegyvertársaim, kikkel együtt jártam a becsület útját, 
mennem kell, mert ha tovább is köztetek maradnék, folytatnom 
kellene a kegyetlen háborút - és talán polgárháborúra is sor kerülne. 
Ezt pedig nem akarom. Élvezzétek a nyugalmat, amelyet méltán 
megérdemeltek, éljetek boldogul. Engem ne sajnáljatok. Nekem 
küldetésem van, és csak azért maradok életben, hogy ezt a 
küldetésemet beteljesítsem. El kell mesélnem az utókornak azokat a 
hőstetteket, amelyeket véghezvittetek - ez az én küldetésem ... 
Mindnyájatokat szívemre szeretnélek ölelni, hadd csókolom meg 
legalább a zászlótokat!" 


Többet nem tudott mondani, hangja elcsuklott. Karjaiba szorította a 
zászlóvivőt, megcsókolta a zászlót, gyorsan megfordult, és beült 
kocsijába. Szemtanúk állítása szerint a gárda katonái úgy sírtak, 
mint a gyerekek. A hintók , Éljen a császár!" kiáltások között 
gördültek ki az udvarból. 


, Az emberiség történetének legnagyobb hőskölteménye lezáródott: 
a császár elbúcsúzott gárdájától" - írták az angol lapok, amikor erről 
a napról hirt adtak. 


A valóságban azonban ennek a húsz éve tartó hőskölteménynek, 
amely 1793 decemberében, Toulonban kezdődött, 1814 áprilisában 
Fontainebleau-ban még nem szakadt vége. Napóleon még egyszer 
bámulatba ejtette a világot, amely pedig a húsz év alatt elszokott 
attól, hogy bármin is csodálkozzék. 


16. fejezet 
A SZÁZ NAP (1815) 


Mielőtt e kivételes élet legkülönösebb eseményének leírásába 
kezdenénk, előbb el kell mondanunk a következőket: vitathatatlan 
tény, hogy a császárnak Elba szigetén az első időkben semmiféle 


terve nem volt. Úgy látta, hogy politikai pályája lezárult, és arra 
készült, hogy a gárdának tett ígéretéhez híven megírja 
uralkodásának történetét. Legalábbis a szigeten töltött első fél 
esztendeje ezt a benyomást keltette. Nyugodt volt, kiegyensúlyozott. 


Miután átvonult a déli , département"-okon - ahol a királypártiak a 
lehető legellenségesebben fogadták, és ahol olykor élete is 
veszélyben forgott, 1814. május 3-án megérkezett Elba 

szigetére. Ezután tehát teljes elszigeteltségben kell élnie a békés és 
idegen nép körében, amely a legteljesebb hódolatot tanúsította új 
ura iránt. 


1811-ben, pontosan három évvel az Elba szigetére való megérkezés 
előtt, Napóleon Wrede bajor generálist fogadta a Tuileries-ben. 
Wrede a legnagyobb tisztelettel arra akarta rávenni a császárt, hogy 
álljon el a nyíltan készülő orosz háború tervétől. Napóleon azonban 
hevesen félbeszakította, és azt válaszolta neki, hogy három év 
múlva a világ ura lesz. 


Három évvel e beszélgetés után a , világbirodalom" eltűnt, s helyette 
Napóleon egy 223 km2 nagyságú sziget felett uralkodott, melynek 
három piciny városkájában mindössze néhány ezer ember lakott. 


A sors visszavitte őt szülőföldje közelébe. Elba szigete körülbelül 50 
kilométerre van Korzikától. 1814 áprilisáig ez a sziget Napóleon 
egyik olasz vazallusának, a toscanai hercegnek a birtoka volt. A 
bukott császár, birodalmának összeomlása után ezt a szigetet kapta, 
ez lett az egyedüli birtoka. 


Napóleon megnézte birtokát, fogadta alattvalóit, döntéseket hozott, 
intézkedett, szóval úgy látszott, hogy hosszú időre berendezkedik. 
Olykor egy-egy rokona is meglátogatta hosszabb-rövidebb időre: 
édesanyja és húga, Pauline Borghese hercegnő. Walewska grófnő is 
felkereste; vele Napóleon 1807-ben Legyelországban került 
szorosabb kapcsolatba, és a grófnő egy életen át szerette őt. Mária 
Lujza és fia nem látogatták meg, mert Ausztria császára, Mária 
Lujza apja ezt megtiltotta nekik; különben a volt császárné maga 
sem érezte különösen fontosnak, hogy viszontlássa férjét. A császár 
francia történetírói általában elítélik ezért a közönyösségéért, és 
férjének árulójaként kezelik. Úgy tűnik, tökéletesen elfelejtik, hogy 
mikor 1810-ben Napóleon feleségül kérte Mária Lujzát, sem ő, de 


más sem kérte ki a fiatal leány beleegyezését a házassághoz. 
Mindehhez elegendő lehet, ha idézzük Mária Lujzának 1810 
januárjában kelt levelét, amelyet Ausztriából irt egyik közeli 
barátnőjének: , Napóleon válása óta mindig azzal nyitom ki a 
"Frankfurter Zeitung"-ot, hogy talán már megtalálom benne új 
feleségének a nevét. Megvallom neked, ez a késlekedés nyugtalanít. 
Sorsom az isteni gondviselés kezében van ... De ha szerencsétlen 
végzetem azt kívánja tőlem, el vagyok szánva rá, hogy feláldozom 
személyes boldogságomat az állam javára." Így vélekedett a császár 
jövendő menyasszonya és felesége a fenyegető házasságról. 
Napóleon birodalmának összeroppanása így inkább valami 
fogságból való szabadulást jelentett a számára. 


A császárt első felesége sem látogatta meg, akit pedig 
szenvedélyesen szeretett, mielőtt elvált tőle. Jozefin 1814. május 
29-én halt meg Malmaisonban, néhány héttel azután, hogy 
Napóleon Elba szigetére érkezett. Mikor ezt hírül vette, a császár 
napokon keresztül komor és hallgatag volt. 


Az első hónapok nyugodtan és egyhangúan teltek Elba szigetén. 
Napóleon magába ásta keserűségét, kifelé mit sem mutatott. 
Legföljebb annyit, hogy néha hosszú órákon keresztül gondolataiba 
merült. Nyilván csak 1814 őszén, különösen novemberben és 
decemberben kezdett felfigyelni arra, amit a 

franciaországi eseményekről és az akkor kezdődő bécsi 
kongresszusról elmondtak neki. Hírhozókban nem volt hiány. 
Itáliából, melynek legközelebbi pontja (Piombino városa) mindössze 
12 kilométerre van Elba szigetétől, valamint Franciaországból olyan 
hírek jöttek, amelyek világosan megmutatták, hogy a Bourbonok és 
csatlósaik még annál is vigyázatlanabbul és ostobábban 
viselkednek, mint ahogy azt várni lehetett. 


Talleyrand, a legértelmesebb mindazok közül, akik Napóleont 
elárulták, és 1814-ben a Bourbonok restaurációján dolgoztak, 
már az első tetteik után kijelentette: , semmit sem felejtettek és 
semmit sem tanultak". Caulaincourt-ral folytatott beszélgetése 
alkalmával I. Sándor ugyanilyen szellemben nyilatkozott: ,a 
Bourbonok nem javultak meg, és különben is javíthatatlanok". 


XVIII. Lajos, a köszvényes, öreg uralkodó, óvatos ember volt, de 
öccse, Charles d Artois és az egész emigráns falka, amely 


a Bourbonokkal együtt visszatért, köztük Charles d Artois gyermekei 
- Angouléme és Berry hercegek - úgy viselkedtek, mintha sohasem 
lett volna Napóleon, sohasem létezett volna forradalom. Nagy 
kegyesen hajlandóknak mutatkoztak arra, hogy megbocsássák 
Franciaország bűneit, de természetesen csak azzal a feltétellel, ha az 
ország magábaszáll, megalázkodik és visszatér a régi rendhez. 
Minden bárgyúságuk ellenére is hamarosan meg kellett azonban 
győződniük arról, hogy lehetetlen megsemmisíteniük a Napóleon 
által alapított intézményeket. 


Ezek az intézmények sértetlenül megmaradtak: a vidéki megyék 
prefektusai, a minisztériumok és a rendőrség szervezete, az adózási 
rendszer alapjai, a , Code Napoléon", a törvénykezés, egyszóval 
Napóleon egész adminisztratív alkotása, még a Becsületrend is, az 
egész bürokratikus szervezet, a hadsereg felépítése, az egyetem, a 
közép- és felsőiskolák rendje, a pápával kötött konkordátum, szóval 
minden, ami a napóleoni korszak belső rendjének lényegét alkotta. 


Az egész változás arra korlátozódott, hogy legfelül, a császár helyén 
, alkotmányos" király uralkodott. Az alkotmányt kikényszerítették az 
új királytól. Sándor cár különösen ragaszkodott ehhez, mert 
meggyőződése volt, hogy alkotmány nélkül a Bourbonok nem 
tarthatják meg a hatalmat. Az alkotmány a lakosság csak igen 
kicsiny rétegének, mintegy 100 000 jómódú polgárnak adott 
választójogot (a 28-29 millió főnyi francia lakosságból). 


Az , ultraroyalisták", akik a régi rend teljes és változatlan 
visszaállításának hívei voltak, elkeseredetten acsarkodtak az 
alkotmány ellen. Azt kérdezték, miért kell az isten kegyelméből 
uralkodó király jogkörét megcsonkítani akkor, amikor olyan sokáig 
tűrték, hogy egy bitorló diktátorként uralkodjék az országon? 


Ezek az urak azonban más okok miatt is roppant elégedetlenek 
voltak. A restauráció első napjától kezdve kitartóan követelték, 
hogy adják vissza nekik azokat a földeket, amiket a 

forradalom idején elkoboztak tőlük, és eladtak a parasztoknak meg 
a polgároknak. Erre persze senki sem mert vállalkozni. Viszont már 
az effajta hangok is nagy nyugtalanságot keltettek a parasztság 
körében, és fenyegető mértékben felizgatták a vidéki lakosságot. 


A papság, amely- szívvel-lélekkel az emigráns nemes urak oldalán 


állt, megindította hadjáratát a szószékről, kiprédikálta az istentelen 
parasztokat, akik megvásárolták az elkobzott földeket és , maguk 
ellen fordítják isten haragját, ezért, mint a bibliai Je-zabelt, őket is 
a kutyák fogják felfalni az út szélén". 


A visszatért nemes urak arcátlansága nőttön-nőtt. Tucatszám 
forogtak közszájon történetek megbotozott parasztokról; a 
bántalmazottak hiába fordultak a bírósághoz, ott nem kaptak 
elégtételt. XVIII. Lajos udvaránál az okosabbak kétségbeesve 
szemlélték, hogy mi történik a falvakban, mennyire felkavarja a 
parasztság nyugalmát a földek visszavételének híre. Segíteni 
azonban nem tudtak a bajokon. 


A burzsoázia a császárság bukásának első perceiben úgy érezte, 
hogy megszabadult egy súlyos lidércnyomástól. Reménykedett, 
hogy végre megszületik a tartós béke, újra feléled a kereskedelem, 
megszűnik az örökös sorozások aggodalma. (A császárság utolsó 
éveiben a burzsoáziát ugyanis megfosztották attól a jogától, hogy 
fiai helyébe önkénteseket vásárolhasson, annyira megcsappant a 
katonaköteles ifjak száma.) A számukra annyira ártalmas 
önkényuralom letűnése reménytelivé tette őket. 1813-1814-ben már 
maguk a nagyiparosok is feladták azt az álláspontjukat, hogy 
boldogulásuk egyedüli biztosítéka a császárság. 


Alig múlt el néhány hónap a császárság összeomlása és a szárazföldi 
blokád megszüntetése után, a kereskedő és az ipari polgárság nagy 
siránkozásba fogott; az angol árucikkek, amelyek most elárasztották 
Európát, benyomultak Franciaországba is, és kiszorították a piacról 
a francia ipari termékeket. A Bourbonok kormánya gondolni sem 
mert arra, hogy erélyes vámpolitikával védekezzék az angolok ellen, 
akik olyan hathatósan közreműködtek Napóleon megbuktatásában. 


A polgárság egyes körei bizonyos rokonszenvvel fogadták a 
Bourbonokat, és ezt a rokonszenvet viszonylag elég hosszú ideig 
táplálták. Ezek főleg szabadfoglalkozású értelmiségiek, ügyvédek, 
orvosok, újságírók stb. voltak. Napóleon szigorú zsarnokságával 
szemben XVIII. Lajos rendkívül mérsékelt, jámbor alkotmánya égi 
jótéteményként tűnt fel előttük. Az újságok, könyvek és egyéb 
kiadványok száma egyre szaporodott; olyan dolgok voltak ezek, 
amikről a császárság alatt álmodni sem lehetett. Ám ez a művelt 
népréteg, amely a XVIII. század szabadelvű filozófiájával és 


irodalmával táplálkozott, hamarosan egyre több csalódást, sőt 
ingerültséget érzett, amikor látta a klerikális körök 
elhatalmasodását a Bourbonok udvarában, közigazgatásában és 
társadalmi intézményeiben. A voltaire-i gondolkodásmódnak 
szemernyi megnyilatkozásáért üldözés és börtön fenyegette az 
embert. A vallási fanatizmus különös féktelenséggel tombolt a 
vidéken, ahol az új tisztviselőket az egyház ajánlatára nevezték ki. 


A Bourbonok és híveik hónapról hónapra egyre mélyebben ásták alá 
saját helyzetüket. Ahhoz nem voltak elég erősek, hogy helyreállítsák 
a régi uralmi rendszert, s szétrombolják a forradalom és a 
császárság alkotta polgári törvényeket. Ahhoz sem volt bátorságuk, 
hogy a napóleoni államszervezetet bármelyik sarkában 
megingassák, viszont szóban, újságcikkekben, 

szitkozódó prédikációkban és a polgárokkal, főleg a parasztokkal 
szemben tanúsított kihívó magatartásukkal maguk ellen lázítottak 
mindenkit. Fenyegetőzéseik és provokációik elfűrészelték az egész 
rendszer politikai alapját. Különösen vidéken háborogtak a 
kedélyek. 


Volt még egy körülmény, amelynek nagy fontossága volt a 
továbbiak alakulásában. A katonák egész tömege és a tisztek nagy 
része úgy tekintette a Bourbonokat, mint valami szükséges rosszat, 
amit a külföld akarata kényszerített rájuk, és amit szó nélkül, 
türelemmel kell elviselniük. Az idő múlásával a sebek, 

a megcsonkított tagok fájdalma, az örökös háborúk aggodalmai, 

az oroszországi visszavonulás keservei lassan mind a messze 
múltba ködlöttek. Mindezeknek az emléke napról napra halványabb 
lett és a feledésbe merült. A régi katonák csak arra emlékeztek, 
hogy Napóleon hősi harcokba vezette őket, és hosszú századokra 
szóló dicsőséggel koronázta nevüket. Szemükben ez az ember 
nemcsak a híres hős, a nagy hadvezér, a fél világ rettegett ura volt, 
hanem egyben a kedves fegyvertárs is, , a kis káplár", aki nevükön 
szólította őket, meghúzta a fülüket, megrángatta a bajuszukat, ha 
jókedve volt. És mindig úgy képzelték, hogy Napóleon 

ugyanúgy szereti őket, mint ahogy ők szeretik a császárt. Napóleon 
nagyon jól értett ahhoz, hogy ápolja és erősítse embereiben ezeket 
az illúziókat. 


Ami a tiszteket illeti, az ő beállítottságuk a Bourbonokkal szemben 


nem volt oly messzemenően ellenséges, mint a katonáké. A tisztikar 
is - legalábbis jó része - belefáradt a háborúskodásba, nyugalomra 
vágyott. A Bourbonok azonban nem bíztak különösebben ennek a 
tisztikarnak a politikai hűségében. Ezenkívül nem is volt szükségük 
akkora keretre, mint háborús időkben, ezért a tisztek jelentős 
tömegét egyetlen tollvonással nyugdíjazták, vagyis félzsoldba tették, 
úgyhogy egy-kettőre elég szegényes körülmények közé taszították 
őket. 


Azok pedig, akik szolgálatban maradhattak, tele voltak gyűlölettel a 
velük együtt szolgáló ifjú tisztecskékkel szemben, akik persze a 
királyhű nemesség soraiból kerültek ki és akiket föléjük helyeztek 
parancsnokoknak. A katonák és tisztek görbe szemmel nézték a 
fehér liliomos lobogót is, amellyel a Bourbonok a forradalom 
zászlóját felcserélték. Napóleon öreg katonái szemében a fehér 
zászló az áruló emigránsok jelképe volt, akiket mindig legyőztek a 
múltban, amikor az intervenciósok között összeakadtak velük. És 
most ez alatt a zászló alatt tértek vissza és ültek nyeregbe az orosz, 
porosz és osztrák szuronyok segítségével ezek az ellenforradalmár 
árulók, akik most ráadásul még a földet is vissza akarják venni a 
parasztoktól. , Hol van a császár, mikor jön vissza?" - ezt a kérdést 
egyre gyakrabban vetették föl a falvakban éppúgy, mint a 
kaszárnyákban; nemsokára a városi lakosság is kezdte visszasírni 
Napóleon uralmát. 


Napóleon mindezt jól tudta. Ezenkívül Itálián és az újságokon 
keresztül arról is értesült, ami a bécsi kongresszuson 

történt. Csendben figyelte, hogyan igyekeznek osztozkodni az 
uralkodók és a diplomaták - minden siker nélkül - az ő hatalmas 
örökségén, milyen mohón vetik rá magukat az egykori 
szövetségesek az ő hódításaira, amelyeket most elragadtak 
Franciaországtól. Észrevette a nézeteltéréseiket, látta, hogy Anglia 
és Ausztria most határozottan Oroszország és Poroszország ellen 
fordul a szász és a lengyel kérdésben. Az európai hatalmak néhai 
egységének, amellyel 1814-ben legázolták a napóleoni birodalmat, 
úgy látszott, vége van .... 


1814 decemberében, amint porto-ferrajói palotája körül sétált 
(Porto-Ferrajo Elba szigetének a fővárosa), Napóleon 
hirtelen megállt az egyik ott silbakoló gránátos előtt. A régi gárda 


ama zászlóaljának katonája volt, amely a szövetségesek 
engedelmével Elba szigetére kísérte császárját. 


- . Na, vén dörmögő, talán bizony unod itt magad? 


- . Nem, felség, de nem mondhatnám, hogy valami különösen jól 
mulatok. 


Napóleon egy aranyat dugott a markába, és halkan ezt mondta neki: 
,Ne búsulj, nem lesz örökké így", majd továbbment. 


Kinek a füléhez juthattak el ezek a szavak, vagy talán Napóleon 
mások előtt is elejtett hasonló gyanús kijelentéseket? Nem tudjuk. 
Csak annyit tudunk, hogy mind Metternich, mind XVIII. Lajos, mind 
pedig a londoni kormány egyre nyugtalanabbul gondolt arra, hogy 
Napóleon túlságosan közel tartózkodik a francia partokhoz, és már 
arról tárgyaltak, hogy máshová kellene vinni, valami egészen távoli 
helyre. Mert ettől az embertől még ezen a kis szigeten is félni kell. 
Olyan hírek is jártak, hogy orgyilkosokat küldtek le hozzá. Minél 
ostobábban intézték dolgaikat a Bourbonok és párthíveik 
Franciaországban, annál aggodalmasabban beszéltek Napóleonról a 
bécsi diplomata kongresszuson. Közben azonban Elba szigetéről 
teljesen megnyugtató hírek is érkeztek, melyek ellentmondtak a 
riasztó mendemondának. A császár alig jár ki kastélyából. Általában 
nyugodt, úgy látszik, beletörődött sorsába. Campbell úrral, Anglia 
képviselőjével folytatott barátságos beszélgetése során azt 
mondotta, hogy a szigetén kívül őt semmi a világon nem érdekli. . . 


1815. március 7-én este az osztrák császári udvar nagy bált 
rendezett a jelenlevő uralkodók és a kiküldött miniszterek 
tiszteletére a bécsi császári palotában. Egyszerre, az ünnepély 
kellős közepén, a meghívottak valami különös zavart észleltek 
Ferenc császár környezetében: sápadt, halálrarémült udvaroncok 
futkostak le-fel a díszlépcsőn; szinte úgy hatott, mintha valahol a 
közelben nagy tűz támadt volna és ez riasztotta volna meg az 
udvaroncokat. És egyetlen szempillantás alatt váratlan hír 
száguldott végig a palotában, melynek hallatára rémülten széledtek 
széjjel a bál vendégei. Egy futár azt jelentette, hogy Napóleon 
elhagyta Elba szigetét, partra szállott Franciaországban, és 
fegyvertelenül megy egyenesen Párizs felé. 


Napóleon már 1815. február elején foglalkozott azzal a tervvel, 
hogy visszatér Franciaországba, és helyreállítja a császárságot. Soha 
senkinek nem beszélt arról, hogyan jutott erre az elhatározásra. 
Talán csak 1814 vége felé vagy 1815 első heteiben alakult ki benne 
az a meggyőződés, hogy nemcsak a régi gárda őrizte meg iránta 
hűségét, hanem azokon a marsallokon kívül, akik 1814-ben 
meggyőzték a lemondás szükségességéről, vannak még olyan 
marsalljai, mint Davout, tábornokai, mint Exelmans, nyugdíjazott 
vagy most aktív szolgálatot teljesítő volt tisztjei, akik megvetéssel és 
gyűlölettel viseltetnek a Bourbonok iránt, és teljes mértékben 
osztják a katonák nagy tömegének érzéseit. Arról is meggyőződött, 
hogy marsalljai közül sokan, akik tegnap még békét és nyugalmat 
akartak, mert kimerültek a végtelen háborúkban és hajlandók 
voltak a Bourbonokat szolgálni, most nem tudnak ingerültség nélkül 
XVIII. Lajosra, testvéreire és unokaöccseire gondolni. 


Ezenkívül komolyan számított a parasztok magatartására, arra az 
egyre növekvő nyugtalanságra, amely a falvak népét elfogta. Egy 
hír erősen siettette elhatározását. 


Február közepén hosszabb beszélgetést folytatott egy Fleury de 
Chaboulon nevű fiatal volt császári hivatalnokkal, aki azért jött Elba 
szigetére, hogy átadja Maret-nak, a bassanói hercegnek. Napóleon 
volt külügyminiszterének az üzenetét. Bassano hercege megbízta 
Fleury de Chaboulont, hogy a császárt részletesen tájékoztassa az 
általános elégedetlenség növekedéséről, a falvakba visszatérő 
emigráns nemes urak komiszkodásairól, és főleg arról, hogy a 
hadsereg majdnem teljes egészében ma is Napóleont tekinti 
egyedüli törvényes urának, s nem hajlandó elismerni XVIII. Lajos 
királyt és a Bourbon-család többi tagját. A jelentés alapos és 
kimerítő volt. Napóleon egyébként minderről sok mindent tudott 
már a bassanói herceg küldöttjének érkezése előtt. Akárhogy is volt, 
e beszélgetés után érlelődött meg elhatározása. 


Édesanyja, Letizia Bonaparte akkoriban éppen Napóleonnál volt 
látogatóban; ezt a komoly és határozott jellemű bátor asszonyt 
Napóleon többre becsülte, mint családjának bármelyik más tagját, ő 
volt az első, akivel közölte elhatározását. , Nem tudok meghalni 
ezen a szigeten, nem tudom befejezni az életemet ebben a 
semmittevésben, mely méltatlan hozzám" - mondotta neki. 


- . A hadsereg visszavár - folytatta. - Minden jel arra mutat, minden 
azt a reménységet kelti bennem, hogy amint katonáim meglátnak, 
seregesen mellém fognak állni. Utamon természetesen 
találkozhatom valami váratlan akadállyal, elém állhat egy tiszt, a 
Bourbonok valamelyik híve, aki feltartóztathatja csapataim 
lendületét... Nos, akkor sorsom néhány óra alatt bevégeztetik. De 
még ez a vég is kedvesebb nekem, mint a hosszú tespedés ezen a 
szigeten ... Ezért hát vissza akarok menni Franciaországba, és még 
egyszer megkísérlem a szerencsémet. Mondja, édesanyám, mi a 
véleménye erről? 


Letiziát annyira meglepte ez a váratlan kérdés, hogy nem is tudott 
rögtön válaszolni. 


- . Hadd legyek anya még néhány percig, aztán majd megmondom 
a véleményemet. 


És hosszú szünet után ezt mondta neki: 


- . Menj fiam, menj, és kövesd sorsod útját. Lehet, hogy elbuksz, és 
sikertelen vállalkozásodat hamarosan halálod fogja követni, de itt 
nem maradhatsz sokáig, ezt, sajnos, be kell látnom. Reméljük, hogy 
miután Isten megóvott annyi csatában, még egyszer meg fog 
védelmezni. 


Azzal forrón megcsókolta fiát. 


E beszélgetés után Napóleon magához hívatta tábornokait, 
Bertrand-t, Drouot-t és Cambronne-t. Bertrand és Cambronne 
lelkesedéssel üdvözölte a nagy újságot. Drouot kételkedett a végső 
sikerben. Napóleon azonban azt mondotta, hogy nincs szándékában 
sem háborút indítani, sem diktátorként kormányozni, csak a francia 
népet kívánja felszabadítani. Ez volt a vállalkozást elindító 

új politikai program legjellemzőbb vonása. Ha nem is volt 

komoly ez az elhatározás benne, ha nem is akarta százszázalékosan 
végrehajtani, mindenesetre megvolt benne a szándék, hogy 
legalább taktikai szempontból alkalmazni fogja ezeket a 
szempontokat. 


És nyomban kiadta parancsait és utasításait a tábornokoknak. Nem 
azért tér vissza Franciaországba, hogy fegyverrel hódítsa vissza 


magának az uralmat, hanem egyszerűen meg akar ott jelenni, hogy 
kihirdesse céljait, és visszakövetelje a császári trónt. Annyira 
szilárdan bízott nevének nagy és győzhetetlen varázsában, hogy hite 
szerint első szavára, harc nélkül, az ellenállás árnyéka nélkül 
lábaihoz fogja vetni magát az ország. Következésképpen 
vállalkozását nem akadályozhatta meg, hogy nem áll rendelkezésére 
fegyveres erő. 


Hogy fel ne tartóztassák a parton és nehogy végezhessenek vele, 
még mielőtt elterjedne hazatérésének híre és mielőtt látta volna 
hadseregének egyetlen valódi katonája is. Napóleon úgy 
rendelkezett, hogy zászlóalja kísérje el. Ez elegendő lesz ahhoz, 
hogy személyes épségét biztosítsa, amire különben is csak az 
első pillanatokban lesz szüksége. Ez a 724 fős kis csapat a régi 
gárda 600 gránátosából és gyalogos vadászából és több mint száz 
lovasból állott. Ehhez a számhoz külön hozzá kell még adni a 35. 
gyalogezred több mint 300 katonáját, akiket Napóleon már 
régebben a tartomány helyőrségéül Elba szigetére küldött. Összesen 
tehát mintegy 1100 embert vitt magával. Az átkeléshez néhány 
kisebb hajó állott rendelkezésére. 


Az előkészületeket a legnagyobb titokban hajtották végre. Napóleon 
parancsot adott három tábornokának, hogy február 26-ra minden 
előkészületet fejezzenek be. Ezen a napon, estefelé Porto-Ferrajóban 
mind az 1100 katonát egykettőre felszerelték, a kikötőbe vezették és 
behajózták. A katonáknak fogalmuk sem volt arról, miért kell 
hajóra szállniuk és hová viszik őket. Erről semmit sem mondtak 
nekik. Azonban bizonyára hamarosan megértettek mindent, mert 
mielőtt hajóra szálltak volna, meglátták a császárt, amint a 
kikötőben megjelent három hábornoka és a régi gárda néhány 
tisztje kíséretében. Napóleont katonái lelkes kiáltásokkal 
üdvözölték. 


Napóleon anyja nem bírta visszafojtani zokogó sírását, amikor 
elbúcsúzott fiától. 


Este hét órakor a kis flottilla kedvező hátszéllel északi irányban 
elhagyta a szigetet. 


Az első veszedelem, amellyel szembe kellett nézni, a francia és az 
angol királyi fregattok őrjárata volt, amely állandóan figyelte Elba 


szigetének környékét. Az egyik francia hadihajó olyan közel haladt 
el Napóleon vitorlás bárkája mellett, hogy a hajó egyik tisztje 
szócsövön át még néhány szót is váltott a kis vitorlás kapitányával. 
, Hogy van a császár?", kérdezte a tiszt. , Nagyon jól", felelt a 
kapitány. A katonákat jól elrejtették a bárka mélyében, így a királyi 

hajó fedélzetéről nem észleltek semmi gyanúsat. 


A szerencsés véletlen úgy akarta, hogy angol hajóval nem is 
találkoztak. Az átkelés majdnem három napig tartott, mert a hátszél 
meggyöngült. 


1815. március 1-én délután három órakor a kis flotta partot ért az 
antibes-i fok közelében, a Juan-öbölben. A császár elsőnek szállt 
partra, és azonnal megparancsolta a csapatok kihajózását. A 
vámőrök megismerték Napóleont, lekapták sapkájukat, és hangos 
éljenzéssel ünnepelték a császárt. 


Napóleon Cambronne tábornokot néhány katonával Cannes-ba 
küldte élelmiszerért. Cambronne rövidesen élelemmel 

megrakott kocsikkal tért vissza. Napóleon ekkor csapatával együtt 
Dauphiné felé vette útját, a Porto-Ferrajóból magával hozott négy 
ágyút pedig a parton hagyta. A császár a hegyeken át vonult. 
Grasse-ban a hadsereghez és a francia néphez intézett kiáltványokat 
nyomatott. Cannes és Grasse város minden ellenállás nélkül a 
császár oldalára állt. Napóleon megállás nélkül Grenoble felé tartott 
Digne és Gap városokon keresztül. 


A Grenoble-ban állomásozó csapatok parancsnoka ellenállásra 
készült, de katonái nyíltan és hangosan kijelentették, hogy 

semmi szín alatt nem harcolnak a császár ellen. A grenoble-i 
polgárság zavartan és nyugtalanul viselkedett. A nemesség egy része 
azzal a követeléssel ostromolta a polgári és a katonai 

hatóságokat, hogy szálljanak szembe Napóleonnal, a másik része 
elmenekült. 


Március 7-én két és fél gyalogezred érkezett Grenoble-ba 
tüzérséggel és egy ezred huszárral. Ezeket nagy sebtében azzal a 
paranccsal küldték oda, hogy verjék vissza Napóleon előretörését. 


A császár egyre közeledett a városhoz. A döntő perc közelgett. Szó 
sem lehetett arról, hogy a tüzérséggel felszerelt ezredek 


ellen felvegye a harcot. A királyi csapatok minden saját veszteség 
nélkül már messziről végezhettek volna vele és katonáival, 
hiszen Napóleon egyetlen ágyút sem vitt magával. 


Március 7-én reggel Napóleon La Mure községbe érkezett. A 
távolból látni lehetett a harci rendbe sorakozott katonaságot, amely 
elállta az utakat. Napóleon távcsővel sokáig nézegette, vizsgálgatta 
az ellene küldött csapatokat. Utána parancsot adott katonáinak, 
hogy a puskát bal kézben, csövével lefelé fordítva vigyék, annak 
jeléül, hogy nem készülnek harcra. 


- . Előre! - vezényelte. És ő ment az élen, egyenesen szembe a 
királyi csapatok puskáival. 


Az élen álló zászlóalj parancsnoka figyelte katonáit, majd a 
helyőrség parancsnokának segédtisztjéhez fordult, és 
embereire mutatott: 


- . Nézze ezeket az embereket, mit kezdjek velük? Sápadtak, mint a 
halál, valósággal remegnek arra a gondolatra, hogy erre az emberre 
puskát kell szegezniük. 


Parancsot adott a zászlóaljnak, hogy vonuljon vissza. A katonáknak 
azonban nem maradt erre idejük. Napóleon ötven lovast küldött, 
hogy állítsák meg a szemlátomást visszavonulásra készülő 
zászlóaljakat. 


- . Barátaink, ne lőjetek! Itt a császár, ő jön hozzátok! - kiáltották a 
lovasok. 


A zászlóalj megállt. Ekkor Napóleon a katonák felé indult. A 
katonák egy darabig mozdulatlanul álltak, puskájukat , súlyban" 
tartották, és le nem vették a szemüket a szürke kabátos emberről, 


akinek most is fején volt a legendás hírű háromszögletű kalapja, és 
aki rendületlen nyugalommal ment feléjük. 


- . Ötödik ezred katonái! - hallatszott a mélységes csendben 
a császár hangja. - Megismertek-e engem? 


- . Igen, igen! - kiáltották a katonák. 


Napóleon kigombolta mellén kétsoros kabátját: 


- . Ha van közöttetek olyan katona, aki hajlandó megölni 
a császárt, itt vagyok! 


Aki az ezután következő jelenetnek szemtanúja volt, bizonyára élete 
végéig nem felejtette el, milyen dörgő éljenzés volt erre a válasz, 
hogyan bomlott fel a rend, hogyan rohantak a katonák Napóleon 
felé. Körülvették a császárt, csókolták kezét, ruháját, ahol érték, 
sírtak örömükben. Alig lehetett őket megnyugtatni, újra 


felsorakoztatni és Grenoble-ba vezetni. 


A Grenoble védelmére küldött csapatok egymás után átálltak a 
császár mellé. La Bédoyére ezredes, aki már március 7-e óta állt 
ezredével Grenoble-ban, be sem várta Napóleon 

megérkezését. Fölsorakoztatta az ezredet a város főterén, és 
elkiáltotta magát: , Éljen a császár!" - s már el is indította a csapatot, 
hogy bálványa elé vonuljon. La Bédoyére ekkor még nem is tudta, 
hogy mi történt La Mure körül. 


Napóleon ekkor a hozzá csatlakozott ezredek katonáinak 
kíséretében bevonult Grenoble-ba; mögötte tolongtak a vasvillával 
és öreg flintákkal felfegyverzett parasztok tömegei. 


A városi hatóságok néhány kivétellel, melyeknek képviselői 
elszöktek, a császár elé járultak, hogy hódulatukat kifejezzék. E 
fogadások alkalmával Napóleon egyre azt hangoztatta, hogy eltökélt 
szándéka a nép szabadságának és békéjének biztosítása. Valamikor 
csakugyan nagyságra és hódításokra vágyott, de most már teljesen 
megváltoztatta politikáját. Hangsúlyozta, hogy a múltban meg 
akarta szerezni Franciaországnak a világuralmat, de most arra kéri 
népét, hogy ezt bocsássa meg neki. 


FSZ A 


Még jellemzőbbek voltak azok az egyre sűrűbben ismételt ígéretei, 
amelyek szerint csak azért tért vissza, hogy a parasztságot 
megszabadítsa a Bourbonok részéről őket fenyegető feudális 

rend helyreállításától, és hogy megvédje a parasztok földjeit az 
emigránsok merénylő terveitől. Kijelentette, hogy szilárd 
elhatározása tetőtől talpig megreformálni az állam szervezetét. A 
birodalmat alkotmányos monarchiává alakítja át, valódi 
monarchiává, melynek képviseleti kormányzata lesz. E szavaival 
nyíltan elismerte, hogy a császárság idején életrehívott törvényhozó 
testület minden volt, csak nem a valódi képviseleti szerv. 


Bűnbocsánatot ígért mindazoknak, akik melléje állnak. Amikor 
lemondott a trónról, folytatta, ő maga tanácsolta környezetének és 
tisztjeinek, hogy álljanak a Bourbonok szolgálatába, és feloldotta 
őket a császárnak tett esküjük alól. A Bourbonok azonban 
megmutatták, hogy uralmuk , összeférhetetlen" az új 
Franciaországgal. 


Nyomban kiadta a parancsot a környéken levő katonai 
alakulatoknak, hogy vonuljanak be Grenoble-ba. Szemlét tartott 
fölöttük, és a szemle után már hat ezreddel és elég tekintélyes 
tüzérséggel vonult tovább - egyenesen Lyon felé. Útközben minden 
oldalról özönlöttek hozzá a parasztküldöttségek. 


7000 embert küldött előre 30 ágyúval. A többi csapattal még egy 
napig Grenoble-ban maradt, ahonnan parancsokat és utasításokat 
küldött mindenfelé. Újra Franciaország valóságos uralkodójának 
érezhette magát. Most, szükség esetén felvehette volna a csatát a 
király csapataival. De mint eddig, úgy ezután is mélyen meg volt 
győződve róla, hogy nem lesz szüksége egyetlen puskalövésre sem, 
mert Franciaországban a királynak nincsenek seregei, nem is voltak 
soha, csak neki, a császárnak volt hadserege, melyet a balsors arra 
kényszerített, hogy 11 hónapig szolgáljon az idegen hatalmak fehér 
lobogója alatt. 


Napóleont és hadseregét a parasztok tekintélyes tömege, egyes 
szemtanúk szerint legalább 3-4000 ember kísérte. Az út során egyre 
többen csatlakoztak hozzá. Faluról falura kísérték, 

élelmet, ajándékokat hoztak magukkal, és fölajánlottak neki minden 
segítséget. A tömeg cserélődött ugyan, de nem csökkent. 

Napóleon, aki pedig erősen bízott szerencsecsillagában, maga sem 
hitte, hogy sikere ilyen tökéletes lesz. Semmi kétsége sem volt már, 
hogy néhány nap múlva Párizsba érkezik. Ki vagy mi tudta volna 
feltartóztatni? A városok bezárt kapui? Hiszen a királypártiak 
Grenoble-ban is megpróbálták becsukatni előtte a kapukat, 

mielőtt megfutamodtak volna. , Elég, ha megkopogtatom azt a 
kaput a dohányszelencémmel, máris magától kinyílik" - mondta. És 
amikor így beszélt, tulajdonképpen túlozta erőfeszítéseit: még 

arra sem volt szüksége, hogy a tubákos szelencéjével 

kopogtasson, mert közeledtének puszta hírére is kitárult a kapuk 
mindkét szárnya. 


Napóleon, lelkesen ünneplő parasztjai között és szabályos rendben 
menetelő ezredeivel diadalmasan vonult Lyon felé, útközben egyre 
küldte parancsait, futárokat menesztett jobbra-balra, meghallgatta a 
jelentéseket, új parancsnokokat és tisztviselőket nevezett ki. 


Március 5-én este közölték XVIII. Lajos királlyal a hihetetlen hírt, 
hogy Napóleon partra szállt. Abban a pillanatban Párizsban még 
senki sem tudott erről. A király megparancsolta, hogy a hírt tartsák 
titokban. Csak március 7-én engedték meg a lapoknak, hogy 
jelentsék az esetet. A hír hatása óriási volt. Az első pillanatokban az 
emberek meg sem tudták érteni, milyen fogásokkal játszhatta ki 
Napóleon az Elba szigetét ellenőrző két flotta éberségét, hogyan 
vágott át közöttük a Földközi-tengeren? 


Azt sem tudták megmagyarázni maguknak, hogyan történhetett, 
hogy amikor mindössze maroknyi emberrel, fegyvertelenül szállt 
partra, nem akadt senki, aki nyomban partraszálláskor elfogta 
volna. 


A kormány szentül hitte, hogy ezt a kellemetlen kis incidenst 
hamarosan felgöngyölíti. , A rabló Bonaparte" nyilván 

megőrült, mert hiszen józan ésszel senki sem mert volna vállalkozni 
hasonló kalandra. 


A párizsi rendőrség nyugtalanító jelenséget tapasztalt: a régi 
forradalmárok, a jakobinusok, az istentagadók, a nagy forradalom 
epigonjai, akiket a rendőrség számon tartott, nyíltan kifejezték 
örömüket az esemény felett, és örvendezve üdvözölték a , zsarnok" 
visszatérését, aki pedig megfojtotta a forradalmat és hosszú 
évtizedeken át üldöztette a forradalom híveit. Pedig Párizsban még 
nem is ismerték Napóleon új politikai programját, még nem 
hallották, milyen beszédeket mondott Grenoble-ban , a szabadság 
eljövendő ura". 


A fővárosban, főként a jómódú burzsoázia köreiben, nagy volt a 
rémület és a felfordulás. Féltek az új háborúktól és a kereskedelem 
újabb válságaitól. Az alkotmányhű liberálisok Napóleon lehetséges 
győzelmében a katonai önkényuralom visszatérését látták, és 
siratták a kormányzatban való részvételüknek azt a kis lehetőségét 
is, amelyet a Bourbonok uralma hozott számukra és amelyet - úgy 
remélték - ki fognak építeni és tökéletesítenek. 


A királypártiak páni rémületbe estek, főleg az emigráns nemesek, 
akik 1814-ben a Bourbonokkal együtt tértek vissza Franciaországba. 
Valósággal elvesztették a fejüket, és attól tartottak, hogy fejüket 
nemcsak jelképesen, hanem valóságosan, fizikai értelemben is el 
fogják veszíteni. Mit fog csinálni velük ez a korzikai emberevő? Az 
enghieni herceg véres árnyéka kísértett a Bourbonok és udvaroncaik 
körül. 


A király pedig nem akarta hinni, hogy komoly veszedelem fenyegeti 
trónját. A hírek eddig arról számoltak be, hogy Napóleon a 
hegyeken keresztül vonul előre, és Grenoble-hoz közeledik. Még 
nem tudták, mi történt La Mure alatt, de az kétségtelen volt, hogy a 
csapatokban nemigen bízhattak meg. A marsallok és a tábornokok 
egyelőre még nem inogtak meg, és talán a tisztek sem állnak át a 
császárhoz, a párizsi helyőrség katonái azonban már alig titkolták 
örömüket. 


Úgy határoztak, hogy Napóleonnal azt az embert állítják szembe, 
aki a császár után a legnépszerűbb volt a hadseregben: Ney 
marsallt. Ney, úgy látszott, teljes őszinteséggel csatlakozott 

a Bourbonokhoz. 1814-ben Napóleon valamennyi marsallja között ő 
követelte a legerélyesebben a császár lemondását. Igaz 

viszont, hogy Ney Napóleontól magától kapta marsallbotját, majd 
hercegi, sőt nagyhercegi címét, és ami még ennél is többet jelentett 
a katonák szemében, a császár valamikor így nevezte: , A 

hősök hőse". Ha ez az ember vállalja a hadsereg parancsnokságát, 
lehetséges, hogy a katonák tűzön-vízen át követik, még 

Napóleon ellen is ... 


Neyt a királyhoz hivatták. A marsall határozottan elítélte Napóleon 
vállalkozását, semmi jót nem várt tőle, csak újabb 
szerencsétlenséget és bajt Franciaországra. Ney bátor verekedő, 
hirtelenharagú katona volt, és most erősen a királyi udvar 
hízelkedéseinek befolyása alá került. Ezzel a felkiáltással búcsúzott 
a királytól: , Vasketrecbe zárva hozom ide felségednek." 


Mielőtt azonban elindult volna, valóban ijesztő hírek érkeztek : a 
csapatok minden harc nélkül átállnak a császárhoz. A 

, département"-ok, tartományok, városok az ellenállás legkisebb jele 
nélkül behódolnak neki. Valami olyasmi történik itt most, 

amire senki sem számított. 


A Bourbonoknak Lyont, gazdagsága, lakosainak száma és politikai 
fontossága szerint Franciaország második városát bármi áron meg 
kellett tartaniuk. A király fivére, Artois grófja sietve Lyonba ment. 
Az egész Bourbon-családból talán senkit sem gyűlöltek jobban, mint 
őt, a gróf mégis azzal a naiv reménységgel indult útnak, hogy 
sikerül majd fellelkesítenie a lyoni munkásokat, és azok hűségesek 
maradnak a királyhoz. Macdonald marsall, akire a Bourbonok 


éppen úgy számítottak, mint Neyre, szintén Lyonba érkezett. 


Macdonald barikádokat emeltetett a hidak köré. Sebtiben 
erődítményeket építtetett a város alatt, és nagy katonai díszszemlét 
rendelt el, amelyen be akarta mutatni a katonáknak Artois grófját, a 
király testvérét. Minden készen állt a díszszemlére, amikor 
Macdonaldhoz hirtelen odalépett az egyik tábornok, és azt 
tanácsolta, jobb lenne a királyi testvért kevésbé veszélyes 

helyre vinni. Macdonald mégis felsorakoztatta a helyőrség három 
ezredét, és beszédet intézett hozzájuk, amelyben hangsúlyozta, 
hogy elkerülhetetlen lesz az újabb európai háború, ha most 
Napóleon győzedelmeskedik. Felkérte a katonákat, hogy , Éljen a 
király!" felkiáltással fogadják Artois grófot, a király küldöttét, ezzel 
mutassák ki hűségüket a Bourbonok iránt. Mélységes csend volt 

a válasz. Artois grófját rémület fogta el erre a válaszra, és a parádé 
végét be sem várva a legsürgősebben elhagyta Lyont. Macdonald 
azonban ott maradt, hogy a védelem erődítési munkálatait vezesse. 
A csapatok csak ímmel-ámmal dolgoztak, nyilván szívük ellenére 
volt a munka. Az egyik hidász végre a marsall elé állt, és 
szemrehányó hangon ezt mondta: 


- . Inkább vezetne minket uralkodónk, Napóleon császár elé! 
A marsall nem válaszolt. 


- . Éljen a császár! Le a nemességgel - A parasztok tömegei ezzel a 
kiáltással vonultak be Lyonba a Guilletiére nevű 

elővároson keresztül, és jelentették, hogy a császári sereg előhadai a 
városhoz közelednek. Napóleon huszárjai és vértesei már valóban 
be is nyomultak a városba. Macdonald elébük vonult, és még 
mindig arra gondolt, hogy csapataival kiveri őket. De alighogy 
ezredei, melyeknek élén dragonyosok haladtak, megpillantották a 
huszárokat, , Éljen a császár!" kiáltással valamennyien Napóleon 
katonái közé rohantak, és pillanatok alatt ölelkezve, parolázva 


keveredtek össze velük. Macdonald pedig, nehogy saját katonái 
elfogják, vágtatva elmenekült a helyszínről. 

Fél órával később Napóleon maga is bevonult Lyonba; a város, mint 
eddig valamennyi, melyet a császár útbaejtett, puskalövés nélkül 
megadta magát. Ez március 10-én történt, kilenc nappal azután, 
hogy Napóleon a Juan-öbölben francia földre tette a lábát. 


A következő napon, március 11-én végignézte annak a lyoni 
hadosztálynak a díszszemléjét, amelyet a kibővített királyi kormány 
azért küldött ide, hogy felvegye a küzdelmet a visszatérő császárral. 
, A hidak, a folyópartok, az utcák megteltek emberekkel, 
összegyűltek a férfiak, aggastyánok, asszonyok és gyermekek" - írta 
Fleury de Chaboulon, aki Napóleon kíséretében utazott. Az emberek 
odafurakodtak a kísérethez tartozó lovak közé., , csakhogy lássák és 
hallják őt, minél közelebbről nézhessék és megérinthessék a ruháját. 
Valóságos téboly lett úrrá a tömegen". Szünet nélkül hangzott körös- 
körül a fülsiketítő kiáltás: , Éljen a császár!" - Akármekkora volt is 
Napóleon önbizalma, ilyen hallatlanul nagy diadalt - ahogy ő maga 


önkéntelenül felkiáltott - nem mert remélni. 


A lyoni hatóságok fogadása alkalmával Napóleon ismét ugyanazt 
mondotta, amit Grenoble-ban, Grenoble előtt és után már annyiszor 
hangoztatott: visszaszerzi Franciaország belső szabadságát és külső 
békéjét. Azért jött vissza, hogy helyreállítsa és megerősítse a nagy 
forradalom vívmányait. Megértette az idők változását, és a jövőben 
csak Franciaországra gondol, nem törekszik hódításokra. 


Lyonban rendeletet írt alá, mellyel feloszlatta a főrendek és a 
képviselők kamaráját, vagyis eltörölte a Bourbonok által 

adott alkotmány e két legfontosabb intézményét. Hatályon kívül 
helyezte a királyi ház által eszközölt valamennyi bírósági 
kinevezést, és új bírákat nevezett ki. A prefektusok legtöbbjét 
azonban helyükön hagyta, mert ezek egész kevés kivételtől 
eltekintve ugyanazok voltak, akiket 1814-ben a Bourbonok 
hivatalban találtak, és akiket nem tudtak és nem is mertek 
elmozdítani a helyükről. 


Lyonban már formálisan visszaállította a császárságot: detronizálta 
a Bourbonokat és eltörölte az ő alkotmányukat. A városból már 
mintegy 15 000 főnyi sereg élén folytatta útját Párizs felé. ,, A 


császári sas a trikolórral toronyról toronyra fog szállni, amíg el nem 
éri a Notre-Dame tornyát" - mondogatta, azt a gondolatot ismételve, 
amelyet partraszállásakor egyik kiáltványában kifejtett. 


Napóleon tovább nyomult előre, és sehol sem találkozott 
ellenállással. Diadalmenetben haladt át Mácon, Chalon-sur-Saóne 
stb. városokon, de mielőtt Chalon alá ért volna, döntő ütközetet 
kellett volna vívnia Ney csapataival. Napóleon jól ismerte Ney 
marsaik, szerette egyszerű szívét, de nem becsülte sokra 
hadtudományát. Számtalan csatában látta, emlékezett rá, hogyan 
verekedett a borogyinói ütközetben és a szemenovszkojei 
földsáncok körül. Nem felejtette el, hogyan viselkedett a Nagy 
Hadsereg utóvédjének parancsnokaként az oroszországi 
visszavonulás alatt. Abban a pillanatban, amikor elhagyta Mácont, 
és jelentést kapott, hogy Ney marsall hadseregével Lons-le-Saunier 
alatt elállta az utat. Napóleon már nem félt a harctól. 15 000 
emberrel az ő hosszú katonai pályája során sokkal nehezebb 
feladatokat is megoldott már. De el akarta kerülni a vérontást. 
Nagyon fontosnak tartotta, hogy az országot egyetlen csöpp vér 
feláldozása nélkül foglalhassa el, mert ennél meggyőzőbb politikai 
tüntetést el sem tudott képzelni a maga számára. 


Ney március 12-én érkezett Lons-le-Saunier-ba. Négy ezrede volt, és 
erősítéseket várt. Szentül hitte, hogy jogosan és helyesen cselekszik. 
1814-ben úgy látta, hogy Franciaország megmentésének egyedüli 
módja a császár lemondása. És amikor Napóleon lemondott, ő maga 
hatalmazta fel marsalljait, hogy a Bourbonok szolgálatába álljanak. 
Most Napóleon maga szegte meg a hatalmakkal kötött egyezményét: 
elhagyta Elba szigetét, és újra el akarta foglalni császári trónját, ami 
elkerülhetetlenül újabb háborúba sodorja az országot Európával. 
Ney őszintén hitte, hogy igaza van, amikor szembeszáll a császárral. 
Tudta azt is, hogy XVIII. Lajos minden reménysége személyéhez 
kapcsolódik, és a király fenntartás nélkül megbízik benne. 


Katonái viszont konok és sötét csendben hallgatták, amikor ő, a 
bálványozott vezér beszélni próbált velük. A 

felsorakoztatott katonákhoz és tisztekhez beszédet intézett, 
emlékeztette őket arra, hogy egész életén át hűségesen szolgálta a 
császárt, sohasem kímélte erejét, egészségét és életét, ha érte kellett 
harcolni. A jelen helyzetben azonban a császárság visszaállítása a 


katasztrófák egész sorozatát hozná Franciaországra. Elsősorban új 
háborút Európával, mely semmi szín alatt sem hajlandó 
Napóleonnal kibékülni. 


- Aki pedig nem akar harcolni a mi sorainkban Napóleon ellen - 
tette hozzá -, az nyomban eltávozhat, kiléphet a hadseregből. Marad 
még, aki helytáll. 


A katonák és tisztek komor hallgatással válaszoltak. Ney bosszúsan 
és nyugtalanul tért vissza főhadiszállására. 


Március 13-áról 14-ére forduló éjszaka álmából ébresztették fel a 
marsallt, hogy közöljék vele: azok a tüzérosztagok, 

amelyeket Chalonból erősítésül küldtek neki, a kísérő 
lovasosztállyal együtt átálltak Napóleonhoz. És ettől kezdve szünet 
nélkül érkeztek a hírek a városokból, melyek sorban elkergették a 
királypárti hatóságokat, és csatlakoztak a császárhoz, s végül híre 
jött, hogy maga a császár Lons-le-Saunier felé közeledik. Katonái 
alig akartak vele szóba állni, még a kérdéseire is alig feleltek, a 
tisztek kerülték a tekintetét, s ekkor, a leggyötrőbb tépelődései 
közepette, Ney a következő üzenetet kapta a császártól: , Úgy fogom 
Önt fogadni, ahogy a moszkvai csata másnapján fogadtam. 
Napóleon." 


S ezzel vége volt Ney ingadozásának. Megparancsolta ezredeseinek, 
hogy sorakoztassák föl a csapatokat. Ellépett a katonák arcvonala 
előtt, kirántotta kardját, és a katonákhoz fordult. 


- . Katonák! - kiáltotta. - A Bourbonok ügye mindörökre elveszett, 
Franciaország törvényes dinasztiája újra elfoglalja 

trónját. Uralkodónkra, Napóleon császárra vár az a feladat, hogy 
szép országunk sorsát intézze. 


Hangját minden oldalról , Éljen a császár!", , Élj en Ney marsall!" 
kiáltások harsogták túl. Néhány királypárti tiszt azonnal otthagyta a 
marsaik, Ney nem tartotta őket vissza. Egyikük eltörte előtte 
kardját, és keserű szemrehányásokat tett a marsallnak. 


- . Ön szerint mit tehettem volna? Fel tudom talán tartóztatni két 
kezemmel a tenger áradatát? - kérdezte a marsall. 


Rendkívül érdekes, hogy amint Ney Napóleon oldalára állott, abban 
a pillanatban máris a legpontosabban sietett végrehajtani (mint 
mindig) a császár parancsait a Lons-le-Saunier-ban állomásozó 
csapatok legközelebbi hadmozdulataira vonatkozóan. Napóleon 
ezeket a parancsokat még megelőzően küldte Neynek, akkor, 
amikor még nem tudta, hogy Ney átállt hozzá, de biztos volt a 


dolgában, tudta, hogy Ney nem emeli ellene fegyverét. 


Párizsba majdnem egyidőben érkezett a hír arról, hogy a császár 
bevonult Lyonba és folytatta útját észak felé, és hogy Ney marsall 
átpártolt hozzá. Menekülni! Ez volt az udvar első gondolata. 
Menekülni, hátra sem pillantva, a halálos veszedelem elől, a 
vincennes-i vár sáncárkai elől, ahol az enghieni herceg porladozik. 
Bábeli zűrzavar uralkodott. XVIII. Lajos előbb hallani sem akart a 
távozásról, úgy vélte, hogy futása becstelenség lenne, és ezzel 
megpecsételné trónja sorsát. De mihez fogjon? A legkomolyabban a 
következő stratégiai tervet dolgozták ki: a király, miniszterei, a 
királyi család és a klérus főbb tagjai kocsiba ülnek és elhagyják a 
fővárost, de a vámsorompóknál megállnak, és bevárják a Párizs felé 
nyomuló bitorlót. Amint a bitorló megpillantja az őszhajú törvényes 
királyt, aki jogai tudatában büszkén elébe áll és személyével 
mintegy elzárja az utat a főváros felé, bizonyára elszégyelli magát, 
és visszafordul bűnös szándékainak útjáról. XVIII. Lajos 
környezetének pihent agyú koponyáiban e halálos rémületben 
mindenféle ostobaság felködlött. 


Pedig ezek a koponyák még békésebb időkben sem mutatkoztak 
különösen találékonynak. 


A párizsi kormánysajtó és az uralkodó körökhöz közel álló lapok a 
leghetvenkedőbb magatartásból egyszerre a legteljesebb 
fejvesztettségbe, már nem is titkolt rémületbe estek. E 

válságos napokban tanúsított magatartásukat legjobban azok az 
újságcímek jellemzik, amelyekkel Napóleont titulálták 
előnyomulásának különböző szakaszaiban: 


Első híradás: A korzikai szörnyeteg partra szállt a Juan-öbölben. 
Második híradás: Az emberevő Grasse felé nyomul. 


Harmadik híradás: A trónbitorló bevonult Grenoble-ba. 


Negyedik híradás: Bonaparte elfoglalta Lyont. 
Ötödik híradás: Napóleon Fontainebleau-hoz közeledik. 
Hatodik híradás: Ő császári felségét hű Párizsa ma fogadja. 


Ez a hihetetlenül széles skálájú, sajtó útján elkövetett 
köpönyegforgatás ugyanazokban a lapokban, ugyanazon 
szerkesztők közreműködésével néhány nap alatt zajlott le. 


Maradt még egy halvány reménysugár, de ez is hamar kihunyt. 
Párizsban tudták, hogy Napóleon a legcsekélyebb mértékben 
sem törődik saját biztonságával. Például, amikor diadalmasan 
bevonult Lyonba, a hadsereg élén haladt a hatalmas tömeg 
közepette, amely üdvözlésére köré sereglett. Egy tőrdöféssel meg 
lehetett volna menteni a Bourbon uralkodóházat. Párizsban is 
akadnak tanúk, akik elmesélik, hogy , a tömeg soraiba titkos 
ügynökök furakodtak, hogy új Jacgues Clément kezébe adják a tőrt" 
(ő volt III. Henrik király gyilkosa 1589-ben). A leendő 
gyilkosoknak nagy jutalmat ígértek arra hivatkozva, hogy ez 
törvényes cselekedet lenne, nem követné bírósági eljárás, mivel a 
bécsi kongresszus Napóleont az emberiség ellenségének 
nyilvánította és törvényen kívül helyezte. 


Ám új Jacgues Clément-t nem sikerült találni. Március 19-éről 20- 
ára forduló éjjel Napóleon hadseregével Fontainebleau-ba érkezett. 
Március 19-én este 11 órakor a király és családja elmenekült 
Párizsból a belga határ felé. 1815. március 20-án este 9 órakor 
Napóleon lovasaitól körülvéve bevonult a fővárosba. 


Végeláthatatlan tömeg várta a Tuileries körül. Amikor még csak 
messzi távolból hallatszott a palota udvarára a Napóleon kocsija 
után rohanó hatalmas tömeg fülsiketítő ujjongása, a palotánál már 
ott várakozott ez az óriási tömeg és rohant eléje. A császár kocsiját 
és kíséretét oly hatalmas sokadalom vette körül, hogy nem tudtak 
továbbhaladni. A lovasgárdisták hasztalanul igyekeztek szabaddá 
tenni az utat. , Az emberek kiabáltak, sírtak, a lovak közé vetették 
magukat, hogy a kocsihoz jussanak. Süketté váltak minden 
figyelmeztetésre" - mesélték később a katonák, akik a palota körül 
álltak. Szemtanúk leírása szerint rengeteg ember, mint megannyi 
őrült vetette magát a császár elé. Elszakították kíséretétől, feltépték 


kocsijának ajtaját, és tomboló éljenzések között vállukon vitték 
Napóleont a palotába, majd a főlépcsőn fel, egészen az első 
emeletig, a császár lakosztályáig. 


Soha, még a legnagyobb győzelmek után, a legragyogóbb sikerű 
hadjáratok másnapján sem, de még a leghatalmasabb és 
leggazdagabb hódítások után sem fogadta Párizs Napóleont olyan 
őrjöngő lelkesedéssel, mint 1815. március 20-án. Az egyik 


öreg királypárti később azt mesélte, hogy amit Párizs népe csinált, 
az valóságos bálványimádás volt. 


Mihelyt sikerült a tomboló tömeget eltávolítani a palotából. 
Napóleon nyomban elfoglalta régi dolgozószobáját (amelyből XVIII. 
Lajos 24 órával előbb távozott), és ügyei intézéséhez fogott, melyek 
minden oldalról sürgették. Megtörtént az, amit senki sem tartott 
volna hihetőnek: Napóleon puskalövés nélkül, harc nélkül, 19 nap 
alatt végigvonult Franciaországon a Földközi-tengertől Párizsig, 
elkergette a Bourbon-dinasztiát, és újból a trónra ült. De maga is 
tudta, jobban, mint bárki, hogy nem a békét hozta magával, hanem 
a véres kardot. Európa, melyet megjelenése néhány pillanatra 
elkábított, ezután mindent elkövetett, hogy meggátolja Napóleont 
régi katonai hatalmának feltámasztásában. 


Uralkodásának új szakasza elején Napóleon ünnepélyesen békét és 
szabadságot ígért Franciaországnak, s ezzel őszintén beismerte, 
hogy első uralkodása nem hozott az ország számára sem 
szabadságot, sem békét. Napóleon béke- és szabadságszerelme 
persze úgy tűnhetett Európának és Franciaországnak, mintha 
hideg tűzről és forró jégről beszéltek volna előttük. 


Napóleon gyors és világos észjárásával észrevett és fölmért mindent; 
jól megértette, hogy nem azért sikerült neki pár nap alatt és minden 
harc nélkül visszafoglalnia trónját, mintha mindenkit meghódított 
volna a béke és a szabadság ígéretének komolyságával. A 
Bourbonok már adtak bizonyos szabadságot, annyit, amennyiről 
senki sem mert álmodni a császárság alatt; s emellett 11 hónapig 
békében uralkodtak, és semmi sem mutatott arra, hogy meg 
akarnák sérteni ezt a békét. Valamely más okának kellett tehát 
lennie, hogy nép elfordult tőlük. Napóleon világosan megértette, 
hogy sikereit nagy részben azoknak az ígéreteknek köszönheti, 
amelyeket a parasztságnak, szóval a lakosság túlnyomó többségének 


tett. 


, Önzetlen emberek vezettek el Párizsba. Az altiszteket és a 
katonákat dicséri a siker. A népnek és a hadseregnek köszönhetek 
mindent" - ismételte többször a császár a Tuileries-be 

való megérkezésének estéjén, tanúsítja Fleury de Chaboulon, aki 
mellette tartózkodott. 


, Éljen a császár!" - kiáltották a parasztok, és még ezt is hozzátették ; 
,Le a nemesekkel!" , Le a papokkal!" 


, Követtek engem városról városra, és amikor már nem jöhettek 
tovább, újabb parasztokra bíztak, hogy egészen Párizsig kísérjenek. 
A provence-iak után jöttek a Dauphiné-vidéki parasztok, azután 
Lyon környékéről, a lyoniak után pedig burgundiaiak alkották 
kíséretemet. Az összeesküvők, akik ennyi bátor barátot szereztek 
nekem, azok maguk a Bourbonok voltak." Így beszélt Napóleon 
néhány nappal visszatérése után a Tuileries-ben győzelmi 


Féld 


menetéről. 


De a parasztokat - legalábbis részben - könnyű volt kielégíteni. 
Napóleon számukra a feudalizmus teljes összetörésének jelképe volt, 
aki biztosította nekik a földhöz való jogot. Persze, a parasztok még 
azt is szerették volna elérni, hogy szűnjenek meg a háborúk és a 
sorozások, és érzékenyen figyelték a császár minden szavát, amikor 
jövendő békepolitikájáról beszélt. De most nem a béke kérdése volt 
a legfontosabb, hanem valami más: Napóleon tisztában volt azzal, 
hogy a 11 hónapos alkotmányos királyság után, és a csekélyke 
sajtószabadság után a városi polgárság tőle a szabadságnak legalább 
a minimumát várja. A lehető leggyorsabban valamilyen tanújelét 
kellett tehát adnia annak, hogy végrehajtja azt a programot, 
amelyről akkor beszélt, amikor Párizs felé menetelt, és amikor újra 
a forradalom generálisaként szerepelt. , Azért jöttem, hogy 
megszabadítsam Franciaországot az emigránsoktól" - mondotta 
Grenoble-ban. , Jó lesz, ha a nemesek és a papok vigyáznak 
magukra, és nem álmodoznak továbbra is arról, hogy franciákat 
tartsanak rabszolgasorban, mert ,,... a lámpavasakra akasztatom őket" 
- fenyegetőzött Lyonban. 


Egész csomó üdvözlő iratot kapott öreg jakobinusoktól, akik 
vidéken éltek s valamilyen módon elkerülték első 


uralkodásának üldöztetéseit. Most ezek az öreg jakobinusok úgy 
fogadták, mint a Bourbonok, a papok, a nemesek és a szerzetesek 
ellen folyó forradalmi harc megszemélyesítőjét. Toulouse-ban a 
tömeg egy álló napon át járta az utcákat Napóleon szobrával, a 
Marseillaise-t énekelte, és ezt a jelszót hangoztatta: , Kardélre az 
arisztokratákkal!" 


Davout marsallhoz (akit Napóleon rögtön visszatérése után 
hadügyminiszterré nevezett ki) több vidéki városból azzal a kéréssel 
fordultak, hogy Napóleon állítsa vissza az 1793-as 

esztendő terrorját. Napóleon jól ismerte ezt a forradalmi szellemet. 
Március 20-ának éjjelén, amikor diadalmenetben vitték 

palotájába, azt mondotta Mólé grófnak, hogy az egyházzal és a 
nemességgel szemben mindenütt ugyanazt a gyűlölködő érzést 
tapasztalta, mint a forradalom első éveiben. 


Ahogy azonban 1812-ben a Kreml palotájában elállott attól, hogy az 
orosz parasztforradalmat szövetségeséül fogadja, hasonlóképpen 
1815-ben, amikor a Tuileries-ben ült, inkább elutasította, mint 
kívánta a parasztfelkelés és a forradalmi terror segítségét. Ezért nem 
hívta segítségül sem azt a mozgalmat, amely Pugacsov zászlói alatt 
harcolt volna érette, sem a Marat-színezetű forradalmat. És ez nem 
volt a véletlen műve. A francia társadalomnak az az osztálya, amely 
a nagy forradalom segítségével került uralomra - amelynek legfőbb 
képviselője éppen Napóleon volt, aki győzelmeivel ennek az 
osztálynak az uralmát megerősítette vagyis a tőkés polgárság volt az 
egyedüli osztály, amely közel állt Napóleonhoz és amelyet 
megértett. Éppen ebben az osztályban akarta felismerni támaszát, s 
érdekeiért kész volt harcolni. Amint 1812-ben közelebb állott 
lelkileg az ellenséghez, I. Sándor cárhoz, mint Oroszország paraszti 
tömegeihez, úgy 1815-ben az ellenséges hordával való harc zászlaja 
alatt sem kívánta a forradalom segítségét. 


- Nem akarok egy jacguerie, egy parasztfelkelés királya lenni - 
mondotta Napóleon Benjamin Constant-nak, aki a burzsoázia akkori 
reménységeinek jellegzetes kifejezője volt. Amint ugyanis a császár 
újra hatalomra került, azonnal palotájába hívatta Constant-t, hogy 
megtárgyalja vele azokat a szabadelvű reformokat, amelyek a 
burzsoáziát megnyugtatják és a világnak bebizonyítják, hogy a 
császár komolyan veszi új liberális irányvonalát, s egyben 


lecsöndesíti a jakobinusokat is, akik szintén a fejüket emelgették. 
Érdekes itt megjegyeznünk, hogy Napóleon tökéletesen tisztában 
volt azzal, hogy az adott pillanatban csak komoly forradalmi 
mozgalom tolhatta volna előre a szekerét, a mérsékelt liberális 
reformocskák és alkotmányos cifraságok nem sok segítséget 
hozhattak neki. 


, Védekezésem egész rendszere semmit sem ért, mert a mozgósított 
eszközök nem feleltek meg a veszedelem nagyságának. Újra kellett 
volna kezdeni a forradalmat, hogy annak révén kiaknázhassam 
azokat a lehetőségeket, amelyeket csak az ilyen mélyenjáró 
mozgalom adhat. Fel kellett volna kavarnom a forradalom minden 
szenvedélyét, hogy vak erejéből meríthessek. Enélkül lehetetlen volt 
megmenteni Franciaországot." Így írt később, amikor az 1815-ös 
eseményekről számolt be. És Jomini tábornok, a kiváló katonai 
történész és teoretikus teljesen egyetért ebben Napóleonnal. 


Napóleon azonban meg sem kísérelte, hogy feltámassza 1793-at és 
azokat a hatalmas erőket, amelyeket közelről ismert. 

Ehelyett inkább felkutatta és magához hívatta Benjamin Constant-t, 
a liberális újságírót és teoretikust, aki pedig elrejtőzött előle, mert 
még egy nappal Napóleon Párizsba érkezése előtt is valóságos 


nemzeti szerencsétlenségnek tüntette fel a császár visszatérését. 
Napóleont magát pedig Nérónak nevezte. 


2 uzn 


Benjamin Constant nem kis ijedelemmel állott meg , Néró" előtt, de 
öröme annál nagyobb lett, amikor látta, hogy szó 

sincs főbelövetésről, hanem azt az ajánlatot kapja, hogy dolgozza 
ki azonnal a francia császárság új alkotmányát. 


Április 6-án vezették a kiváló publicistát a császár elé, és 23-ra 
készen volt az alkotmány. Ez elég bizarr módon , a 

császárság alkotmányos rendeleteinek kiegészítő okmánya" nevet 
kapta. Ezzel Napóleon az első és a második császárság 
folytatólagosságát akarta hangsúlyozni. 


Benjamin Constant egyszerűen lemásolta XVIII. Lajos királynak 
1814-ben kiadott chartáját, vagyis alkotmányát, és azt kissé 
szabadelvűbb szellemben átdolgozta. A választójog cenzusát 
lényegesen leszállította mind a választó polgárok, mind pedig a 
választhatók szempontjából. Mindazonáltal, hogy valaki 


képviselő lehessen, ahhoz meglehetősen módosnak kellett lennie. A 
sajtó szabadságát szintén szélesebben értelmezték és valamivel 
jobban biztosították, mint a Bourbonok. A sajtóvétségek elbírálása 
kizárólag a törvényszékek hatáskörébe került. Az előzetes 

cenzúra megszűnt. A 300 tagú képviselőházon kívül felsőházat is 
akartak létesíteni, amelynek tagjait a császár nevezi ki és tagsága 
örökölhető lett volna. A törvényeket a két kamara határozata után 
a császár szentesítette volna. 


Napóleon elfogadta a tervezetet és az alkotmányt április 23-án 
közzétették. A császár nem sok ellenvetést tett Benjamin Constant 
,liberális" szellemű alkotása ellen, csupán annyit kívánt, hogy a 
választásokat és a kamarák összehívását halasszák el addig, amíg a 
háború vagy a béke kérdése el nem dől. Úgy gondolta, hogy 
győzelem esetén ráér majd határozni afölött, hogy mit csináljon a 
képviselőkkel, a sajtóval és magával Benjamin Constant-nal. Az 
alkotmánynak az volt a feladata, hogy megnyugtassa a lelkeket. A 
szabadelvű polgárság azonban nagyon kevés bizalommal viseltetett 
a császár liberalizmusa iránt, és nyomatékosan kérte, hogy mielőbb 
hívja össze a parlamentet. Napóleon néhány óvatos ellenvetés után 
ebbe is beleegyezett, és május 25-re kitűzte a parlament 
összehívását. Addig a népszavazás eredményét - mert a császár a 
nép döntésére bízta az alkotmány kérdését - már ismerni fogják, és 
akkor az új zászlókat is átadják a nemzetőrségnek. 


A népszavazás 1 552 450 szavazattal jóváhagyta az alkotmányt, 
ellene 4800 fő szavazott. A zászlók átadása (ami valójában 

nem május 26-án, hanem csak június 1-én történt meg) nagyon 
ünnepélyes és megható volt, mert akkor már mindenki tudta, 
hogy ezt a nemzetőrséget rövidesen a halál mezejére szólítják. 
Június 1-én nyitották meg az új kamara első ülését. A 
parlamentet most is, mint azelőtt, törvényhozó testületnek hívták. 


A népképviselők csak mintegy másfél hétig üléseztek. De Napóleon 
máris nagyon elégedetlen volt velük, s haragját elég hangosan és 
indulatosan fejezte ki. Képtelen volt arra, hogy elviselje hatalmának 
legcsekélyebb korlátozását vagy mások önálló politikai 
tevékenységének akár a látszatát is. A képviselőház az egykori 
girondistát, a mérsékelt liberális Lanjuinais-t választotta meg 
elnökéül, aki iránt Napóleon nem sok rokonszenvet 


tanúsított. Ebben a választásban ne keressünk valamilyen ellenzéki 
gesztust a képviselők részéről: Lanjuinais egészen bizonyosan 
inkább Napóleon híve volt, mint a Bourbonoké. A császár azonban 
már nem is igyekezett titkolni türelmetlen bosszúságát, amikor a 
törvényhozó testület alázatos és tiszteletteljes feliratára így 
válaszolt: , A fő dolog uraim, hogy ne utánozzuk a régi görögök 
példáját, akik hiábavaló vitatkozással töltötték az idejüket, mialatt 
az ellenség faltörő kosai már a város kapuit döngették." 


Ezzel az európai koalícióra célzott, melynek csapatai már 
mindenfelől közeledtek a francia határok felé. Június 11-én vette át 
a népképviselők feliratát, és 12-én már útrakelt hadseregéhez, hogy 
az európai erők ellen megvívja életének utolsó, hatalmas csatáját. 


Amikor Napóleon hadra kelt, tudta, hogy háta mögött 
megbízhatatlan embereket hagyott Nem annyira azokra a 
liberálisokra gondolt, akik június 11-én összeültek a parlamentben, 
mint inkább arra az emberre, akit Elba szigetéről való visszatérése 
után még egyszer rendőrminiszterévé tett. Napóleon 
visszatérésének előestéjén Joseph Fouché ügyesen maga ellen 
fordította a Bourbonok haragját, és így kegyvesztett lett. Ezzel a 
sikeres manőverrel visszahódította magának miniszteri székét, 
mihelyt Napóleon bevonult a fővárosba. Pedig Napóleon jól ismerte 
Fouchét, tudta, hogy intrikák és árulások dolgában mi mindenre 
képes. De ott volt a Vendée. A Vendée újra lázongott, és Fouché 
mindenki másnál jobban ismerte az ottani felkelés vezéreit, ő tudott 
a legügyesebben harcolni ellenük. 


Ráadásul a császár komolyan vette Fouché ellentéteit a 
Bourbonokkal. Különben pedig, ha ki is használta Fouché 
rendőrminiszteri és provokátori tehetségét, most már valóban a 
legszigorúbb titokban figyeltette őt. Ezzel a feladattal Fleury de 
Chabou-lont bízta meg, aki annak idején titokban leutazott hozzá 
Elba szigetére. 


Fleury de Chaboulon annak idején egyszer leleplezte Fouché és 
Metternich titkos cselszövéseit. Fouchénak ugyan sikerült 

magát kivágnia a veszedelemből. Napóleon (ez még májusban 
történi) mégis a következő szavakkal fejezte be a beszélgetést 
miniszterével: , Fouché, maga egy közönséges áruló. Nekem most fel 
kellene magát köttetnem." Azt mondják, hogy erre a miniszter, 


aki hosszú szolgálata során megszokta már Napóleon hasonló 
kitöréseit, így felelt a császárnak: , Nem osztom felségednek ezt 
a véleményét." 


Mit tehetett Napóleon? Ha sikerül legyőznie a szövetségeseket, 
akkor a parlament is megjuhászkodik és Fouché intrikái is 
ártalmatlanná válnak. Ha pedig vereséget szenved, akkor igen 
kevéssé fontos, ki fogja eltemetni a császárságot: a liberális 
képviselők-e vagy az áruló miniszterek. 


Napóleon Davout marsallra, Párizs katonai kormányzójára és az 
öreg republikánus Carnot-ra bizta a fővárost. Carnot azelőtt mindig 
visszautasította a császár meghívásait, mert nem volt hajlandó a 
forradalom megfojtóját szolgálni, de most úgy látta, hogy a két 
rossz közül a Bourbonok képviselik a rosszabbat, s ezért maga 
ajánlotta fel szolgálatait a császárnak. 


A külvárosok munkásai 1815 tavaszán még borzalmasabban 
éheztek, mint egy évvel korábban, de Napóleon biztonságban érezte 
magát, mert tudta, hogy a háta mögött nem fognak fellázadni, 
amint ezt sem 1813-ban, sem 1814-ben nem tették meg. Tudta, 
hogy a munkásokat is ugyanaz a meggondolás vezeti, ami most 
Carnot-t a szolgálatába állította és amiért a jakobinusok kitörő 
örömmel üdvözölték partraszállásának hírét. Jól tudta, hogy a 
munkások, Carnot és a vidéki jakobinusok benne nem a császárt 
látják, aki egy másik trónkövetelő ellen harcol a trónjáért, hanem a 
forradalom utáni Franciaország hadseregének vezérét, aki az idegen 
betörés és a Bourbonok ellen védi az országot, s a régi rendszer 
visszaállításától akarja megóvni a parasztságot. S mindezeken felül 
Napóleon az egész világ szemében, ellenségei és barátai megítélése 
szerint egyaránt a hadviselés művészetének összehasonlíthatatlan 
mestere volt, minden idők legkiválóbb, legtehetségesebb hadvezére, 
a stratégia és a taktika utolérhetetlen virtuóza. Az ország és az 
ellene felsorakozott Európa aggodalommal leste a nagy csata 
kimenetelét. 


Erről a háborúról - Napóleon utolsó háborújáról - sokat és 
szenvedélyesen vitatkoztak. Nemcsak a történetírók, hanem az írók 
is bőségesen merítettek anyagából. Csaknem valamennyien olyan 
végzetes véletlenek sorozatát látják az egészben, amelyek akkor 
ragadták ki Napóleon kezéből a győzelmet, amikor az már biztosnak 


látszott. 


Az események tudományos és a valóságnak megfelelő elemzése 
szempontjából a véletlenek találkozásának szerepe csak katonai és 
technikai jelentőségű lehet. Mert még ha minden kritika és az 
események vizsgálatának elmélyítése nélkül, szóval 

ellenvetés nélkül elfogadjuk is azt a feltevést, amely szerint 
Napóleon megnyeri a Waterlooi csatát, ha ezek a véletlen 
események nem játszanak közre, akkor is az egész háború végleges 
eredménye csak egy lehetett: a császárságnak el kellett pusztulnia, 
mert az európai hatalmak ebben a csatában erejüknek csak az elejét 
vonultatták fel, Napóleon pedig már véglegesen kimerítette a maga 
katonai tartalékait és erőforrásait. 


1815. június 10-én a császár 198 000 emberrel rendelkezett; ennek 
a haderőnek több mint egyharmada az ország különböző területein 
volt szétszórva, mert hiszen a Vendée-ban magában 65 000 
katonája volt lekötve. A hadjárat elején Napóleon közvetlenül 128 
000 emberre és 344 ágyúra számíthatott, vagyis a gárda csapataira, 
öt hadtestre és a lovasság tartalékaira. Volt ezenkívül 200 000 főnyi 
tartaléka, a nemzetőrség és mások, de ennek a fele még 
egyenruhával sem volt ellátva, egyharmadának pedig semmilyen 
fegyvere sem volt. Ha a hadjárat tovább tart, Napóleon esetleg 
igénybe veheti Davout kiváló szervező képességét, és nagy 
erőfeszítések árán még 230-240 000 embert állíthat fegyverbe. 
Természetes, hogy ez a hadjárat, ha Napóleon győzelmeket arat, 
hosszan elhúzódott volna, mert az angolok, poroszok, osztrákok és 
oroszok már a hadjárat legelején 700 000 embert állítottak 
csatasorba, a nyár végére pedig további 300 000 

embert vonultathattak volna fel, nem is szólva az őszi hónapokra 
előkészített további erősítésekről. A szövetségesek 
végeredményben egymillió főnyi hadsereggel készültek Napóleon 
ellen. 


A szövetségesek ezúttal határozottan eltökélték, hogy végleg 
leszámolnak Napóleonnal. Az első pillanatok ijedelme és levertsége 
után a bécsi kongresszuson összegyűlt hatalmak képviselői és 
kormányai szokatlan tetterővel láttak neki a 

készülődésnek. Napóleon megkísérelte, hogy a hatalmakkal külön- 
külön tárgyalásokba bocsátkozzon, de ez a kísérlete meghiúsult. 


Napóleont mint , az emberiség ellenségét" egyhangúlag törvényen 
kívül helyezték. 


Ami Sándor cárt, Ferenc császárt, Frigyes Vilmost, Metternichet és 
Castlereagh lordot , a bitorló és hódító császár" ellen harcba vitte, az 
nemcsak a gyűlölet és a félelem volt, amelyet valamennyien éreztek 
az örökösen győzedelmeskedő hadvezérrel szemben, hanem 
Napóleonnak újabban felvett liberális színezetű póza is. Mert az 
említett uralkodókat és minisztereket saját országaik 
munkásosztályának és reformokra szomjazó polgárságának a 
magatartása is nyugtalanította. Marat vörös kendője, amellyel fejét 
bekötötte, nagyobb ijedelmet keltett az európai országok 
kormányaiban, mint a császár arany koronája. Nos, 1815-ben úgy 
látszott, hogy Napóleon fel akarja támasztani Marat kísértetét a 
végső nagy harcra. Napóleonnak persze esze ágában sem volt Marat 
szellemének feltámasztása, hiszen ő is ettől félt a legjobban. 
Bécsben, Londonban, Berlinben és Pétervárott azonban mégis 
mindenki ezt képzelte. És ez még engesztelhetetlenebbé tette a 
gyűlöletet a , hódító és bitorló" ellen. 


Amikor Napóleon megérkezett hadseregéhez, tomboló lelkesedés 
fogadta. Az angol kémek alig tudtak magukhoz térni 
csodálkozásukból, és azt jelentették Wellingtonnak, az angol 
hadsereg főparancsnokának, hogy Napóleont katonái az őrülésig 
imádják. A többi külföldi ügynök jelentése is pontosan ugyanezt 
mondja. 


De sem Wellington, sem kémei nem vettek észre valamit, méghozzá 
egy olyan jellemző sajátosságot, amit azelőtt nem tapasztalhattak 
volna Napóleon katonáinál: a katonák bizalmatlanságát a 
tábornokokkal és marsallokkal szemben. A katonák emlékeztek rá, 
hogy 1814-ben egyes marsallok elárulták a császárt. Napóleonban 
vakon bíztak, de azt kívánták, hogy az árulókkal úgy járjon el, mint 
annak idején a konvent járt el a gyanús tábornokokkal. Guillotine 
alá a tábornoki paszományos árulókkal! Napóleon azonban sehogy 
sem tudta erre rászánni magát. A marsallok és tábornokok tovább is 
megtartották parancsnokságukat. A forradalmi terrort a császár nem 
volt képes alkalmazni, sem a mögöttes országrészekben, sem a 
fronton, habár ő maga is belátta, hogy ez megkettőzte volna az 
erejét. 


Napóleon jelenléte lelkesítő hatással volt a katonákra. 
Megbizonyosodtak róla, hogy helyén van már az a valaki, aki 
felügyel a tábornokokra és marsallokra, elejét veszi annak, hogy 
egyik óráról a másikra eladják császárjukat. A katonák 

tömegei feltételezték ezt a Napóleon körül szolgáló főtisztek 
legtöbbjéről. 


Napóleon az angolokkal és a poroszokkal állt szemben, akik elsőnek 
jelentek meg a csatatéren. Az osztrákok is sietve meneteltek a Rajna 
felé. 1815 márciusában, Napóleon új uralmának első heteiben 
Murat, akit a császár 1814-ben nápolyi királlyá tett, és akit a bécsi 
kongresszus elismert ebben a méltóságában, hirtelen Napóleonhoz 
csatlakozott. Hadat üzent az osztrákoknak, de csapatait szétverték, 
még mielőtt Napóleon maga harcba szállhatott volna a koalíció 
ellen. Így történt, hogy június közepén a francia hadsereg már erre 
az elterelő hadműveletre sem számíthatott, melynek az osztrák 
hadsereg egy részét kellett volna lekötnie. 


Az osztrákok azonban még messze voltak. Amit most Napóleonnak 
mindenekelőtt el kellett volna érnie, az az volt, hogy visszakergesse 
az angolokat és a poroszokat. Wellington Brüsszelben és környékén 
táborozott csapataival, Blücher a maga seregét a Sambre és a Meuse 
vonalán, Liége és Charleroi között vonultatta fel. 


Napóleon június 14-én azzal kezdte hadjáratát, hogy betört 
Belgiumba. Hirtelen beékelte magát Wellington és Blücher 
hadállásai közé, és megtámadta Blüchert. A franciák elfoglalták 
Charleroi-t, és a csata folyamán átkeltek a Sambre folyón. Napóleon 
hadmozdulata azonban lelassult a jobbszárnyon, mert Bourmont 
tábornok, aki királypárti volt és akire katonái már 

régen gyanakodtak, átpártolt a poroszokhoz. Ezután a katonák még 
bizalmatlanabbak lettek parancsnokaikkal. Blücher tábornok jó 
jelnek tekintette az árulást, mégsem fogadta az áruló 

tábornokot, sőt, minden kertelés nélkül megüzente neki, hogy az 
ilyen embert , kutyaszarnak" tekinti. (Egykorú feljegyzések szerint 
még ennél gorombább dolgokat is üzent Bourmont-nak.) 


Amikor Napóleonnal közölték Bourmont-nak, a királypárti és 
vendée-i tábornoknak az árulását, csak legyintett: ,,A 
fehérek mindig fehérek maradnak". 


Június 15-én a császár azt a parancsot adta Ney marsallnak, hogy a 
brüsszeli úton foglalja el a Ouatre-Bras nevű tanyát, és ezzel kösse 
le az angolok hadmozdulatait. Ney azonban lagymatagon hajtotta 
végre a parancsot, a kivitelezéssel meglehetősen elkésett. Június 16- 
án Napóleon megütközött Blücherrel Ligny közelében. Ebben a 
csatában a császár győzött: Blücher több mint 20 000 embert 
veszített, Napóleon körülbelül 11 000-et. A győzelem azonban nem 
elégítette ki a császárt, mert Ney hibája nélkül, aki feleslegesen 
sétáltatta az első hadtestet Ouatre-Bras és Ligny között, az egész 
porosz hadsereget meg lehetett volna semmisíteni. Blüchert 
legyőzte és visszavetette (egyelőre ismeretlen irányban), de 
megsemmisíteni nem tudta. 


Június 17-én Napóleon pihenőt adott csapatainak. A hadtörténeti 
kritikusok azzal a szemrehányással illetik, hogy ezzel értékes időt 
veszített, és lehetővé tette Blüchernek, hogy csapatait rendbe szedje. 
Június 17-én délfelé Napóleon mintegy 36 000 főnyi haderőt bízott 
Grouchy marsallra azzal a paranccsal, hogy folytassa Blücher 
üldözését. A francia lovasság egy része az angolokat kergette, akik 
az előző napon megkísérelték a francia erők megbénítását a Ouatre- 
Bras major körül. Közben orkánszerű vihar támadt, és annyira 


feláztatta az utakat, hogy az üldözést abba kellett hagyni. 


Napóleon derékhadával csatlakozott Ney csapataihoz, és észak felé, 
Brüsszel irányában vonult fel. 


Wellington az egész angol hadsereggel Brüsszeltől mintegy 22 
kilométernyire, Waterloo falutól délre, a Saint-Jean-hegygerinc 
állásait foglalta el. Waterlootól északra feküdt a soignes-i erdő, 
amely elvágta a visszavonulás útját Brüsszel felé. 

Wellington megerősítette állásait a Saint-Jean-hegyen. Úgy 
gondolta, hogy a jól kiépített állásokban fogja bevárni 
Napóleon támadását, és bármibe kerül is, fel fogja tartóztatni, amíg 


Blüchernek sikerül csapatait új erősítésekkel felfrissítve rendbe 
szednie, és Wellington segítségére indulhat. 


Az angol főhadiszállás kémei jelentették, hogy Napóleon a rettentő 
esőzés ellenére rendületlenül nyomul előre a térdig sáros utakon a 
Saint-Jean-hegy felé. Ha sikerül őt addig feltartóztatni, amíg 
Blücher megérkezik, akkor a győzelem elmaradhatatlan. Ha nem 


sikerül, az az angol hadsereg megsemmisülését eredményezheti. Ez 
volt a helyzet június 17-én délben, amikor Gneisenau tábornok, 
Blücher vezérkari főnöke közölte Wellingtonnal, hogy a poroszok 
sietve segítségére indultak. 


Napszálltakor Napóleon megközelítette a Saint-Jean-fennsíkot, és a 
távoli ködben megpillantotta az angol hadsereg hadállásait. 


Amikor június 18-ának reggelén szembekerültek egymással. 
Napóleon mintegy 72 000 főnyi erővel rendelkezett, Wellingtonnak 
pedig 70 000 embere volt. Mind a ketten erősítéseket 

vártak. Napóleon Grouchyra számított, bár annak csak 33 000 
embere volt, az angolok pedig Blücherben reménykedtek, akinek 
Ligny után még mindig volt 80 000 embere, és 40-50 000 katonát 
vethetett harcba. 


Virradatkor Napóleon már elfoglalta hadállásait, de a támadást nem 
kezdhette meg, mert az eső úgy feláztatta a talajt, hogy lovasságát 
nem tudta felvonultatni. Reggel végiglátogatta csapatait, és 
elragadtatással élvezte azt a lelkesedést, amellyel fogadták : egészen 
kivételes tomboló örömujjongás fogadta, amilyennel Austerlitz óta 
nem találkozott. Ez a szemle, az utolsó Napóleon életében, 
kitörölhetetlen nyomokat hagyott mind az ő, mind a többi szemtanú 
emlékezetében. 


A császár főhadiszállása kezdetben a Caillou-majorban volt. 


11.30-kor Napóleon úgy látta, hogy a talaj már eléggé felszáradt, 
ezért jelt adott a támadásra. Egyszerre 84 ágyú viharos tüze csapott 
az angolok balszárnyára, és a roham Ney vezénylete alatt 
megindult. Ugyanakkor, de ez csak a figyelem elterelése 

végett történt, egy erőtlenebb támadás is indult az angol jobbszárny 
ellen, amely a Hougoumont-kastély körül erősítette meg állásait A 
támadók ezen a részen heves ellenállással találkoztak. 


Az angol balszárnyon a támadás tovább fejlődött. A gyilkos harc 
már jó másfél órája tartott, amikor Napóleon hirtelen észrevette, 
hogy a Saint-Lambert-kápolna közelében, messze északkelet felé, 
menetelő csapatok körvonala bontakozik ki. Eleinte azt hitte, hogy 
Grouchy hadserege, melynek az éjszaka és a délelőtt folyamán több 
ízben üzent, hogy nagy sietséggel vonuljon Waterloo alá. De nem 


Grouchy volt, hanem Blücher, akinek sikerült kikerülnie Grouchy 
üldöző csapatait, és ügyes mozdulataival kijátszotta a francia 
marsall taktikáját. Teljes erejével sietett Wellington segítségére. . . 
Napóleon azonban akkor sem zavarodott meg, amikor megtudta az 
igazságot: hitte, hogy Grouchy a porosz tábornok sarkában van. Ha 
mindkét hadsereg a harctérre érkezik, akkor az erők körülbelül 
kiegyenlítik egymást, bár Blücher nagyobb segítséget hozott 
Wellingtonnak, mint amennyit Grouchy csapatai jelentettek 
Napóleon számára. Ha tehát Blücher megérkezése előtt sikerülne 
Wellingtonra erős csapást mérnie, akkor Grouchy segítségével a 
csatát véglegesen megnyerheti. 


Napóleon Blücher ellen küldte lovasságának egy részét, s 
ugyanakkor parancsot adott Neynek, hogy a támadást folytassa az 
angolok centruma és baloldala ellen. Az angolok a csata kezdete óta 
már több súlyos támadást álltak ki. Az Erlon-hadtest négy teljes 
hadosztálya vetette magát harcba. Az egész fronton tombolt a véres 
küzdelem. Az angolok szünet nélkül tüzeltek a támadó francia 
oszlopokra. Többször vetették vissza ellentámadással a franciákat, 
akiknek hadosztályai egymás után vonultak fel és súlyos 
veszteségeket szenvedtek. A skót lovasság belerohant a zárt 
oszlopokba, és lemészárolta a támadó csapatok egy részét. Napóleon 
látta az elkeseredett küzdelmet és hadosztályai hiábavaló 
erőfeszítéseit, felvágtatott tehát a Belle-Alliance-major melletti 
magaslatra, és harcba dobta Milhaud tábornok néhány ezer vértes 
dragonyosát. A skótokat, akik elvesztették egy teljes ezredüket, 
visszaverték. 


Ez a támadás az Erlon-hadtestet majdnem egészében felmorzsolta. 
Az angol hadsereg balszárnyát mégsem sikerült összezúzni. 


Ekkor Napóleon megváltoztatta tervét, és derékhadát az ellenfél 
centruma és jobbszárnya ellen fordította. 15.30-kor a La Haie- 
Sainte-majort elfoglalta az Erlon-hadtest balszárnyának egyik 
hadosztálya. A hadtestnek azonban már nem volt ereje ahhoz, hogy 
sikerét kiaknázza. Ekkor Napóleon Milhaud és Lefebvre-Desnouettes 
lovasságának 40 svadronját indította Ney segítségére azzal a 
paranccsal, hogy mérjen csapást az ellenfél jobbszárnyára a 
Hougoumont-kastély és La Haie-Sainte között. A kastélyt végre 
elfoglalták. Az angolok azonban, bár ezrével hullottak, 


nem tágítottak fontosabb hadállásaikból. 


E híres támadás alatt a francia lovasságra valósággal záporozott az 
angol gyalogság és tüzérség rettenetes tüze. Az életben maradó 
katonákat azonban ez nem zavarta meg. Volt olyan pillanat, amikor 
Wellington azt hitte, hogy már minden elveszett. És ezt nemcsak 
gondolta, hanem meg is mondta vezérkari tisztjeinek. Az angol 
fővezér lelkiállapotát jellemzi válasza az egyik jelentésre, amelyben 
azt közölték, hogy csapatai bizonyos pontokat képtelenek tovább 
tartani. 


2 z 


- . Pusztuljanak egy szálig, ha kell, több erősítést nem 
tudok küldeni nekik. 


- . Mi a parancsa a tábornok úrnak? 


- . Az, hogy valamennyien ott haljanak meg álló helyükben, ha kell, 
de fel kell tartóztatni az ellenséget, amíg Blücher megérkezik - 
válaszolta Wellington tábornokainak, amikor azok nyugtalanul 
figyelték, hogy utolsó tartalékait dobja harcba. 


Napóleon azonban nem várta be a gyalogsági tartalékokat. Újra a 
lovasságot kergette tűzbe, Kellermann 37 svadronját. Leszállt az 
este. A császár ekkor a gárdát vetette harcba. Maga vezényelte a 
végső rohamot. Ám ekkor a francia hadsereg jobbszárnyán heves 
kiáltozás és hatalmas puskaropogás jelezte, hogy Blücher 30 000 
katonával megérkezett a csatatérre. Napóleon azonban nem 
szüntette be a gárda támadásait, mert szentül hitte, hogy Blücher 
mögött Grouchy is megjelenik. A francia hadsereget azonban 
nemsokára pánik szállta meg: a porosz lovasság rávetette magát a 
császári gárdára, amely így két tűz közé szorult. Blücher maradék 
erőivel a Belle-Alliance-majort rohamozta meg. melyet Napóleon és 
gárdája jóformán védelem nélkül hagyott. Blücher e mozdulatának 
az volt a célja, hogy elvágja a császár visszavonulási útját 


Este nyolc órára járt az idő, de még elég világos volt ahhoz, hogy a 
harcot folytassák. Nos, ekkor Wellington, aki egész napon át állta 
Napóleon csapatainak gyilkos támadásait, maga is általános 
rohamra indult. Grouchy pedig nem volt sehol. A császár egészen az 
utolsó percig hiába várt rá. 


Mindennek vége volt. A gárda tömör négyszöget formált, és 
kétségbeesetten védekezve, lépésről lépésre hátrált az ellenség sűrű 
sorai között. Napóleont a gárda egyik gránátos zászlóalja vette 
körül, amint lován lépésben húzódott visszafelé. 


A régi gárda elszánt védekezése megdöbbentette a győzteseket. 


- Derék franciák, adjátok meg magatokat! - kiáltotta Halkett angol 
ezredes a gárdisták minden oldalról körülvett négyszögéhez. A 
gárda katonái és vezénylő tábornokuk, Cambronne azonban inkább 
a halált választották, mint a megadást. A francia hadsereg többi 
csapata, főleg ott, ahol Lobau tábornok hadtestének tartalékai 
harcoltak, szintén sikerrel védekezett. A csata végén azonban, 
miután a porosz hadsereg pihent ezredei legázolták őket, ezek a 
csapatok is szétszéledtek minden irányban, és futva kerestek 
menedéket. Csak másnap és akkor is csak részben sikerült 
összegyűjteni a hadsereg maradék erőit. A poroszok az éjszaka 
folyamán messzire üldözték őket. 


A csatamezőn 25 000 francia, 22000 angol és porosz katona feküdt 
holtan vagy sebesülten. A francia hadsereg veresége teljes volt: 
elvesztette majdnem egész tüzérségét, s ráadásul több százezer főnyi 
pihent hadsereg közeledett az ország határához. Ugyancsak több 
százezernyi orosz mielőbbi megjelenése is várható volt. Mindez 
teljesen kilátástalanná tette Napóleon helyzetét. 


Amikor a császár elhagyta a Waterlooi mezőket, teljesen tisztában 
volt a helyzettel. Tudta, hogy Waterloo karrierjének utolsó állomása 
volt. A csata lefolyásával kapcsolatban rengeteg kérdés merült fel 
benne. Elárulta-e Grouchy és szándékosan vitte-e vesztébe késésével 
a francia hadsereget? Vagy egyszerűen eltévesztette az utat? Ki 
dönti el a kérdést, hogy amikor Ney lovastámadást parancsolt az 
angolok ellen, úgy viselkedett-e, mint egy hős (ez Thiers 
véleménye), avagy mint egy eszeveszett? (Ez volt Madelin 
véleménye.) Ésszerű volt-e megvárni a delet, vagy helyesebb lett 
volna már hajnalban megtámadni az angolokat, és végezni velük, 
mielőtt Blücher megérkezik?... A kortársakat és a történészeket több 
mint száz éven át foglalkoztatta ezernyi ilyen kérdés a Waterlooi 
csatával kapcsolatban. Ugyanakkor Napóleon kezdetben vajmi 
keveset törődött ezekkel a kérdésekkel. Külsőleg teljesen nyugodt 
volt, és bár útban Waterlooból Párizs felé sokat töprengett, arca 


nem volt olyan sötét, mint annak idején a lipcsei csata után, pedig 
itt mindent elveszített, mégpedig megmásíthatatlanul. 

Érdekesen nyilatkozott egy héttel később a Waterlooi csata rejtett 
értelméről: 


,A szövetséges hatalmak nem ellenem vezettek háborút, hanem a 
forradalom ellen. Bennem mindig a forradalom képviselőjét, 
a forradalom emberét látták." 


Ebben az egyben egyetértett Európa egész szabadgondolkozású 
nemzedékével, ha más dolgokban olyan messze állt is tőlük. 
Elegendő, ha rámutatunk arra, hogy milyen felindulást érzett 
Herzen a híres kép előtt, amely Wellington és Blücher tábornokok 
találkozását és örvendező kézfogását ábrázolja. , Napóleon maga 
ellen uszította Európa népeit - írja Herzen egészen a visszacsapni 
akarás dühéig korbácsolta elkeseredésüket, s így azok vad hévvel 
verekedtek uraik érdekeiért, és azért, hogy rabszolgák 
maradhassanak. A katonai önkényuralmat ez alkalommal legyőzte a 
feudalista önkényuralom... Nem tudok közömbösen elmenni e kép 
előtt, amely Wellington és Blücher találkozását ábrázolja a 
Waterlooi győzelem perceiben. Minden egyes alkalommal hosszan 
szemlélem és minden egyes alkalommal jeges iszonyatot érzek a 
mellemben. Wellington és Blücher örömmel üdvözlik egymást. Hát 
hogyne ujjonganának! Hiszen éppen most fordították le a 
történelem szekerét az országútról. Kerékagyig sárba taszították, 
olyan sárba, hogy fél évszázad sem lesz elég e sár eltüntetéséhez... A 
képen éppen hajnalodik... Európa még alszik, és nem tudja, hogy 
sorsa megváltó zott." Pedig Herzen maga vádolja Napóleont azzal, 
hogy , maga ellen uszította Európa népeit önkényességével, 
érdekeiknek és emberi méltóságuknak semmibevevésével." Erről 
Napóleon mindig mélyen hallgatott. A dolgoknak ez az oldala 
egyáltalán nem érdekelte és nem is foglalkoztatta őt. 


Az abszolutista és feudális arisztokrácia, amelyet annyiszor 
legyőzött, Waterloonál, ha csak átmenetileg is, de elégtételt 

vett magának; a francia forradalom a régi gárdával együtt 
megkezdte visszavonulását. Ebben 1815. június 18-án a császár 
egyetlen pillanatig sem kételkedett. Ezt ő is teljesen világosan látta. 


A legérdekesebb, hogy Waterloo után azonnal úgy beszélt egész 
pályafutásáról, mint valami nagyszabású hőskölteményről, arról 
pedig, ami véget vetett pályájának, szinte bizonyos történelmi 
távlatból nyilatkozott. Mintha nem is ő állott volna azoknak az 
eseményeknek középpontjában, mintha nem is ő lett volna azok 

legtevőlegesebb tényezője. Valami hirtelen belső átváltozáson ment 


keresztül. Waterloo után nem azért tért vissza Párizsba, hogy trónját 
megvédje, hanem inkább azért, hogy feladja valamennyi állását. 
Nem mintha elhagyta volna emberfeletti energiája, de akkor már 
egész lényével megértette és megérezte, hogy jól vagy rosszul, de 
befejezte pályafutását, és nincs már hely a számára. 


Amikor 15 hónappal korábban Fontainebleau-ban alá akarta írni 
lemondását, a toll megállt a kezében, és így szólt marsalljai-hoz: 
, Higgyék el nekem, okosabban tesszük, ha holnap újból nekik 
megyünk, és még egyszer legyőzzük őket." Akkor még úgy érezte, 
hogy karrierjének nincs vége. Három hónappal Waterloo előtt 
olyasmire vállalkozott, amit senki sem mert kockáztatni 

a világtörténelem folyamán. Akkor azonban még telve volt 
önbizalommal, hitt önmagában és elhivatottságában. Most 
viszont minden egy csapásra véglegesen kialudt benne. Waterloo 
után sohasem ejtette úgy hatalmába a kétségbeesés, mint 
korábban, 1814. április 11-én, amikor megmérgezte magát. Már 
nem lelte örömét az aktivitásban, már semmi sem érdekelte. 
Egyszerűen bevárta, hogy a jövő hogyan alakítja sorsát, de annak 
sem előkészítésében, sem véghezvitelében nem volt hajlandó 
tevőlegesen részt venni. 


Június 21-én érkezett Párizsba, és azonnal összehívta minisztereit. 
Carnot azt javasolta, kérjék fel a parlamentet, hogy kiáltsa ki 
Napóleon diktatúráját. Davout azt tanácsolta, hogy 

egyszerűen zárják le a ház ülésszakát, és oszlassák fel a parlamentet. 
Napóleon erre nem volt hajlandó. 


Ugyanabban az órában a kamara is ülésezett, és a közélet színpadán 
újra megjelent Lafayette. Javaslatára határozatilag kimondták, hogy 
a parlamentet sem feloszlatni, sem jogaitól megfosztani nem lehet. 

Erről a határozatról Napóleon később azt mondta, hogy csak 
egyetlen szavába került volna akkor, és a tömeg az egész 
parlamentet kiirtja. Sok olyan képviselő, aki végigélte az akkori 
időket, maga is igazolta, hogy valóban ez volt a helyzet. Akkor 
Lafayette-tel megint csak Marat-t kellett volna szembeállítania, 

és 1793-nak kellett volna szembeszegülnie azokkal a 

liberálisokkal, akik 1789-et támasztották fel, a burzsoázia ellen 
azoknak a plebejus tömegeknek kellett volna felvonulniuk, amelyek 
negyed évszázaddal korábban megmentették a forradalmat az 


európai monarchiáktól. Napóleon azonban sem Waterloo előtt, sem 
utána nem tudta magát erre elhatározni. 


Június 21-én, 22-én és 23-án a munkáslakta külvárosokból a 
legkülönösebb hírek érkeztek: a nép nagy tömegekbe verődve 
hevesen tiltakozott Napóleon lemondása ellen, és általában a 
végsőkig való katonai ellenállást követelte. 


Június 21-én a nap folyamán, egész éjszaka és 22-én egész nap nagy 
tömegek vonultak fel Saint-Antoine és Saint-Marcel külvárosokban, 
a Temple-negyedben ezekkel a jelszavakkal: , A császárt akarjuk 
vagy a halált! Le az árulókkal! Éljen a császár! Ne mondjon le! Le a 
parlamenttel!" Napóleon azonban már nem akart sem harcolni, sem 
uralkodni. 


Párizsban a nyugtalan pénzemberek, bankárok és kereskedők 
folytatólagosan gyűléseztek, a tőzsdén hatalmas pánik uralkodott. 
Napóleon világosan látta, hogy a burzsoázia elfordult tőle, mert már 
nincs rá többé szüksége, sőt, már csak veszélyt jelent számára. Egész 
uralkodása alatt a burzsoázia segítségére támaszkodott, most, hogy 
az elárulta őt, visszavonhatatlanul elállt a további harctól. 


Június 22-én, inmár másodszor, lemondott a trónról fia, a kis római 
király javára, aki 1814 tavasza óta édesanyjával együtt nagyapjánál, 
Ferenc császárnál tartózkodott. A , száz nap" időszaka lezárult. 
Napóleon már nem is remélhette, hogy a nagyhatalmak feláldozzák 
a Bourbonokat fia érdekében. 


Végeláthatatlan tömeg gyülekezett az Elysée-palota körül. Itt lakott 
Napóleon, amióta a harctérről visszatért. , Ne mondjon le! 


Éljen a császár!" - kiáltozták. A tüntetés olyan méreteket öltött, 
hogy a belváros polgársága komolyan aggódni kezdett, 

valami forradalmi kirobbanástól tartott. A tőzsde, amelyet a 
forradalom már elégszer halálra ijesztett, most attól félt, hogy a 
forradalmat egy napóleoni diktatúra is tetézni fogja. Alig terjedt el 
Napóleon lemondásának híre, az állami járadékpapírok árfolyama 
hirtelen felszökött; a burzsoázia sokkal könnyebben barátkozott 
meg az angol, porosz, osztrák megszállás gondolatával, mint azzal, 
hogy a munkásnegyedek a legkisebb mértékben is beavatkozzanak 
a politikai ügyekbe és szembeforduljanak a szövetségesekkel. Június 


22-én este, amikor a tömeg megtudta, hogy Napóleon Malmaisonba 
vonult vissza és lemondása végérvényes, végre lassan oszladozni 
kezdett. 


E napok hatalmas tömegtüntetéseit leginkább azzal 
magyarázhatjuk, hogy nyaranta a főváros állandó munkásságán 
kívül tízezrével érkeztek vidéki munkások is Párizsba, hogy az 
építkezéseken és az útkövezésnél dolgozzanak: kőművesek, ácsok, 
asztalosok, lakatosok, épületfestők, tetőfedők, kárpitosok, kubikosok 
stb. Ezek csak a nyári hónapokra jöttek a falvakból a fővárosba, és 
sokkal több kapcsolatuk volt a vidékkel, mint a párizsi 
munkásságnak. Éppen ezért kétszeresen gyűlölték a 

Bourbonokat, úgy is, mint munkások és úgy is, mint parasztok. 
Napóleon bukásában a maguk ügyének vesztét is látták. E 
munkástömegek nem akartak belenyugodni Napóleon lemondásába. 
Az utcákon félholtra vertek néhány jól öltözött embert, akikben 
királypártiakat vagy arisztokratákat sejtettek, mert azok nem voltak 
hajlandók együtt kiabálni a tömegekkel, hogy , Ne mondjon le!" A 
tömeg állandóan cserélődött. 


,A nép, az a nép, amely robotol és harcol, sohasem mutatott több 
ragaszkodást a császár iránt, mint éppen ezekben a napokban!" - írta 
az egyik szemtanú azokról a tüntetésekről, amelyek nemcsak a 
lemondás előtt, de utána, június 23-án, 24-én és 25-én is 
bizonyították, hogy a sok ezer főnyi tömeg nem akart belenyugodni 
a történtekbe. 


A császár június 28-án hagyta el Malmaisont. Az Atlanti-óceán felé 
vette útját. Az az elhatározás érlelődött meg benne, hogy Rochefort 
kikötőjében fregattra száll, és Amerikába hajózik. A tengerészeti 
miniszter parancsára két hajót bocsátottak a császár rendelkezésére. 
Július 3-án, reggel 8 órakor, amikor Napóleon Rochefort-ba 
érkezett, a hajók készen várták, de lehetetlen volt kivitorlázni a 


nyílt tengerre: az angol hajóraj elzárta a kikötőt. 
Napóleon várakozó álláspontra helyezkedett. 


A húszas és harmincas évek romantikus nemzedékei úgy képzelték, 
hogy , a császár dicsőségének teljességéhez már csak a 
mártírkoszorú hiányzik", és hogy a napóleoni legenda nem 

lenne sem tökéletes, sem elég nagyszabású, ha az emberek 


emlékezetébe nem egy sziklához láncolt Prometheus képe vésődnék. 
Ez a nemzedék terjesztette el azt a hiedelmet, hogy Napóleon 
tudatosan kereste a mártírhalált. 


Napóleon maga sohasem adott kielégítő magyarázatot e maga 
tartásáról. Többen azt az ajánlatot tették neki, hogy titokban 
hajózzon el, nem valamelyik fregatton, hanem egy kisebb 
vitorláson. ö azonban erre nem volt hajlandó. 


Rochefort-ban hamarosan elterjedt a hír, hogy a császár a városban 
tartózkodik, és naponként órákon át több ezer tömeg kiáltozta 
ablakai alatt: , Éljen a császár!" Végre július 8-án hajóra szállt, és 
elhagyta a kikötőt. 


A fregatt megállt Rochefort-tól északnyugatra Aix szigeténél. 
Tovább nem mehetett, mert az angol hajóraj minden kijáratot elállt. 
Napóleon kisétált a szárazföldre. A lakosság nyomban felismerte. 
Matrózok, katonák, halászok, környékbeli parasztok egész tömege 
sereglett a hajóhoz. A helyőrség katonái arra kérték, tartson szemlét 
fölöttük. Napóleon, valamennyiük örömére, teljesítette a kérést. 
Megvizsgálta a sziget erődítményeit is, amelyeket valamikor az ő 
utasítása szerint építettek. Amikor azonban visszatért a fregatt 
fedélzetére, arról értesítették, hogy Párizsból parancs érkezett: a 
fregattnak csak akkor szabad elhagynia a kikötőt, ha az angol 
hajóraj már eltávozott a környékről. Az angol hajóraj viszont harci 
készültségben állt az öböl kijáratánál. 


Napóleon azonnal határozott. Kíséretében volt Savary, a rovigói 
herceg, Montholon tábornok, Bertrand marsall, Las Cases és a Nagy 
Hadsereg több tisztje, akik fanatikusan ragaszkodtak hozzá. 
Napóleon Savaryt és Las Cases-t elküldte az ott cirkáló angol hajóraj 
parancsnokához, hogy a következő kérdésekről tárgyaljanak: 
hajlandók-e azokat a francia fregattokat útjukra bocsátani, melyek 
Napóleont Amerikába viszik? Van-e az angol hajóraj 
parancsnokának külön utasítása erre az esetre? Maitland kapitány a 
, Bellerophon" fedélzetén fogadta Napóleon követeit. 

Válasza korrekt, de végleges visszautasítás volt. 


- . Mi biztosít bennünket arról - mondotta Maitland hogy Napóleon 
császár nem tér vissza még egyszer Franciaországba, és nem 
kényszeríti Angliát és egész Európát új gazdasági és véráldozatokra? 


Savary erre azt felelte, hogy az 1814-es és a jelenlegi lemondás 
között nagy a különbség. Napóleon ezúttal önkéntesen mondott le, 
bár még megtarthatta volna trónját, és Waterloo után is folytathatta 
volna a háborút. A császár véglegesen, örökre visszavonul a 
magánéletbe. 


- . Ha így áll a dolog, akkor a császár miért nem fordul Angliához? 
Miért nem tőle kér menedéket? - vetette ellen Maitland. 


A tárgyalások további folyamán Napóleon megbízottai semminemű 
ígéretet nem kaptak még arra a lényeges kérdésre sem, vajon Anglia 
foglyának tekintené-e Napóleont. 


Amikor visszatértek a francia fregatt fedélzetére, összehívták a 
tiszteket meg a legénységet, és közölték velük, hogy a császárt 
az angol fogság veszélye fenyegeti. Ez a hír nagyon felizgatta a 
hajó személyzetét. A második fregatt kapitánya a következőket 
jelentette ki Montholon tábornoknak: 


- . Tanácskozást tartottam tisztjeimmel és teljes legénységemmel. 
Mondanivalómat tehát a magam és mindannyiunk nevében adom 
elő. 


E bevezetés után kifejtette tervét: fregattja, a , Medúza", az éjszaka 
folyamán megtámadja a , Bellerophont", és harcba keveredik vele. 
Ez két órán keresztül lefoglalja és feltartóztatja az angolokat. Azzal 
tisztában vannak, hogy a , Meduza" a végén elsüllyed, de közben a 
, Saale", amelynek fedélzetén a császár tartózkodik, időt nyer és 
kijuthat a nyílt tengerre. Az angol hajóhad többi hajója messze van 
a , Bellerophon"-tól, mondotta a kapitány, a közelben levő bárkák 
pedig túl kicsinyek ahhoz, hogy feltartóztathassanak egy olyan 
fregattot, mint a , Saale". 


Napóleon, akivel közölték ezt az ajánlatot, kijelentette 
Montholonnak, hogy ilyen áldozatot nem fogadhat el. , Nem vagyok 
többé császár, nem küldhetünk a vesztébe egy francia fregattot 
egész legénységével csak azért, hogy megmentsünk egy egyszerű 
polgárt a fogságtól." Nyomban el is hagyta a , Saale" fedélzetét, 

és visszatért Aix szigetére. Néhány fiatal tiszt ott is vállalkozott 

rá, hogy egy kis hajón kiviszi a nyílt tengerre. 


A császár ekkor már döntött a sorsa fölött. Las Cases újra fölkereste 
Maitland kapitányt, és közölte vele, hogy Napóleon hajlandó sorsát 
Anglia nagylelkűségére bízni. Maitland - bár a továbbiakra 
vonatkozóan semmi kötelezettséget nem vállalt - kijelentette, hogy 
méltó és illő fogadtatást fog a császár érkezésekor rendezni. 


1815. július 15-én Napóleon a , Vautour" vitorláson elhajózott a 

, Bellerophon"-hoz. A gárda vadászainak szokott 

egyenruháját viselte, hozzá híres háromszögletű kalapját. A 

, Vautour" fedélzetén felsorakoztak a matrózok. A kétárbocos naszád 
kapitánya jelentést tett Napóleonnak. A legénység éltette a császárt. 


A , Bellerophon" legalsó lépcsőfokán Maitland kapitány mély 
meghajlással fogadta Napóleont. Az angol hadihajó egész 
személyzete díszben állt a fedélzeten; Maitland bemutatta a 
császárnak a hajó vezérkarát. 


Napóleon rögtön ezután elfoglalta a hajó legjobb helyiségeit, 
amelyeket a kapitány már előkészített számára. 


Anglia leghatalmasabb, legszívósabb és legveszedelmesebb 
ellensége, amellyel eddigi története során megbirkózni kényszerült, 
most a kezei közé került. 


17. fejezet 
SZENT ILONA SZIGETEN (1815-1821) 


Amikor a XVI. század elején a portugál hajósok Vasco da Gama után 
felkutatták az Atlanti-óceán déli részét, a déli szélesség 15,5 fokán 
teljesen lakatlan kis szigetet fedeztek fel. A szigetet 1501. május 21- 
én, Szent Ilona napján fedezték fel, ezért a sziget a , Szent Ilona" 
nevet kapta. Egy ideig holland birtok volt, majd 1673-ban az 
angolok hódították meg. Az angol Keletindiai Társaság hajói itt 


2. 


kötöttek ki Angliából Indiába vezető útjuk közben. 


Amint a londoni kormány értesült róla, hogy Napóleon a 

, Bellerophon" fedélzetén tartózkodik, azonnal elhatározta, hogy 
Szent Ilona szigetét jelöli ki Napóleon tartózkodási helyéül. Az 
afrikai partok, melyek a legközelebb esnek a szigethez, 2000 
kilométerre vannak. Az akkori vitorlásoknak az Anglia-Szent Ilona 


sziget közötti út 2,5 - 3 hónapot jelentett. Főképpen a sziget 
földrajzi fekvése határozta meg az angol kormány döntését. A , száz 
nap" után Napóleon még félelmetesebbnek tűnt, mint hősi 
pályafutásának utolsó aktusa előtt. Újabb franciaországi 
megjelenése a császárság visszaállítását és a háborút jelentette 
volna. 


Az óceán kellős közepén levő sziget már helyzeténél fogva is 
biztosította a hatalmakat arról, hogy onnan Napóleon nem 

fog visszatérni. A francia hazafias történetírás és romantikus 
költészet úgy beszélt később erről a szigetről, mint valami 
szándékos gonoszsággal kiválasztott helyről, ahová azért hurcolták 
az angolok a fogoly császárt, hogy ott mielőbb elpusztuljon. Ebből 
egyetlen szó sem igaz, hiszen Szent Ilona szigetének igen 

egészséges az éghajlata. A legmelegebb hónapokban az átlagos 
hőmérséklet körülbelül 24", a leghidegebb időszakban pedig 
átlagban -- 18,57. Az átlagos hőmérséklet -- 21". Manapság kevés 
nagy erdőt találunk a szigeten, de száz évvel ezelőtt még bőségesen 
voltak ott erdők. Ivóvize kitűnő. Az évi esőzés bőséges. A növényzet 
gazdag. Nagy füves, bokros rétek terülnek el mindenfelé, amelyeken 
rengeteg apró vad tanyázik. A sziget területe 122 km2. 

Sötétzöld bazaltsziklái meredeken emelkednek ki az óceánból. 


Amikor Napóleonnal közölték, hogy Szent Ilona szigetére viszik, a 
császár tiltakozott, és kijelentette, hogy senkinek sincs joga őt 
hadifogolyként kezelni. A , Bellerophon"-ról átköltöztették a 

, Northumberland" nevű fregattra, amely két és fél havi utazás után, 
1815. október 15-én partra tette azon a szigeten, ahol aztán életét 
befejezte. 


Napóleont egészen csekély kíséret követte száműzetésébe, mert az 
angol kormány megtagadta hozzájárulását, hogy 

mindazok elkísérjék, akik a császárral osztozni akartak sorsában. 
Napóleonnal maradt Bertrand marsall a feleségével, gróf Montholon 
tábornok a feleségével, Gourgaud tábornok és Las Cases a 

fiával. Vele volt Marchan nevű komornyikja is, és még néhányan 
régi szolgái közül, így például a korzikai Santini. 


Kezdetben meglehetősen kényelmetlen lakást jelöltek ki Napóleon 


számára, de néhány héttel később nagyobb házat kapott a sziget 
Longwoodnak nevezett részében. 


1816 áprilisáig a sziget parancsnoka Cockburn admirális volt, majd 
utána, egészen Napóleon haláláig, a parancsnokság Hudson Lowe 
kormányzóra szállt át. Ez a Lowe korlátolt és konok ember volt, aki 
szörnyen tisztelte a szolgálati szabályokat. Mindenkitől félt, de 
legjobban a foglyától. Lowe kormányzót felelősségének tudata 
valósággal lesújtotta. Állandóan attól rettegett, hogy Napóleon 
megszökik a szigetről. Ugyanakkor a kormányzónak 

adott utasítások értelmében Napóleon teljesen szabadon 
mozoghatott a szigeten, arra járt gyalog vagy lóháton, amerre 
jólesett neki. Teljesen saját ízlése szerint döntött, hogy kiket fogad 
és kiket nem. 


Napóleon kezdettől fogva kibékíthetetlen, ellenséges viszonyban állt 
Lowe kormányzóval. Általában mindig elutasította, valahányszor 
jelentkezett nála, és nem is válaszolt, ha a kormányzó ebédre hívta. 
Ennek az volt az egyszerű oka, hogy Lowe őt csak , general 
Bonaparté"-nak titulálta. (Anglia már 1803 óta háborúban állt 
Napóleonnal, szóval már akkortól fogva, amikor Napóleon még nem 
volt császár.) 


A többi három hatalom, Oroszország, Ausztria és Franciaország 
szintén képviseltette magát a szigeten. 


Napóleon néha egy-egy alkalmi látogatót is fogadott, angolt vagy 
más nemzetiségűt, aki útközben India vagy Afrika felé kiszállt Szent 
Ilona szigetén. 


Egy katonai osztagot is küldtek a sziget őrzésére, Jamestown-ba, 
Szent Ilona egyetlen kis városába, mely elég messze volt 
Longwoodtól. Említésre méltó érdekessége a dolognak, hogy 

a helyőrség tisztjei és katonái Napóleonnal, Anglia halálos 
ellenségével szemben nemcsak tiszteletet, hanem valamiféle 
szentimentális rokonszenvet is tanúsítottak. A katonák virágokat 
küldtek neki, és környezetétől - mint valami nagy kegyet - néha 
kieszközölték, hogy titokban egy pillantást vethessenek rá. A tisztek 
még hosszú évek múlva is olyan lobogó lelkesedéssel beszéltek a 
császárról, aki miatt pedig ifjúságuk legszebb idejét kellett egy 
magános szigeten tölteniük, hogy az már alig volt összeegyeztethető 
az angolok közismerten hideg vérmérsékletével. Ez természetesen 
feltűnt a szövetséges hatalmak Szent Ilona szigetén élő 
megbízottainak is. , Ami a legmeglepőbb - mondotta Balmain gróf, 


Sándor cár képviselője -, az főképpen az a roppant befolyás, amelyet 
ez a trónjától megfosztott fogoly, akit őrök vesznek körül, 
mindazokra gyakorol, akik megközelítik. . . A franciák valósággal 
megremegnek láttára, és kitüntető boldogságnak érzik, hogy 
szolgálhatják ... Az angolok valóságos hódolattal veszik körül. Még 
az őrizetére kirendelt személyek is szinte koldulnak egy-egy 
pillantásáért, és örülnek, ha a császár egykét szót odavet nekik. 
Senki sem mert vele egyenrangú félként beszélni." 


Meg kell említenünk, hogy Napóleon kis udvartartása, amely 
elkísérte Szent Ilona szigetére és ott élt mellette a longwoodi 
telepen, éppen úgy marakodott és intrikált egymás között, 

mintha Párizsban, a Tuileries-ben éltek volna. Las Cases, 

Gourgaud, Montholon és Bertrand imádták Napóleont. Kijelentették, 
hogy istenként tisztelik, és természetesen irigykedtek egymásra. 
Gourgaud odáig ment, hogy párbajra hívta Montholont, s ennek a 
civakodásnak csak a császár haragos beavatkozása vetett véget. 


Három év múlva Napóleon különböző ürügyekkel Európába küldte 
Gourgaud tábornokot, mert már ráunt ennek az embernek a 
fanatikus imádatára, és nem bírta tovább elviselni őt. 1818- 

ban megvált Las Cases-tól is, akinek Hudson Lowe lehetetlenné 
tette az életét a szigeten. Las Cases megírta beszélgetéseit 
Napóleonnal. Ezenkívül a császár sok feljegyzést diktált neki, és 
kétségtelen, hogy abból a tengernyi irodalmi munkából, amely 
Napóleonnal és Szent Ilona szigetével foglalkozik, ezek a 
feljegyzések a legjellemzőbbek és a legérdekesebbek. Amikor Las 
Cases-nak is el kellett hagynia a szigetet, Napóleonnak nagyon 
hiányzott művelt és odaadó titkára. Ez a magyarázata annak, hogy 
sokkal hiányosabb az az anyag, amit a császár utolsó éveiről 
gyűjtöttek össze. 


Tulajdonképpen nem Hudson Lowe unalmas és csipkelődő 
kellemetlenkedései (amelyek annál kevésbé alázhatták meg 
Napóleon önérzetét, mivel sohasem bocsátotta maga elé a sziget 
kormányzóját), nem is a sziget mérsékelt és egészséges éghajlata, 
nem is az életkörülmények (amelyek semmivel sem voltak 
rosszabbak, mint például a kormányzó életviszonyai) okozták 
Napóleon keserű szomorúságát, amiről a császár sohasem beszélt kis 
udvarának, de amit környezetének tagjai mind észrevették. 


Minden jel arra mutat, hogy Napóleont a tétlenség ölte meg. Sokat 
olvasott, nagy gyalogsétákat tett, sokat lovagolt, sokat diktált Las 
Cases-nak. De elviselhetetlenné vált ez a remeteség egy egész élet 
lázas és izgalmas munkája után, olyan évtizedek után, amikor 
naponta 15, sőt 18 órát dolgozott. 


Titkolta belső lelkiállapotát, igyekezett jókedvűnek és beszédesnek 
mutatkozni, és néha sikerült is elszórakoznia. Bölcs megadással 
viselte sorsát. 


Emlékiratait már a , Northumberland" fedélzetén diktálni kezdte Las 
Cases-nak, s Szent Ilona szigetén egészen titkára távozásáig folytatta 
ezt a munkát. Ezek a beszélgetések Las Cases-szal, Montholonnal és 
Gourgaud-val, valamint a , fokföldi levelek", amelyeket Las Cases az 
ő kívánságára (de aláírása nélkül) később kinyomatott, mindezek 
érdekes okmányok, de nem azt a célt szolgálják, hogy a történelmi 
valóságnak megfelelően világítsák meg azokat a dolgokat, amikről 
itt szó van, hanem inkább azt, hogy ezek a tények úgy maradjanak 
meg az utókor tudatában, ahogy az Napóleonnak megfelelt. 


Mindezekből a hosszú beszélgetésekből és emlékiratokból, amelyek 
némi bizalmat érdemelnek (vagyis azok, amelyeket Las Cases, 
Montholon és Gourgaud adtak ki, mert Antommarchi és OMeara 
nem érdemelnek semmi bizalmat), sok anyagot nyerünk a napóleoni 
legenda történetéhez, de nagyon kevés komoly és meggyőző 
anyagot, ami Napóleon jellemzésére vagy uralkodásának 
történetéhez adatokat szolgáltatna. 

A napóleoni legenda, amely később igen aktív történelmi szerepet 
játszott, már jóval Victor Hugo, Heine, Goethe, Zedlitz, Puskin, 
Lermontov, Balzac, Béranger, Mickiewicz és Towianski előtt 
megszületett. Költők, publicisták, írók, történetírók, 

politikusok egész légiója csüggött minden gondolatával, érzésével és 
főleg képzeletével ezen a példátlan személyiségen, aki a jénai 

csata után Hegel szemében is a , világszellem" jelképének tűnt, 

mint az emberi történés motorikus ereje. Ez a legenda már Szent 
Ilona szigetén kiterebélyesedett. 


Könyvünkben azonban kizárólag csak Napóleon személyével, de 
semmilyen formában sem a személye körül kialakult legendával 
akarunk foglalkozni. 


Az az irodalom, mely a Szent Ilona szigetén töltött időszakot 
tárgyalja, nem nyújt értékesebb adatokat. Az , istenség" csalhatatlan 
szavakat ejtegetett, a hívők pedig híven feljegyeztek mindent. A 
bámulat, az imádat, a vallásos hódolat egyik sem olyan érzelem, 
amely a kritikai elemzést lehetővé tenné. Amikor Napóleon 
környezetének tagjaival beszélt, az nem a jelennek szólt, hanem a 


jövőnek, a történelemnek. 


299 


Valóban olyan szilárd volt-e az a meggyőződése, hogy családját 
egyszer még visszahívják Franciaország trónjára? Ezt nem tudjuk, ő 
mindenesetre úgy beszélt róla, mint aki ezt előre látja. Egy ízben 
határozottan kijelentette, hogy fia uralkodni fog. 


Napóleon feljegyzései között kétségtelenül azok a legérdekesebbek, 
amelyek hadjárataira, az ellenfél hadvezéreinek katonai 
tudományára és általában a hadviselésre vonatkoznak. Itt 

minden szavából az elsőrendű szakember, a kérdés igazi ismerője 
beszél. , Furcsa mesterség a háború. Hatvan csatában vettem részt, 
és biztosítom róla, hogy nem tanultam semmi olyasmit ezekben a 
csatákban, amit már legelső ütközetemben ne tudtam volna" -- 
mondotta egyszer kíséretének. A hadvezérek közül igen sokra 
becsülte Turenne-t és Condét, de kétségkívül önmagát tartotta 
minden idők legnagyobb hadvezérének, bár ezt sohasem vallotta be 
ilyen nyíltan. Különleges büszkeséggel beszélt mindig 

Austerlitzről, Borogyinóról és Wagramról, első itáliai hadjáratáról 
(1796-1797) és az 1814-es hadjáratról. Legnagyobb taktikai 
sikerének az osztrák hadsereg wagrami vereségét tartotta. Ha 
Turenne vagy Condé a wagrami csatasíkon álltak volna, 
Napóleonhoz hasonlóan bizonyára ők is rögtön átlátták volna, hol a 
helyzet kulcsa, ,,de Caesar vagy Hannibál bizonyosan nem tudták 
volna átlátni. Ha Turenne mellettem lett volna, hogy 
hadjárataimban segítsen, ma már az egész világ ura lennék" - 
hangoztatta. Szerinte az a legjobb hadsereg, amelyben minden tiszt 
tudja, hogy adott helyzetben mi a teendője. 


Sajnálta, hogy nem ölték meg Borogyinónál vagy a Kreml várában. 
Néha, amikor arról beszélt, hogy talán jobb lett volna valahol hősi 
halált halnia, nem Borogyinót, hanem Drezdát és még szívesebben 
Waterloot emlegette. Büszkén idézte fel a száznapos uralom ragyogó 
korszakát, és azt, hogy , a nép mennyire kimutatta szeretetét", főleg 


a Juan-öbölben történt partraszállása idején és Waterloo után ... 


Sokszor sajnálkozott azon, hogy Egyiptomot fel kellett adnia, holott 
annak rendje és módja szerint meghódította, és azon is, hogy az 
acrei ostrom beszüntetése után Sziriából is dolgavégezetlen kellett 
visszatérnie 1799-ben. Szerinte keleten kellett volna maradnia, 
meghódítania Arábiát, Indiát, és Kelet császárának, s nem Nyugat 
császárának kellett volna lennie . . . , Ha Acrét elfoglalhattam 
volna... eljutottam volna Indiába is, mert aki Egyiptomot a kezében 
tartja, annak kell uralkodnia India felett is" - szokta mondani. (Itt 
meg kell jegyeznünk, hogy a modern stratégia tökéletesen egyezik a 
Napóleonéval.) , Micsoda ostoba fajankók az angolok" - mondogatta, 
mikor az indiai brit uralomról volt szó, és hozzátette, hogy ha 
eljutott volna Indiáig, akármilyen kis hadsereggel kiverte volna 
onnan az angolokat. Gyakran visszatért a Waterlooi csatára, és azt 
hangoztatta, hogy az előre nem látható véletlenek összjátéka nélkül, 
ha Bessiéres vagy Lannes marsall (akik már előző hadjárataiban 
elestek), vagy esetleg Murat mellette állt volna, egészen más 
kimenetelű lett volna a csata. Úgy látszott, különösen gyötri az a 
gondolat, hogy az utolsó csatát éppen az angolok nyerték meg. 


Azt, hogy a spanyolországi betörés volt az első nagy tévedése (, a 
spanyol fekély") és az 1812. évi oroszországi hadjárat volt a 
második és még végzetesebb tévedés, ezt már elismerte, bár min dig 
hajlandó volt bűnbocsánatot adni magának, és az ódiumot holmi 

, félreértésekre" tolni, amelyek őt Moszkva elleni felvonu lására 
ragadtatták. Felelősségét azonban sohasem tagadta. Amikor 1812- 
ben megérkezett Drezdába, és tudomásul vette, hogy Bernadotte, 
aki közben svéd trónörökös lett, nem hajlandó őt támogatni 
Oroszország ellen, majd megtudta, hogy a szultán békét kötött a 
cárral, rögtön le kellett volna mondania a hadjáratról. Amikor pedig 
Moszkvát elérte, nyomban tovább kellett volna vonulnia, utolérni 
Kutuzovot és megsemmisíteni az orosz hadsereget . .. 


, Szörnyű volt az oroszországi hadjárat, amely tulajdonképpen 
végzetes félreértésből eredt. Szörnyű volt az elemeknek az a 
kegyetlen szigora, amely egy egész hadsereget megsemmisített. . 

. Azután az egész világ ellenem fordult. . . Hiszen ilyen 
körülmények között valóságos csoda volt, hogy olyan sokáig tartani 
tudtam magam. Már többször azon a ponton álltam, hogy 


legyőzöm ezeket a nehézségeket, s úgy kerülök ki ebből a káoszból, 
hogy hatalmasabb leszek, mint valaha." 


Azt is egyik fő hibájaként emlegette, hogy Tilsitben nem törölte el 
Poroszországot a föld színéről mint önálló államot. Amint utolsó 
éveiben megvallotta, 1809-ben az volt a szándéka, hogy az osztrák 
birodalmat feloszlatja, de az esslingeni vereség megakadályozta 
ebben, s így a wagrami csata után, jóllehet Ausztria veszteségei 
roppant nagyok voltak, az ország továbbra is fennmaradhatott. 


Gyakorta tépelődött az enghieni herceg halála fölött, de sosem 
érzett megbánást e tett fölött, és azt hangoztatta, hogyha 

újra kellene kezdeni, újra csak így cselekednék. S jellemző: az a 
húsz esztendőn át tartó szörnyű mészárlás, amelynek 
középpontjában állott és amelyben saját felfogása szerint is övé volt 
a döntő szerep, sohasem tűnt előtte olyasvalaminek, amin akár csak 
egy pillanatra is bánkódnia, szomorkodnia vagy sajnálkoznia kellett 
volna. Igaz, igaz, ő hódításokra törekedett, de különben is ez volt 

a szenvedélye: , túlságosan szerette a háborút.. 


Napóleon nagyon megszeretett egy leánykát, egy Szent Ilonán 
letelepedett angol vállalkozó gyermekét, Betsy Balcomb-ot. 


A gyermeket meg akarta tanítani franciául. Betsy sokszor 
meglátogatta, és sok mindenről csacsogott neki. Egyik napon, 
amikor már nagyon összebarátkoztak, egy másik kislánynak, 
Leggynek a társaságában azt kérdezte a császártól, igaz-e, hogy 
embert eszik? - a két gyermek ezt így hallotta Angliában. Erre 
Napóleon nevetve erősítgette, hogy ez bizony így van, és mindig is 
csak emberhússal élt. Már régóta tudta, hogy ,emberevő"-nek 
hívják, de ezen megvető vállvonogatással túltette magát, és most 
nagyon mulattatta, hogy ezek a gyerekek szó szerint vették azt, 
amit a felnőttek beszélnek. 


Jozefintől való válása, Lannes esslingeni és Duroc görlitzi halála 
után csak egy ember volt még a világon, akit Napóleon nagyon 
szeretett: fia, a római király, aki 1814 óta édesanyjával az osztrák 
udvarban élt. 1816-ban, a szigeten töltött évek első hónapjaiban 
Napóleon kifejtette, hogy biztosra veszi, fia valamikor uralkodni 
fog, mert Franciaországban , csak tömegekre"? lehet támaszkodni. 
Tehát vagy köztársaságnak, vagy , népi" monarchiának kell lennie. 


És ez a , népi" dinasztia csak a Bonaparte-ház lehet, melyet valóban 
a nép választott magának. 


És azzal a nyilvánvaló következetlenséggel, amely 1815-ben is 
megfosztotta attól a lehetőségtől, hogy széles körű tömegmozgalom 
élére álljon, és azt vigye harcba a Bourbonok, a nemesek és a klérus 
ellen, még Szent Ilona szigetén is helyesnek tartotta korábbi 
magatartását. 


A következetlenség azonban csak látszólagos volt, és annak 
tulajdonítható, hogy Napóleon nem értette meg pontosan a 
viszonyokat, nem tudott közöttük világosan különbséget tenni. 
Hiszen Napóleon monarchiája nem , népi" volt, hanem polgári. És 
amikor fia trónörökléséről beszélt, nem a széles dolgozó 

tömegek akaratára és érdekeire gondolt, hanem a burzsoázia 
érdekeinek szolgálatára. , Nem tartoznak nekem semmivel; 
szegények voltak, mikor jöttem, szegények most is, mikor elhagyom 
őket" -mondotta a Waterlooi csata után, amikor az építőmunkások 
tömege körülvette a palotát és azt követelte, hogy a császár 
maradjon a trónján. 


Napóleon sokszor emlegette gróf Montholon előtt Párizsban és 
később Szent Ilona szigetén, hogyha ő ki akarta volna használni a 
nemesek és a papság ellen lázongó gyűlöletet, amellyel 1815-ben 
partraszállása heteiben találkozott, akkor Párizsba kétmillió paraszt 
kíséretében vonulhatott volna be. De sohasem akart effajta 

, gyülevész tömeg" élére állni, , ennek még a gondolatától 


is irtózott". 


Nyilvánvaló, hogy Szent Ilona szigetén is megőrizte azt a lelki 
beállítottságát, amellyel pályája során többször találkoztunk. 

De egyszerre, már élete vége felé, bizonyára az Európából érkező 
újságcikkek, a német forradalmi mozgalmak, diáktüntetések, 
liberális áramlatok stb. hírének hatására a császár hirtelen 

frontot változtatott, és (ez 1819-ben történt) gróf Montholon előtt, 
az eddigiekkel szemben homlokegyenest ellenkező véleményt 
nyilvánított. , Birodalmamat tulajdonképpen a jakobinusokra 
kellett volna alapoznom." Mert a jakobinus forradalom volt az a 
vulkán, amelynek tüzével Poroszországot könnyen lángba boríthatta 
volna. Ha pedig Poroszországban a forradalom 

győzedelmeskedik, egész Poroszország felesküdött volna az ő 


hatalmára, és akkor egész Európa Napóleon kezébe került volna. 

(, Fegyvereimnek és a jakobinus eszme erejének segítségével.") 
Persze, amikor a jövendőbeli vagy lehetséges forradalomról beszélt, 
gondolatai sohasem haladták meg a kispolgári , jakobinizmust", és 
szociális jellegű átalakulás meg sem fordult a fejében. A jakobinus 
forradalom azonban lassanként már úgy tűnt a szemében, mint az 


a nagy szövetséges, akit kár volt félretolni. 


Így beszélgetett a forradalomról és a jakobinusokról Montholon-nal 
1819. március 10-én - és erről folyt egyik legutolsó beszélgetése 
környezetével. 


Akkoriban a császárról egyre ritkább, egyre bizonytalanabb, egyre 
töredékesebb hírek érkeztek. 


Nem volt már mellette Las Cases, sem pedig Gourgaud, akiket a 
császár maga beszélt rá a távozásra. Egy ideig az írországi OMeara 
doktor volt Napóleon mellett, aki alkalomadtán kémkedett is 
körülötte, és mindenről beszámolt a sziget kormányzójának, ami 
Longwoodban történt, de hamarosan ő is elutazott. Antommarchi 
doktor maradt mellette, akit Napóleon családja küldött Európából. 
Tanulatlan orvos és hamis íródeák volt, akit végül Napóleon már a 
szeme elé sem eresztett. 


Bertrand, Montholon és néhány szolga volt már csak, akik 
Napóleont gyakrabban látták életének utolsó két esztendejében. 


1819 óta egyre többet és többet betegeskedett, 1820-ban állapota 
még rosszabbra fordult, 1821 elején Amott angol orvos, akinek 
Napóleon megengedte, hogy megvizsgálja, nagyon aggasztónak 
találta állapotát. Nagy időközönként a császár mégis jobban érezte 
magát, s ilyenkor kisebb sétákat tett. 


1820 végén fáradtnak látszott. Beszélni kezdett, de a mondat 
közepén hirtelen abbahagyta, és belemerült gondolataiba. Hallgatag 
lett, holott, amit korábban lediktált vagy szóban közölt két bizalmas 
emberével, 1818-ig Las Cases-szal, 1818-tól 1820 végéig Montholon 
gróffal, az két hatalmas, nagy alakú kötetet tesz ki Las Cases 
feljegyzéseiben (a legutolsó kiadásban) és nyolc kötetet Montholon 
feljegyzéseiben (1847-es kiadás). Ehhez nem számítottuk hozzá azt 
a két kötetet, amelyet Montholon a császár Szent Ilona-i 


tartózkodásának szentelt. 


1820 végétől csak ritkán kocsizott ki, a lovaglást teljesen 
abbahagyta. 


1821 márciusától kinzó fájdalmai egyre gyakoribbak lettek. A 
császár valószínűleg már régen rájött, hogy rákban szenved, abban 
a betegségben, amely apját, Carlo Bonapartét is 

megölte negyvenéves korában. 


Megjegyezzük, hogy az utolsó 15-20 évben nem egyszer került 
nyilvánosságra orvosi folyóiratokban az a feltételezés, hogy 
Napóleon utolsó, sorsdöntő betegsége nem is a rák volt, 

hanem valami különleges trópusi betegség, amely már fiatal 
korában, egyiptomi és szíriai hadjárata során megtámadta s amely a 
trópusokon kifejlődött. 


Április 5-én Amott doktor arról értesítette Bertrand marsallt és 
Montholon grófot, hogy a beteg állapota rendkívül komoly. Amikor 
fájdalmai kissé alábbhagytak. Napóleon maga igyekezett felvidítani 


környezetét. Még tréfált is, amikor betegségéről beszélt: , A rák az 
én belső Waterloom." 


Április 13-án arra kérte Montholon grófot, hadd diktálja le neki 
végrendeletét. Április 15-én a végrendeletet saját kezűleg lemásolta 
és aláírta. Ebben az okmányban fordulnak elő azok a sorok, 
amelyek ma márványra vésve az Invalidusok 

Palotájában olvashatók, ahová 1840-ben szarkofágját elhelyezték: 

, Azt kívánom, hogy hamvaim ott pihenjenek a Szajna partján, a 
francia nép körében, melyet annyira szerettem." 


Végrendeletében árulónak bélyegezte Marmont-t, Augereaut-t, 
Talleyrand-t és Lafayette-tet, mert kétszer is hozzásegitették 
Franciaország ellenségeit a győzelemhez. Augereau-t 

valószínűleg azért vádolta így, mert élesen összekülönbözött vele 
1814 áprilisában; Lafayette-tet, mert 1815 júniusában szembeszállt 
vele a parlamentben. Ezzel a két szigorú ítélettel még a császár 
legodaadóbb hívei sem értettek egyet, viszont ami Marmont-t és 
Talleyrandt-t illeti, ez a megbélyegzés jogosnak bizonyult. 


A végrendelet többi pontja legnagyobb részt pénzösszegekről szól, 


melyeket különböző személyiségeknek 

hagyományozott: Montholonnak kétmillió, Bertrand-nak félmillió, 
inasának, Marchand-nak 400 000 frank és azoknak a szolgáknak, 
akik vele maradtak. Szent Ilona szigetén, fejenként 100 000 frank 
jutott. Ugyanannyit adományozott Las Cases-nak és még egy sor 
tábornoknak és főméltóságnak, akik ugyan Franciaországban 
tartózkodtak, de akikről Napóleon tudta, hogy hívek maradtak 
hozzá. Birtokainak legnagyobb részét - körülbelül kétszáz millió 
aranyfrankot - felében azokra a , katonákra és tisztekre" 
hagyományozta, akik zászlai alatt küzdöttek, másik felét pedig 
azokra a községekre, amelyek a legtöbbet szenvedtek az 1814-15-ös 
hadjárat alatt. 


Van a végrendeletnek egy pontja, amely az angoloknak és Hudson 
Lowe-nak szól: , Idő előtt halok meg, az angol oligarchia és annak 
bérgyilkosa öl meg. Az angol nép meg fogja bosszulni halálomat." 
Fiának azt tanácsolta, hogy sohase kezdjen háborúba Franciaország 
ellen, és ne feledkezzék el jelmondatáról: , Mindent a francia 
népért." 


Teljesen nyugodt volt, amikor tollba mondta, majd letisztázta a 
végrendeletet. Három nappal később levelet diktált Montholonnak, 
amelyet a tábornoknak azonnal a halál beállta után át kellett adnia 
a sziget kormányzójának. A levélben azt követelte az angoloktól, 


hogy szállítsák haza egész kíséretét és szolgáit. 


Április 21-én, hajnali négy órakor magához hívatta Montholont, és 
tollba mondta neki a nemzeti gárda új átszervezésének tervét, hogy 
így az jobban megfelelhessen az ország védelmének. 


Május 2-án, Amott, Short és Michels, Napóleon orvosai közölték a 
császár környezetével, hogy a vég közeleg. A fájdalmak annyira 
kínzók lettek, hogy május 5-ére virradó éjszaka félönkívületben 
kiugrott az ágyából, és görcsösen, olyan erővel szorította karjaiba 
Montholont, hogy magával rántotta a földre. Visszafektették 
ágyába. Többé már nem is tért eszméletre. Több órán keresztül 
teljesen mozdulatlanul feküdt, nyitott szemmel és hangtalanul. 
Egyébként még a legfájdalmasabb rohamok között is alig 
panaszkodott vagy nyögött, csak sokat hánykolódott. 


A haldokló szobájába egybegyűlt kísérete és szolgaszemélyzete. 


Hudson Lowe és az angol helyőrség tisztjei, amint értesültek a 
haláltusa kezdetéről, sietve megjelentek, és a szomszédos szobákban 
várakoztak. Azok, akik a császár ágya körül tartózkodtak, még 


ezeket a szavakat hallották: , Franciaország ... a hadsereg ... előőrs .. 


1821. május 5-én, este 6 órákor Napóleon utolsót lélegzett. 
Marchand sírva az ágyhoz vitte azt az öreg kabátot, amelyet 
Napóleon 1800. június 14-én Marengónál viselt, és letakarta vele 
a holttestet. Ezután belépett a kormányzó az angol tisztekkel - 
mélyen meghajoltak. Végre, a szigetre érkezésük óta először 
láthatták a császárt, aki sohasem engedte őket maga elé. 


Négy nap múlva a koporsót elszállították Longwoodból. A 
gyászmenetben Napóleon kíséretén, szolgáin és a helyőrség 
katonáin kívül teljes számban részt vettek a tengerészek és 
hajóstisztek, a sziget egész hivatalnoki kara, élükön a kormányzóval 
és csaknem az egész lakosság. Amikor a koporsót lebocsátották a 
sírba, tüzérségi sortűz dördült el. Az angolok megadták a katonai 
végtisztességet a halott császárnak. 


ÖSSZEGEZÉS 


A , bonapartizmus" elnevezéssel jelzett történelmi jelenség I. 
Napóleon személyéhez kapcsolódik. A marxizmus klasszikusai nagy 
figyelemmel kisérték ezt a jelenséget; ezzel kapcsolatos fejtegetéseik 
összhangban vannak, kiegészítik egymást. Amikor ismételten a 
bonapartizmusról beszélnek, mindig I. Napóleon és III. Napóleon 
uralmának időszakát tartják szem előtt - és ezzel az első francia 
császárt jogosan ismerik el e politikai rendszer ősapjának. Míg 
azonban I. Napóleon a nagypolgárság diktatúrájának 
megszilárdítására törekedvén nemcsak a jakobinusok, hanem (és 
különösen uralmának kezdetén) a félfeudális monarchia - a 

, régi rezsim" - helyreállítására törekvő royalisták ellen is harcolt, 


III. Napóleon már a polgárság (és elsősorban a nagypolgárság) harci 
eszközének tekintette császárságát a munkásosztály és 
a kispolgárság demokratikus áramlatai ellen. 


Az I. Napóleon korabeli bonapartizmusról szólva mindenekelőtt 
tisztáznunk kell, hogy milyen szerepe volt Napóleonnak a XVIII. 
század végén lezajlott francia polgári forradalomban. 


A polgári történetírás, a régi és a mai egyaránt azt állítja, hogy 


Napóleon a francia forradalom betetőzője volt. 


Ez természetesen nem igaz. Napóleon valóban mindent átvett, amit 
a forradalom a francia nagypolgárság , szabad gazdasági 
tevékenysége" érdekében teremtett, viszont véget vetett a tíz 

éve tomboló forradalmi viharnak. Tehát semmiképpen sem 

betetőzője, hanem inkább felszámolója volt a forradalomnak. 


A napóleoni diktatúra a forradalom végét jelentette, s 
mindenekelőtt a nagypolgárság különböző rétegeinek diadalát a 
proletáriparos rétegek, a szegény kispolgári tömegek, a , plebejusok" 
fölött, akik nagy forradalmi szerepet játszottak 1789-től 1794- 

ig, vagyis egészen thermidor 9-ig. Emellett az a birtokos 

parasztság, melynek érdekeit a feudális restauráció kísérleteivel 
szemben védelmezte, szintén szívvel-lélekkel támogatta 
diktatúráját. 


A jakobinusokra lövető Napóleont, ezt az önkényuralkodót, aki 
királysággá változtatta a Franciaországgal szomszédos 
köztársaságokat s e területeket fivérei, sógorai és marsalljai között 
osztotta szét, Napóleont, ezt a kétségtelenül kiemelkedő 
történelmi egyéniséget, semmiképpen nem illeti meg a forradalom 
betetőző-jének címe. Aki ezt állítja, az hamisan idealizálja 
Napóleont. I. Napóleon tevékenységének feltűnő vonása, hogy a 
demokrácia megszüntetése után korlátlan személyes hatalmat 
teremteti, azzal a közvetlen céllal, hogy megvédje a tehetős 
osztályok érdekeit és egész Európa fölött megteremtse a maga 
uralmát. Ezt csak a történelmi igazság teljes mellőzésével, a 

, napóleoni legenda" további fenntartása és megszilárdítása 
érdekében lehet tagadni. Pedig a , napóleoni legenda" nagyon sok 
rossznak volt az okozója a múltban, éppen azért, mert a kevéssé 
tudatos és ingadozó tömegre számított. Végeredményben ez a 
legenda, mely különösen a múlt század harmincas éveiben terjedt 
el, mindig a társadalmi és a politikai reakciót szolgálta. 


Természetesen ostobaság volna, ha nem ismernénk el ennek az 
óriási történelmi személyiségnek hatalmas és sokrétű képességeit. 


E könyvben néhányszor hivatkoztunk például Marx és Engels 
pozitív értékelésére, amellyel Napóleon katonai zsenialitását 

és hódításainak az egész feudális Európára gyakorolt hatását 
elismerték. Marx és Engels művei egyébként nemcsak haladó 
szerepét emelik ki teljesen elfogulatlanul, amelyet az emberiség 
történetében ténylegesen betöltött, hanem a reakciós 
bonapartizmus megalapítójának szerepét is, mely Franciaországban 
csírájában fojtotta meg a politikai szabadságjogokat. 


Marx és Engels túlélte a második császárságot, de persze nekik nem 
lett volna szükségük erre a kegyetlen tapasztalatra, hogy tisztán 
meglássák: mint bel- és külpolitikai rendszer a bonapartizmus a XIX. 
század gyorsan fejlődő kapitalista rendszerének körülményei között 
csak reakciós lehet, és csak a féktelen erőszak, a tömegek rendszeres 
félrevezetése, valamint - adandó alkalommal - a háborús kalandok 
segítségével tarthatja fenn magát. 


A külpolitika terén a francia burzsoázia érdekei által sugalmazott 
imperialista hódító törekvések a félig feudális Európa ellen 
uszították Napóleont. A gyors felbomlásban levő európai világ nem 


tudott sikerrel védekezni olyan nagy hadvezérrel szemben, mint 
amilyennek Napóleon a szó szoros értelmében már 

legelső ténykedései során mutatkozott. A rabság, melybe Napóleon 
a meghódított népeket döntötte, e népek nemzeti és 

felszabadító mozgalmait robbantotta ki; az angol gazdasági 
rendszerre mért súlyos csapásai pedig ösztönzően hatottak az angol 
munkásság forradalmi gondolkodásának kialakulására és 
megerősödésére. 


Ami Napóleon hadtörténeti szerepének fontosságát illeti (tudjuk, 
hogy roppant tehetsége, a katonai tudományban és hadvezéri 
gyakorlatban szerzett tapasztalata rendkívüli mértékben érvényesült 
a feudális rend és az abszolutizmus letörése körül vívott harcokban, 
azokban az európai országokban, ahol még a jobbágyrendszer 
uralkodott), ez így határozható meg: a polgári forradalom óriási 
lehetőségeket teremtett, s ezeket Napóleon zseniálisan kihasználta. 
Nem ő, hanem a forradalom volt az, ami lehetővé és 
elkerülhetetlenné tette a nagy tömegek megmozdulását, azt a 
taktikát, mely egyaránt és egyszerre operált szétszórt alakulatokban 
harcoló és zárt oszlopokat alkotó seregekkel, hatalmas méretű 
hadakkal, a katona egyéni lelkiismeretével és felelősség-érzésével az 
általános hadkötelezettség új elvei alapján. Viszont senki úgy nem 
mutatta meg, mint Napóleon, miként és milyen eredménnyel lehet 
ezeket a nagyszerű eszközöket alkalmazni. 


Engels, aki alaposan tanulmányozta Napóleon hadjáratait, 
leszögezte, hogy Napóleon tanulta, értette meg elsőnek a 
forradalom okozta változások jelentőségét és alkalmazását. 


Katonai téren Napóleon zsenije hasonlíthatatlanul magasabbra 
szárnyalt, mint egyéb területeken. 


Engels véleménye szerint Napóleon nemcsak elődeit múlta fölül, 
hanem a korabeli tábornokokat és hadvezéreket is, akik igyekeztek 
tanulni tőle, igyekeztek utánozni őt a hadvezetés nehéz 
művészetében. Engels írja: 


, Napóleon halhatatlan jelentősége abban áll, hogy megtalálta a 
nagy fegyveres tömegek alkalmazásának egyedüli helyes taktikáját 
és stratégiáját, amelyeknek felvonulását csakis a forradalom tette 
lehetségessé. Ezt a taktikát és stratégiát Napóleon a tökéletesség 


olyan fokáig fejlesztette, hogy a mai tábornokok sem képesek őt 
túlszárnyalni, legfeljebb azon erőlködnek, hogy legszebb és 
legsikeresebb fegyvertényeit utánozzák." 


Napóleon rendszerének tanulmányozása közben (ez a rendszer 
kétségkívül a katonai tudományok addig elért legfejlettebb 
szakaszát jelentette) Engels kiemelte, hogy Napóleon művészete 
ezen a két , tengelyen" mozgott: 1. a támadásra bevetett ember- és 
hadianyag roppant tömege, 2. az egész támadó gépezet 
mozgékonysága. 


Engels Napóleonban azt a nagy hadvezért látja, aki nagy maradt 
még vereségeiben is. 


, Támadó hadműveletei és közvetlen rohamakciói közül - írja -, 
amelyeket tulajdonképpen védelmi harcok során hajtott 

végre. Napóleon legcsodálatosabb hadjáratai közül e kettőt kell 
például kiemelnünk: az 1814-est, mely Elba szigetére való 
száműzetésével végződött és az 1815-öst, amely a Waterlooi 
csatával és Párizs behódolásával fejeződött be. 


A haditények e két rendkívüli sorozata folyamán a hadsereg vezére, 
akinek ezúttal pusztán védelmi feladatai voltak, minden ponton és 
minden lehető alkalommal támadta ellenfeleit, s bár mindig 
lényegesen kisebb erőkkel harcolt, mint azok, mégis mindig sikerült 
erősebbnek mutatkoznia ott, ahol kellett, és rendszerint győztesen 
került ki azokból az összecsapásokból, amelyekben támadóként 
lépett fel." 


Az 1814. és az 1815. évi hadjáratokat Napóleon olyan okok miatt 
veszítette el, melyek teljesen függetlenek voltak terveitől és ezek 
végrehajtásától; elvesztette, mert a szövetkezett európai hatalmak 
nyomasztó nagy számbeli fölényben voltak vele szemben, és mert , a 
huszonöt éves háborúban kimerült nép nem volt képes arra, hogy az 
egész világ fegyveres rohamát visszaverje". 


Austerlitzről Engels ezt mondja: Napóleon páratlan katonai zsenije 
ebben a csatában mutatkozott meg a legteljesebben, és 

itt mutatkozott meg bámulatra méltó éleslátása, mellyel azonnal 
felfogta az ellenfél baklövéseit, és gyors cselekvése a döntés 
kierőszakolásában. Austerlitz a stratégiának olyan csodatette, 


amelyet nem felejtenek el az emberek, amíg csak lesz háború a 
világon. 


, Sok jó tábornok van Európában - mondotta Napóleon -, de ők 
egyszerre több dologra fordítják figyelmüket. Én csak egyet nézek: 
az ellenséges tömeget; és minden erőmet összeszedem, hogy azt 
megsemmisítsem." 


Napóleon utolérhetetlen volt győzelmei kihasználásában is, jól 
tudta, hogy a későbbi üldözés folyamán miként kell végképp 
szétzúzni a visszavonuló ellenséget. York von Wartenbourg gróf 
porosz katonai történetíró mondja a , Napoleon als Feldherr" 

című munkájában, hogy a parancs, amelyet Napóleon Soult 
marsallnak 1805. december 3-án, az austerlitzi győzelem másnapján 
kiadott, , néhány kurta szóban a legnagyobb katonai szakértők 


tudományát fejti ki a legyőzött ellenség üldözését illetően." 


Napóleon utolérhetetlen mestere volt annak, hogyan kell kézben 
tartani és miképpen kell mozgatni - nemcsak a harc előtt, hanem a 
csatatéren is - a hatalmas seregeket alkotó tömegeket, amikor 
azokkal rendkívül gyors és teljesen váratlan hadmozdulatokat 
kellett végrehajtani. 


Történelemtudósok és stratégák, akik külön tanulmányokat 
szenteltek Napóleonnak, vagy valamilyen alkalomból 
megemlékeztek róla, kénytelenek voltak elismerni, hogy Bonaparte 
nemcsak megértette, hanem jól fel is használta azokat az új, 

addig nem létező lehetőségeket, melyeket a francia forradalom 
teremtett, és miután ezt az örökséget jól kiaknázta, a forradalom 
utáni hadviselés legnagyobb gyakorlati és elméleti vezére lett. 


Napóleon korában született meg az olyan háború, mely nagy 
tömegekkel, nagy tartalékokkal dolgozik - amit csak a nagypolgárság 
államhatalma tudott biztosítani - s a mögöttes területeken kiképzett 
roppant emberanyaggal és felszereléssel harcol. A Nagy Hadsereg 
szervezett tömegei, melyeket a világtörténelem legnagyobb katonai 
zsenije vezetett, Napóleon kijelentései szerint mindig erősebbnek 
bizonyultak ellenfeleiknél , abban az időben és azon a ponton, 
amikor és ahol erre szükség volt". 


Napóleon jól tudott térképet olvasni. A térképet úgy tudta 


használni, mint rajta kívül senki. Ebben még Berthier 

marsallt, vezérkarának tudós térképészét is túlszárnyalta. Túltett 
ebben mindazokon a nagy hadvezéreken, akiket a történelem előtte 
ismert, és mégis, ez a készsége sohasem szorította az elmélet határai 
közé, mert amint összehajtogatta a térképet és kinn termett 

a harctéren, feltüzelte katonáit lángoló beszédeivel, parancsokat 
osztogatott, vagy hatalmas hadoszlopokat mozgatott - ismét a 
helyén volt, az első helyen. Parancsai, a marsallokhoz intézett 
levelei, rövid megállapításai még ma is úgy szerepelnek a 
szakemberek előtt, mint a hadtudomány alapvető tézisei, s felölelik 
az erődítések, a tüzérség, a hadtáp vagy a mögöttes területek 
megszervezésének, a bekerítő vagy oldalmozdulatok és a harcászat 
legváltozatosabb kérdéseit. 


Igaz, azt is meg kell jegyeznünk, hogy talán Nagy Sándortól 
eltekintve, a legkiválóbb hadvezérek közül egyik sem működött 
olyan sokáig és annyira kiváltságosan kedvező körülmények között, 
mint Napóleon. Mert Napóleon nemcsak egyesítette magában az 
uralkodó abszolút tekintélyét és hatalmát a fővezér kivételes 
jogkörével, hanem ezenkívül a világ leggazdagabb tartományai 
fölött is rendelkezett. 


Caesar sokáig mint főparancsnok harcolt, akinek a szenátus 
megteremtette a lehetőségeket ahhoz, hogy új tartományokat 
hódítson meg és kapcsoljon a birodalomhoz. Életének legutolsó 
éveiben azonban hosszú és szívós küzdelmet kellett folytatnia egy 
ellenséges párt hadaival. Háborúiban sohasem rendelkezett 
Róma minden erejével, és sohasem ruházták fel korlátlan 
hatalommal. 


Hannibál egy kereskedő köztársaság fösvény és ármánykodó 
szenátusának alárendelt hadseregparancsnoka volt. 


Turenne és Condé a francia udvar szeszélyeitől függött, Szuvo-rov 
legfőbb gondja először az volt, hogy megnyerje Katalin cárnő 
rokonszenvét, majd később a félőrült I. Pál kegyeire kellett 
ügyelnie, végül az osztrák császári haditanács rendelkezéseinek 
volt alávetve. 


Gusztáv Adolf és III. Károly svéd királyok és II. Frigyes porosz király 
tulajdonképpen abszolút hatalmú uralkodók voltak, de azok a 


szegény országok, amelyekben uralkodtak, sem emberben, sem más 
anyagi eszközben nem tudtak nagyobb erőket rendelkezésükre 
bocsátani. 


Ami Napóleont illeti, ő csak első haditényei és első hódításai idején 
(Toulon, Itália, Egyiptom, a szíriai hadjárat) volt elvben alárendelve 
a kormánynak, melynek utasításait azonban a legtöbbször 
figyelembe se vette. 1799 óta korlátlan hatalmú uralkodója lett 
Franciaországnak és még egész sereg más országnak, melyek 
közvetve vagy közvetlenül francia uralom alá tartoztak. 


Ezek közül egyes országok, mint maga Franciaország, Hollandia 
vagy a rajnai tartományok, a világ leggazdagabb földjei közé 
számítottak. 


Brumaire 18-a után Napóleon 15 éven át gyakorolta a korlátlan 
császári hatalmat, míg Julius Caesar a Rubiconon való átkelés után 
csak négy évig uralkodhatott, és ebből az időből is két esztendőn át 
polgárháború osztotta meg az állam erejét. 


Katonai zsenijének kiteljesedésére minden anyagi lehetőség: pénz, 
idő, emberanyag sokkal korlátlanabb mértékben állott Napóleon 
rendelkezésére, mint a nagy hadvezéri ősök bármelyikének. Az is 
vitathatatlan viszont, hogy az ő katonai zsenije hatalmasabb volt, 
mint akármelyik elődjéé. Napóleon - a maga eredeti módján - a jó 
hadvezér egyéni képességeinek összességét olyan négyszöghöz 
hasonlította, melynek alapvonala és magassága mindig egyenlő. 
Alapvonalon a jellemet, a bátorságot, a merészséget, a 
határozottságot értette, a magasság mértékéül pedig az 
intelligenciát, a szellemi tulajdonságokat jelölte meg. Ha a vezér 
jellembeli tulajdonságai erősebbek, mint a szellemiek, akkor 
könnyen megtörténhetik, hogy elragadtatja magát, és akcióiban 
túlmegy az ésszerűség határán. Viszont, ha intelligenciája 
nagyobb, mint jellemének ereje, akkor nem lesz elég bátorsága 
tervei kiviteléhez. 


Az egységes legfőbb vezetést a győzelem nélkülözhetetlen 
feltételének tartotta. Enélkül a hadsereg előre kudarcra és vereségre 
van kárhoztatva. , Inkább legyen egy rossz tábornokunk, mint 

két jó". 


És ha eltekintünk Toulon ostromától és elfoglalásától, mely még 
1793-ban történt. Napóleon egyetlen háborújában sem vezérelt úgy, 
hogy vele egyenrangú tábornok lett volna mellé beosztva, még 
kevésbé volt hajlandó azt eltűrni, hogy valakit föléje rendeljenek. 


Most vizsgáljuk meg néhány különleges tulajdonságát. 


Napóleon eloszlatta azt a Szuvorov nyomán elterjedt korszerűtlen 
felfogást, mely szerint a csata sorsát a szuronytámadások döntik el, 
bár Szuvorov sem tagadta a tüzérség jelentőségét. , A tűzharc és 
nem a kézitusa az, ami manapság a csatákat eldönti" -jelentette ki 
határozottan a császár abban a munkájában, amelyet a tábori 
erődítésekről irt. A francia forradalmi hadsereg taktikáját 
alkalmazta mindenütt, és már első hadjáratában a lövészek mozgó 
csatárvonalát dobta előre, mely a tüzérség 

támogatásával előkészítette a rohamot és eltisztogatta a rohamozó 
oszlopok útjából az ellenséget. Marsalljai és az olasz alkirály, 
Eugéne Beauharnais előtt váltig ismételgette, hogy nem elég a 
katonát a lőfegyver kezelésére megtanítani: el kell érni, hogy a 
lehető legpontosabban célozva lőjön. 


Egyebekben pedig, tanította tovább Napóleon, sohasem szabad a 
lövészek vonalát sokáig tüzérségi támogatás nélkül hagyni, mert ha 
az ellenséges tüzérség akciót kezd ellene, a lövészek 
elbátortalanodnak, és akkor megsemmisítik őket. Minden 
alvezérének figyelmébe ajánlotta, hogy a legnagyobb energiával 
szorgalmazzák a tüzérségi erők összpontosítását, mert csak az 
intenzív és tömeges tűzerőnek van komoly jelentősége. Napóleon 
csatáiban a tüzérségnek rendkívül fontos, gyakran döntő szerepe 
volt. Friedlandnál például Senarmontnak Victor marsall hadtestét 
támogató negyven nehézágyúja nyomban az ütközet elején szörnyű 
pánikot idézett elő az orosz gyalogság soraiban, és arra 
kényszerítette a cár hadseregét, hogy idő előtt megkezdje rendetlen 
és végzetes visszavonulását Friedland városán és az Alle folyón 
keresztül. 


Meg kell jegyeznünk, hogy 1807-től kezdve Napóleon egyre 
gyakrabban alkalmazott taktikai újításokat. Újabb hadi 
formációkban, túlságosan nagy s ezért sebezhetőbb alakulatokkal 
dolgozott, ez pedig olyasmi volt, amit pályafutása elején nem 
alkalmazott. Akkoriban azért nem volt szüksége a harci 


csoportoknak e túlhajtott felduzzasztására, mert akkor még nem 
fogytak úgy meg a régi forradalmi hadseregek, az egyiptomi, 
marengói, austerlitzi dicső csaták öreg harcosai. 


Az az általános felfogás nem helytálló, hogy Napóleon nem törődött 
az ellenség erődjeivel, váraival, ő csupán arra hívta fel marsalljai és 
tábornokai figyelmét, hogy meggyőződése szerint nem az ellenfél 
erődeinek elfoglalása dönti el a háborút, hanem élő erőinek, mozgó 
tábori haderejének szétzúzása. De ebben a kérdésben is igen 
hajlékonyan és éleselméjűen viselkedett, valahányszor új helyzettel 
került szembe. 1805-ben, amikor megállapította magában, hogy 
Ulm városának elfoglalása az osztrák hadsereg leglényegesebb 
részének szétzúzását jelentené, haderejének minden ütőképes 
részlegét e várnak az ostromára vonta össze. 


Az erődítmények (várak) másodrendű fontosságáról vallott nézete 
összefüggésben volt azzal a jellemző felfogásával, amely szerint a 
hadvezér sikerének egyik kulcsa a kezdeményezés: alapos 
megfontolás és előkészítés után fogjon a vezér a hadjárathoz, de ha 
egyszer elkezdte, a kezdeményezést egy pillanatra se engedje ki a 
kezéből. 


1807. február 8-án az eylaui csata szörnyűséges napja már 
leáldozóban volt, s Napóleon hadserege az orosz hadsereghez 
hasonlóan szörnyű veszteségeket szenvedett, egyes ezredekből alig 
maradt zászlóaljnyi katona, másokban pedig még annyi sem. 
Napóleon éjszakára visszavonult a sátrába, levelet írt 

barátjának, Duroc marsallnak, s ebben ködös célzásokkal bevallotta 
kudarcát 

Amikor aztán hajnalodni kezdett, Napóleon előőrsei azt jelentették, 
hogy ellenfele, Bennigsen nemcsak visszahúzódott, hanem teljesen 
visszavonult. A kezdeményezés továbbra is Napóleon kezében 
maradt, ő kerekedett felül az eylaui csatában. És a császár ettől a 
pillanattól kezdve Eylaut a maga győzelmének tekintette, jóllehet 
egészen pontosan tudta, hogy az oroszokra korántsem sikerült döntő 
vereséget mérnie. Bennigsenből egyszerűen hiányzott a szívósság és 
a kitartás erénye. Elvesztette hitét a sikerben, és maga kezdte meg a 
visszavonulást, átengedve a kezdeményezést Napóleonnak, jóllehet 
a csatatéren legalább annyi francia halott volt, mint orosz. 


Napóleon szerint a hadvezetésben fő dolog, hogy a kezdeményezés, 
a csata helyének és időpontjának kiválasztása, a csatát megelőző 
első taktikai hadműveletek elindítása és a döntő akciók megkezdése 
mindig a fővezér kezében összpontosuljon. Mégis, jóllehet 
marsalljainak adott parancsai a szakemberek körében még ma is 
bámulatot keltenek, ezek a parancsok sohasem kötötték meg a 
marsallok kezét olyan részletekbe menő utasításokkal, amilyenekkel 
a régi iskola szellemében az osztrák, porosz és angol hadvezérek és 
(sokkal kisebb mértékben) az orosz tábornokok alvezéreiket 
utasítgatták. 


Napóleon parancsaiban pontosan megszabta a kitűzött célt, és 
közölte alvezéreivel, hogy ennek elérésére milyen stratégiai 
elgondolást szolgál. A marsall dolga volt azután, hogy a végrehajtás 
valamennyi részletkérdését meghatározza. Harc közben azonban 
mindig Napóleon volt a hadsereg idegközpontja, agyveleje. A 
marsallok feladatuk végrehajtása közben állandó 

kapcsolatban álltak a császárral, tájékoztatták őt a hadműveletek 
menetéről, tőle kértek erősítéseket, és minden helyzetváltozást 
közöltek vele. 


Az austerlitzi csata után öt hónappal Napóleon elolvasta és 
megbírálta Kutuzovnak Sándor cárhoz intézett jelentéseit, 

és ezekhez azt a megjegyzést fűzte, hogy a franciák óriási 
hadserege (ellentétben az oroszokéval) teljesen császárja kezében 
volt, és pontosan végrehajtotta minden parancsát, ugyanúgy, mint 
ahogy egy zászlóalj a parancsnokának engedelmeskedik. 


Napóleon kortársai és későbbi bírálói vagy hódolói szemében a 
legrejtélyesebb kérdés az volt, hogyan tudta a császár a legfőbb 
intéző szerepét úgy ellátni, hogy ezzel marsalljai és parancsnokló 
tábornokai egyéni kezdeményező készségét nem fojtotta 

el. Kétségtelen, hogy a marsallok esetében a kezdeményezés 

csak részletkérdésekre szorítkozott, inkább csak a végrehajtás 
felépítéséről lehetett szó, melyet teljes egészében alá kellett rendelni 
a császártól kiinduló legfelsőbb vonalvezetésnek. S éppen ezért, 

ha a császár nem volt elérhető közelben, túlságosan nagy 
kockázattal járó, önálló vállalkozásokat nem kezdeményeztek. A 
marsallok között különben alig néhány teljesen független szellemet 
ismerünk: Davout, Masséna és talán Augereau tekinthető 


ilyennek. A többiek csupán elsőrendű végrehajtó alvezérek voltak, 
tehetségesek, ötletesek, de függetlenségük nagyon relatív volt, 
éppen azért, mert csak alárendelt szerepet kaptak. Napóleon ezt 
maga is elismerte, amikor egyszer ez a keserű kifakadás szaladt ki 
a száján: , Az a baj, hogy nem lehetek ott mindenütt." 


1814-ben, amikor Párizs alatt harcolt, nemcsak az a 300 000 
válogatott jó katonája hiányzott, akiket 1808 óta a különböző 
csatatereken lemészároltatott vagy Spanyolországban hagyott, 
nemcsak azok a francia csapatok hiányoztak, melyek Németország 
néhány városát és Itália egyes részeit tartották megszállva, hanem 
erősen megsínylette Masséna távollétét is, aki hosszú időn keresztül 
pusztította hiábavaló harcában, a végtelen spanyol háborúban, 
értékes erejét és idejét. Davout az ostromlott Hamburgot védte 
seregével, és Murat sem érkezett segítségére Nápolyból. Legjobb 
katonái, legtapasztaltabb és leggyakorlottabb alvezérei a roppant 
birodalom távoli sarkaiban szétszóródva tehetetlenül álltak, és a 
végzetes órában legtöbbjük nem harcolhatott Napóleon oldalán. 


Napóleon 1814-es első és 1815-ös végső bukásának oka 
természetesen nem csupán ebben rejlett, de ez a körülmény is 
közrejátszott a bukásban. 


Amíg ugyanis ezek a csapatok és alvezérek mellette álltak, és a 
Nagy Hadsereg nem szakadt két részre, melyek egyike 
kétségbeejtően hosszú hadjáratban pusztult Spanyolországban, 
addig Napóleon sokáig legyőzhetetlennek és Európa 
megdönthetetlen hatalmú kényurának érezhette magát. 


A tehetséges végrehajtó alvezérek éles szemű kiválasztása 
különösen érvényesült a bekerítő mozdulatok új taktikájában, 
melynek elméletét Jomini, Napóleon háborúinak legalaposabb 
ismerője dolgozta ki. Napóleon kimutatta, hogy az ellenséges 
állások megkerülésének csak a következő esetekben van komoly 
értelme: ha e mozdulattal elérhetők az ellenfél hátsó vonalai és 
megbénítható összeköttetése, vagy ha ez a megkerülő mozdulat 


olyan csatát eredményez, amelyben a bekerítő hadoszlopok aktív részt 
vehetnek. 


Von Bülow, a napóleoni idők másik katonai teoretikusa úgy vélte, 
hogy teljesen elég, ha az ellenség összekötő vonalait fenyegetjük. 


Viszont Napóleon hadművészetének tapasztalatai alapján Jomini azt 
hangoztatta, hogy csak az olyan bekerítő mozdulat eredményes és 
célszerű, melyet ütközet követ. Napóleon azt is megállapította, hogy 
annak a hadseregnek, amely bekerítő mozdulatokkal operál, ezt a 
legnagyobb sebességgel kell végrehajtania, különben könnyen 
kiteszi magát veszélyes ellentámadásoknak. Napóleon marsalljai, 
akik jól ismerték taktikai elveit, ezeket a bekerítő műveleteket 
nemcsak precízen és ideális gyorsasággal, hanem majdnem mindig 
teljes sikerrel hajtották végre. 


Ha az ellenfél erőinek javával várban vagy megerősített táborban 
sáncolta el magát. Napóleon megostromolta ezt a helyet, és ha az 
ellenfél nem adta meg magát, rohamtámadásokkal igyekezett 
megtörni erejét. Ha a tánadás győzelemmel végződött, Napóleon 
könyörtelen volt. 1806-ban, amikor Blücher megpróbált Lübeck 
utcáin védekezni, győzelmük után a franciák - igaz, régi tradíció 
nyomán - teljesen kifosztották a várost, és sok lakosát megölték. A 
napóleoni hadjáratokban számos ehhez hasonló példát találhatunk. 


1799-ben 12 000 főnyi, jól felfegyverzett török sereg szállt partra 
Egyiptomban, és bezárkózott az abukiri erődbe, ahol később még 
3000 ember csatlakozott hozzájuk. Napóleon most komoly 
akadályokkal találta szemben magát: Egyiptom elvesztését 
jelenthette ez a török vállalkozás. A törökök hirtelen kitűnő 
erődítéseket építettek a város köré. Ezeket nem volt könnyű 
egyszerű ostrommal megtörni, mert a tenger felől az angolok 
állandó segítséget nyújthattak a török csapatoknak. Erre Napóleon 
elhatározta, hogy akármibe kerül is, frontális támadással, nyílt 
rohammal foglalja el a várost. 1799. július 25-én éjjel két órakor 
adta ki a parancsot az általános támadásra. Lannes és Murat 
nyomultak be elsőnek az erődbe, mögöttük vonult a hadsereg zöme. 
Az egész török hadsereget lekaszabolták a helyszínen, egyetlen 
foglyot sem ejtettek. Csak azok kerülték el a halált, akiknek sikerült 
elbújniuk - akik megadták magukat, azokat is lemészárolták. , Ez 
a csata egyik legszebb harca volt életemnek. Az egész 

ostromlott hadseregből egyetlen ember sem menekült meg?" - írta 
Napóleon két nappal a roham után, még szinte mámorosan , a 
győzelmes" mészárlás gőzétől. A frontális támadásokat azonban a 
franciák is drágán fizették meg, és Napóleon csak olyankor szánta 
ilyesmire magát, ha más megoldás nem adódott. 


Napóleon megbecsülte az egyéni bátorságot, a katonai fortélyokat 
és ügyességet, de azért sohasem hitte, hogy bármilyen vitéz lovasok, 
például a mamelukok vagy a kozákok, szétszórt kisebb csapatokban 
képesek lehetnének komoly ellenállásra a nagyobb zárt egységekkel, 
az európai hadseregek jól fegyelmezett négyszögeivel szemben. 
Abban azonban nem kételkedett, hogy a kis csoportok egymás 
közötti találkozásaiban az egyéni hősiességnek megvan a maga 
tiszteletre méltó szerepe, hogy a katonai erények ezeket a lovasokat 
egyéni ellenfeleik fölé emelik. Napóleon gyakran hajtogatta, hogy 
végeredményben , a tömeg ereje dönt". 


A hadsereg vezérének egész művészete a következőkben rejlik: 


elsősorban, értenie kell a katonák sorozásához, válogatásához, gyors 
kiképzéséhez, felfegyverzéséhez, hogy , erős 

zászlóaljakat" formálhasson, tömeghadseregeket alkothasson 
belőlük; 


másodsorban, ezeket a hadseregeket teljes egészükben azon a 
ponton kell felvonultatnia, ahol a döntést ki kell erőszakolni; 


harmadszor, nem szabad kímélni ezeket az erős zászlóaljakat sem, ha 
ez a végső győzelmet jobban biztosítja; 


negyedszer, ha ezt a tömeghadsereget egyesítettük, nem szabad 
kerülni és halogatni a csatát, hanem keresni kell a mielőbbi gyors és 
döntő ütközetet, különösképpen, ha komoly kilátás van 

a győzelemre; 


ötödször - és ez a legnehezebb feladat - meg kell találni az ellenfél 
haderejének vagy hadállásainak azt a pontját, melyre a támadás fő 
erejét összpontosítani kell. 


Napóleon többször kifejtette, hogy a véletlen és a szerencse nagy 
szerepet játszik a háborúkban, de a valóban nagy győzelmek 
mégiscsak a fővezér személyes tulajdonságaitól, ennek szellemi 
irányításától, módszeres cselekvőkészségétől, kombináló 
képességétől és ötletességétől függnek. , Nem valami géniusz 
súgja meg nekem titokban, hogy a mások számára váratlan 
helyzetben mit mondjak vagy mit tegyek, hanem a józan 


sat 


megfontolás és az alapos átgondolás" - mondta Napóleon. 


Nagy Sándor, Caesar, Hannibál, Gusztáv Adolf nem azért lettek 
nagy hadvezérek, mert a szerencse jól szolgálta őket, hanem azért 
szolgálta őket a szerencse, mert nagy hadvezérek voltak, és mert 
tudtak élni a szerencséjükkel. Napóleon élete vége felé gyakran 
idézgette ezt a mondást. 


A stratégák és taktikusok, akik alaposan tanulmányozták Napóleon 
hadjáratainak történetét, egyhangúlag azon a véleményen voltak, 
hogy Napóleon katonai zsenije - néhány alkalmi tévedéstől és 
kimerültségének jelétől eltekintve - 1813-14-ben sem mutatott 
különösebb visszaesést, alig mutatkozott gyengébbnek, mint katonai 
pályája legszebb éveiben. Még 1815-ben is, amikor sokkal kisebb 
erők fölött rendelkezett, mint ellenfelei, és a politikai helyzet is 
kétségbeejtően alakult, maga Napóleon pedig hosszú és kínos 
betegséggel küszködött, olyan kiváló stratégiai tervet dolgozott ki 
ellenfeleinek részletekben való megsemmisítésére, hogy ez csak első 
itáliai hadjáratához (1796), annak briliáns vezetéséhez volt 
hasonlítható. És e tervet sokszor ragyogóan meg is valósította, erre 
mutat Blücher veresége Ligny alatt és a hadjárat további folytatása 
a Waterlooi csatáig, ahol csupán az mentette meg Wellingtont a 
kikerülhetetlen és szörnyű katasztrófától, hogy Blüchernek 
véletlenül sikerült idejében megérkeznie. Mindez azt bizonyítja, 
hogy a hadművészet e hasonlíthatatlan mestere méltó maradt 
önmagához. 


Valami azonban már hiányzott belőle, ami pedig Napóleon szerint is 
a legfontosabb hadvezéri tulajdonság, ami még a zseninél is 
fontosabb: már nem élt benne a végső győzelem biztonsága. Érezte, 
hogy leáldozott számára a siker napja. , Már nem azzal a 
bizakodással mentem előre, mint az első csatáimban" - mondotta 
Las Cases-nak amikor a Waterlooi csatáról mesélt neki. 


Tévedései, elsősorban a politikai jellegű tévedések voltak azok, 
amelyek Napóleon önbizalmát megdöntötték. Nagy politikai céljai, 
a világ meghódításának kivihetetlen ábrándja távolította 

el Napóleont tulajdon stratégiai tudományának szabályaitól. 


Vegyük csak szemügyre a hódítás technikai kérdéseit. Hogyan lehet 
egyidejűleg fenntartani a már meghódított kolosszális európai 
birodalom katonai megszállását és az orosz területek megszállását, 
és ugyanakkor biztosítani a Moszkva felé vezető utakat? Honnan 


vegye ilyen körülmények között a szükséges friss erőket az 
elkövetkezendő csatákhoz, Oroszország meghódításához? Hogyan 
érvényesítse hadtudományának ezt az elsőrendű aranyszabályát: 
adott helyen és pillanatban mindig erősebbnek kell lenni, mint az 
ellenség? Hogyan érje el, hogy egyidejűleg győzzön Madrid alatt és 
Szmolenszk vagy Moszkva körül? 


Napóleon óriási méretű hadi vállalkozásai során mindig ügyelt arra, 
hogy alapvető elveitől ne térjen el, hogy összeköttetéseit erőteljesen 
biztosítsa. Ez volt az oka annak, hogy az oroszországi hadjárat 
idején, jóval a visszavonulás előtti időkben ereje már annyira 
lecsökken. Abból a 420 000 emberből, akikkel 1812 júniusában 
átkelt a Nyeman folyón, és akikkel elindította a hadjáratot, csak 363 
000 ember folytathatta vele az útját az ország belseje felé. A 
többinek északi és déli irányban a szárnyait kellett biztosítani és az 
utakat, amelyeken a hadsereg utánpótlását szállították. Vityebszkbe 
már nem 363 000, hanem csak 229 000 emberrel érkezett. 
Szmolenszknál már csak 185 000 embere volt. A szmolenszki csata 
után, miután megfelelő helyőrséget hagyott a városban, Gzsatszkba 
156 000 emberrel érkezett, Borogyino alatt pedig már csak 135 000 
embert tudott felvonultatni. Amikor pedig Moszkvába bevonult, 
hadserege csak 95 000 embert számlált. Persze itt nemcsak az 
ellenséges fegyverek okozta veszteségeket, a betegségek és a 
kemény klíma okozta pusztításokat kell figyelembe vennünk, hanem 
azt is, hogy a növekvő összekötő útvonalakra egyre nagyobb 
csapatokat kellett kihasítani a Nagy Hadseregből. Arról a 220 000 
emberről, akit a császár a Nyemanon túl hagyott, valamint arról a 
200 000 főnyi hadseregről, mely Spanyolországban verekedett, 
természetesen e hadjáratban nem is lehetett beszélni. 


Mint maga mesélte Las Cases-nak, dicső katonai pályájának voltak 
olyan pillanatai, amikor föl kellett égetnie maga mögött minden 
hidat, és minden erejét a döntő összecsapásra kellett egyesítenie, 
hogy az ellenséget győzelmesen összezúzhassa. És ennek érdekében 
azt is meg kellett kockáztatnia, hogy az összekötő vonalakat 
átmenetileg meggyöngítse. 


, Az 1805. évi hadjárat alatt, amikor Morvaországban harcoltam, 
Poroszország arra készült, hogy hátbatámad. Visszavonulásom 
Németország felé lehetetlen volt. De akkor Austerlitznél én 


győztem. 1806-ban . . . láttam, hogy az osztrákok el akarják vágni 
összekötő útjaimat, a spanyolok pedig arra készülnek, 

hogy betörnek Franciaországba a Pireneusokon keresztül. No de 
akkor megnyertem a jénai csatát. Az 1809-es hadjárat idején a 


helyzet még veszélyesebb volt. , De győztem Wagramnál is." 


Napóleon többször hangoztatta, hogy minden háborút módszeresen 
kell megszervezni, vagyis mélyen és alaposan át kell gondolni, mert 
a hadvezér csak akkor számíthat sikerre. Sohasem hitte, hogy 
Dzsingisz kán és Tamerlán hadjáratai rendezetlen hordák spontán 
előre- és hátraözönlése lett volna: , Dzsingisz kán és Tamerlán 
háborúi módszeresen kitervelt hadjáratok voltak, és azért jártak 
sikerrel, mert teljesen szabályszerűen vezették őket, és összhangban 
voltak hatalmukkal és erőforrásaikkal." 

Itt meg kell jegyeznünk, hogy a későbbi korok orientalista 
történetírói szóról szóra megegyeznek Napóleon véleményével a 
mongolok hódító hadjáratát illetően. 


Napóleon több ízben és különböző alkalmakkor hangsúlyozta, hogy 
az egész katonai tudomány abban áll, hogy a vezér képes legyen az 
adott ponton és a megfelelő pillanatban több erőt harcba vetni, 
mint amennyivel ellenfele rendelkezik. Amikor Gohier, a 
direktórium tagja, az 1796-97. évi háborúról szólva azt mondta, 
hogy Napóleon gyakran kisebb erőkkel verte szét ellenfelei nagyobb 
hadseregeit. Napóleon ezt tagadta, és kijelentette, hogy ó pusztán 
arra törekedett, hogy villámszerű gyorsasággal csapjon rá az 
ellenség megosztott erőire, hogy azokat külön-külön megverje. Ezért 
történt, hogy az ő hadereje minden különálló esetben nagyobbnak 
tűnt, mint az ellenfélé, holott annak összereje nagyobb volt, mint 
Bonaparte hadereje. 


Napóleon mindig nagy gondot fordított hadseregében a , katonai 
szellem" ébrentartására. A forradalom megszüntette a hadseregben 
a testi fenyítést, s ezt Napóleon sem vezette be újra. Amikor az 
angol hadsereg szóba került előtte, kijelentette, fel sem tudja fogni, 
hogyan képesek úgy háborúzni, hogy közben megtartják a vesszőzés 
intézményét: 


, Ha egy katonát megaláznak és megbecstelenítenek a vesszőzéssel, 
mit törődik az ilyen ember a dicsőséggel? Hogyan legyen 


becsületérzés és katonai önérzet az olyan katonában, akit a bajtársai 
előtt virgácsolnak meg? Bot helyett én a katonai becsület varázsával 
viszem előre az embereimet. . . Minden ütközet 

után összegyűjtöttem tisztjeimet és katonáimat, és megkérdeztem: 
kik tüntették ki magukat legjobban a csatában." 


Előléptette azokat a vitézeket, akik írni és olvasni tudtak, az 
írástudatlanoknak megparancsolta, hogy tanuljanak (naponta 
öt órán át). Ha megtanultak írni-olvasni, altisztekké, sőt 
később tisztekké is előléptette őket. 


Súlyos hibák és mulasztások esetén Napóleon könyörtelenül főbe 
lövette a bűnöst. Általában azonban sokkal több hatást és sikert várt 
a jutalmazástól, mint a büntetésektől. Senki úgy jutalmazni nem 
tudott, mint ő, szinte hihetetlen bőkezűséggel osztogatta a pénzt, a 
rangokat és a kitüntetéseket. 


, Azt hiszik Önök, hogy az embereket szép filozófiai értekezésekkel 
viszik a csata tüzébe?" - kiáltott föl 1801. floreál 14-én, az 
államtanács ülésén, amikor a Becsületrend megalapításáról 
vitatkoztak. , Nos, a filozófia nagyon hasznos dolog a tudós dolgozó- 
szobájában. A katonának azonban dicsőség, rang, kitüntetés, 
jutalom kell. A Köztársaság seregei nagy haditetteket hajtottak 
végre, mert e seregek jóravaló földművelők és parasztok fiaiból 
rekrutálódtak, nem pedig csavargókból és söpredékből. 

Másodszor pedig, tisztjeim nem a régi nemesi léhűtők voltak, 
hanem olyan férfiak, akik becsületbeli ügynek tekintették a 
szolgálatot." 


Tudatosan mély meggondolással és ragyogó sikerrel építette fel 
Napóleon a forradalom teremtette anyagból azt a hatalmas fegyvert, 
mellyel az ő átfogó, mély szellemisége a katonai történelem szinte 
hihetetlen sikereit vívta ki. 


Napóleon saját tulajdonságai közül egyet mindennél értékesebbnek 
és fontosabbnak, szinte pótolhatatlannak ítélt. Azon a vasakaraton, 
azon a lelkierőn és személyes bátorságon túl, mely az arcolei hídon 
zászlóval a kezében a legdühödtebb golyózáporon keresztül vezette, 
és képessé tette rá, hogy órákon keresztül megálljon az eylaui 
temetőben az orosz ágyúk viharos tüzében. Napóleon azt a 
felsőbbrendű tulajdonságát, azt az egészen speciális bátorságát 


emelte valamennyi fölé, hogy magára merte venni a legsúlyosabb 
felelősséget, az elhatározás felelősségét. A csata győztese nem az, 
aki kieszeli és végiggondolja az ütközet tervét és megtalálja a 
problémák megoldását, hanem az, aki magára vállalja a végrehajtás 
felelősségét. 


Mindazok a katonai szaktekintélyek, akik Napóleon életét 
tanulmányozták, megegyeznek abban, hogy Napóleon az 
ütközetekben kiváló taktikus volt, mint a hadjáratok vezére pedig 
kiváló stratéga. De diplomatának is kiváló volt, mert megvolt benne 
a képesség arra, hogy a legyőzött ellenségre rákényszerítse saját 
akaratát, éspedig nemcsak azáltal, hogy annak erejét és ellenállását 
végleg megtörte, hanem azáltal is, hogy ki tudta kényszeríteni 
annak szerződésben való lerögzítését, amit a győző kíván. Ez a 
három tulajdonság széttéphetetlen és harmonikus egységbe olvadt 
össze benne. Amikor a döntő ütközetet győzelemmel befejezte, 
nyomban el kellett indítania Murat marsallt a lovasságával, hogy 
vegye üldözőbe és véglegesen verje szét a menekülő ellenséget. 
Miután Murat ezt a feladatát végrehajtotta, akkor a helyi 
csatanyerést végleges győzelemmé kellett változtatnia, vagyis az 
üldözést most már a tárgyalóasztalok zöld posztójára 

kellett átvinnie, ahol a diplomáciai formulákat és követeléseket 
kellett felsorakoztatnia. 


Napóleon rendszerint nyomban a hadjárat kezdetén arra törekedett, 
hogy egyetlen villámgyors rajtaütéssel, egy-két döntő csapással 
olyan gyorsan legázolja ellenfelét, amilyen gyorsan csak lehet, és 
így arra kényszerítse, hogy békét kérjen. 


Ez szolgáltatta Clausewitznak az ürügyet ahhoz, hogy a napóleoni 
hadvezetés módját mint a világtörténelem egészen új jelenségét 
tüntesse fel: szerinte a napóleoni hadvezetés a háborúzás 
legtökéletesebb formája volt. Clausewitz így írt: ,,... Bonaparte óta 
előbb az egyik oldalon, vagyis előbb a franciák számára 

az intervenciósok elleni harcokban, majd a másik oldalon a 
Napóleon ellen védekező népek számára - a háború a népek 
ügyévé vált. A háború természete teljesen megváltozott, 
pontosabban mondva: erősen közeledett valóságos lényegéhez, 
megközelítette tökéletes formáját és kiteljesedését. A hadviselés 
energiája nagymértékben fokozódott a hatalmas távlatok, a lelkek 


mélyebb és keményebb felkorbácsolása folytán. A hadműveletek 
célja ezek után az ellenfél megsemmisítése lett; megállni és 
tárgyalásokba bocsátkozni most már csak akkor lehet, ha az 
ellenséget teljesen legyőzték, ha minden erejét elvesztette." 


Úgy hisszük, hogy Clausewitznak ez a mélynek mondható elemzése 
a napóleoni hadviselés módszereiről - a háború és a feszültség 
politikai céljainak kiterjedéséről szóló tanulmányában - 
kiegészítendő azzal a megjegyzéssel, hogy Napóleon maga is kétféle 
háborút ismert: támadó és védelmi háborút (bár e kettő között nem 
húzott elég éles határvonalat), mégpedig a háborúk konkrét jellege 
szerint, amelyet a politikai helyzet és az erőviszonyok határoznak 
meg. 


Napóleon Rogniat tábornok műveihez írt, és 1816-ban megjelent 
kommentárjaiban ezt mondotta: 


, Minden támadó háború egyben inváziós hadjárat. Minden háború, 
melyet a hadtudomány szabályai szerint vezetnek, módszeres 
háború ... A védelmi háború nem zárja ki a támadást, mint ahogy a 
támadó hadjárat sem zárja ki a védekező harcot, jóllehet a célja, 
hogy áttörjön az ellenfél határain és elfoglalja annak területét." 


Miután rövid áttekintést adott a legnagyobb hadvezérek 
hadjáratairól, Napóleon fölöslegesnek tartotta, hogy megjegyzéseket 
fűzzön a hadművészet különböző rendszereihez. 

Természetesen, mint minden nagy hadvezér, ő is az ellenség 


szétzúzására, megsemmisítésére törekedett. 


Itt mellékesen meg kell jegyeznünk, hogy Engels elismeri ugyan 
Clausewitz munkáinak nagy értékét, de Jomini Napóleonról 

szóló tanulmányait alaposabbaknak tartja, s a kérdésről ezt írja 
Joseph Weidemeiernek 1853. április 12-én: , Mindent összevetve, 
Jomini a napóleoni hadjáratok legjobb történésze; Clausewitz 
eredeti zseni, és kétségtelenül vannak kiváló képességei, de nekem 
nem tetszik." 


Napóleon könyörtelenül üldözte a jakobinusokat, gyűlölte őket, 
mert ezek elsősorban a plebejus tömegeket akarták a 
forradalom vívmányaiban részeltetni. 


Napóleon belpolitikájának leglényegesebb alapvonása a 
magántulajdonnak, többek között a közép- és kisparaszti vagyonnak 
a védelme volt. Ahogy azonban ezt Marx , A szent család" 

című könyvében megjegyzi, az egyes polgári csoportok érdekeit is 
igyekezett birodalma érdekeinek alárendelni. A , nincstelenek" - 
mint például a párizsi, lyoni, amiens-i és roueni munkások - 
nyugtalanító elemek voltak a szemében, de ahhoz túl intelligens 
volt, semhogy pusztán a lovas őrjáratokat, a csendőrséget és Fouché 
ideálisan ügyes és hathatós kémszervezetét tekintse az egyedüli 
eszköznek az ellenük való védekezésre. 


Igyekezett gátat vetni a munkanélküliség áradatának, amely 1811- 
ben éhező munkások ezreit kergette az utcára. 


S ez is egyike volt azoknak az okoknak, amelyekkel Napóleon a 
szárazföldi blokádot megokolta, mint ahogy egész 

kegyetlen gazdasági rablórendszerét és a meghódított országok 
monopolizálását is mindig azzal magyarázta, hogy ezek arra valók, 
hogy piacot nyissanak a francia ipari termékek számára és 
egyúttal olcsó nyersanyagot szolgáltassanak a francia iparnak. 


Napóleon gazdaságpolitikájának vezérmotívuma éppen az a vágy 
volt, hogy a francia iparnak megszerezze a világpiacok fölött való 
hegemóniát, és ehhez a kívánsághoz 

elválaszthatatlanul kapcsolódott konokul következetes harca, hogy 
Angliát kiszorítsa az európai piacról. 


Ami azonban a munkások és az alkalmazóik egymás közti viszonyát 
illeti. Napóleon nemcsak megtartotta, hanem egész törvényhozási 
rendszerében alkalmazta is a Le Chapelier-féle törvényt, amely még 
a látszatát is megtiltotta a legártatlanabb részleges sztrájkoknak is. 
Sőt, a munkások elnyomatásának és kizsákmányolásának útján egy 
lépéssel még tovább is ment, mint elődei, mert bevezette a 
félfeudális munkakönyv-rendszert. 


A mai olvasó elcsodálkozik, amikor azt hallja, hogy mindezek 
ellenére 1814-ben és 1815-ben a munkásság általában nem támadt 
a legyőzött császár ellen. Hogyan történhetett, hogy 1816-tól 1821- 
ig a helyreállított királyság törvényszékei mind Párizsban, mind a 
vidékeken egyre-másra ítélték el azokat a munkásokat, akik ezt a 
jelszót hangoztatták: , Éljen a császár!" 


Egyik törekvésem volt, hogy ebben a könyvben választ adjak erre a 
kérdésre. E tények magyarázata a következő: a 

munkások ösztönszerűen megértették, hogy a forradalom utáni 
polgári rend, amelyet a császár képviselt, minden hibája ellenére 
még mindig előnyösebb volt számukra, mint a feudális rend letűnt 
világa, melyet a szövetséges hatalmak hoztak magukkal szekerük 
saroglyá-jában. 


A főváros állandó lakosságának tömegei, melyek a Saint-An-toine és 
Saint-Marceau külvárosokat, valamint a Temple- és Mouffetard- 
negyedeket benépesítették, még nem felejtették el a forradalom 
dicsőséges napjait. És még a száznapos uralom alatt is Napóleonban 
látták a kisebbik rosszat, mert szemükben a nagyobbik baj a 
feudális királyság visszaállítása volt. 


Kétségtelen, hogy a régi feudális rend visszaállítása elleni 
küzdelemben Napóleon az ipari és a gazdasági haladást képviselte 
Franciaországban, és az is bizonyos, hogy a feudális Európa 
alapjainak összezúzásában forradalmi szerepet töltött be. 


Marx és Engels minden esetben aláhúzták Napóleon haladó 
szellemű hatásának fontosságát. , Napóleon megbuktatta a római 
szent birodalmat, megszüntetett egész sereg apró-cseprő 
fejedelemséget Németországban és helyükbe nagyobb 
államalakulatokat szervezett. A meghódított országokban bevezette 
a maga törvénykönyvét, mely minden tekintetben fölötte állott az 
addigi törvényrendszereknek, már csak azért is, mert elismerte az 
egyenlőség elvét." 


Engels szerint Napóleont a német parasztok és a német , Bürgerek" 
azért nem értették meg, mert bosszantotta őket a kávé, a cukor, a 
dohány stb. drágasága, jóllehet ez a szárazföldi blokád volt egyúttal 
, saját honi iparuk szülőanyja". , Különben ezek az emberek nem is 
tudtak arra a magaslatra felemelkedni, hogy megértsék Napóleon 
terveit. Atkozták azért, mert elvitte fiaikat egy olyan háborúba, 
melyet az angol arisztokrácia és középosztály provokált és 
finanszírozott; és épp azokat az angol osztályokat ünnepelték 
barátokként, amelyek a háború tulajdonképpeni okai voltak ..." 


.. Az a terroruralom, melynek fontos szerepe volt Francia-ország 
átalakulásában, Napóleon alatt háború formájában jutott át más 


országokba, és ez a terroruralom Németországban szükségszerűnek 
bizonyult." 


Napóleon erőszakossága kikerülhetetlen volt - Marx és Engels ezt 
erélyesen hangoztatja. Az egyik cikkben, mely Bakunyin ellen 
íródott (1849. február 14-én), ezt olvashatjuk: , Erőszak nélkül, 
vasakaratú uralom nélkül semmi nagy nem jöhet létre a 
történelemben, és ha Nagy Sándor, Caesar és Napóleon azzal az 
érzékenységgel tüntették volna ki magukat, amelyet ma a 
pánszlávisták kívánnak erőtlen híveik érdekében, ugyancsak furcsán 
alakult volna az emberiség históriája." 


Marx és Engels úgy vélte (az 1853-1855. évi krími háborúra 
célozva, amikor a két ellenfelet tehetségtelen hadvezérek vezették 
harcba egymás ellen), hogy Napóleon elhatározó 

készsége , emberibb" volt, mint értéktelen epigonjainak erőlködése. 


Szevasztopol ostromával kapcsolatosan a következőket írták: 


, A valóságban azt mondhatnánk, hogy a nagy Napóleon, annyi 
millió ember vgyilkosax, az ő gyors metódusával, a háborúnak 
elhatározott, bár romboló és pusztító vezetésével, az emberiségnek 
valóságos példaképe volt ezekkel a határozatlan és tétovázó 
kormányokkal szemben, melyek ma az oroszországi háborút 
intézik." 


Engels nem kisebbíti Napóleon forradalmi szerepét Európa 
társadalmi fejlődésében, de nem is huny szemet az ellenkező előjelű 
tények fölött sem, mint például, hogy Napóleon uralmának vége 
felé mind jobban átalakult , Isten kegyelméből" uralkodó császárrá, 
vagy legalábbis nagyon arra törekedett, hogy elfelejtesse 
császárságának forradalmi eredetét. 


, Napóleon legnagyobb hibája az volt, hogy a régi konzervatív és 
ellenforradalmi dinasztiákkal szövetkezett, elvette az 

osztrák császár leányát, és egyúttal - ahelyett, hogy a régi Európa 
minden nyomát eltüntetni igyekezett volna - kompromisszumot 
keresett ezzel a dinasztiával, és arra törekedett, hogy az első 
legyen Európa uralkodói között. Ezért mindent megtett, hogy 
udvara fényben és pompában éppúgy ragyogjon, mint a többi 
uralkodó udvara." Engels véleménye szerint , Napóleont végül az 


buktatta meg, hogy már meghajolt a legitimitás tradicionális elve 
előtt". 


Napóleon kimerítette erejét azzal, hogy a kontinentális 
monarchiákat sorban legyőzte, viszont a letiport Európa, mely 
gazdaságilag elmaradottabb volt még akkoriban, mint 
Franciaország, olyan szövetségest kapott Angliával, mely gazdasági 
szempontból Franciaországnál is fejlettebb volt, és egyben 
katonailag verhetetlen, mert tengeri hatalma kívül helyezte 
Napóleon csapásainak hatókörén. 


Napóleon nyomban felismerte azt a tényt, hogy Anglia a 
legveszedelmesebb ellenfele. Ezért akarta legyőzni keleten, amikor 
Egyiptomból megindult Szíria felé. Arra készült, hogy majd 
Londonban is megveri. Ezért építette fel a boulogne-i tábort. 
Minthogy egyik kísérlete sem sikerült, gazdaságilag akarta 
megtörni, a politika fegyvereivel akarta kiszorítani az angol ipari 
termékeket, de nem a francia áruk bőségével, minőségével és 
olcsóságával, mert ez lehetetlen volt, hanem az ágyúk, szuronyok, 
katonák és vámőrök segítségével. És azon volt, hogy egész 
Európából kitessékeli az angol ipart. Hogy Angliát tönkretegye, 
ehhez természetesen nem volt elég, ha iparát csődbe juttatja, ehhez 
még az is kellett volna, hogy kereskedelmét és kereskedelmi 
hajózását is tönkretegye és semmivé tegye az angol kolóniák 
jelentőségét. Napóleon ezt is megpróbálta, ezért tiltotta meg a kávé, 
a cukor, a gyapot és az indigó behozatalát. 


A szárazföldi blokád megvalósítása kétségtelenül logikusan 
megkívánta, hogy egész Európa, Oroszországgal együtt, 
meghajoljon Napóleon akarata előtt, vagyis alávesse magát annak a 
világuralomnak, mely felé Austerlitz óta már eléggé láthatóan 
törekedett. Ambícióját a , Nyugat császára" nagyon is áttetsző 
címével takargatta. Tilsit után követelései egyre világosabbak 

és kihívóbbak lettek. És ahogy nekilódult ennek az útnak, 

vissza nem is fordulhatott, végig kellett rohannia. 


Hiábavaló minden olyan kísérlet, amely Napóleont olyan jó 
szellemként ábrázolja, aki az emberiség üdvéért szállt a 

földre; ugyancsak meddő az a törekvés, amely a húszéves 
szakadatlan vérontást kizárólag , védekezésnek" tünteti fel. 
Sikertelen a francia történészek igyekezete, akik megpróbálják a 


császár nevével összefonódó , sötét" ügyeket is igazolni. Magát 
Napóleont ezek a , sötét" ügyek soha nem aggasztották. Napóleon 
ugyanis magát Franciaországgal azonosította és ezzel őszintén úgy 
vélte, hogy minden cselekedetére már előre kész az igazolás; 
Franciaország érdeke, nagysága és biztonsága - az ő szemében ez 
volt minden tettére az igazolás. 


A korábbiakban már rámutattunk, hogy a császár valójában a 
nagypolgársággal és a vagyonos parasztsággal azonosította 
Franciaországot. 


Ha a fenti problémákhoz nem , morálisan" (vagy , moralizálva") 
közelítünk, hanem az értelem felől, akkor megérthetjük lord 
Roseberyt, aki azt mondta, hogy , Napóleon fenntartás nélkül 
szétzúzta mindazt, amit az emberi értelem és energia az 

ő megjelenéséig végleges rendszerbe foglalt". Holland Rose 

angol professzor egyáltalán nem lelkesedett Napóleonért, számos 
tulajdonságát elvetette, de ezzel együtt , a halhatatlan emberek 
első sorába" helyezte gazdag, sokoldalú tehetsége és a hely 

miatt, amely a világtörténelemben megilleti őt. , Kontinensek 
sorsáról tudott egy pillanat alatt dönteni, és ez nemcsak tehetségét 
bizonyítja, hanem azt is, hogy megingathatatlanul célratörő volt." 


Az emberekkel szemben nem volt kegyetlen, inkább közömbös. 
Nem látott bennük mást, mint eszközöket és végrehajtó közegeket. 
Ha a kegyetlenség, a hitszegés, a jól kigondolt rászedés szükséges 
eszköznek látszott, ő azt is a legkisebb tétovázás nélkül alkalmazni 
tudta. Hűvös feje, hideg értelmessége sugalmazta csupán, hogy 
hasonló esetekben a célt kegyetlenség nélkül elérni sokkal 
előnyösebb, mint a bestialitás segítségével. 


Ezt a szabályt ő mindig respektálta akkor (de csakis akkor), amikor 
a körülmények megengedték. Legfontosabb céljai, amelyeket Tilsit 
után, de főképp Wagram után maga elé tűzött, gyakran 
fantasztikusak és elérhetetlenek voltak. De abban az erőfeszítésben, 
amellyel e célokat elérni igyekezett, gazdag szelleme mindig újabb 
és újabb váratlan és ismeretlen lehetőségeket fedezett fel. 
Fáradhatatlanul ellenőrizte a lényegest és a mellékkörülményeket 
egyaránt, de sohasem tévedt el a részletekben. Értett hozzá, hogy - a 
szólásmondással ellentétben - egyszerre meglássa az erdőt és a fát, 
sőt ugyanakkor az egyes fákon még az ágakat és a leveleket is. A 


hatalom és a dicsőség volt legfőbb szenvedélye, de főleg a hatalom. 
Állandó aggodalom, éber igényesség, felfokozott hajlam a 
gyanakvásra és az ingerültségre mindezek legfőbb tulajdonságai 
közé tartoztak. 


Szinte babonás tisztelet vette körül, és oly sokáig tömjénezték, hogy 
már teljesen hozzászokott, és úgy fogadta, mint neki kijáró dolgot. 
De ő ezt a bálványozást főleg abból a szempontból értékelte, hogy 
milyen reális hasznot tud húzni belőle. Azt tartotta, hogy azok a 
rugók, amelyek az embereket a valóságban mozgatják, a félelem és 
az érdek rugói, nem pedig a szeretet hevületei. Erről mélyen meg 

volt győződve. 


E szabály alól csak katonáinál tett bizonyos esetekben kivételt. 
Amikor még Európa felett uralkodott, egyik nap azt kérdezte 
valakitől, mit szólnának és hogyan viselkednének az emberek, 

ha egyszer csak hírét vennék a halálának? Udvaroncai és 

hízelgői nyomban hozzáfogtak, hogy a lehető legsötétebb színekkel 
írják le az általános gyászt és kétségbeesést. De a császár 
félbeszakította őket, mondván, hogy erre a hírre egész Európa 
egyetlen szóval válaszolna: , Végre!" 


Nagyon jól tudta, hogy katonái mennyire bálványozzák, bennük 
mindig bízott is. Szeretetüket azonban távolról sem tudta 
viszonozni. 


A haláltól nem félt. Amikor holttestét megmosták, több sebhelyet 
fedeztek fel rajta, amelyről (kivéve azt a szuronydöfést, mely 1793- 
ban Toulon alatt érte és azt a golyót, amely 1809-ben Regensburg 
alatt sebezte meg a lábát) senki sem tudott. Nyilvánvalóan eltitkolta 
e sebeket, hogy katonáit az ütközet alatt meg ne riassza sérülésének 
híre, és csak közvetlen környezetének engedte meg, hogy 
bekötözzék - de erről senkinek sem volt szabad beszélni. 


Abban bizonyos volt, hogy halála után híre nagyobb lesz, mint 
valaha. Rendkívüli életének gazdag eseményeit a kivételes 
körülmények olyan összetalálkozásával magyarázta, amilyen ezer 
évben csak egyszer fordul elő. , Micsoda regény az életem!" - 
mondotta Las Cases-nak Szent Ilona szigetén. 


A történelem színteréről való eltűnése olyan hatást tett a 


kortársakra, mint amilyet valami szörnyű förgeteg tehet, mely hosz- 
szú tombolás és pusztítás után egyszerre hirtelen elcsitul. A 
társadalmi és gazdasági fejlődés Napóleon előtt meglazította a 
hűbéri rendszer évszázados politikai csavarjait, alapjaiban 
megrendített jó néhány jogrendszeri és államgépezetet, melyek csak 
a tehetetlenség törvényénél fogva állottak még fenn; sok régi 

és pompázatos külsejű intézményt söpört el útjából. Az a 

vihar, mely két évtizeden át zúgott Európa fölött és amelynek 
közepében Napóleon állott, az elöregedett építmények egész sorát 
eltüntette. Bizonyos, hogy ezek összedőltek volna Napóleon 

nélkül is, de az is kétségtelen, hogy ő elháríthatatlanul siettette 
összeomlásukat. A halálosztogatás művészete, amelyben 
utolérhetetlen és utánozhatatlan mester volt, ezt a történelmi 
feladatát nagyban megkönnyítette. 


Nyugat-Európában Napóleon halála után is fönnmaradtak még 
néhány évtizedig bizonyos feudális maradványok, de ezek 

kevés kivétellel úgy álltak ott, mint holmi galvanizált múmiák. Az 
1830-as franciaországi forradalom, a német, osztrák és magyar 
forradalmak nagy lendületet adtak e históriai szemétdombok és 
ócska rekvizitumok eltakarításához. Oroszországban az első lépés 
ebben az irányban (a jobbágyság megszüntetése) csak 1861- 

ben történt meg. A nemesi rend többsége ezt az engedményt is 
dühtől csikorgó foggal és azzal a titkos reménységgel tette, hogy 
rövidesen visszaveszi, ami azonban nem sikerült neki, vagy 
hatásában csökkenti, ami viszont tökéletesen sikerült. 


Meg kell viszont állapítani, hogy Napóleon maga is megkönnyítette 
a feudális Európa győzelmét. Mert minél messzebb távolodott 
Napóleon , Vendémiaire tábornoktól", minél inkább francia császár, 
majd a világbirodalom feje akart lenni, minél inkább habozott a 
népek fölszabadításának kérdésében (1807-12 

között Lengyelországban, ahol fölszabadította a parasztságot, de 
földet nem juttatott neki, érvényben hagyva a jobbágyság egy 
újabb formáját; Oroszországban 1812-ben), és ezzel párhuzamosan 
minél kategorikusabban és makacsabbul igyekezett alávetni 
személyes akaratának a népeket és kormányukat, annál 
határozottabb és elkeseredettebb erővel fordult ellene Európa, hogy 
végső küzdelemben lerázza magáról az egyetemes zsarnokot. 


1813-14-ben a feudális nemesség roncsai megmaradásuknak csak 
egy útját látták: meg kell szabadulniuk Napóleontól. A legyőzött 
országok burzsoáziája szintén szenvedélyesen vágyott rá, hogy 
lerázza nyakáról Napóleon zsarnoki elnyomását, amely akadályozza 
fejlődését. A meghódított tartományok polgársága fájdalommal 
érezte (és nem is lehetett mást éreznie), hogy Napóleon mint 
hódító, ezeket a földeket szisztematikusan és könyörtelenül 
kiaknázza a francia burzsoázia kizárólagos érdekei kedvéért. Igaz, 
hogy a nemzeti fölkelések, miután a napóleoni igát lerázták 
nyakukról, tulajdonképpen semmi előnyt nem hoztak 

a polgárságnak, csak a feudális és abszolutista reakciót 

segítették újra nyeregbe. De ez azzal magyarázható, hogy az akkori 
Európa burzsoáziája még viszonylag gyönge és politikailag 
szervezetlen volt. 


Így történt, hogy 1813, 1814 és 1815 folyamán az európai népek 
olyan osztályai is Napóleon ellen harcoltak, melyek valamikor 
lelkesedtek az , első konzul polgártárs" személyéért, aki a 
forradalom felszabadító eszméit hozta magával, mint ahogy azt még 
sokan hitték brumaire 18-a és a császárság kikiáltása közötti időben. 


Napóleon gazdaságpolitikája a meghódított országokban néni is 
hozhatott más eredményt. És ez az, amit élete végéig nem akart és 
nem is tudott megérteni. A bronz császár, melynek 

fejét babérkoszorú koronázza, egyik kezében a jogarral, másik 
kezében a világbirodalom almájával, mely ott áll Párizs közepén 

a Vendóme-oszlop tetején, amelyet az ellenségtől elvett ágyúk 
ércéből öntöttek, kitűnően kifejezi Napóleon álláspontját a 
világgal szemben, azt az esztelen elgondolást, hogy egyetlen ember 
tartsa kezében Európa és ha lehet Ázsia sorsát, éspedig olyan 
keményen fogja kezében, mint ahogy ez a szoborfigura szorongatja 
a szimbolikus földgömböt, a Világmonarchia heraldikus jelvényét. 


De a világbirodalom összeomlott. Napóleon alkotásai közül csak 
azok élték őt túl, amelyeket még a császár trónra lépte előtt mély és 
döntő gazdasági és szociális okok érleltek meg. 


Az emberiség emlékezetében megmarad ez a gigantikus emberi 
figura, egyeseknél Attila, Tamerlán és Dzsingisz kán alakját idézi 
föl, másoknál Nagy Sándor és Julius Caesar árnyait. Minél több 
történész hajol azonban sorsának titkai fölé, annál világosabban 


tűnik elő személyiségének eredetisége és lebilincselő sokrétűsége. 


